
PROLOG 


28 octombrie 2010 


Trecuse puțin de miezul nopții când taxiul a oprit 
în fața casei. Două bancnote de cinci sute de coroane 
au trecut dintr-o mână în alta și bărbatul a coborât 
din mașină fără să aştepte restul. Vântul înghețat, 
care pătrundea până la os, sufla dinspre apele negre 
ca smoala din Kattegatt! în rafale atât de puternice, 
încât putea să simtă stropii săraţi ai valurilor care se 
zdrobeau de dig, la patruzeci de metri mai departe, 
în întuneric. 

Stratul de polei de pe pământ arăta că temperatura 
coborâse sub punctul de îngheţ, așa că a înconjurat 
taxiul, a deschis ușa din spate și a ajutat-o pe înso- 
țitoarea sa să iasă, ca să nu alunece pe tocurile ei 
periculos de înalte. 

Au mai rămas doar treizeci de metri, şi-a spus el, 
închizând portiera în urma ei. Treizeci de metri în care 
trebuia să pară blând și demn de încredere, fără să se 
arate prea insistent. Să-i lase impresia că hotărârea de 
a veni la el acasă era a ei și numai a ei. 


1 Zona maritimă dintre peninsula Jutlanda la vest, insulele 
daneze la sud și Suedia la est 


6 | STEFAN AHNHEM 


Ea a tremurat și şi-a prins strâns cu mâna dreaptă 
capa scurtă de blană, lăsându-l s-o ţină de mâna 
stângă pe când mergeau spre casă. Era un semn bun. 
Mai ales dacă ne gândim ce luptă cumplită fusese 
cina. Fusese nevoit să se folosească de toate trucurile 
ca să n-o lase să-l citească, să descopere fisurile din 
zâmbetul lui și să plece de la masă. 

S-au întâlnit la Grand Hotel Mölle, așa cum hotărâ- 
seră. Ea îl aştepta pe o canapea de piele din hol, cu un 
pahar în mână și picioarele lungi și suple încrucișate. 
L-a izbit imediat faptul că arăta exact ca în fotografie. 
Părul închis la culoare, cu tunsoare băiețească, bu- 
zele de un roșu-închis şi pomeţii înalți arătau exact 
aşa cum își închipuise. Până și pielea ei, despre care 
presupusese că a fost retușată în fotografie, arăta ca și 
cum nu fusese expusă niciodată razelor distrugătoare 
ale soarelui. 

Asta nu se întâmpla aproape niciodată. De fapt, 
aproape de fiecare dată realitatea se dovedea dezamă- 
gitoare. Chestiunea era doar în ce măsură. Pielea mai 
aspră, sprâncene nepensate și colăcei de grăsime care 
nu se lăsau ascunși, în ciuda hainelor largi. Uneori, 
realitatea fusese atât de diferită de fotografie, încât el 
plecase, pur și simplu, înainte să apuce să se salute. 

Dar în seara aceasta el trebuise să se străduiască 
din răsputeri și, pe când mergeau pe aleea pietruită cu 
dale fabricate în Höganäs! şi mărginită de lumini cu 
senzor, a hotărât că merită un pic de distracție. Atâta 
distracție, încât ea n-o să se poată ține pe picioare cel 
puțin o săptămână. Numai că avea mai întâi nevoie 
de un fel de asigurare. Așa că s-a oprit acolo unde 


1 Oraş din Skâne, celebru pentru industria ceramică 

luminile exterioare erau cele mai puternice și camera 
de supraveghere avea un unghi bun și s-a răsucit spre ea. 

Ea l-a privit în ochi și el i-a răspuns acoperindu-i 
buzele cu ale lui. Nu era nevoie să-l sărute și ea. Lui 
îi era suficient faptul că îl acceptă. Câtă vreme nu-l 
împingea sau nu-l pălmuia, el avea dovada necesară ca 
să susțină că totul fusese de comun acord, că acuzațiile 
împotriva lui nu erau decât pretexte născocite ca să 
pună gheara pe banii lui. Cu alte cuvinte, curând avea 
să poată să facă tot ce voia cu ea. 

A condus-o în casă și a ajutat-o să-și scoată capa de 
blană. La fel ca majoritatea femeilor care ajunseseră 
până acolo, se vedea cât de impresionată este de încă- 
perea de la parter, cu focul care ardea deja în șemineu 
și mobilierul făcut pe comandă. Și obiectele de artă, 
care făceau ca orice expoziție de la Casa de Cultură 
Dunker din Helsingborg să pară că a fost alcătuită de 
o ceată de preșcolari. 

l-a oferit ceva de băut din bar, susținând că mojito 
preparat de el nu-și are perechea. Faţa ei s-a luminat 
şi l-a urmat pe scară în jos. El s-a oprit ca s-o lase 
să treacă înaintea sa pe holul văruit în alb, pe lângă 
centrul spa, apoi i-a spus să se ducă la ușa de la stânga 
bibliotecii încastrate în perete la capătul holului. 

Ea s-a supus. Dar când a intrat în camera fără feres- 
tre s-a răsucit spre el cu o expresie nedumerită, exact 
la fel ca toate cele dinaintea ei. Se întrebau toate unde 
e barul de care vorbise. 

În loc de asta, acolo erau un pat mare și patru 
inele solide de metal cu curele legate de cabluri care, 
la rândul lor, se desfășurau pe pereţi și pe podea și 
printr-o serie de palane. Totul era vopsit în alb, ca să 
nu atragă privirea. 

Lovitura s-a dovedit un pic mai tare decât intențio- 
nase el. Nu voia să-i vatăme fața frumoasă. Cel puţin, 
nu încă. Ea a căzut pe spate pe pat și, pe când îi lega 
repede primul cablu în jurul încheieturii, a văzut cu 
coada ochiului că îi sângera nasul. Era prea ameţită 
ca să apuce să reacționeze sau să se împotrivească 
până ce i-a legat și braţele, şi picioarele, după care a 
manevrat-o cu cablurile, calm, până în poziţia dorită. 

Se așteptase ca ea să-și consume energia încercând 
să se elibereze. La fel ca celelalte. Însă ea doar stătea 
acolo, uitându-se la el, cu brațele întinse și picioarele 
desfăcute. Era ca și cum l-ar fi rugat să se poarte foarte 
brutal, şi cum putea s-o dezamăgească? 

A deschis dulapul cu toate jucăriile și uneltele adu- 
nate de-a lungul anilor şi a scos foarfeca specială pen- 
tru haine și mingea-căluș nouă, pe care i-a îndesat-o 
în gură și a fixat-o. În continuare, nici o împotrivire. 
Era aproape prea bine ca să fie adevărat. Pe de altă 
parte, descoperise că un pic de împotrivire făcea ca 
totul să fie mai plăcut. 

După ce i-a tăiat hainele, s-a așezat pe pat și a stu- 
diat corpul ei despuiat. Era subțire și în formă bună, 
un pic prea subțire, după gustul lui. Şoldurile ei, la fel 
ca părul, erau aproape băiețești, și vedea cum muș- 
chii reliefați pe pântec se ridică și coboară în ritmul 
respirației. O împătimită a sălii de sport. Sânii ei ar fi 
fost cu cel puțin două măsuri mai mari dacă nu i-ar 
fi anihilat prin exerciţii fizice. Dar îi plăceau brațele 
ei. Erau aproape perfecte, cu bicepșii şi tricepşii bine 
definiți. Şi păsărica ei. Îi plăceau rase, şi asta era atât 
de netedă, încât ai fi zis că n-avusese niciodată vreun 
fir de păr. 

Şi-a lăsat ochii să rătăcească peste trupul ei până ce 
a ajuns la ochi. A fost uluit. Era cu totul în puterea lui, 


MINUS OPTSPREZECE GRADE | 9 


fără să aibă habar ce o așteaptă. Și totuși, n-a văzut în 
ochii ei decât linişte deplină. Ea dorea asta. Nu exista 
altă explicație. A proiectat un scuipat care a nimerit-o 
în obraz și s-a prelins pe gât. Nici o reacție. S-a așezat 
pe ea și i-a ciupit cu degetul mare și arătătorul sfârcul 
drept până ce unghia i s-a albit. 

Aha. Vedea, în sfârșit, în ochii ei o umbră de durere și 
o licărire de teamă. Mulțumit și convins că va putea s-o 
înfrângă, a ieşit din cameră și s-a dus la spa, unde 
s-a dezbrăcat, s-a ușurat și a făcut duș. Şi-a săpunit tot 
corpul și a dat drumul la apă atât de fierbinte, încât 
i-a ars pielea. 

După ce s-a șters și s-a spălat pe dinţi, a pus un bu- 
rete într-un vas cu apă caldă și gel de duș și s-a întors 
în camera fără ferestre. La apăsarea unui buton de pe 
telecomandă, ușa s-a închis fără zgomot în urma sa. 
Vedea cum ochii ei urmăresc buretele plin de apă din 
mâna lui când s-a urcat în pat și a început să o spele. 
Partea asta îl excita întotdeauna, și s-a folosit de mâna 
liberă ca să-și stimuleze erecţia, până ce sângele i-a 
bubuit prin vene. 

Când a fost mulțumit de curăţenia ei, a aruncat 
buretele pe podea şi s-a aplecat în față ca s-o guste. 
Lovitura l-a ajuns înainte să aibă timp să scoată limba. 

Durerea şi zgomotul puternic, prelung, din urechea 
dreaptă i-au făcut capul să amorţească și părea că în 
orice clipă ar putea să se desprindă și să cadă pe podea. 

Era nedumerit. Ce se întâmplase? L-a lovit ea? Nu, 
era imposibil. Era legată. Mâna lui a bâjbâit peste ure- 
chea vătămată și pe linia părului, deasupra. Nu părea 
să sângereze, dar simţea cum crește acolo un cucui 
care zvâcnea. 

A observat acum că unul dintre cabluri e tăiat. Dar 
cum mama naibii... Cleștele ăla n-avea cum să fie în 

mâna ei, dar era acolo. Cum ajunsese la el? În cealaltă 
mână ținea un ciocan de cauciuc. Erau uneltele lui? 
A inventariat în gând dulapul, dar n-a ajuns decât 
până la colecția de bice când ea l-a lovit din nou cu 
ciocanul. De data asta atât de tare, încât el n-a mai 
simțit nici o durere și, din fericire, nu și-a dat seama 
că se prăbușește peste ea. 


Partea întâi 
9-16 MAI 2012 


În mitologia greacă, războinicul Tezeu a salvat 
paisprezece tineri şi tinere care urma să-i fie sacri- 
ficaţi Minotaurului, făptura cu cap de taur de pe 
insula Creta. Corabia pe care s-a întors la Atena 
a fost păstrată, în amintirea faptelor lui eroice. 
A devenit repede un simbol, amintirea faptului că 
până şi imposibilul e posibil. 

Însă forţele naturii au pus la grea încercare co- 
rabia, care pe an ce trecea era tot mai şubredă. 
Întrucât scândurile putrezeau, s-a luat hotărârea să 
fie înlocuite cele aflate în starea cea mai proastă. În 
cele din urmă, toate părţile corabiei au fost înlocuite 
cu altele noi. Întrebarea era: Este în continuare ace- 
eaşi corabie? Este în continuare corabia lui Tezeu? 


Lui Astrid Tuvesson, şefa Brigăzii Omucideri din 
Helsingborg, i-a părut rău din clipa în care a ieșit din 
casă. Înăuntru, storurile ascunseseră soarele puternic 
al primăverii, dar afară strălucirea era mult mai mare 
decât se așteptase. Dacă nu-și găsea la iuțeală în geantă 
ochelarii de soare, durerea de cap avea să-i facă țeasta 
să explodeze. Îşi imagina deja cum Ingvar Molander 
şi echipa lui aveau să înconjoare cu bandă locul și să 
culeagă toate bucăţelele ei. A, iată-i, ochelarii săi de 
soare, zgâriați și cu urme de degete. 

Of, fir-ar să fie... Deodată a simţit nevoia să meargă 
la toaletă. Uneori era sătulă până peste cap de ea în- 
sășşi. Astrid, care nu se dezminte, uită să meargă acolo 
înainte să iasă pe ușă și să-și arunce cheile în geantă 
unde, firește, n-avea cum să le mai dibuiască acum. 
Geanta aia era mai dihai ca Joe Labero!. Putea să le 
caute mult și bine. Cheile dispăruseră, probabil pentru 
totdeauna, aşa că și-a tras în jos pantalonii și chiloţii 
și s-a lăsat pe vine în stratul de flori. 

Asta era curtea ei, așa că de ce n-ar fi putut să 
facă tot ce-i trăsnea prin minte? Dacă nu-i plăcea 
cuiva, n-avea decât să sune la poliție. Gândul a făcut-o 


1 Magician suedez contemporan 

să izbucnească în râs, iar şuvoiul dintre picioarele 
sale a început să vină cu întreruperi, ca o arteziană 
sofisticată. 

Nu prea știa de ce nu stătea acasă, așa cum plă- 
nuise, de ce simţise nevoia să se așeze la volan şi să 
pornească motorul. La urma urmei, de lunea trecută 
nu stătuse în concediu medical decât trei zile, un fleac 
în comparație cu unii din echipa ei. 

Într-un fel, era vina tâmpitului ăluia de Gunnar. 
Dacă nu era el, nu s-ar fi întâmplat nimic din toate 
astea. Ea ar fi fost la sediu, petrecându-și timpul cu 
ceilalți, nu zăcând acasă şi... Ceva i-a buşit mașina și 
ea a apăsat pe frână. Ce mama naibii? Şi-a potrivit 
oglinda retrovizoare şi și-a dat seama că trebuia să fie 
cutia de scrisori. Cea pe care chiar tâmpitul ăla insistase 
s-o fixeze și s-o ancoreze sub pământ într-un morman 
de ciment atât de mare, încât, fără îndoială, avea să 
supraviețuiască celui de-al Treilea Război Mondial. 
Asta-i mai lipsea. Nu voia nici măcar să se gândească 
la felul în care arăta acum spatele mașinii. 

Astrid a dat de câteva ori înainte și înapoi până să 
intre pe SingOgatan şi să plece cât mai repede, înainte 
ca vreunul dintre vecini să aibă vreme să iasă și să caște 
gura la ea. Exact asta voia să zică. Tot, absolut tot ce 
mergea prost în viața sa era din vina tâmpitului ăluia 
de Gunnar. 

A făcut la stânga pe rampa autostrăzii E20 spre 
nord, a împins în locaș bricheta maşinii şi a luat ul- 
tima țigară din pachetul înghesuit sub mânerul porti- 
erei. Scânteia s-a răspândit în stratul exterior de tutun 
şi ea a tras cât de mult fum îi încăpea în plămâni, în 
vreme ce prindea viteză pe autostradă. 

Cu câţiva ani înainte, ea fusese cea care a vrut să 
plece. Dar el s-a agăţat cu ghearele, și dragostea ei, care 

se ofilea, s-a transformat încetul cu încetul în dispreţ. 
Curând, a devenit un monstru plin de ură, iar când el 
s-a hotărât, în cele din urmă, s-o părăsească, nimic 
n-a mers așa cum își închipuise ea. Nimic. 

La început n-a înțeles ce se întâmplă, s-a auzit brusc 
un scrâșnet, când oglinda laterală de pe partea şofe- 
rului a fost smulsă din loc şi a rămas acolo, atârnând 
de cablurile subțiri și izbind în caroserie ca o ciocăni- 
toare extrem de zeloasă. Apoi a văzut BMW-ul roșu 
drept în fața sa. A apăsat pe claxon, dar n-a obținut 
nici o reacție, mașina a gonit mai departe. Nu, fir-ar 
să fie, tipul n-avea să scape aşa de ușor. A apăsat pe 
accelerație și curând l-a prins din urmă. 

Nimic n-o scârbea mai mult decât papițoii ăştia nou 
îmbogățiți cu mașinile lor scumpe, și era convinsă că 
acesta e un bărbat și că e mărunt din toate punctele 
de vedere. L-a depășit pe stânga, a trecut înapoi pe 
banda din dreapta, cu luminile de avarie aprinse, și a 
încetinit, ridicând la vedere legitimaţia de polițist. De 
parcă el ar fi putut s-o vadă. Dar, la naiba! Tipul trebuia 
să oprească și, când o va face, o să-l înveţe ea minte. 

Însă BMW-ul a trecut pe banda din stânga și a zbu- 
rat pe lângă ea de parcă ăsta ar fi fost cel mai simplu 
lucru din lume. Ce mama dracului? Asta însemna 
declaraţie de război. La naiba, asta însemna război de-a 
binelea. Şi-a scos brațul stâng pe geam și a desprins 
oglinda în vreme ce gonea după BMW-ul roșu, cu pe- 
dala de accelerație apăsată până la covorașul murdar. 

După un minut, ajunsese mult peste limita de vi- 
teză. Corolla se zguduia, dând toate semnele că nu 
mai vrea să participe la vânătoarea asta. Dar ea stăpâ- 
nea perfect situația, conducând ca o zeiță, după cum 
îşi spunea singură, şi când au trecut de ieșirea spre 

Helsingborg Södra îl ajunsese din nou și îi semnaliza 
cu faza lungă. 

Însă BMW-ul n-a încetinit. A mers mai repede. 
Era limpede că şoferul n-are habar cu cine are de-a 
face. Astrid şi-a vârât mâna în geanta de pe scaunul 
pasagerului. Era sigură că pe acolo, pe undeva, se află 
telefonul. Hei, ia uite, dăduse de chei. Sigur că acum 
ieșeau la iveală. 

Astrid a dibuit telefonul și s-a uitat repede la el, 
căutând camera video. Oriunde o fi fost. Afurisitul 
de gunoi Samsung. Îl ura. Ca să nu mai vorbim de 
vânzătorul cu fața puhavă, care îi împuiase capul ca 
un papagal încăpățânat despre marele avantaj pe care 
îl are Android față de iOS. Până la urmă, se dăduse 
bătută numai ca să-i închidă gura. Dar, mă rog, se 
părea că acum funcționează. Habar n-avea cum iz- 
butise s-o facă. 

Astrid a ridicat telefonul, cu camera video îndrep- 
tată spre mașina din fața ei, dar şi-a dat seama că e pe 
cale să iasă de pe carosabil. A apăsat pe frână cât de 
tare a putut, făcând mașina să patineze în lateral, și 
într-o secundă s-a declanșat o cacofonie de claxoane 
de mașini și de camioane. 

Era sfârşitul, doar la asta se putea gândi. Gata cu 
toate, și poate că era mai bine aşa. La urma urmei, 
ea nu era decât o mare ratată aflată la menopauză, 
rușinea întregii poliții. 

Dar mâinile sale nu voiau să renunțe, ci se străduiau 
să stăpânească patinarea și, în același timp, reduceau 
viteza. La fel şi piciorul său drept, care apăsa pedala 
până la podea. Ca prin minune, a reușit să stăpânească 
mașina. Astrid a scos un strigăt de bucurie și apoi, 
după câteva clipe, a încercat să se calmeze repetând 
ca pe o mantră că totul e în ordine. 

De acum BMW-ul roșu se îndepărtase la vreo cinci- 
zeci de metri și Astrid îl vedea că încetinește la ieşirea 
spre Elineberg și Râă. Și-a luat telefonul de pe jos și a 
început din nou să filmeze. Curând avea să-l prindă 
din urmă, fir-ar să fie. 

Fie din pricina prezenţei ei, fie din pricina șirului de 
mașini până la sensul giratoriu, şoferul s-a răzgândit 
şi a accelerat înapoi pe autostradă, fără să dea semne 
că ar încetini, cu toate că se îndreptau spre centrul 
Helsingborgului. 

N-a încetinit deloc până au ajuns la Malmâleden, 
aproape de vechiul sediu al poliției, unde nu s-a sinchi- 
sit de stopul roșu de la Trädgårdsgatan. Astrid n-avea 
de gând să se lase înfrântă, așa că a trecut prin in- 
tersecție apăsând pe claxon, în vreme ce se auzeau 
sirenele. Poliţiştii în uniformă se treziseră. În sfârșit. 

O privire în oglinda retrovizoare i-a arătat mașina 
cu însemnele poliției aflată în spatele ei. Astrid le-a 
făcut semn cu mâna să se potolească. A, nu, nici vorbă 
să-i lase să se bage și să preia controlul. Netrebnicul 
ăsta îi aparținea ei. 

Fântâna rotundă din apropierea primăriei, înaltă de 
douăzeci de centimetri, nu prea era, de fapt, fântână, 
arăta mai degrabă ca un frisbee albastru uriaș făcut 
din cioburi de faianță. O deschizătură din centru lăsa 
să curgă apă peste cioburile de faianță și făcea ca tot 
ansamblul să fie mereu ud. Lui Astrid nu-i plăcuse 
niciodată, şi părerea sa nu s-a îmbunătățit când vira- 
jul la stânga, pe Hamntorget, a părut că se ivește din 
senin. Nu i-a fost de folos să arunce telefonul sau să 
vireze brusc. 

Înălțimea și marginea rotunjită au colaborat perfect 
cu unghiul de atac al Toyotei, răsturnând mașina, cu 
acoperişul râcâind fântâna. Când, în cele din urmă, 

mașina s-a oprit după câțiva metri, cu roțile în sus, 
în mijlocul benzii pentru biciclete, ca un gândac ne- 
ajutorat, Astrid şi-a desprins centura de siguranță și 
a ieşit târâş. 

Rahat... Capul îi bubuia, iar ochii... Nu-și dădea 
seama dacă vede dublu sau lucrurile erau, pur și simplu, 
încețoșate. Orice o fi fost, nu era de bine. Şoferul avea 
să scape. Astrid știa că ticălosul o să-și vadă de viața 
lui ca și cum nu s-ar fi întâmplat nimic. De parcă toate 
astea n-ar fi fost decât un afurisit de joc. 

S-a uitat după mașina roșie, care curând avea să 
vireze pe Kungsgatan și apoi, foarte probabil, avea să se 
întoarcă pe unde venise. Dar, de fapt, n-a virat. A mers 
mai departe, pe lângă barul de noapte din vechea stație 
de feribot, îndreptându-se spre capătul cheiului. 

Ce făcea tipul? Astrid a pornit iute pe piatra cu- 
bică spre apă. Totul se învârtea, de parcă ar fi fost 
Midsommar! şi ea s-ar fi jucat de-a liliacul ameţit. 
S-a poticnit de câteva ori şi şi-a dat seama că trebuie 
să se fi lovit la cap în accident. Dar asta trebuia să 
mai aştepte. 

BMW-ul a trecut peste marginea cheiului și a zbu- 
rat câțiva metri prin aer până să se izbească de apă. 
Astrid a alergat mai departe, observând că și alţii se 
reped acum din toate direcțiile și se îngrămădesc la 
malul apei. S-a oprit lângă mulţime, şi-a tras sufletul 
şi și-a dres glasul. 

- Salut, sunt de la poliție, a zis cu cel mai autoritar 
ton de care era în stare. Trebuie să izolăm această zonă, 
așa că vreau să vă îndepărtați cu cel puțin douăzeci 
de metri. 


1 Sărbătoare importantă în țările din nordul Europei, în 
preajma solstițiului de vară 

Cei mai mulți dintre ei s-au întors și s-au uitat la ea. 

- Da, cu voi vorbesc! Hai, dați-vă deoparte cât mai 
repede, a continuat, vânturându-și brațele. 

În vreme ce mulțimea începea să se miște, vedea 
spatele mașinii scufundându-se în apa întunecată. 

- E valabil și pentru voi. 

A arătat spre ultimii rămași, care nu se îndurau să 
plece, și s-a apropiat de marginea cheiului. 

Nici urmă de şofer. Doar o grămadă de bule de aer 
care se ridicau la suprafață. Ar fi trebuit să sară în 
apă, dar n-ar fi scos-o la capăt. Astrid nu se simţțise 
niciodată în largul său în apă și, în plus, avea... 

- Astrid Tuvesson? Vocea a făcut-o să tresară, și 
aproape că s-a dezechilibrat când s-a întors spre poli- 
țistul în uniformă. V-aș ruga să suflați aici, a continuat 
el, ridicând o fiolă pentru testarea alcoolemiei. 


R 


Theodor Risk s-a urcat pe bancă, s-a așezat pe spătar 
şi și-a lăsat privirea să plutească peste curtea școlii, 
pustie, în vreme ce scotea o țigară din rucsac, sfidând 
anunțul cu fumatul interzis în perimetrul școlii. Și-a 
pus căștile roşii marca Beats primite de Crăciun de 
la tatăl său şi a ales de pe telefon „Ace of Spades“ al 
celor de la Motörhead. Oricum, în aproximativ un 
minut liniștea avea să fie spartă de strigăte, când cei 
din clasa lui și din cea paralelă aveau să iasă de la cele 
două ore de sport. 

Cât despre el, Theodor își petrecuse ultima oră cu 
terapeuta şi, ca de obicei, îl bătuse la cap că e im- 
portant să se apropie de ceilalți şi să-și facă prieteni. 
Ca el să facă parte din comunitate, cum îi plăcea ei să 
zică. Lui Theodor îi venea să-și verse maţele pe ea și pe 
vorbirea ei scârboasă din sud. La dracu, ura graiul din 
Skâne. Era, fără îndoială, cel mai nesuferit cu putință 
dintre toate dialectele. Dar, așa cum făcea în fiecare 
săptămână, a stat acolo pe scaun ca o marionetă lo- 
botomizată şi i-a înghiţit banalităţile. 

Că e tare important ca el să se deschidă și să spună 
cum se simte în miezul ființei lui. „Miezul ființei“ era 
pe locul întâi dintre expresiile ei preferate. „Haide, să 


MINUS OPTSPREZECE GRADE | 21 


facem împreună o călătorie înăuntru“, zicea în graiul 
ei din Skâne, care suna cleios, întinzându-i mâna, ca 
şi cum chiar s-ar fi aşteptat ca el s-o ia. Doar dacă îi 
îngăduie să pătrundă cu totul în el va putea cu ade- 
vărat să-l ajute. A tras fumul în piept și a clătinat din 
cap doar gândindu-se la asta. De parcă ar fi putut 
cineva să-l ajute vreodată. 

Şi totuși, în primele luni îi urmase fără abatere 
îndrumările. Vorbea despre cum o duce, ce gândește şi 
cum i se păreau toate. Despre relația cu tatăl său, care 
părea să creadă că pentru el copiii sunt o prioritate, 
însă nu era niciodată prin preajmă când aveau nevoie 
de el. Despre faptul că se simţise trădat atunci când a 
fost lăsat singur acasă câteva zile. O trădare care încă 
îl durea ca o rană deschisă, dar despre care nu vorbea 
nimeni, ca și cum nu s-ar fi întâmplat. I-a spus despre 
panica pe care a simţit-o când a fost închis într-un 
spațiu de mărimea unui coșciug și despre teama că o 
să moară când avea să se termine oxigenul. Că se va 
termina totul. 

Ca să nu mai vorbim de dezamăgirea schizofre- 
nică de care a fost inundat când și-a dat seama că o 
să supraviețuiască. Că suferința sa o să continue. La 
un moment dat, chiar a ţinut-o de mână și, cu ochii 
închiși, a condus-o adânc înăuntrul său. Dar, cu toate 
astea, ea a continuat să-l piseze, de parcă nu știa decât 
un singur cântec pe care îl tot repeta. 

Nu găsise altă ieșire decât să înceapă să mintă, 
spunând că îşi face prieteni, că toată lumea îl place și 
devine popular. Că i-a revenit pofta de viață și chiar că 
uneori îi plăcea să stea acasă, învățând și petrecându-și 
timpul cu familia. A mințit că apăsarea din piept scade 
și că poate, în sfârșit, să respire liber. 

Dar acum se părea că ea nu s-a mai lăsat păcălită. 
Îl pisălogea mai mult pe tema noilor prieteni. Ceea ce 
nu pricepea ea era că nu lipseau cei care ar fi vrut să-i 
fie prieteni. Atâta doar că el n-avea chef să se împrie- 
tenească cu nimeni. A tras un fum și s-a uitat la idioții 
care începuseră să umple curtea școlii. 

Bătuți în cap, asta erau. Fiecare dintre ei nu era 
altceva decât un idiot pe două picioare, care mai avea și 
un accent urât. Dar el a fost băiat bun și nu s-a atins de 
nici unul. N-a trecut de acel hotar nici măcar o dată. 

Însă Alexandra, din clasa paralelă, era altfel. Era 
complet diferită de toți din clasa lui, nu vorbea în 
graiul din Skâne și nici nu chicotea împreună cu ce- 
lelalte fete. Era singura care nu-l călcase niciodată pe 
nervi. Nu-i spusese nimănui ce simțea, dar simțea 
ceva. Şi, în taină, bănuia că la fel stăteau lucrurile și 
cu ea, pentru că întorcea capul de cum li se întâlneau 
privirile. Ca și cum ar fi știut. 

Alexandra stătea lângă peretele plin de graffiti îm- 
preună cu câțiva neisprăviți din clasă şi, sigur, nu 
cronometrase, dar era convins că nu-l privise nicio- 
dată în ochi atât de mult timp. Senzaţia era atât de 
intensă, încât a trebuit să se străduiască din răsputeri 
să nu-și întoarcă primul privirea. Ce însemna asta? 
Era o invitație să-i vorbească? Părea fericită. Dar ce 
să-i spună? Şi ce era de făcut cu prietenii ei? 

Apoi vraja a fost ruptă. Nu din pricina unei priviri 
furișe, ci din cauză că a sunat telefonul, amuțindu-l pe 
Lemmy din căști. Theodor nici măcar n-a trebuit 
să se uite ca să ştie cine este. Era sigur căelo să sune 
şi să strice momentul. 

- Salut, a zis Theodor, încercând să ia un ton neutru, 
însă nemulțumirea i se strecura în voce. 

- Bună, Theodor, sunt tata. Cum e? 

- Bine. 

- Grozav! Terapia a mers bine? 

- Ca de obicei. 

- Despre ce aţi vorbit? 

- Tată... Asta e între mine și ea, doar ştii. 

- Da, dar nu înseamnă că nu poţi spune. Adică, 
dacă vrei. 

- Nu vreau. 

- Nu, nu, bine. În altă ordine de idei: Ştii că mama 
are mâine-seară vernisajul la Dunker, nu? Voiam să 
mă asigur că o să fii acolo cel mai târziu la șase. 

- Chiar trebuie? 

- Da, chiar trebuie. Şi mă mai gândeam că ar trebui 
să-i facem surpriza unei călătorii la Copenhaga în 
acest weekend. 

- Ăăă, stai aşa, asta înseamnă că trebuie să merg 
şi eu? 

- Da, o să ne distrăm. Ştii tu, să stăm la hotel, să 
mergem la Tivoli, să mâncăm hotdogii ăia roșii. 

Theodor nici măcar n-a încercat să-și ascundă 
oftatul. 

- Uite ce-i, nu pot. Am trei teste săptămâna viitoare 
și trebuie să stau acasă să învăţ. 

Doar prima parte era adevărată. Însă Theodor mai 
bine stătea acasă singur și își făcea lecțiile decât să-și 
petreacă tot weekendul împreună cu familia. 

- Bine, bine, mai vorbim diseară. Poate că îmi fac 
timp să te ajut. Dar mă bucur să aud că lucrurile au 
mers bine la terapie. 

Theodor a lăsat tăcerea să vorbească în locul său 
şi, trei minute mai târziu, după ce a mai bătut un pic 
apa-n piuă, făcându-și datoria, a reușit în sfârşit să 
pună capăt discuţiei și să se întoarcă la Lemmy. 


5 


Einar Greide a sorbit din ceaiul de rooibos fierbinte, 
pe care Îl lăsase la infuzat în ceainic toată dimineața, 
ca să obțină acel gust extrem de bogat pe care nu-l 
putea oferi decât Celestial Seasonings’ cu aromă de 
vanilie din Madagascar. Ceasul din departamentul de 
medicină legală de la subsolul Spitalului Helsingborg 
i-a indicat că e vremea unei pauze de cafea și, cu toate 
că Greide credea că pauzele de cafea nu-și au rostul, 
nu prea avea ce face, doar să aibă grijă ca ceaiul său 
să fie perfect. 

Era abia miercuri şi până acum săptămâna îi adu- 
sese trei cauze ale morţii extrem de evidente; deciziile 
medicilor de a cere autopsia fuseseră o irosire absolută 
a banilor contribuabililor. Dar Greide își făcuse datoria 
aşa cum se cuvine și notase în rapoarte răspunsurile 
deja evidente. În afară de asta, avusese timp să șteargă 
din computer toate e-mailurile vechi, să-și curețe bi- 
roul și să înlocuiască niște postere de la Woodstock 
cu altele noi pe care le cumpărase la Berlin împreună cu 
Franz: autobuze Volkswagen vechi pictate cu flori viu 
colorate. Întrebarea era cu ce avea să-și treacă timpul 
în cele două ore și jumătate care îi mai rămâneau din 

program. după pauza de cafea? Ca să nu mai vorbim 
de joi şi vineri. 

Din vara lui 2010 nu se mai întâmplase la serviciu 
nimic care să-i stârnească interesul, şi asta fusese în 
urmă cu aproape doi ani. Nu că și-ar fi dorit să fie 
cineva bolnav. Ba dimpotrivă. Numai că se plictisea 
de moarte. Greide se simțea ca un dependent de sala 
de sport căruia îi fuseseră interzise timp de şase luni 
exerciţiile fizice. Creierul i se lenevise şi era pe cale să 
se micșoreze până nu mai rămânea nimic. Trecuseră 
doi ani de când o clasă întreagă fusese ștearsă de pe 
fața pământului, iar el își făcuse atâtea codițe rasta - 
câte una pentru fiecare victimă - încât ajunsese să 
arate ca un Snoop Dogg alb. Acum părul îi atârna 
într-o coadă de cal pleoștită și începuse să se gândească 
serios s-o taie. 

Colegul lui Greide, Arne Gruvesson, își luase deja 
restul săptămânii din concediul anual. Nici măcar 
n-avusese timp pentru o pauză de cafea ca lumea îna- 
inte să dea fuga să cumpere o grămadă de alimente 
pentru sărbătorirea unei confirmări sau cam așa ceva. 
„Drăguţ din partea ta că-mi ţii locul“, a strigat Arne 
de pe coridor, adăugând că o să-și țină telefonul la el, 
pentru cazul în care se ivește ceva. 

De parcă Greide l-ar fi sunat pe Arne dacă „se ivea“ 
ceva. De parcă s-ar hotărî vreodată să-l sune pe ratatul 
ăla. Cum de izbutise Arne să ajungă patolog era un 
mister pe care Greide renunțase de mult să-l dezlege. 
„Neglijent“ era al doilea prenume al lui. Ca să nu mai 
pomenim de „dezordonat“ şi „bun de nimic“. 

Era mai degrabă regulă decât excepţie ca lui Arne 
să-i scape ceva. De cele mai multe ori era doar un 
amănunt care nu-i afecta cu adevărat îndeplinirea 
îndatoririlor. Nu trebuia să fii un geniu ca să constați 

că moartea a fost cauzată de o lovitură foarte puter- 
nică la cap şi hemoragie internă, sau de abdomenul 
perforat într-un accident de mașină. 

Dar din când în când lui Arne îi scăpa ceva esențial. 
Ca în urmă cu doi ani, când presupusese, în timpul 
unei anchete, că una dintre multele victime ale lui 
Torgny SOlmedal a murit într-un simplu accident de 
mașină, cu toate că amândoi ochii îi fuseseră arşi 
atât de tare, încât n-avea cum să fie un accident. De 
fapt, vătămările ochilor fuseseră motivul pentru care 
avusese ea accidentul de mașină. 

lar astăzi mai primiseră o persoană moartă într-un 
accident de circulație, după o urmărire spectaculoasă 
cu mașinile prin centru, care s-a sfârșit pe fundul 
apei, în port. Desigur, ca şi cum Dumnezeu însuși ar 
fi regizat piesa asta ironică, cadavrul ajunsese pe masa 
lui Arne Gruvesson, în vreme ce Greide se ocupa de 
foarte pasionantul caz al Gerdei Nilsson, în vârstă 
de nouăzeci și patru de ani. 

Un gând care crescuse în el toată după-amiaza, dar 
numai acum înflorise deplin. Și de ce nu? La urma 
urmei, Greide n-avea nimic mai bun de făcut, aşa că 
a sorbit ultimii stropi din ceaiul de rooibos care se 
răcea și a plecat din camera de odihnă. 

Totul era întocmai așa cum se așteptase. Raportul 
toxicologic arăta o concentrație de alcool în sânge 
de 2,75 la mie, ceea ce sprijinea, cu siguranță, teoria 
că era un caz de conducere în stare de ebrietate în care 
victima s-a înecat după ce și-a pierdut cunoștința când 
mașina a lovit apa. O teorie care părea să fie întărită 
de vătămări masive ale feţei. Greide şi-a închipuit că 
exact asta s-a întâmplat, dar, iarăşi, n-avea nimic mai 
bun de făcut. 

Şi-a trecut cardul de acces prin aparat, a deschis 
ușa morgii și a respirat aerul rece și uscat pe când se 
apropia de peretele cu sertare frigorifice. L-a deschis 
pe cel pe care Gruvesson pusese eticheta Peter Brise şi 
data. A fost izbit imediat de faptul că picioarele erau 
îndoite spre piept, ca și cum rigiditatea cadaverică încă 
stăpânea membrele, cu toate că apa rece ar fi trebuit 
să reducă rigiditatea cadavrului. 

Greide a mai observat și că trupul părea să nu aibă 
prea multe răni. Mai ales dacă se gândea că, probabil, 
mașina a lovit apa cu o viteză foarte mare. Centura 
de siguranță nici măcar nu lăsase o urmă pe umărul 
stâng, care apărea aproape întotdeauna la ciocnirile 
violente. În special atunci când airbagul nu se deschi- 
sese, lucru care se întâmpla mai des decât s-ar crede. 
Desigur, felul în care se petrecuseră lucrurile nu era 
ceva ce Gruvesson ar fi avut energia să cerceteze. 

Spre deosebire de corp, fața decedatului era plină 
de răni și umflată. Identificarea trebuia să se facă 
prin alte metode. Aceste vătămări erau mai mult decât 
suficiente ca să-l facă să-și piardă cunoștința, căci nu 
părea să cântărească mai mult de șaptezeci şi cinci de 
kilograme. Și, întocmai aşa cum scrisese Gruvesson 
în raportul său mult prea scurt, părea că pometele 
stâng, cu rana deschisă de dedesubtul ochiului, sufe- 
rise lovitura cea mai puternică. Confundarea stângii 
cu dreapta era o greșeală clasică a lui Gruvesson. 

Şi totuși... Poate că nu era asta. Greide a înlăturat 
gândul şi s-a aplecat să vadă mai bine rana. Părea 
aproape curată, nu prea era sânge. Aşa ceva nu era 
neobișnuit, dat fiind că trupul stătuse o oră sau două 
în apă. Lucrul ciudat era că sângele care era acolo 
părea, din cine ştie ce motiv, să fie închegat. 

Greide a luat un scalpel și a răzuit cu atenție pe 
marginea rănii. Într-adevăr, sângele era uscat. Cum 
se putea așa ceva? Greide n-a găsit răspunsul, dar a 
simțit cum îl trece un fior. O idee începea să prindă 
formă. Dar înainte să poată fi sigur trebuia să mai 
facă niște teste. Poate că poziția ghemuită nu era deloc 
rezultatul rigidității cadaverice. 

Cu pulsul galopând și adrenalina pompându-i în 
corp, Greide a scos pensa hemostatică din buzunarul 
de la piept și s-a concentrat pe partea de jos a pieptului, 
pe care se vedea începutul unor depuneri de grăsime, 
în ciuda faptului că în rest corpul era slab. Scalpelul 
a tăiat cu ușurință carnea și, după câteva incizii bine 
plasate, Greide a ridicat cu pensa o bucată de țesut de 
mărimea unui cub de zahăr. 

S-a repezit pe coridor spre laborator, unde a decupat 
o felie subțire din specimen, a pus-o în mijlocul unei 
lamele, a pus deasupra o folie de protecţie și a pornit 
microscopul. 

N-a fost nevoie decât de o clipă ca să i se confirme 
bănuiala. Exista o explicaţie pentru sângele închegat, 
corpul în mare parte nevătămat și poziția ghemuită. 
Greide n-ar fi putut să spună cum anume se întâm- 
plase. Dar nu era treaba lui să explice asta. Şi, desigur, 
va trebui să deschidă cutia toracică și să examineze cu 
atenție plămânii înainte să-și poată trâmbița descope- 
rirea. Dar nu era deloc neliniștit. De fapt, era convins 
că Arne Gruvesson se făcea vinovat, încă o dată, de o 
eroare de judecată dezastruoasă. 

Era ca şi cum lui Greide i-ar fi căzut de pe umeri o 
povară enormă, şi simțea cu adevărat cum colțurile 
gurii nu i se mai lasă în jos sub influenţa gravitaţiei. 
În sfârşit, putea să-și facă prima codiță după aproape 
doi ani. 

Fotografia alb-negru măsura 180x 135 centimetri 
și înfățișa un crâng de mangrove, cu nesfârșitul lor 
haos de rădăcini aeriene care se încolăceau ca niște 
șerpi. Mai era și rama de plumb, care cântărea mai 
mult decât te-ai fi aşteptat. Fabian Risk a rostit în 
gând o rugăciune când a ridicat-o pe ultima dintr-o 
serie de trei și a așezat-o la locul ei. 

În ultima oră, șalele lui protestaseră din ce în ce 
mai vehement, și dacă nu se odihnea un pic cât de 
curând, junghiurile aveau să explodeze într-un lum- 
bago pe cinste. 

Dar Fabian nu voia să tulbure atmosfera spunându-i 
Sonjei. La urma urmei, era acolo de dragul ei. Fabian 
îi făcuse surpriza să-și ia liber toată ziua ca s-o ajute 
să-şi aranjeze prima expoziție mare. 

Sigur, era în cea mai mică dintre cele trei săli de 
expoziție din Casa de Cultură Dunker, dar era, totuși, 
o chestiune importantă. După toți anii în care mun- 
cise cu îndârjire și se îndoise de propriul talent, Sonja 
avea, în sfârșit, ocazia unui progres real. Dacă totul 
mergea așa cum plănuise, avea să devină cunoscută. 
Fabian înțelegea de ce era atât de important pentru 
ea ca totul să fie perfect, până la cel mai mic detaliu. 

Dar asta nu-l împiedicase să se gândească la sirenele 
de poliție care stârneau ecouri pe fațadele clădirilor din 
Hamntorget în vreme ce el căra înăuntru ultima piesă. 
Mulțumită telefonului, Fabian putuse să acceseze ști- 
rile locale de la Radio P4 Malmöhus, care anunțau o 
urmărire cu mașinile prin centrul Helsingborgului, 
care se încheiase cu unul dintre șoferi zburând peste 
marginea cheiului și căzând în apă. 

După vreo oră, când a fost anunţată identitatea 
șoferului decedat, subiectul a ajuns la nivel național pe 
Eko, ştirile financiare. Se părea că Peter Brise era una 
dintre vedetele naționale în domeniul IT. Compania 
lui, Ka-Ching, își dublase de câteva ori veniturile în 
ultimul an și i se prezicea un viitor strălucit. În ochii 
lui Fabian, asta făcea ca şirul de evenimente să pară 
şi mai ciudat. De asemenea, nu pricepea de ce șoferul 
celeilalte mașini nu fusese pomenit nici măcar o dată. 

- E un pic prea la dreapta. 

Vocea Sonjei l-a adus pe Fabian cu picioarele pe 
pământ, şi el a mişcat rama cu câțiva milimetri. 

- Nu, stai, e prea mult. 

De-abia a atins rama cu un deget, că Sonja a strigat 
că e perfect și s-a dat înapoi spre mijlocul sălii. Ajunsă 
acolo, a respirat adânc și s-a rotit atât de încet, încât 
Fabian a avut timp să-și spună de câteva ori rugăciu- 
nea. De fapt, era departe de a fi prima oară când ea 
evaluase amplasamentul și energia pieselor. 

-Îmi pare rău, dar nu merge, şi-a desfăcut ea brațele, 
înfrântă. Seria cu mangrove nu creează destul contrast 
cu imaginile din Oresund!. Cred că-i mai bine dacă 
sunt singure în colț, alături de sculpturile de pe podea. 

- Vrei să zici că trebuie să mutăm totul? lar? 


1 Strâmtoarea dintre Suedia și Danemarca 

Fabian şi-a dat seama imediat ce prost a picat asta 
și ar fi vrut să-și poată lua vorbele înapoi, să pună în 
locul lor un simplu „bine“ și, dacă se putea, să spună 
în continuare: Sigur, putem face asta. 

- Bine. Și ce-i cu asta? a zis Sonja pe un ton care 
arăta limpede că atmosfera pozitivă nu mai putea fi 
salvată. Ai o idee mai bună? 

Sigur că avea o idee mai bună. Aceeași pe care o 
avusese în ultimele trei dăți când ea îl silise să por- 
nească iar de la zero. Dar Fabian n-avea de gând s-o 
spună cu vocetare nici de data asta, chiar dacă, poate, 
era exact ceea ce ar fi trebuit să facă. Poate că exact 
asta aștepta ea. 

Fabian tocmai hotărâse să ia taurul de coarne când 
telefonul său s-a trezit la viață în buzunar. L-a scos și 
a descoperit că e Einar Greide, patologul. Faptul că îl 
suna pe Fabian și nu pe oricine altcineva din echipă 
nu putea să însemne decât un lucru. 

- Bună, Flătan!. 

Se întâmplase ceva. Ceva ieșit din comun. 

- E vorba despre victima din mașină. 

- Vrei să zici tipul care a zburat de pe chei în Norra 
Hamnen?. 

- Da, care altul? 

- Flătan, trebuie să mă scuzi, dar am liber azi și nu 
ştiu decât ce s-a dat la știri. Am auzit vag de tipul ăsta, 
Brise, sau cum l-o mai chema. 

- N-ai auzit niciodată de Murder Snails? 

- Nu. Ar fi trebuit să aud? 

- Melci spanioli mutanți care îți mănâncă ani- 
malele de companie. De pe ce planetă ești? Flătan a 


1 Fläta - codiță, coadă (împletită) 
2 Portul din Nord 

oftat atât de tare, încât trebuie să-l fi auzit și Sonja, 
care se apucase de treabă și începea să mute piesele 
mai mici. Vorbim despre aplicaţia cu cele mai multe 
descărcări din acest an. Și, dacă mă întrebi pe mine, 
un joc absolut genial. Dar nu despre asta ar trebui să 
pălăvrăgim. Chestia e că trupul lui Brise a ajuns aici 
acum câteva ore. Sau, mai exact, a poposit pe masa 
lui Arne Gruvesson, iar el a ajuns la concluzia că eun 
accident de mașină obișnuit. 

- Bun. Poţi să ajungi la miezul chestiunii? Trebuie 
să mă întorc la... 

-Şi Arne a făcut-o iar. 

- Ce a făcut? a întrebat Fabian, cu o clipă înainte 
să-și dea seama că ar fi trebuit să știe. 

- A făcut-o de oaie! s-a stropșit Flătan cu atâta dis- 
preț, încât Fabian aproape că a simțit saliva țâșnind din 
telefon. Pentru că am examinat cadavrul și a reieșit 
că Peter Brise n-a murit azi, ci acum vreo două luni. 

- Ce? Cum adică, acum două luni? Nu era cel din 
maşină? 

-O, da, era, nici vorbă. Dar era congelat când ma- 
şina s-a umplut cu apă. 

- Congelat, a repetat Fabian prostește, ca un papa- 
gal. Ce vrei să zici cu „congelat“? 

-Adică la fel de rece şi de tare cum sunt cotletele 
mele de miel din cămară. 

La prima vedere părea o zi cu totul obișnuită în 
paşnicul centru comercial pietonal din Helsingør, 
în cealaltă parte a strâmtorii. Soarele de dimineață 
zâmbea în jos, semnalând că a venit vara şi poate să 
înceapă, în sfârşit, perioada concediilor. Oamenii se 
preumblau pe piatra cubică, neștiutori, trecând de la 
un magazin la altul. 

Dar ceva nu era în ordine şi, cu toate că cei mai 
mulți nu-și dădeau seama ce se petrece, o neliniște 
subconştientă s-a răspândit prin centrul comercial ca 
un vânt rece. Un copil a scăpat din mână înghețata 
şi a început să zbiere. Unei bătrâne i s-a năzărit că un 
bărbat care trecea pe lângă ea i-a furat portofelul şi a 
fugit după el, strigând. O mamă își căuta fata, pe care 
n-o vedea nicăieri. Cu toate că nimeni nu era în stare 
să spună de ce, starea de spirit se schimbase. 

Doar oamenii din fața magazinului Telia, vizavi de 
clădirea roşie acoperită pe jumătate cu lemn, vedeau 
cu ochii lor ce se întâmplă. Priveliștea i-a făcut să se 
dea instinctiv deoparte și să se înghesuie de-a lungul 
clădirilor. Ca o mare care se desparte în două, printre 
trecători s-a format un culoar. 

Şi iat-o. 

Tricoul ei fusese cândva alb, dar acum era acoperit 
de sânge uscat. La fel şi fața, și mâinile ei, și roșul se 
întindea destul de mult pe antebraţele pline de ulce- 
rații. Ochii ei săgetau în toate părțile pe când îna- 
inta, ca şi cum ar fi vrut să se asigure că toată lumea 
rămâne departe. 

Şi exact asta au făcut. Câţiva chiar au fugit până 
pe străzile învecinate, în vreme ce alții se lipeau de 
ziduri. Un grup mic a început să glumească și să râdă, 
uitându-se în jur după camerele ascunse. Dar nu era 
nici una. 

Orice o fi fost ceea ce se petrecea, era adevărat. 

- Congelat timp de două luni? Sverker „Klippan!“ 
Holm s-a strâmbat, de parcă problema ar fi fost croa- 
santul pe care tocmai și-l îndesase în gură. Îţi arde 
de glumă? 

- Nu, dacă e să-l credem pe Flătan. 

Fabian s-a ridicat și și-a împins şoldurile în față, în- 
cercând să-și mai ușureze durerea de șale. Ieri i se păruse 
un preţ acceptabil ca să-i arate Sonjei cât de dornic 
este să o ajute. Dar acum nu mai era așa de sigur. Ce-i 
drept, în cele din urmă ea a fost mulțumită și chiar 
l-a dus la o pizza ca răsplată, dar asta a fost tot. 

-Poate să-mi explice şi mie cineva? Pentru că sunt 
cu totul în ceață. 

Klippan a întins mâna spre coșul cu croasanți. 
Hugo Elvin, care era la fel de durduliu ca Klippan, dar 
cu două capete mai scund, a ajuns la coș primul şi l-a 
tras deoparte. 

-Şi dacă mai vrea și altcineva? 

-Îmi pare rău, credeam că și-au luat deja toți. 

Klippan a ridicat mâinile în semn de scuză. 


1 În suedeză, klippa - pisc, stâncă 

- Şi-au luat. Dar nimeni la fel de multe ca tine, a 
zis Elvin, luând demonstrativ un croasant înainte de 
a pune iarăși coșul pe masă. 

- Bine, a zis Klippan, încercând să ignore jignirea. 
Ce ziceam? 

-Că eşti cu totul în ceață, i-a amintit Elvin, printre 
înghițituri. 

- Aşa e. Ce vreau să zic e că Peter Brise n-avea cum 
să fie mort. Pentru numele lui Dumnezeu, el era cel 
care conducea mașina. Sau am luat-o eu razna de-a 
binelea? 

- Nici eu nu pricep, a zis tehnicianul criminalist 
Ingvar Molander, clătinând din cap. Trebuie să spun 
că toată situația asta e incredibil de ciudată. 

-Asta nu-ţi stă în fire, Ingvar, a zis Irene Lilja, în 
vreme ce se așeza la masa de ședințe și scotea din 
geantă un dosar. Tu ai întotdeauna în rezervă o ex- 
plicație isteață. 

- Cine poate spune că nu era altcineva la volan? a 
întrebat Fabian, uitându-se pe fereastra panoramică la 
clădirile industriale joase care acopereau zona nordică 
de intrare în Helsingborg. 

O prezentare inexplicabil de urâtă a unui oraș care 
în rest era frumos. 

- Am luat legătura cu scafandrii și au zis că el era 
pe locul şoferului când l-au găsit, a zis Molander. 

- Şi, în plus, cheiul era plin de oameni care au văzut 
cu ochii lor cum se scufundă mașina, a zis Klippan și 
a sorbit din cafeaua aburindă. Și, dacă e să-i credem pe 
ei și pe polițiștii în uniformă care erau la fața locului, 
nimeni n-a ieșit la suprafață. Cu alte cuvinte, trebuie 
să fi fost Peter Brise cel care conducea mașina. 

- Aşadar, spui că n-a fost decât un accident și el a 
fost viu până ieri, când mașina a căzut în apă și s-a 

scufundat? a zis Fabian, dându-și seama că nici măcar 
lui nu-i dădea prin cap cum să explice toate cele 
întâmplate. 

- Da, a încuviințat Klippan. Şi, dacă nu mă înșel, 
avea destul de mult alcool în sânge. Nu ştiu ce credeți 
voi, dar pentru mine asta e o explicaţie rezonabilă. 
Zâmbindu-i demonstrativ lui Elvin, a mai luat un croa- 
sant. Şi, dacă m-ar putea auzi acum Flătan, probabil 
că m-ar lega despuiat de stâlpul lui cu totem și m-ar 
jupui de viu. Klippan s-a uitat la ceilalți. Dar chiar 
că nu văd altă posibilitate în afară de a spune că s-a 
înşelat și el o dată. 

A ridicat cana la gură și a băut. 

Peste sala de şedinţe s-a lăsat tăcerea. În loc să aducă 
argumente contrare şi obiecții, cum făceau de obicei, 
au rămas tăcuți. Nu pentru că ar fi fost de acord, toc- 
mai din motivul opus. Nici unul nu credea cu adevărat 
că Flătan s-a înșelat când a spus că Peter Brise a stat 
congelat două luni. Nici măcar Klippan. Și totuși, nici 
unuia dintre ei nu i-a venit în minte un nou unghi 
din care ar putea să rezolve problema. 

Fabian era convins că asta se datorează faptului că 
toți se simțeau exact ca el. Era ca și cum misterioasa 
călătorie fatală a lui Brise i-a smuls pe toți din paturile 
confortabile, și acum de-abia s-au trezit, sau poate sunt 
încă pe jumătate adormiţi. În loc să-și vadă molcom 
de treburile zilnice, trebuia de fapt să se apuce iarăși 
să gândească. Trebuia să pună întrebări și să analizeze, 
răsucind iar și iar în minte fiecare indiciu mărunt. 

Acesta nu era alt caz de rutină care poate fi rezolvat 
între orele nouă și cinci. Echipa adunată acolo simțea 
deja cum se conturează lucrul până noaptea târziu, ca- 
feaua proastă și câte un pui de somn furat la birou, din 
când în când. Şi asta le ascuţea și le zeârma simțurile 

exact în acel fel căruia îi simţiseră aprig lipsa, chiar 
dacă nu voiau s-o recunoască. 

Şi apoi era elefantul din încăpere. Cel de pe scaunul 
lui Astrid Tuvesson. Faptul că e neocupat nu-i scăpase 
nimănui. Și totuși, nimeni nu pomenise asta, nici 
măcar în trecere. Nu că n-ar fi ştiut. Ştiau toți că bea, 
că lucrurile s-au înrăutățit după ce s-a despărțit de 
Gunnar și că Astrid începuse să-și ia concediu medical 
în momente ciudate. 

Dar, în loc să vorbească despre asta, și poate chiar 
să o abordeze direct, ocoliseră subiectul, sperând că 
problema avea să se rezolve de la sine. Ca urmare, 
încetaseră să mai conteze pe ea. Dacă era prezentă, 
Astrid conducea echipa ca de obicei. Dacă nu era, se 
străduiau cu toții să umple spațiul lăsat liber. 

Nu exista un conducător evident al grupului lor. 
Desigur, Klippan era cel care se presupunea că îi ține 
locul în mod oficial, şi din când în când încerca, fără 
tragere de inimă, să se instaleze la cârmă. Dar nici 
el, nici altcineva din echipă nu putea lua cu totul în 
serios această conducere. 

Până în acest moment, absenţa lui Astrid nu cre- 
ase nici o problemă gravă la serviciu, în mare parte 
datorită faptului că investigaţiile lor rămăseseră la un 
nivel destul de simplu. Dar, dacă se dovedea că intuiţia 
lui Fabian este corectă, curând situația avea să devină 
imposibil de controlat. 

Irene Lilja a spart tăcerea. 

- Înainte să ne apucăm de cazul lui Brise, este as- 
tăzi pe biroul meu ceva care nu poate să aștepte. Nu-i 
mare lucru, dar, de vreme ce în ultima vreme n-am 
fost copleșiți de muncă, am promis să mă întâlnesc 
cu o femeie al cărei soț lipseşte de luni. 


MINUS OPTSPREZECE GRADE | 39 


- E vreun motiv să bănuim că e ceva necurat? a 
întrebat Elvin. 

- Asta am de gând să aflu. Probabil există o expli- 
cație perfect rațională. Numele ei este Ylva Fridén, iar 
al lui, Per Krans. Se întâmplă să-i cunoască vreunul 
dintre voi? 

Elvin și ceilalți au făcut semn că nu. 

- Bine, întrebarea este cum ar trebui să procedăm 
noi, ceilalți, a zis Fabian, care hotărâse să preia contro- 
lul ședinței. E deja și un sfert. Ştie cineva dacă Astrid 
e pe drum încoace? 

Ceilalți s-au uitat unii la alții, de parcă s-ar fi în- 
trebat același lucru. 

- Atunci propun să începem fără ea. Fabian s-a dus 
la tablă și a șters omuleţii din bețe desenați de Klippan, 
listele cu cei cărora le venea rândul să aducă bunătățile 
pentru pauza de cafea și rezultatele chestionarului 
„Cine ştie câștigă“ de Crăciun, din urmă cu cinci luni. 
Peter Brise. Ce știm despre el, în afară de faptul că l-a 
făcut putred de bogat jocul ăla, Murder Snails? 

- Locuia în centru, pe Trädgårdsgatan. Klippan i-a 
dat lui Fabian o fotografie a lui Brise. Însă firma lui, 
cum îi zice? 

- Ka-Ching!, a spus Molander, clătinând din cap. 
Foarte isteț. 

- Aşa-i. Se pare că e în Lund. Asta o știu. 

- Am citit undeva că și-au mărit de patru ori nu- 
mărul de angajați în ultimele șase luni și că au reali- 
zat încă de la începutul lui februarie cifra de vânzări 
anuală planificată, a zis Irene. Și tot ce vând este o 
mică aplicație, care costă doar șapte coroane. 


1 Reproduce sunetul sertarului unei case de bani care se 
deschide; asociat în general cu ideea de a câştiga mulți bani 

- Şi e cumplit de plicticos, a intervenit Molander. 

- Eu aș zice că te prinde cu totul. Nu mă pot opri 
din joc. 

- Tocmai de aceea nu vreau să-l încerc, a zis Klippan. 
Berit a încercat de câteva ori să se oprească, dar după 
câteva ore iar şedea acolo, împungând în ecranul te- 
lefonului până s-a ales cu bășici pe vârful degetelor. 

- Da, și nu pricep în ruptul capului cum poate fi 
asta distractiv, a zis Molander. 

- Dar putem fi de acord că era bogat ca un rege, a 
zis Elvin, dându-și ochii peste cap. 

Fabian i-a mulțumit în gând lui Elvin și a desenat 
simbolul dolarului lângă fotografia lui Brise, care arăta 
mai degrabă a investitor plin de bani decât a împătimit 
de computere, cu cămașa lui albă, capul ras perfect şi 
ochelari cu ramă de baga. 

- Altceva? Avea familie? Era însurat? Frați şi aşa 
mai departe? 

- Celibatar, singur la părinți și, dacă mă întrebi pe 
mine, homo, a zis Irene. 

- De unde ştii? Spunea asta el însuși? 

- Nu, dar e destul să te apuci de jocul lui. Sunt 
grămezi de referinţe. Adică, ar trebui să vezi melcii 
roz de la nivelul 33. 

- Exact, a zis Klippan. 

- Hei, ia te uită. Așadar, joci. 

Irene a rânjit. 

-Ia staţi așa. Elvin s-a rezemat de spătarul scaunu- 
lui său - unul dintre cele două care fuseseră reglate 
pentru problemele lui cu spatele și care, după cum se 
zvonea, i-au costat pe contribuabili o sumă cu cinci 
cifre. Asta nu-i aminteşte nimănui de Johan Halen? 
Ştiţi, tipul care s-a sinucis cu gaz în garajul lui acum 
câțiva ani. 

- Vrei să zici fiul armatorului? a spus Klippan. Cel 
care locuia lângă port, în Viken, la o zvârlitură de băț 
de mine? Casa aia ca din basme. 

Elvin a încuviințat. 

- Ce crezi, Ingvar? Erai aici când am lucrat la acea 
investigație. 

- Se aseamănă? Molander a ridicat din umeri. Tot 
ce-mi amintesc este că n-am găsit acea temniță pen- 
tru sex care se zvonea că se află la subsolul casei lui. 

-Ce fel de temniță pentru sex? a întrebat Fabian. 

- Probabil că a fost doar un zvon, a zis Elvin. Cel 
puțin, dacă e să-l credem pe expertul de aici, care n-a 
putut s-o găsească. 

-Ce vrea să însemne asta? 

Molander s-a răsucit spre Elvin, arătând foarte 
jignit. 

- Doar că și celor mai buni le scapă câte ceva uneori. 
Elvin i-a zâmbit lui Molander. Ce vreau să zic este că, 
la fel ca Brise, Halen era bogat. În plus, era tot unic 
la părinți și celibatar. 

- Bine, dar, în cazul în care Flătan are dreptate, 
Brise nu s-a sinucis, a spus Fabian. 

- Nu spune asta, a zis Klippan. Cine știe, poate că 
s-a congelat singur acum două luni și a condus mașina 
ca stafie. 

A chicotit. 

- Eşti chiar aşa de convins că se înșală? a zis Irene. 

- Nu, nu sunt convins de nimic. Dar... Klippan a 
oftat. Bine, nu vreau să fie tipul ăla. Hai să zicem 
că Flătan are dreptate și Brise a fost omorât acum 
două luni. Sunt sigur că există tot atâtea motive câte 
coroane în contul lui din bancă. Dar de ce să-l țină 
cineva congelat timp de câteva săptămâni, doar ca 
să-l arunce în port, de față cu nenumărați martori? 

Întrebarea n-a primit nici un răspuns şi tăcerea s-a 
lăsat din nou peste încăpere. De această dată era atât 
de grea, încât a făcut ca sistemul de aer condiţionat 
să sune ca motorul în ralanti al unei semiremorci 
aflate departe. 

La fel ca ceilalți din jurul mesei, Fabian se străduia 
să înțeleagă straniul şir de evenimente. Problema părea 
imposibil de rezolvat, ca un cub Rubik cu pătratele lui 
colorate amestecate. 

Anunţul despre femeia plină de sânge din Helsingør 
sosise tocmai când Dunja Hougaard și colegul său, 
Magnus Rawn, își terminau schimbul de dimineaţă. 
Erau în mașină, întorcându-se la sediul poliției din 
Prgvestensvej, numărul 1, după o noapte în mare parte 
fără evenimente. 

Dunja îl lăsase pe Magnus la volan tot schimbul. 
Nu pentru că ar fi fost un șofer mai bun, dimpotrivă. 
Dar, ori de câte ori insista ea să conducă, el devenea 
atât de nervos și de neliniștit, încât până și trecerea 
de pe o bandă pe alta îl făcea să tragă brusc aer în 
piept. Prin urmare, cu toate că teritoriul lor cuprindea 
partea de nord a insulei daneze Zealand și parcurgeau 
cel puţin 200 de kilometri în timpul unui schimb, 
Magnus conducea aproape întotdeauna. 

Şi, ca întotdeauna când se apropia weekendul, 
Magnus încerca să afle ce are ea de gând să facă, și 
nu era prea subtil în privința asta. O să stea acasă, 
să-și piardă timpul în fața televizorului, sau o să iasă 
cu niște prieteni, poate la dans? Ca să nu-l rănească, 
Dunja dirija conversaţia spre altceva. Chestie la care în 
ultimele șase luni începuse să se priceapă foarte bine. 

Însă de această dată Magnus nu se dădea bătut 
aşa de ușor. La stopul de după benzinăria Jet de pe 
Kongevejen s-a răsucit spre ea și a întrebat-o direct 
dacă o poate invita la Baron von Dy, un restaurant 
specializat în fondue, din centrul orașului Copenhaga, 
în care puteai mânca oricât la același preţ. Nu costau în 
plus decât băuturile. 

După un scurt moment de gândire, Dunja s-a ho- 
tărât să ia taurul de coarne şi i-a explicat că îi place 
de el în calitate de coleg, dar nu ca un bărbat cu care 
să-și dea întâlnire. Doar până acolo a ajuns când stația 
s-a trezit la viață pârâind și a chemat toate unitățile 
din preajma centrului comercial pietonal. 

-A fost la mustață. 

Magnus a aruncat o privire spre ceas, în vreme ce 
bătea darabana cu degetele pe volan, așteptând să se 
facă verde. 

- Ce? Doar nu putem să ignorăm apelul, a zis Dunja, 
simțind furnicături în degetele care tânjeau să apuce 
volanul. 

- Nu-l ignorăm. Schimbul nostru s-a terminat, și 
trebuie să spălăm mașina și să ne terminăm rapoartele. 

-Ba nu trebuie. Dunja a înșfăcat microfonul. Bună, 
Anna. Sunt Dunja Hougaard. Eu și Magnus putem 
merge acolo. 

- Bine, perfect, a răspuns vocea de femeie, iar Dunja 
s-a întins spre panoul de control și a pornit sirena. 

- Doar nu vrei să trecem pe roșu! a zis Magnus. 

- Ba exact asta vreau. Haide! A desfăcut ultima 
pungă de bomboane Djungelvrâl!, a scos două și a 
simţit imediat efectul, când lemnul-dulce foarte sărat 


1 „Răgetul junglei“, marcă de bomboane cu gust de lemn 
dulce sărat, populare în ţările nordice 

i-a făcut inima să bată mai repede. Anna, ştii cam 
în ce punct de pe Stengade e femeia? 

Magnus a clătinat din cap şi s-a uitat cu grijă în 
spate peste un umăr și apoi peste celălalt înainte să 
facă o întoarcere dintr-o mişcare, luând-o înapoi 
spre Helsingor. 

- Nu, dar au sunat de la Damernes Magasin, care e 
chiar lângă Slots Vin, ştii tu, magazinul ăla de vinuri 
care a fost închis, a răspuns vocea din staţie. 

- Bine, mulţumesc. 

Dunja ştia exact unde este. Citise despre magazinul 
de vinuri în Helsingør Dagblad, unde spiritele erau 
agitate în privinţa a ceea ce trebuie făcut cu locul pă- 
răginit, care cu fiecare lună devenea tot mai supărător 
pentru ochi. Magazinul fusese închis deja de câțiva 
ani, proprietarul preluase alt magazin mai departe în 
centrul comercial. Problema era că proprietarul, care 
avea acum optzeci de ani, deţinea întreaga clădire şi, 
cine știe de ce, nu voia nici să vândă, nici să închirieze 
locul gol, care devenise locuință improvizată pentru 
boschetarii din zonă. 

- Bine, dar ce zici de propunerea mea? a întrebat 
Magnus. 

- Ce propunere? 

- Baron von Dy. Se spune că e cu adevărat... 

- Dar, te rog, n-am putea să ne concentrăm pe ceea 
ce facem? Aici, virează pe Bramstraede, a arătat Dunja, 
în vreme ce-și desfăcea centura de siguranţă. 

- E o stradă pietonală. N-ar trebui să ocolim? 

- Nu, vreau să ajung acolo azi. 

Mașina poliției a intrat pe aleea îngustă şi, până 
ce Magnus a reușit să parcheze și să oprească sirena, 
Dunja a ieşit şi a pornit spre Stengade, unde şi-a croit 
drum prin puhoiul de turiști care mâncau îngheţată. 

Magazinul de vinuri închis, cu fațada lui cenușie 
crăpată, era cu totul diferit de ceea ce se găsea împre- 
jur, fiecare dintre celelalte magazine se străduia din 
răsputeri să arate îmbietor. Firma Slots Vin părea că stă 
să se prăbușească, și în spatele vitrinelor murdare, aco- 
perite de afișe vechi despre concerte, se aflau grilaje. 

Dunja a ridicat privirea spre primul etaj şi a con- 
statat că toată clădirea e în aceeași stare jalnică. Dacă 
nu luau măsuri curând, va trebui să fie dărâmată. Dar 
n-a văzut nici o femeie plină de sânge. Nici la ferestre, 
nici când a încercat să arunce o privire în întunericul 
murdar, printr-o despărțitură dintre donă afișe rupte. 

- E liniște deplină aici, a zis Magnus, uitându-se 
în jur. 

- Mie mi se pare că e cam prea multă liniște. 

Dunja s-a dus la ușa dintre două vitrine și a încer- 
cat clanţa. Era încuiată, așa că a trecut la ușa aflată 
mai la stânga. Peste ea era tras un grilaj cenușiu, dar, 
când s-a aplecat să-l încerce, a descoperit că putea fi 
ridicat cu mâna. 

- Dunja, stai un pic. Magnus s-a apropiat de ea. 
Dacă ar fi cineva aici, grilajul n-ar fi coborât, nu? Și 
apoi, maşina e parcată într-un loc nepotrivit. 

-Păi, mă duc să arunc o privire. Poți să aștepți în 
maşină. 

A dispărut înăuntru, lăsându-l pe Magnus în urmă. 
În cele din urmă, el s-a dat bătut, oftând, şi a intrat 
după ea în magazinul părăsit. 

Lumina lanternei ei a dezvăluit un hol plin de lăzi 
de vin goale, saltele și cărucioare de la supermarket, 
toate pline de pături și alte gunoaie. 

-Ce drăguţ! a zis Magnus, în vreme ce-și potrivea 
centura și se asigura că bastonul, cătușele și pistolul 
sunt la locul lor. 

- În orice caz, n-au intrat în magazin. 

Dunja a îndreptat lanterna spre o ușă blindată 
aflată aproape de ei, la stânga, ale cărei semne adânci 
de pe cadru erau mărturia numeroaselor încercări de 
spargere. 

- Deci, ce zici? 

- Despre ce? 

Dunja a încercat ușurel scara de lemn putredă, ca 
să vadă dacă o ține. 

- Despre mâine-seară, i-a reamintit Magnus, ur- 
mând-o la etaj. Pentru că, dacă nu-ți convine, putem 
merge sâmbătă. Atâta doar că am auzit că-i mai greu 
să găsești o masă liberă. 

- Uite ce-i, Magnus, n-o să găsim o masă nicăieri. 
După ce a ajuns în capul scării, Dunja a mers mai 
departe pe un coridor îngust cu podeaua plină de ex- 
cremente de porumbei și tapet care se cojea de pe 
pereţii atacați de igrasie. În primul rând, n-aş pune 
vreodată piciorul în Baron von Dy. A deschis prima 
dintre cele câteva uși închise și s-a uitat prin încăpere, 
care era plină de mobilă stricată și rafturi. În al doilea 
rând, e închis de câțiva ani. În a doua încăpere nu 
erau decât un pat, câteva saltele şi o veche bicicletă 
pentru exerciţii fizice. În al treilea..., a continuat ea, 
deschizând penultima ușă. 

Doar atât a apucat să spună, pentru că a descoperit 
că încăperea întunecoasă e plină de boschetari, care 
şedeau lângă pereţi sau zăceau inconștienți prin ha- 
osul de saci de dormit și pături. În mijlocul camerei 
stătea un bărbat cu dinți rari care se juca cu o brichetă 
veche. Deschis, flacără, închis... Lângă el şedea femeia 
plină de sânge, ai cărei ochi luceau albi, de parcă ar 
fi fost posedată de diavol, cu pupilele date peste cap, 


48 | STEFAN AHNHEM 


sub pleoape, în extazul oferit de seringa care atârna 
încă, goală, din brațul plin de ulceraţii. 

- Iat-o. Dunja şi-a pus mănuși, s-a lăsat pe vine și a 
tras seringa. Salut, cum te simți? A luat în mâini faţa 
femeii, sperând să obțină o reacție. Apoi s-a răsucit 
spre bărbatul cu bricheta. O cunoști? 

- Mi-ar plăcea să te cunosc pe tine. În pizdă, a zis 
bărbatul râzând. 

Deschis, flacără, închis... 

- Dunja, ai grijă, a zis Magnus, ținând pistolul cu 
amândouă mâinile. Nu se ştie ce se poate întâmpla 
când sunt așa de duși de pe lume. 

- Lasă arma jos și anunță la sediu că am găsit-o. A 
plesnit ușor obrajii femeii. Hei! E vremea să te trezeşti. 

Femeia s-a luptat să iasă din ameţeală și a încercat 
să-și concentreze privirea pe Dunja. 

- N-am făcut-o eu... Nu eu... 

- Ce n-ai făcut tu? Spune-mi. Ce s-a întâmplat? 

Deschis, flacără, închis... 

- Nu eu... N-am făcut nimic..., a zis ea, apoi a părut 
să se piardă din nou în sine. 

- Ce n-ai făcut? 

- Alo, sunt Rawn. Am găsit-o, a spus Magnus în 
microfon, în vreme ce ieșea din cameră. 

Dunja a mai pălmuit-o pe femeie de câteva ori. 

- Haide, gândeşte-te și spune-mi. Al cui e sângele 
de pe bluza ta? 

Femeia a coborât privirea şi părea că de-abia acum 
îşi dădea seama că e acoperită de sânge. 

Deschis, flacără, închis... 

- Era aşa de blând... Nu făcea rău nimănui... Femeia 
era pe cale să facă o criză. Jur, nu le-a făcut nimic... 

- Cui? Ai văzut cum e rănit cineva? 

- Când au plecat am încercat să-l trezesc, dar nu 
era decât sânge. Sânge peste tot. 

Deschis, flacără, închis... 

-Cine sunt „ei“? Dunja a mângâiat-o pe păr. Îți 
aminteşti câți erau? Le-ai văzut fețele? 

Femeia părea că se scufundă și mai mult în sine. 

Deschis, flacără, închis... 

- Hei, trebuie să vorbeşti cu mine, a spus Dunja, 
încercând să-i prindă privirea. Încearcă să-ți amintești. 

- Veseli... 

- Cum adică, „veseli“? Vrei să spui... 

- Râdeau... tot timpul... parcă era un joc. Şi galbeni. 
Galbeni și veseli. 

- Nu înţeleg. Ce vrei să spui? 

-Voiam să-i opresc, dar n-am îndrăznit. Prea mulți... 

Deschis, flacără, închis... 

- N-ar trebui s-o luăm cu noi și s-o interogăm la 
sediu? a zis Magnus, întorcându-se în încăpere cu 
pistolul într-o mână. 

Reacţia a fost rapidă. În câteva secunde, femeia a 
țâşnit în picioare şi dintr-o singură mişcare a înșfăcat 
pistolul din tocul Dunjei. 

- Magnus, ce mama naibii faci? Lasă pistolul în jos! 

Magnus părea încremenit, cu amândouă mâinile 
încleștate pe patul pistolului. 

- Magnus! 

- leşiți de aici... Amândoi. leșiți de aici, că dacă nu... 

Femeia ațintea pistolul spre ei, plimbându-l între 
Dunja şi Magnus. 

- Stai liniștită. Nu e decât colegul meu. Nu trebuie 
să-ți faci griji din pricina lui. Dunja s-a ridicat în pi- 
cioare, cu mâinile ridicate. Nici unul din noi nu vrea 
să-ți facă rău. 

- Chiar asta i-au spus lui Jens. Femeia continua să-i 
amenințe cu pistolul. Am zis să plecaţi! 

- Împușc-o! a strigat bărbatul cu bricheta. Împușc-o 
odată! 

-Stai aşa, a zis Dunja. Jens? Cine... 

- Drept în faţă, a întrerupt-o bărbatul. Sau în pizdă! 
Împușc-o în pizdă! 

Deschis, flacără, închis... 

- Auzi, potoleşte-te. 

- Bang! Drept în pizdă! 

- Potoleşte-te, am zis! Dunja s-a uitat țintă la băr- 
bat, impunându-i să se calmeze. Și, Magnus, pentru 
numele lui Dumnezeu, lasă pistolul în jos! 

Deschis, flacără, închis... 

Împuşcătura nu l-a nimerit pe Magnus, a lovit pere- 
tele în spatele lui. Din pricina șocului, el a dat drumul 
pistolului, care a căzut pe podea. 

- Duceţi-vă dracului, ticăloșilor! a strigat femeia, 
luând arma lui Magnus pe când ieșea din cameră. 

Dunja a fugit după femeie pe hol şi n-a mai reușit 
decât să vadă cum dispare pe scară. Dar când Dunja 
a ajuns în centrul comercial pietonal, femeia fusese 
înghițită de hoardele de oameni care bântuiau pe acolo 
cu înghețatele lor, bucurându-se de soarele primăverii. 

Astrid Tuvesson a trebuit să facă un efort ca să nu-și 
lase adevăratele sentimente să se arate când Gert-Ove 
Bokander, șeful poliţiei districtuale pentru nord-ves- 
tul provinciei Skåne, şi-a îndesat trupul încărcat de 
colesterol în fotoliul pentru vizitatori. Desigur, el avea 
dreptate. Ea chiar o zbârcise, n-avea cum s-o dea co- 
tită. Nu fusese doar greșit și profund lipsit de etică 
să se așeze la volan în starea în care era, ci şi extrem 
de periculos. 

Însă asta nu schimba faptul că nu-l putea suferi 
pe tip. Totul înăuntrul ei începea să clocotească la 
simpla lui prezență. Ca să nu mai vorbim de zâmbetul 
lui fățarnic, care arăta cât de tare îi place situația de 
față. Prinsese în sfârșit ocazia s-o pună la punct, să se 
răzbune pentru toate criticile pe care le făcuse la adresa 
lui în toți anii de când era şefa Brigăzii Omucideri 
din Helsingborg. 

Astrid a încercat să-şi scoată din minte imaginea 
în care îi înfunda zâmbetul ăla așa de adânc în bărbia 
dublă, că nu avea să mai iasă niciodată la suprafață. 
A respirat adânc şi s-a pregătit să răspundă. 

Ajunsese la birou mult înaintea celorlalți și își 
petrecuse ultimele ore pregătindu-se pentru toate 

întrebările posibile și imposibile pe care le-ar putea 
pune Bokander. De data asta era silită să se desco- 
torosească de convingerea că trebuie întotdeauna să 
aleagă adevărul, oricât de tare ar durea. Era captivă 
în nisipuri mișcătoare care îi prinseseră picioarele și 
erau pe cale s-o înghită. La cel mai mic răspuns greșit, 
era pierdută pe veci. 

- Ei bine, asta nu-i ceea ce aș numi eu distracție. 

Bokander s-a lăsat pe spătar, în vreme ce fotoliul 
protesta sub el. 

- Nu, chiar nu este, a răspuns Astrid, ținându-se 
de planul pe care şi-l făcuse. În ceea ce mă privește, 
zău că nu pricep de ce trebuie să stăm aici și să facem 
din țânţar armăsar. Sunt convinsă că nu sunt singura 
care are lucruri mai importante de făcut. 

Atac, apoi negare totală. 

- Numeşti asta a face din țânţar armăsar? Doar 
stăm aici și tăifăsuim puţin. Cu siguranţă că asta nu 
îți pare neobișnuit, nici măcar ție, având în vedere 
ceea ce s-a întâmplat. 

- Ceea ce s-a întâmplat este că am încercat să opresc 
un vitezoman extrem de periculos. Și asta-i tot. 

- Nu ţi-a trecut prin cap că acțiunile tale neglijente 
ar fi putut să contribuie la faptul că situația a scă- 
pat de sub control, că poate tu l-ai făcut să conducă 
mai repede? 

- Nu te supăra, dar cum anume au fost acțiunile 
mele „neglijente“? El a fost cel care m-a lovit. Nu 
invers. S-a nimerit să fiu acolo, aşa că am intervenit. 
Dacă n-aş fi făcut-o, n-avem de unde să știm cum s-ar 
fi terminat totul sau câți oameni și-ar fi pierdut viața. 

- Dar a fost cineva care a murit, ca rezultat. 

- Dacă vorbeşti despre moartea lui Peter Brise, nu 
pot să spun decât că lucrurile sunt foarte neclare. lată 


MINUS OPTSPREZECE GRADE | 53 


de ce n-am timp să stau aici cu tine discutând toate 
astea, oricât de mult mi-aş dori s-o fac. 

Bokander a oftat atât de tare, încât raportul au- 
topsiei făcut de Flătan a alunecat câțiva centimetri 
pe birou. 

- Astrid, nu-i nici un secret ceea ce credem unul 
despre celălalt. Am avut păreri diferite și, probabil, 
vom avea întotdeauna. Dar chestiunea de acum n-are 
nimic de-a face cu asta. Are de-a face cu faptul că unul 
dintre poliţiştii de la fața locului a făcut un raport în 
care afirmă că acționai ca și cum ai fi fost sub influ- 
ența alcoolului. 

- Tocmai trecusem printr-o urmărire spectaculoasă 
și o răsturnare a mașinii. 

- Da, mulțumesc pentru asta, am auzit că n-o să 
fie ieftină repararea fântânii. 

- Numești aia fântână? Oricum, sigur că eram ame- 
țită şi un pic supărată. E chiar așa de ciudat? E greu de 
înțeles? Astrid a fornăit și și-a scuturat capul, aşa cum 
exersase. De parcă m-aș fi urcat la volan dacă am băut. 

- Şi totuși, ai refuzat testul. Că tot vorbim de „ciudat“. 

- Da, am refuzat, și poate că a fost o prostie din 
partea mea. Dar eram așa de al naibii de năucită și, 
ca să fiu sinceră, în acel moment nu vedeam de ce aş 
primi ordine de la un agent care era clar că încearcă 
să-mi caute pricină în loc să se concentreze pe ceea 
ce conta cu adevărat. 

Bokander și-a împletit degetele groase ca niște câr- 
nați și şi-a lăsat capul într-o parte. 

- Astrid. Cum îţi e cu adevărat? 

- Cum îmi e? 

- Da, cum te simţi? 

- Bine. De ce n-aş fi bine? 

- Poate pentru că ai trecut printr-un divorț și, din 
cât am înţeles, a fost cam urât. Genul ăsta de lucruri 
poate împinge pe oricine la băutură. 

- Ai dreptate în privința asta, și e la fel de tragic 
ori de câte ori se întâmplă. 

A prins privirea lui, și ochii ei n-au șovăit nici o clipă. 

Bokander a privit-o, și vedea cum se învârt rotițele 
din creierul lui, în vreme ce încerca să-și dea seama 
cum să meargă mai departe. Nu încăpea îndoială 
că știe foarte bine cum stau lucrurile. Dar asta nu 
schimba faptul că era doar un spectacol. Un dans pe 
care trebuia să-l danseze. Fără un număr de la testul 
de alcoolemie și analiza ulterioară a sângelui, el n-avea 
nimic de care să se lege... 

- Bine, a zis Bokander, apoi s-a oprit. Colţurile gurii 
i s-au lăsat în jos și au pierit pe undeva, printre nu- 
meroasele bărbii. O să fiu băiat bun și o s-o las baltă 
de data asta. 

Nimic. 

Fabian a amânat cât a putut de mult. Părea că ceea 
ce era pe cale să spună este absolut interzis și avea să 
riște să-i sară toți în cap. Dar, în cele din urmă, n-a 
văzut altă posibilitate decât să pună chestiunea pe 
tapet şi să înfrunte restul echipei pe tema problemei 
din ce în ce mai mari a lui Astrid Tuvesson cu băutura. 

Reacţia echipei a fost ezitantă. Klippan și Molander 
au ridicat din umeri, şi-au strâns buzele și şi-au ferit 
privirea. Însă Fabian a mers mai departe pe gheaţa tot 
mai subțire, spunând că absenţele ei imprevizibile au 
devenit intolerabile, mai ales ținând cont că acum se 
confruntă cu o investigaţie în care este nevoie de un 
conducător clar. De asemenea, i se pare că au o anu- 
mită răspundere față de colega lor. Cine altcineva ar 
putea să-i spună că așa nu se mai poate și s-o readucă 
pe drumul cel bun? 

În cele din urmă, barajul s-a năruit şi poveştile au în- 
ceput să curgă. Irene se întreba același lucru și le-a spus 
că Astrid mirosea a băutură luni dimineața, când au 
urcat împreună cu liftul spre birou. S-a dovedit că toată 
lumea simțise la ea mirosul de băutură. Klippan zărise 
o sticlă în geanta ei, iar Molander a zis că l-a sunat 

o dată în toiul nopţii, dar era atât de incoerentă, încât 
el a închis telefonul. 

Hugo Elvin a fost singurul care n-a spus nimic. 
Însă el n-o făcea aproape niciodată, doar dacă era 
ceva concret despre cazul la care lucrau. Îi plăcea să 
spună că bârfa ar trebui să fie pedepsită cu doi ani 
de închisoare. 

Însă bârfa era ultimul lucru pe care îl dorea Fabian. 
A încercat să dirijeze discuția spre un plan pentru a o 
ajuta fără să perturbe dinamica investigației. Dar, după 
ce Klippan s-a lansat în poveştile despre conducerea 
în stare de ebrietate din ziua precedentă, care deja se 
răspândiseră ca un foc mistuitor prin clădire, a fost 
imposibil să mai strecoare vreun cuvânt. 

Nu s-au potolit decât când s-a deschis ușa și a in- 
trat Astrid însăși. A răspuns cu un zâmbet privirilor 
lor curioase și şi-a ridicat mâinile în semn de scuză. 

- Îmi pare rău că am întârziat, dar toată dimineața 
am stat într-o ședință cu Bokander. E în ordine dacă 
ați început fără mine. 

- Stai aşa, ai fost tot timpul în clădire? 

Klippan arăta aproape dezamăgit. 

- Da, de la cinci dimineața. Am venit ca să mai 
reduc din mormanul de lucrări de pe birou. 

- Despre ce a fost vorba la ședință? 

Astrid a oftat și a închis ușa. 

- Zău că n-am chef s-o iau de la capăt cu asta. Dar 
ce nu face omul ca să evite o grămadă de tâmpenii. 
I-a privit pe toți în ochi, apoi a umplut o cană din ter- 
mosul cu cafea. După cum știți, am avut câteva zile 
concediu medical și... Mă rog, n-o să ascund faptul că 
am avut probleme cu băutura de când m-am despărțit 
de Gunnar. Dar ieri după masă m-am simțit destul de 

bine ca să vin la lucru. Și, înainte să mă întrebaţi, nu 
băusem nici o picătură. Apropo, ultimul e pentru mine? 

A arătat spre croasant. 

Elvin a încuviințat din cap și a ridicat coșul ca 
Astrid să-l poată lua. 

- În fine, intru pe autostradă și după câteva sute 
de metri se aude un bang și oglinda laterală începe să 
fluture în toate părțile. 

- Peter Brise? a întrebat Klippan, și Astrid a încu- 
viințat. 

-Dar atunci nu știam. Nu ştiu ce ați fi făcut voi în 
această situație, dar eu m-am luat după el şi am încer- 
cat să-l opresc. Din păcate, Corolla mea nu se putea 
măsura cu BMW-ul lui, aşa că, atunci când el a luat-o 
pe Hamntorget, am intrat într-una dintre fântânile 
alea prea stilizate și m-am răsturnat. 

-Eu nu i-aș zice chestiei ăleia fântână, a zis Elvin, 
clătinând din cap. 

- Nu, nu ştiu cum ar trebui să-i zică. În fine, am 
ieșit din mașină și am văzut BMW-ul zburând peste 
marginea cheiului în apă. O imagine halucinantă. Am 
fugit acolo şi am început să împrăștii mulțimea, și apoi 
a venit un agent și mi-a ordonat să suflu în fiolă. Eram 
pierdută de-a binelea, și n-am făcut altceva decât să 
stau acolo ca un mare semn de întrebare. Nu că aș fi 
avut ceva de ascuns. Nici vorbă. Și totuşi, am refuzat. 
Dar vă rog să nu mă întrebaţi de ce, pentru că n-am 
habar. Şi-a azvârlit braţele în aer. Așa că mi-a făcut 
raport, însă Bokander mi-a promis că o să vadă ce 
poate să facă. Dar destul cu asta. Şi-a plesnit palmele 
una de alta. Ce am ratat? 

Şi cu asta, s-a lăsat din nou tăcerea, de parcă ar fi 
scos cineva o siguranță, și toți s-au străduit să evite 
privirea lui Astrid. 

-Poate să-mi explice cineva cum să interpretez asta? 
a continuat ea, încercând să prindă privirea cuiva. Ori 
mi-a scăpat mie ceva, ori nu credeţi că eu... 

- Îşi fac griji pentru tine, a întrerupt-o Elvin, pri- 
vind-o în ochi. 

- Dar tu nu? 

- Ar trebui? 

- Cum tocmai ziceam, am avut o perioadă grea. 
Dar vă asigur că stăpânesc perfect situația. Așa că, 
dacă am putea să revenim la discuţia despre motivul 
pentru care suntem aici... 

- Din păcate, nu împărtășim această părere. 

De data asta Klippan a fost cel care a privit-o în ochi. 

- A, nu? Şi ce vreţi să fac în această privință? Astrid 
și-a desfăcut brațele. Nu că n-aş ști cum circulă bârfele 
pe coridoarele de aici, dar... 

- Astrid, a întrerupt-o Fabian, ridicându-se ca să fie 
la nivelul ochilor ei. Ne confruntăm cu o investigație 
care ar putea să fie cea mai dificilă de la... 

- Ei bine, care dracu' e problema? Sunt aici de la 
ora cinci. Și, da, am întârziat un pic, pentru că am 
avut o ședință cu... 

- Problema este că nu știm niciodată dacă o să te 
arăţi pe aici sau o să lipseşti tot restul săptămânii! 
Aveai concediu medical, dar te-ai hotărât dintr-odată 
să vii cu mașina, și pe drum te-ai prins într-o urmărire 
periculoasă care s-a sfârșit cu moartea cuiva. 

Era prima oară când se răstea la Astrid, și era clar 
că ea e la fel de surprinsă ca el. 

- Hai să le luăm pe rând, a zis ea, silindu-și vocea 
să fie calmă. Mai întâi, nu e sigur că această „urmă- 
rire periculoasă“ s-a sfârşit cu moartea cuiva. Da, am 
vorbit cu Flătan. A ridicat raportul de autopsie și l-a 

pus pe masă. Şi, din cât am înţeles, există indicii că 
Brise e mort de multă vreme. Și apoi, dacă se dove- 
dește că Flătan s-a înșelat și era chiar Brise la volan, 
raportul toxicologic arată că avea mult alcool în sânge. 
Cu alte cuvinte, el era șoferul beat, nu eu. Și-a lăsat 
privirea să poposească pe rând pe fiecare dintre ei. 
Aşadar, dacă am terminat cu asta, poate că am putea 
să lăsăm tâmpeniile de genul ziarelor de scandal și să 
ne apucăm de muncă? 

- Bine. Fabian a încuviințat din cap, deşi continua 
să fie convins că ea minte. Totuși, avea dreptate într-o 
privință. Erau acolo ca să muncească, nu ca să se ocupe 
de problemele lor personale. Aşadar, știi deja că m-a 
sunat ieri Flătan și mi-a spus de Brise... 

- Care a stat congelat două luni. Da, cum ziceam, 
am vorbit în dimineața asta. 

- Grozav! Atunci poate că ai tu o explicaţie, a zis 
Klippan, lăsându-se pe spătar. Pentru că noi nu price- 
pem nimic din toate astea. De exemplu, de ce ar vrea 
cineva să-i congeleze cadavrul și apoi să-l arunce în 
port în fața unei cete de agenţi de poliţie? Și cum a 
putut acest cineva să nu fie văzut de toți acei martori? 

- Faci asta să sune de parcă prezența martorilor 
făcea parte din plan, a zis Astrid. 

- Păi, altfel de ce ai alege să zbori de pe chei drept 
în Norra Hamnen? 

- Şi ce anume te face să crezi că a fost o alegere? Că 
doar oricine o fi fost la volan nu se putea aștepta să mă 
iau după el. Dacă nu eram eu, poate că s-ar fi dus cu 
totul altundeva. Şi asta îmi aminteşte să întreb cum 
a rămas cu mașina? s-a răsucit Astrid spre Molander. 

-E scoasă chiar acum din apă și curând ar trebui 
să fie adusă aici. 

-Când crezi că poți începe examinarea? 

- De cum o usucă ventilatoarele, chestie care pro- 
babil o să dureze toată ziua de mâine și cea mai mare 
parte din weekend. 

- Bine. Să sperăm că asta o să ne ajute să găsim răs- 
punsul la câteva dintre numeroasele întrebări. Astrid 
s-a întors spre Irene. Văd că ai scris în calendar numele 
Ylva Fridén, al cărei soț a dispărut. 

- Da, dar pot să fac asta repede, în timpul prânzului, 
ca să nu-mi ia timp din... 

-Foarte bine. Și când termini, te poți alătura lui 
Klippan şi lui Hugo, care vor reconstitui viața lui Peter 
Brise. S-a întors spre ei. Vorbim despre firma lui, viața 
lui personală, familie, interese, prieteni, totul, până la 
banca pe care o folosea. Cineva trebuie să fi observat 
că lipsește de două luni. Și, corectați-mă dacă greșesc, 
dar nu e tipul care a făcut Murder Snails? 

Klippan şi ceilalți au încuviințat. 

- Fabian, tu te poți ocupa de astea. 

A ridicat un inel cu chei și i l-a aruncat, cu boltă, 
de-a curmezișul camerei. 

- De la ce sunt? 

- N-am idee. Flătan i le-a găsit în haină. Eu aș în- 
cepe cu apartamentul lui din Trädgårdsgatan. 

Fabian n-a putut decât să se încline în faţa forţei 
de conducător a lui Astrid. A ajuns împleticindu-se la 
linia de sosire, dar îi depășise deja de câteva ori. De 
fapt, trecuse o groază de timp de când n-o mai văzuse 
atât de ageră. Poate că acesta era exact genul de in- 
vestigație de care avea nevoie ca să se lase de băutură. 

- Grozav, deci fiecare ştie ce are de făcut? 

Fără să aștepte răspunsul, Astrid a dat pe gât restul 
de cafea şi s-a îndreptat spre ușă. 


1 Melcii ucigași (în limba engleză în original) 

- Scuze, dar am terminat aici? Klippan și-a desfăcut 
brațele. Nu vreau să fiu pisălog, dar, dacă Brise chiar 
era mort, așa cum susține Flătan, și altcineva condu- 
cea mașina, tu sau careva dintre ceilalți martori ar fi 
trebuit să vadă... 

- O, așa e... Astrid s-a întors și s-a uitat la ei. Mi-a 
ieşit cu totul din minte. 

- Ce? 

Ea a ridicat telefonul. 

- Mă credeţi sau nu, chiar am reușit ieri să fac o 
scurtă înregistrare video şi am pus-o pe server. 

-Şi abia acum ne spui. Molander a pornit cu teleco- 
manda proiectorul de pe tavan și a căutat videoclipul 
lui Astrid cu ajutorul tastaturii și al mouse-ului fără 
fir de pe masă. lată-l. 

Imaginea care se clătina arăta totul, de la tabloul 
de bord și resturile de pe scaunul pasagerului, până 
la picioarele lui Astrid și oglinda laterală smulsă, care 
fusese aruncată pe podea. Imaginea se mişca rapid, și 
camera video nu era singurul lucru care se zguduia, 
tot interiorul vibra, ca şi cum maşina ar fi fost forțată 
până la limită. 

- N-are sunet? 

- Probabil că am atins tasta „fără sunet“ sau ceva 
de genul ăsta, a zis Astrid, pe când BMW-ul intra în 
cadru periculos de aproape de capota Toyotei. 

Dar nu la asta se uita toată lumea, toți ochii erau 
îndreptați spre scaunul celui care era la volanul 
BMW-ului și la capul ras care se ivea deasupra tetierei. 

Peste câteva secunde imaginea a încremenit, sem- 
nalând că videoclipul s-a sfârșit. 

Fabian a oftat ușurat când a văzut că la volan era, 
într-adevăr, un om viu. 

- Păi, aş zice eu, se pare că la volan e Brise. 

Klippan a încuviințat din cap către imaginea statică, 
pe care Molander o prelucra deja. 

-Sau e pur și simplu cineva care are capul ras şi 
aceiași ochelari cu ramă de baga, a zis Fabian, termi- 
nându-și cafeaua. 

- Vrei să zici, cineva îmbrăcat la fel ca Brise? 

Irene s-a uitat la el de parcă tocmai ar fi afirmat 
că farfuriile zburătoare sunt reale. 

- Nu zic decât că singurul lucru de care putem fi 
siguri în acest moment este că mașina era condusă de 
o persoană care arăta ca Peter Brise. 

- Ascultaţi, oameni buni, poate că tocmai am găsit 
răspunsul. Molander a dat înapoi clipul cadru cu 
cadru. Uitaţi-vă aici. A mărit imaginea cu granulaţie 
mare, care îl arăta pe şofer în diagonală din spate, în 
semiprofil. Vedeţi chestia aceea care se întinde un pic 
în sus pe gâtul lui? 

A aprins indicatorul laser și l-a îndreptat spre gâtul 
şoferului unde, într-adevăr, grupul a observat un obiect 
întunecat. 

-Nu e doar centura de siguranță? 

Astrid a făcut un pas în față ca să vadă mai bine. 

- Nu, aceea e acolo, jos. 

Molander a arătat cu indicatorul. 

- Arată ca o eșarfă, a zis Irene. 

- Da, ar putea să fie, a zis Molander. Dar aș zice că 
e un costum de scafandru. 

- Un costum de scafandru? 

- Exact. Probabil că are labele, masca pentru scu- 
fundări şi butelia de oxigen pe bancheta din spate. 
Dacă e așa, a putut să iasă din mașină sub apă și să 
dispară pe fundul portului. 

- Vorbești serios? 

Molander a încuviinţat. 

-Şi cum rămâne cu Peter Brise? a zis Klippan. Unde 
era? 

-În portbagaj, bănuiesc. În orice caz, acolo l-aş fi 
pus eu. Odată ajuns sub apă, i-ar fi fost ușor să-l scoată 
şi să-l așeze pe locul din față. 

Tăcerea a cuprins încă o dată încăperea. Cu sigu- 
ranță primiseră răspunsul la unele dintre întrebări. 
Dacă teoria lui Molander se dovedea adevărată, în- 
semna că Brise fusese ucis. Dar, dacă așa stăteau lu- 
crurile, cine era ucigașul? Ce rost avea toată pregătirea 
meticuloasă care trebuie să fi fost făcută după moartea 
lui? Și întrebarea care le punea în umbră pe celelalte: 
De ce nu i-a raportat nimeni lipsa, dacă era mort de 
două luni încheiate? 

Telefonul lui Fabian a început să vibreze în buzunar. 
Era semnalul zilnic că Theodor e în pauză și e vremea 
să-l sune. Măcar ca să schimbe câteva vorbe, oricât de 
greu ar fi fost să le rostească. Era un jurământ pe care 
și-l făcuse lui însuși, și nu-l încălcase din vara lui 2010. 

Acum ar fi fost prima dată. 


10 


Ib Sveistrup s-a lăsat pe spate pe scaunul său de 
birou vechi, care scârțâia, de la sediul poliției din Hel- 
singer, în vreme ce se uita prin ochelarii de citit cu 
lentile murdare la un print cu femeia plină de sânge 
din centrul comercial pietonal. 

- Da, cu siguranță arată groaznic cu tot sângele ăla. 
Apropo, de unde ai fotografia asta? 

- YouTube, a zis Dunja. 

Şedea în faţa şefului său și își dădea seama că el se 
străduieşte să-și amintească ce o fi YouTube. 

- A, da. Sigur, firește. Păi, așa e. Toată tehnologia 
asta nouă e incredibilă. Dar eu n-o să mă lipsesc nici- 
odată de asta. A lăsat hârtia și a ridicat telefonul său 
vechi Nokia 5140. Are tot ce-ţi trebuie, și încă ceva 
pe deasupra. SMS-uri, deșteptător, calendar. Tot ce-ţi 
trece prin minte. Și apoi, nu se strică niciodată, iar 
bateria ține aproape o săptămână. 

Dunja începuse să jelească această ultimă calitate 
în mai puțin de douăzeci și patru de ore de la schim- 
barea credinciosului său Nokia cu un iPhone. Dar nu 
despre asta venise să vorbească. 

- Aşadar, ce facem acum? 

L-a privit în ochi, cu toate că știa că lui nu-i place asta. 

- Ce facem acum? Păi, tu şi Magnus ați fost în 
schimbul de dimineață, așa că, de cum terminaţi cu 
declarațiile, puteţi pleca... 

- Vreau să spun cu investigația. Ce facem cu asta? 

- A, te gândești la armele pe care le-a luat. Păi, 
ce-i sigur, a fostun mare ghinion. Cred că înţelegi că 
n-am de ales, trebuie să fac un raport oficial, şi apoi, 
desigur, declarațiile voastre vor... 

- E evident că o să dăm declaraţii. Mă gândeam la 
ceea ce s-a întâmplat cu ea. De unde era tot sângele 
ăla? Dunja a bătut cu degetul în fotografia femeii cu 
tricoul plin de sânge. Nu era al ei, nu era rănită. Dar 
e clar că s-a întâmplat ceva, nu-i așa? 

- Da, cred că trebuie să presupunem că s-a întâm- 
plat. Dar de asta o să se ocupe echipa de investigaţii 
și, fireşte, o să am grijă să vadă asta. 

A ridicat fotografia. 

- Echipa de investigaţii? Adică Søren Ussing şi 
Bettina Jensen? 

- Da, pe cine altcineva aș... 

-1b... Dunja nu şi-a putut stăpâni un oftat. Îmi dau 
seama perfect că tu răspunzi și tu hotărăști. Dar, dacă 
îmi este îngăduit să spun ceva... 

- Dunja... Sveistrup şi-a scos ochelarii, și-a înclinat 
capul într-o parte și a arborat cel mai cald zâmbet. Era 
un zâmbet care, de obicei, îi plăcea Dunjei. Spre deo- 
sebire de atât de mulți bărbați din poliție, Ib Sveistrup 
era un om cald și prietenos. Dar în acest moment zâm- 
betul lui a iritat-o în așa hal, încât a început s-o mă- 
nânce pielea capului. Tot ce vedea în el era o extremă 
îngăduință. De parcă el ar fi fost părintele răbdător al 
unui copil care se smiorcăia că vrea dulciuri. Înţeleg 
de ce te simți implicată în așa măsură, a continuat el, 

subliniindu-și afirmaţia cu o clătinare a capului. La 
urma urmei, cine ştie pe unde o fi arma ta. 

- Într-adevăr, dar nu-i singura problemă. Ştii la fel 
de bine ca mine că ei nu au experienţă cu genul acesta 
de investigații. Sunt îngrijorată că s-a petrecut ceva 
cu adevărat grav şi... 

-Nu crezi că exagerezi? 

- Nu, nici un pic. Asta nu-i spargerea unui magazin 
de înghețată de pe Brostraede. Şi îmi pare rău că tre- 
buie s-o spun, dar... 

- Dunja, ajunge. În cel mai rău caz, tu și Magnus 
puteți fi suspendaţi pentru ceea ce s-a întâmplat. Așa 
că nu, n-o să fii implicată în această investigație doar 
pentru că tu... 

-Nu vreau să fiu implicată. Vreau s-o conduc. 

Zâmbetul lui Sveistrup s-a şters, acum arăta mai 
degrabă ca părintele extenuat al unui copil care zbiară 
tăvălindu-se pe jos în fața raftului cu dulciuri. 

- Ştiam că o să se întâmple. Ştiam. Și am spus-o 
chiar în momentul în care te-am angajat. Îți aduci 
aminte? Când erai pe lista neagră în toată Copenhaga 
şi nimeni din poliție nu voia să aibă nimic de-a face 
cu tine. 

Dunja și-a dat seama că ar fi trebuit să știe că 
discuția o să ajungă acolo. Ca în cazul unei dureri 
cronice de care nu avea să scape câte zile mai avea, 
se obișnuise cu faptul că zvonurile despre falsificarea 
semnăturii fostului său şef Kim Sleizner puteau să se 
ivească la suprafață în orice moment. Se părea că nu 
contează faptul că trecuseră aproape doi ani de atunci. 

Nu că i-ar fi părut rău de ceea ce făcuse. Nici vorbă. 
Se așteptase ca Sleizner s-o dea afară cu prima ocazie. 
Nu conta că ea ajutase poliția suedeză să rezolve unul 

dintre cele mai grele cazuri de omucidere din ultima 
vreme. În mintea lui Sleizner nu fusese decât un lucru. 

Răzbunarea. 

Dar, cumva, Dunja presupusese că totul o să se ter- 
mine după ce o dă afară în șuturi din echipă. Căo să 
considere concedierea ei destul de înjositoare, că o să fie 
destul pentru el și că drumurile nu aveau să li se mai 
încrucișeze niciodată. Dar, privind înapoi, şi-a dat 
seama cât de naivă fusese. De parcă jigodia aia de 
Sleizner s-ar fi mulțumit s-o dea afară, când asta nu 
era decât începutul planurilor lui. 

Într-un fel, Dunja era impresionată de iscusința 
lui. Cum sporii mucegaiului lui lungi de un kilometru 
reușiseră să se infiltreze și să străpungă întreaga orga- 
nizație a poliției, permițându-i să-și exercite puterea 
și influența fără nici un fel de consecinţe. 

Timp de optsprezece luni își căutase de lucru la toate 
secțiile de poliție din Copenhaga și din alte localități. 
Locuri de muncă pentru care era deplin calificată. Dar, 
de fiecare dată, era întâmpinată cu scuze vagi, fiecare 
post fusese fie ocupat, fie scos din schemă. 

A trebuit să tot caute până a ajuns la secția de Nord 
din Helsingør. Desigur, nu era un post de investigator, 
trebuise să se întoarcă la statutul de polițist în uni- 
formă. Dar era mai bine decât nimic. 

-E vorba de Sleizner, nu-i așa? a zis ea în cele din 
urmă, ştiind foarte bine că se joacă cu focul. 

- Ce? 

-Kim în mă-sa Sleizner. El e în spatele chestiei ăsteia? 

Sveistrup a fornăit. 

- Ştii foarte bine ce cred despre individul ăla. O lătra 
el cel mai tare dintre toate corciturile din Copenhaga, 
dar lesa lui nu ajunge până aici. 

- Şi atunci despre ce naiba e vorba? În afară de 
faptul că vrei să ajungi acasă, la nevastă și la whisky? 

Pumnul lui a izbit masa, răsturnând cana de cafea, 
și lichidul s-a vărsat peste femeia însângerată din 
imagine. 

-Să nu vii aici să-mi spui ce vreau și ce nu vreau 
să fac eu. Ştii exact care-i treaba. 

Dunja sărise calul și Sveistrup avea tot dreptul să 
se înfurie. 

- Ib, știu că am fost angajată ca agent de ordine 
publică și treaba mea e să ies și să mă vadă lumea în 
uniforma mea adorabilă... 

Dar ce făcuse era bun făcut. 

- Grozav! Atunci ce-ar fi să faci exact asta. Urmă- 
torul tău schimb e mâine-dimineaţă. Așadar, dacă 
vrei să ai timp să faci rost de altă armă până atunci, 
îți propun să scrii cât mai repede declaraţia. 

Acum tot ce mai putea să facă era să termine ce 
începuse, indiferent ce credeau Ib, Magnus sau oricine 
altcineva. 


11 


Atunci când iubitul ei, Hampus, a întrebat-o dacă 
s-a gândit vreodată să-și mărească sânii, reacția lui 
Irene Lilja a fost un hohot de râs. Imediat după aceea 
s-a burzuluit și a zbierat la el că e atât de superficial 
şi de șovin. Pentru Irene, asta era încă o dovadă a fap- 
tului că inegalitatea dintre sexe le silea pe femei să le 
facă pe plac bărbaţilor. 

Toată chestia degenerase într-o ceartă la cuțite, 
urmată de o săptămână de tăcere. 

Dar acum, când stătea în fața Ylvei Fridén la Olsons 
Skafferi de pe Maiagatan, Irene nu-și putea lua privirea 
de la sânii care formau decolteul din fața sa, încercând 
să-și dea seama dacă fuseseră sau nu măriți. Erau unii 
dintre cei mai frumoși pe care îi văzuse vreodată. 

-Ştii ce vrei să mănânci? a întrebat după ce a ho- 
tărât să comande cârnaţi de oaie prăjiți cu salată de 
cartofi franțuzească. 

- Da, doar salata casei, a răspuns Ylva. 

Irene ar fi trebuit să comande și ea salată, dar îi 
plăceau cârnații de oaie și a hotărât să nu bage în 
seamă ce ar fi trebuit să facă. Afurisiţii ăia de sâni 
o făceau să se simtă foarte nesigură pe sine. 

- Aşadar, spune-mi ce s-a întâmplat, a zis, pe când 
umplea paharele amândurora cu apă cu felii de cas- 
traveți din carafă. 

- Ca să fiu cu totul sinceră, nici măcar nu sunt 
sigură că s-a întâmplat ceva. 

-Ce vrei să spui? 

Irene a pus carafa pe masă. 

-Vreau să spun că, în locul tău, n-aş pune prea mult 
preț pe asta. Dar colega mea de la salon a considerat 
că trebuie să raportez asta. 

- Dar e adevărat că soțul tău lipseşte de luni? 

-Iubitul meu. Trăim împreună, dar nu e decât iu- 
bitul meu. 

- Bine, iubitul tău. Şi încă nu știi unde este? 

- Nu, dar... Ylva a oftat, și ochii i-au fugit spre 
fereastră. Vreau să zic, duminică... Nu mă-ntreba de 
ce, dar ne-am luat la harță. Băuserăm amândoi câteva 
ceva. Sunt sigură că a fost vina mea. Întotdeauna o 
iau razna când încep... A luat o înghițitură de apă. Nu 
ştiu ce m-a apucat, dar dintr-odată am văzut roșu în 
fața ochilor și am început să arunc cu lucruri. 

-De la ce v-aţi luat la ceartă? 

- De la sex, probabil. De obicei asta este. El fusese 
atât de al naibii de plictisitor în ultima vreme. Sau 
poate de la bani. Nu-mi amintesc. În orice caz, luni 
nu s-a întors acasă de la serviciu. Cu toate că în acel 
moment nu mi-am făcut griji. 

- De ce nu? 

- Mi-am închipuit că a dormit la Stefan, lucru pe 
care îl face întotdeauna după o ceartă. E cel mai bun 
prieten al lui. 

A oftat și a clătinat din cap, în vreme ce le era 
adusă mâncarea. 

- Dar apoi l-ai căutat pe Stefan? 

- Da, ieri. A reieşit că n-a dormit acolo. Ylva Fridén 
a ridicat din umeri și a început să ciugulească din 
salată. Presupun că e acasă la Christina. 

- Şi cine e Christina? a întrebat Irene, simțind că 
discuția începe să-i pună răbdarea la grea încercare. 

- Fosta lui iubită. De câte ori nu e la Stefan, dă fuga 
la ea. E dezgustător. 

Ylva şi-a înfipt furculiţa în salată și a dus-o la gură. 

- Şi ce a zis Christina când ai vorbit cu ea? 

- De ce să vorbesc cu ea? Exact asta vrea el. Să mă în- 
torc târându-mă, în genunchi, să-l implor să mă ierte. 
A fornăit. De data asta poate să se târască el. 

- Bine, deci, de fapt, nu e nimic ieșit din comun? 
Irene își auzea iritarea din glas. Femeia de vizavi îi 
părea incredibil de enervantă. Nu știa dacă era din 
pricina atitudinii ei nepăsătoare, în vreme ce şedea 
acolo consumându-i timpul, sau din pricina sânilor, 
care erau, fără îndoială, falși. Dar n-avea importanţă, 
se săturase. Ai băut prea mult, ai luat-o razna și ai 
spus unele lucruri pe care n-ar fi trebuit să le spui. Şi 
atunci el a plecat. 

Se aştepta la un protest, dar s-a ales cu o clătinare 
a capului calmă, gânditoare. 

- Probabil că ai dreptate. Presupun că n-am de ce 
să-mi fac griji. Ylva Fridén a lăsat jos tacâmurile și 
s-a uitat în ochii lui Irene. Dar când m-au sunat de la 
serviciu în această dimineață pentru că nu ştiau unde 
a fost toată săptămâna nu m-am putut împiedica să 
mă gândesc că m-a părăsit de-a binelea. 

- Deci, nu s-a dus la lucru? 

- Nu de luni dimineață încoace. A ridicat din umeri. 
Nu m-ar surprinde să se fi dus undeva cu Christina. 
A tras aer pe nas, disprețuitoare. E atât de iresponsabil. 
Mai ales dacă ne gândim că șeful lui a murit ieri în 

accidentul acela de mașină. Bine, poate că nu vrea să 
mă sune pe mine, dar ar trebui cel puţin... 

-Cum adică, a murit? Irene a simțit că i se clatină 
podeaua sub picioare. Doar nu vrei să spui că iubitul 
tău lucra la Ka-Ching? 

Ylva Fridén a încuviinţat, de parcă asta ar fi fost 
la mintea cocoșului. 


12 


Apartamentul lui Peter Brise era pe Trădgârdsgatan, 
numărul 5, exact peste drum de Stadsparken. Era 
într-una dintre acele clădiri la modă din centrul Hel- 
singborgului la care Fabian nu se gândise niciodată 
când era tânăr. De-abia acum, când răsucea cheia în 
broască şi intra în holul clădirii, şi-a dat seama că 
acest bloc este fermecător și somptuos. 

Un covor de un roşu întunecat se întindea pe po- 
deaua cu pătrate de șah, urca pe scara arcuită şi era 
fixat cu bare de alamă subțiri, strălucitoare. În dreptul 
unui bust așezat într-o nișă era atârnat un panou care 
informa vizitatorii, cu litere aurii, că Brise locuiește 
la etajul trei, ultimul nivel al clădirii. Fiecare aparta- 
ment probabil că avea tavanul la o înălțime de patru 
sau cinci metri, pentru că altfel ar fi trebuit să fie 
mai multe etaje. 

Alt semn că acest loc era ieșit din comun era felul în 
care mirosea. Era acea combinaţie specifică de vechi 
şi uluitor de curat pe care o găsești de obicei doar 
în muzee. 

Fabian a deschis uşa liftului, care era vopsită în 
verde. Grilajul n-a scos nici cel mai slab scârțâit când 
l-a tras într-o parte și a apăsat pe cel mai de sus din 

şirul de butoane negre, de bachelită. Liftul s-a urnit și 
a început să urce fără zgomot, în vreme ce Fabian 
observa că lumina din tavan fusese cruţată de jena 
unui bec oribil din acela economic. 

Uşa apartamentului lui Brise era alcătuită, de fapt, 
din două uși înalte cu ornamente de alamă și geamuri 
de cristal. Cheia a intrat în broască fără probleme, 
permițându-i lui Fabian să deschidă întâi ușa și apoi 
grilajul de siguranță. 

Holul era zugrăvit în alb și în aproape toate direc- 
țiile erau uși cu oglinzi. Apartamentul era enorm. 
Desigur, nu se așteptase la mai puțin. Ceea ce l-a 
izbit pe Fabian a fost goliciunea lui. Chiar dacă n-ar 
fi fost surprinzător ca Peter Brise să aleagă un decor 
minimalist, spartan, asta era altceva. 

Fabian s-a dus într-una dintre camerele învecinate, 
care era atât de mare, încât ar fi putut să fie numită 
salon. Şi această încăpere era complet albă şi avea 
ferestre care dădeau atât spre Bruksgatan, cât și spre 
Stadsparken. Frunzișul din parc era atât de bogat, încât 
nu se putea vedea biblioteca municipală. 

Şi această cameră era goală. Pereţi albi cu plinte la 
fel de albe şi un parchet cu model în zigzag care scâr- 
țâia sub tălpi. Nu era nimic înăuntru. Fiecare obiect 
fusese îndepărtat. La fel și următoarea, și cealaltă, 
în afară de două scaune Windsor lipite de un perete. 

Fabian a intrat în bucătărie, unde și frigiderul, şi 
congelatorul erau scoase din priză, cu ușile întredes- 
chise. Erau atât de goale și de curate, încât era greu 
de crezut că a fost vreodată în ele mâncare. A ocolit 
corpul central și a cercetat interiorul congelatorului. 
Nu părea posibil să îndeși în el un om și să închizi ușa. 

Era oare acesta locul în care Brise fusese ucis? Nimic 
nu putea fi considerat de la sine înțeles în această 

anchetă.. Dar, dacă era să dai crezare statisticilor, nu 
prea încăpea îndoială. Locul în care ești în cea mai 
mare primejdie de a fi atacat este, în mod destul de 
ironic, acela în care te simți cel mai la adăpost. La 
tine acasă. 

Acasă este locul în care un om este cel mai vulne- 
rabil și mai singur, și se poate întâmpla aproape orice 
fără să observe nimeni. Spre deosebire de ceea ce cred 
cei mai mulți dintre oameni, vecinii sunt rareori de 
ajutor. În cazurile în care zgomotele violenței şi abu- 
zului răzbat prin pereţi, vecinul tipic preferă să pună 
zăvorul și să tragă draperiile, nu să sune la ușă ca să 
vadă dacă e vreo problemă. 

Fabian s-a întors la ușa din față. În ciuda grilaju- 
lui de siguranţă și a încuietorilor, ușa din față este 
punctul cel mai slab dintr-o casă, pentru că mulți 
oameni o deschid înainte să se gândească cine bate 
la ea. În cazurile în care există un vizor, rareori este 
folosit de cineva care are mai puţin de șaizeci și cinci 
de ani. Adesea, e destul să baţi la ușă și să pășești 
direct înăuntru. 

Nu trebuie supraestimată forța neprevăzutului, și 
rareori a fost nevoie de mai mult decât un pumn bine 
țintit ca să obţii avantajul. După spusele lui Flătan, 
faţa lui Peter Brise fusese vătămată grav. Sângele de la 
buza rănii fusese uscat, ceea ce sugera că vătămările 
n-aveau nimic de-a face cu accidentul de mașină, ci 
fuseseră produse pe când Brise era încă în viață. 

Fabian a aprins lanterna, s-a lăsat pe vine în dreptul 
ușii și a măturat cu raza podeaua de lemn alb, care 
părea să fi fost curățată de curând. A scos un beţișor cu 
vată, l-a vârât într-una dintre crăpăturile din parchet 
şi l-a mișcat de câteva ori încolo și încoace. 

Nu încăpea îndoială, se înnegrise și acum era mai 
degrabă ruginiu decât alb. Fabian bănuia de unde vine 
acea culoare, dar ca să fie sigur trebuia să-l pună pe 
Flătan să facă analiza. 

Fabian a pus beţișorul într-o punguţă de plastic, a 
deschis ușa cea mai apropiată și a pornit pe un coridor 
lung, alb, cu uşi pe stânga. Erau un șir de camere goale, 
curate, cu ferestre spre curte. Fabian s-a întrebat de ce 
are nevoie de atâtea camere un bărbat tânăr, celibatar. 
Două-trei camere de oaspeţi, un birou, poate o sală de 
sport, dar de ce tot restul? Stătuseră acolo, nefolosite, 
așteptând... Şi-a întrerupt gândurile și s-a oprit în fața 
uneia dintre ușile deschise. 

Spre deosebire de celelalte, această podea era aco- 
perită de la un perete la altul cu o carpetă cenușie. 
Dar nu asta l-a făcut să se oprească. Lângă partea de 
jos a tocului ușii era o pată de sânge uscat aproape 
invizibilă. A intrat în încăpere. 

Existau urme evidente de râcâire pe varul alb al 
unui perete, cam la nivelul mijlocului, și pe carpeta 
de sub acel loc erau patru adâncituri care, privite îm- 
preună, formau un dreptunghi de un metru pe doi. 
Era clar că ceva greu stătuse pe acea carpetă destul 
de multă vreme. 

Sunetul brusc al unei uși care se deschide l-a făcut 
pe Fabian să ducă instinctiv mâna la pistolul din 
toc, cu toate că nu trăsese niciodată cu el în timpul 
serviciului. 

Nu se mândrea cu asta. Ba dimpotrivă. Incidentul 
de la Ambasada Israelului din Stockholm, în iarna 
anului 2009, încă îl apăsa greu pe suflet. Avusese 
şansa să-și salveze colegii, însă el încremenise cu pis- 
tolul în mână. Uneori, noaptea, încă îi auzea strigând 
după ajutor. 


MINUS OPTSPREZECE GRADE | 77 


Așa că Fabian hotărâse să facă ceva în această pri- 
vință. În toamna trecută făcuse cerere de intrare în 
Magnus Stenbocks Pistolskyttefsrening! din zona in- 
dustrială Berga. În ultima vreme mergea cu regularitate 
acolo ca să exerseze trasul la țintă. Folosirea pistolului 
a început să-i fie mai la îndemână după numai câteva 
şedinţe, și până acum neplăcerea îi dispăruse în cea 
mai mare parte, chiar dacă mediul sigur al terenului 
de tir nu era nicidecum același lucru cu realitatea cu 
care se confrunta în acest moment. 

Fabian auzea pași pe parchetul scârțâitor, ceea ce 
însemna că intrusul se îndreaptă spre salon, aflat în 
partea opusă a apartamentului. Fabian a ieșit din ca- 
meră și s-a dus la celălalt capăt al coridorului, care 
dădea într-o încăpere mai mare, cu câteva uși. 

A deschis una, cu mare grijă, şi s-a pomenit în 
bucătărie, unde l-a întâmpinat sunetul pașilor care 
veneau din cealaltă direcție. Dacă bărbatul n-ar fi 
ținut în mână un telefon care tocmai se trezise la 
viață și cânta o melodie nostalgică, mai avea doar 
câțiva metri și se ciocnea de Fabian. Așa, s-a oprit și 
a stat cu spatele la bucătărie, în vreme ce răspundea. 

- Eu sunt, a zis bărbatul, care purta costum și avea 
părul dat pe spate cu atâta gel, încât trebuie să fi 
consumat tot borcanul. Da, arată bine. Cel puţin, 
din cât îmi dau seama. Abia am ajuns aici. Avea vocea 
răstită și a oftat, iritat, pe când se apropia de corpul 
central, şi-a pus servieta pe el și a trecut cu arătătorul 
peste suprafaţa vitrată a plitei. Ascultă. Contractul a 
fost semnat și banii au fost înmânați marți. Așadar, 
e în ordine. Totul e sub control. A răsuflat adânc și 
s-a uitat în tavan, ca şi cum ar fi vrut să stăvilească 


1 Clubul de tir Magnus Stenbock 

o izbucnire care se apropia, apoi s-a dus la frigider și 
la congelator și le-a închis cu cotul. Da, știu că ele 
pe fiecare afurisită de primă pagină. Dar ce dracu' ai 
vrea să fac? Afurisitul de the show trebuie să go on!. 

A oftat iarăşi și a dat drumul apei în chiuvetă. 

Bărbatul n-a avut nici o șansă să reacționeze când 
Fabian s-a furişat până la el, l-a înșfăcat de un braț 
şi i l-a răsucit la spate. Telefonul a ricoșat pe gresie și 
Fabian a avut doar timpul să vadă cum ecranul se sparge 
ca o pânză de păianjen înainte să-l silească pe bărbat 
să se culce pe podea. 

- Ce mama mă-sii? 

Bărbatul era culcat pe burtă, se zvârcolea și izbea 
cu picioarele, încercând să scape din strânsoarea lui 
Fabian. Când a văzut că nu izbutește, a început să 
strige după ajutor. 

- Sunt polițist, a strigat Fabian, răsucindu-i și celă- 
lalt braț la spate. Cel mai bun lucru pe care poți să-l 
faci e să te potolești. 

- Bine, bine, bine... 

Fabian a slăbit un pic strânsoarea și, când a fost 
sigur că omul o să stea liniștit, i-a dat drumul brațu- 
lui, ca să-i poată arăta legitimaţia de polițist. Bărbatul 
a încuviințat, posomorât, iar Fabian s-a ridicat şi l-a 
ajutat să se pună pe picioare. 

-Cine eşti şi ce cauţi aici? a întrebat Fabian, șter- 
gându-și fruntea transpirată cu mâneca hainei. 

- Scuză-mă, dar cine a doborât pe cine? 

- Ori îmi răspunzi pe loc la întrebare, ori te duc la 
secție pentru un interogatoriu oficial, cu înregistrare 
pe bandă, aşteptare lungă și cafea proastă. 


1 Spectacolul [trebuie] să continue. (în limba engleză în 
original) 

Fabian și-a luat aerul său cel mai sever, chiar dacă 
nici vorbă să aibă motive suficiente ca să-l aresteze. 

- Şi dacă refuz? Merg la închisoare? 

Bărbatul a afișat un zâmbet îngâmfat, de parcă ar 
fi dibuit cacealmaua lui Fabian. 

-O să te citez pentru obstrucționarea unei anchete 
de omucidere, conform Capitolului 13, paragraful 8, 
din Codul Penal și, da, asta se pedepsește cu o lună 
de închisoare. 

Bărbatul a înghiţit în sec, dovedind că nu cunoaște 
Codul Penal. 

- Nu ştiu ce crezi că am făcut, dar, orice o fi, sunt 
nevinovat. 

-Atunci te întreb din nou: cine ești și ce cauţi aici? 

-Johan Holmgren. Nu fac altceva decât să mă asi- 
gur că totul e în ordine înainte ca noii proprietari să 
intre în apartament... 

- Aşadar, ești agent imobiliar, l-a întrerupt Fabian, 
ca să se înțeleagă bine că el este cel care hotărăște când 
au terminat discuția. 

- Residence Fastighetsmâkleri!. Bărbatul s-a grăbit să 
scoată o carte de vizită profesională din buzunarul 
de la piept. Acum, că am lămurit asta, poate îmi spui 
ce faci tu aici şi cine o să plătească ecranul micului 
meu prieten. 

S-a aplecat și a cules de jos telefonul crăpat. 

- În numele cui vinzi această proprietate? 

- Al proprietarului, fireşte. Al cui altcuiva? 

- Vrei să zici Peter Brise? Ştii că a murit? 

- Da, nu cred că e cineva care să nu fi aflat. Încep 
să mă gândesc că asta cauţi. Averea. Am dreptate? 
Şi-a îndreptat arătătorul spre Fabian, ca și cum 


1 Agenţia imobiliară Residence 


80 | STEFAN AHNHEM 


şi-ar fi subliniat spusele. Şi, în teorie, ai dreptate. 
Apartamentul este, de obicei, o parte din avere. Însă 
în acest caz se întâmplă că Brise s-a întâlnit cu cumpă- 
rătorii mei marți și a semnat un contract de vânzare. 

- Hei, stai aşa. Lui Fabian nu-i venea să creadă ce 
aude. Zici că l-ai văzut pe Peter Brise alaltăieri? 

- Da, evident. Doar nu crezi că i-aș lăsa pe cum- 
părători şi pe vânzători să se întâlnească fără mine. 
S-a dus la corpul central, a deschis servieta și a scos 
un document cu mai multe pagini. Uite contractul, 
semnat de ambele părți. Dar, dacă vrei să știi părerea 
mea, a vândut prea ieftin. Dacă se târguia un pic, ar fi 
putut să capete cel puțin încă un milion și jumătate... 

Fabian nu mai auzea ce spune bărbatul, îi-vedea 
doar gura mișcându-se. Asta însemna că Klippan avea 
dreptate, Flătan, împotriva tuturor aşteptărilor, se 
înșela, și Peter Brise chiar fusese în viață până ieri? 
Era Peter Brise încă în viață? El fusese cel de la volan, 
în costum de scafandru? Toate astea ca să-și însceneze 
propria moarte? 

Şi, dacă da, de ce? 

Şi cine era bărbatul mort de la morgă? 


15 


Fabian a închis ochii, și-a dat cu apă rece pe față și a 
respirat adânc de câteva ori, ca să-și ajute corpul să se 
relaxeze. Auzea cum invitații încep să vină. 

Faptul că agentul imobiliar susținea că-l văzuse 
pe Peter Brise în urmă cu două zile îi dăduse peste cap 
întreaga după-amiază. În loc să se ducă direct acasă, 
ceea ce i-ar fi oferit destul timp să se pregătească de 
vernisaj, Fabian s-a dus la secție și a convocat o ședință 
de urgență ca să le spună și celorlalți vestea. 

Toţi au fost acolo, în afară de Irene, și spiritele s-au 
încins. Klippan bătea monedă pe faptul că Flătan se 
înșală. A fost nevoie de două ore până să cadă toți de 
acord că Fabian este cea mai potrivită persoană care 
să ia legătura cu Flătan și să-l încolțească, aşa cum s-a 
exprimat Klippan. La urma urmei, Fabian era cel pe 
care îl sunase primul. 

Din nefericire, Flătan plecase deja din laboratorul 
de patologie şi cum, ca de obicei, nu răspundea la 
telefon în afara orelor de program, Fabian n-a avut 
încotro și a trebuit să meargă cu mașina prin oraș, 
căutându-l. 

În cele din urmă, când nu l-a găsit acasă, în nici 
unul dintre magazinele alimentare din apropiere sau 

la sala de yoga Yogiana din Råå, unde se ducea des, 
Fabian s-a dat bătut și s-a îndreptat spre casă. 

Măcar de-ar fi fost asta tot. S-a blestemat că nu și-a 
luat o cravată obișnuită în locul papionului pe care i-l 
dăruise Sonja de Crăciun. Da, planul său de a-i face o 
surpriză purtându-l era bun, și cu siguranţă ea l-ar fi 
apreciat. Problema era că n-avea habar cum să-l lege. 

- Aşadar, pe aici îți petreci tu vremea. Ingvar 
Molander, care îşi schimbase halatul alb cu un bla- 
zer în carouri cenușii, în cinstea evenimentului, s-a 
apropiat și s-a așezat în dreptul unui pisoar. Ca să ştii, 
aproape toți au venit deja, și adorabila ta soție umblă 
de colo colo stresându-se și căutânduc-te. 

- Exact asta aveam nevoie să aud. 

- Scuze, n-a fost decât o glumă. Adevărul e că n-are 
timp nici măcar să se gândească la tine, are destul 
de lucru cu întâmpinarea tuturor admiratorilor săi 
masculini. 

- Dintr-odată mă simt mult mai bine, a zis Fabian, 
după încă o încercare ratată de a-și lega papionul. 

- Ai nevoie de ajutor? 

-Ştii cum se leagă așa ceva? 

- Dacă e să-l credem pe Oscar Wilde, cel mai im- 
portant pas în viață este să înveţi să legi un papion. 
Molander s-a dus la una dintre chiuvete să se spele 
pe mâini. Apropo, am început să examinez mașina 
înainte să plec de la serviciu. 

- Nu avea nevoie de tot weekendul ca să se usuce? 

-Ba are nevoie, dar mă știi, n-am putut să mă abțin 
să pun mâna pe ea. Molander l-a privit în ochi și a 
zâmbit larg. Nu mă întreba de ce, a continuat, pe 
când începea, cu grijă, să desfacă încâlceala produsă 
de eforturile disperate ale lui Fabian. Dar, din cine 

ştie ce motiv, GPS-ul n-a avut nevoie decât de un pic 
de aer cald ca să se trezească. 

-Avea programată o destinație? 

Molander a încuviințat din cap. 

- Şi nu se îndrepta spre Hamntorget? 

Molander a făcut semn că nu. 

- Şi aici chestia devine cu adevărat interesantă. 
A făcut o pauză de efect, în vreme ce făcea prima 
manevră asupra papionului. Conform GPS-ului, era 
pe drum spre Stormgatan, numărul 11, în Sydhamnen. 
Ştii unde e asta? 

- Sydhamnen... Da, nu e unul din garajele alea pen- 
tru camioane unde se transferă containerele? 

-A fost garaj. Dar acum, că tot mai multe camioane 
preferă ruta prin Malmö, peste pod, e gol. Cineva l-a 
scos la închiriere. 

- Vrei să spui că Brise era pe drum spre un nou 
amplasament al companiei sale? 

Molander a scuturat din cap și și-a făcut de lucru 
mai departe cu papionul. 

- Mintea ta e cu totul altundeva, nu-i așa? 

Fabian a încuviinţat din cap, oftând, cu toate că 
nu era deloc adevărat. Pur și simplu, nu pricepea unde 
ținteşte Molander. 

- Oricine o fi fost la volan, voia să pară că Brise se 
duce să vadă locul, a continuat Molander. Nu uita, 
probabil că purta costum de scafandru, așa că bănu- 
iesc că planul era în continuare să iasă de pe chei și 
să ajungă în apă. Dar în Sydhamnen, nu tocmai în 
centrul orașului. 

- Nu pricep. Dacă plănuia să ajungă cu mașina în 
apă, care era rostul acestei întregi... 

Molander l-a întrerupt pe Fabian cu un oftat adânc. 

- Doamne, azi chiar că nu-ți pică fisa repede. Acolo 
n-ar fi avut nici un martor și, dată fiind concentrația 
de alcool din sângele victimei, ar fi părut un accident 
oarecare produs de șofatul în stare de ebrietate. Însă 
Astrid a apărut din senin și i-a băgat bețe în roate cu 
Toyota ei. Molander a chicotit şi a clătinat din cap. 
E aproape prea frumos ca să fie adevărat. 

Raționamentul lui Molander părea solid și, cu si- 
guranță, făcea să se așeze la locul lor câteva piese 
din puzzle. Nu încăpea îndoială că făptașul plănuise 
totul cu grijă. Singurul lucru pe care nu-l prevăzuse 
era o Astrid turbată care să apară pe scenă și să în- 
ceapă să-l urmărească pe E6, făcându-l să rateze ieşirea 
spre Sydhamnen. 

- Gata. Acum începi să arăţi cât de cât cum trebuie. 
Molander a mai făcut o mică ajustare a papionului. 
Haide, până nu uită Sonja cu totul de tine. 


14 


Ziua de joi a lui Kim Sleizner nici că putea să în- 
ceapă mai bine. La șase fără un sfert, telefonul l-a 
trezit cu melodia voioasă, de modă veche, cântată la 
orgă. Înainte se trezea pe sunetul „Klocktorn“! şi dis- 
poziţia lui din zori lăsa destul de mult de dorit. Dar 
în urmă cu șase luni schimbase din greșeală sunetul 
deșteptătorului cu „Vid kusten“? și se trezea râzând 
cu voce tare de melodia demodată. 

Vremea la Copenhaga era minunată, și pornise 
pe traseul de jogging de aproape zece kilometri, 
prin Islands Brygge:, pe sub Langebro și de-a lungul 
Stadsgraven, luând-o înapoi dincolo de clădirea Operei. 
Reușise să-l facă în mai puțin de cincizeci și cinci de 
minute, și oricine trebuia să admită că era un timp 
foarte bun pentru un bătrân ca el. 

Era într-o formă mai bună ca oricând. În zilele pe 
care nu le începea cu alergarea prin Holmen, îşi petre- 
cea dimineața în sala de sport din clădire. În weekend 
îşi îngăduia să se odihnească, cu toate că făcea, de 
obicei, cel puțin o ședință de yoga. Adevărul era că se 


1 Clopotniță 
2 La malul mării 
3 In traducere „Cheiul Islandei“, cartier din Copenhaga 

simțea mult mai tânăr decât acum câţiva ani, și era 
convins că Vivecăi îi părea rău că-l părăsise. Mai ales 
dacă ne gândim cum îi atârna ei burta peste centură 
în ultima vreme. 

Da, într-adevăr, sigur că o supraveghease și știa 
exact cu ce își umple zilele, cât câștigă și unde ia masa 
de prânz. Ştia chiar și de unde îi plăcea să-și cumpere 
lenjeria intimă. În poziţia în care se afla el, era destul 
să dea câteva clicuri pe mouse ca să găsească toate 
aceste informaţii. Nu că l-ar fi interesat cine ştie cât, 
ci mai ales pentru că putea. 

Cu totul altfel stăteau lucrurile cu Dunja Hougaard. 
Până în urmă cu șase luni o ţinuse sub supraveghere 
permanentă. Ştia exact cu cine își petrece timpul, pe 
ce posturi încearcă să se angajeze și prin ce locuri 
zăboveşte ca urmare a năravului de a se da în bărci 
în zilele de marţi. Își nota fiecare mișcare pe care o 
făcea ea, ca şi cum ar fi fost un şoricel prizonier în 
laboratorul lui. 

Într-un fel, aşa se gândea la ea Sleizner. Animăluţa 
sa de companie care rătăcea în afara cușştii, fără să aibă 
habar de controlul pe care îl avea asupra ei, asupra 
momentului în care avea să primească hrană și apă, 
în care merita o roată nouă pe care să alerge, sau în 
care era vremea să stingă lumina și să spună „noapte 
bună“. Totul depindea de el. 

Ura pe care o simţea față de ea era nemărginită, 
cu toate că distracţia pe care i-o oferea începuse 
să se piardă. Desigur, începuse la un nivel nerușinat de 
înalt. Dar acel fior clocotitor de fericire de câte ori 
ea era silită să mai coboare o treaptă nu mai ajungea 
la nivelurile dinainte. 

Şi, întocmai ca acei copii care jură cu mâna pe 
inimă că îşi vor hrăni ghemuleţele blănoase, le vor 


MINUS OPTSPREZECE GRADE | 87 


scoate la plimbare şi vor avea grijă de ele, în cele din 
urmă s-a plictisit. Noua ei slujbă, ca agent de ordine 
publică la Helsingør, fusese ultima picătură şi nu se 
gândise la ea nici măcar o dată în ultima lună. Însă 
în această dimineaţă ea îi trezise din nou interesul 
prin faptul că izbutise, nu se știe cum, să-și piardă 
arma de serviciu, care căzuse în mâinile unei drogate. 

Fără îndoială, era un delict grav. Sleizner nu știa 
ce s-a întâmplat sau care ar putea să fie consecinţele. 
Dar n-avea importanţă. Avea să se asigure că ea va fi 
spulberată. De acum încolo, avea s-o supravegheze din 
nou, și de data asta n-avea de gând s-o lase să scape 
aşa de ușor. De data asta avea să insiste, până ce ea 
avea să ajungă atât de jos, încât să nu se mai poată 
ridica niciodată. 

De-abia atunci avea să fie mulțumit, să stingă lu- 
mina și să spună „noapte bună“. 


15 


Galeria de 81 de metri pătrați, care păruse cople- 
şitor de mare în ziua anterioară, era acum plină de 
atâția invitaţi, încât era de-a dreptul claustrofobică. 
Fabian a renunțat la ideea de a o găsi pe Sonja şi s-a 
concentrat pe căutarea cuiva cunoscut. 

Şi-a găsit copiii în holul din afara galeriei. Theodor 
şedea pe un scaun, cu ochii lipiți de mobil. Purta 
uniforma obișnuită, vechea jachetă de piele, pe care 
Fabian şi-o cumpărase în adolescenţă de la Robert, un 
magazin de lux din Copenhaga, blugi negri şi bocanci 
uzaţi. În ultimele șase luni nu-și văzuse fiul îmbrăcat 
cu altceva, și începea să-și pună serios întrebarea dacă 
Theodor se dezbrăca atunci când mergea la culcare. 

Matilda, cu o rochie frumoasă și funde în păr, le 
oferea programe invitaţilor şi încerca să le explice tema 
şi numele expoziției, „Vremelnicia eternității“, com- 
parând-o cu jocul său preferat, Monopoly. Poţi să joci 
de câte ori vrei, şi fiecare joc va fi diferit de ultimul. 
Fabian nu era de acord. Matilda câștigase ultimele lor 
jocuri în același mod necruţător. 

- Tati, pe unde ai umblat? Trebuie să-i dăm cadoul 
nostru. Toţi ceilalți au făcut-o, a zis Matilda, pe când 

înmâna un program unei perechi de vârstă mijlocie. 
Bine ați venit! 

- Matilda, e în ordine. Fabian a zâmbit perechii. 
Faptul că suntem aici e un cadou destul de bun. Și, 
oricum, tu și Theodor trebuie să semnaţi felicitarea. 

A scos din buzunar felicitarea cu Mica Sirenă, 
care avea pe verso informaţiile despre călătoria lor 
în weekend la Copenhaga. Matilda și-a scris numele 
pe ea și i-a dat-o lui Theodor, care a ridicat în cele din 
urmă ochii de pe mobil. 

- De ce să semnez dacă nu vin? 

- Ce? Theo nu vine? a zis Matilda. Tati, ai zis că 
toată familia o să... 

- Am altceva de făcut, a zis Theodor, semnând feli- 
citarea. 

- Cum adică, altceva? Ce anume? 

- Plimbă ursu', nu-i afurisita ta de treabă. 

- Ba tu să plimbi ursu’. 

- Theodor, sigur că vii, a încercat Fabian. Toată ches- 
tia e să ne petrecem timpul împreună. Îți promit că 
o să fie... 

-Aici erați! 

Fabian a vârât iute felicitarea în buzunarul hainei 
şi s-a răsucit spre Sonja, care era însoțită de un bărbat 
mai tânăr decât ea cu cel puţin zece ani. Era îmbrăcat 
complet în negru, cu ochelari albaștri și breton scurt, 
care era tuns cu atâta precizie, încât părea fals. 

-Acesta e soțul meu, Fabian. Și acesta e Alex White. 
Ştii tu, colecționarul de artă din Arild despre care ţi-am 
vorbit atât de mult. 

Fabian a încuviințat și a dat mâna cu el, cu toate 
că nu-și amintea să fi auzit de vreun Alex White. 

- Deci, el este omul din spate, a zis White, cu ac- 
cent american atât de puternic, încât brusc i-a zbârlit 
nervii lui Fabian. 

- Da, acest lucru n-ar fi fost posibil fără el, a zis 
Sonja. leri m-a ajutat toată ziua, cărând lucruri și atâr- 
nând piesele, și uite-l chiar că poartă, de dragul meu, 
cadoul de Crăciun. L-a bătut ușurel pe obraz pe Fabian. 
Nu ştiam că ești în stare să legi un papion. 

Fabian voia să schimbe subiectul. 

- Aşadar, ce crezi despre expoziţie? 

- Absolutely amazing. Ca să fiu sincer, nu mi se în- 
tâmplă de multe ori să dau peste cineva care este atât 
de lipsit de compromisuri și îndrăzneşte să meargă 
drept la țintă. Asta e ceea ce numesc combinaţia per- 
fectă de aprindere și combustibil. S-a întors spre Sonja, 
cu un deget ridicat. So just you know!. Eşti exact ceea 
ce caută toată lumea în acest moment. 

Se părea că lui White îi place să-și presare din belșug 
vorbirea cu expresii americănești. 

-Şi ce anume este aceea, dacă pot să întreb? a zis 
Sonja, având în ochi o strălucire căreia Fabian îi dusese 
dorul atât de mult timp. 

- Tocmai tu ar trebui să știi. White a râs. Sorry, just 
kidding.? Dar, serios vorbind, aproape toate piesele tale 
împărtăşesc un lucru care nu se vede pe aici aproape 
niciodată - aşa-numita vibraţie L.A. 

A subliniat expresia cu ghilimele desenate în aer. 

- Fabian, totul e în ordine? a întrebat Sonja, și 
Fabian a încuviințat, în vreme ce se întreba cum l-ar 


1 Absolut uluitor [...] Ca să ştii. (în limba engleză în ori- 
ginal) 
2 Scuze, e doar o glumă. (în limba engleză în original) 

putea ucide pe acest bărbat fără să răpească prea mult 
din atenția acordată expoziţiei. 

La câțiva metri mai departe și-a văzut salvarea, sub 
forma lui Irene Lilja, care tocmai sosise, împreună cu 
restul echipei, rujată și îmbrăcată într-o rochie de vară 
care se asorta cu tenişii ei Converse ponosiţi. 

- Mă duc un pic să-i salut. 

A sărutat-o pe Sonja pe obraz şi le-a întors spatele. 

Sonja a părut să-și piardă șirul gândurilor și l-a 
urmărit cu privirea pe Fabian, ca şi cum nu pricepea 
ce l-a apucat. 

-Are you okay?! a întrebat White, punând o mână 
pe umărul Sonjei. 

- Yes, no problem.? Sonja s-a silit să zâmbească şi s-a 
răsucit spre Matilda și Theodor. Şi aceștia sunt copiii 
mei, Matilda și Theodor. 

- Hello, there.’ 

White s-a aplecat spre Matilda, zâmbind, și i-a în- 
tins mâna. 

Dar Matilda nici nu i-a prins mâna, nici n-a răs- 
puns. 

- Matilda, salută-l pe Alex. 

- Matilda, salută-l pe Alex, a maimuţărit-o Matilda 
şi s-a întors la loc spre Theodor. 


- Stai un pic, ca să fiu sigur că pricep toate astea, a 
zis Klippan, luând câteva tartine de pe tava care trecea 
pe alături. Femeia cu care te-ai întâlnit azi. lubitul ei, 
Per Krans, lipseşte de luni și lucrează și el la Ka-Ching. 


1 E totul în ordine? (în limba engleză în original) 
2 Da, nici o problemă. (în limba engleză în original) 
3 Hei, salut. (în limba engleză în original) 

Irene a încuviințat din cap. 

- Mi-e greu să cred că e doar o coincidenţă. A luat 
un pahar de șampanie și a gustat. O, Doamne, e așa 
de dulce. 

L-a pus repede jos. 

- Uite aici. Ia mai bine o bere. 

Fabian i-a întins o sticlă, în vreme ce o ridica pe 
a sa, ca să dea noroc. Nimeni nu plănuise asta, dar 
întreaga echipă se adunase și formase un grup. 

- Ce face el la Ka-Ching? 

Era Astrid, continuând firul discuţiei, cu sticla obli- 
gatorie de apă minerală în mână. 

- Era directorul financiar. 

- Era? De ce „era“? Crezi că e mort? a întrebat Elvin 
și a dat pe gât paharul cu vin, în vreme ce lua fără 
șovăială o tartină din farfuria lui Klippan. 

- Nu ştiu dacă este locul sau momentul s-o spun, 
dar, da. Irene s-a uitat în jur înainte să continue. 
Auziţi aici. Iubita, Ylva Fridén, nu l-a văzut de luni 
dimineața. Se pare că s-au certat duminică și a pre- 
supus că el a dormit pe canapeaua prietenului lui. 
Însă azi-dimineaţă a sunat-o unul dintre colegii lui de 
la Ka-Ching, vrând să ştie de ce nu e la birou și nu răs- 
punde la telefon. A reieșit că nu l-au văzut nici ei de 
luni încoace. 

- Ceea ce nu-i nici pe departe același lucru cu a 
fi mort, a zis Molander, îngăduindu-și să arate acel 
zâmbet care adesea o scotea din pepeni pe Irene. 

-N-am zis că ar fi. Nu terminasem. Așa că, dacă 
ai încerca să asculți până ce isprăvesc, sunt sigură că 
o să meargă mult mai repede, a zis Irene și a sorbit 
din bere. Din câte am înţeles, totul a început atunci 
când Peter Brise s-a hotărât din senin să-și vândă toate 
acțiunile, mișcare la care Per Krans s-a împotrivit. 

- Krans ăsta era și el coproprietar? a întrebat Astrid. 

- Nu ştiu. Dar se pare că vestea a fost o surpriză 
pentru toată lumea din firmă. În plus, preţul era atât 
de mult sub nivelul pieței, încât Krans a încercat să 
oprească vânzarea. 

- De ce a fost prețul atât de mic? a întrebat Klippan. 
Ca toți ceilalți, Brise ar fi trebuit să fie interesat să 
câştige cât mai mult posibil. 

- Probabil pentru o vânzare rapidă, a zis Elvin. 

- Oricum, în ultimele săptămâni conflictul dintre 
Krans și Brise s-a acutizat tot mai mult, a continuat 
Irene. S-a ajuns atât de departe, încât Krans a încercat 
să îngheţe toate conturile firmei când și-a dat seama 
că Brise vrea să le golească. 

- Asta pare absurd, a zis Astrid. De parcă și-ar fi 
pierdut minţile. 

- Da, şi probabil că exact asta a crezut Krans că s-a 
întâmplat. Pentru că se pare că s-a dus luni acasă la 
Brise, ca să încerce să-i bage mințile în cap. Și de atunci 
n-a mai fost văzut. Dar, dacă vreți să știți părerea mea, 
el e cel pe care l-am scos din mașină. 

- Bine, deci, înseamnă că tu crezi că Brise l-a omorât 
pe Krans? 

Irene a încuviințat din cap și a sorbit din bere. 

- Atunci ce rost au avut urmărirea cu mașinile, pră- 
bușirea în apă, costumul de scafandru și toate astea? 
a întrebat Astrid. De ce să nu-l omoare, pur și simplu, 
şi să-l îngroape undeva? 

- Poate că voia să pară accident, victima fiind el, 
a zis Elvin, punând o chelneriță care trecea pe acolo 
să-i umple iar paharul cu vin. 

- Ei, da, asta ar fi o mișcare deşteaptă, a zis Irene. 
Aşa ar putea să se facă nevăzut cu toți banii şi să în- 
ceapă altă viață oriunde dorește. 

- Cum rămâne cu congelarea cadavrului? Ce rost 
avea asta? s-a întrebat Klippan, în vreme ce Elvin mai 
lua una dintre tartinele lui. 

- Bine, uite un scenariu care îmi pare plauzibil. 
Irene a mai băut un pic de bere. Krans se duce acasă 
la Brise luni dimineaţa. Înfruntarea lor scapă de sub 
control şi se sfârșește cu moartea lui Krans. Brise nu 
ştie ce să facă, aşa că ascunde cadavrul în congelator, 
mai mult ca să câştige timp în care să chibzuiască. Să 
nu uităm că începuse deja să-și vândă bunurile. Şi, 
cine ştie? Poate că hotărâse deja să se facă nevăzut și 
să înceapă o nouă viață. Apoi, marți, îi vine ideea asta 
şi face toate pregătirile ca s-o poată pune în aplicare 
a doua zi. Și încă ceva. Chiar seamănă destul de mult 
unul cu altul. Irene le-a dat o fotografie a lui Per 
Krans şi, într-adevăr, avea ochelari negri şi capul ras. 
Şi, dacă ne gândim că fața era atât de lovită, nu-i de 
mirare că Gruvesson și Flătan au presupus că e Brise, 
nu altcineva. 

Nimic de zis, argumentațţia ei avea sens, şi-a spus 
Fabian. Trebuia să recunoască asta. Dar era departe de 
a fi sigur că se va dovedi adevărată. În orice caz, avea 
să pună mâna pe Flătan și „să-l încolțească“, după 
cum zisese Klippan. Dacă reieșea că exista o șansă să fi 
greşit Flătan, atât în privința momentului congelării, 
cât şi a identificării victimei, era gata să continue pe 
linia raționamentului lui Irene. 

- Doamne, ce talentată-i Sonja! a zis soția lui Klip- 
pan, Berit, care s-a alăturat grupului ducând în lesă 
un mic terrier Cairn cenușiu. Și ce frumoasă! Dacă-mi 
este îngăduit s-o spun. 

- Mulţumesc, a zis Fabian. O să-i transmit când 
o văd. 

S-a uitat în jur, la toți invitaţii înghesuiți în galeria 
sufocantă și și-a amintit de comentariul lui Molander 
de la toaletă, că Sonja era ocupată cu toți admiratorii 
ei şi oricum n-o să aibă timp de el. 

- Măi, dæ’ voioși mai sunteţi cu toții! Berit a luat 
o înghițitură din paharul lui Klippan. Aproape că 
s-ar crede că staţi aici la muncă, vorbind despre Peter 
Brise acela care a ajuns cu mașina în apa din port și 
s-a înecat. 

- Berit... Klippan şi-a luat înapoi paharul. Nu tre- 
buie să-l scoţi pe Einstein la o plimbare? 

- Nu, tocmai a făcut în mijlocul podelei din hol. 
Şi treaba mare, și treaba mică, cu toate că nu-i cine 
ştie ce deosebire. Dar nu-ţi face griji. M-am ocupat de 
asta, și podeaua n-a fost niciodată mai curată. 

Berit a dispărut în direcția unei tăvi pline cu pahare. 

- Scuze, unde rămăseserăm? a zis Klippan. 

- La vernisajul expoziției Sonjei. 

Elvin a ridicat paharul și a plecat să se uite la expo- 
nate. 

- Din păcate, berea mea s-a terminat. 

Irene a ridicat sticla goală. 

-O să fac rost de alta. Fabian s-a dus la Matilda, 
care şedea singură pe scaunul pe care stătuse Theodor. 
Ai văzut-o pe mami? 

Matilda și-a scuturat capul, arătând ca și cum se 
lupta cu lacrimile. 

- Matilda, ce-i cu tine? S-a întâmplat ceva? 

- Theo a zis că sunt proastă ca noaptea. 

- Cum? De ce să zică așa ceva? 

Matilda a ridicat din umeri. 

- Nu știu. Dar a zis. Și că mă urăște. Apoi a plecat. 

- Ei bine, a fost urât să-ți spună așa, chiar dacă sunt 
sigur că nu o gândeşte cu adevărat. 

-Ba o gândește. Întotdeauna m-a urât. 

- Sigur că nu te urăște. Fabian s-a lăsat pe vine și 
a îmbrățişat-o pe Matilda. Ştii cum e el uneori. Nu 
cumva i-ai spus tu mai întâi ceva? 

- Nu, doar că la început nu voia să mă lase să mă 
aşez, cu toate că a stat pe scaun mult timp, aşa că m-am 
aşezat pe el, dar numai un pic. 

Fabian a oftat, imaginându-şi cum explodase cio- 
rovăiala lor. 

- Bine, promit să vorbesc cu el. 

- Ameninţă-l că nu-i mai dai bani de buzunar, asta 
o să dea rezultate. 

- Păi, soarta a vrut ca aici eu să fiu părintele, nu tu. 
Corect? I-a dat drumul din brațe și s-a ridicat. Şi Theo- 
dor n-a gândit cu adevărat ce a spus, sunt sigur. Bine? 

Matilda a ridicat din umeri. 

- Dacă o vezi pe mami, vrei să-i spui că o caut? 
a continuat el, luând două sticle de bere de pe una 
dintre mese. 

- O să-i dăm cadoul? 

Fabian a încuviințat din cap şi s-a întors la ceilalți 
tocmai când Berit s-a ivit cu o sticlă de vin spumos și 
a început să umple paharele tuturor. 

- Una e că poate să-și dea seama că trupul a fost 
congelat. Cu asta sunt de acord cu el, a zis Irene, luând 
berea. Dar dacă a fost sau nu congelat două luni sau 
doar câteva zile... 

A ridicat din umeri. 

- Doamne, Dumnezeule! Să nu-mi spuneți că tipul 
acela, Brise, a fost congelat?! a exclamat Berit și a sorbit 
din vin. 

Klippan a oftat. 

- Berit, de câte ori trebuie să... 


MINUS OPTSPREZECE GRADE | 97 


-E în ordine, l-a întrerupt Irene. Dar încă n-am 
făcut publică această informație. 

- Nu, şi ştii că sunt de încredere. O s-o duc cu mine 
în mormânt. Doar că sunt foarte curioasă. Mai ales 
de vreme ce Klippan nu-mi spune niciodată nimic. 

- Şi nu te întrebi niciodată de ce? 

Klippan şi-a dat ochii peste cap. 

- Deci, și tu crezi că Flătan se poate să fi greşit, i-a 
spus Astrid lui Irene, întinzând paharul de apă gol 
spre Berit ca să i-l umple. Doar un strop. 

Privirea lui Berit a devenit nesigură și ea s-a răsucit 
spre Klippan, care a înclinat o dată capul, aşa că i-a 
turnat lui Astrid un pic de vin. 

- Oricine se poate înșela câteodată, a zis Irene. 

-Nu și Flătan, a zis Molander. Cel puţin, nu după 
părerea lui. 

- Mi-a trecut ceva prin cap despre tipul ăsta, Brise, 
de când am auzit la radio povestea, a zis Berit. E ase- 
mănător cu ceea ce s-a întâmplat cu fiul acela al ar- 
matorului în apropiere de noi, în Viken. Nu-i așa, 
Klippan? Ştii tu, Johan Halen. Cel despre care se pre- 
supunea că are o temniță pentru sex. Nu s-a sinucis 
acum câțiva ani? 

- Am vorbit deja de acel lucru, și n-are nimic de-a 
face cu asta, a zis Klippan. 

Începea să arate iritat de-a binelea. 

- Dar şi el era putred de bogat, nu-i așa? Sau, cel 
puțin, casa lui avea cea mai bună privelişte din Viken. 
Ştii, era singurul moștenitor și a preluat întreaga... 

- Pentru numele lui Dumnezeu, Berit! Klippan s-a 
răsucit spre ea. Cum ar fi dacă aș da eu buzna în salo- 
nul tău de coafură și m-aș apuca să tai părul clientelor? 
Ha? Ce crezi că ar zice cucoanele? Ai de ales: ori ieși 
tu cu Einstein, ori iese el cu tine. 

- Credeam că am venit aici ca să vedem expoziția 
Sonjei. Şi să nu-i vorbeşti așa soției tale. Nici măcar 
când eşti un răhăţel care se umflă-n pene şi încearcă 
să se dea mare în faţa colegilor. 

Berit s-a răsucit pe călcâie și a plecat. 

Klippan a răsuflat ca și cum plămânii lui n-aveau 
să se mai golească niciodată. 

- Fir-ar să fie... A pornit repede după ea. Berit, aş- 
teaptă. 

Terenul era pregătit pentru o glumă proastă, cum 
avea să doarmă Klippan în camera de oaspeţi tot res- 
tul lunii. Dar nici măcar Molander n-a încercat să 
fie amuzant. 

- Tati! Am găsit-o pe mami! Matilda a venit în fugă. 
E acolo! L-a luat pe Fabian de mână. Vino. 

Fabian a lăsat-o pe Matilda să-l conducă prin mul- 
țime până la Sonja, care îi spunea lui Elvin că sculptura 
cenușie de pe podea, cu sutele ei de arcade de diferite 
mărimi, fusese inspirată de rădăcinile proeminente 
ale mangrovelor. 

-Cred că e aici cineva care te caută, a zis Elvin, 
dând din cap spre Matilda, care stătea în spatele Sonjei. 

- Hei, salut! a zis ea, de cum i-a văzut. 

Fabian i-a mulțumit cu o înclinare a capului lui 
Elvin, care i-a făcut semn cu degetele mari în sus și a 
pornit spre fotografiile mărite ale strâmtorii Oresund. 

- Ai obosit? 

Sonja s-a aplecat până la nivelul ochilor Matildei. 

Matilda n-a răspuns şi s-a întors spre Fabian. 

- Ce mai aştepţi? Dă-i-o! 

Fabian a scos din buzunar felicitarea şi a pus-o în 
mâna Matildei. 

- Ca.să sărbătorim această expoziție fantastică și 
toată munca ta pentru ea, ne-am gândit eu, Matilda 
şi cu... 

- Hei! Sonja! Era Alex White care striga și își flu- 
tura mâna dintr-un grup din apropiere. Sunt aici niște 
oameni you need to meet!. 

- Mami, aşteaptă, o să fie foarte repede. 

Matilda a întins felicitarea. 

- lubito, asta o să mai aștepte. Mami trebuie acum 
să... 
A sărutat-o pe Matilda pe frunte și a pornit repede 
spre White. 

Fabian a luat înapoi felicitarea şi a vârât-o în bu- 
zunar. 

- Hei... N-a avut intenții rele. A muncit atât de 
mult la asta ca să meargă totul bine, și au venit atâția 
invitați, iar ea trebuie să stea de vorbă cu toți. Cred 
că e mai bine să facem asta acasă, în liniște. Ce zici? 

- Bine. Dar cred că acum ar trebui să mergem acasă, 
a zis Matilda, luându-l de mână. 


1 Pe care trebuie să-i cunoşti (în limba engleză în original) 

Chris Dawn a redus durata reverberației saxofonu- 
lui şi a canalizat prin compresor semnalul de ieşire 
principal. Adora noua sa consolă de mixaj. Patruzeci 
şi opt de canale, cu atâtea butoane, potențiometre şi 
lumini, încât ar fi fost nevoie de ore întregi ca să 
le numeri pe toate. Ca să nu mai vorbim de pistele 
de efecte, toate vechile sintetizatoare analoge care 
fuseseră recondiționate și conectate la MIDI!, şi noul 
computer, cu imensul lui ecran Retina Display, în 
care atât instrumentele virtuale, cât şi programul de 
înregistrări răspundeau la comenzile lui fără întârziere, 
indiferent câte piste folosea. 

Noul său studio îl făcea să se simtă nespus de fe- 
ricit. Luminile încastrate în ziduri, pereții lambrisați 
cu stejar și carpeta de la un perete la altul, cu modelul 
ei de capete de mort. N-a cruțat nici o cheltuială și 
n-a avut odihnă până ce totul a fost exact așa cum 
voia. I-a luat cinci luni, și asta era prima dată după 
ani întregi când putea să stea netulburat și să lucreze. 

A mărit volumul, a apăsat pe start şi s-a lăsat pe spate 
în fotoliul din piele perfect reglat, care-l costase ochii 


1 Musical Instruments Digital Interface - Interfaţă Digitală 
pentru Instrumente Muzicale 

din cap. Ca întotdeauna când asculta, a închis ochii 
şi şi-a lăsat în jos părul, care îi ajungea până mai jos 
de umeri. Poate că nu avea încă decât ritmul puternic, 
linia basului și tema cu care să cucerească ascultătorii, 
dar îi auzea deja potenţialul. Fusese o idee strălucită, 
dacă își îngăduia să și-o spună singur, să ia părți din 
rifful de chitară și să-l împartă și apoi să adauge notele 
de saxofon. 

Acum nu mai trebuia decât să pună niște acorduri 
de acompaniament și să cânte o schiță a melodiei, și 
versiunea de probă avea să fie gata. Și nu lucra decât 
din acea dimineaţă. Dacă inspirația nu-l părăsea, avea 
timp să mai scrie cel puţin încă trei cântece înainte 
să se întoarcă Jeanette și copiii, duminică. 

Desigur, studioul era atât de bine izolat fonic, încât 
n-ar fi observat nici dacă Sune şi Viktor şi-ar fi invi- 
tat fiecare clasa de preşcolari la o petrecere comună. 
Telefonul era închis, și în ultimele ore nu intrase pe 
Facebook și nu-și verificase e-mailurile. Pe moment 
era de negăsit, și îi plăcea asta. Singur în studio, nu 
exista nimic mai bun pe lume. 

Când a terminat de ascultat, s-a ridicat din fotoliul 
de piele şi s-a dus la cabina de înregistrare. Pe drum, 
s-a oprit la monitorul încastrat în perete, care arăta pe 
rând imagini de la toate camerele de supraveghere din 
casă și din jurul ei. Era pură plăcere să vadă tehnolo- 
gia funcționând așa cum trebuie. Evident, nu alesese 
varianta cea mai ieftină. Nu numai că era în HD, dar 
putea să mărească imaginea și să facă panoramări cu 
oricare dintre camere, care aveau și vedere nocturnă. 

Imaginea a trecut de la bucătărie la sufragerie și 
apoi la coridorul de vest de la parter. În afară de dor- 
mitor, băi și studio, fiecare parte din vila uriașă era sub 
supraveghere. Jeanette fusese cea care nu voise camere 

de supraveghere în acele încăperi, de teamă că viaţa lor 
sexuală o să ajungă pe internet. Dacă ar fi fost după 
el, ar fi avut camere de supraveghere absolut peste tot. 

Nu pentru că ar fi fost paranoic. Atâta doar că voia 
să dețină controlul. Întotdeauna a vrut asta. Chiar și 
când era copil, haosul era cel mai mare dușman al său, 
şi părinții au tratat tendinţa cu atâta seriozitate, încât 
l-au obligat să-și țină piesele Lego amestecate într-un 
coş mare. Dar asta l-a făcut pe Chris să se simtă atât 
de rău, încât, în cele din urmă, n-au avut de ales și 
l-au lăsat să le sorteze. 

Şi garajul arăta ca de obicei, cu toate mașinile sale 
parcate înăuntru și... Apărută de nicăieri, o umbră a 
trecut prin fața obiectivului. Și la fel de repede a dispă- 
rut, de parcă nici n-ar fi fost acolo. Chris a tras brusc 
aer în piept şi pulsul i-a luat-o la goană. Ce-a fost asta? 
A înghiţit în sec, și-a dat părul după urechi și s-a uitat 
țintă la monitor, ca şi cum ar fi putut face umbra să 
se arate din nou prin simpla putere a gândului. 

Însă imaginea a trecut la spălătorie, unde ușa spre 
exterior era deschisă... Ce naiba? Încercând să dea ima- 
ginea înapoi la garaj, Chris a înhăţat telecomanda și a 
început să apese frenetic pe butoane. Dar nu reușise 
niciodată decât să arunce câte o privire prin manualul 
gros cu instrucțiunile de utilizare, şi curând întregul 
sistem încremenise. 

Logica i-a spus că nu e nimic, că n-are de ce să fie 
îngrijorat. Şi totuşi, îngrijorare era exact ceea ce simţea 
pe când se năpustea afară din studio. Când a ajuns în 
spălătorie, a constatat că ușa spre curtea din spate era, 
într-adevăr, întredeschisă. Poate că uitase s-o închidă 
cum trebuie după jogging, de dimineață? 

A închis-o şi a încuiat-o, după care a intrat în garajul 
de alături. Ferrari-ul, Jaguarul și toate celelalte mașini 

erau la locurile lor. S-a uitat în sus, la camera montată 
pe tavan, şi n-a văzut nimic care să nu fie în ordine. 
Dar văzuse pe monitor ceva, de asta era sigur. 

Portiera de pe partea șoferului a Camaro-ului negru 
nu era închisă de tot. De ce s-o fi lăsat deschisă? Era 
clar că fusese cineva aici. S-a dus repede la mașină ca 
să se asigure că totul e în ordine. Părea să fie. Ba, stai 
aşa... Telecomanda pentru ușa garajului și poarta de 
la capătul aleii. O punea întotdeauna în consola din 
dreptul schimbătorului de viteze. Și acum, în mod 
misterios, era pe locul pasagerului. 

Dar, pe de altă parte, trecuse mult timp de când 
coborâse capota și luase Camaro-ul la o plimbare. 
Poate că a fost atât de grăbit, încât a aruncat din gre- 
șeală telecomanda pe celălalt scaun? Dar n-ar fi lăsat 
niciodată portiera din partea șoferului deschisă. Nu 
era chiar atât de neatent. 

Sunetul a venit chiar din spatele său în clipa în 
care Chris a întins mâna după telecomandă. A reușit 
să prindă doar o fulgerare a umbrei prin parbriz îna- 
inte să se lovească cu capul de capotă, pe când ieșea. 
Totul s-a întunecat și a trebuit să se agațe de portieră 
ca să nu-și piardă echilibrul. Au trecut câteva secunde 
până ce i s-a mai potolit durerea și a putut deschide 
iar ochii ca să se uite în jur. 

„Heil“ a strigat, dar, desigur, n-a primit nici un 
răspuns. Puțin îi păsa câţi ar fi putut să fie. N-avea să 
se lase până nu-i găsea, chiar dacă în acest moment nu 
auzea decât propria răsuflare și un zumzet depărtat, 
din altă parte a casei. 

Ar trebui să se îngrijoreze? N-avea habar ce se în- 
tâmplă şi nu avea nimic cu care să se apere. Până și 
telefonul mobil era în studio. Și, în plus, nici măcar nu 
se apropiase de vreo încăierare din copilărie încoace. 

Dar era furios. Mânia sa era ca strălucirea unui 
afurisit de aparat de sudură. Fiecare mușchi din corp îi 
era atât de încordat, încât părea gata să plesnească, în 
vreme ce mergea de-a lungul Camaro-ului, măturând 
cu privirea încăperea și privind în spate peste umăr 
în stânga și în dreapta. 

Şi totuși, a fost complet luat prin surprindere de 
umbra care a apărut de jos și a plutit drept în fața 
lui. De groază, a încercat să îndepărteze pasărea nea- 
gră, în vreme ce se azvârlea într-o parte și ateriza pe 
capota Camaro-ului. De-abia atunci și-a dat seama 
că trebuie să fi intrat prin ușa deschisă a spălătoriei. 
Desigur, asta era. 

A răsuflat ușurat și a descoperit că transpiraţia îi 
îmbibase tricoul vechi cu Black Sabbath şi îi făcuse blu- 
gii negri să i se lipească de picioare. Încă nu-și revenise 
din șoc, a trebuit să aștepte ca pulsul să-i încetinească 
înainte să se apropie de Camaro, să ia telecomanda 
şi s-o îndrepte spre ușa garajului, care s-a ridicat spre 
tavan, lăsând pasărea neagră să zboare afară și să se 
piardă pe cerul înserării. 

- Tati, ce înseamnă „necredincios“? 

Întrebarea Matildei l-a izbit ca un croșeu de stânga 
neprevăzut, și Fabian a trebuit să-și revină înainte să 
dea un răspuns. 

- Unde ai auzit asta? 

- Esmaralda zice că așa e tatăl ei, a zis Matilda, în 
vreme ce îşi punea cămașa de noapte și se strecura 
sub pătură. 

- Esmaralda asta zice o mulțime de lucruri, nu-i 
aşa? Nu ea a zis că pivnița noastră e bântuită? 

- Da, dar este bântuită. Doar a zis și mami. 

- Ştii ce cred eu? Fabian s-a așezat pe marginea 
patului, ușurat că discuţia a luat-o în altă direcție. 
Cred că Esmaralda are o imaginaţie tare bogată. Şi îți 
jur că nu e nici un duh pe aici. Uită-te și tu. 

A arătat spre biroul ei ordonat și ușa deschisă a 
dormitorului. 

-Ce să văd? 

Matilda s-a uitat în jur. 

- Exact. lată. Nu e nici un duh. 

Matilda și-a dat ochii peste cap. 

- Nu aşa merge treaba. Ele sunt invizibile și nu le 
poți vedea decât dacă ai darul. 

-Şi Esmaralda asta are darul, da? 

Matilda a încuviințat din cap, ca și cum asta ar fi 
fost la mintea cocoșului. 

- Dar ce înseamnă? 

- Ce? 

- Necredincios. 

- Matilda, cred că nu ești încă destul de mare ca să 
înţelegi. Oricum, sunt foarte obosit. 

- Pune-mă la încercare. Poate că sunt destul de 
mare. 

N-avea cum să se fofileze. Şi-a dat seama şi s-a 
uitat în ochii ei. 

- E atunci când doi oameni sunt împreună, ca mami 
şi cu mine, și unul dintre noi e cu altcineva fără să-i 
spună celuilalt. 

Matilda a privit în altă parte, ca și acum avea nevoie 
de timp ca să înțeleagă. Apoi s-a întors iar spre el. 

- Tati. Ai fost necredincios? 

- Nu, n-am fost. A chicotit, surprins de ușurința 
cu care îi venise răspunsul. Dacă era să fie cu totul 
sincer, încă nu era sigur ce se întâmplase cu colega sa 
Niva în noaptea aceea de la Stockholm, cu câţiva ani 
în urmă. Acum culcă-te, ca să nu fii prea obosită 
mâine, la școală. 

A sărutat-o pe frunte de „noapte bună“, apoi a stins 
veioza de pe noptieră și a ieșit din cameră. 

Şi-ar fi dorit să poată merge și el la culcare, cu toate 
că nu era decât zece și jumătate. Pe drum spre baie s-a 
oprit în fața ușii lui Theodor și, ca de obicei, muzica 
era prea tare. Partea bună era că îl lăsase în urmă, în 
sfârșit, pe Marilyn Manson și trecuse la Nirvana și 
alte formaţii care erau, de fapt, suportabile. 

L-a izbit faptul că încă îi era atât de uşor să treacă, 
pur și simplu, prin faţa ușii și să pretindă că nu e nimeni 

înăuntru. De parcă ușa ar fi dat într-o încăpere supli- 
mentară plină cu mobilier vechi şi alte lucruri pe care 
încă nu le duseseră la gunoi. Pe atunci, cu aproape doi 
ani în urmă, Fabian nu s-a gândit niciodată la asta. 
I se părea cu totul firesc să comunice cu fiul său prin 
SMS-uri, ca să nu se confrunte cu propriile eșecuri. 

Eşecuri. A încercat să spună cuvântul. 

Aşa spusese terapeutul, şi îi trebuise un an întreg 
până să poată recunoaşte în sinea sa că e foarte corect. 
Se dezisese de propriul fiu, considerându-l pierdut defi- 
nitiv. Ca pe ceva ce ar face cele mai puține pagube dacă 
e ținut în spatele ușilor închise şi menținut liniștit cu 
ajutorul jocurilor pe computer. Revelația trădării sale 
față de Theodor îl lovise atât de dur, încât a pornit pe 
panta depresiei. 

A început să ia antidepresive și a urmat sfatul me- 
dicului, să se apuce din nou de alergat. Încetul cu 
încetul, apăsarea din piept a început să scadă și, în cele 
din urmă, a reușit să-și adune destulă putere ca să bată 
la ușă, să intre în cameră și să-și privească fiul în ochi. 
Să-i spună cum se simte și să încerce să-i explice, cu 
sinceritate, de ce se simte așa. Să-i promită că, orice 
ar fi, de acum încolo avea să fie întotdeauna prezent 
când o să aibă nevoie de el. 

Theodor a încuviințat din cap şi s-au îmbrățișat, 
dar ochii lui au dezvăluit faptul că el credea că ceea ce 
spune Fabian sunt doar vorbe-n vânt. Așadar, ca să-i 
arate că vorbeşte serios, a început să-l sune pe Theodor 
la şcoală în fiecare zi, ca să vadă ce face. În afară de azi, 
când Astrid Tuvesson a întârziat ședința de dimineață 
cu o jumătate de oră. Însă el nu ciocănea aproape ni- 
ciodată la ușa închisă a dormitorului. Adevărul era că 
îi era greu până şi să stea acolo în loc să meargă mai 
departe şi să pretindă că totul e în ordine. 

Trei bătăi puternice au fost de ajuns ca muzica să 
fie dată mai încet, lucru pe care l-a luat drept semn 
că poate să intre. 

- Bună, a zis Theodor, care era pe jumătate culcat 
pe pat și răsfoia manualul de matematică. 

- Salut. Fabian a intrat și și-a lăsat privirea să rătă- 
cească peste dezordinea de adolescent. Voiam doar să 
mă asigur că totul e în ordine. 

- De ce n-ar fi? 

- Păi, ai dispărut fără să-ți iei rămas-bun și, după 
spusele Matildei, v-aţi luat la harță. 

Theodor a oftat. 

-Ştii ce pacoste poate să fie când nu o vedeţi tu și 
mama? 

- Da, ştiu. Fabian a dat deoparte hainele de pe sca- 
unul de la birou și s-a așezat. Nu sunt supărat. Cum 
ziceam, voiam doar să știu cum îi este. 

Tăcerea care a urmat l-a făcut să vrea să se ridice, 
să-și lase fiul în pace şi să se prefacă în continuare că 
toate-s bune şi frumoase. 

S-au auzit primele acorduri din „Drain You“, și şi-a 
amintit că este cântecul său preferat de pe Nevermind. 

Şi-a dat seama că n-a ascultat nici unul dintre 
albumele formației Nirvana de când le-a descoperit 
Theodor. Ca și cum, din cine știe ce motiv ciudat, 
nu putea să asculte muzica pe care o asculta fiul său 
adolescent. De ce oare? 

- Frumos cântec, nu? a zis, hotărându-se să pună 
Nirvana pe „repetare“ în căştile sale de cum o să aibă 
ocazia. 

Theodor a încuviințat. 

- Ştii, nu mi-a plăcut când a ieșit albumul. Fabian 
a clătinat din cap, amintindu-și. Mi-am zis că nu-s 
decât chitare dezordonate şi voci care zbiară. 

- Glumești? 

Theodor a ridicat pentru prima oară privirea de la 
cartea de matematică. 

- Nu, serios. Îmi amintesc de o fază, la o petrecere 
mare de Revelion, la începutul anilor '90. Eu și mama 
ta eram împreună cam de un an și DJ-ul a pus Nirvana 
practic tot timpul. Tocmai deveniseră celebri, și cred 
că „Smells Like Teen Spirit“ era cântecul pe care DJ-ul 
îl punea mereu. 

- Păi, e uluitor. 

- Ştiu. Dar nu mi-a plăcut pe atunci. Așa că, după 
prea multe pahare, m-am dus la bietul DJ și m-am 
pus pe capul lui, că să dea mai mult Michael Jackson 
şi chestii de-astea. Şi până la urmă m-a lăsat pe mine 
să mă ocup de muzică, lucru care, fireşte, a fost un 
dezastru complet. 

-Ce s-a întâmplat? 

Theodor s-a ridicat în capul oaselor și părea cu 
adevărat interesat. 

- La primul cântec s-a golit ringul de dans. Al naibii 
de jenant. Am intrat în panică și am făcut tot ce mi-a 
trecut prin cap ca să salvez situația, dar eram terminat. 

- Ce cântec era? 

- Nu-mi amintesc. Dar, te asigur, era groaznic. 

-Stai aşa. Ba îți aminteşti foarte bine. Haide. 

- Bine, dar să nu râzi. Madonna. „Papa Dont Preach“. 

Ochii lui Theodor i-au întâlnit pe ai lui Fabian și, în 
tăcerea dinainte de basul din „Lounge Act“, amândoi 
au izbucnit în râs. 

- Hei, nu e chiar atât de rău. 

- Tată, păi e rahat pansat. Cel puţin în comparaţie 
cu „Smells Like Teen Spirit“. 

Fabian nu putea decât să încuviințeze. Sigur, era în 
continuare un cântec bun, dar producţia era aproape la 
fel de demodată ca a unui album al celor de la Roxette. 

- Bine, dar cel puțin după aceea mi-a venit mintea 
la cap și am început să ascult orice, de la Pixies până la 
Sonic Youth. 

- Cine sunt ăştia? 

- Cum? Nu i-ai ascultat? 

Theodor a clătinat din cap, și era imaginea însăși 
a curiozității neprihănite, întocmai ca atunci când 
era mic. Fabian simțea cum îi dispare epuizarea când 
și-a scos telefonul şi a căutat unul dintre albumele 
preferate ale formaţiei Pixies. Theodor l-a ajutat să-l 
conecteze la combina stereo, și apoi a ales „Where Is 
My Mind?“ şi a dat volumul la intensitatea pe care o 
merita cântecul. 

Pe Theodor l-a prins imediat și nu-și putea împie- 
dica zâmbetul să i se întindă pe față. 

- Chiar ai ascultat asta? 

- Sigur, de ce nu? 

-E bun. 


Fabian s-a dus la culcare de-abia la unu și jumătate. 
El și Theodor și-au pus unul altuia cântece până ce 
cucoana din vecini a ameninţat că o să cheme poliţia. 
Dar a meritat cu vârf şi-ndesat, și-a zis Fabian pe când 
stingea lumina. Ultima dată când s-au distrat atât de 
bine a fost când Theodor a împlinit zece ani și și-au 
petrecut tot weekendul în pijama, construind din Lego 
un avion de luptă cu aripa în X. 

S-a mai uitat o dată la telefon, dar nu era nici un 
mesaj de la Sonja. Probabil că avea să mai treacă un 
timp până să ajungă acasă. Înțelegerea fusese ca el 
să-i ducă acasă pe copii și ea să stea cât de mult vrea 

ca să sărbătorească, lucru cu care Fabian era de acord. 
Petrecuse vreo două ore plăcute cu Theodor și, la urma 
urmei, n-avea să-și mai poată ține ochii deschişi mult 
timp. Și, dacă merita cineva o noapte de petrecere, 
aceea era Sonja. N-o văzuse niciodată muncind atât 
de mult și cu atâta hotărâre ca în ultimul an. 

Nici unul dintre ei n-o spusese cu voce tare, dar, 
de la evenimentele din 2010, relația lor fusese în sus- 
pensie, nu era mai mult decât o fațadă subțire, pen- 
tru Theodor și Matilda. După părerea terapeutei lui 
Theodor, nimic nu era mai important în acest moment 
decât siguranța și stabilitatea. 

Dormeau încă în aceeaşi cameră, dar nu mai fă- 
ceau dragoste. El făcuse vreo două încercări, dar ea l-a 
respins atât de ferm, încât a hotărât să aștepte să ia 
ea inițiativa. Lucru care nu părea că o să se întâmple 
prea curând. 

Da, gândul să încerce să-și găsească pe altcineva 
îi umblase prin cap, dar, orice o fi fost ceea ce s-a în- 
tâmplat cu Niva, nu meritase efortul. Ultimul lucru 
pe care şi-l dorea era să ajungă iar în așa încurcătură. 
Şi apoi, în ciuda perioadei lipsite de pasiune și a res- 
pingerii de către Sonja, nu se îndoia că încă o iubea. 
Şi, într-un fel, relația lor era acum mai bună decât 
fusese de mult timp încoace. Nu se certau niciodată și 
îşi împărțeau în mod egal responsabilitățile. Dincolo 
de asta nu existau așteptări sau pretenții. 

Fabian s-a răsucit în pat, încercând din nou să 
adoarmă. Nu știa cât timp a stat uitându-se în tavan, 
la lumina slabă de afară care se strecura prin perde- 
lele subțiri. Niciodată nu-i fusese greu să adoarmă. 
De cele mai multe ori de-abia apuca să stingă lumina 
că şi trebuia să se scoale. Cititul ieșea din discuție. 

Însă în noaptea aceasta era altfel. Cu toate că în- 
tregul corp îi zvâcnea de oboseală, nu reușea să-și afle 
liniştea de care avea nevoie. Problema nu era faptul 
că Sonja era în oraș, distrându-se, era sigur de asta. 

Numele problemei era Peter Brise. Fabian nu-și 
putea scoate din minte ciudata lui non-moarte, sau 
ce o fi fost. De fapt, nu izbutea să găsească nimic care 
să fie cât de cât normal în tot şirul de evenimente. 
Şi chestia asta, la rândul ei, îi dădea senzaţia că nu e 
decât începutul a ceva mult mai serios. Ceva căruia 
doar îi zgâriaseră suprafaţa. 

După cum părea, acest weekend n-avea să fie aşa 
cum plănuise. 

Copenhaga va trebui să aștepte. 

Fabian s-a silit să mai ia o înghițitură din cafeaua 
amară de la spital și a ridicat ochii de pe raportul lui 
Hugo Elvin, vechi de optsprezece luni, ca să se uite la 
ceasul uriaş de pe peretele din hol. Mai era până la 
ora zece, când Irene trebuia să i se alăture. Nu puteau 
să se arate neanunțați înainte de această oră. Mai 
ales când Flătan era cel pe care veneau să-l deranjeze. 
Flătan era maestru al îndărătniciei. 

Şi nu prea era de folos nici faptul că erau acolo 
ca să-i pună sub semnul întrebării concluziile. Dar 
n-aveau de ales. Cele mai multe semne arătau că el 
făcuse una sau mai multe greșeli pe traseu, şi era 
treaba lor să-și dea seama care sunt acele greșeli. Până 
atunci, întreaga investigație bătea pasul pe loc într-o 
confuzie nesfârşită, în care totul era posibil, şi nimic. 

Fabian a încercat să-și oprească un căscat, dar a 
renunțat când și-a dat seama că epuizarea e pe cale 
să câștige bătălia cu cafeina. Sonja îl trezise la ora 
cinci, când venise în dormitor în vârful picioarelor, 
cu pantofii cu toc înalt în mână, și se prăbușise, lite- 
ralmente, în pat. El a încercat să adoarmă la loc, dar 
duhoarea de alcool și fum de ţigară, pe lângă gândurile 
la anchetă, l-au ținut treaz. 

Când răsuflarea plină de alcool a Sonjei s-a trans- 
format în sforăieli, și-a pierdut orice speranță că va 
dormi şi s-a dus să alerge prin pădurea Pålsjö. Traseul 
a fost mai lung decât de obicei și pe undeva, pe poteca 
abruptă de pe Landborgspromenaden, cu priveliștea 
ei spre strâmtoare, gândurile i s-au întors la Berit, 
nevasta lui Klippan, și la comentariul ei despre fiul 
armatorului, Johan Halen, care se sinucisese. A făcut 
repede duș, a căutat în arhivă raportul lui Elvin și apoi 
s-a dus la spital s-o aştepte pe Irene, cu o ceașcă de 
cafea proastă și un rulou cu scorţişoară uscat. 

Raportul arăta că Johan Halen a fost găsit mort 
în garajul său luni, 13 decembrie 2010. Un meseriaș 
care venise să repare mașina de spălat vase l-a găsit 
zăcând ghemuit cu genunchii la piept pe bancheta 
din spate a uneia dintre mașinile lui, un Mercedes 
C220. Un furtun de aspirator fusese fixat cu bandă 
adezivă pe țeava de eșapament și dusese gazele în ma- 
şină printr-un geam lateral. 

În acel moment Fabian era în Thailanda cu Sonja 
și copiii, dar îşi amintea că se făcuse o investigație și 
că Molander se ocupase de examinarea locului. Nu 
s-au găsit alte amprente în afară de cele ale lui Halen 
și câteva pe capătul furtunului, care au corespuns cu 
ale femeii de serviciu. Într-un interviu cu un vecin 
bârfitor a apărut zvonul că Halen avea la subsol o 
temniță pentru sex, dar au căutat prin casă și n-au 
găsit nimic şi, în orice caz, Flătan a stabilit că a fost 
sinucidere şi ancheta s-a încheiat. 

Elvin gândise la fel ca Berit înainte să se încheie 
ancheta și, sinucidere sau nu, asemănările dintre ca- 
zuri erau incontestabile. Johan Halen și Peter Brise 
erau amândoi bogați și nici unul nu avea familie. În 
plus, raportul toxicologic arăta că şi Halen avea o 

concentrație mare de alcool în sânge, iar cadavrul 
lui, la fel ca al lui Brise, era înghețat când l-au găsit. 
În acest caz, explicaţia fusese că garajul nu era izolat 
termic şi fusese o iarnă neobișnuit de geroasă, cu o 
temperatură medie mult sub zero. 

Nu mai era altceva de aflat din raport. Însă o sim- 
plă căutare on-line a ştirilor scosese la iveală destule 
articole interesante. Într-unul dintre ele se spunea că 
Halen nu mai avea aproape nici un ban când a murit. 
Că în ultimele luni și-a vândut acțiunile majoritare 
din compania navală, ca și portofoliile de acțiuni par- 
ticulare și cea mai mare parte a obiectelor de artă 
din casă, printre care și celebra A B, Brick Tower a lui 
Gerhard Richter. 

Nu era limpede unde se duseseră banii, ceea cea 
stârnit o mică avalanșă de zvonuri. Unul dintre ele 
era că îi risipise la cazinoul din Malmö. Altul era că 
îşi ieşise din minți și arsese întreaga avere în șemineul 
de acasă înainte să se sinucidă. 

Unul dintre cele mai puțin argumentate zvonuri îl 
învinuia că avusese nenumărate întâlniri aranjate pe 
internet şi că agresase şi înjosise sistematic femeile 
într-o încăpere secretă din pivniță. Uneori atât de 
grav, încât femeia respectivă avusese apoi nevoie 
de îngrijiri medicale. Însă o căutare similară legată de 
Peter Brise nu dăduse rezultate. Cu alte cuvinte, ase- 
mănările dintre ei erau în alte domenii. 

- Măi, să fie, arăţi ca și cum te-ai fi culcat târziu. 

Ultimul lucru pe care și-l dorea Fabian era să se 
apuce să explice cum stau lucrurile între el și Sonja. 
Aşa că şi-a băut restul de cafea, a închis raportul şi 
s-a ridicat. 

- Mergem? 

Irene a încuviințat din cap. 

- Apropo, ai reușit să dai de el ca să-i spui că venim? 

- Dacă te referi la Flâtan, nici măcar n-am încercat, 
a zis Fabian pe când mergeau prin hol. De ce să-i dăm 
șansa să spună nu? Când au ajuns la biroul de infor- 
mații, s-a adresat femeii cu căști în urechi. 

- Bună ziua, suntem Fabian Risk și Irene Lilja. Am 
venit la Einar Greide de la patologie. 

Femeia a încuviințat și a format un număr. 

- A, uite niște fotografii pe care le-am luat de la 
Ylva Fridén. 

Irene a scos dintr-un plic câteva fotografii și i le-a 
dat lui Fabian. 

În prima, Per Krans era culcat pe burtă pe pat, po- 
zând cu un zâmbet pe buze și gol-goluţ. În a doua, se 
întorsese pe spate şi îşi acoperise organele genitale cu 
un ursuleț de pluș, iar în a treia, ursulețul dispăruse. 

- Ce crezi despre asta? Irene a pus un deget pe ta- 
tuajul de pe umărul stâng al lui Krans. N-ar trebui să 
ajute la identificare? 

Fabian s-a uitat mai bine la tatuaj, care acoperea o 
mare parte din umărul bărbatului. Detaliile erau atât 
de mărunte, încât arăta ca și cum cineva ar fi vărsat 
peste el un borcan cu vopsea gri-albăstrui. 

- Sunt chiar aici, a zis femeia din spatele biroului. 
Nu, n-am spus că ești disponibil, dar, din câte văd în 
agenda ta, n-ar trebui să fie o problemă... 

Cu toate că femeia avea căști, Fabian și Irene au 
auzit cum Flătan a întrerupt-o cu o muștruluială în 
lege despre faptul că ea n-are nici o afurisită de treabă 
cu agenda lui. 


-Ei bine? Ce-i așa de important încât a trebuit 
să-l trimită pe stockholmez? a zis Flătan, lăsându-i 

pe Fabian și Irene să intre pe coridorul de la subsol 
fără să dea mâna cu ei. 

- Cine sugerezi că m-a trimis pe mine? a zis Fabian, 
observând codița cenușie, ca un bici, care atârna pe 
spatele patologului și funcționa ca o declarație limpede 
a credinţei sale că Peter Brise nu este decât primul 
dintr-o serie de victime ale omorurilor. 

- Cu toate că știi că am dreptate, a zis Flătan, fără să 
încetinească pasul. Cu toate că datele pe care ţi le ofer 
sunt întotdeauna corecte, nu te poți abține să nu vii aici 
să mă deranjezi și să pui la îndoială ce spun eu numai 
ca să-ți forțezi teoriile nefinisate să devină coerente. 

- Mă îndoiesc că sunt chiar așa de nefinisate. Fabian 
a simțit că îi vibrează telefonul. Dar sunt o mulți- 
me de... 

- Crede-mă, l-a întrerupt Flătan. Altfel, Tutu nu 
te-ar fi trimis pe tine. Irene, trebuie să mă ierți, dar 
numai Risk are destul curaj ca să mă încolțească. Dar 
hai să n-o ţinem așa la nesfârșit. Dimineața asta s-a 
dus pe apa sâmbetei, oricum. 

Flătan și-a azvârlit brațele în aer. 

Fabian a scos din buzunar telefonul, a văzut că e 
Klippan şi a respins apelul. 

- Cel puţin, asta înseamnă că ea ia lucrurile în 
serios, a continuat Flătan. Şi, cine ştie, poate chiar o 
să lase deoparte sticla o vreme. Hmm? A format codul 
şi a deschis ușa morgii. E momentul să ajungem la 
miezul chestiunii. Ce vreţi? 

- Nu suntem cu totul convinși că Peter Brise e mort. 
De fapt, sunt destule dovezi contrare, a zis Fabian, pe 
când intra în încăperea rece. 

Flătan a râs și expresia lui spunea că acesta e unul 
dintre cele mai prostești lucruri pe care le-a auzit 
vreodată. 

- Şi atunci al cui e cadavrul, dacă-mi este îngăduit 
să întreb? Al lui Moș Crăciun? 

- Per Krans, a zis lrene, deschizând în sfârșit gura. 
Era directorul financiar de la Ka-Ching și n-a mai fost 
văzut din ziua de luni, când se pare că s-a dus acasă 
la Brise ca să încerce să rezolve un conflict dintre ei. 

- Păi, piesele alea de puzzle chiar par să se potri- 
vească între ele grozav de bine. Aproape ca într-un film. 
Flătan a închis ușa. Din păcate, trebuie să vă informez 
că vă înșelați. Brise e mai mort ca bătrânul şoricar cu 
trei picioare pe care îl avea bunică-mea. 

- Eşti absolut sigur de asta? a zis Irene, ca şi cum 
ar fi vrut să arate că Fabian nu era singurul destul de 
curajos ca să-i țină piept lui Flătan. 

- Mă rog, poate dacă Gruvesson s-ar fi ocupat de 
examinare. Dar n-a fost el, ci eu. Şi dacă zic eu că e 
mort, e mort. 

- Din păcate, asta nu-i destul, a zis Fabian, pe când 
telefonul său a înviat iarăși, cu chipul zâmbitor al lui 
Klippan pe ecran. 

- Ştii de cât timp sunt patolog? Ha? Ai cea mai 
mică idee? 

- De foarte mult timp, sunt sigur, a zis Fabian, 
respingând din nou apelul lui Klippan. Dar asta nu 
schimbă faptul că avem nevoie de dovada concretă. 
Şi, din câte am înţeles, încă nu-i posibil să fi primit 
rezultatele testului ADN. 

Flătan a deschis sertarul frigorific şi a smuls bran- 
carda cu atâta forță, încât cadavrul s-a zguduit de 
parcă a fi fost în ultima zvârcolire dinaintea morții. 

- În primul rând, n-are nici măcar un tatuaj, lucru 
care în sine va fi în curând un unicat. 

Irene a schimbat o privire cu Fabian și a încuviințat 
din cap. 

- În al doilea rând, a continuat Flătan, subliniind 
atât de tare fiecare cuvânt de parcă ar fi făcut găuri în 
hârtie, conform dosarului medical, a avut operații, una 
pentru o hernie inghinală pe dreapta și una de menisc 
la amândoi genunchii. Apar aici. În al treilea rând, în 
cazul în care domnul mai are îndoieli, era homosexual. 

-Şi poți vedea asta? 

- Nu, dar am putut să confirm că sfincterul lui anal 
extern suferea de un prolaps avansat, care sigur e re- 
zultatul unei penetrări anale excesiv de puternice. 

- Dar asta nu-i... 

- În al patrulea rând, l-a întrerupt Flătan, tocmai 
am primit rezultatul analizei dentare. 

Fabian a încuviințat din cap. Flătan avea dreptate. 
Nu putea să fie decât Brise. Ceea ce făcea castelul din 
cărți de joc să se prăbușească din nou. 

- Şi cât de sigur ești că trupul lui a fost congelat 
două luni întregi? 

Flătan a oftat. 

- Zău aşa. Drept cine mă luaţi? Chiar credeţi că aș 
susține că au fost două luni dacă aș avea cea mai mică 
îndoială? Perturbarea celulară care apare atunci când 
se dilată apa din organism variază în funcție de doi 
factori principali: temperatura și durata. Cu cât este 
mai mare temperatura, cu atât cadavrul se descom- 
pune mai repede. Cel mai probabil scenariu este că a 
fost pus într-un congelator obișnuit, de aceea am luat 
în calcul o temperatură de minus optsprezece grade. 
Rezultatul: două luni, cu o săptămână mai mult sau 
mai puțin. 

- Şi atunci cum se face că am auzit de la câteva per- 
soane că era în viață până acum câteva zile? a întrebat 
Irene, pe când Fabian primea un SMS pe telefon. 

Flătan și-a aruncat braţele în aer. 

- Corectează-mă dacă greşesc, dar nu e asta treaba 
voastră? A rânjit. Acum am terminat? 

Fabian s-a uitat la SMS. 

Poate că am găsit o explicaţie care are logică. Ar fi bine 
să veniţi imediat. Klippan 


19 


Aerul care a izbit-o pe Dunja nu era nici pe departe 
atât de respingător și duhnind a urină pe cât se aștep- 
tase. Îi amintea de unul dintre numeroasele magazine 
cu produse de epocă din Copenhaga, cu aerisire in- 
suficientă. Gros, greu și cu iz de igrasie. În ultimele 
luni ca agent de ordine publică, fusese prin mai multe 
adăposturi din Nordsjälland. Dar asta era prima dată 
când intra în cel numit „Stubben“, pe Stubbedamsvej, 
numărul 10, în sudul Helsingorului. 

Un panou de afişaj din hol o informa că sunt un- 
sprezece camere, fiecare cu tariful de circa 2 500 de 
coroane daneze pe lună. În zilele lucrătoare se serveau 
micul dejun şi mese calde la prețul de 15 coroane de 
persoană, iar vinerea puteai să faci duș şi să te tunzi 
cu 20 de coroane. 

Sala de așteptare nu avea ușă, și Dunja vedea că 
scaunele lipite de pereţi erau pline de persoane fără 
adăpost. Câteva vorbeau între ele sau singure, iar al- 
tele ignorau pancarta pe care scria că acela nu este un 
dormitor. Însă nici femeia plină de sânge și nici alt- 
cineva din magazinul de vinuri închis de pe Stengade 
nu erau acolo. 

Dunja s-a uitat la ceas și a văzut că e 12.40. Plecase 
de cinci minute și, probabil, aveau să mai treacă cel 
puțin douăzeci înainte ca Magnus să înceapă să se 
întrebe pe unde umblă. Nu-i spusese ce intenționează, 
pentru că era sigură că s-ar fi împotrivit, şi n-avea 
de gând să-i spună decât când avea să găsească ceea 
ce căuta. 

Îl lăsase în pizzeria de pe acea stradă, la intersecția 
cu Kongevejen, lângă monstruozitatea de prânz pe care 
o inventase el şi căreia îi zicea „Quattro Magnus“. 
Avea chebap, pui, vită cu sos béarnaise, creveţi şi sco- 
ici. Ea și-a zis că „Jabba the Pizza Hut“ ar fi fost un 
nume mai potrivit. Dunja a comandat o salată cu 
roşii și mozzarella. 

Magnus a fost dezamăgit când ea a mințit, spunând 
că trebuie să-și dezmorțească picioarele și să fie un pic 
singură, și a trebuit să-l asigure că nu e supărată sau 
iritată și că asta n-are nimic de-a face cu el. Ba chiar 
i-a făcut o jumătate de promisiune în privința acelei 
cine împreună despre care tot pomenea el. 

Şi-a aruncat în gură o pastilă Djungelvrâăl și a supt 
stratul de zahăr înainte să păşească în sala de aştep- 
tare. Toţi ochii s-au ațintit asupra uniformei ei și at- 
mosfera destinsă a dispărut rapid. Dunja a hotărât 
să meargă drept la țintă și să profite de faptul că nici 
unul dintre ei nu era pregătit pentru asta. 

- Mă cheamă Dunja Hougaard şi, după cum ve- 
deţi, fac parte din poliția din Helsingør. S-a răsucit 
încet, încercând să prindă privirea fiecărei persoane 
din încăpere. Dar nu mă aflu aici ca să vorbesc despre 
mine, ci o caut pe prietena voastră care a speriat de 
moarte lumea ieri, pe când mergea pe Stengade. Le-a 
studiat reacțiile și a încercat să vadă dacă iese cineva 

în evidență. Poate că vreunul dintre voi știe chiar de 
unde venea tot sângele acela. 

N-a obținut decât tăcere și priviri aplecate. Nu 
avea să fie prea ușor. Mai ales nu în afurisita asta de 
uniformă, pe care ei o vedeau ca simbol al autorității 
şi hărțuielii. 

- Nimeni dintre voi nu e suspectat de nimic și nu 
de aceea mă aflu aici. A încercat iarăși să le prindă 
privirea. Nu vreau decât să aflu dacă vreunul dintre 
voi a văzut sau a auzit ceva care ne-ar putea ajuta în 
investigație. De exemplu, cum o cheamă și pe unde 
hălăduieşte. 

A despăturit fotografia femeii însângerate, luată de 
pe YouTube, și a ridicat-o, ca să o vadă toată lumea. 

În continuare, nici o reacție. Nu s-a ales decât cu 
expresii mohorâte, ochi ațintiți în podea și iarăși tăcere. 

Dunja a cercetat mai departe fețele din încăpere, 
căutând orice reacții inconștiente care dau de gol. 
Semne abia perceptibile, care n-ar însemna nimic pen- 
tru ochiul neexersat, însă i-ar fi spus Dunjei că ceva 
nu e în ordine. 

Bărbatul blond spălăcit din colț respira neregulat. 
Nu mai avea nevoie de altceva. Acum, Dunja nu mai 
trebuia decât să-l facă să vorbească. 


RO 


Theodor şedea pe spătarul băncii, cu țigara aprinsă 
atârnându-i pe buze, și căuta pe telefon albumul 
Doolittle al formației Pixies. Ce ironic, dacă ne gândim 
cum îl tot bătuse la cap tatăl său că sunt și formații 
mai bune ca Marilyn Manson. Și, ca să vezi, bătrânul 
avusese dreptate. 

A tras un fum și s-a uitat prin curte. Ca de obicei, 
era plin de nesuferiți. Se părea că tata n-o să-l sune 
nici azi. Oricum, lui Theodor îi părea o chestie complet 
inutilă. Totul era aşa de fals, pretinzând că totul e cum 
nu se poate mai bine și super al dracului de fantastic. 
Dar acum, că tata nu-l mai suna, parcă îi lipsea asta. 

Ce bine că o avea pe Alexandra la care să se uite. Ea 
era pe terenul de baschet, băgând în coş o minge după 
alta. Purta cascheta ei verde de la Boston Celtics. Lui 
nu-i plăceau caschetele, erau șepci pentru țânci. Plozi 
slinoși cu muci uscați pe buza de sus. Dar la Alexandra 
arăta grozav. Ea ar fi putut să poarte cele mai jerpelite 
țoale din lume, și tot ar fi arătat trăsnet. 

Ca și cum i-ar fi auzit gândurile pe o linie directă, 
Alexandra s-a întors spre Theodor cu un zâmbet și l-a 
privit drept în ochi, ca și cum ar fi vrut să se asigure 
că el o urmăreşte când a aruncat de foarte departe și 

a nimerit drept în coș. A simțit nevoia să fugă la ea, 
dar ştia că s-ar face de râs. Și, oricum, mai era o șansă 
să sune tata. 

Şi apoi erau nătărăii ăia afurisiți. Rille, Kalle și 
Jonte, ori cum naiba i-o mai fi chemând. Desigur, erau 
mereu în preajma ei. Era convins că ea are aceeași părere 
ca el. Totul în limbajul ei corporal striga că îi urăște. 
Şi totuşi, le-a pasat mingea și i-a lăsat să joace. A dri- 
blat, lăsându-i în praf unul după altul, apoi a sărit și 
a pus mingea în coș de parcă gravitația ar fi făcut o 
excepţie cu ea. Era de milioane de ori mai bună ca ei, 
și era fantastic doar să stai și să o priveşti. 

Deodată, unul dintre tăntălăi i-a smuls cascheta 
de la Celtics şi le-a aruncat-o celorlalți. Înainte ca 
Theodor să-și dea seama ce se petrece, ţâșnise de pe 
bancă și traversa curtea. Nu se hotărâse să acționeze, 
era ca şi cum gândurile i-ar fi fost în pauză și acum 
nu era vorba decât de instinct. Timpul părea să fie 
reglat de pulsul său, împingându-l spre terenul de 
baschet atât de repede, încât nimeni n-a avut timp 
să reacționeze. 

În ultimii doi ani, Theodor încercase să nu-și iasă 
din fire. 

N-a fost nevoie decât să înșface gluga tipului blond. 

Doar prin puterea voinţei, rezistase ispitei și lăsase 
în urmă provocările. 

Apoi o smucitură hotărâtă. 

Nici măcar o amenințare. 

Alături de o lovitură bine ţintită la picioare. 

Nici măcar un pumn încleștat. 

Tâmpitul s-a dezechilibrat și a căzut pe spate. 

O lovitură în faţă. Şi-o imagina deja. Încheieturile 
degetelor sale intrând în contact cu falca, dislocată 
după a treia lovitură. Sângele țâșnind din nasul spart 

avea să-i facă propriul sânge să curgă mai repede, ți- 
pând după mai multă adrenalină. Însă clopoțelul care 
a sunat, semnalând că pauza s-a terminat, l-a trezit 
și l-a făcut să se oprească, cu un pumn încleștat şi o 
ameninţare. Şi apoi Theodor a cules cascheta de pe 
asfalt şi s-a răsucit spre Alexandra. 

Ea a luat-o, şi-a pus-o pe cap și i-a oferit un zâmbet 
care a făcut ca totul să merite cu vârf și-ndesat. 


Rl 


Toți banii pe care îi avea la ea și punga de Djun- 
gevrâl. Atât a costat-o pe Dunja ca să-l facă pe blond 
să vorbească. După spusele lui, femeia plină de sânge 
îşi făcea veacul într-o curte pustie, în spatele maga- 
zinului de biciclete de pe aceeași stradă cu adăpostul. 
Din fericire, Dunja n-avea la ea decât șaizeci și opt 
de coroane. I-a părut mai rău după maimuţicile din 
lemn-dulce sărat de care devenise oarecum dependentă 
de la prima sa călătorie în Suedia. Aceea fusese ultima 
pungă, și singura cale de a-și procura altele era un 
drum peste strâmtoare. 

Curtea pustie era peste drum de pizzeria în care 
Magnus înfuleca de zor. Dacă și-ar fi ridicat ochii de la 
pizza lui grotescă ar fi văzut-o pe Dunja furișându-se 
pe aleea îngustă și întunecată dintre clădire și garaj. 

Nu-și dăduse seama că această curte e un loc de 
adunare a boschetarilor. Dar, dacă ne gândim că era la 
sud de centrul orașului, iar femeia mergea spre nord, 
pe Stengade, nu era imposibil ca ea să vină tocmai 
din acest loc. 

La jumătatea aleii aerul s-a îngreunat cu un miros 
de lână udă și WC public. S-a oprit şi şi-a scos pistolul, 

a tras siguranţa și l-a ridicat în față cu amândouă 
mâinile înainte să meargă mai departe. 

Curtea era întunecată și respingătoare. Peste tot 
erau împrăștiate cărucioare de supermarket. Câteva 
erau răsturnate, pline de haine, resturi de mâncare și 
alte gunoaie. Sub copertina din împletitură de plastic 
zăceau mormane de saltele vechi şi jegoase, saci de 
dormit şi pături care, împreună, alcătuiau un morman 
haotic duhnind a urină. 

Nu se vedea nimeni. Dar își lăsaseră acolo toate 
bunurile, chiar și sacii de gunoi plini cu sticle care 
puteau fi returnate și care probabil că fuseseră adunate 
în câteva săptămâni. Trebuie să fi plecat în grabă. Poate 
că i-a silit ceva să fugă. Dar ce anume? 

Apoi a văzut-o. 

Gheata. 

Mai întâi, Dunja a crezut că fusese pur și simplu 
abandonată, la fel ca tot ce mai era în curte. Dar, când 
s-a uitat mai bine, și-a dat seama că era pe un picior 
care se ițea de sub un strat de pături. Asta trebuie să 
fi fost ceea ce spunea femeia. Cineva pe nume Jens, 
care n-a făcut niciodată rău nimănui, și nişte oameni 
care râdeau, prea mulți ca să poată interveni ea. 

Dunja s-a apropiat de gheata scâlciată - era mare, 
cel puțin numărul 45, poate chiar mai mare - și a ri- 
dicat cu grijă păturile. Alături de ea mai era o gheată, 
precum și doi craci de pantalon care dispăreau sub 
mormanul de cuverturi murdare. Dunja a împins cu 
degetul de câteva ori ghetele, dar n-a obținut nici o 
reacție, așa că a ridicat ultimele două pături, dezvelind 
restul pantalonilor, care erau tot mai întunecați, cu 
cât ajungea mai sus cu privirea. Şi-a zis că, poate, sunt 
plini de urină, dar nu asta era. 

Dunja nu știa sigur la ce se așteptase. Nu era un 
lucru neobișnuit pentru un boschetar să moară pe o 
saltea sau sub două pături, mai ales în timpul iernii. 
Dar nu era iarnă. În plus, bărbatul nu murise în somn. 
Sângerase până la moarte. 

Se pregătise deja pentru posibilitatea să aibă de-a 
face cu un omor. Nu asta a făcut-o să uite să respire. 
Nici ochii larg deschiși sau cercul mare de un metru 
de sânge uscat de pe salteaua de sub cadavru. 

Privirea ei încremenise pe pieptul bărbatului, care 
arăta atât de nefiresc de scobit, încât părea că îi fuse- 
seră zdrobite toate coastele. Dunja și-a ferit privirea, 
dar n-a putut să alunge imaginea unui compresor care 
trece înainte şi înapoi peste trupul lipsit de apărare. 


RR 


E vremea să te trezeșşti, şi-a zis Fabian pe când se 
întorcea în parcarea poliției. El şi Irene ar fi trebuit 
să fie în drum spre Lund ca să se întâlnească cu di- 
rectorul general al firmei Ka-Ching. Însă, mulțumită 
mesajului criptic al lui Klippan, care zicea că el şi Elvin 
se gândeau că au găsit, poate, o explicație, s-au întors 
ca să participe la o ședință urgentă. 

Îl suna Sonja și, prin forţa voinţei, a reuşit să igno- 
re partea reptiliană a creierului care îi poruncea să 
ignore apelul. 

- Da, sunt Fabian Risk. 

- Ei, haide, doar ştii că sunt eu, a zis Sonja, râzând. 

- Păi... sunt în maşină, a zis el, dorindu-și imediat să 
nu-și fi ignorat instinctele reptiliene. Deci, te-ai trezit. 

- Da, a fost o seară prelungită. 

Ar fi vrut s-o întrebe unde a fost și cu cine a fost. 
Dar ceva îi spunea că e mai bine să n-o facă. 

- Dar te-ai distrat, sper? 

- Grozav. Nu ştiu de când n-am mai râs atât. 

- Minunat. Ascultă, mă duc la o ședință importantă. 
Vorbim mai mult diseară. 

- Păi, cam de asta te sun. Îţi aminteşti de Alex 
White din Arild, colecționarul de artă? 

Fabian n-a spus nimic, cu toate că știa prea bine 
cine este. Alex White. Însuși numele îl călca pe nervi. 

- Ştii despre cine vorbesc. V-am prezentat unul al- 
tuia ieri. Deci, mi-a dat mână liberă să fac ceva în 
casa lui. 

- Cum adică, să faci ceva? 

Fabian și-a regretat imediat tonul. Dar era deja prea 
târziu. 

- Orice. Asta-i chestia. A promis să cumpere o piesă. 
Nu-i nemaipomenit? 

- Oh, sigur, felicitări! a zis el, pe când trecea prin 
hol şi pe lângă Florian Kruse, care şedea la biroul re- 
cepției cu cărarea lui perfectă, absorbit de ceva de pe 
monitor. Așadar, ştii ce o să faci? 

- Da' de unde, n-am nici o idee. Dar mă gândeam 
să mă duc acum să arunc o privire. El vrea să prezint o 
idee în seara asta, așa că ține-mi pumnii să găsesc ceva. 

- Deci, n-o să fii acasă la cină? 

Vocea lui Fabian părea mult prea necăjită. Dar nu 
mai avea chef să se prefacă voios. Era necăjit. 

- Ba o să fiu, dar n-o să am timp să gătesc nimic. 
Va trebui să te ocupi tu de asta. Auzi, trebuie să te las. 
Vorbim mai târziu. Hai, salut. 

Fabian a intrat în lift. În timp ce urca, a auzit cum 
ultimele ei cuvinte trezesc ecouri în el, ca şi cum ar fi 
fost cu totul gol pe dinăuntru. 


- Bine, să începem, a zis Klippan, care stătea la un 
capăt al mesei şi aștepta să înceapă ședința. Elvin stă- 
tea lângă el, pe scaunul lui special. Amândoi refuzaseră 
cu încăpățânare să-i spună cuiva ce găsiseră până ce 
nu se aduna toată echipa. Toată lumea are cafea și o 
brioșă? a continuat Klippan, făcând semn cu capul 

spre farfuria cu un morman de brioșe cu scorţişoară 
și fistic din care ieșeau încă aburi. 

Fabian s-a uitat repede la tablele de pe pereţi, dar 
n-a reușit să găsească nici o imagine sau notă nouă 
care să facă totul să se limpezească. Orice or fi desco- 
perit ei, trebuia să fie ascuns în dosarul vechi, zdren- 
țuit, care se afla pe masă, în fața lui Elvin. 

- După cum știți, eu și Hugo ne-am ocupat de re- 
constituirea vieții domnului Brise și, cu toate că sun- 
tem departe de a fi terminat, avem o teorie despre felul 
în care se potrivesc toate. 

- Vă rog să nu vă jenaţi să ne-o spuneți și nouă 
cândva, înainte de acest weekend, a zis Molander. 

- O, cred că va fi aici destul ca să te mulțumească 
pe tine cu vârf şi-ndesat. Dar toate la timpul lor, a zis 
Elvin, aruncându-i lui Molander o privire fără umbră 
de zâmbet. 

-Ce drăguţ, a zis Molander, răspunzându-i cu o 
privire asemănătoare. 

- După cum știți, am stabilit deja că era bogat, a 
continuat Klippan, fără să dea atenţie micii partide de 
„care-i ăl mai tare“ dintre colegii săi. Și când Irene ne-a 
spus de disputa dintre Brise şi directorul său financiar 
de la Ka-Ching, ne-am gândit că asta ar putea duce la 
rezolvare. Că motivul sunt banii. S-a dus la un perete 
și a încercuit semnul dolarului de lângă fotografia lui 
Brise. Aşa că am început prin a lua legătura cu banca 
lui, adică Handelsbanken, de pe Gasverksgatan, din 
Sâdercity. Mai mult ca să punem niște întrebări legate 
de banii lui și ca să vedem dacă au fost tranzacții re- 
cente în conturile lui care să pară ciudate. Și apoi, în 
această dimineață, Hugo s-a dus să-l întâlnească pe 
bancherul lui personal, Rickard Jansson, și a reieșit că 
nu este bancherul lui Brise decât de șapte săptămâni. 

Nu ştiu ce credeţi voi, dar mi se pare cam ciudat ca 
la o săptămână după moarte, în cazul în care Flătan 
are dreptate în privința momentului morții, să-și fi 
mutat toate conturile și gestionarea lor de la sediul 
din Stortorget, care, apropo, e mai aproape de casa lui, 
la agenția mai mică din Söder. 

- Rickard Jansson ăsta a dat o explicație bună? a 
întrebat Astrid. 

- Doar că mutarea a fost, probabil, pentru că el avea 
mai multă experienţă cu conturile mai mari. Jansson 
i-a avut printre clienți pe Scandlines şi Zoégas. 

- Dar a avut măcar timp să-l întâlnească pe Jansson? 
a zis Irene. Vreau să zic, dacă e mort de două luni... 

Elvin a încuviințat din cap. 

- De câteva ori, după spusele lui Jansson. Cel mai 
recent, miercurea trecută. Pe 2 mai, la ora două și 
jumătate după-masă. 

Mai întâi agentul imobiliar, acum bancherul. Fabian 
nu ştia ce să creadă. Amândoi susțineau că l-au întâlnit 
pe Brise după ce el murise deja. 

- În cazul în care mai crede cineva că se înşală 
Flătan, pot spune cu mâna pe inimă că nu mai în- 
cape îndoială că Peter Brise este victima, a zis Irene, 
uitându-se spre Fabian ca să o sprijine. 

El a încuviințat. 

- Flătan a mai avut de adăugat ceva în legătură cu 
perioada în care a stat cadavrul congelat? a între- 
bat Astrid. 

- Nu, doar a repetat ceea ce a spus înainte. 


1 Firmă de transport cu feribotul şi, respectiv, cafenea şi 
magazin din Helsingborg 

- Nu contează cât de tare se înșală Flătan, a zis 
Molander. Mai degrabă ar muri decât să recunoască 
că a greșit. 

- Ei bine, nu suntem aici ca să discutăm despre 
Flătan. Elvin i-a privit pe rând, ca și cum ar fi vrut să 
dea greutate și mai mare vorbelor. Și chestia e că eu 
cred că hipiotul are dreptate. Ia uitați-vă aici. A pornit 
proiectorul de pe tavan, care a început să arate ima- 
gini de la o cameră de supraveghere din bancă. Asta 
a fost făcută la agenţia Söder a Handelsbanken chiar 
înaintea întâlnirii lor de pe 2 mai, și uite-l că intră. 

Un bărbat cu capul ras, ochelari cu rame de baga 
şi o haină lejeră peste un tricou a intrat și s-a uitat 
prin holul băncii. 

- Dar e clar că este el! a izbucnit Astrid. Vreau să 
zic, nu mai pricep nimic. Dar voi? s-a uitat la cei- 
lalți. Chiar sunteți siguri că imaginea e de săptămâna 
trecută? 

- Uită-te la data din colț. 

Molander a arătat cu indicatorul laser. 

Astrid avea dreptate, și-a zis Fabian. Sigur, imaginea 
era filmată de sus și în diagonală față de bărbat, dar, 
dacă Flătan n-ar fi fost atât de ridicol de sigur de el, 
n-ar fi încăput îndoială că bărbatul din bancă este 
Peter Brise. 

- Şi uite-l pe Rickard Jansson, a continuat Elvin, 
pe când un bărbat cu o cămașă mult prea strâmtă a 
intrat în cadru și a dat mâna cu vizitatorul. Și acum 
uitați-vă la asta. 

Imaginea a trecut la alt unghi. Această cameră era 
montată mai jos și îi arăta pe cei doi bărbaţi din față. 
Elvin a încremenit imaginea pe fața primului bărbat, 
și în acel moment a fost limpede pentru Fabian și 

pentru.ceilalți că Klippan și Elvin aveau toată dreptatea 
s-o trâmbițeze. 

Bărbatul care dădea mâna cu Jansson semăna, cu 
siguranță, cu Peter Brise, dar nu putea să fie el. Chipul 
îi aparținea cuiva care îi luase lui Brise nu numai viața, 
ci şi identitatea. 


RÖ 


Chris Dawn nu închisese un ochi toată noaptea, și 
acum plătea asta cu o durere de cap fioroasă. Desigur, 
planul nu fusese vreodată să doarmă noaptea. Acum, 
că avea în sfârșit la dispoziție întreaga casă, putea să 
revină la vechiul obicei de a dormi toată ziua și de a 
lucra în studio restul timpului. Îi plăcea să se simtă 
singurul treaz în vreme ce restul planetei dormea. 
Ajuta la curgerea sevei creatoare. Fiecare dintre cân- 
tecele lui care era numărul unu în topuri izvorâse din 
orele cu întunericul cel mai mare. 

Dar noaptea trecută fusese un mare fiasco. Încer- 
case totul, însă, oricât răsucise butoanele, ritmurile nu 
prindeau viață. Acordurile și melodiile păreau ecouri 
palide ale cântecelor sale precedente. Era ca și cum 
afurisita aia de pasăre zburase cu toată creativita- 
tea lui. 

Chris s-a dat bătut și s-a dus la culcare în jurul 
orei două, însă n-a avut parte de somn. Incidentul 
din garaj l-a ținut treaz. O parte din el era sigură că 
n-a fost decât o pasăre care a intrat prin ușa deschisă 
a spălătoriei, în vreme ce altă parte tot zicea că el 
închisese acea uşă după ce a intrat. 

Chris s-a întrebat dacă nu cumva ar trebui să facă 
o plângere la poliție, dar a hotărât că problema este, 
probabil, doar rodul imaginaţiei sale. Și totuși, nu s-a 
putut opri să scotocească sistematic prin toată casa 
atunci când s-a dat jos din pat, în cele din urmă. Totul 
arăta ca întotdeauna. Toate erau la locul lor. Prin ur- 
mare, cu liniștea regăsită, s-a bucurat de un mic dejun 
plăcut înainte să se întoarcă în studio. 

N-a trecut mult și s-a dus la monitorul de securitate 
și a început să deruleze materialele filmate de multe 
camere. În primele ore a fost mai rău decât dorința 
de nicotină și a simțit în repetate rânduri nevoia să 
se asigure că locuinţa este în continuare goală. Dar 
de la prânz încoace, după ce făcuse o lungă plimbare 
pe câmp, s-a mulțumit cu o singură verificare a ca- 
merelor video o dată la trei ore. Asta l-a ajutat să se 
concentreze pe muzică și, în cele din urmă, a reușit 
să dea la iveală ceva care suna promițător. 

Mai erau două minute până la următoarea verifi- 
care a camerelor video. Două minute în care nu avea 
să fie în stare să facă nimic, doar să aștepte. Chris 
s-a ridicat, s-a dus în cealaltă parte a încăperii și a 
deschis monitorul, care a început imediat să înfățișeze 
secvența pe care o programase. Mai întâi biroul, unde 
avea un seif în perete, în spatele posterului înrămat cu 
vechea sa formație, Crazy Motherfuckers, apoi spălă- 
toria și garajul, apoi mai departe, în afara casei, spre 
poartă, peste aleea lungă. 

Poarta era deschisă. 

Asta era ciudat, și Chris a simțit imediat cum i se 
răspândește în corp un val înghețat. Inima a început 
să-i bată de parcă ar fi vrut să iasă din piept. A preluat 
cu mâinile tremurând controlul asupra sistemului, 
întrerupând secvența și sărind înapoi la camera video 

din hol. Dar nu s-a mișcat destul de repede, și sistemul 
a trecut la următoarea cameră din exterior, arătând un 
camion care intrase cu spatele și se oprise pe pietriș, 
la jumătatea aleii care ducea spre casă. 

- Ce mama naibii? s-a auzit exclamând, pe când 
oprea secvenţa și mărea imaginea camionului, care își 
cobora rampa. Ajunge, fir-ar să fie! a şuierat, ieșind 
din studio. 

Oricine o fi fost cel care credea că poate să intre 
neanunțat pe proprietatea sa, avea să aibă de-a face cu 
el. Chris luase examenul de vânător și n-avea să şovăie 
să acționeze. Dar mai întâi trebuia să sune la poliție. 

Şi-a scos telefonul în vreme ce mergea prin casă şi 
a format 112, dar n-a reușit să sune. A încercat încă 
o dată până să-și dea seama că nu are semnal. A ri- 
dicat telefonul cât de sus a putut, dar nu era nici o 
îmbunătățire, aşa că s-a dus la peretele din sticlă din 
living unde, de obicei, semnalul era cel mai puternic. 

Chris alesese sunetele soneriei de la ușă cu la fel 
de multă grijă ca la construirea studioului. Jeanette 
credea că exagerase, că obsesia lui se învecina cu ne- 
bunia. Nu putea să înțeleagă de ce a cheltuit atâta 
energie cu o mică melodie ca de clopoțel. Și chiar asta 
era problema. Fiecare mică melodie ca de clopoțel pe 
care a încercat-o ajungea în cele din urmă să-l calce 
pe nervi și îi strica cheful ori de câte ori venea cineva 
în vizită. 

În cele din urmă, Chris a legat soneria la un selector 
conectat la sistemul hi-fi al casei, care avea difuzoare 
mascate în fiecare cameră. Astfel, putea să-și creeze 
propria melodie a soneriei. În ultimele săptămâni fu- 
seseră valuri pe plajă, liniștitoare și armonioase, pe 
care Chris le înregistrase pe plaja de la nord de Râă. 


MINUS OPTSPREZECE GRADE | 139 


Dar.astăzi valurile păreau mai degrabă înșelătoare 
decât liniştitoare. 

Cineva suna la ușă. Aceeași persoană care avusese 
îndrăzneala să intre cu spatele pe proprietatea sa mai 
avea și tupeul să vină la ușa lui. Chris nu mai era 
speriat. Acum era de-a dreptul turbat, și cu siguranță 
n-avea să-l lase pe ticălosul ăla să-i strice concentrarea. 
Acesta era weekendul său. 

Pe când mergea spre ușă, Chris simţea cum cloco- 
teşte furia în el. Când a descuiat ușa și a deschis-o, 
era pregătit să dea drumul unei muștruluieli care să-l 
îngenuncheze pe musafirul nepoftit. 

Dar când s-a pomenit în fața unui bărbat în salo- 
petă și cu o caschetă pe cap, Chris și-a pierdut șirul 
gândurilor. 

- Ei bine, iată-l. 

O ladă mare stătea pe un cărucior și bărbatul a 
bătut cu palma în ea. 

- Scuze, dar ce e asta? 

Chris și-a plimbat privirea între ladă și bărbat care, 
a observat, nu avea sprâncene. 

- Congelatorul pe care l-aţi comandat. Îmi cer scuze 
că e cu un pic de întârziere, dar... 

-N-am comandat nici un afurisit de congelator, 
a zis Chris, scuturându-și capul. 

- Nu sunteți Chris Dawn? a întrebat bărbatul, în- 
torcând ordinul de livrare care era lipit pe ladă. Sau, 
mai exact, Hans Christian Svensson. 

- Ăăă... Da, dar... 

- Grozav! Uite că am rezolvat mica neînțelegere. 

Fața bărbatului s-a luminat, a apucat mânerele că- 
ruciorului și a început să-l împingă în hol. 

- Hei, stai aşa! N-am comandat nici un congelator, 
a strigat Chris în urma bărbatului care trecuse deja 
pe lângă el. Am zis să stai! 

Bărbatul nu s-a opritpână nu a ajuns în bucătăria 
amenajată în spațiu deschis, unde a lăsat jos căruciorul 
şi a așezat cu grijă congelatorul în picioare pe podeaua 
de lemn lăcuit. 

- Hei, eşti surd? Chris a fugit după el. Nu vreau un 
afurisit de congelator! A simţit că-și intră în ritm. Așa 
că ar fi bine să-ți strângi rahaturile şi s-o ştergi de aici 
până nu mă enervez de-a binelea. 

Bărbatul fără sprâncene nu i-a dat nici o atenţie, 
a scos din buzunar un cutter şi s-a apucat să taie 
ambalajul. 

-Scoate oroarea asta din casa mea! Nici o reacţie 
din partea bărbatului, care de acum despachetase tot 
congelatorul și era pe cale să-i ridice capacul. Bine, 
aşa să fie. N-o să poţi da vina decât pe tine însuți. 

Chris avea să-și ia una dintre puști din pivniță. Abia 
aştepta să vadă mutra surprinsă a idiotului ăstuia când 
o să-i îndese țeava puștii drept în bot. 

- Intră. 

Bărbatul a făcut semn cu capul spre congelator. 

-Sfinte Dumnezeule, ce mai e și asta? Chris nu 
ştia dacă să râdă sau să plângă. E o afurisită de glumă 
sau așa ceva? 

- Din păcate, nu. Nu suntem aici ca să ne distrăm. 
Acum, intră. N-am toată ziua la dispoziţie. 

Bărbatul s-a uitat la ceas. 

-Ba pe dracu’! Intră tu, dacă ți se pare așa de al nai- 
bii de interesant. Chris s-a întors cu spatele la bărbat 
şi a pornit spre scara către pivniță. A auzit un clic în 
spate și a știut imediat ce este, dar n-a vrut să creadă 

până ce s-a răsucit și a văzut pistolul cu amortizor 
ațintit spre el. Bine, bine... Hai să nu ne enervăm. 

- Cum ziceam, n-am toată ziua la dispoziție. 

Bărbatul a făcut semn cu pistolul spre congelator. 

Chris şi-a dat seama că n-are de ales și a ridicat 
mâinile, s-a dus la congelator și a intrat în el. Bărbatul 
i-a scotocit buzunarele și i-a luat telefonul și cutia 
cu snusl. 

- Așază-te. 

- Bine, nu te enerva. Chris s-a aşezat. Uite, e bine? 
Doar n-o să... 

Partea interioară a capacului l-a pocnit în cap cu 
atâta putere, încât părea că l-a plesnit un bici. O cheie 
s-a răsucit pe dinafară și a fost scoasă din încuietoare. 
Ce naiba se petrecea? Chris n-a băgat în seamă durerea 
din gât și a încercat să deschidă capacul, dar acesta 
nu s-a clintit. 

Era încuiat într-un congelator în propria bucătărie. 
Probabil că cineva îi făcea o farsă. Poate că era acea 
ultimă petrecere de burlac pe care n-o făcuse? Prietenii 
chiar îi promiseseră că o să se arate când se așteaptă 
cel mai puţin. Dar asta a fost în urmă cu câţiva ani. 
Şi acest bărbat era înarmat. Sau nu era decât o farsă? 

Bâzâitul compresorului care pornea, urmat de ti- 
căitul caracteristic al agentului de răcire, a şters orice 
speranță din sufletul lui Chris că ar putea să fie răpi- 
rea pentru o petrecere de burlac întârziată. A respirat 
adânc de câteva ori, ca să nu se lase copleșit de pa- 
nică. În momentul în care ar lăsa-o să se dezlănțuie 
ar fi terminat. 

Nu, n-avea de gând să se dea bătut așa de ușor. 
Acum trebuia să gândească pozitiv. Să găsească o 


1 Praf de tutun umezit, care se așază între gingie şi buza de sus 

soluție pentru acea problemă. Primul lucru pe care 
o să-l facă va fi să iasă din cutia asta. Cum anume, nu 
știa, dar avea să iasă. Apoi avea să ajungă la seiful cu 
puștile din pivniță și, de vreme ce nu se putea folosi 
de telefon, nu putea fi decât război în toată legea. 

Şi-a ținut respirația câteva secunde, ca să audă dacă 
bărbatul e prin preajmă, dar nu se auzea decât bâzâitul 
compresorului. Nu era timp de pierdut. 

Chris şi-a împins în față partea inferioară a corpu- 
lui cât de mult a putut, până ce a ajuns culcat pe spate, 
cu picioarele proptite de capac. Apoi și-a dat deoparte 
părul de pe față, și-a adunat puterile și a împins din 
toate puterile cu amândouă picioarele. Dar capacul n-a 
cedat. A încercat iarăși, simțind pe frunte broboane de 
sudoare, dar n-a văzut vreun fir de lumină răsărind 
pe marginile capacului. Nici măcar când a izbit cu 
picioarele din răsputeri. Capacul părea să fie sudat. 
Rahat, rahat, rahat... 

Ultimul lucru pe care îl dorea era să renunţe. Dar, 
cu toate că nu era prins în capcană decât de un sfert 
de oră, lui Chris îi pierise puterea de a lupta. În sinea 
sa știa că în orice clipă panica avea să pună stăpâ- 
nire pe el. 


R4 


Hai, salut. 

Fabian se întorcea în sala de ședințe după o scurtă 
pauză ca să-și dezmorțească picioarele. De când apăruse 
noua teorie, că o sosie a preluat viața lui Brise, nu se 
mai terminau discuţiile despre felul în care trebuie să 
procedeze. Şi totuși, lui Fabian nu-i ieșeau din minte ul- 
timele două cuvinte pe care le spusese Sonja la telefon. 

Aşa încheiau conversațiile în ultima vreme. Hai, salut. 
Bun, nu mai făceau dragoste. Fabian putea să înțeleagă 
şi, poate, să accepte asta. Vâlvătaia relației lor ajunsese 
o luminiță de veghe. Nu exista acum decât de dragul 
copiilor lor. Dar hai, salut nu era doar alt pas spre 
marginea prăpastiei. Era dovada că Sonja sărise deja. 

Nu-l mai privea ca pe un bărbat, ca pe un partener 
egal, cineva pe care se poate baza. Fabian fusese cobo- 
rât la nivelul unei sâcâieli, ceva care merita, cel mult, 
o ușoară atingere pe cap înainte să se ducă să-și vadă 
de treburile ei. Hai, salut. Ea renunțase, tăiase ultima 
legătură, iar acum era prea târziu. 

-... Făcând ca furtul identităţii să fie o problemă 
din ce în ce mai amplă. 

Elvin se dezlănțuise deplin, și Fabian nu știa cât de 
multe informații ratase. 

- În doar câțiva ani se prevede că acest tip de delict 
va fi mai obișnuit ca furtul de biciclete. Și, în vreme ce 
nimeni nu-și lasă bicicleta neasigurată, cei mai mulți 
dintre noi suntem de-a dreptul neglijenți când vine 
vorba despre informaţiile personale pe care le dăm. 

- Dar chiar este atât de obișnuit? a întrebat Irene. 

Elvin a încuviințat din cap. 

- La fiecare cinci minute este furată încă o identi- 
tate, şi asta doar aici, în Suedia. În cele mai multe 
cazuri, este vorba despre fraudarea cardului de credit, 
când cineva reușește să facă rost de un număr și apoi 
cumpără cât de mult poate înainte să fie blocat contul. 
Din păcate, nu e mult mai greu să piratezi întreaga 
identitate, astfel încât hoțul poate să golească toate 
conturile victimei și să facă o mulţime de împrumu- 
turi, a continuat Elvin, și Fabian a început, în sfârșit, 
să priceapă despre ce vorbea. 

- lată cum funcționează. Klippan s-a dus la una 
dintre table şi a luat un marker. Primul lucru pe care 
îl faci este să ceri o schimbare temporară a adresei 
victimei, care, evident, n-are habar ce se întâmplă. 
A ilustrat asta cu ceva care ar fi putut să fie o casă 
sau o cutie de scrisori, cu mai multe săgeți arătând în 
direcții diferite. Pasul următor este să raportezi pierde- 
rea permisului de conducere al victimei. Informațiile 
pentru înlocuirea permisului sunt trimise la noua 
adresă, ceea ce înseamnă că victima tot nu ştie ce se 
întâmplă. În vreme ce vorbea, Klippan adăuga săgeți 
şi simboluri, încercuindu-le pe unele și tăindu-le pe 
altele. După aceea nu mai trebuie decât să completezi 
toate informaţiile, să adaugi o fotografie a ta și să 
semnezi. După cinci zile lucrătoare primeşti prin poștă 
un aviz și acesta îți permite să ridici noul tău permis 

de conducere, perfect real, cu propria fotografie, dar 
cu numele și codul numeric al victimei. Mă urmăriți? 

Klippan, care arăta încântat, a pus capacul marke- 
rului și l-a lăsat din mână. 

- Sigur. În afară de toate liniile şi săgețile alea. Nu 
pricep nimic din ele. 

Molander a arătat hățișul de simboluri. 

- Nimeni nu pricepe, a zis Irene, încrucișându-și 
brațele. Dar mă întreb în continuare dacă asta poate 
fi corect. Chiar este așa de ușor? 

- Din nefericire, da, a zis Elvin. Şi, dacă ai grijă ca 
victima să-și primească în continuare corespondența 
în mod regulat, n-are cum să-și dea seama decât atunci 
când e prea târziu. 

- Prin urmare, spui că asta s-a întâmplat cu Brise? 
a întrebat Astrid. 

Elvin a încuviințat. 

- Uită-te un pic la asta. A apăsat un buton de pe 
telecomandă, și pe peretele opus a apărut un permis 
de conducere mărit. Aici este Peter Brise. Şi iată-l pe 
făptaşul nostru. 

Pe perete a apărut alt permis de conducere. 

Fabian a cercetat cele două permise pe același nume, 
dar care arătau doi oameni diferiți. Nici una dintre 
imagini, în sine, nu ieșea în evidenţă în vreun fel şi, 
dacă nu ştiai că sunt două persoane diferite, probabil 
că nu te-ai fi legat de ele. Părul care se rărea era în- 
locuit de capul ras, apăruseră noi cearcăne și fața era 
un pic mai lată, dar acestea sunt schimbările obișnuite 
aduse de îmbătrânire. De-abia când fotografiile erau 
puse alături diferențele deveneau mai vizibile. 

- După cum vedeţi, primul permis a fost elibe- 
rat pe 17 ianuarie 2008 şi a fost declarat pierdut 
pe 24 februarie anul acesta, a continuat Elvin. Într-o 

săptămână și ceva a fost gata cel nou. Tocmai la timp 
pentru moartea lui Brise. 

- Dar hai să fim serioși, a zis Astrid. Lucrul acesta 
nu poate fi chiar atât de obișnuit. 

- Dar este, cu toate că tipul nostru a dus totul cu 
un pas mai departe. Prin faptul că a pus victima în 
congelator poate să facă mult mai mult decât să ia îm- 
prumuturi și să golească nişte conturi. Poate să vândă 
opere de artă, proprietăţi și acțiuni. Asta îi permite să 
adune bani la cu totul alt nivel. 

-Avem vreo estimare a sumei? 

- După spusele lui Rickard Jansson de la Handels- 
banken, totalul vânzărilor și transferurilor făcute de 
Brise este în jur de șaizeci de milioane. 

- Dar n-ar trebui să urmărim pista banilor, ca să 
vedem unde duce? a zis Irene. 

- Exact la asta ne-am gândit. Klippan a luat o gură 
de cafea. Dar, după spusele lui Jansson, banii au fost 
transferați într-un cont din Panama, iar de acolo se 
pare că au dispărut în mai multe conturi în jurisdicții 
cu care Suedia nu are acorduri de schimb de informaţii. 
Asta face ca banii să fie imposibil de urmărit. 

- Păi, va trebui să mergem la un nivel mai înalt 
decât al lui Jansson înainte să ne dăm bătuți, a zis 
Astrid. Ce credeţi voi, ceilalți? Fabian, ai fost neobiş- 
nuit de tăcut astăzi. 

- Sigur că trebuie să mergeţi la un nivel mai înalt, 
a zis Fabian, încercând să scape de imaginea sa ca 
persoană singură, necăsătorită. Dar aş zice că e o pier- 
dere de timp. 

- De ce? 

-Avem de-a face cu un individ care şi-a congelat 
victima și, ca un parazit, a pus stăpânire pe viaţa gaz- 
dei ca s-o golească de toate valorile. lar apoi a înscenat 

un accident de maşină în Norra Hamnen și a izbutit să 
dispară fără urmă în fața tuturor martorilor. Cu alte 
cuvinte, este atât de bine pregătit, încât îmi închipui 
că n-ar fi trecut cu vederea acea parte anume. 

- Ce avem de pierdut? Astrid s-a ridicat în picioare. 
Apropo, ați terminat? S-a răsucit spre Klippan și Elvin, 
care au încuviințat. Bine. Aţi făcut o treabă grozavă. 
Piesele încep, în sfârșit, să se aşeze la locul lor. Ar 
trebui să ne putem continua lucrul concentrându-ne 
pe altceva. Fabian și Irene, înțeleg că voi doi erați pe 
drum spre Lund ca să aflați mai multe despre acel 
contabil de la Ka-Ching care a dispărut. Cum ziceați 
că îl cheamă? 

- Per Krans. 

- Așa e. Dacă această teorie este corectă, nu-mi în- 
chipui că acel Krans a fost singurul care a reacționat. 

- Mă întreb dacă nu cumva ar trebui să dăm un 
anunț cu „Dat în urmărire“, a zis Klippan. Vreau să 
zic, acum, că avem o fotografie a lui. 

- Dar crezi că există șansa ca el să umble prin oraş 
deghizat în Peter Brise? a întrebat Elvin. 

-Ca să nu mai spunem că am pierde singurul avan- 
taj pe care îl avem, a zis Astrid. În acest moment el se 
simte în siguranță, așa că, să sperăm, o să-și lase garda 
jos. Crede că totul a ieșit așa cum a vrut el şi nu ştie 
că Brise este victima într-o anchetă de omucidere, cu 
atât mai puțin că suntem pe urmele lui. Şi lucrurile ar 
trebui să rămână așa până la arestarea lui. Nu vreau 
să ajungă nimic din toate astea la mass-media sau la 
cineva din afara echipei noastre. 

- Dar ne întâlnim cu tot mai multă lume, a zis 
Irene. Ce să le spunem celor de la Ka-Ching? 

-Cât mai puțin posibil. 

- Pot să spun ceva? 

Astrid și ceilalți s-au uitat la Molander, care a ri- 
dicat privirea de pe laptop. 

- Există un lucru pe care cu toții păreți să-l consi- 
derați de la sine înţeles și cu care eu nu sunt deplin 
de acord. Şi-a coborât ochelarii de citit atât de mult pe 
nas, încât era de mirare că nu cădeau. De ce credeţi 
că a terminat? 

-Vrei să zici că ar putea să o țină așa și să-i facă 
același lucru altei victime? Of, Doamne, cum de nu 
ne-am gândit la asta? a zis Astrid. 

Molander a ridicat din umeri. 

- E evident că aranjamentul lui dă rezultate. 

- Dar cineva poate trăi frumușel cu șaizeci de mi- 
lioane, a zis Klippan. 

- Nu dacă râvneşte la o sută sau la două sute. 

Molander are dreptate, şi-a zis Fabian. La fel ca 
în cazul unui spărgător de bănci, nu exista niciun 
temei ca să creadă că el nu-și pregătește deja mutarea 
următoare. 

-Ar trebui să facem o listă cu posibile victime care 
au caracteristici asemănătoare, a zis, simțind că ener- 
gia începe, în sfârşit, să-i revină. 

- Exact asta am făcut. Molander și-a conectat 
laptopul la proiector şi pe perete a apărut o listă de 
nume. Acești bărbați sunt înregistrați în prezent în 
nord-vestul comitatului Skâne cu bunuri în valoare 
de minimum treizeci de milioane. 

- Măi, să fie, chiar sunt atât de mulți? a zis Irene. 

- Sunt douăzeci și opt. Dar, cu un pic de noroc, 
lista va fi mai scurtă după ce verificăm care dintre ei 
a depus în ultimele şase luni cerere de schimbare a 
permisului de conducere. 

- Acela. Klippan a luat indicatorul laser al lui Molan- 
der și a arătat numele. Henning Kämpe. Nu-i tipul 
care a deschis City Gross? 

- Da, şi asta l-a făcut mai bogat cu 148 de milioane 
de coroane, a zis Astrid. Dar n-are peste șaizeci de ani? 
Şi nu e cel care și-a pierdut o ureche într-un incendiu? 

Molander a făcut rapid o căutare și pe perete a 
apărut fotografia lui Henning Kämpe. Aşa era, îi lipsea 
urechea dreaptă. 

- Bine, îl scoatem de pe listă. 

A şters numele. 

-Ca şi pe acesta. 

Irene a luat indicatorul. 

- Hans Christian Svensson. Cine e? a zis Astrid. 

- Este mai cunoscut sub numele Chris Dawn. E com- 
pozitor, are la activ multe hituri mari. Nu trebuie 
decât să deschizi radioul și sunt mari șanse ca el să 
fie autorul cântecului. 

- De ce ar trebui să-l ștergem de pe listă? 

- Are familie. Nevastă și copii. Doi, mi se pare. 

Molander s-a răsucit spre Astrid, care a încuviințat, 
după ce s-a gândit un pic, iar numele lui Chris Dawn 
a fost şters şi el. 

- Nu ştiam că te pasionează bârfele, a zis Klippan, 
râzând. 

- Nu mă pasionează. Dar până și eu trebuie să mă 
mai tund din când în când. 

- Bine, bine, nu avem toată ziua la dispoziție, a zis 
Molander. Alte nume de care ne putem dispensa în 
acest moment? 

Irene și ceilalți au clătinat din cap. Dar nu şi Fabian. 
Din nou nu auzise nimic din ce se vorbea, pentru că 
atenţia i-a fost absorbită de unul dintre numele din 

josul listei. Un nume care i se gravase în memorie, cu 
toate că nu-l auzise decât cu o zi înainte. 

N-ar fi trebuit să fie atât de surprins că-l vede pe 
listă. Era, desigur, atât posibil, cât şi destul de logic 
ca Alex White, bogatul colecționar de artă, să fie ur- 
mătorul obiectiv al făptașului lor. Nu numai că era 
putred de bogat, dar avea și vârsta potrivită și același 
tip de corp suplu ca Peter Brise. 

Însă nu îngrijorarea pentru White a fost ceea ce l-a 
făcut pe Fabian să ecraneze vocile celorlalți până ce au 
devenit o perdea îndepărtată de șoapte indescifrabile. 
La Sonja se gândea el. La Sonja și la cele două vorbe 
de despărțire. 

Hai, salut. 


R5 


- De ce nu m-ai sunat? Magnus mânuia banda de 
protecție a locului faptei cu atâta forță pe când o lega 
de unul dintre bețele care sprijineau acoperișul de 
plastic împletit, încât acesta s-a frânt. Să vii aici de una 
singură. A clătinat din cap și a încercat din nou. Și 
dacă... Şi dacă s-ar fi terminat totul cu adevărat rău... 

Dunja, care se îndrepta spre capătul celălalt al curții 
cu o rolă de bandă, s-a oprit și s-a întors spre el. 

- Magnus, ştiu că ai intenții bune. Dar, zău așa, 
la ce ar fi fost de folos să te sun? N-ai fi fost tocmai 
bucuros să renunți la pizza ca să te apuci de o inves- 
tigație separată și să sfidezi ordinul expres al lui Ib. 
Corectează-mă dacă greşesc. 

Magnus era gata să protesteze, dar s-a răzgândit. 

- Gândeşte-te numai, dacă ea ar fi fost aici? Ce-ai 
fi făcut? Ai fi nădăjduit că o să țintească la fel de prost 
ca ultima dată? 

- De ce să tragă în mine? Tu n-ar fi trebuit să fii 
acolo, vânturându-ți pistolul. 

Dunja i-a întors spatele și a continuat să desfăşoare 
banda. 

- Dunja... Magnus a traversat curtea și i-a pus mâna 
pe umăr. Știu că totul a luat-o razna. Dar am crezut că 

suntem amenințați în acea situație, și zău că încercam 
să fac tot ce pot. 

Dunja a încuviințat din cap și a așteptat ca el să-și 
retragă mâna. Însă el a privit-o în ochi. 

- De aceea suntem doi, nu unul singur. Și, orice crezi 
tu despre mine, voi face tot ce-mi stă în puteri ca să 
mă asigur că nu ţi se întâmplă nimic. Ca să ştii. 

Dunja a dat iar din cap şi i-a oferit un surâs. 

- Dar adevărul este că, oricât de mult ai vrea, nu 
suntem detectivi de la Omucideri, a continuat el. 
Suntem agenți care patrulează. Treaba noastră este 
să fim văzuţi în comunitate şi să menţinem ordinea. 
Care este unul dintre cei mai importanți stâlpi ai... 

- Of, zău aşa, chiar crezi asta? Sau doar ți s-a spus 
s-o predici? l-a întrerupt Dunja, oftând, cu toate că, 
într-un fel, își spunea că e o uşurare că Magnus „care 
se ține ca scaiul“ a fost înlocuit cu Magnus „litera 
legii“. Acum putea, cu conștiința împăcată, să-i în- 
toarcă spatele și să meargă către căruciorul răsturnat. 
Ştii la fel de bine ca mine că, dacă nu eram eu, tipul ar 
fi rămas aici să putrezească în răstimp de o săptămână. 

A făcut semn cu capul spre cadavru. 

- Văd că am avansat cu izolarea locului. 

Dunja şi Magnus și-au întors capul și i-au văzut pe 
Søren Ussing şi Bettina Jensen, detectivii de la Omuci- 
deri, în civil, intrând din aleea îngustă dintre clădiri. 

- Bună, sunt Dunja Hougaard. 

Dunja s-a dus să dea mâna cu ei. 

Ussing și-a scos ochelarii de aviator, i-a așezat 
pe cap şi a aruncat o privire mâinii întinse a Dunjei, 
după care s-a răsucit spre Bettina. 

- Nu-i tipa din Copenhaga care a fost dată afară? 

- Vrei să zici, cea care a falsificat semnătura șefului 
ei? Bettina s-a întors și a măsurat-o cu privirea pe 
Dunja. Aha, ea e. 

A afişat un zâmbet care îi dezvelea dinţii îngălbe- 
niți de nicotină și s-a aplecat să treacă pe sub bandă, 
împreună cu Ussing. 

- Cadavrul e acolo. 

Dunja a pornit să le arate drumul, în vreme ce în- 
cerca să se convingă că importantă este investigația, 
nu părerea sa despre cei doi investigatori. 

- Cred că ne descurcăm perfect fără ajutorul tău, 
a zis Ussing. 

- Desigur. O să vă arăt doar ceea ce am... 

- Așadar, ar fi grozav dacă ai putea să rămâi în afara 
benzii, a întrerupt-o Bettina, dezgolindu- şi din nou 
dinții galbeni. 

- Scuze, dar spuneţi că n-am voie să intru în pe- 
rimetru? a zis Dunja. Chiar o să staţi acolo spunân- 
du-mi asta? 

Bettina s-a oprit, oftând, și a schimbat o privire 
cu colegul ei. 

-Îți mai aminteşti cum o cheamă pe uniformă? 

-Mă cheamă tot Dunja Hougaard. D-U-N-J-A. Ori 
sunt prea multe litere ca să poți ține minte? Cu coada 
ochiului l-a văzut pe Magnus că se preface ocupat 
cu banda, la o distanţă sigură. Și nu, nu sunt doar o 
afurisită de uniformă. Mă aflu aici pentru că eu sunt 
cea care a descoperit cadavrul. În plus, am întâlnit-o 
pe femeia care... 

- A, aşa e, a întrerupt-o Bettina și a arătat cu de- 
getul spre Dunja. Eşti cea căreia i-a fost furată arma 
de serviciu. 

-Şi uite care-i treaba. Ussing a făcut un pas în 
față, ocupând mai mult spațiu. Cu cât sunt mai puțini 


154 | STEFAN AHNHEM 


copenhaghezi care tropăie pe aici şi strică dovezile, cu 
atât mai bine. 

Dunja şi-a plimbat privirea între cei doi detectivi 
şi s-a întrebat de unde să înceapă. 

- Dunja, a strigat-o Magnus din cealaltă parte a 
benzii. Fă ce zic ei și vino încoace. 

- E deştept colegul tău de acolo. Ar trebui să-l as- 
culți, a zis Bettina, îndreptându-se împreună cu Ussing 
spre cadavrul însângerat. 

Dunja a rămas pe loc, ascultând cum detectivii trag 
concluzia că acel cadavru arată mai proaspăt de două 
zile. Asta se potrivea cu momentul în care femeia plină 
de sânge apăruse pe Stengade. Au presupus că probabil 
ea o fi luat-o razna când omul i-a furat ultima doză 
de drog și l-a omorât. Simplu ca bună ziua. 

Dunja voia să le explice că ar trebui să se concen- 
treze pe pieptul adâncit al bărbatului și pe faptul că 
asta sugera că făptașul trebuie să fi sărit cu amândouă 
picioarele pe corp ca să provoace așa vătămare. Voia să 
le spună de tenișii femeii fără adăpost, care nu aveau 
sânge pe ei, şi asta sugera că e nevinovată. Că sângele 
de pe mâinile, braţele şi tricoul ei arăta mai degrabă 
că victima era cineva apropiat. Voia să le spună de 
discuţia pe care o purtase cu femeia, de unde reieşea 
că n-a fost doar unul, ci mai mulți făptași. 

Dar n-avea nici un rost. N-aveau să asculte nimic 
din ce le-ar spune ea. 


26 


Fabian a virat de pe Norra Kustvăgen pe Stora Văgen, 
îndreptându-se spre Arild. După ședința de la secție 
o rugase pe Irene să se ducă la Ka-Ching fără el, ca să se 
poată îndrepta spre nord. După un scurt protest, ea a 
fost de acord, cu toate că era clar că-l ghicise. 

Sigur, avusese dreptate să repete faptul că lista nu 
era decât un inventar al bărbaților bogați din partea 
de nord-vest a comitatului Skâne. O listă care, pro- 
babil, avea să se scurteze foarte repede. Dar nu avea 
importanță. Faptul că Sonja era în casa lui White, 
lucrând la una dintre instalaţiile ei, era destul ca să 
facă fiecare celulă din corpul lui Fabian să vrea să dea 
fuga acolo şi s-o aducă acasă. 

A încercat s-o sune, dar Sonja n-a răspuns. Rareori 
răspundea atunci când lucra. „Îmi perturbă concen- 
trarea“, era explicația ei obișnuită. Așa încât Fabian 
n-avea de ales, trebuia să meargă acolo cu mașina și 
să-i „perturbe concentrarea“ la fața locului. 

White locuia la capătul străzii Tordânsvăgen din 
Arild. Pe drum, Fabian a ascultat Neon Golden al for- 
mației The Notwist, pus pe repetare. A parcat la vreo 
douăzeci de metri înainte de curba strânsă spre dreapta 

pe care o făcea drumul, însoţit de ultimele măsuri 
din „Pilot“. 

Fabian îşi petrecuse timpul pe drum încercând să-și 
închipuie cum sună la ușă, pe care o deschide un 
Alex White nedumerit. Ce se întâmpla după aceea era 
mai puțin clar. Ce avea să spună Fabian? Avea să-și 
dezvăluie bănuiala că cineva ar putea încerca să preia 
identitatea lui White? Și cum rămânea cu Sonja? Cum 
avea să interpreteze amestecul lui? Se părea că s-ar 
putea întâmpla orice, şi de aceea Fabian a hotărât să 
cerceteze un pic proprietatea înainte să se arate. 

Mini Cooperul roșu al Sonjei era parcat pe alee, 
alături de Fordul Mustang galben, care arăta ca ieșit 
direct din fabrică. Deasupra ușii închise a garajului 
era montată o cameră de supraveghere, așa că Fabian 
a rămas pe drum până ce s-a putut folosi de adăpos- 
tul unor copaci ca să intre pe proprietate. Lotul lui 
White era ultimul cu proprietar privat înainte de te- 
renul public de lângă mare. Auzea valurile care izbeau 
coasta, dar de-abia atunci când a ieșit de sub umbra 
protectoare a copacilor și a pășit pe peluza bine tunsă 
a putut să vadă tot terenul până pe plaja pustie. 

Casa era construită pe terenul în pantă şi arăta 
în acelaşi timp modernă și clasică. Zidul lateral era 
construit în întregime din pietre lipite cu mortar, cu 
câteva goluri ca să lase lumina să intre, însă partea 
din spate a casei era un perete uriaș de sticlă. 

Până acum Fabian nu văzuse și alte camere de su- 
praveghere, cu toate că era convins că sunt pe acolo, pe 
undeva. S-a îndreptat spre spatele casei și s-a adăpostit 
în spatele unui zid de piatră care depășea cu câţiva 
metri geamul. Fabian a zăbovit câteva secunde, ca 
să-și facă curaj, și s-a aplecat să privească. 

Peretele de sticlă reflecta cea mai mare parte a lumi- 
nii de afară. Dacă voia să vadă ce e înăuntru, trebuia 
să stea mai aproape de sticlă. A mers mai departe, 
înconjurând zidul care ieșea în afară, și a urcat câ- 
teva trepte care duceau la o terasă de lemn. Dacă l-au 
văzut, să le fie de bine. A trecut de un set de mobilă de 
terasă de un maro-închis și s-a apropiat de peretele 
de sticlă. Înăuntru se vedea un stâlp care ar fi putut să-i 
ofere un pic de protecție. Şi-a lipit fața de sticlă şi și-a 
făcut mâinile căuș în jurul ochilor, ca să se ferească 
de lumină. 

Încăperea arăta ca o galerie mare dintr-un muzeu 
de artă modernă. Probabil că avea aproape o sută de 
metri pătrați, poate chiar mai mare, și ajungea până 
la creasta acoperişului, la înălțime de vreo zece metri. 
O scară părea că plutește în aer, coborând în zigzag de 
la o mansardă care se întindea dintr-o parte în cealaltă 
a clădirii. Toată încăperea era plină de obiecte de artă, 
de la tablouri enorme de pe pereți până la instalaţii 
video ciudate și forme abstracte de diferite culori care 
atârnau din tavan. 

Nu se vedeau nici Sonja, nici White. Singurul semn 
de viață venea din bucătăria aflată în spate, pe dreapta. 
Acolo, pe corpul central era pregătită o masă alcătuită 
din pâine şi mezeluri, și o oală scotea aburi pe plită. 
Fabian și-a scos telefonul şi a folosit transfocatorul 
camerei video ca să vadă mai bine. Aşa cum i se pă- 
ruse, oala era plină de apă care clocotea, și păreau să 
fie ouă, dacă se gândea la cele două suporturi pentru 
ouă, goale, aşezate lângă paharele pline cu suc. 

Era, evident, un mic dejun pentru doi. De fapt, nu, 
era un mic dejun pregătit de Alex White pentru Sonja. 
Sucul - căpşune şi limete marca Brämhult - era exact 
preferatul ei. La fel și borcanul de Nutella, și faptul că 

tubul de Kalles Kaviar! de lângă suporturile pentru ouă 
era cu aromă de mărar. Sonja era singura persoană din 
câte cunoștea căreia îi plăcea cel mai mult caviarul 
cu mărar. Urma să ia acum micul dejun? Era deja ora 
trei după-masa. Ce naiba aveau de gând? 

Furia bruscă pe care a simţit-o l-a surprins pe Fabian. 
Răceala dintre el şi Sonja dura de atâta vreme, încât 
nici nu se mai gândea la asta. În sinea sa, știa că nu-i 
decât o chestiune de timp până ca ea să aibă o aven- 
tură. Ba chiar îi vedea partea pozitivă. Poate că avea 
să le refacă echilibrul și să-i ajute pe fiecare dintre 
ei să-și vadă de propria viață. 

Dar în acel moment numai bine nu-i pica. Fiecare 
mușchi din trupul lui Fabian s-a încordat, în semn 
de protest. Nu aşa ar fi trebuit să se petreacă. Fără să 
se gândească, s-a pomenit că formează numărul de 
telefon al lui White ca să vorbească cu propria soție. 
S-a oprit când şi-a dat seama că ei tocmai coboară pe 
scara plutitoare. Sonja purta salopeta şi cerceii verzi 
pe care i-i dăruise el la ultima lor aniversare. White 
era desculț și purta blugi negri, un pulover lejer și o 
haină albastră, care se asorta cu ochelarii. 

Fabian s-a străduit să şteargă imaginea pe care i-o 
proiecta mintea sa, în vreme ce încerca să-și dea seama 
dacă tocmai făcuseră duş împreună. Bretonul tuns cu 
laserul al lui White, care părea coborât direct din Star 
Trek, nu dezvăluia nimic, iar Sonja nu-și uda părul 
decât atunci când voia să se spele pe cap. 

Un SMS de la Molander l-a făcut să-și dea seama 
că ar trebui să se retragă și să-i lase în pace. Dar nu-și 
putea desprinde ochii. 


1 Marcă suedeză de pastă tartinabilă pe bază de icre de 
morun 

Alex White a ieşit de pe lista victimelor posibile. 

Când au ajuns jos, White şi-a pus mâinile pe umerii 
Sonjei şi i-a șoptit ceva la urechea dreaptă. Fabian a 
văzut-o cum râde și încuviințează. I-a venit să plângă. 
Dar nu putea. Nu acum. Ea a traversat podeaua din 
scânduri deschise la culoare și s-a oprit lângă o coală 
mare de hârtie întinsă pe jos. A stat acolo un minut 
sau două, studiind-o, apoi s-a lăsat pe vine, a luat unul 
dintre creioanele de alături și a început să schițeze 
ceva, cu mișcări ample, pline de forță. 

Fabian s-a văzut pe sine străpungând zidul de sticlă 
şi ducându-se la ea prin ploaia de cioburi. Sonja se 
răsucea spre el, şi ochii ei uimiți nu se împotriveau 
deloc când el o lua în braţe și ieşea prin geam, cu sticla 
scrâșnindu-i sub tălpi. 

O serie de ciocănituri scurte l-a adus cu picioarele 
pe pământ. Ciocănituri atât de aproape de fața sa, 
încât aproape că a căzut peste un taburet când s-a tras 
înapoi. Un White zâmbitor stătea de cealaltă parte a 
geamului, fluturându-și mâna spre el. Cu tâmplele 
zvâcnind, Fabian a ridicat o mână în vreme ce White 
deschidea ușa terasei. 

-Ei bine, zău dacă nu e inspectorul Risk, a zis, cu 
accentul lui american. 

- Am încercat soneria, dar se pare că nu funcțio- 
nează. 

- Sonja! Look!’ Soțul tău e aici. 

Fabian s-a întors să vadă cum reacționează Sonja, 
dar, din nou, n-a văzut decât propria reflexie. Ce naiba 
făcea? Nu-şi dorea nimic mai mult decât să dispară, 
să piară într-un nor de fum și să se împrăștie în vânt, 
de parcă n-ar fi existat vreodată. Dar iată-l acolo, fără 


1 Uite! (în limba engleză în original) 

să poată face altceva decât să intre și să dea mâna 
cu White, care nici măcar n-a avut bunul-simț să-și 
scoată ochelarii. Cine mama naibii se credea? Vreo 
afurisită de vedetă rock? 

- Putem sta de vorbă? a izbutit să spună, în cele 
din urmă. 

- Ce faci? De ce ești aici? 

Acum Sonja apăruse în ușă, privindu-l pe Fabian 
uluită. 

- lubito, o să-ți explic mai târziu, a zis, încercând 
să-și ia un aer neutru. În acest moment trebuie să 
vorbesc cu Alex. 

Sonja i-a aruncat o privire lui White și a clătinat 
din cap. 

- Adică... Nu ştiu ce te-a apucat, de ce te furișezi 
aşa... 

-Între patru ochi, preferabil. 

Fabian s-a răsucit spre White cu un zâmbet care 
probabil că părea forțat. 

-Of course. No problem.! 

White a ridicat mâinile într-un gest liniștitor. 

-Sper că știi cât de penibilă e chestia asta, a zis 
Sonja, întorcându-i spatele, pe când White îl conducea 
prin casă. 

Şi-a dat seama prea târziu că pantofii săi lasă urme 
de pământ pe podeaua de scânduri deschise la culoare. 

- Never mind. White a deschis ușa unei camere în- 
vecinate, ai cărei pereți erau acoperiţi de cărți. Dar, 
să ştii, mă grăbesc și va trebui să plec curând. Coffee?? 

- Nu, mulțumesc. 


1 Sigur. Nici o problemă. (în limba engleză în original) 
2 Nu-i nimic [...] Cafea? (în limba engleză în original) 

Fabian s-a aşezat pe unul dintre şezlonguri şi a 
aşteptat până ce White a închis ușa și s-a aşezat în 
faţa lui. 

- Bine, cu ce îți pot fi de folos? White şi-a încruci- 
şat picioarele și și-a împletit degetele. Sonja zicea că 
lucrezi în Brigada Omucideri. Sper că nu sunt suspect 
în ceva grav. 

-Vreau să încetezi relația cu soția mea și să-ți re- 
tragi avansul. 

Aşadar, îi vorbise despre el, spunând că e polițist. 

White a râs şi a clătinat din cap. 

- And why on earth would I do that?! 

Continua să folosescă expresii englezești. 

- Pentru că nu-ți pasă deloc de arta ei. Crezi că nu 
ştiu ce urmăreşti? E o victimă aşa de ușoară când vii 
şi fluturi pe sub nas milioanele tale. 

Ce altceva îi mai spusese? 

- Here's the deal, Fabian. I've been doing this de când 
aveam cincisprezece ani. Am lucrat cu câţiva dintre 
cei mai mari artiști din lume. Am galerii la New York, 
Los Angeles, Berlin, Londra, you name it. So I know 
what I'm talking about, okay?2 

În continuare suengleză. 

- Şi atunci de ce te-ai mutat aici? 

- Pentru că aici se întâmplă acum totul. Sau, mai 
exact, aici o să se întâmple curând. Sonja este unul 
dintre cele mai clare semne că am dreptate. Așa că nu, 
n-am de gând să-mi retrag avansul sau să te las să stai 
în calea dezvoltării ei. I'm sorry.* White şi-a desfăcut 


1 Şi de ce naiba s-o fac? (în limba engleză în original) 

2 Uite care-i treaba [...] Fac asta [...] peste tot [...] Aşa că 
ştiu despre ce vorbesc, bine? (în limba engleză în original) 

3 Scuze. (în limba engleză în original) 

brațele și s-a ridicat. Dacă asta e tot, atunci, cum spu- 
neam, trebuie să ajung la o întâlnire. 

Fabian ar fi vrut să riposteze cu o replică zdrobi- 
toare. Însă îi fuseseră tăiate aripile şi n-a putut decât 
să se ridice şi să-l urmeze pe White înapoi în încăperea 
cea mare. Sonja nu se mai vedea pe nicăieri. Nu era 
lângă schița rulată de pe podea sau pe altundeva. Însă 
un pahar de suc era gol și într-un suport se vedeau 
resturile unui ou. Au urcat scara și au traversat man- 
sarda spre ușa din față. 

- O să avem o mică petrecere când termină ea, 
a continuat White și i-a ținut ușa deschisă. Ar fi nice! 
să vii și tu. Poate chiar o s-o vezi în altă lumină. 

- Ca să înţeleg bine, a zis Fabian ieșind, în vreme 
ce White seta alarma și încuia ușa. Spui că tu și Sonja 
aveți doar o relație profesională? 

White s-a răsucit spre Fabian și și-a scuturat capul. 

- No, no, no. Spun că nu eu sunt problema în această 
ecuație, ci tu, și faptul că în ultimii șapte ani nu ţi-ai 
văzut soția aşa cum este cu adevărat, dacă e să crezi 
ce spune ea. Hai, salut. 

Fabian a rămas acolo, rumegând ultimele două cu- 
vinte, pe când Mustangul s-a trezit la viață cu un răget 
şi a pornit cu spatele pe alee. 


1 Drăguţ (în limba engleză în original) 


RT 


Matilda a urmat cu conștiinciozitate instrucțiu- 
nile pe care i le dăduse Esmaralda. S-a grăbit să ajungă 
acasă după ore și a dat deoparte toate cutiile și mobili- 
erul din pivniță, ca să elibereze spațiul în care energia 
duhului era cea mai puternică. Cu canapeaua n-a fost 
nici o problemă, însă fişetul verde-gălbui era atât de 
greu, încât au trecut-o toate apele, iar vechiul com- 
puter, la care nu-l văzuse niciodată pe tati lucrând și 
care îşi făcea veacul pe fișet, era să se răstoarne. 

De asemenea, a așternut pături pe podea și a întins 
sârme de rufe pe care să pună pânze, alcătuind ceea 
ce Esmaralda numea o „cameră a duhului“. Ca ultim 
detaliu, a adunat toate lumânările pe care le-a găsit și 
le-a așezat în cerc, ca apărare de forțele răului. 

Nu mai era nimeni acasă, așa că puteau să facă 
şedinţa de spiritism netulburate, lucru despre care 
Esmaralda spunea că este incredibil de important. 
Dacă n-o sfârşeai cum se cuvine, duhul putea să bân- 
tuie pe acolo multă vreme. 

Matilda auzise destule de la colegi despre joaca de-a 
„duhul din sticlă“. Cineva cunoștea pe cineva care a 
aflat numerele câștigătoare de la loterie, dar n-a crezut, 
şi apoi a văzut că erau corecte. Altcineva s-a scăpat în 

pantaloni în toiul ședinței de spiritism, şi ea a văzut 
pe internet cum un băiat a ajuns să fie posedat și tot 
corpul a început să i se zgâlțâie. 

Dar, după spusele Esmaraldei, nu trebuia să te temi 
câtă vreme eşti conştient de ceea ce faci și arăţi respect 
față de lumea duhurilor. De exemplu, se presupunea 
că nu trebuie să te joci de-a „duhul din sticlă“, ci să 
foloseşti chestia adevărată, o tablă Ouija. Pentru că 
nu era deloc un joc, ci o unealtă cu care să iei legătura 
cu lumea cealaltă. 

La cinci fix s-a auzit soneria și Matilda s-a repezit 
să deschidă ușa. 

- Bună, am făcut exact ce mi-ai spus. 

Matilda a închis ușa după Esmaralda, care a încu- 
viințat din cap și s-a uitat în jur fără să spună nimic. 

Cu toate că nu era decât de vârsta Matildei, trei- 
sprezece ani, Esmaralda avea un calm care nu se vedea 
de obicei nici la persoane mult mai mari ca ea. 

- Mă bucur că suntem singure aici, a zis, pornind 
în jos pe scara pivniţei. 

Matilda a urmat-o printre perdelele care închideau 
camera duhului, încercând să-și dea seama cum putea 
Esmaralda să ştie că sunt singure. 

- Arată foarte frumos. Esmaralda s-a întors spre 
Matilda, zâmbind. Aprinde lumânările, iar eu scot 
tabla Ouija. 

Matilda a luat bricheta pe care o găsise pe fundul 
unei cutii cu țigări în atelierul mamei sale și a aprins 
cercul de lumânări. Între timp, Esmaralda şi-a dat 
jos de pe umăr geanta de piele jerpelită, s-a așezat 
pe podea și a scos o cutie de lemn zgâriată, acoperită 
cu incrustaţii care cândva fuseseră bine desenate și 
limpezi, dar se tociseră cu timpul. 

- Tata a găsit asta în podul cuiva care a murit acum 
aproape patruzeci de ani, a zis, pe când deschidea cu 
grijă cutia și scotea planşeta - un indicator în formă 
de inimă cu gaură în vârf. 

Apoi a deschis complet cutia și a pus-o pe podea cu 
partea incrustată în sus. 

De-abia atunci a văzut Matilda că incrustaţiile to- 
cite erau în realitate litere; întregul alfabet, în afară 
de literele suedeze „å“, „ă“ și „O“, era aşezat pe tablă în 
două șiruri arcuite. Sub literele arcuite era un șir de 
cifre, de la unu până la zero, în marginea dreaptă. 
Cuvântul „da“ era sus, în colțul din stânga, alături 
de un soare, iar vizavi de el, alături de o semilună, 
era cuvântul „nu“. 

Dar ultimele cuvinte din partea de jos au fost ceea 
ce a făcut-o pe Matilda să-și dea seama că e o treabă 
serioasă. 

RĂMAS-BUN 

- Pune un deget aici. 

Esmaralda și-a pus arătătorul pe planșetă, iar 
Matilda s-a așezat lângă ea și a făcut la fel. 

- Există duhuri prietenoase în încăpere? a spus 
Esmaralda. Au stat câteva minute în tăcere, dar nu s-a 
întâmplat nimic. Am spus, există duhuri prietenoase 
în încăpere? a repetat ea, fără să ridice degetul de 
pe planșetă. 

Tot nimic şi, după o vreme, Esmaralda a întrebat din 
nou. Cât timp aveau s-o mai țină așa? Matilda chiar că 
nu mai ştia ce să creadă. Așteptase cu atâta nerăbdare 
acest moment. Şi-l imaginase de atâtea ori. Toată acea 
aşteptare. Pâlpâirea din stomacul său începuse încă 
de dimineață. Și acum, dintr-odată, părea că totul a 
dispărut, și nu se putea gândi decât la cât de tare e 
podeaua și că brațul i-a obosit de când îl ține întins. 

Când, în cele din urmă, s-a întâmplat ceva, Matilda 
a crezut mai întâi că a împins din greșeală planșeta, 
făcând-o să se miște. Dar nu fusese ea. Se mișca sin- 
gură. La început încet, dar apoi tot mai repede peste 
arcuirea literelor şi șirul de cifre. 

- Tu faci asta? a întrebat. 

Îşi auzea stinghereala din glas. În ce se băgase? 

Esmaralda n-a răspuns. Stătea cu ochii închiși și 
nu părea să-i fie deloc greu să urmeze mișcările une- 
ori bruște ale planșetei. Doar atunci când aceasta a 
încetinit și, în cele din urmă, s-a oprit, a deschis ochii 
și s-a uitat la Matilda. 

- Voia doar să cerceteze tableta. Face întotdeauna 
asta la început. 

Matilda se pregătea să spună ceva, dar a tăcut când 
Esmaralda și-a pus un deget pe buze. 

-Avem în încăpere vreun duh prietenos? 

După câteva secunde, indicatorul a început să se 
miște în sus, spre soare, și s-a oprit la „da“. 

Trebuia să fie Esmaralda cea care îl mișcă. Cine 
altcineva să fi fost? În nici un caz Matilda. 

- Cum te cheamă? a întrebat Esmaralda, care nu 
părea deloc speriată. 

Planşeta s-a mișcat aproape imediat. Ca și cum ar 
fi ştiut exact încotro se îndreaptă. S-a oprit în mij- 
locul arcului de litere de sus, și Matilda a văzut clar 
prin gaură litera G. Apoi s-a dus în jos și spre stânga, 
oprindu-se la R. Următoarea oprire a fost direct în sus, 
la litera E, și apoi în jos și la dreapta, la T, terminând 
la capătul din stânga al șirului de sus. 

- Greta. Numele duhului este Greta. 

Esmaralda a încuviințat. 

- Acum pune-i o întrebare. 

- Care anume? 

- Orice vrei. 

Matilda şi-a scuturat capul. Nu-i venea în minte 
nimic. Cu toate că așteptase cu nerăbdare asta, de cel 
puțin o sută de ori mai mult decât Ajunul Crăciunului, 
de când Esmaralda îi încredințase taina că poate să 
comunice cu lumea cealaltă, acum se simţea golită de 
idei și nu-i dădea prin cap nici o întrebare. Dintr-odată 
părea cu totul banal să întrebe despre numerele câști- 
gătoare la loterie. La fel și dacă o să se îndrăgostească 
de vreunul din băieții din clasă. 

Ceea ce dorea cu adevărat era să tragă planşeta în 
jos, până la RĂMAS-BUN, să termine toate astea și să 
fugă sus, în camera sa. Dar nu putea. Hotărâseră să o 
facă, şi Esmaralda venise cu tabla Ouija, cu toate că 
tatăl ei s-ar fi supărat foc dacă ar fi ştiut. Şi apoi, dacă 
Greta, în cazul în care chiar exista, aştepta ca ea să-i 
pună o întrebare? Poate că era exact ceea ce trebuia 
să facă, fie și numai ca să înceteze totul. Și exista un 
lucru despre care se întreba de multă vreme. Încă de 
când se mutaseră de la Stockholm. 

- Bine, uite o întrebare. 

- Întreabă, cât de clar poți. 

- Tati. A fost, cum îi zice, necredincios? 

Indicatorul nu s-a clintit. Dintr-odată, părea că 
a prins rădăcini pe tablă, și s-a pomenit că speră să 
nu răspundă. Că speră să nu existe duhuri, așa cum 
spusese tati. Dar apoi a început să se miște, nu prea 
repede, dar era clar că se îndreaptă spre colțul din 
stânga, sus. 

NU. 

Ceva din ea s-a destins. Însă indicatorul nu s-a 
oprit acolo, ci a alunecat în jos către litere. Se părea 
că nu isprăvise. 

- Tu faci asta? a întrebat-o pe Esmaralda, dar sin- 
gurul răspuns a fost o clătinare scurtă a capului, abia 
vizibilă. 

Mai întâi un D, apoi repede, la A, și apoi la R. Acum 
se mișca repede. Aproape prea repede ca să-l poată ur- 
mări. Poate că a fost un A și apoi un T, urmate de A. Nu 
era sigură. Cel puțin, spera că nu este. Dar văzuse, cu 
toate că nu voia, și, în ciuda faptului că a închis ochii 
înainte de ultimele patru litere, știa exact care sunt. 

- Nu mai vreau să fac asta. Trebuie să pleci. 

Matilda și-a luat mâna de pe planşetă. 

DAR... 

- Nu pot. Esmaralda a încercat să pună mâna 
Matildei înapoi pe indicator. Dacă nu spunem „mul- 
țumesc“ și n-o rugăm să se întoarcă pe lumea cealaltă, 
s-ar putea să... 

- Am zis că nu vreau! 

MAMA... 

Matilda a împins deoparte tabla Ouija și s-a ridicat 
în picioare. 

- Vreau să pleci! M-ai auzit? Vreau să pleci de aici! 

TA. 


28 


Chris Dawn nu stătuse în congelator decât câteva 
ore, dar dârdâia deja, fără să se poată opri. Presupu- 
nea că temperatura ajunsese deja mult sub zero. Şi, 
judecând după sunetul compresorului și ticăitul agen- 
tului de răcire, continua să scadă. 

Cam cu o oră înainte renunțase la eforturile za- 
darnice de a ieși cu forța și, în schimb, începuse să se 
gândească la căi de a păstra cât mai mult din căldura 
corpului. O mare parte se pierdea prin cap, știa măcar 
atât. Așa că și-a scos o șosetă, și-a tras-o pe cap ca o 
căciulă și şi-a vârât amândouă picioarele în cealaltă. 
Şi cam astea au fost ideile, pe lângă să-și îndese că- 
maşa în pantaloni și să se facă ghem, ca să fie cât mai 
strâns posibil. 

Într-un colț era o sticlă de votcă, și a recunoscut 
fără şovăială că e ispitit. Dar până acum reușise să 
nu o deschidă, știind bine că acea căldură pe care o 
dă alcoolul e periculoasă. Trupul lui ar fi început să 
creadă că e cu adevărat cald și şi-ar fi dilatat vasele de 
sânge, ceea ce l-ar fi făcut să se răcească și mai repede. 

Chris nu era pregătit încă să moară. Nu până ce 
descoperea ce e cu toate astea. Cine era bărbatul 
în salopetă și ce voia? Dacă era vorba doar de bani, 

erau modalități mult mai ușoare de a-i obține. Chris 
aproape că nu avea în casă bani gheață. Toţi erau în 
bancă, asiguraţi în diferite fonduri. În afară de bijute- 
riile lui Jeanette și de vinurile de colecție din beci, doar 
mașinile şi echipamentul din studio aveau valoare. 
Sigur, erau pe pereţi destule opere de artă, dar, de în- 
dată ce s-ar fi raportat furtul lor, ar fi fost aproape 
imposibil să fie vândute pe piaţa liberă. 

Cel puţin fusese în stare să răspundă la o întrebare 
presantă: incidentele misterioase din ziua precedentă. 
Umbra care trecuse în înregistrarea din garaj, uşa în- 
tredeschisă a spălătoriei și telecomanda pe scaunul 
pasagerului din Camaro. Era evident că bărbatul în 
salopetă fusese acolo ca să copieze semnalul de activare 
a porții. Chris auzise de echipamente care pot să facă 
așa ceva. Cum altfel ar fi putut bărbatul să-și aducă 
acolo camionul fără ca Chris să observe mai devreme? 

Însă asta tot nu explica de ce. Care era rostul între- 
gii poveşti, în afară de a-l face pe el să sufere. Pentru 
că suferea cu adevărat. Oricine zice că nu doare când 
ești pe cale să mori degerat nu știe despre ce vorbeşte. 
Frigul era mușcător. Ca niște milioane de dințișori 
invizibili ale căror vârfuri ascuțite se înfigeau în el 
pe unde apucau. 

Gândurile i-au fost întrerupte și Chris și-a ciulit 
urechile. Bărbatul se apropia din nou pe hol. Auzea bo- 
cancii aceia grei pe podea. Podeaua sa, în locuința sa. 
Gândul că un necunoscut se preumblă prin locuința 
lui îl înfuria cumplit. La început a zbierat și a bubuit în 
pereții congelatorului cât a putut de tare, ca să atragă 
atenția bărbatului. A strigat la el să-i dea drumul și 
să-i explice ce se întâmplă. Chiar i-a promis bani, 
milioane de coroane. S-a oferit să se ducă la bancă de 
cum deschide, luni. Dar bărbatul își vedea de drum. 

De această dată, însă, Chris n-avea de gând să zbiere. 
A plănuit să procedeze invers, să stea liniștit și să vadă 
ce se întâmplă. Să asculte și să facă pe mortul. Acesta 
era cel mai bun plan la care s-a putut gândi. O ultimă 
soluție. Să facă pe mortul şi să spere că bărbatul ob- 
servă și vine să verifice. Și atunci, fir-ar să fie! O să 
țâşnească în sus ca un drăcușor din cutie și o să se 
năpustească asupra lui. 

Dintr-odată, bâzâitul compresorului a încetat. Era 
prima dată că se întâmpla şi însemna fie că bărbatul 
l-a scos din priză, fie că temperatura a ajuns la punc- 
tul prestabilit. Probabil a doua variantă. Vestea bună 
era că acum Chris putea să audă mult mai bine ce se 
petrece afară. 

Era clar că bărbatul s-a oprit prin apropiere, și a 
început să sune un ton de apel. Chris l-a recunos- 
cut. „Ordinary World“ al celor de la Duran Duran. 
Cântecul preferat al lui Jeanette. Ia stai, venea de la 
telefonul său, ceea ce însemna că îl sună Jeanette. 
Nimănui altcuiva nu-i repartizase acest ton. 

Cântecul s-a oprit și Chris aproape că a auzit cum 
bărbatul pune telefonul în buzunar. Dar, în loc să 
meargă mai departe, a rămas pe loc. Trebuie să fi ob- 
servat tăcerea. Trupul lui Chris voia să dârdâie, dar nu-l 
putea lăsa. Nu acum. Trebuia să stea neclintit, gata 
să țâșnească afară. Nu avea să aibă decât o șansă. 

Bărbatul s-a apropiat. Chris îi auzea pașii şi o mână 
care trecea peste capac, mângâindu-l ca pe un animă- 
luț. Sunetul cheilor. Curând avea să audă cum una 
dintre ele intră în încuietoare și se răsucește. Să nu 
dârdâi. Pentru numele lui Dumnezeu, să nu dârdâi. 
Stai neclintit și ține-ți respirația. 

Sunetul compresorului care a pornit din nou a fost 
atât de neașteptat, încât Chris nu și-a putut stăpâni 

o tresărire și a lovit cu cotul în perete, cu sunet pu- 
ternic. Rahat, rahat, rahat... Nu auzea, compresorul 
era prea zgomotos, dar era aproape sigur că cheile se 
întorseseră în buzunarul bărbatului. Chris era cât 
pe ce să se piardă cu firea. Dar ce rost avea? Oricum 
era terminat. Se dăduse de gol, și n-avea să mai aibă 
altă şansă. 

Nici măcar nu știa dacă acesta era motivul. 

Nu știa decât că nu mai rezistă. 

Mâna tremurândă era atât de înțepenită, că a fost 
nevoie de toată puterea sa ca să prindă dopul. A dus 
sticla la gură cu amândouă mâinile, ca să n-o scape. 
Lichidul i-a ars gura și, pe când îl înghițea, lăsa o dâră 
caldă în jos pe gât. 

A mai luat câteva înghiţituri, bucurându-se cu 
adevărat de căldura care i s-a împrăștiat în stomac și 
prin corp. De ce n-a făcut asta mai devreme? Acum 
putea să-și ia de pe cap tâmpenia aia de șosetă și să 
se destindă. După alte câteva înghițituri, nici măcar 
n-a mai dârdâit. 


89 


Tura Dunjei se terminase de mult. Şi totuși, era 
încă în Helsingør, așteptând ca Søren Ussing și Bettina 
Jensen să plece acasă. Dunja ştia că ar trebui să re- 
nunțe, dar nu putea. Mai ales după ce auzise cum cei 
doi detectivi porniseră pe un drum greșit. Ib Sveistrup 
putea să spună ce-o vrea. Dunja n-avea de gând să 
continue să se facă văzută în uniformă. Avea de gând 
să investigheze, și asta era investigația sa. 

A izbutit să-și omoare timpul două ore la piscina 
din Helsingør, la câteva minute de mers pe jos de la 
secția de poliție. A făcut aproape cincizeci de lungimi 
de bazin, și ar mai fi putut să facă cincizeci dacă n-ar 
fi fost tipul care se tot înghesuia în ea înotând bras. 

Prima dată, Dunja a presupus că e din greșeală, 
dar când a înotat a doua oară pe lângă el şi i-a simţit 
mâna alunecându-i pe corp s-a săturat și s-a dus să 
stea la saună o jumătate de oră. După aceea a mai 
petrecut o oră rătăcind prin magazinele de vizavi de 
secție. Mergeau de la extrem de interesante, ca băcănia 
Kvickly și lanțul de magazine cu hrană pentru animale 
Maxi Zoo până la magazinul cu obiecte casnice Jysk, 
unde a încercat o saltea gonflabilă până ce a venit un 
vânzător și a trezit-o. 

Acum se întorsese la ușa secției de poliție, unde a 
văzut că persoana de la recepție plecase acasă. Holul 
mai era deschis pentru angajați timp de o oră și do- 
uăzeci de minute. Însă nu voia să-și pună cardul în 
cititor și să fie înregistrată în sistem. Așa că a așteptat 
să vină una dintre mașinile de patrulare, la schimbarea 
turei, și a urmat-o prin garaj. 

După aceea n-a mai trebuit decât să meargă prin 
marea de despărțituri, cu numeroasele birouri goale și 
pustii până luni, să dea din cap spre femeia de serviciu 
și să meargă mai departe, cu un aer firesc şi încrezător. 
Biroul în care lucrau Ussing și Bettina era în cealaltă 
parte a încăperii, cu sala de ședințe pe o parte și biroul 
lui Sveistrup pe partea cealaltă. 

Dunja a închis ușa și a tras draperiile, apoi a început 
să se uite prin dosarele investigaţiei. Fotografia femeii 
pline de sânge, cea pe care i-o dăduse lui Sveistrup, 
era pe tablă. Lângă ea era numele Sannie Lemke, scris 
cu marker roșu și însemnările arătau că e sora victi- 
mei Jens Lemke. Așadar, îi identificaseră pe amândoi, 
ceea ce era mai mult decât se așteptase. De asemenea, 
găsiseră urme de sânge în clădirea abandonată de pe 
Stengade şi au trimis o probă la analiză. 

În afară de asta, tabla era goală. Întocmai aşa cum 
se temuse ea, investigația era concentrată pe Sannie. 
Dunja n-a văzut vreun semn al unei idei sau teorii 
care să meargă în altă direcție. Se hotărâseră deja. 

Raportul de autopsie stătea deschis pe unul dintre 
birouri. O efectuase Oscar Pedersen, medicul legist 
din Copenhaga și, cu toate că Dunja îl considera pe 
Pedersen dezgustător în toate privinţele, era în con- 
tinuare unul dintre cei mai buni patologi din țară. 

Fiecare dintre cele douăzeci și patru de coaste ale 
lui Jens Lemke fusese ruptă. Multe dintre ele în mai 

multe locuri. Suferise, cu totul, cincizeci și nouă de 
fracturi. Din această informaţie, Pedersen trăsese 
concluzia, la fel ca ea, că făptașul a sărit cu toată 
puterea pe pieptul victimei, de mai multe ori și cu 
amândouă picioarele. S-a rupt coastă după coastă, 
până ce şi inima, și plămânii au rămas fără apărare și, 
după alte câteva sărituri, au ajuns terci. Era imposibil 
de spus dacă moartea s-a datorat plămânilor distruși 
sau stopului cardiac, din cauză că organele erau atât 
de vătămate, încât nu puteau fi examinate. 

În plus, raportul toxicologic arăta urme de opiacee 
şi alcool, iar analiza conținutului stomacului arăta că 
alcoolul provenea din whisky. Pedersen pusese după 
această ultimă informație două semne de întrebare și 
unul de exclamare, în paranteză. 

Din cât vedea Dunja, nu era nimic remarcabil nici 
în raport. Însă îi dădea ceva la care să se gândească. La 
fel și conținutul stomacului. Nu era o surpriză să fie 
urme de narcotice și de alcool. Boschetarii fac adesea 
abuz de alcool și droguri și iau orice se nimerește. 
Însă whisky-ul nu era, de obicei, un lucru pe care 
să-şi cheltuiască banii. Era atât scump, cât și greu 
de consumat în cantități mari. Cu alte cuvinte, mai 
degrabă ajunsese la el în timpul unei spargeri sau i-l 
dăduse cineva. 

Şi apoi era cauza vătămărilor. Dacă teoria sa se do- 
vedea corectă, asta spunea destule despre făptaş. Sau 
făptaşi, dacă era s-o creadă pe femeie. Oricât de groaz- 
nic era gândul, cineva care sare în sus și în jos pe o 
victimă nu are ca scop principal uciderea. Dacă scopul 
ar fi fost să-i ia cuiva viaţa, existau căi mult mai rapide 
şi mai ușoare. Trebuie să fi fost altă forță motoare a 
atacului, cu moartea ca efect secundar inevitabil. 

După spusele lui Sannie, agresorii au râs și s-au 
purtat ca și cum ar fi fost un joc. Poate că asta era 
cheia? Se distrau, și totul era o glumă. Un joc în care 
victima nu era protagonistul, doar un obiect de re- 
cuzită necesar. 

Gândurile Dunjei s-au întors spre jocul „pisica din 
butoi“, atât de popular în familiile daneze în preajma 
postului Paștelui. Pe vremuri, bărbații se întreceau 
între ei ca să omoare o pisică închisă într-un butoi. 
În prezent, butoiul era plin cu dulciuri şi era treaba 
copiilor să le facă bucăţi, cu ajutorul unor bastoane și 
bețe, îmbrăcați de carnaval, cu părinţii încurajându-i 
de pe margine. 

Când era mică, întotdeauna jocul i se păruse dez- 
gustător și refuzase să participe. Nu putea pricepe 
ce făcuse pisica atât de rău încât să trebuiască să fie 
omorâtă în bătaie. Acum considera că e de-a dreptul 
revoltător şi hotărâse de mult că, dacă va avea copii, 
o să-i scutească de această activitate. 

Dunja s-a aşezat pe scaunul Bettinei. Chiar dacă 
nu se așteptase la mare lucru, tot sperase să existe 
mai multe probe și indicii. Mai multe teorii, chiar 
dacă erau greşite. Mai multe raționamente despre cine 
ar putea fi făptașul și cum ar putea face ancheta să 
avanseze. Dar nu exista nimic din toate astea. Aveau 
măcar intenția să prindă vinovatul, sau moartea unui 
boschetar era atât de neinteresantă, încât plănuiau să 
facă doar ceea ce era absolut necesar și apoi să lase 
cazul să se răcească în mormanul de crime nerezolvate? 

S-a ridicat și s-a uitat prin încăpere. Crime nerezol- 
vate. Cum de nu s-a gândit mai curând la asta? Cine 
ştie dacă era prima oară? Nu știa de cazuri asemănă- 
toare, dar, dacă Ussing și Bettina puseseră întotdeauna 

aşa de multă muncă și dăruire în anchetele lor, poate 
că nu era prea surprinzător. 

Dunja s-a apropiat de fişet şi a început să cerceteze 
conținutul unui sertar pe care scria Investigaţii curente. 
A găsit obișnuitele furturi de mașini și spargeri de case, 
delicte la care raportul poliției nu era decât o necesitate 
administrativă pentru a primi banii de asigurare. Erau 
delicte legate de proprietate și de droguri și o pleiadă 
de ciocniri de mașini cu fugă de la locul faptei. Cazuri 
în care nimeni nu se aștepta în realitate ca poliția să 
facă mare lucru. 

Pe dosarul care i-a atras atenția Dunjei scria Ata- 
curi (2). Cazurile de atac, în sine, nu erau ceva ex- 
traordinar, dar semnul întrebării din paranteză a 
îmboldit-o să înceapă să se uite prin documente. 
De cum a început să citească, a știut de ce apărea 
semnul de întrebare. 


Lars Brøhm, 25.08.2011 după-masa 

Victima era în autobuzul 338, în drum spre Humlebæk, 
citind o carte. La Snekkersten Stationsvej, călătorul aşezat 
alături s-a întors spre el şi, fără să fie provocat, l-a lovit 
cu pumnul în faţă de trei ori, apoi a rânjit şi a coborât 
din autobuz. 

Vătămări: nasul fracturat, cu sângerare masivă, co- 
moţie minoră. 

Conform declaraţiilor martorilor, făptaşul era însoţit 
de alt pasager. Amândoi aveau aproximativ douăzeci de 
ani şi purtau blugi de culoare închisă, încălțăminte sport 
şi hanorace cu gluga ridicată pe cap. 


Trine Seeback, 20.11.2011 dimineaţa 
Victima trecea pe lângă blocurile de locuinţe de pe 
Blichersvej, ascultând muzică în căști, când un bărbat 

s-a apropiat din spate şi a prins-o de păr, a aruncat-o la 
pământ şi a lovit-o de mai multe ori în faţă cu picioarele. 
Înainte să-şi piardă cunoştinţa, victima a văzut pe cineva 
stând în picioare pe iarbă, cu un telefon în mână şi râzând. 
Vătămări: fracturi ale nasului, pomeţilor şi mandibu- 
lei. Comoţie gravă şi hemoragie intracraniană. 
Nu s-au găsit martori. 


Michael Langby, 03.11.2012 seara 

Victima mergea singură cu bicicleta pe Gamle Helle- 
bækevej, la nord de Clubul de Golf Helsingør, când Făptaşul 
nr. 1 l-a prins şi l-a tras la pământ şi, împreună cu Făp- 
taşul nr. 2, a început să-l lovească. Victima a suferit 
lovituri puternice cu picioarele şi pumnii. 

Vătămările: fractura părții stângi a mandibulei, sân- 
gerare masivă a urechii drepte şi splina rănită. 

Conform declaraţiei unui martor, care îşi plimba câi- 
nele, mai era şi un al treilea făptaş care filma cu telefonul 
mobil. Toţi trei erau spre sfârșitul adolescenţei, cu pan- 
taloni de trening Adidas, încălțăminte sport şi hanorace 
roşu-închis, cu glugile trase peste cap. 


Genul acesta de lucruri era ceea ce o înspăimânta 
mai mult ca orice. Acte aparent întâmplătoare de 
violență neprovocată. N-ai cum să te aperi de ele, 
se produc din senin, când ești în drum spre casă de 
la muncă, întrebânduc-te ce să cumperi pentru cină. 
Şi hazardul era singurul care hotăra dacă victima o 
să fii tu sau altcineva. 

Happy slapping!. 

Auzise deja expresia, citise despre ea în ziare și vă- 
zuse clipuri pe YouTube. Ştia exact despre ce este vorba. 


1 (aprox.) Plesneală veselă (în limba engleză în original) 

Că a început în Anglia, printre adolescenţii din clasa 
muncitoare, care își pierduseră orice speranţe, că după 
ce a apărut smartphone-ul au început să iasă în gaşcă 
la vânătoare de persoane care nu bănuiau nimic. 

Scopul: distracție pe cinste și like-uri. 

Un „joc“ în care o persoană îi filma pe ceilalți, 
care atacau și loveau ţinta. Apoi postau pe internet 
atacul, adăugând vătămării şi insulta. Nu-și dăduse 
seama că moda se răspândise și în Danemarca. Dar era 
acolo, negru pe alb, în teancul de cazuri nerezolvate. 
Şi nu numai că fenomenul era acolo, dar făcuse deja 
prima victimă. 


30 


Fabian era în miezul unei furtuni şi se simţea ca 
un adolescent neajutorat pe cale să se înece în valurile 
înalte până la cer ale emoțiilor contradictorii. Ce făcea 
Sonja şi ce voia tipul ăla, White? 

Era și rănit, şi îngrijorat, și simțea cum se învolbu- 
rează în el gelozia ca smoala clocotită. Încercările jal- 
nice să rămână la suprafață l-au purtat până la Arild, 
unde s-a făcut de râs în așa hal, încât până la urmă 
s-a dus la fund ca un bolovan. 

Acum nu mai ştia pe ce lume e. Emoţiile erau încă 
prezente, dar nu îndrăznea să se încreadă în ele. Să fi 
fost oare un sâmbure de adevăr în critica lui White? 
El să fie cel care i-a întors spatele Sonjei, sau fiecare 
şi-a jucat rolul în acest dans? 

Fabian își închipuia deja cearta care îi aștepta. Nici 
unul dintre ei nu va fi în stare să asculte și să priceapă 
ce spune celălalt, din cauză că vor fi mult prea ocu- 
pați să strige și să arunce cu învinuiri. Promisiunea 
să nu se certe niciodată în fața copiilor, pe care o fă- 
cuseră amândoi, avea să pară, dintr-odată, lipsită de 
importanţă. Și avea să urmeze un război rece. O tăcere 
îndelungată, sufocantă, care să-i însoțească în vreme 
ce se instalau tot mai bine pe poziţii. 

Nu se vedea nici o cale de a evita asta. Însă Fabian 
voia în continuare să încerce, așa că în drum spre casă 
s-a oprit la magazinul cu fructe de mare Âlgrândens și 
a cumpărat un kilogram de scoici. Sonjei îi plăceau 
pasta alle vongole şi nimeni nu putea spune că el ar fi 
răsfățat-o gătindu-le prea des. Cel mult o dată pe an, 
și de fiecare dată ea spunea că nimeni nu putea să le 
prepare ca el. Secretul era să fiarbă dinainte roșiile 
într-un vin alb bun și să se asigure că scoicile sunt 
foarte proaspete. 

Dar în această seară probabil că ea n-o să spună 
nimic. Adică, dacă măcar o să dea pe acasă. După vi- 
zita acasă la White, Fabian a încercat de mai multe ori 
să o sune și, în cele din urmă, i-a trimis un mesaj ca să 
o întrebe dacă o să vină la cină. Ba chiar a încercat s-o 
ispitească, spunându-i ce găteşte. 

Fabian nu se așteptase la vreun răspuns. Dar ea 
văzuse mesajul. Era sigur de asta, pentru că Sonja 
încă nu învățase să anuleze anunţul automat „citit“. 
Spera că va veni și că, în cel mai bun caz, scoicile îi 
vor îmbunătăți destul de mult starea de spirit ca să-i 
dea lui şansa să-i explice. 

A pus albumul Closing Time al lui Tom White, care 
ştia că-i place ei, a aprins nişte lumânări și a așternut 
masa cu foarte multă atenţie. 

- V-aţi certat? 

Fabian s-a răsucit cu oala cu paste în mâini și 
a văzut-o pe Matilda, care se părea că citește în el ca 
într-o carte deschisă. În ultima vreme, făcea asta mai 
des. Se părea că vede adevărul din el și din Sonja, ceea 
ce l-a făcut să ignore impulsul de a-i înlătura vorbele 
cu un fornăit indiferent. 

- Nu, dar avem multe de vorbit. Fie vorba între noi, 
cred că e un pic supărată pe mine. 

- Tu eşti cel care ar trebui să fii supărat pe ea. 

Matilda s-a răsucit pe călcâie și a pornit spre living. 

Fabian a pus oala pe masă și s-a luat după ea ca s-o 
întrebe ce a vrut să spună, cu toate că, în adâncul său, 
credea că ştie. Atâta doar că nu pricepea cum de ghicise 
ea. El şi Sonja nu se mai certaseră de aproape doi ani. 
Nici măcar nu vorbiseră despre asta. Dar n-a ajuns 
decât până la canapea, pe care se întinsese Matilda, 
când s-a deschis ușa de la intrare și a apărut Sonja. 

- Hei, salut, a zis el, fără să primească răspuns. Cina 
e gata într-o clipă. 

- Bine, a zis Sonja, punându-și haina în cuier. 

- Matilda, vrei, te rog, să urci și să-i spui lui Theo? 

- Adică vrei să stăm acolo, sus, sau...? 

- Nu, e vremea să mâncăm. 

Cina s-a desfăşurat cam aşa cum se așteptase 
Fabian. În tăcere. Cel puţin în ceea ce o privea pe 
Sonja. Însă Matilda era într-o formă de zile mari. 

- Theo, cineva din clasa mea mi-a spus că te vezi 
cu sora mai mare a unui prieten. Aşa e? 

- Oh, Matilda, a zis Sonja. 

- Ce, n-am voie să întreb ceva? 

- Ba da, dar poate că Theodor n-are chef să răspundă. 

- Nici vorbă să mă văd cu cineva. 

- Atunci, măcar ţi-a picat cu tronc? 

Theodor a oftat și și-a dat ochii peste cap. 

- Matilda, las-o baltă, a zis Sonja. 

- De ce? 

- Oamenii nu vor întotdeauna să vorbească despre 
toate. 

- A, ca tine, aşa e? 

- Fabian, ştii ce-a apucat-o? 

Fabian a făcut semn din cap că nu. 

- Oricum, nu-i nevoie să spui nimic. Pot s-o întreb 
pe Greta. La urma urmei, ea știe totul. 

- Grozav, așa să faci, a bodogănit Theodor. 

-Şi cine-i Greta, dacă mi-e îngăduit să întreb? a zis 
Fabian, sperând că asta ar putea să ducă la alt subiect 
de conversație. 

- Nimeni. Cel puţin, nu cineva în care crezi tu. 

- Nu-mi spune că iar începi cu fantomele alea, a 
zis Theodor, umplându-și iar farfuria. 

-Nu sunt fantome, sunt duhuri. Şi până acum noi 
n-am luat legătura decât cu unul dintre ele. 

- Cine este noi? Fabian a încercat să prindă privirea 
Sonjei. Era ceva ce ea pornise, la urma urmei. Dar, ca 
un chelner într-un restaurant cu personal insuficient, 
ea a refuzat să se uite spre el. Matilda, a continuat el, 
ştiu că mami a zis că pivnița e bântuită, dar... 

-Poți să spui orice mama naibii vrei, l-a întrerupt 
Matilda. Dar există, e bine? 

-Nu folosim așa limbaj la cină. Sau nicicând, de fapt. 

- Ce, tu nu înjuri niciodată? 

- Nu despre asta e vorba aici, a zis Fabian, întrebân- 
du-se când oare copilița dulce cu codițe, căreia îi plăcea 
să stea în poala lui și să cânte la nesfârşit cântecul 
alfabetului, se transformase în pacostea asta de ado- 
lescentă, a cărei stare de spirit era imprevizibilă de la 
o clipă la alta. 

- A, bine, și despre ce este vorba? 

-Să-i respecţi pe ceilalți. Sonja, nu vrei să-mi dai 
o mână de ajutor? 

Sonja s-a uitat la el de parcă n-ar fi vorbit aceeași 
limbă. 

-Tu ești cel care nu respectă, a continuat Matilda. 
Eu cred în duhuri, e bine? Și se întâmplă să avem în 
țara asta libertatea religiei. 

- Religie? Cred că i-aş zice... 

- Indiferent. Am luat legătura cu Greta, care știe al 
naibii de multe despre tine. 

Matilda s-a ridicat de la masă, deși nu-și golise far- 
furia decât pe jumătate. 

- A, asta e interesant. Ca, de exemplu? 

- Că mami e necredincioasă. 

Răspunsul l-a plesnit ca un bici. În secunda urmă- 
toare, Matilda plecase de la masă și peste ei s-a lăsat 
o tăcere apăsătoare. 

- Cred că m-am săturat. Sărut-mâna pentru masă, 
a zis Theodor și a plecat și el. 

Cum putea ea să ştie? Oare a simțit și a citit printre 
rânduri, la fel ca el? Desigur, de aceea adusese vorba 
seara trecută. Dar să ai bănuieli și să simți e una. 
Faptul că părea cu totul sigură, asta era cu totul altă 
mâncare de pește. 

- Păi... a spus el, dând drumul aerului din plămâni. 
Asta a fost, nu-i vorbă, o cină plăcută. 

- Sincer, ce mama dracului e cu tine? 

Sonja se uita la el cu atâta ură în ochi, încât îi era 
greu să-i susțină privirea. 

- Ce vrei să zici? 

- Cum ai putut fi atât de prost încât să-i spui ei? 
Ce mama dracului a fost în capul tău? 

- Deci, e adevărat, a zis el, cu toate că nu asta vru- 
sese de fapt să spună. 

- Nu, nu este. Dar nu asta e important. Ce e im- 
portant e că, cine ştie de ce, ai simțit nevoia să o 
târăşti în asta pe fiica noastră. E cu totul revoltător, 
ştii, nu? 

- Sonja, nu i-am spus nimic Matildei. Fabian s-a stră- 
duit să rămână calm. Nici măcar n-am știut până acum. 

- Bine, deci, dintr-odată, crezi în hocus-pocusul ei. 

- Nu, nu cred. Am avut bănuielile mele. Venitul 
acasă târziu și lenjeria de lux. Ecuația asta nu-i prea 
complicată. 

- Fabian, lucrăm împreună. Alex m-a angajat să fac 
o instalație artistică, şi asta-i tot. Dar, desigur, dacă 
într-adevăr vrei să știi, cred că el e mult mai atrăgător 
decât eşti tu în clipa asta. 

Ar fi vrut să răspundă cu propriile lovituri, să ripos- 
teze cu un argument după altul despre faptul că ea se 
înşală cumplit. Problema era că nu avea argumente. 

- Bine, dacă asta simți tu, nu mai avem ce discuta, 
a zis el, sperând că ea o să spună ceva care să-i aducă 
mai aproape de luminița de la capătul tunelului, dar 
ea a rămas tăcută. Însă, în afară de asta, a continuat, 
trebuie să te rog să încetezi colaborarea cu el. 

- Cum? De ce să... 

- Sonja, încearcă un pic să asculţi, a întrerupt-o, 
întinzându-se peste masă ca să o ia de mână. Dar ea 
s-a retras și şi-a încrucişat braţele. Încă n-am dat asta 
publicității, aşa că trebuie să rămână între noi. Ți-l 
aminteşti pe Peter Brise? 

- Aha, tipul care a ajuns cu mașina în apa portului 
şi s-a înecat, a răspuns Sonja, călcându-și pe inimă. 

- Corect, numai că a reieșit că era mort de două 
luni. Congelat. 

Ea s-a străduit din răsputeri să n-o arate, dar își 
dădea seama că i-a stârnit interesul. 

- Motivul a fost să-i vândă toate bunurile și să facă 
să pară o sinucidere. 

- Ce, şi acum se presupune că Alex o să fie urmă- 
toarea victimă? 

- Păi, era pe lista posibilelor victime, și însuşi gândul 
că eşti prin apropiere m-a făcut să vin acolo. 

- Nu încerca să faci din asta ceea ce nu este. Ai venit 
ca să mă spionezi, și asta a fost o scuză convenabilă. 
Măcar mai este pe listă? 

- Nu e chiar sigur în momentul de față. Am vorbit 
cu Molander după ce m-am întors și tocmai verifica 
dacă vreunul dintre ei a primit de curând un nou per- 
mis de conducere. Pentru că Brise primise, și poți să 
vezi clar că nu este aceeași persoană pe... 

- Dar asta n-are nimic de-a face cu Alex, nu? l-a 
întrerupt Sonja. 

- În cazul lui, problema este că nu e cetățean su- 
edez şi folosește un permis de conducere american. 
Am cerut informaţii ca să aflăm dacă a fost emis de 
curând, dar asta va dura. În cel mai rău caz, câteva 
săptămâni. 

- Aşa că te întreb din nou. L-a privit drept în ochi. 
Măcar mai este pe listă? 

- Nu. Pentru că în prezent nu există nimic care să 
sugereze că e în zona primejdioasă. Dar nu aveam de 
unde să știu asta când am... 

- Ei bine, acum știi. Aşa că fă-ți ţie şi tuturor ce- 
lorlalți un serviciu și respectă asta. 

S-a ridicat de la masă. 

- Bun, deci acum pleci? 

- O să lucrez în atelierul meu. A scos din geantă 
un plic negru și i l-a dat lui Fabian. Asta a ajuns deja 
la aproape toți membrii importanți ai lumii artelor 
din această țară. 

Fabian a deschis plicul şi a scos invitația, care 
era neagră și îndoită pe mijloc. Când a desfăcut-o 

a văzut scris cu litere aurii mari: The Hanging Box by 
Sonja Risk!. 

- Dacă tu crezi că am de gând să arunc pe apa 
sâmbetei asta, mai gândeşte-te. Ar putea să fie marea 
mea lovitură și, oricât ai fi tu de gelos, n-am de gând 
s-o las să-mi alunece printre degete. 


1 Cutia atârnată, autor Sonja Risk (în limba engleză în 
original) 


ól 


Părea că ar putea fi o zi frumoasă. Lumina soa- 
relui începuse deja să împrăștie ceața dimineții care 
acoperea pământul și gaura de doi metri pe trei din 
peluză, unde dinții excavatorului mușcaseră adânc 
din pământ. 

Alături zăcea în așteptare un bărbat chel de vreo 
treizeci şi cinci de ani, înfășurat în vălul de ceață. 
Purta o pereche de pantaloni largi de bumbac bej şi o 
cămașă albă surprinzător de curată, dacă ne gândim 
prin ce trecuse în ultimele zile. Ochiul drept, de un 
albastru strălucitor, privea țintă cerul fără nori. Acolo 
unde ar fi trebuit să fie ochiul stâng era doar o masă 
de cheaguri de un roșu-închis. 

Cupa excavatorului a împins corpul pe pământul 
plin de pietriș și l-a rostogolit peste margine în groapă, 
în care era deja un sac negru pentru cadavre. În că- 
dere, fața s-a izbit de un bolovan și dinții cupei au 
făcut o gaură mare prin cămașă și adânc în burtă pe 
când împingeau corpul spre mijloc. Dar, după câteva 
încărcături de pământ și pietriș, și cadavrul, și sacul 
au fost acoperite. Bărbatul cu mănuși bine întinse pe 
mâini, caschetă și salopetă a oprit excavatorul și s-a 

dus la o rulotă mare, gri-argintie, care era parcată 
alături de un camion. 

Înăuntru şi-a scos hainele, le-a împăturit frumos 
şi a intrat sub duș. Corpul lui gol, alb, nu era doar sur- 
prinzător de suplu și adolescentin, era și lipsit de orice 
fel de păr. A deschis robinetul și s-a dat cu dezinfec- 
tant. După ce a terminat, a închis robinetul și și-a 
umplut o mână cu cremă de ras, pe care a întins-o 
pe față și pe cap, apoi a început să se radă cu mişcări 
lungi ale aparatului. 

Era clar că mai făcuse asta de multe ori, și când 
a dispărut crema de ras de pe cap a pornit în jos, 
oprindu-se pe drum la sprâncene, față și gât. Nici un 
fir de păr de pe piept, brațe sau picioare n-a fost cru- 
țat de lamă. Nici măcar cele de pe mâini și de pe 
labele picioarelor. 

După ce s-a șters, s-a dat pe tot corpul cu loțiune 
după ras, şi-a pus alte mănuși, s-a încălțat și s-a în- 
făşurat într-un halat de baie, după care a ieșit din 
rulotă și a mers agale până la vilă, având într-o mână 
o valiză veche și jupuită. 

În spălătorie a deschis valiza şi şi-a schimbat pan- 
tofii cu o pereche de papuci de unică folosință, apoi 
a pornit pe hol, fluierând, spre încăperea cea mare și 
bucătăria deschisă. A luat din frigider o sticlă de bere, a 
deschis-o și a luat câteva înghiţituri, în vreme ce căuta 
prin lista de cântece de pe mobilul lui Chris Dawn. 

Curând, din difuzoarele de pe tavan se auzea „Livin! 
on a Prayer“ a lui Bon Jovi. Bărbatul a mărit volu- 
mul și a cântat și el pasajul introductiv cu efect talk 
box, dansând din bucătărie până la congelatorul de pe 
hol, care era încă în priză și zumzăia. A făcut un salt 
şi s-a așezat pe capac, a luat câteva guri de bere, apoi 

a pus sticla jos și a început să bată în congelator în 
ritmul muzicii. 

„Whoa, we're half way there! Whoa, livin’ on a pra- 
yer!“ a zbierat și el refrenul, apoi a terminat dintr-o 
înghițitură lungă ce mai rămăsese din bere. A încheiat 
cu un râgâit prelung, după care a sărit jos de pe con- 
gelator. A scos din buzunar o pungă mică de plastic în 
care a pus sticla și apoi a mers mai departe prin casă 
pe solo-ul de chitară al lui Richie Sambora. 

A trecut dintr-o cameră în alta, întinzând bine mă- 
nușile pe degete. Era prima dată când putea să se uite 
ca lumea prin casa asta enormă, și a zăbovit uitându-se 
la ce era pe pereţi şi ce era ascuns prin sertare și du- 
lapuri. Din când în când se oprea în fața unei picturi, 
o cerceta mai atent și o fotografia cu telefonul înainte 
să meargă mai departe. 

La etaj, în aripa de vest, a găsit un dormitor de 
mărimea unui apartament mediu. Și în vreme ce rit- 
mul discret al sintetizatorului de ritm din „In the Air 
Tonight“ a lui Phil Collins începea să umple camera, a 
pus valiza pe carpeta neagră care se întindea de la un 
perete la altul și s-a uitat în jur la tapetul roșu, negru 
şi auriu, de inspiraţie burlescă. În mijlocul încăperii 
se afla un pat mare, cu baldachin, cu cearșafuri din 
mătase roșie, iar de-a lungul șirului de ferestre era 
un divan asortat, cu câteva rochii aruncate neglijent 
peste spătar. De cealaltă parte a patului era o masă 
de toaletă cu o oglindă luminată mare și cu un copac 
cu bijuterii plin de coliere. 

A intrat într-un dressing mare, luminat de sute 
de leduri încastrate, şi s-a uitat în jur, pe când Phil 
Collins începea să cânte. Dulapuri, sertare și rafturi. 
Toate pline până la refuz cu haine, pantofi și poșete. 
Un pic mai puțin de jumătate din spaţiu îi aparținea 

lui Chris Dawn, cu de toate, de la costume gri până la 
costumațţie de scenă, cu cizme cu paiete şi pantaloni 
de piele cu ținte. 

Well if you told me you were drowning, I would not 
lend a hand. 

Şi-a pus o pereche de chiloți largi cu model de ca- 
pete de mort, şosete negre și o pereche de blugi negri 
destul de roși. Apoi s-a dus în fața unei oglinzi până-n 
podea și s-a privit din diferite unghiuri. A strâmtat 
şi a potrivit. 

I've seen your face before my friend, but I don't know 
if you know who I am. 

A constatat că blugii îi sunt prea mari cu cel puțin 
un număr, dar soluția era simplă, o curea cu ţinte și 
o pereche de cizme cu botul ascuțit și tocuri. Acum îi 
veneau ca turnați. 

Well I was there and I saw what you did, I saw it with 
my own two eyes. 

La sfârșit a ales un tricou vechi, jerpelit, care avea 
imprimat logoul Aerosmith și un tonomat, l-a tras 
peste cap și a făcut ultimele ajustări, cu un zâmbet 
mulțumit. 

So you can wipe off that grin, I know where you've 
been. It's all been a pack of lies. 

S-a întors în dormitor, s-a dus cu valiza la toaletă 
şi a aprins luminile care încadrau oglinda. A scos un 
portret al lui Chris Dawn, l-a fixat pe oglindă, apoi 
a ales o pereche de sprâncene de nuanța potrivită și 
și le-a lipit. Pe când adăuga nasul fals, care era doar 
un pic mai mare decât al său, și un pic de pudră corec- 
toare, semăna din ce în ce mai mult cu Chris Dawn. 
Dar numai după ce şi-a pus peruca cu păr lung și drept 
a arătat cu adevărat ca el. 

Cânta în vreme ce își punea niște inele de argint cu 
cap de mort, pe care le găsise într-un sertar. 

S-a ridicat şi a început să meargă prin cameră, ca și 
cum ar fi vrut să-și încerce noua înfățișare și să şi-o 
însușească. După câteva tururi, mișcările îi erau cu 
totul altele, şi când au intrat tobele din cântec nu s-a 
putut stăpâni să danseze și să bată în tobe imaginare. 

Sunetul unui telefon a întrerupt muzica, și bărbatul 
s-a repezit la panoul de control de lângă pat ca să re- 
ducă sunetul și să poată localiza sursa. Venea dintr-o 
cameră alăturată, care avea rolul de birou. Telefonul 
bej cu difuzor, model mai vechi, cu robot, era așezat 
pe un birou ordonat. S-a dus la el și l-a privit până ce 
apelul a încetat. 

„Ai sunat la Chris Dawn. Zi ceva drăguţ şi poate o să 
te sun. This will not be repeated in English!“ spunea 
vocea înregistrată a lui Chris. 

„Bună, iubitule, eu sunt. Am încercat să te sun pe 
mobil, dar nu răspunzi. Sună-mă când auzi asta. Copiii îşi 
doresc foarte tare să te salute. Ne vedem mâine. Te iubesc.“ 

Apelul s-a încheiat și bărbatul a așteptat câteva 
secunde până să apese pe buton ca să audă mesajele 
primite. 

„Salut, sunt Sture. M-am uitat pe contract, aşa că 
sună-mă.“ 

Un bip. 

„Hei, hei! Sunt Guggen de la Soundscape. Voiam doar 
să-ţi spun că a sosit dispozitivul de armonizare. Și, după 
cum te știu, nu vrei să aștepți mai mult decât trebuie, 
aşa că, fiind eu un tip drăguţ, mi-am zis să trec pe la tine 
azi, sâmbătă, după închidere. Pe curând.“ 

Alt bip. 


1 N-o să repet asta în engleză. (în limba engleză în original) 

„Hey Chris, miss G here. You know I don't speak 
Swedish. Anyway, just listened to your new song. Loved 
it, want it. Beep me back.“ 

„Nu mai sunt alte mesaje“, s-a auzit o voce rigidă 
de robot. 

Bărbatul a apăsat pe alt buton. 

„Ai sunat la Chris Dawn. Zi ceva drăguţ şi poate o să 
te sun. This will not be repeated in English.“ 

„Ai sunat la Chris Dawn“, a repetat el cu același 
accent din Skåne. „Zi ceva drăguţ şi poate o să te sun. 
This will not be repeated in English.“ 

L-a apăsat din nou. Același buton, același mesaj. 

„Ai sunat la Chris Dawn. Zi ceva drăguţ şi poate o să 
te sun. This will not be repeated in English.“ 

„Ai sunat la Chris Dawn. Zi ceva drăguţ şi poate o 
să te sun. This will not be repeated in English.“ 


1 Hei, Chris, sunt miss G. Ştii că nu vorbesc suedeza. În fine, 
tocmai ţi-am ascultat noul cântec. Il ador, îl vreau. Sună-mă. 
(în limba engleză în original) 


82 


PLICTISITĂ 

Doar atât spunea mesajul. Un cuvânt. De la un 
număr necunoscut. Dar un cuvânt era tot ce-i trebuia 
lui Theodor. Nu i-a fost greu să-și dea seama de la cine 
era și ce însemna. Alexandra nu numai că se gândea la 
el, dar își dăduse osteneala să-i afle numărul. Această 
revelaţie a făcut să tresară ceva din el, și s-a culcat pe 
pat, cu inima bubuind, încercând să se gândească la 
un răspuns potrivit. I-au trebuit zece minute încheiate 
până ca mâna transpirată să tasteze cele două cuvinte 
şi să le trimită. 

LA FEL 

Desigur, în acel moment era o minciună gogonată. 
Adevărul era că se simţea atât de încordat, încât îi 
venea să sară pe pereţi în așteptarea răspunsului ei. 

ÎMPREUNĂ? 

Din nou se limitase la un cuvânt. Ca să nu se lase 
mai prejos, și-a limitat răspunsul la două litere. 

DA 

Theodor știa bine unde locuiește Alexandra. Casa 
ei era una dintre cele mai frumoase din Tågaborg, 
la coiţul dintre Johan Banérs Gata și Karl X Gustavs 
Gata. Trecuse cu bicicleta pe acolo de nenumărate 

ori, și uneori chiar s-a strecurat aproape, ca să arunce 
o privire în camera ei prin gardul viu stufos, doar ca să 
ştie dacă este acasă. 

Dar acum era prima oară că deschidea poarta și 
păşea pe pavajul în multe culori, urca cele cinci trepte 
vopsite în alb și suna la ușă. Era agitat și și-a dat seama 
că tot înghite în sec. De ce nu răspunde? A apăsat din 
nou butonul și a auzit clopoțelul înăuntru. Doar glu- 
mise cu el? Și-a dat seama că i-a căzut cu tronc şi a 
hotărât să se joace cu emoţiile lui? Se întreba dacă 
n-ar trebui să plece, pentru că asta era, fără îndoială, 
prea frumos ca să fie adevărat, dar a hotărât să vadă 
dacă ușa e încuiată și a apăsat pe clanță. 

Nu mai văzuse niciodată un astfel de hol. Era la 
fel de mare ca un living. Tavanul era foarte înalt și 
peste tot erau uși duble întredeschise. Pereţii erau de 
un verde-închis, împodobiți cu trofee de vânătoare, 
puști vechi şi săbii. Drept înainte, o scară largă ducea 
la etaje. 

- Bună ziua, a strigat. Ăăă, sunt aici. 

Nu a răspuns nimeni. Poate că ea e la baie, sau 
poate casa e atât de mare, că nu l-a auzit. S-a descăl- 
țat şi a intrat în bucătărie, care era cel puţin la fel de 
luxoasă ca holul. 

- De ce ţi-ai scos tenișşii? 

Theodor s-a răsucit, surprins, și a văzut-o pe Ale- 
xandra așezată pe podea, rezemată de perete, cu o 
bere în mână. 

- Ăăă, n-am ştiut... 

-Vrei şi tu? A ridicat sticla. Poţi să-ți iei din frigider. 

- Bine. 

A trecut de corpul central, a deschis frigiderul și 
a luat o bere. 

Băuse de mai multe ori bere. Ba chiar se îmbătase. 
Şi totuși, i se părea că e prima oară când au ridicat sti- 
clele și au băut fără să-și desprindă privirile. Era amară 
şi tare, nu prea bună, dacă se gândea bine. Dar ce 
conta? Era îndrăgostit. Fir-ar să fie, era îndrăgostit până 
peste urechi. Pentru prima oară, şi-a dat voie să se 
gândească la asta. Rahat, i se aprinseseră călcâiele. 

- Vino, a zis ea și a dispărut în hol. 

A urmat-o în sus pe scară și pe alt hol până au 
ajuns în camera ei, care era, de fapt, un apartament de 
două camere cu propria bucătărie și baie. L-a condus 
în dormitor, unde cea mai mare parte a spaţiului era 
ocupată de un pat mare, plin de perne. Într-un colţ, în 
fața ferestrei, era un birou care avea alături un dulap 
deschis cu o combină stereo din cele la care el nu putea 
decât să viseze, iar de-a lungul celuilalt perete era un 
dulap cu câteva uși întredeschise, dovada că ea avea 
o grămadă de haine. 

- Ai ascultat vreodată Lykke Li? 

Alexandra s-a aşezat pe pat. 

Theodor a încuviințat din cap, cu toate că habar 
n-avea cine era, pe când se ducea să se uite la câteva 
postere de arte marțiale înrămate, cu Bruce Lee şi 
Jackie Chan. 

-Îți place chestia asta? 

- Poate că da. Alexandra a ridicat din umeri şi a 
întins mâna după telecomandă. Aveam impresia că 
tu nu asculți decât death metal şi thrash punk. 

- Nu, ascult tot soiul de chestii, și Lykke Li e, cum 
s-ar zice, marfă de marfă. 

S-a aşezat pe marginea patului. 

- Nu-i așa? Mai ales ultimul album. E singurul lucru 
pe care îl ascult acum. 

A îndreptat telecomanda spre combină, care a por- 
nit şi a început să cânte Wounded Rhymes la volum 
maxim. Apoi ea și-a terminat berea și a închis ochii. 

Theodor s-a uitat la ea şi a văzut că e absorbită 
complet de muzică și ştie pe de rost fiecare vers. Dar 
el nu prea ştia ce să creadă. Nu suna ca nimic din ce 
ascultase vreodată. Câteva tobe și o temă ciudată de 
orgă. Şi totuși, era ceva destul de bun în asta. 

A mai băut un pic de bere şi a observat că ea e și 
mai drăguță de aproape, dacă era posibil. S-ar putea 
să fie cel mai frumos lucru pe care îl văzuse în viața 
lui. Ar fi vrut să se apropie de ea și să o sărute, dar 
n-a îndrăznit. Nu voia să riște s-o înfurie. Sau poate 
asta aştepta să facă el? 

- E adevărat că te-a închis într-un cuptor de pâine 
vechi? 

Nu era surprins că ea știa asta. Toată lumea știa. 
Dar nimeni nu întreba. Poate pentru că știau că el 
n-o să răspundă. Cele întâmplate erau ultimul lucru 
despre care voia să vorbească. Și totuși, s-a pomenit 
că încuviințează. 

- Deci erai, cum s-ar zice, pe cale să mori? 

A dat iarăși din cap. 

- Uau... Cum te-ai simțit? Am auzit că ai stat închis 
ore întregi. 

- La început am crezut că e doar un vis urât. Dar 
când mi-am dat seama că, de fapt, sunt treaz, m-am 
speriat de-a binelea. I-a întâlnit privirea și și-a dat 
seama că este prima dată când vorbește despre asta 
cu altcineva decât terapeuta. N-am mai fost niciodată 
aşa de speriat. 

- N-ai încercat să ieși? 

- Ba da, dar n-am reușit. Eram legat și, în plus, n-aveam 
loc să mă mișc. Nu puteam decât să încerc să rămân calm 

şi să nu irosesc oxigenul. Dar n-am putut să fac nici 
măcar asta. O vreme am auzit pe cineva în casă. Cred 
că era tata care se întorsese de la spital, şi m-a cuprins 
panica și am început să ip. Dar nu m-a auzit și a plecat 
iar, şi atunci am zăcut acolo, țipând. 

Theodor a tăcut și a clătinat din cap, dojenindu-se 
singur. A băut restul de bere. 

- Păi, cred că cei mai mulți oameni ar fi intrat în 
panică în acea situație. 

- Dar tu nu, nu-i așa? 

Alexandra a ridicat din umeri. 

-Cine știe? Una e să stai aici și să vorbeşti despre 
asta. Dar e cu totul altceva să se întâmple cu adevărat. 
Poate că sună cu totul aiurea, dar... A şovăit, privindu-l 
în ochi. Într-un fel, simt că mi s-ar părea, de fapt, că 
e, cumva, plăcut. Poate că nu înţelegi asta, dar, cum 
s-ar zice, să pluteşti, pur și simplu, în neant, nu mai 
trebuie să-ți pese de nimic, poți să uiţi de toate. 

Lui Theodor aproape că îi dăduseră lacrimile. În 
sfârșit, cineva care îl înțelegea. Pentru prima dată 
de când se ştia, nu-și dorea nimic mai mult decât să 
vorbească despre asta. 

- Exact aşa m-am simțit de îndată ce am renunțat 
la speranță. Vorbele i se îmbulzeau pe buze. Era ca și 
cum toată frica se scursese din mine. Ca și cum mă 
descotorosisem de tot ce era greu și puteam să zac 
acolo și să savurez. A tăcut, oftând, şi și-a scuturat 
capul. Știu că e ceva rău, dar nu mă pot împiedica să 
văd viața ca pe afurisitul ăsta de rucsac greu pe care 
trebuie să-l cari după tine, cu toate că e tot mai greu 
cu fiecare pas pe care îl faci. Şi tocmai când tata a 
plecat și mi-am dat seama că s-a terminat a fost ca 
şi cum am reușit, în sfârșit, să-mi dau jos rucsacul. 

S-a oprit şi ea i-a susținut privirea. Nici unul n-a 
spus nimic, în vreme ce Lykke Li cânta că mai degrabă 
ar muri în brațele cuiva decât singură. 

Apoi ea i-a prins mâinile și i le-a umplut de o căl- 
dură care i s-a răspândit în sus pe braţe și prin tot 
corpul. Își simţea pulsul iuţindu-se și pompându-i 
sângele acolo, jos. Venise oare momentul? N-o mai 
făcuse niciodată. Dar se gândise la asta. Aproape în 
fiecare zi. 

- Vino, vreau să-ți arăt ceva. Alexandra i-a lăsat 
mâinile și a ieșit din cameră. Vino! 

Theodor s-a dat jos de pe pat și și-a împins în jos 
erecţia cât de bine a putut pe când mergea pe hol. 
N-o vedea, dar o auzea îndreptându-se spre scară. 
S-a grăbit după ea, dar n-a prins-o din urmă decât 
când erau deja în pivniţă, în drum spre o sală mare 
și luminoasă pentru yoga, plină de saltele moi și cu 
oglinzi pe peretele din față. 

- Uau, a exclamat el, privind în jur. 

-E a lui mami. Dă lecţii de yoga şi „mindfulness“. 
Dar, dacă mă întrebi pe mine, ar trebui să-i spună 
„mindfuckness“1. Uneori sunt goi pușcă şi iau poziţiile 
războinicul și câinelui cu capul în jos şi tot aşa... În 
fine, la naiba cu astea, vino. 

S-a oprit în mijlocul sălii într-o poziție care arăta 
că e gata de luptă. 

-Ce e, ce ar trebui să fac? 

- Vezi dacă poți să mă pui la podea. 

Theodor a râs și și-a scuturat capul. 

- De ce să fac așa ceva? 


1 „Stare de conștiență“, respectiv (aprox.) „stare de scrân- 


tiență“ (în limba engleză în original) 

- Dacă mă vrei, trebuie să mă câştigi. Adică, dacă 
te încumeți. 

I-a zâmbit șmechereșşte. 

O voia. Dar nu se putea bate cu o fată. S-a apropiat 
de ea. 

- Şi dacă n-o fac? Dacă refuz? 

A ocolit-o și a rămas în spatele ei. 

-Atunci poți să pleci acasă. Fătălăii nu-s genul meu, 
a zis ea, fără să dea cel mai mic semn că o să se răsu- 
cească și o să-l înfrunte. 

Gândul că ar putea să-i secere picioarele şi să o 
prindă când cade n-a ajuns mai departe de nivelul 
impulsului, pentru că ea s-a răsucit, i-a cosit picioarele 
şi l-a tras, făcându-l să cadă lat. Într-o secundă, era 
peste el, țintuindu-i cu genunchii brațele pe saltea. 

Însă picioarele lui erau libere, şi curând le-a ridi- 
cat în spatele ei şi a reușit să-i prindă cu ele capul, 
s-o tragă jos şi să se rostogolească pe o parte. Acum 
nu mai trebuia decât să-i blocheze braţele și să-i eli- 
bereze capul. Însă era mai puternică decât se aștep- 
tase, și în curând ea era cea care îl ținea într-o priză 
de strangulare. 

A încercat să tragă aer în piept, dar n-a reușit. În 
același timp, niște pumni îl izbeau din mai multe di- 
recții. Tare și necruţător. Era ca și cum, dintr-odată, 
l-ar fi atacat mai mulți oameni. Și acum îi vedea pe 
toți. Erau aici. Mutrele din Stockholm. Toate persoa- 
nele pe care le ura și voia să le lovească până ajung un 
maldăr de carne crudă. 

În cele din urmă, sângele care curgea din nasul 
Alexandrei l-a făcut să-și dea seama că nu sunt decât 
ei doi. Rahat, o lovise, și mult prea tare. Doar atât 
a avut timp să-și spună ce ea a izbucnit în râs și şi-a 
şters nasul. 

-Bună treabă. Deci poţi s-o faci, trebuie doar să vrei. 


őő 


Clipul fusese filmat cu un telefon care trebuie să fi 
fost vechi. Imaginea era instabilă, cu granulaţie mare 
şi neclară, iar gama de culori era în zona bej. Însă 
conținutul era la fel de înspăimântător ca și cum ar 
fi fost filmat cu rezoluție mare pe o Steadicam. 

Un vagon de metrou plin pe jumătate, undeva, în 
Londra sau New York. Cei mai mulți dintre pasageri 
păreau obosiţi, rezemați de spătar sau pe jumătate 
adormiţi, ca și cum ar fi fost pe drum spre casă după 
o lungă zi de muncă. Un bărbat de vârstă mijlocie citea 
un ziar. Lângă el stătea o negresă cu păr bogat și căşti, 
dând din cap în ritmul muzicii. Apoi erau două fete 
în uniformă şcolară, cu ghiozdanele în poală, şi vizavi 
era un tată cu fetița adormită în poală și băieţelul pe 
scaunul de alături. 

Nimeni nu părea să-și dea seama că sunt filmaţi. 
Metroul a încetinit și scrâșnetul frânelor a acoperit 
totul, dar numai băieţelul şi-a dus mâinile la urechi. 
Uşile s-au deschis și câțiva călători au coborât, alții 
au urcat. Printre ei era o femeie mai în vârstă care se 
străduia să-și mențină echilibrul pe când se uita în jur 
după un loc la care nimeni nu era dispus să renunțe. 

Apoi cineva în haine întunecate la culoare a intrat 
în cadru, din dreapta, mişcându-se repede. Fără nici o 
avertizare, l-a pocnit cu pumnul în față pe tatăl cu doi 
copii. Lovitura a fost atât de puternică, încât tatăl a 
scăpat din braţe fetița, care a alunecat afară din cadru. 
Băiețelul a izbucnit în plâns și a început să strige după 
ajutor, disperat. Dar nimeni nu i-a sărit în ajutor. Cei 
mai mulți dintre călători s-au îndepărtat, iar bărba- 
tul în haine întunecate a continuat să lovească fața 
omului, care acum era inconștient, până ce metroul 
a încetinit din nou şi s-au deschis ușile. 

De-abia pe când ieșea din metrou și-a făcut cu- 
noscută prezenţa persoana care filma. Nu arătân- 
du-și fața, ci cu un hohot de râs. Un râs batjocoritor 
scos de o voce tânără, feminină, urmat de cuvintele 
You should have taken the fuckin’ screamer too!. Şi apoi 
clipul se termina. 

Dunja a ridicat privirea de la ecranul laptopului şi 
s-a uitat pe bovindou. Nu știa cine e mai rău, tipul 
care a lovit sau fata care filma. Râsul crud, din care 
răzbătea disprețul față de toate lucrurile în care cre- 
dea ea însăși. Sau faptul că victima era însoțită de 
copii, care trebuie să fi fost traumatizaţi ani în şir 
după aceea. Sau faptul că nici unul dintre privitori 
n-a mișcat un deget. Toţi oamenii aceia trebuie să 
fi fost șocați, dar, mai presus de orice, ușurați că nu 
li se întâmplă lor. Rahat... 

Nu mai știa câte clipuri văzuse. Imagini mișcate, 
neclare, în care făptaşul apărea fără să fi fost provocat 
şi îşi dobora victima. De cele mai multe ori nu era 
decât o lovitură puternică în față, uneori urmată de 


1 (aprox.) Ar fi trebuit să-l pocneşti și pe blestematul ăla de 
urlător. (în limba engleză în original) 

alte câteva, sau, ca în ultimul clip, făptașul o ținea tot 
aşa şi nu se oprea până ce victima nu-și pierdea cunoş- 
tința. Însă nu găsise până atunci nimic care să amin- 
tească de investigația la care n-avea voie să lucreze. 

Galbeni și veseli, spusese Sannie Lemke. Ba chiar o 
repetase de câteva ori. Toți păreau veseli. Dar galbeni? 
Ce voia să spună cu asta? Hainele lor? 

Gândurile i s-au întors la Carsten. Aproape întot- 
deauna se întorceau la el când se bloca pe o linie de 
raționament şi nu reușea să înainteze. Poate din cauză 
că acele momente îi aminteau de o impresie pe care 
o avea mereu în anii petrecuţi cu el. Impresia că se 
confruntă cu o problemă care n-are soluție. Un labi- 
rint fără ieșire. 

Dunja se întrebase uneori dacă asta însemna că-i 
duce dorul, la urma urmei, dar de fiecare dată a ho- 
tărât că e mai degrabă pentru că se bucură că nu mai 
este în viața ei. Acum îi era greu să priceapă cum de 
îl răbdase atâta vreme. Veșnica respirație urât mirosi- 
toare, concepția învechită despre femei, care răzbătea 
la suprafață oricât s-ar fi străduit el s-o ascundă. De 
fapt, infidelitatea lui Carsten din Stockholm fusese 
cea mai mică dintre problemele ei. Uneori simțea 
chiar recunoștință, pentru că îi dăduse tocmai im- 
boldul de care avea nevoie ca să-l părăsească o dată 
pentru totdeauna. 

De atunci nu-l mai văzuse decât o dată. Chiar după 
un interviu de angajare pe care Kim Sleizner îl sabotase 
încă înainte să înceapă. Dunja hotărâse să-și lingă 
rănile la Café Diamanten de pe Gammel Strand, dar 
i-a părut rău de îndată ce l-a văzut cum se răsfață la 
soare la cea mai bună masă din curtea interioară, în- 
soțit de o persoană căreia părea să nu-i pese dacă este 

supusă viziunii lui despre femei. Și el a văzut-o, dar 
s-a prefăcut că nu există, iar ea a făcut la fel. 

Galbeni şi veseli... Încă nu pricepea. Oare n-a auzit 
bine? Să n-aibă nimic de-a face cu happy slapping? 
Singurul lucru la care se putea gândi că este și galben, 
și vesel era emoticonul smiley!. Ia stai un pic... Cum 
de nu i-a dat prin cap mai devreme? 

Cuprinsă de un nou val de energie, Dunja s-a ri- 
dicat în capul oaselor pe canapea, a deschis laptopul 
și a tastat în fereastra de căutare „smiley slapping“?. 
Au apărut o puzderie de clipuri. Multe dintre ele erau 
animația unor smileys în lupte. Însă mai în josul listei 
lucrurile au devenit mult mai interesante. A dat clic 
pe unul dintre clipuri și, la câteva secunde după ce a 
început piesa clasică, a fost convinsă că e pe drumul 
cel bun. 


1 Zâmbet, față zâmbitoare (în limba engleză în original) 
2 (aprox.) „Plesneală voioasă“ (în limba engleză în original) 

După cearta din timpul cinei de vineri, Sonja s-a 
închis în atelierul său de la mansardă, iar Fabian a 
adormit aproape imediat. Sâmbătă dimineața i-a bătut 
la ușă cu o cană cu cafea proaspătă și un croasant, 
sperând să aplaneze lucrurile. Însă ea nu era acolo, şi, 
în accesul de furie, a trântit ceaşca pe podea, stropind 
cu cafea câteva tablouri. 

Fabian n-a mai văzut-o de atunci, deși avea o idee 
despre locul în care se află. A fost de mai multe ori pe 
punctul de a o suna, ca să ceară divorțul sau să-i zică 
vreo câteva. Dar a reușit să-și stăpânească degetele 
care pluteau deasupra telefonului și a încercat să se 
convingă că ea doar lucra, nimic altceva. 

După un duș îndelungat, Fabian a încercat să-i tre- 
zească pe Matilda și Theodor, dar nici unul dintre ei 
n-avea chef să facă ceva împreună. Așa că s-a dus la 
secție, ca să se gândească la altceva decât la Sonja. 

Astrid, Klippan și Irene erau acolo, şi împreună au 
reușit să șteargă ultima dintre spaimele lui că Alex 
White ar putea să fie următoarea victimă a făptașului, 
reducând lista la doar două nume: Jarl Wreese și Emil 
Milles. Unul era un antreprenor care acumulase o avere 
personală de 175 de milioane de coroane printr-o serie 

de investiţii fructuoase. Celălalt, un magnat al pieţei 
imobiliare, care se specializase în proprietăți comerci- 
ale în locuri de prim rang din întreaga lume, declara 
un portofoliu personal în valoare de aproape 300 de 
milioane. Wreese era divorțat, fără copii, iar Milles, 
care era cu câțiva ani mai tânăr, încă locuia singur. 

Amândoi bărbaţii își declaraseră pierdut permisul 
de conducere în ultimele șase luni. Din păcate, analiza 
comparativă a lui Molander pe fotografiile vechi și noi 
nu fusese de mare ajutor. Existau, cu siguranță, câteva 
diferenţe, linia părului, nuanța tenului și structura 
feţei, însă nu erau suficiente ca să-și dea seama dacă 
persoana din imagine este sau nu altcineva. 

Aşa încât echipa i-a convocat pe cei doi bărbați ca să 
se asigure că sunt cine susțin că sunt. Interogatoriul a 
durat cea mai mare parte a după-amiezii de sâmbătă, 
până să poată spune cu certitudine că amândoi bărba- 
ţii spun adevărul și li se poate permite să plece acasă. 

Într-un fel, era o veste bună faptul că nu au o nouă 
victimă. În același timp, exista o dezamăgire palpabilă 
când s-au adunat ca să discute pașii următori. Impresia 
că sunt înapoi în căsuţa de pornire i-a golit de toată 
energia, şi nici unul dintre ei n-a putut să vină cu 
vreo idee nouă. 

Nici măcar întâlnirea lui Irene cu cei de la Ka-Ching 
n-a dus nicăieri, n-a făcut decât să confirme ceea ce 
bănuiau deja: că singurele feluri de comunicare dintre 
făptaș și firmă au fost prin e-mail, SMS şi, în cazuri 
rare, telefon. Nu fusese niciodată prezent la birou în 
carne și oase și folosise tactici evazive ca să-i facă pe 
ceilalți să creadă că e bolnav și lucrează de acasă sau 
e în vreo călătorie. 

Din discuţiile ulterioare cu brokerul şi banche- 
rul a reieşit că amândoi s-au întâlnit de multe ori cu 

făptașul. Nici unul nu și-a dat seama, și probabil că 
de aceea el trecuse la altă bancă, unde nimeni nu-l 
întâlnise și nu dăduse mâna cu adevăratul Peter Brise 
şi, prin urmare, nu putea bănui că nu este el. Mai erau 
multe de spus și, spre seară, Astrid a propus să plece 
în weekend și să se întoarcă luni, cu forțe noi. 


Când a ajuns acasă, Fabian a găsit-o pe Matilda care 
se uita la televizor în living, singură. I-a propus să joace 
ceva, poate să gătească împreună cina, dar ea n-avea 
chef să facă nimic și de-abia i-a răspuns la propuneri. 
Mai târziu, când și-a dus farfuria cu cina în camera 
sa, Fabian s-a dat bătut și, în mod excepțional, a făcut 
exact ce îi venea să facă. 

A destupat una dintre sticlele al căror nume nu și-l 
amintea niciodată, cele pe care Sonja voia întotdeauna 
să le păstreze pentru o ocazie specială. Apoi s-a in- 
stalat pe canapea și a lăsat combina stereo să arate 
ce poate. A ascultat tot ce-i plăcea, dar nu mai avea 
niciodată timp să asculte. Transatlanticism al celor de 
la Death Cab for Cutie și I'm Wide Awake, It's Morning 
al formației Bright Eyes, ambele albume fantastice, ca 
şi Chutes Too Narrow al celor de la The Shin, din care 
cumpărase două exemplare, ca să poată ține unul în 
mașină. Undeva, pe la mijlocul lui Good News for People 
Who Love Bad News al formaţiei Modest Mouse, a 
adormit pe canapea fără să se gândească deloc la Sonja. 

Duminică a fost și mai rău, însă, părea un mers 
anevoios prin deşert, cu dimineața de luni o oază în- 
depărtată la care nu avea să mai ajungă. Sonja era 
prezentă peste tot, mereu încâlcindu-se în gândurile 
lui. Când nu ea era cea care îl deranja, era golul pe care 
îl lăsase ea în urmă. Singurul fel de a o alunga, în afară 

de alcool și muzică, era munca. Necazul era că îi se- 
caseră ideile, la fel ca restului echipei. 

L-a sunat pe Molander ca să-l convingă să mai caute 
un fir de păr, o amprentă sau orice ar putea să-l lege 
pe făptaş de mașina sau de apartamentul lui Brise. 
Dar Molander n-a răspuns la telefon și, începând să se 
simtă disperat, l-a sunat pe Hugo Elvin pentru prima 
dată în cei doi ani petrecuţi la Helsingborg. Elvin fu- 
sese autorul marii descoperiri din anchetă, împreună 
cu Klippan, și Fabian spera că ar putea să vadă ceva 
dincolo de fundăturile şi indiciile care se răciseră de 
mult și nu duceau nicăieri. Dar şi acolo a dat de robot. 

„Sunt Elvin. Nu pot vorbi acum, dar tu poţi. Fă-o.“ 

În acea după-amiază, într-un ultim efort disperat, 
Fabian a hotărât să se ducă în Mariastaden să bată 
la uşa lui Rickard Jansson. Îl sunase mai devreme, în 
timpul micului dejun, să-l roage să verifice dacă și alți 
clienți importanți au trecut de curând la altă agenție. 
Jansson i-a promis că îl sună după ce vorbește cu co- 
legii săi. Dar nu era clar când avea să fie asta. Dacă 
era ceva ce Fabian nu putea să facă în acest moment, 
era să aştepte un telefon. 

I-au trebuit mai mult de douăzeci de minute ca să 
se descurce prin labirintul cartierului lui Jansson și să 
ajungă la el acasă. Casele și curțile erau aproape iden- 
tice, și Fabian și-a imaginat oameni care locuiau acolo 
de mult tip intrând din când în când pe ușa altcuiva. 

Jansson stătea lângă un grătar mare cu gaz care 
ocupa o parte mare a curţii din spate. Cămașa cu nas- 
turi prea strâmtă și cravata fuseseră înlocuite cu un 
tricou lejer, caschetă și pantaloni scurți care îi lăsau 
la vedere genunchii și câțiva centimetri din fluierele 
picioarelor până să preia ștafeta șosetele lungi. Ţinea 
într-o mână o bere și în cealaltă un clește pe care îl 

folosea cu seriozitatea cu care ar fi mânuit o baghetă 
de dirijor. Un bărbat îmbrăcat la fel stătea alături, 
uitându-se, și el cu o bere în mână. 

- Salut, a zis Fabian, făcând semn cu mâna peste 
gardul viu care îi ajungea până la genunchi. 

Jansson și-a întrerupt dirijatul hotdogilor și s-a 
răsucit spre Fabian, arătând nedumerit. 

- Fabian Risk. Am vorbit azi, mai devreme, a conti- 
nuat Fabian, pășind peste gard ca să dea mâna cu ei. 

-N-am spus că o să vă sun eu? 

- Voiam doar să verific cum merge, dacă ați avut 
timp să vorbiţi cu vreunul dintre colegi. 

- Nu știu ce calendar folosiți dumneavoastră, dar 
al meu zice că e duminică, şi duminica e închis la noi, 
la Handelsbanken. Așa că nu, n-am vorbit. 

-M-am gândit că poate ați sunat pe cineva. 

- După cum vedeţi, sunt ocupat cu altele. A răsucit 
hotdogii cu cleștele ca și cum ar fi fost o știință pentru 
care este nevoie de studii aprofundate. Dar promit să 
văd ce pot face săptămâna care vine. 

- Despre ce e vorba? a întrebat celălalt bărbat și a 
sorbit din bere. 

- A, ştii, tipul ăla, Peter Brise, care s-a scufundat cu 
mașina în Norra Hamnen. Tocmai trecuse la agenția 
noastră, și acum poliția vrea să știe dacă mai e vreun 
client care a făcut asta. 

- Da, de fapt, am pierdut unul vineri. 

- Cum? L-ai pierdut? 

Bărbatul, care se pare că era coleg cu Rickard Jans- 
son, a încuviințat. 

- Cine era? a întrebat Fabian, simțind că s-ar putea 
să fi prins, în sfârşit, o urmă. 

- Hans Christian Svensson. Sau Chris Dawn, cum 
îşi zice el. 

Ib Sveistrup adora duminicile. Până atunci corpul 
său era deja instalat în weekend, pe care de obicei în- 
cepea să-l sărbătorească pe furiș de vineri după-masa. 
Sâmbăta o petrecea adesea la cumpărături sau cu tre- 
burile casnice la care îl punea Dorte. Însă duminica 
era o mare de libertate, și Ib profita întotdeauna la 
maximum de ea. Dacă şedea în noua lor verandă 
cu pereți de sticlă și citea ori trăgea un pui de somn 
în curtea din spate, n-avea importanţă. Făcea exact 
ceea ce avea el chef. 

Dar nu în această duminică. 

Astăzi, Ib nu reușise să citească sau să se odih- 
nească. Nu reușise nici măcar să urmărească până la 
capăt Podurile din Madison County, proiectat de apa- 
ratul nou-nouţ, fără să se gândească la muncă. Așa că 
a tuns gardul viu, care tot creştea aiurea, cu toate că 
îi punea îngrășşământul potrivit. Şi a spălat mașina, 
care nu era deloc murdară. Orice ca să-și ia gândul de 
la incidentele haotice, ca să folosim un termen blând, 
din ultimele zile. 

Mai întâi a fost femeia aia plină de sânge care a 
luat arma de serviciu a Dunjei și pe cea a lui Magnus. 
Din fericire, asta n-a avut ca urmare prea multe titluri 

pe prima pagină. Apoi a fost uciderea înfiorătoare a 
boschetarului. Din nou Dunja și Magnus. 

Şi, de parcă n-ar fi fost destul, în această dimineață 
Dunja l-a sunat acasă ca să-i spună de niște clipuri 
video pe care le-a găsit pe internet și susținea că arată 
făptaşi implicaţi în ceva numit happy slapping. Ib era 
mut de uimire. De ce nu puteau delincvențţii din ziua 
de azi să se poarte normal? 

Cu toate că știa că n-are nimic de-a face cu ea, 
Ib nu putea scăpa de gândul că asta era, cumva, din 
vina Dunjei. Într-un fel sau altul, ea atrăsese toate 
aceste evenimente stranii, nu invers. Fireşte, ştia 
că nu este adevărat. Dunja încerca doar să-și facă 
treaba, chiar dacă „criminalist“ nu făcea parte din 
fişa postului actual. 

Exact de asta se temuse Ib când o angajase. Nu 
numai că era supracalificată pentru misiuni de rutină 
de patrulare, mai avea și reputația că nu face decât ce 
o taie capul şi nesocotește ordinele directe. Însă Dunja 
fusese unul dintre cei mai buni criminaliști din poliție 
şi Ib nu putea sta cu braţele încrucișate în vreme ce 
porcul ăla de Sleizner îi bloca orice post din regiune. 

Şi acum, spre propria surprindere, Ib îi dăduse voie 
să preia investigația. Fără îndoială, era decizia corectă: 
nu încăpea nici o îndoială. Dunja era singura care avea 
o șansă să ducă lucrurile la bun sfârșit. Problema nu 
era hotărârea lui. Problema era cum o să procedeze ea. 
Ce încurcături avea să lase în urmă? Și, mai rău, ce 
titluri de pe prima pagină avea să inspire? 

Cu toate astea galopându-i prin minte, Ib a smuls 
telefonul din priză după ce au terminat de vorbit. Poate 
că nu era bine s-o facă, dar pe moment era ceea ce 
trebuie. Deja se lovise cu capul de zid, și și-a jurat să 
ia în serios toate viitoarele semne premonitorii. 

Acum se simţea un pic mai bine. Plimbarea mono- 
tonă a buretelui peste capota mașinii i-a adus exact 
genul de oboseală hipnotică pe care o spera, și era sigur 
că în curând va putea să tragă foarte necesarul pui de 
somn pe canapea, pe muzica lui Erik Satie. Problemele 
sale puteau să aștepte până a doua zi. 

Ussing și Bettina aveau să fie furioși, desigur. Aveau 
să năvălească în biroul lui, cu fețele înroșite. Dar nu 
era ceva cu care să nu se poată descurca. Dunja era, 
evident, mai potrivită pentru acest caz, și cu cât se 
gândea mai mult, cu atât era mai sigur că luase ho- 
tărârea cea bună. 

Peste douăzeci de minute, sunetul unei portiere 
închise l-a făcut să se întoarcă. A descoperit în capătul 
aleii o mașină hibrid silențioasă. 

- Așadar, aici e bârlogul tău, a zis Kim Sleizner, cu 
acel zâmbet pe care îl afişa atât de des la conferințele 
de presă. Am încercat mai devreme să te prind la te- 
lefon. S-a nimerit să fiu prin cartier. 

Prin cartier? Asta să i-o spui lui mutu, şi-a zis Ib, 
hotărând să nu-i întindă mâna. 

- Nimeni nu „se nimereșşte să fie“ prin acest cartier. 
Doar dacă ești în drum spre terenul de golf. Dar nu văd 
nici o crosă, nici pantaloni în carouri. Deci, ce vrei? 

Sleizner s-a uitat în jur. 

- Drăguţ loc. Și atât de liniștit. Trebuie să fie plăcut. 

- Mda, nu mă plâng. 

- Văd. Dacă ne gândim la ceea ce se petrece, sunt 
surprins că ai timp să-ți speli mașina și să nu răspunzi 
la telefon când te sună cineva. 

- Cel puţin nu sunt pe bancheta din spate a mașinii 
mele la colțul cu Lille Istedgade. 

Ib aproape că și-a dus mâna la gură, dar a coborât-o 
la loc. La urma urmei, era prea târziu ca să oprească 

vorbele care tocmai țâșniseră. Cu doi ani înainte, 
Sleizner fusese cel care nu răspunsese la telefon. După 
câteva zile ieșise la iveală faptul că fusese ocupat pe 
bancheta din spate cu Jenny „Wet-Pussy“! Nielsen. 

O mică indiscreţie care i-a costat viața pe o tânără 
de la o benzinărie din Lellinge și pe un polițist. Într-o 
lume dreaptă, asta ar fi dus la demisia lui Sleizner și 
poate chiar trimiterea lui în judecată. Dar nu s-a în- 
tâmplat așa ceva. Acum, că se gândea la toate astea, 
Ib își regreta tot mai puţin vorbele. 

- Touché! a chicotit Sleizner şi și-a desfăcut brațele ca 
şi cum ar fi vrut să arate că n-a fost deloc jignit, lăsase 
de mult în urmă toate astea. Oricum, nu suntem aici 
ca să ne duelăm, nu-i așa? Doar suntem „căpetenii“. 
Trebuie să veghem la ordinea din țară. 

-Te întreb din nou, a zis Ib. Ce vrei? 

- Mi-ar plăcea să vorbim un pic despre una dintre 
angajatele tale. 

-Vrei să zici Dunja Hougaard? 

-Întocmai. Sleizner a dat la iveală din nou unul 
dintre zâmbetele lui celebre. Ştiam că o să ajungem 
la o înțelegere. 

- Dunja este unul dintre cei mai buni polițiști din 
echipa mea. 

- Deci, asta crezi tu. Interesant. Și totuși, iată-te 
aici, atât de stresat încât scoţi telefonul din priză ca să 
te poți relaxa. Şi, să nu mă înţelegi greşit, nu te învi- 
nuiesc nici un pic. N-ai văzut decât vârful aisbergului. 

Probabil că Sleizner avea dreptate, dar Ib n-avea de 
gând să-l lase să știe. Era mai convins ca oricând că 
aceasta era investigația Dunjei. 


1 (aprox.) „Nesătula“ (în limba engleză în original) 

-Ib, ascultă-mă. Sleizner a făcut un pas spre el. Am 
lucrat cu ea și știu exact ce-i poate pielea. Crede-mă. 
Dă-i degetul cel mic și, înainte să-ți dai seama, ţi-ai 
pierdut și brațul, și ouţele. 

- Nu-i deloc impresia mea despre ea. 

- Ai tot dreptul, dar de cât timp e la tine? Şase luni? 
Eu am lucrat cu ea câţiva ani. Am fost orbit și eu de 
atitudinea ei energică. l-am încredințat conducerea 
uneia dintre investigaţiile cele mai complicate din 
țară. Sunt sigur că îți aminteșşti de uciderea lui Karen 
şi Aksel Neuman, în Tibberup. 

Ib a încuviințat din cap. Urmărise investigația de 
departe și își amintea imaginile cumplite de la locul 
faptei ca și cum ar fi fost ieri. Încă de atunci fusese 
impresionat de iuțeala cu care reușise Dunja să iden- 
tifice un suspect. 

- După şase luni, mulțumirea ei a fost să-mi fal- 
sifice semnătura şi să mă înjunghie pe la spate. Da, 
recunosc că am greșit că nu am răspuns la telefon în 
mașină. Dar să se ducă la presă după tot ce am făcut 
pentru ea? Sleizner a fornăit și şi-a răsucit palmele în 
sus. Ar trebui să fie fericită că a fost doar dată afară. 
Aş fi putut duce lucrurile mult mai departe dacă aș fi 
vrut. S-a îndreptat spre mașină și a șters o mică pată 
cu mâneca hainei. Ascultă, nu că n-aş înțelege de ce ai 
angajat-o. Înţeleg. Probabil că aș fi făcut același lucru 
dacă n-aș fi cunoscut-o mai bine. Arată bine, după 
părerea mea. În plus, la jocul de-a sărmana victimă a 
patriarhatului îi dă clasă lui Paprika în mă-sa Steen!. 
Se poartă ca şi cum ar fi de partea „celor buni“ și tot 
ce vrea este să descopere adevărul și să-l aresteze pe 
vinovat. Dar nu-i decât praf în ochi, un rol cu care să 


1 Kirstine „Paprika“ Steen, actriță daneză 

obțină ce vrea cu adevărat. Și ştii ce anume? Vrei să 
ştii ce o mână cu adevărat înainte pe Dunja Hougaard? 
Sleizner s-a proptit în faţa lui Ib și l-a privit în ochi. 
Vrea poziția ta. Și-a înfipt degetul în pieptul lui Ib. 
Chiar așa. Scaunul tău, un pic mai drăguţ și mai scump 
decât toate celelalte afurisite de scaune din secție. Şi, 
după ce ți l-a luat, o să rămâi aici lustruindu-ți mașina 
ori ce naiba mai faci tu în weekend și întrebându-se 
ce mama dracului s-a întâmplat. 

Sleizner s-a oprit, ca și cum aștepta o reacție. Dar 
Ib nu voia să-i dea această satisfacție și, apoi, nici nu 
ştia, de fapt, cum să reacționeze. 

- Şi acum ai putea să te întrebi de ce am bătut tot 
drumul până pe coclauri într-o duminică, a continuat 
Sleizner. Păi, când o să termine cu tine, ea o să-și în- 
toarcă privirea spre mine. Spre mine și scaunul meu. 
A arătat spre pieptul său. Pentru că ăsta e singurul 
lucru pe care îl vrea. Vrea să arunce oamenii ca noi 
în noroi ca să se poată cățăra mai departe și să preia 
puterea, ca persoana „bună“ care este ea. 

Lui Ib nu-i plăcuse niciodată Sleizner, și Dumnezeu 
ştie că încă nu-i plăcea, însă nu putea nega că părea să 
fie ceva adevărat în vorbele lui. Era ceva imprevizibil 
în Dunja, ceva care îl ținea permanent în gardă, îl 
făcea să se simtă un pic nesigur și un pic mai puțin 
competent. Era ca şi cum ea n-ar fi crezut că el este 
destul de bun pentru postul lui, că nu-și merită poziția. 

- Bine, a zis, după ce a chibzuit. Ce vrei să fac? 

Lui Jeanette Dawn nu i-a căzut bine că trebuie să-i 
dea bacșiș taximetristului, dar n-avea încotro. Ultimul 
lucru pe care și-l dorea era ca lumea să zică despre ea 
că e o zgârcită. Poate că nu era un risc prea mare, dat 
fiind că șoferul era danez, însă, mulțumită succesului 
lui Chris, și ea era acum destul de celebră. A apărut de 
două ori în revista de cancanuri Hänt Extra (o dată au 
declarat-o pe locul doi dintre cele mai bine îmbrăcate la 
o premieră), şi nu mai demult decât primăvara trecută 
Residence Magazine a publicat un articol despre vila lor. 

Aşa că Jeanette i-a dat șoferului un bacșiș gras, cu 
toate că individul duhnea a transpirație și părea să 
aibă un guturai persistent. Respirația urât mirositoare 
era unul dintre lucrurile care o scoteau cel mai tare 
din sărite. I se păruse că i se scurtează viața de câte 
ori respira aerul îmbâcsit. Dar nu putuse să-și țină 
răsuflarea pe tot drumul peste Podul Oresund, de la 
aeroportul Kastrup, așa că a deschis un pic fereastra. 
Până la urmă a renunțat și la asta, pentru că rafalele 
de vânt amenințau să-i strice coafura și voia să arate 
bine pentru soțul său. 

Jeanette a coborât din taxi, a deschis ușa din spate 
şi a desprins centurile băieților, care erau adormiţi. 

- Sune, Viktor, treziți-vă. Suntem acasă. 

Sune a deschis ochii și s-a uitat în jur ca și cum n-ar 
fi ştiut unde se află, după care a dat să urle când și-a 
dat seama că i-a dispărut suzeta. Însă Jeanette scosese 
deja din buzunar alta, curată, pe care a reușit să i-o 
vâre în gură înainte să înceapă zbieretele. 

L-a ridicat de pe banchetă și l-a pus pe aleea cu 
pietriș. 

-Stai aici, a zis şi a trecut în partea cealaltă a ma- 
șinii când și-a dat seama că şoferul n-are de gând să 
o ajute cu bagajele. 

Dumnezeule, e tipic pentru danezi, şi-a zis, pe când 
îl ajuta pe Viktor să coboare din mașină. Danemarca 
avea cele mai proaste servicii pentru clienți. Probabil 
cătipulera unul dintre aceia care urăsc suedezii și care 
„păstrează curată Danemarca“ ducându-i cu maşina 
pe suedezi peste pod. 

- Viktor, ia-l de mână pe fratele tău și duceți-vă 
spre casă. Eu o să iau bagajele. 

Viktor s-a supus fără să protesteze, cu toate că 
de-abia se trezise. Era cu adevărat un băiețel dulce, cel 
mai dulce din câți cunoștea ea. Se gândise la asta des 
și, la fel de des, se cutremura la gândul că el o să în- 
ceapă şcoala în toamnă. Însuși gândul la ceea ce o să-i 
facă acel mediu necunoscut și dur o îndemna să chib- 
zuiască serios la angajarea unui profesor particular. 

Dar Chris nici nu voia să audă de așa ceva, i se părea 
că lucrul cel mai rău pe care l-ar putea face copiilor lor 
ar fi să-i protejeze excesiv. Probabil că avea dreptate. 

Îi simţise lipsa lui Chris mai mult decât se așteptase, 
și acum abia aștepta să culce copiii, să pună pe masă 
câteva mezeluri și să deschidă o sticlă de vin. Chris 
avea să-i cânte ceea ce compusese, şi ea avea să încerce 
să-şi pună reacţiile în cuvinte. Ea era întotdeauna 

prima pereche de urechi, iar el îi lua întotdeauna în 
serios părerile. 

Jeanette a deschis portbagajul şi s-a ales cu o pată 
pe haina albă. N-avea rost să se enerveze, și-a spus, pe 
când scotea căruciorul lui Sune, pe care l-a desfăcut 
şi a pus în el restul bagajelor. Însă n-avea de gând să 
închidă portbagajul. Individul va trebui să facă totuşi 
ceva ca să-și merite bacșișul ăla. 

- Mami, uite! Viktor arăta spre rulota care era par- 
cată în apropiere. Ce caută aici? 

Jeanette o văzuse în treacăt, când mergeau pe alee. 
Dar îşi folosise toată energia ca să supraviețuiască 
numeroaselor mirosuri ale șoferului, și de-abia acum, 
cu plămânii plini de aer curat, a reacționat la faptul 
ciudat că pe proprietatea lor se află o rulotă. 

- Probabil că tati are de gând ceva, a zis, cu toate 
că lui Chris nu-i stătea în fire să dea atâţia bani pe 
ceva fără să se sfătuiască mai întâi cu ea. 

Dar trebuia să existe o explicație, şi-a spus, în timp 
ce se îndrepta spre ușă, unde așteptau băieții, şi l-a 
auzit pe şofer că se dă jos din mașină şi închide port- 
bagajul, cu o înjurătură în limba daneză. 

- De ce n-aţi intrat? 

-E încuiat, și tati nu răspunde la sonerie, a zis 
Viktor. 

- Probabil că e în studio. 

Jeanette nu-și putea stăpâni iritarea care începuse 
să clocotească pe când scotocea prin geantă după chei. 
Ştia că sunt în drum spre casă, și avusese aproape o 
săptămână întreagă doar pentru el. 

A descuiat ușa și i-a lăsat pe copii să fugă înăuntru, 
după care a început să ducă bagajele. Apoi şi-a pus 
haina în cuier, s-a descălțat și s-a dus direct în baia 
pentru musafiri, unde s-a așezat şi şi-a scos telefonul. 

Dacă era.să fie sinceră, asta îi lipsise cel mai mult în 
ultimele zile. O conexiune bună și ceva timp de sin- 
gurătate. Era vremea să preia Chris comanda. 

- Mami! Unde eşti? l-a auzit pe Viktor strigând în 
dreptul ușii. Mami! 

-Sunt la baie, şi aș vrea să fiu lăsată în pace, a spus, 
cu toate că nu voia să spună nimic. Du-te să-l baţi la 
cap pe tatăl tău. 

- Nu-l găsesc. 

- Te-ai uitat în studio? 

- Nu, nu putem să intrăm când e ușa închisă și e 
aprinsă lumina roșie. 

Ce-l apucase pe Chris? Să facă ultimele ajustări 
ale unui cântec când trebuia să ajungă ei acasă era 
un lucru. Dar să aprindă lumina roșie? La naiba, nu, 
nu era în ordine. 

- Bine, linișteşte-te până termină mami aici. Du-te 
un pic să te joci în camera ta. 

A auzit oftatul nerăbdător al lui Viktor, dar n-a fost 
nici un protest sonor. Jeanette a deschis Murder Snails 
şi a ajuns la următorul nivel. 

Jocul Murder Snails era ultima ei dependenţă și, cu 
toate că nu-l descărcase decât de câteva luni, era deja 
la nivelul șaptezeci și trei. Jurământul să nu arunce 
nici măcar o coroană pe vieți suplimentare sau scur- 
tături rezistase până la nivelul optsprezece, când se 
pomenise blocată și trebuise să-și cumpere ieșirea de 
acolo. După aceea a fost o pantă alunecoasă. Nici nu 
voia să se gândească la cât cheltuise de atunci încoace. 

Nu-i vorbă, banii n-ar fi fost vreo problemă. Aveau 
mai mulți decât ar putea vreodată să cheltuiască, așa 
că de ce să nu se bucure de ei? N-avea de gând să se 
simtă vinovată că-și cumpărase aruncătorul de flăcări 

cu 289 de coroane și după aceea parcursese nivelul în 
numai câteva minute. 

Apoi Jeanette a intrat pe Facebook și s-a uitat peste 
postări. Erau aceleași vechi tâmpenii. Poze proaste cu 
mâncare, copii la petrecerea de aniversare și postări 
lăudăroase despre faptul că cineva s-a dus în sfârșit la 
sală sau a ieşit să alerge. N-a văzut nimic de la Chris, 
însă, ceea ce era un semn bun. Însemna că a fost 
absorbit în studio şi poate chiar a compus ceva cu 
adevărat bun. 

A lăsat telefonul deoparte, s-a spălat pe mâini și şi-a 
adulmecat subsuorile. A descoperit un iz stătut, chiar 
dacă slab, de transpirație care strica aroma de citrice 
a deodorantului. Dar nu era sfârşitul lumii. Avea să 
facă un duș înainte să meargă la culcare. 

Jeanette s-a dus în bucătărie și a găsit-o exact așa 
cum era când a plecat, miercuri. Era clar că nu se pre- 
gătise nici o masă mare şi, dacă îl cunoștea pe Chris... 

Gândurile i-au fost întrerupte de congelatorul cel 
mare care stătea în mijlocul camerei. De ce mai cum- 
părase Chris încă un congelator? Aveau deja două în 
cămară, şi ce rost avea să pună monstrul ăsta alb în 
mijlocul bucătăriei? Strica tot efectul la care ea şi deco- 
ratorul lucraseră atât de mult. 

Privind în jur, şi-a dat seama că lipseau de pe pe- 
reți câteva opere de artă. Asta era zona lui Chris, nu 
a sa, dar știa care piese sunt cele mai valoroase, și 
ele lipseau. 

În capul lui Jeanette au început să sune nişte alar- 
.me. S-a agăţat de congelator ca să nu-și piardă echili- 
brul și a respirat adânc de câteva ori, cu ochii închiși, 
aşa cum învățase la terapie. 

Chris o amenințase că o părăsește, de destul de multe 
ori ca ea să nu-i mai dea atenţie. Asta se întâmplase 

aici? A prins ocazia, cât a fost ea plecată cu copiii? 
Ca un afurisit de câine laș, a tulit-o cu coada între 
picioare, luând cu el obiectele cele mai valoroase și 
presupunând că ea n-o să-și dea seama. De aceea era 
afară o rulotă? Asta nu explica oroarea aia de congela- 
tor din bucătărie, dar n-avea importanţă. Era convinsă 
că el şi-a pus în fapt amenințările. 

Sau, stai aşa... Gândul a izbit-o dintr-odată. De ce să 
fie aprinsă lumina roșie dacă el nu este în studio? Poate 
că paranoia sa a scăpat de sub control. Cu un nou val 
de energie, Jeanette a pornit repede prin casă spre 
studio, unde, desigur, lumina era aprinsă. Şi-a şters 
transpirația de pe față pe umărul rochiei, și-a aranjat 
părul și a deschis ușa izolată fonic. 

De cum a dat cu ochii de el, a uitat totul. Nu mai 
conta ce a făcut cât a fost ea plecată sau că se pare că 
a uitat că ei trebuie să se întoarcă acasă.Pentru că era 
acolo, cu spatele la ea, răsucind butoane pe consola de 
mixaj. Părea prins cu totul de melodia care răzbătea 
din căștile mari și nu părea că a observat-o. Dar de ce 
purta mănuși de cauciuc? 

A înaintat spre Chris și tocmai voia să-i pună o 
mână pe umăr când s-a răsucit spre ea, zâmbind. 

- Bună, iubito, a zis, scoțându-și căștile. 

- Bună, a răspuns ea, nu pentru că ar fi vrut, ci 
doar ca să umple tăcerea. 

-Ce e? a continuat el, cu același zâmbet de plastic. 
lubito, arăţi groaznic. S-a întâmplat ceva? 

Vocea îi suna ca a soțului său și vedea pe degetul 
lui mare inelul gros de argint cu cap de mort, cel pe 
care ea i-l dăruise de ziua lui. Ba chiar arăta ca Chris, 
dar ceva nu era în ordine. 

- Cine mama dracului ești tu? a zis ea cu voce abia 
auzită. 


222 | STEFAN AHNHEM 


- lubito, credeam că am fost de acord să nu înjurăm 
în fața copiilor. 

- Unde e Chris? Ce mama dracului cauţi în casa mea? 

Era pe cale să-și piardă cumpătul. Simţea cum încep 
să-i tremure vocea și picioarele. Jeanette nu-și dorea 
decât să se trezească din acest coșmar. 

Bărbatul din faţa sa a râs cu același chicotit indul- 
gent pe care îl avea Chris când era cel mai enervant. 

-În fine, nu vreau să fiu prea chiţibuşar, dar asta 
se întâmplă să fie casa mea, a zis, lăsându-se pe spă- 
tarul scaunului. Tocmai mixez ultima mea creație. 
E al naibii de bună. Vrei s-o auzi? 

- Cine eşti? Şi ce ai făcut cu soțul meu? 

- Mami, cine-i ăsta? 

Viktor stătea lângă ea, de mână cu Sune. 

- Tati! a strigat Sune. 

Până să apuce Jeanette să reacționeze, Sune a fugit 
spre bărbat, care s-a aplecat să-l ia în braţe. 

- Sune, vino la mami. 

- Nu. Tati! 

Sune şi-a încrucișat braţele și a aşteptat râsul care 
urma de obicei atunci când se purta ca un bătrânel. 

Dar Jeanette n-a râs. Era gata să-și înfigă ghea- 
rele în ochii bărbatului, dacă de asta ar fi fost nevoie 
ca să-și ia înapoi copilul. Ceva era rău, atât de rău, 
încât nu-l putea explica. Jeanette s-a străduit să-și 
păstreze calmul, ca să nu-i sperie pe băieţi. 

- Ei bine, măcar cineva mă recunoaște. Bărbatul 
l-a mângâiat pe cap pe Sune. Sune, te-ai distrat? Ţi-a 
fost dor de tati? 

- Tati, a repetat Sune, uitându-se la bărbat cu o 
expresie care spunea că în adâncul său știe că ceva 
nu e în ordine. 

- Da, aşa e. Și ascultă, tu, Viktor şi mami trebuie 
să faceți întocmai ce spune tati acum. S-a uitat în 
ochii lui Jeanette. Pentru că altfel tati o să se înfurie 
foarte, foarte tare. 


8'7 


Dunja pusese alarma să sune la ora cinci și alesese 
tonul pin-ball - cel mai enervant dintre toate - ca să se 
asigure că n-o să adoarmă la loc. De obicei trebuia să 
aştepte ora zece ca sângele să facă tot drumul până 
la creier, însă astăzi se simțea mai odihnită și mai 
plină de energie ca oricând. Fiecare celulă din trupul 
său era atât de gata de pornire, încât i-a fost greu să 
stea liniștită sub duș, pe când apa îi spăla balsamul 
de pe păr. 

Totul era pe cale să se schimbe. Momentul pe care 
îl aştepta de când Sleizner a dat-o afară, cu aproape 
doi ani înainte, venise, în sfârșit. În câteva ore o să fie 
la cârma investigației. Ussing și Bettina vor protesta, 
fireşte, dar până la urmă își vor da seama că n-au de 
ales și trebuie să se supună ordinelor. 

Duminică, Sveistrup ascultase vocea rațiunii și îi 
dăduse aprobarea la telefon. Făcuse tot ce putea ca să 
se fofileze şi să amâne decizia. Însă Dunja s-a ținut 
tare şi l-a convins că orice altă alegere ar face, lucru- 
rile se vor întoarce împotriva lui. Cu toate acestea, 
o confirmare verbală din partea lui Sveistrup nu era 
concretă. Trebuia să se asigure că e bătută în cuie. 

După micul dejun, Dunja s-a dus cu bicicleta la 
Nørreport şi a luat trenul de 6.55 spre Helsingør. După 
treizeci şi șapte de minute a coborât la Snekkersten 
și, după alt drum scurt cu bicicleta, a ajuns la secție 
cu mai mult de o oră înainte, ca să se pregătească 
pentru ședință. 

Dunja ştia deja ce avea să spună. Îşi petrecuse cea 
mai mare parte din seara precedentă exersând în fața 
camerei video a telefonului și șlefuindu-și prezentarea 
până ce a fost perfectă. Timpul suplimentar era necesar 
pentru toate celelalte, cum ar fi să facă cafea și să pună 
fursecurile pe masă. Mai trebuia și să mute ghivecele 
cu plante, așa încât storurile să coboare până jos când 
avea să apese pe telecomandă. Ca să nu mai vorbim de 
proiector, care făcea figuri când era conectat la un nou 
computer. Dar, după ce a descărcat programe noi de 
instalare, Dunja avea și proiectorul, şi sistemul sonor 
în stare de funcționare și se simțea complet pregătită. 

Se aștepta ca Sveistrup să fie primul care se arată, 
alături de doamna procuror Julie Hvitfeldt, care fusese 
deja informată de schimbarea conducerii. După asta, 
Ussing și Bettina aveau să-și facă apariţia cu câteva 
minute de întârziere, ca să arate că nu primesc ordine 
de la fitecine. 

Spre surprinderea Dunjei, primul a sosit Magnus, 
în uniformă și uitându-se la ea cu ochi de cățeluș ne- 
dumeriți. Uitase să-i spună. Vinovăţia i s-a manifestat 
prin sudoarea care i s-a prelins din pori și, dacă nu se 
stăpânea, curând avea să aibă cercuri întunecate la 
subsuorile bluzei roșu-închis. 

- Bună, Magnus. Ce mai faci? a zis, încercând să 
aplaneze lucrurile. 

- Unde îţi este uniforma? 

O privea de parcă n-ar fi avut pe ea nici urmă de 
haine. 

- Păi, uite cum stă treaba. Ib a fost de acord să mă 
lase să preiau investigația. 

- Zău? Uau! Felicitări! S-a luminat la față. Asta 
înseamnă căeu o să... 

- Îmi pare rău. Crede-mă, am încercat tot ce am 
putut, a zis ea, transpirând și mai vârtos. Dar n-a 
ținut. Ştii cum poate Ib să fie când e în acea dispo- 
ziție. O schimbare cât de mică e rea. Ca atunci când 
au renovat vestiarele și noi am propus să văruiască 
pereţii altfel decât în alb. Îți amintești? 

Magnus a încuviințat din cap și s-a silit să zâm- 
bească. Dar ochii lui spuneau că o citește perfect. 
Dunja spusese prea multe, oferise prea multe amă- 
nunte, dezvăluindu-și minciuna. De ce nu i-a spus, 
pus și simplu, adevărul? Că n-are nici timp, nici chef 
să târască după ea o povară inutilă. Că e un tip cum- 
secade, dar ar putea să nu-și mai facă speranţe. 

- Auzi, hai să vorbim de îndată ce termin cu pre- 
zentarea asta, Poate că luăm prânzul, sau cina aceea? 
a zis ea, pe când intrau Søren Ussing şi Bettina Jensen, 
fiecare cu o cană de cafea aburindă. 

- Bine, a zis Magnus, salutându-i cu o înclinare a 
capului, fără să primească răspuns. 

- Bine, te sun, a zis Dunja, încercând să ignore 
faptul că Magnus s-a așezat, în loc să părăsească 
încăperea. 

Între timp, nu veniseră nici Sveistrup, nici doamna 
procuror, cu toate că trecuse deja de ora nouă. 

-Salut și bine ați venit! a zis după alt minut lung de 
tăcere apăsătoare. Așezaţi-vă și serviți-vă. Fursecurile 
sunt abia scoase din cuptor. lar cafeaua este și ea 
proaspătă, dacă mai doriţi o cană. 

De ce naiba era aşa de neliniştită? Nu avea nimic 
de care să se rușineze. 

- N-avem la dispoziție toată ziua. 

Ussing și-a privit ceasul. 

-Va trebui să vedem cât durează asta. Dunja a apă- 
sat un buton de pe telecomandă și storurile au început 
să coboare fără zgomot. A început să se simtă mai bine 
după ce Ussing și-a arătat clar disprețul. Orice i-o fi 
spus imaginea lui despre sine, nu era nimic altceva 
decât un ticălos incompetent și trebuia să fie tratat 
ca atare. După cum sunt sigură că știți, n-am putut 
să las baltă asta, încă de la incidentul din Stengade. 

- Nu, nu în fiecare zi reușește cineva să lase ca nu 
una, ci două arme de serviciu să fie luate de o târfă 
drogată, a zis Bettina, ricanând. 

-Nu ştiu cu ce teorie lucraţi voi, sau dacă măcar 
aveţi vreuna, a zis Dunja, văzând cu coada ochiului 
că au trecut douăsprezece minute peste ora stabilită, 
moment în care a hotărât să continue fără doamna 
procuror şi Sveistrup. Personal, sunt convinsă că este 
un caz de așa-zisa happy slapping. 

- Nu-ţi face griji. Bettina s-a lăsat pe spate pe scaun 
și și-a împletit degetele la ceafă. Avem mai multe teorii. 
Deosebirea dintre noi și tine este că noi nu le facem 
publice până ce nu suntem absolut siguri. 

- Încă n-am făcut public nimic, v-am împărtăşit 
doar vouă. Nu văd vreun motiv să dezvăluim asta 
înainte ca suspecţii să fie arestați. Şi numai atunci 
când sunt absolut sigură. 

- Scuze, dar ce este happy slapping? a întrebat 
Magnus, ridicând mâna ca la școală. 

- Adolescențţi care atacă la nimereală oameni nevi- 
novați în vreme ce filmează cu telefonul, ca să posteze 
pe internet. 

-A început în Anglia, printre tinerii șomeri, a adă- 
ugat Ussing. Dar până acum nu există indicii că s-ar 
fi răspândit și aici. 

-De fapt, există, după cum o să vedeți. Dunja a 
apăsat tasta de spaţiere ca să pornească proiectorul, 
care a arătat pe ecran o imagine, în vreme ce ea stin- 
gea lumina. Am găsit acest clip pe YouTube. E vechi de 
un pic mai mult de un an și, după cum vedeţi, a fost 
filmat în plină zi aici, la Helsingør. 

A pornit clipul, în care un bărbat cu hanorac ver- 
de-închis, cu glugă, și un ciorap pe față se apropia de 
cameră și făcea o plecăciune, ca înainte de un spec- 
tacol, totul pe fondul sonor al unei melodii clasice 
interpretate la instrumente cu corzi. Pe ciorapera un 
smiley galben, rotund, care acoperea cea mai mare 
parte a feței bărbatului, care și-a tras pe cap gluga și 
a pornit pe stradă. 

- Ce-i muzica asta? a întrebat Bettina. 

- Nu-i Beethoven, ca în Portocala mecanică? a zis 
Ussing. 

- De fapt, nu e, cu toate că sunt sigur că asta i-a 
inspirat, a zis Dunja. E Mozart. Mişcarea a treia din 
Simfonia nr. 39 în mi bemol major. Acum o să pri- 
ceapă, în sfârşit, că ea își făcuse bine temele. Că nu 
puteau s-o flituiască oricând aveau ei chef. Ceea ce 
subliniază acțiunea, a continuat, pur și simplu pentru 
că putea s-o facă. În afară de Nunta lui Figaro, aceasta 
este considerată una dintre cele mai vesele și mai pline 
de speranță dintre lucrările sale. 

Camera video l-a urmărit pe bărbat, care mergea 
repede pe stradă, cu paşi uşori de parcă plutea, până 
ce a ajuns în dreptul unei femei care vorbea la telefon. 
N-a fost nevoie decât de un pumn, din spate, direct 
în urechea dreaptă, și femeia s-a prăbușit pe trotuar. 

Cel care filma s-a repezit spre femeie, care zăcea ne- 
mișcată, și a arătat o pereche de Reebok jerpeliți dând 
cinci șuturi puternice - aproape pe ritmul muzicii - în 
capul ei. 

După o clipă, bărbatul mascat a revenit în ima- 
gine, mergând mai departe cu pași uşori, ca și cum 
ar fi dansat pe trotuar. S-a întors să se uite la camera 
video, fără să se oprească, arătând spre smiley galben 
care îi acoperea faţa, și i-a făcut semn privitorului să 
vină după el. Mai departe a smuls fără efort un bărbat 
de pe bicicletă. O mașină din spatele lor a trebuit să 
frâneze brusc şi să se oprească, dar bărbatul mascat nu 
s-a sinchisit, a continuat să lovească cu pumnii și cu 
picioarele, până ce biciclistul a renunțat la încercările 
de a se apăra și a rămas nemișcat în mijlocul stră- 
zii. De-abia atunci bărbatul a trecut calm de mașină, 
într-o alergare uşoară. 

-Am mai găsit încă trei clipuri ca acesta. Dunja a 
aprins lumina și a văzut că Sveistrup sosise, în sfâr- 
şit. Dar tot nu se vedea Julie Hvitfeldt. În toate este 
muzică de Mozart, au fost filmate aici, în Helsingør, 
și au fost postate pe internet acum aproximativ un 
an. În ultimul sunt trei făptași, şi toți sunt deghizați 
la fel, ciorapi cu smileys trași peste față. 

-Şi ce te face să crezi că asta are ceva de-a face cu 
investigația noastră? a întrebat Ussing, luând un 
fursec. 

Era exact întrebarea pe care Dunja spera s-o audă, 
şi îi era greu să se abțină să răspundă prea repede. 

- În primul rând, a început, cine a zis „cred“? În al 
doilea rând, avem un martor. Sannie Lemke. 

- Vrei să spui femeia care a tras cu pistolul tău într-o 
încăpere plină de lume? a zis Bettina. 

- Exact. 

-Cum poți fi sigură că nu ea e cea care şi-a omorât 
fratele? Tocmai ni s-a transmis că sângele pe care l-am 
găsit în clădirea de pe Stengade este al lui, ceea ce o 
leagă de locul faptei. 

- Sigur, dar, dacă ai fi citit până la capăt raportul de 
autopsie, ai fi văzut că Oscar Pedersen susține că agre- 
sorul sau agresorii au omorât victima sărind cu picioa- 
rele pe ea, teorie sprijinită de câteva urme de picioare 
însângerate găsite la locul faptei. 

- Dar asta nu dovedeşte ceva anume... 

-Ce vreau să spun, i-a tăiat vorba Dunja, este că 
tenișii lui Sannie nu aveau pe ei sânge. 

- Probabil că i-a spălat, sau și-a luat o pereche cu- 
rată, a ridicat Bettina din umeri. 

- Vorbim aici de o drogată fără adăpost... 

-Şi cum explici sângele de pe mâinile și bluza ei? 
a întrerupt-o Ussing. 

- Nu sunt sigură, dar bănuiesc că a încercat să-l 
trezească după ce agresorii au fugit de acolo. 

- Bănuielile nu sunt tocmai ceea ce facem noi 
pe-aici, a zis Bettina. 

- În plus, a spus de câteva ori că erau „galbeni și 
veseli“ şi că se purtau de parcă totul ar fi fost un joc. 

-Galbeni şi veseli? Ussing a izbucnit în râs. Să nu-mi 
spui că asta-i vestea ta cea mare. De-asta stăm aici și 
nu facem nimic altceva decât să îmbătrânim? 

- Søren, ea a fost acolo, a văzut cu ochii ei. 

- Poate că asta e ceea ce a spus. Dar nu-i decât o 
târfă drogată care și-ar ucide fără să clipească propriul 
frate pentru încă două grame. 

-Cred că te înșeli cu totul în privința asta. 

- Crezi? Mi se păruse că nu „crezi“ nimic. 

- Da, dar... Dunja şi-a pierdut șirul gândurilor. Nu 
așa trebuia să decurgă această discuţie. Criticile puteau 

să fie de folos. Dacă nu la altceva, măcar sileau toată 
lumea din echipă să depună un efort maxim și ajutau 
la întărirea investigației. Dar nu asta făceau cei doi. 
Se porniseră să-i scufunde corabia. Şi, dacă puteau s-o 
doboare și pe ea cu această ocazie, cu atât mai bine. 
Cui îi păsa că are dreptate? Ascultaţi, eu am fost cea 
care a vorbit cu ea, și impresia mea este că spunea 
adevărul curat, așa că... 

- Stai un pic, pot să spun ceva? a zis Bettina, și 
Dunja a încuviințat. Spui că clipurile sunt vechi de 
un an. Asta nu sugerează că ei nu le mai fac? 

- Nu neapărat. De fapt, aş zice că eo... 

Atât a apucat să spună înainte ca Bettina să continue: 

- Sau poate că ai găsit şi clipul cu această crimă și 
voiai să-l păstrezi pentru final? Pentru că, dacă teoria 
ta este corectă, cu siguranță au filmat și asta. 

- Mă bucur că ai pus această întrebare anume, a 
spus, ignorând faptul că nu era deloc o întrebare, doar 
o altă ironie ieftină. E adevărat. Și nu, nu l-am găsit. 
Cel puțin, nu încă. Dar sunt convinsă că incidentul 
a fost filmat. Poate că încă n-au încărcat filmul, sau 
poate că au devenit mai prudențţi și nu-și împărtășesc 
clipurile decât cu cei care gândesc la fel ca ei, cum se 
face în cercurile de pedofili. Și-a desfăcut braţele, ca să 
sublinieze faptul că aici era vorba de muncă de echipă, 
în ciuda părerilor diferite. Oricare ar fi motivul, ar 
trebui să facem toate eforturile ca să-l găsim. 

- Regret, dar n-are nici un rost. Ussing a clătinat din 
cap. Avem de-a face cu un omor săvârșit cu sânge-rece, 
nu cu cine știe ce adolescenţi mascaţi care au prea mult 
timp de pierdut. S-a ridicat în picioare. Mulţumesc 
pentru informare. A fost interesant, dar o să lucrăm 
mai departe cu teoriile noastre. 

- Şi care e teoria? Că Sannie Lemke e ucigașa? A ridi- 
cat vocea, cu toate că își jurase că o să rămână calmă, 
indiferent ce se întâmpla. Disperarea a trecut prin 
toate frazele pe care și le pregătise și le-a sfâşiat în 
bucăţi. Dar n-avea ce să facă. Nu putea să stea acolo și 
să accepte atitudinea lui de respingere. Trebuia să-l facă 
pe Ussing să se așeze la loc, era acum sau niciodată. 
Ambele victime pe care le-aţi văzut în clip au făcut 
plângere la poliție. Sunt două dintre câteva dosare care 
sunt pe masa voastră de lucru, în biroul vostru, peste 
care se aşterne praful fără motiv. Și, ca să ştiţi, am de 
gând să mă asigur că lucrurile se schimbă. 

Ussing s-a uitat la Dunja de parcă tocmai ar fi văzut 
un animal necunoscut la grădina zoologică. Apoi a 
pufnit și s-a răsucit spre Bettina. 

- Haide, să ne apucăm de treabă. 

Bettina s-a ridicat, a luat două fursecuri și a dat 
să plece. 

- Stați așa. Dunja s-a întors spre Sveistrup, care până 
atunci stătuse în spate fără să spună nimic. Ib, i-ai 
informat că eu sunt acum la conducerea investigaţiei? 

Tăcere. Era atâta linişte, încât toți auzeau cum chio- 
răie intestinele lui Sveistrup. 

- Păi, ştiu că am vorbit despre asta ieri, și tu ai pro- 
pus-o, a zis Ib. Îmi amintesc asta foarte bine. Aşa cum 
îmi amintesc și că am promis să mă gândesc serios. 

-Cum adică, să te gândeşti? Despre ce naiba vorbeşti? 

- După ce am cugetat mai bine, am ajuns la conclu- 
zia că s-ar putea să nu fie o idee chiar atât de bună. În 
primul rând, ar crea haos în programul de muncă și, 
aşa cum spuneau Søren şi Bettina, tot timpul lor este 
dedicat urmăririi teoriilor pe care le au deja. Dar ai 
avut ocazia să-ți expui ideile, şi vom vedea dacă există 
ceva pe care echipa să-l poată analiza mai departe. 

Sveistrup a încheiat cu un zâmbet și a încuviințat 
din cap, ca şi cum ar fi subliniat cât de corectă și bine 
chibzuită era decizia sa. 

Nu era cu putință să fie adevărat. Pur și simplu, nu 
era cu putință. Sigur, șeful său era un maestru al răz- 
gândirilor, potrivindu-și pânzele după oricare vânt bătea 
mai tare pe moment. Dar asta punea capac la toate. 

Ce mai conta? Dunja fusese prinsă cu pantalonii în 
vine. Cu un an în urmă, ar fi început să plângă. Dar 
acum, nici vorbă de lacrimi. Nu simţea decât furia 
care începea să ia formă, tot mai intensă cu fiecare 
secundă care trecea și situația devenea mai limpede. 
Nu putea să existe decât o explicație pentru răzgân- 
direa lui Sveistrup. 

Kim în mă-sa Sleizner. 


58 


După vizita de duminică acasă la Rickard Jansson, 
Fabian a încercat să dea de Astrid ca să convoace o 
ședință și să poată hotărî ce să facă mai departe. Din 
nou a dat de robot. Așa că s-a dus acasă la ea și a sunat 
la ușă mai mult de un minut, dar, în cele din urmă, 
a fost silit să renunţe. 

Pe drum spre casă a ținut o conferință la telefon 
cu Klippan și Irene ca să discute despre aducerea echi- 
pei de intervenţie de la Malmö ca să percheziționeze 
casa lui Chris Dawn în seara aceea. După o discuţie 
îndelungată, au tras concluzia că nu pot să ia o ho- 
tărâre atât de importantă fără aprobarea lui Astrid 
Tuvesson, de vreme ce exista riscul clar să-l pună pe 
fugă pe făptaş în loc să-l aresteze. Au căzut de acord 
să aştepte până dimineața, sperând că Astrid o să iasă 
la suprafață până atunci. 

Fabian s-a trezit înainte de ora cinci dimineața și a 
constatat că Sonja tot nu venise acasă. Toate încercările 
de a adormi la loc s-au dovedit zadarnice, aşa că a luat 
un mic dejun devreme, având ca singură companie 
ziarul de dimineață și radio Pi. A lăsat un bilet pentru 
copii, în care spunea că el şi Sonja au plecat deja la lucru 

şi că pentru micul dejun pot să-și încălzească în cup- 
torul cu microunde terciul de ovăz din frigider. 

Era de-abia trecut de șapte când a ieșit din lift la ul- 
timul etaj al secției. Spre surprinderea sa, Irene era deja 
acolo, şi a aflat, pe când împărțeau o ceașcă de cafea, 
că e la fel de nerăbdătoare ca el, aşa că au coborât 
cu liftul până la mașina lui și au programat în GPS 
adresa lui Chris Dawn. Ideea era să-și dea seama cu 
ce au de-a face. Să vadă fără să fie văzuți. 

Dawn locuia pe Norra Vallăkravăgen, numărul 925, 
care era afară din oraș, la vreo cincisprezece kilome- 
tri în estul Helsingborgului. Cât vedeai cu ochii erau 
câmpuri şi doar din loc în loc câte o fermă. După 
câțiva kilometri, pe drum erau mai multe tractoare 
decât mașini. 

- Ai avut vreo veste de la Elvin în weekend? a în- 
trebat Fabian. leri am încercat de mai multe ori să-l 
sun, dar am dat de robot. 

- Probabil că voia să aibă un weekend adevărat, a 
zis Irene, privind pe geam peisajul. Ştii cât de tipicar 
poate fi cu chestia asta. De exemplu, scaunul lui. Vai 
celui care se aşază pe el din greșeală. 

Fabian nu putea decât să încuviințeze. Cu toate 
că trecuseră aproape doi ani de când împrumutase 
scaunul de la biroul lui Elvin și săvârşise păcatul de 
moarte să-i schimbe reglarea, părea că a fost de-abia 
ieri. Furia cu care avusese de-a face când se întorsese 
Elvin din concediu n-avusese margini. Astrid a con- 
vocat o ședință de urgenţă și a fost nevoie de aproape 
şase luni ca Elvin să se potolească destul de mult ca 
să vorbească iarăși cu el. 

- Şi totuși, ar trebui să fie cel puţin la fel de intere- 
sat ca noi, ceilalți, să se asigure că această investigație 

nu-și pierde avântul. La urma urmei, el a fost cel care 
şi-a dat seama ce se petrece. 

- Da, dar nu toată lumea e atât de nerăbdătoare ca 
tine, a zis Irene, râzând. La fel ca Molander, nici el n-a 
fost de găsit în acest weekend. Ca să fiu sinceră, n-am 
nici cea mai mică idee cum funcționează creierul lui 
Elvin. Privirea ei s-a mutat înapoi la peisaj. Asta sună 
ciudat, dacă mă gândesc de câţi ani lucrăm împreună. 
Şi totuși, nu ştiu despre el decât ce văd la lucru, și nu 
poți să negi că este unul dintre cei mai isteți tipi din 
poliție. Dar, dacă vrei să ştii ce face când se duce acasă, 
nu mă întreba pe mine. În ceea ce mă privește, e la fel 
de probabil să fie absorbit de construirea de corăbii în 
sticle sau să privească pornografie. Sau poate că are cea 
mai mare colecție din Suedia de ouă Kinder? Cine ştie? 

A ridicat din umeri. 

- Dar el şi Molander se cunosc destul de bine, nu? 
a întrebat Fabian. 

Irene a încuviințat. 

- Cu toate că în ultima vreme nu-și prea vorbesc. 

- Zău? 

- N-ai observat? Irene s-a răsucit spre Fabian. Devin 
tare morocănoși și ironici de cum se află în aceeași 
încăpere. 

După o sută de metri ajungeţi la destinaţie, pe dreapta, 
a intervenit vocea sintetică. Fabian a încetinit și a 
parcat pe partea stângă a drumului, în fața unui 
mic transformator. 

Observase că în ultimele săptămâni cei doi colegi ai 
săi păreau să se calce neobișnuit de mult pe nervi unul 
pe celălalt, dar nu şi-a bătut capul cu asta. În orice 
caz, pe Molander întotdeauna îl călca cineva pe nervi. 

Fabian a lăsat cheia în contact, a ieșit din mașină 
şi s-a uitat la aleea care începea pe partea cealaltă 

a drumului. Casă evite orice cameră de supraveghere 
care putea fi montată în copaci, au mers pe iarba înaltă 
de pe dreapta. După vreo sută de metri au ajuns la un 
zid văruit în alb. 

- Uite una. 

Irene a arătat o cameră la stânga unei porți de fier 
închise. 

Fabian a încuviințat și a pornit de-a lungul zidului 
în cealaltă direcție. Varul era în continuare de un alb 
orbitor față de culorile naturii din jur. Poate că de 
aceea a observat dârele care mergeau în sus și dincolo 
de creasta zidului. 

-Ce-i asta? Irene s-a apropiat ca să vadă mai bine 
suporturile pentru cățărare vopsite în alb care erau 
prinse de zid. Uite, cineva și-a dat osteneala să monteze 
chestiile astea în loc să aducă, pur și simplu, o scară. 

- Asta sugerează că cineva a fost aici de mai multe 
ori, a zis Fabian. Poate în recunoaștere și ca să-și facă 
însemnări, să afle toate obiceiurile și tabieturile lui 
Dawn înainte de momentul loviturii. 

A pus o gheată pe cel mai de jos suport și a apucat 
unul dintre cele de sus, surprins de ușurința cu care se 
putea urca pe ele, cu toate că nu ieșeau din zid decât 
cu câțiva centimetri. Când a ajuns pe creastă, Fabian 
şi-a dat seama că locul în care erau așezate fusese ales 
cu grijă. Un crâng de mesteceni bloca vederea dinspre 
casă, ceea ce însemna că oricine putea să coboare ușor 
pe partea cealaltă, fără riscul de a fi observat. 

Casa era la vreo cincizeci de metri și avea două 
aripi. Era prea departe ca să-și dea seama dacă este 
sau nu cineva înăuntru, dar Irene a reușit să facă o 
transfocare cu camera video şi totul părea liniștit, 
în afară de o cameră de supraveghere care se mişca 
dintr-o parte în alta. 

l-a dat telefonul său lui Fabian și el l-a îndreptat 
spre camera de supraveghere care era montată pe fron- 
ton. Într-adevăr, supraveghea peluza, care părea la fel 
de proaspătă și nouă ca zidul. Mișcările line şi inter- 
valele regulate sugerau că dispozitivul funcționează 
pe pilot automat. Ceea ce nu însemna că n-ar fi putut 
să reacționeze la mișcare și să declanșeze o alarmă. 

Dar nu exista decât o cale de a afla asta, şi-a spus 
Fabian, în vreme ce îi făcea semn lui Irene să-l urmeze 
înainte ca dispozitivul să înceapă să se îndepărteze de 
ei. Nu ajunseseră prea departe când a sunat Astrid. 

- Unde sunteți? Am început de un sfert de oră. 

Fabian s-a uitat la ceas și a văzut că era deja trecut 
de nouă. 

- Lângă casa lui Chris Dawn. 

La capătul celălalt s-a lăsat tăcerea, şi aproape că 
o auzea pe Astrid cum își mușcă limba. 

- Bine, nu ştiu ce-a fost în capul vostru, dar... 

- Am încercat să te sun ieri, a întrerupt-o el. Am 
vorbit cu bancherul lui Brise și... 

- Fabian, știu. Klippan mi-a spus deja, şi echipa 
de cercetare la fața locului e pe drum. În acest mo- 
ment e important să vă întoarceți aici cât puteți de 
repede. Și, pentru numele Domnului, aveți grijă să nu 
vă vadă nimeni. 

-Stai un pic, n-ar trebui... 

- Dumnezeule, nu poți să faci și tu odată ce-ţi spun? 
Tocmai am vorbit cu Mattias Ryborn, noul bancher 
al lui Dawn de la Handelsbanken, pe Stortorget. Se 
pare că urmează să se întâlnească pentru prima dată 
în această după-amiază, și asta va fi şansa noastră să 
punem mâna pe el. Cu condiţia să nu-și fi dat deja 
seama că suntem pe urmele lui. 


89 


Bună, Mikael, sper că eşti bine. Uită-te la linkul de 
mai jos. Sunt convinsă că aceştia sunt tipii implicaţi în 
omor, dar nu găsesc nici un clip. 

M-am gândit că tu ai şti unde să cauţi. 

Pupici, 

Dunja 


Mikael Rønning stătea în biroul său fără ferestre 
aflat în centrul Departamentului IT al sediului poliției 
din Copenhaga, holbându-se la e-mail de parcă ar fi 
fost trimis de pe altă planetă. Îl citise deja de trei ori, 
dar a trebuit s-o facă și a patra oară. Înțelegea exact 
ce spune Dunja, și asta era ceea ce îl deranja. Faptul 
că este atât de transparent și previzibil - plicticos, de 
fapt - încât a presupus că el este mereu la curent cu 
tot ce face ea. Ca un cuțulache prietenos, care dă din 
coadă de cum se arată stăpânul. 

Bine, mă rog, chiar era la curent cu situaţia ei și 
ştia că lucrează ca agent de ordine publică în Helsingør 
şi, cumva, fusese târâtă într-un caz care implica un 
boschetar mort. Dar n-ar fi trebuit să se aștepte la 
aşa ceva de la el. Nimic nu era mai rău decât să fii 

considerat ceva de la sine înțeles. Mai ales când nu se 
văzuseră de un an. 

O invitase la cină, chestie care se transformase 
într-o perindare prin cârciumi al naibii de costisitoare. 
Dar pentru asta sunt făcuți prietenii, şi-a zis el. Pentru 
că așa o considera. O prietenă. 

Prima dată când a venit la IT ca să-i ceară ajutorul 
era ținută la distanță de ceilalți din echipă din pricină 
că Sleizner o pusese pe ea să conducă investigația în 
cazul vedetei TV Aksel Neuman și al soției lui. Cu 
toate că nu era autorizat s-o facă, Mikael a ajutat-o 
cu toate câmpurile de căutare și filtrarea diferitelor 
registre. De asemenea, a fost o placă de rezonanță 
pentru ideile ei, și uneori îl suna în crucea nopții ca 
să-i audă părerile. 

Lui Mikael îi plăcuse să lucreze cu ea și i-a dus dorul 
după ce a fost dată afară. Glumiseră că într-o bună 
zi ea o să fie șeful și o să-l transfere la Omucideri. Și, 
desigur, vorbiseră la telefon despre o reluare a perin- 
dării prin cârciumi, acum, că avea salariu și putea să-i 
facă şi ea cinste. Dar n-au trecut niciodată de vorbe 
și, după o vreme, el a început să-și piardă speranța că 
se vor mai vedea vreodată. 

Dar acum îl căuta, cerându-i ajutorul. Și cireaşa de 
pe tort era că tonul ei făcea ca totul să sune perfect 
normal. Pupici, pe dracu’. Poate că ar trebui să se înfu- 
rie, să înjure scriind doar cu majuscule și să-i spună 
să plimbe ursu’. Să-i trântească în față că prietenia, 
dacă asta voia, înseamnă mai mult decât să ceri ajutor 
când îți venea ţie bine. 

Problema era că nu se simţea furios. Câtuși de 
puţin. Se simţea înviorat și fericit. Pentru că, într-un 
fel, tonul mesajului implica faptul că ei sunt acel gen 
de prieteni care nu trebuie să-și dovedească nimic 

unul alțuia. Dintr-odată, Mikael şi-a dat seama că o 
iertase deja și a dat clic pe link. 

N-a avut nevoie să vadă prea mult din clip ca să 
ştie că e ceva numit happy slapping. Dar n-a înțeles 
cum legase asta Dunja de uciderea boschetarului. 
Existaseră, desigur, câteva cazuri fatale în Anglia, dar 
erau extrem de rare, şi nu auzise să se fi întâmplat așa 
ceva în Danemarca. 

Dar, dacă o cunoștea bine pe Dunja, avea motivele 
ei, şi nu vedea de ce ar trebui să se îndoiască de ea. În 
plus, şi asta era partea cea mai bună din toate, ştia 
exact unde să caute, dacă agresorii au fost destul de 
tâmpiţi ca să pună pe internet un clip cu omorul. 


40 


Când s-a trezit duminică dimineața, Theodor s-a 
întrebat dacă nu cumva fusese doar un vis. O dorință 
atât de puternică, încât devenise o realitate incon- 
ştientă. Însă după un minuta ştiut că e adevărat. 
A fost acasă la Alexandra și au petrecut împreună 
câteva ore, ascultând muzică și povestind câte-n lună 
și-n stele. Niciodată n-a trebuit să se gândească ce 
să spună. Cuvintele veniseră singure, exprimându-i 
perfect gândurile. 

Alexandra l-a ascultat cum n-o mai făcuse nimeni 
și şi-a exprimat gânduri despre care credea că sunt doar 
ale lui. Deodată, erau doi, și pentru prima oară nu s-a 
mai simțit singur pe lume. Chiar dacă era prima sa 
dragoste, și se spune că nu durează niciodată, părea 
să fie altfel. Era sigur de asta. 

Fuseseră foarte apropiaţi, cât de apropiați puteau 
fi fără să meargă până la capăt. Dacă părinții ei n-ar fi 
trebuit să se întoarcă în seara aceea, era sigur că s-ar 
fi întâmplat chiar acolo, în sala de yoga. Dar, probabil, 
era mai bine așa. Şi-a acceptat soarta și a hotărât să 
meargă acasă. Numai că n-a mers. A plutit spre casă, 
în Pălsjâgatan, pe un norişor. 

După câteva ore, în după-amiaza zilei de duminică, 
această senzaţie a fost înlocuită de nesiguranţă. De ce 
nu-i răspundea la telefon? Dacă era ocupată, de ce nu 
l-a sunat ea după aceea? Un SMS ar fi fost de ajuns. Un 
mic emoticon cu un pupic, sau orice mama dracului 
voia ea. Dar nu i-a oferit nici măcar atât. 

Theodor a făcut tot ce știa că n-ar trebui. A sunat-o 
de atâtea ori și i-a trimis atâtea SMS-uri, încât mama 
avea să sară de doi metri când o să vadă factura. l-a spus 
că o ascultă într-una pe Lykke Li și i-a recomandat-o 
pe Feist, o artistă care îi place mamei lui. A fost la- 
mentabil și jenant. Era extrem de limpede că ea nu 
este îndrăgostită de el, nici măcar nu-l găseşte cât de 
cât interesant. 

Şi totuși, Theodor nu voia să renunţe la speranţă. 
La fel ca acei câini de pe plajă, în Thailanda, care se 
țineau după tine peste tot. Asta era el, o afurisită de 
javră râioasă cu trei picioare din Thailanda. Şi to- 
tuși, nu putea să nu-i mai acorde o șansă. Dacă ea nu 
accepta, avea s-o lase în pace, să anuleze cererea de 
prietenie pe Facebook și să facă tot ce-i stă în puteri 
ca să nu se mai gândească la ea. La nevoie, chiar să se 
mute la altă școală. 

Până luni dimineaţă făcuse toate pregătirile şi seara 
următoare avea să fie clipa cea mare. Și-a golit contul 
din bancă și a reținut o masă pe feribotul spre Hel- 
singgr care pleca la ora cinci. S-a dus la centrul co- 
mercial Väla și a cumpărat două lănțișoare cu o inimă 
împărțită în două, cu numele lor gravate pe fiecare 
jumătate, și a scris o poezie pe care avea de gând s-o 
citească în vreme ce ea deschidea cutiuța. Dacă totul 
mergea așa cum plănuise, puteau să stea toată noap- 
tea, deoarece a doua zi era zi de lectură, iar părinții 

săi credeau că doarme acasă la Jonte ca să lucreze la 
un proiect de grup. 

Acum nu mai trebuia decât să-i ceară să vină. 

Theodor sperase s-o vadă în pauza de la ora zece, 
dar nu era nicăieri. O parte din el s-a simțit ușurată. 
Poate că exista o explicație rezonabilă a tăcerii ei. Poate 
că era bolnavă. Poate că i se închisese telefonul. Sau 
poate că era, pur și simplu, acasă, învățând. 

În timpul pauzei de prânz, pe când aştepta să-l sune 
tata, Theodor și-a amintit că ea spusese ceva despre o 
perioadă de antrenament intens, așa că a hotărât să 
chiulească de la ultimele ore și să se ducă la clubul în 
care era ea înscrisă. Şi-a amintit că a văzut pe sacul ei 
de sport Fenix Kampsport! şi, după o scurtă căutare pe 
internet, l-a găsit pe Kadettgatan, lângă Văstra Berga. 

Şi acolo a găsit-o, luptând în ring, scăldată în su- 
doare și gâfâind, cu mască de protecţie a gurii şi costum 
de sport galben, care părea cu un număr mai mare. 
Nu l-a observat, toată atenţia îi era concentrată pe 
adversar, un tip care lui i s-a părut deja nesuferit. Nu 
numai că era mult mai mare și mai puternic decât 
Alexandra, dar lupta ca și cum doar unul dintre ei doi 
trebuia să supraviețuiască. 

Când Alexandra l-a văzut, ochii i s-au luminat. 
Lui i-a fost de-ajuns ca să se descotorosească de toate 
grijile. Fusese doar ocupată cu antrenamentul și atât. 
Nimic ciudat în asta. 

Însă lipsa ei de concentrare a fost destul ca idiotul 
ăla s-o lovească atât de tare, că ea a rămas la podea 
câteva secunde. Theodor se pregătea să urce pe ring 
ca s-o apere, dar s-a oprit când ea a râs și l-a lăsat pe 
adversar s-o ajute să se ridice. 


1 Arte marţiale Fenix 

Acum erau la pizzeria de pe Ringstorp. Din nefe- 
ricire, nu erau doar ei doi, Henrik Maar, adversarul, 
era şi el acolo. Și apoi li s-au alăturat alți doi tipi. 
Theodor nu știa cum îi cheamă și nici n-avea chef să 
afle. Oricum nu păreau să-l bage în seamă. În schimb, 
Alexandra era în largul ei, râzând la tot ce spuneau ei. 

- Bine, și cine dracu’ mai ești și tu? a întrebat Henrik 
Maar din senin, imediat după ce le-a fost adusă pizza 
şi Theodor a luat prima înghițitură. Te-a lăsat deja să 
i-o pui? 

- Ce întrebare tâmpită mai e și asta? a zis Alexandra. 

- Ce? Se ţine scai de una dintre cele mai bune amice 
ale mele, ca un dihor în călduri. Se cuvine să-l verific 
înainte ca lucrurile să o ia razna. 

- Cum anume să o ia razna? 

Theodor reușise să înghită ce avea în gură și își 
pregătea corpul pentru orice urma să se întâmple. 

Tipul a râs, făcându-l să se gândească la caseta cu 
DVD-uri Beavis şi Butthead pe care i-o dăruise tata de 
ziua lui, în primăvara trecută. 

-Nu le da atenţie, a zis Alexandra, punându-și mâna 
peste a lui. 

- Nu le dau, a zis Theodor, înflăcărat de atingerea 
ei. Cel puţin, nu lui Beavis și Butthead de acolo. 

Henrik și ceilalți doi s-au uitat unii la alții. Îşi dădea 
seama că nu știu despre ce vorbește el, exact ceea ce 
intenţionase. 

- Dar tipul ăsta care zice că ţi-e cel mai bun amic 
vrea să ştie mai multe despre mine, și sunt bucuros 
să-l ajut, a continuat, privind drept în ochii lui Henrik. 
Numele meu este Theodor Risk și am participat la mai 
multe lupte decât îți poți închipui. Dar nu în săli de 
sport, cu protecție pentru gură şi pereți căptuşiți. 

- Ar trebui să fiu impresionat? a zis Henrik. 

Theodor şi-a scuturat capul. 

-Ar trebui să ştii cum stau lucrurile cu mine. Asta 
voiai, nu? 

Privirea nu i-a şovăit deloc și era surprins cât de 
calm se simte. 

- Haideţi, n-am putea s-o lăsăm baltă și să mân- 
căm, mai bine? 

Alexandra a muşcat din pizza ei. 

- Să lăsăm ce baltă? a întrebat Henrik. Nu facem 
decât să vorbim, corect? 

Theodor a încuviințat din cap, scurt, şi a urmat 
exemplul Alexandrei. Curând, mâncau cu toții în tă- 
cere, iar concursul de arătare a mușchilor părea că s-a 
terminat. Când Henrik și cei doi lachei au ieșit la o 
țigară, Theodor a profitat de ocazie și s-a răsucit spre ea. 

- Auzi, voiam să te întreb ceva. Şi-a dres glasul ca 
să-și alunge nervozitatea din voce. Mă întrebam, ai 
vrea oare să ieşim împreună mâine-seară? 

- Şi ce să facem? 

Într-un fel, cuvintele ei erau provocatoare și aspre, 
dar a zărit pe chipul ei o licărire de curiozitate. Chiar 
voia să ştie. 

- E o surpriză. 

Tăcere. Acea tăcere nesfârșită, de plumb. Ura nespus 
asta. Şi acum cei trei idioţi veneau înapoi. 

-... Cau. 

A ieșit din gura ei atât de repede, încât nu era sigur 
că a auzit-o. Spusese „vreau“ sau „nu vreau“? Simțea 
cum îl cuprinde panica. Ce ar trebui să facă? Să spună 
ceva? S-o întrebe din nou? Dar peste câteva secunde a 
văzut în ochii ei că îi dăduse răspunsul cel bun. 

Însă fericirea lui n-a durat prea mult, deoarece 
Henrik a strigat brusc: „Run, Forrest, run!“ 

Şi, ca la comandă, Alexandra a sărit de pe scaun și 
a zbughit-o pe ușă împreună cu ceilalți. 

N-a priceput ce se întâmplase decât în clipa în care 
pe masă a aterizat nota de plată. 


1 „Fugi, Forrest, fugi!“ (în limba engleză în original) 

Zvonurile despre ședința de dimineaţă s-au răs- 
pândit ca gripa toamna prin sediul poliției din Hel- 
singer și, în câteva ore, s-au transformat în bârfă 
curată, fiecare exagerare încercând s-o depășească pe 
cea dinainte. 

Unii erau convinși că Sveistrup o concediase pe 
Dunja după ce ea l-a făcut amibă fără șira spinării, 
fără creier şi fără sculă. Alţii credeau că încercarea 
ei de a prelua conducerea anchetei despre uciderea 
lui Jens Lemke a avut ca rezultat o bătaie cu pumnii 
cu Bettina Jensen. 

Dar, pentru cei câţiva care au văzut-o pe Dunja 
plecând de la sediu împreună cu Magnus în schimbul 
lor de după-amiază, nici unul dintre zvonuri nu părea 
corect. Ea purta din nou uniforma, de parcă ar fi fost 
o zi absolut obișnuită, și pe chipul ei nu era nici urmă 
a controversei din cursul dimineții. 

În realitate, Dunja clocotea de furie. De mult nu 
mai fusese atât de umilită. Cu toate acestea, senzația 
era foarte familiară. 

N-avea nici cea mai mică dovadă. În plus, erau la o 
depărtare de patruzeci şi cinci de kilometri şi, din câte 
ştia, el n-avea nimic de-a face cu poliția din Helsingør, 

dar era convinsă că Sleizner „Jigodia“ era cel care îi 
tăiase craca de sub picioare. Vedea peste tot amprenta 
lui, și asta o scotea din minți. 

Dar asta nu însemna că o să se apuce să bată toba. 
Nu, și-a ascuns turbarea sub un strat gros de indi- 
ferență. Orice s-ar întâmpla, avea să țină capul sus 
şi n-avea să lase pe nici unul dintre ticăloșii ăia s-o 
vadă înfrântă. 

Dar planul său a căzut curând, când a venit prin 
stație un anunţ către toate unitățile despre o femeie în 
vârstă care fusese prinsă asupra faptului, cu două cot- 
lete de porc ascunse sub palton, la magazinul Netto de 
pe Blichersvej. Fără ca măcar să se uite la ea, Magnus a 
luat microfonul și a răspuns că se îndreaptă într-acolo. 

- Vorbeşti serios? a reușit ea să spună. Nu suntem 
în apropiere de Blichersvej. 

- Nu, dar mi-am zis că... 

- Ce mama naibii faci? 

- Dunja, ştiu că ţi-e greu acum. Dar asta este în 
continuare treaba noastră. 

-Pe naiba este! E o afurisită de hoață din magazin. 
Dunja se simțea ca un vulcan pe cale să erupă. Un 
șefuleț cu salariu de batjocură de la Netto care se dă 
mare în faţa unei băbuţe. Şi tu te supui ordinelor ca 
un afurisit de soldat! Care mama dracului e rostul? 
Chiar mai mănâncă cineva carnea aia ieftină de porc? 

- Poţi să spui ce vrei, a zis Magnus, clătinând din 
cap. Dar treaba noastră este să menţinem ordinea, în 
feluri mari și mici. Cum zice Ib întotdeauna, chestiile 
mici sunt la fel de importante ca... 

-Ib? Crezi că-mi pasă vreun pic de ce zice tipul 
ăla? Mi-a promis că pot să preiau investigația, și apoi 
tremură-n izmene și își pune coada pe spinare. E un 
laş ticălos. 

- Poate să pară nedrept, dar sunt sigur că a avut 
motivele lui. 

-Să nu-mi zici că te apuci să-i iei apărarea. 

- Nu îi iau apărarea. Magnus a înghiţit în sec și s-a 
uitat peste umăr, pe când trecea pe altă bandă. Nu zic 
decât că s-ar putea să nu fie așa de simplu ca... 

-Cum poți să spui asta după ceai văzut ce s-a în- 
tâmplat azi-dimineață? Ha? O faci pentru că eşti un 
laş la fel de mare ca el? Speri să n-ai de-a face vreodată 
cu nimic mai grav decât o băbuță care fură de la Netto 
o bucată de carne de care n-ar trebui să se atingă ni- 
meni? Îmi pare rău, Magnus, dar nu așa merge treaba. 
Şi, oricât ai vrea tu, nu ajută la nimic să-ţi bagi capul 
în nisip. 

Magnus n-a răspuns, stătea doar acolo, mușcându-și 
buzele. După șapte minute claustrofobice, a parcat în 
față la Netto, şi-au desfăcut centurile de siguranță, au 
coborât din mașină și au pornit spre intrare. 

- Magnus... Stai un pic, a zis Dunja, și Magnus s-a 
întors spre ea. Îmi pare rău, a continuat, privindu-l 
în ochi. 

- E în ordine, a zis el, dând din cap. 

- Cu adevărat? 

Magnus a părut să chibzuiască un pic, dar apoi a 
zâmbit şi a încuviințat din cap. 

- Cu o condiție. Mă lași să te duc la un restaurant bun. 

Ea a încuviințat și o îmbrăţișare a plutit peste ei, 
dar a căzut la pământ, pierdută, când a sunat telefo- 
nul ei. Era Mikael Rønning - vechiul ei prieten de la 
Departamentul IT al poliției din Copenhaga. 

- Bună, Mikael, n-am mai vorbit de-un car de ani, 
a zis, intrând în urma lui Magnus în magazin. 

- Mda, dar și cele mai bune relații au nevoie din 
când în când de o întrerupere. 

Cel puțin nu era supărat. 

- Pentru binele tău, presupun că nu m-ai înșelat 
prea des. 

-Nu, n-am făcut-o. Persoana care te-a înlocuit arată 
ca o versiune dolofană a lui Jar Jar Binks. Sincer să fiu, 
încă n-am reușit să pricep dacă e bărbat ori femeie. 

- De când te sinchiseşti tu de asta? Eu credeam că 
ai accepta orice de la mijloc în jos. 

- Nu, nu, nu, a zis Mikael, în vreme ce Magnus se 
răsucea spre ea cu un aer întrebător. Eşti singura pen- 
tru care m-aș întoarce în dulap!. Că veni vorba, cred 
că ţi-am găsit clipul. 

Dunja era pe cale să-i spună că are o invitaţie per- 
manentă în dressingul ei, care nu e uriaș, dar tot ar 
trebui să poţi face acolo una sau alta. Dar n-a cedat 
ispitei şi l-a lăsat pe Magnus să se descurce cum o şti 
cu directorul magazinului, care stătea lângă casele de 
marcat cu brațele încrucișate și ochii ațintiți asupra 
bătrânei îngrozite. 

- Unde l-ai găsit? a întrebat, hotărându-se să fie de 
partea femeii. 

- Ai auzit vreodată de darknet?? 


1 Joc de cuvinte intraductibil: To come out of the closet („a ieşi 
din dulap“) - a-şi declara homosexualitatea 
2 (aprox.) Internetul întunecat (în limba engleză în original) 

„Sunt Elvin. Nu pot vorbi acum, dar tu poţi. Fă-o.“ 

Fabian a lăsat jos telefonul şi a ridicat privirea spre 
ceasul de pe primărie. Era unu fără trei minute, ceea 
ce însemna că mai rămânea o oră până la întâlnirea 
stabilită de suspect la Handelsbanken, la treizeci de 
metri de punctul în care parcase. 

Timpul trecuse repede. Atât de repede, încât nici 
unul dintre ei n-a reușit să afle de ce Hugo Elvin n-a 
apărut la ședința de dimineaţă şi de ce nu răspunde la 
telefon. Probabil că nu era nimic grav. Se prea poate 
să fi fost blocat acasă cu altă gripă și a uitat să ceară 
concediu de boală. 

Fusese plecat mult timp în ultimele săptămâni. 
Dar niciodată nu uita să sune. Fabian îl cunoștea pe 
Elvin și mai puțin decât Irene, dacă era posibil, dar să 
nu dea nici un semn nu era deloc genul lui. În mod 
normal, şi-ar fi făcut timp să vadă ce e cu el, poate 
chiar să meargă la el acasă, ca să se asigure că totul 
e în ordine. Însă n-au avut când s-o facă. Totul se 
petrecea dintr-odată. De la bâjbâiala prin întuneric 
au trecut direct la punctul în care să-l aresteze pe 
suspect. O persoană despre care nimeni dintre ei nu 
ştia nimic. N-aveau nici măcar un nume. 

Fabian a verificat din nou dacă portierele sunt în- 
cuiate, și-a coborât spătarul scaunului cât de mult 
s-a putut și a închis ochii. După douăzeci de secunde 
era adormit și avea să se trezească de-abia peste opt- 
sprezece minute, când s-a declanșat alarma telefo- 
nului. Era tot ce-i trebuia ca să-și încarce bateriile. 
Dacă dormea mai mult, ar fi rătăcit câteva ore prin 
ceața mahmurelii. 

După ce Astrid le-a spus de întâlnirea stabilită, 
totul s-a petrecut în ritm accelerat. Mai întâi, vila lui 
Chris Dawn a fost pusă sub supraveghere, în cazul în 
care se întâmpla să se arate suspectul. După asta, tot 
timpul şi energia lor s-au concentrat pe întâlnirea de 
la bancă. Dacă se gândeau cât de puţine ore avuseseră 
la dispoziție, pregătirile lor au fost riguroase. Practic, 
au fost rechiziționate toate resursele şi, chiar și așa, 
tot a fost nevoie să ceară ajutor de la Malmö. 

La prima vedere, operațiunea părea simplă. Ca să 
aresteze pe oricine la o întâlnire de la bancă n-ar trebui 
să fie nevoie de mai mult de doi poliţişti în uniformă. 
Nici măcar de atâția. Dar acesta nu era oricine. Acesta 
era un suspect care până acum părea să se fi gândit 
la tot și încă ceva pe deasupra. 

În plus, așa cum a arătat doamna procuror Stina 
Högsell, încă nu aveau vreo dovadă concretă care să 
lege un făptaş de locurile faptelor. Trebuia să aștepte 
până ce el se așeza și falsifica semnătura lui Chris 
Dawn pe unul dintre documente. De-abia atunci 
aveau să aibă destule dovezi ca să-l acuze de un de- 
lict. Singurul nor întunecat de la orizontul lor era 
îngrijorarea că n-o să se arate, că și-a dat seama că 
i-au luat urma. 

Fabian și Irene au făcut tot ce le-a stat în puteri ca 
să nu lase vreo urmă, și nimic nu arăta că făptașul era 

la vila lui Dawn. Dar nu puteau să fie siguri. Nu pu- 
teau considera nimic de la sine înţeles. Poate că el știa 
deja cât de aproape sunt de arestarea lui și poate că era 
chiar acum undeva, în apropiere, supraveghind banca. 

Din acest motiv, nu puteau să lase să se vadă prin 
zonă vreo mașină de poliţie sau vreun polițist în uni- 
formă. Nu puteau să instaleze unitatea de intervenţie 
în clădirile învecinate. Trebuia ca toate pregătirile să 
fie făcute pe ascuns. 

Toţi cei din unitatea de intervenţie s-au îmbrăcat în 
civil și s-au împărțit în perechi. Cei plasați în interio- 
rul băncii se dădeau drept oameni de serviciu. Armele 
automate erau ascunse în cărucioarele cu produse de 
curățat, iar microfoanele au fost înlocuite cu căști 
pentru ascultat muzică. 

Prin fața celor două intrări din spate ale băncii, fie- 
care la un capăt al cvartalului, patrulau cu schimbul 
„muncitori de la spaţiile publice“, „gunoieri“ și „tu- 
rişti care se plimbau“, cu hărți în mâini și aparate de 
fotografiat bălăngănindu-se pe burtă. Fiecare primise 
un rol în care se simțea destul de comod. 

Klippan era spălător de geamuri, în salopetă, iar 
Irene era la unul dintre ghişee, îmbrăcată în costum. 
În cinstea acelei zile, îşi vopsise părul în negru și îşi 
scosese inelele înfipte în urechi. Astrid preluase unul 
dintre birourile cu vedere spre ușa sălii de ședințe în 
care bancherul avea să stea de vorbă cu făptașul. 

Fabian închiriase maşina în care tocmai dormea. 
De asemenea, se îmbrăcase cu blugi tăiați, teniși şi un 
hanorac cu glugă. Şi, de vreme ce trebuia să intre în 
clădirea băncii în chip de client și, probabil, avea să se 
afle la numai câțiva metri de făptaș, fusese de acord 
să-și lipească o barbă falsă, care arăta atât de naturală, 
încât aproape a crezut că și-a lăsat-o el să crească. 

Însă Molander nu era costumat și se instalase 
într-unul dintre birourile de deasupra librăriei Kill- 
bergs, pe partea cealaltă a lui Stortorget. De la fereas- 
tră vedea fațada băncii, precum și o porțiune mare 
din piață, de la statuia lui Magnus Stenbock până la 
Fahlmans Konditori. 

Dacă făptașul avea să se strecoare prin plasa lor, în 
cinci minute puteau să blocheze Drottninggatan în 
ambele sensuri, ca să nu mai vorbim de Hälsovägen și 
de scările spre turnul Kärnan. Li se dăduse permisiu- 
nea să oprească toate trenurile și feriboturile și, dacă 
nu era destul, puteau să desfăşoare un cerc exterior 
de blocaje rutiere, care includeau E4 spre nord și E6 
spre sud. Aveau chiar și un elicopter, împrumutat de 
la Malmö, care aștepta semnalul. 

N-aveau cum să fie mai bine pregătiți. Nu trebuia 
decât ca făptașul să apară şi să falsifice o semnătură 
pe contractul de vânzare. De rest aveau ei grijă. 

Dar în clipa în care Fabian s-a trezit după puiul de 
somn, şi-a dat seama că lucrurile n-aveau să se des- 
făşoare aşa cum plănuiseră. Nu era nici măcar unu 
şi un sfert, şi nu alarma mobilului său a fost ceea ce 
l-a trezit, ci vocea lui Molander în cască. 

„Către toate unitățile: Obiectivul se apropie. Repet: 
Obiectivul traversează Stortorget și se îndreaptă direct 
spre mașina lui Fabian.“ 

La fel ca în clipurile precedente, imaginile erau miș- 
cate și cu granulaţie mare și pe fond se auzea muzică 
clasică. Dunja a bănuit că e alta dintre simfoniile lui 
Mozart. Toţi agresorii, trei de data aceasta, pe lângă 
cel care ținea camera video, purtau hanorace cu glugă 
negre, teniși albi și ciorapi cu smileys galbeni care le 
acopereau fețele. 

Aici se încheiau asemănările cu clipurile mai vechi. 
Ceea ce se desfășura în fața ochilor Dunjei și ai lui 
Magnus era cu totul altceva. Era ceea ce sperase ea 
şi, totuși, era atât de șocată, încât abia mai putea 
să respire. 

La fel şi Magnus, care ar fi trebuit să fie la Helsingor, 
scriindu-și raportul despre bătrâna care furase din ma- 
gazin. Spre surprinderea Dunjei, a insistat că sunt o 
echipă şi că este răspunderea lui să se asigure că Dunja 
nu face vreo prostie. Așa că venise cu ea la Copenhaga, 
unde s-au întâlnit cu Mikael Rønning la centrul cul- 
tural din Islands Brygge. 

Directorul centrului le-a dat voie să se instaleze 
într-una dintre sălile de conferință; după spusele 
lui Mikael, tipul nu numai că era un client asiduu 
al Cosy Bar, dar nu se lăsa de obiceiul de a umbla 

despuiat pe sub podul din Ørstedsparken. Ea își dădea 
seama că Magnus habar n-are despre ce vorbește el 
şi, după ce s-a gândit un pic, a hotărât că e mai bine 
să nu-l lămurească. 

Rostul sălii de conferinţe, care se afla la o arun- 
cătură de băț de sediul poliției, pe partea cealaltă a 
canalului, era să reducă la minimum riscul de a da 
nas în nas cu Kim Sleizner. Făcuse deja destul rău și 
nu puteau să-l lase să afle ce aveau de gând. Aşa că 
s-au întâlnit în taină şi au vizionat clipul pe laptopul 
lui Mikael. 

La început a părut un clip nevinovat filmat cu 
mobilul, genul pe care îl poate face oricine cu un 
smartphone. Jens Lemke, victima, şedea printre mor- 
mane de pături murdare și saci de dormit. Părea că 
şi-a golit de curând o seringă în venă și tocmai desfă- 
cea garoul. Ţinea în mâna stângă o sticlă de whisky 
şi ochii păreau să i se încețoșeze pe când heroina i 
se răspândea prin corp. În câteva secunde s-a năruit 
într-un morman inform, fără să ştie de prezența celor 
trei tineri cu ciorapi trași peste cap. 

Şi atunci Dunja a fost martora unei cruzimi înde- 
lung exersate, când l-au răsucit pe spate și, cu mare 
grijă, i-au așezat capul astfel încât fața să fie în sus, 
i-au întins brațele pe lângă corp, i-au întins picioarele 
şi au legat laolaltă șireturile ghetelor lui scâlciate. 

Şi, în cele din urmă, brutalitatea inimaginabilă. 

De la prima săritură încolo, camera a filmat cu 
încetinitorul. Agresorul a sărit în sus cam un metru și 
a aterizat cu aşa forță, încât, dacă n-ar fi fost muzica 
clasică, cu siguranță s-ar fi auzit cum se rup coastele. 
Jens Lemke a părut să se trezească din transă, dar n-a 
avuttimp să priceapă ce se întâmplă până ce următorul 

agresor i-a aterizat pe piept, care s-a văzut clar cum 
se scufundă câțiva centimetri. 

A tușşit de câteva ori şi i-a țâșnit sângele pe gură. 
Heroina trebuie să-i fi amorțit durerea, dar ei își dă- 
deau seama că trebuie să fi țipat pe când se zvârcolea, 
încercând să scape. Vătămările lui erau deja prea grave. 

Între timp, cei trei bărbaţi smiley săreau pe el pe 
rând, iar și iar, până ce tenișii lor n-au mai fost albi 
şi Lemke nu s-a mai mișcat. 

Dunja nu știa ce să spună când imaginea s-a în- 
tunecat și s-au stins ultimele acorduri muzicale. Nu 
existau cuvinte care să descrie cum se simțea. Voia 
să meargă acasă, să-și tragă așternutul peste cap şi să 
stea acolo până ce lumea din afară începea să pară 
mai bună. 

- Este exact ceea ce ne avertizai la ședință azi-dimi- 
neață, a zis Magnus, arătând ca și cum și-ar fi pierdut 
orice încredere în omenire. 

Dunja a încuviințat în tăcere. 

- Păi, rahat, a continuat el. Singura posibilitate este 
ca Sveistrup și ceilalți să te ia în serios după ce văd 
asta. Poate că n-o să ajungi să conduci investigația, dar 
cel puțin vei putea spune că ai contribuit și ai ajutat-o 
să se urnească în direcția bună. Oricum, asta e ceva. 

- Sigur, a zis Dunja, încuviințând din cap. Dacă 
le-aș arăta clipul. 

-Ce vrei să zici? Sigur că tu... 

-N-o să vadă asta decât după ce termin eu și îi bag 
la puşcărie pe nenorociţii ăştia. 

- Doar nu vrei să zici... 

- Ba exact asta vreau să zic. S-a uitat la Magnus. 
E alegerea ta dacă vrei sau nu să dai o mână de ajutor. 
Pot să înțeleg dacă preferi să umbli mai departe în 
uniformă, menținând ordinea la Netto. 

- Dunja. Nu-i asta, e... 

-Te rog, poți să mă asculți un pic? Spre propria 
surprindere, i-a luat mâinile în mâinile sale. Așa cum 
ziceai tot timpul, nimic din toate astea nu face parte 
din fișa postului nostru. Așa că, dacă vrei să nu te legi 
la cap când nu te doare și să nu te abați de la regu- 
lament, e în ordine. Și, Magnus, chiar gândesc asta. 

- Dunja... 

- Stai un pic, n-am isprăvit. Indiferent ce faci, eu 
trebuie să duc asta până la capăt. Nu pot să stau deo- 
parte şi să mă uit cum Ussing și Bettina duc de râpă 
investigația. Demențţii ăștia umblă prin lume și zdro- 
besc de-a binelea oamenii. Sper că poți să înţelegi. 

Magnus s-a ridicat în picioare, cu o expresie in- 
descifrabilă, și i-a întors spatele. S-a dus la fereastră, 
de unde s-a uitat la chei și la puținii oameni care 
înfruntau burnița. Dunja a aşteptat, cu toate că în re- 
alitate voia să-i strige că o doare drept în cot de ceea ce 
gândeşte el. Dacă vrea s-o împiedice şi să-i ciripească 
șefului, să fie sănătos. Asta n-ar schimba nimic. 

Dar nu era adevărat. Dacă Sveistrup ar afla ce avea 
ea de gând, n-ar dura mult și s-ar trezi cu Sleizner pe 
cap. Și, ca întotdeauna, ar face orice ca să-i pună bețe 
în roate. Chiar dacă asta ar însemna ca investigația 
să eșueze și făptaşii să rămână în libertate. 

Dar acum era prea târziu. Nu putea decât să aştepte 
şi să vadă ce o să se întâmple. 

După un minut sau două, Magnus a băgat mâna 
în buzunar, și-a scos telefonul și l-a deschis. Dunja a 
schimbat o privire cu Mikael și a constatat că şi el 
arată la fel de neliniștit. 

-Bună, Grete, sunt Magnus Rawn, a zis, cu ochii la 
un cargou care trecea prin dreptul lor. Auzi, din păcate 
nu mă simt prea bine... Nu ştiu, dar am febră și mă 

doare peste tot și probabil o să stau în pat toată săptă- 
mâna... Bine, mulțumesc... Aşa o să facem. La revedere. 
Magnus a închis și s-a răsucit spre ceilalți doi. Așadar, 
ce ziceți? Ne apucăm de treabă? 

Fabian a reglat oglinda retrovizoare, sperând că băr- 
batul care venea drept spre el n-o să observe mișcarea. 
Molander avea dreptate. Era, fără îndoială, suspectul. 
Purta cizme cu botul ascuțit, blugi negri și curea cu 
ținte, haină de catifea de un roșu-închis și tunsoa- 
rea hard-rock caracteristică lui Chris Dawn. Oare i-a 
ghicit? De aceea se îndrepta spre mașina lui Fabian? 

Fabian şi-a pipăit pistolul din tocul de sub braț, ca 
să se asigure că e acolo, dar nu-l putea scoate. Nu încă. 
Şi era prea târziu ca să pornească mașina și să plece. Ar 
fi bătut la ochi și n-ar fi făcut altceva decât să atragă 
și mai mult atenţia asupra sa. Și apoi, ar fi putut să 
piardă locul de parcare și să fie silit să dea ocol pieței 
o veșnicie până să găsească altul. 

Bărbatul a ajuns pe partea dreaptă a mașinii și, fără 
să știe dacă era o idee bună sau rea, Fabian s-a răsu- 
cit spre centura de siguranță și şi-a pus-o, ca și cum 
tocmai ar fi intrat în mașină. Spre marea sa ușurare, 
bărbatul a mers mai departe, fără să-i dea atenție, și 
a traversat. 

- Obiectivul tocmai a trecut de mine și merge mai 
departe spre bancă, a spus în cască. 

- Nu pricep. Întâlnirea nu era la ora două? Nu-i 
decât unu și un sfert, s-a auzit vocea lui Klippan, pe 
când ieşea pe ușa principală a băncii în salopetă, cu 
o găleată în mână şi o scară pe umăr. 

- Poate că a devansat-o? a zis Molander. Astrid, tu 
eşti înăuntru. Ai auzit ceva despre asta? 

- Nimic. 

- Bine, toate unitățile să fie pregătite. Obiectivul 
se pare că intră în bancă. 

Dar, imediat după ce a trecut printre cei doi copaci 
conici din dreptul intrării, a cotit scurt la dreapta, 
a trecut de Klippan, care tocmai începuse să ude o 
fereastră, și a dispărut după colț. 

- Nu intră, se îndreaptă spre Norra Strandgatan, 
a zis Molander. 

- Echipa Unu, îl vedem, s-a auzit o voce. 

-Ce face? Spuneţi-ne, a zis Fabian, care nu-l mai 
vedea. 

- Merge mai departe. Nu, stai așa... s-a oprit în fața 
ușii laterale și... s-a răsucit... și acum merge iar. 

- Inspectează clădirea, a zis Molander. Presupun că 
o să ocolească tot cvartalul. 

Corect, şi-a zis Fabian. Asta trebuie să facă. 

- Care e situaţia în partea din spate a cvartalului, 
pe Kolmătaregrânden? Avem o unitate acolo? 

- Negativ, a zis Molander. E la mai mult de șaizeci 
de metri de bancă. Ne-am concentrat doar pe cele 
trei intrări. 

Cu alte cuvinte, bărbatul avea să fie nevăzut câtva 
timp. 

-Cei de pe Norra Strandgatan, îl mai vedeți? 

- Da, merge în continuare... Dar acum s-a oprit iar 
şi se uită în jur. 

- Unde anume se află? 

- La capătul cvartalului. 

- Şi încotro stă cu fața? 

-Spre nord-est, de-a lungul lui Kolmătaregrânden, 
spre Kullagatan. Să-l urmăresc? 

Fabian era pe cale să zică „da“, dar Astrid i-a luat-o 
înainte. 

- Nu. Toată lumea, păstrați-vă pozițiile aşa cum 
am stabilit. Nu uitaţi că mai avem patruzeci și două 
de minute până în momentul în care se presupune că 
începe întâlnirea. 

Astrid avea dreptate, desigur. Exista riscul să se 
dea de gol și atunci el avea să dispară pe vecie. Dar, 
cu toate că Fabian știa că nu-l pot aresta, nu-i dădea 
pace ideea că au o șansă mare și poate că, în secunda 
asta, o lasă să le scape printre degete. 

- Cum e? Îl vedeţi? N-ar trebui să fi ajuns de-acum 
în partea cealaltă? Echipa Doi, sunteți acolo? 

- Da, dar obiectivul nu este. Încă nu. 

Tăcerea din eter îi punea la grea încercare răbda- 
rea. O privire aruncată ceasului a arătat că e unu și 
douăzeci și două de minute. Douăzeci și trei. 

Tot nimic, în afară de un vid care aspira aerul din 
mașină și făcea să-i fie din ce în ce mai greu să respire. 
Fabian nu putea să stea acolo, așteptând, nu era cu 
putință. Așa cum zisese Molander, făptașul inspectase 
zona. Dar n-aveau cum să ştie dacă nu-l descoperise 
pe unul dintre ei și acum fugea de acolo. 

A deschis portiera, a coborât din mașină și a respirat 
adânc de câteva ori. 

- Fabian, ce faci? s-a auzit vocea lui Molander din 
cască. 

S-a răsucit și s-a uitat spre fereastra la care stătea 
Molander. Dar lumina se reflecta din geam, și nu 

vedea decât cerul şi părți din fațada lui Handelsbanken 
de vizavi. 

- O să dau ocol cvartalului, a zis, închizând portiera. 

- Ba n-ai s-o faci. Stai acolo și aşteaptă în mașină, 
aşa cum am stabilit, a zis Astrid. 

Fabian n-a stat pe gânduri, și-a închis stația de emi- 
sie-recepție şi a traversat. Nu putea să stea acolo şi să 
aştepte ca șansa care li se dăduse să dispară. 

În loc s-o ia pe urmele făptașului, Fabian a pornit 
în direcția opusă, în sus pe Stallgatan, spre stânga 
băncii. Acolo „muncitorii de la spaţii verzi“ tundeau 
copacii de la marginea aleii. Toţi trei s-au uitat la el 
cum trece, până și tipul din autoutilitara cu nacelă, 
şi Fabian aproape că o auzea pe Astrid zbierând în 
căştile lor. 

A mers mai departe pe aleea înghesuită între pri- 
mărie, de o parte, și Handelsbanken, de cealaltă, și i-a 
venit în minte Clock - localul care servea hamburgeri 
care era acolo când era el mic, dar fusese înlocuit apoi 
cu o cafenea. Ce se întâmplase cu el? Tot lanțul de 
localuri care serveau hamburgeri dispăruse ca prin 
minune. Când a ajuns la Kolmătaregrănden, de cea- 
laltă parte a cvartalului, și-a dat seama că era exact 
ceea ce făcuse şi făptaşul. 

În faţa atâtor ochi atenţi, dispăruse ca prin minune. 

„Sunt Elvin. Nu pot vorbi acum, dar tu poţi. Fă-o.“ 

Fabian lăsase patru mesaje în care îl ruga pe Elvin 
să-l sune de îndată ce poate. 

„Bună, Hugo, tot eu sunt, Fabian“, a zis după bip, 
pe când încerca să traverseze Hälsovägen cea plină de 
mașini fără să fie călcat. „Ar trebui să ne suni ca să 
ştim că ești în viață, până nu te dăm în urmărire 
generală şi ne apucăm să organizăm o petrecere.“ 
A spus-o în glumă, dar nu putea ascunde faptul că 
gluma izvora din îngrijorarea vagă care îi dădea târ- 
coale din weekend încoace. 

Panoul de pâslă decolorat de la intrare anunța că 
H. Elvin locuiește la etajul trei. Sus, Fabian a apăsat pe 
butonul de plastic alb, care dedesubt era maro-gălbui. 
Probabil mulțumită brichetei din mâna unui tânăr 
care se plictisea. A auzit prin ușă zbârnâitul, aici nu 
erau clopote electronice. Dar Elvin părea să nu audă. 
În orice caz, n-a deschis ușa. 

În urmă cu câteva ore, fuseseră convinşi că făptașul 
a pierit pe vecie. Că și-a dat, seama, cumva, că sunt 
pe urmele lui. 

Fabian înconjurase cvartalul și cercetase de două 
ori străzile învecinate înainte să se întoarcă la mașina 

închiriată, unde a așteptat să se facă ora două. Sus- 
pectul n-a apărut, totuși echipa a rămas pe poziții. Mai 
întâi două ore, apoi încă una, moment în care Astrid 
a pus punct, în cele din urmă, operațiunii. 

Fabian era pregătit să accepte toată vina. Credea că 
vizita lui la vilă fusese ceea ce le-a distrus acoperirea. 
Dar, înainte să poată spune asta, bancherul a primit 
un telefon de la făptaș, care spunea că a apărut ceva 
neprevăzut și întreba dacă este posibil să se întâlnească 
a doua zi, la ora cinci. 

Fabian a apăsat pe clanţa ușii lui Elvin. Era descu- 
iată, și a preferat să ignore corul de voci care îi spuneau 
că nu poate să intre așa, nepoftit, în casa colegului său. 

Era prima sa vizită - Elvin nu era genul care să-și 
invite colegii la cină -, dar apartamentul arăta cam 
aşa cum și-l închipuise. Covoare cafenii pe linoleum 
cenușiu marmorat. Tapet bej vălurit în spatele fotogra- 
fiilor vechi înrămate cu casa din copilăria lui Elvin, în 
Simrishamn. Apărea în ele un băiețel în rochiță care 
îşi ajuta mama să întindă rufele la uscat. 

A intrat în living și s-a uitat în jur. O etajeră String! 
plină cu bibelouri și o canapea acoperită cu catifea 
în faţa unui televizor voluminos, farfurii decorative 
albastre pe pereți, o măsuță de cafea acoperită cu plăci 
de faianță verzi și un milieu. Totul avea parfumul 
vremurilor de mult apuse. 

Însă decorul nu a fost singurul lucru care i-a atras 
atenţia. 

Fabian știa că Elvin era în prezent singur și a presupus 
că așa a fost toată viața. Din câte ştia, nu fusese nicio- 
dată în peisaj vreo femeie sau un copil. Dar aceasta 


1 Tip de rafturi creat de arhitectul și designerul suedez Nils 
Strinning 

nu era casa unui bărbat singur, asocial. O femeie își 
pusese amprenta pe acest loc. Poate că nu dăduse pe 
acolo în ultima vreme, dar Elvin lăsase totul neatins. 
Fabian s-a uitat, dar n-a găsit nici o fotografie a ei. 

A intrat în bucătăria micuță, în care un miros dul- 
ceag, grețos, l-a condus la un sac de gunoi plin de 
resturi de mâncare. Asta nu-i stătea deloc în fire lui 
Elvin cel meticulos, ordonat. Și nu se potrivea cu ima- 
ginea pe care şi-o făcuse Fabian despre el în cei doi 
ani de când erau colegi. 

Fără îndoială, Elvin era cel mai competent membru 
al echipei. Nimeni altcineva nu avea capacitatea lui 
de a identifica întrebările cele mai importante dintr-o 
investigație. Niciodată nu spunea mai mult decât era 
nevoie, dar nici nu se sfia să-și verse proasta dispoziție 
pe ceilalți. 

În afara orelor de program, Elvin era pentru Fabian 
o carte închisă. Nu se întâlneau în afara serviciului, 
cum se întâmpla cu Molander și Elvin, care se cunoș- 
teau din academie. De fapt, Elvin ar fi putut să aibă 
orice secret personal. 

De aceea adulmeca Fabian prin apartamentul lui? 
Sau era cu adevărat îngrijorat că ceva nu e în ordine? 

Fabian s-a dus în dormitor, unde a găsit un pat 
aşternut frumos. Dulapul a iscat mai multe întrebări. 
La început, a crezut că fustele, rochiile și bluzele îi 
aparțin femeii misterioase pe care Elvin n-o pomenea 
niciodată. Că ciorapii de nailon, chiloţii și sutienele 
rămăseseră de demult. Dar apoi a găsit două peruci, 
şi imaginea sa despre Hugo Elvin a virat brusc într-o 
nouă direcție. 

Fareed Cherukuri se resemnase cu postul său de la 
serviciul de relaţii cu clienţii al TDC!, în buncărul fără 
ferestre aflat la patru etaje sub pământ. Renunţase la 
orice nădejde de carieră, cu toate că era exact ceea ce i 
se promisese când fusese angajat, cu șase ani înainte. 

Făcea tot ce putea ca să alunge gândul, dar era du- 
reros de conștient că peste zece ani va sta în aceeași 
despărţitură din acelaşi buncăr, confruntându-se cu 
un șuvoi nesfârșit de întrebări, una mai tâmpită decât 
alta, care veneau din căşti atât de strânse pe capul său, 
încât urmele de pe tâmple nu aveau timp să dispară 
într-un weekend prelungit. 

Desigur, mai erau și luminiţe în beznă. De exemplu, 
interesul său față de programare. Cel puţin, asta spu- 
nea dacă întreba cineva. În realitate, era mai degrabă 
construirea de trojani plini de viruși sofisticați, păcă- 
lirea sistemelor de securitate și trecerea de firewalls. 
Dar și asta se învechise. 

Lucrurile fuseseră altfel cu trei ani înainte, când 
reuşise să spargă cel mai important cod al TDC și re- 
ușise să aibă acces la Sfânta Sfintelor - toate apelurile, 


1TDC A/S este cea mai mare companie de telecomunicaţii 
din Danemarca. 

SMS-urile și traficul de informaţii din rețeaua TDC. 
Politicieni, membri ai familiei regale sau drojdia so- 
cietății, nu conta. Dacă îi venea cheful, nu trebuia 
decât să tasteze numărul lor și să asculte. 

Descoperirea i-a luminat existența timp de câteva 
luni, până ce și-a dat seama cât de lamentabil de plic- 
ticoase sunt cele mai multe dintre celebrități în viața 
reală. Ca să nu mai spunem că, în nouă cazuri din 
zece, conversațiile lor n-aveau nici o valoare. Nu re- 
ușise să dibuiască nici un subiect savuros de scandal. 

Dar când Dunja Hougaard l-a contactat ca să urmă- 
rească telefonul șefului ei, Kim Sleizner, toată chestia 
a explodat și a devenit un afurisit de tărăboi de toată 
frumusețea. Mai ales după ce el le-a furnizat celor 
de la Ekstra Bladet informaţia despre locul în care se 
afla telefonul - zona cea mai plină de prostituate din 
toată Copenhaga. 

De atunci, viața sa fusese într-un întuneric de 
nepătruns. 

Până acum. 

Fareed a mutat cursorul pe ecran spre butonul pe 
care scria Temporar indisponibil şi a dat clic. Spre deo- 
sebire de butonul Ieşire din sistem, acesta era ca să 
mergi la toaletă, să fumezi o țigară sau să-ți iei o cafea 
şi, după cum directorul nu obosea să precizeze, nu de- 
geaba scria pe el „temporar“. Nu aveai voie să ieși din 
sistem mai mult de șase minute și jumătate, intervalul 
despre care ei stabiliseră după discuţii îndelungate că 
e suficient pentru toate aceste genuri de activități. 

Dacă aveai un deranjament stomacal, sau automa- 
tele de cafea nu funcționau și trebuia să urci până în 
biroul principal ca să-ți umpli ceașca, trebuia, pur și 
simplu, să accepți consecinţele, care erau o reținere 
din salariu. 

Nu existau destul de multe cuvinte pentru cât de 
mult îl ura Fareed pe acest director, un bărbat ceva mai 
tânăr ca el. Sau pe idiotul incompetent care progra- 
mase „temporar“ înaintea lui „indisponibil“, așa încât 
cuvintele nici măcar nu încăpeau pe buton. Adevărul 
era că Fareed își ura atât de mult postul încât, în cele 
mai negre momente, se gândea serios să injecteze un 
virus în sistem. 

Nu-și făcea griji că i-ar putea lua cineva urma. Mai 
degrabă, singurul lucru care îl împiedica să dezlănțuie 
un virus asupra companiei era faptul că știa că, în mai 
puțin de șase luni de la asta, întreaga operațiune s-ar 
duce la fund. Și asta ar însemna că Fareed va trebui 
să renunțe la apartament. 

Înapoi la buton. Fareed a dat clic pe Temporar indis- 
ponibil nu pentru că trebuia să meargă la toaletă, să 
facă o pauză de țigară sau să-și ia o cafea, el nici măcar 
nu bea cafea. Nu, motivul pentru care inima îi bătea 
mai repede era mesajul care se ivise pe ecran tocmai 
când se pregătea să-i explice unei cliente că el n-are 
ce să-i facă dacă memoria telefonului ei este plină 
până la refuz. 

Fareed Cherukuri, mergi imediat în sala de conferinţe 
a Morii de vânt. 

Primul gând al lui Fareed a fost că Qiang Wu îi face 
iar o farsă. Cu siguranță avea simțul umorului pentru 
aşa ceva, precum și abilitatea de programare ca să 
facă un mesaj să pară că a fost trimis de la recepție. 
Dar cu o privire rapidă peste umăr a văzut că Qiang 
este complet absorbit de apelul unui client și, dacă era 
ceva ce Qiang nu era în stare să facă, era să-și păstreze 
aerul neutru. 

Al doilea gând al lui Farid a fost că Dumnezeu a 
reușit, în sfârşit, să-și topească ceara care-i înfunda 

urechile și i-a auzit rugăciunea, că El o să-l mute pe 
Fareed din buncărul iadului și o să-l facă programa- 
tor adevărat. 

Însă, de cum a pășit în sala de conferințe, Fareed 
şi-a dat seama că nici unul dintre aceste scenarii nu 
era adevărat. 

Uşa lui Hugo Elvin era tot descuiată când Fabian 
a deschis-o în fața lui Molander, care părea încordat, 
aşa cum era de obicei atunci când accepta să facă ceva 
călcându-și pe inimă. 

- Sper că ştii că trebuie să ne grăbim. Am o gră- 
madă de lucruri de făcut până ce suspectul o să-și 
facă apariția, a zis, dispărând în apartament cu trusa 
profesională. 

Întâlnirea de la bancă urma să aibă loc la ora cinci, 
după exact patru ore. În ciuda stresului lui Molander, 
asta le dădea mai mult decât suficient timp ca să caute 
prin apartament un indiciu despre unde ar putea 
fi Elvin. 

Era a doua zi fără nici un semn de la el. Toţi cei din 
echipă fuseseră de acord că situația devenea îngrijoră- 
toare. Toţi, cu excepția lui Molander, care spusese că 
nu era prima oară când Elvin dispărea de pe ecranul 
radarului. Pe când se antrenau împreună la academia 
de poliție, Elvin dispărea din când în când, uneori și 
câte două săptămâni. 

Irene întrebase dacă știe de ce, și Molander devenise 
imediat evaziv. În cele din urmă a spus că existau zvo- 
nuri că Elvin este homosexual. Unii chiar susțineau că 

l-au văzut participând la un spectacol al travestiților 
în Copenhaga. 

Irene, Klippan și Astrid respinseseră ideea, pe teme- 
iul că Elvin este cea mai puţin feminină persoană pe 
care o cunosc ei. Părea cu neputinţă să ţi-l imaginezi 
îmbrăcat în straie femeiești pe scenă. Molander fusese 
de acord, subliniind că nu era decât un zvon, iar el şi 
Elvin nu vorbiseră niciodată despre asta. 

Până în acel moment Fabian tăcuse, tot chibzuind 
dacă să le spună sau nu ce a găsit în dulapul lui Elvin. 
Dar simţea că nu mai are de ales. Reacţia a fost cea 
la care se așteptase - mai mult de două minute de 
tăcere, căreia i-a pus capăt Astrid, spunând că ei toți 
au secretele lor și, indiferent care este sexualitatea lui 
Elvin, asta n-are neapărat de-a face cu dispariţia lui. 

- Ai mai fost vreodată aici? a întrebat Fabian, ui- 
tându-se prin hol. 

- De fapt, nu. După mai bine de treizeci de ani de 
prietenie, asta e prima oară. Molander a clătinat din 
cap și şi-a plimbat privirea în jur. După părerea lui 
Gertrud, ne datorează salariul pe câteva luni, dacă ne 
gândim câte mese a gătit pentru el. 

Fabian s-a dus la raftul pentru pălării ca să studieze 
îmbrăcămintea de exterior, în vreme ce încerca să-și 
amintească ultima oară când el și Sonja au invitat pe 
cineva la cină. 

- la uite, e chiar el. 

Fabian s-a răsucit iute pe călcâie, dar tot a avut timp 
să-și facă o imagine a lui Elvin ieşind din dormitor îm- 
brăcat femeiește şi întrebând ce caută în apartamentul 
lui. Însă l-a găsit pe Molander aplecat deasupra unei 
fotografii vechi a unui țânc îmbrăcat în rochiță albă. 

- Crezi că e Elvin? 

-Să cred? Se vede de la o poștă. Faţa lui e exact ace- 
eaşi. Uită-te și tu. 

Fabian s-a apropiat să vadă mai bine, dar nu era la 
fel de convins. 

- Începem? 

Molander s-a uitat la ceas. 

Fabian l-a condus la dormitor, care arăta exact așa 
cum îl lăsase cu o zi înainte. A intrat și a deschis du- 
lapul cu hainele femeiești și perucile. 

- Măi, să fie. Molander a clătinat din cap. Arată 
aproape ca al soției mele. Cu toate că e mai ordonat. 
Ce-i al lui, e al lui. 

- Crezi că asta ar putea să aibă de-a face cu dispa- 
riția lui? 

Fabian a deschis al doilea dulap, care conținea ha- 
inele obișnuite ale lui Elvin. 

Molander a ridicat din umeri. 

-Nu știu ce să cred. Ce-ar fi să te uiţi la computerul 
de acolo, să vezi dacă găsești ceva. Eu o să încep să iau 
niște probe de aici. 

Fabian a ocolit patul şi s-a apropiat de biroul de la 
fereastra spre Hälsovägen, unde traficul părea că nu 
încetează niciodată. Computerul, un Acer, a cerut 
parola de cum a pornit și, după ce a încercat unele 
dintre cele mai obișnuite, ca 123456, parola sau abc123, 
a încercat numele lui Elvin și codul numeric personal, 
precum și variante ale lui semla!, pe care o tot ridica 
în slăvi. Dar singurul răspuns pe care l-a primit a fost 
Parolă incorectă. 

- Ingvar, ştii cumva care ar putea să fie parola? 

Molander, care punea o pereche de chiloți într-o 
pungă pentru probe, a scuturat din cap. 


1 Brioşă dulce tradițională de Lăsata secului din țările nordice 

- Ai încercat Hanna? 

- De ce Hanna? 

-Mă gândeam că Hugo, Hanna, same name!. Trebuie 
să-și spună cumva când se îmbracă în cele mai bune 
haine de duminică. 

Molander a ridicat o rochie roșie spectaculoasă. 

Fabian a încercat propunerea lui Molander și câteva 
variante, dar nici una n-a mers. După ce a căutat prin 
birou, a găsit o hârtiuță lipită sub suportul mouse-ului. 
Pe ea era o listă lungă de nume de utilizator și parole. 
Câteva dintre numele de utilizator erau Elvira, care 
era destul de apropiată de Elvin. Molander nu gre- 
şise prea mult. Însă parola scrisă lângă Computer era 
EvremeaDOschimbare, aşa încât nici unul dintre ei nu 
fusese nici măcar pe aproape. 

Explicația parolei s-a arătat de îndată ce Fabian 
s-a uitat la istoricul căutărilor. În ultimele săptămâni 
aproape fiecare căutare era legată de operațiile de schim- 
bare de sex. Mergeau de la site-uri pur informative până 
la diferite forumuri care discutau din toate unghiurile 
posibile problemele legate de transsexualitate. 

- Hai să vezi asta. 

Fabian a deschis un clip care arăta cum decurge 
operația de schimbare din bărbat în femeie. 

Molander s-a uitat la imaginile create prin animaţie. 

- Poate să pară ciudat. Dar, de fapt, nu sunt prea 
surprins. 

Fabian nu ştia ce să spună. Încă nu se împăcase 
cu informația că lui Elvin îi place să se îmbrace în 
haine femeiești. Cu atât mai puțin că se gândește serios 
la operaţie. 

- Ai verificat dacă e ceva dincolo de asta? 


1 Acelaşi nume (în limba engleză în original) 

Molander a făcut semn cu capul spre o draperie 
grea grena care atârna din tavan şi acoperea o parte 
a peretelui, într-un colț. 

Fabian a făcut semn cu capul că nu și s-a apropiat 
de ea. N-o observase până atunci. Draperia avea două 
părți și în spatele ei era o ușă închisă. Mai era o cameră 
în apartament, și nu-și dăduse seama de asta. 

Mirosul dulceag, stătut, i-a spus subconștientului 
său să-și facă curaj pentru ce urma să vadă. 

Draperiile nu lăsau să intre decât puțină lumină 
în camera care era cam de mărimea dormitorului. 
Peretele din faţa ușii era acoperit de șiruri de cărți, iar 
într-un colț era un divan frumos, alături de un lam- 
padar cu franjuri lungi în jurul abajurului galben. În 
celălalt colț era o oglindă pe un suport, iar în mijlocul 
camerei era un covor mare, roșu, cu model complicat. 

Molander a tras deoparte draperiile și de-abia atunci 
Fabian și-a dat seama că Hugo Elvin, într-o rochie în- 
florată, cu ruj roşu pe buze, atârna nemișcat de lustră. 

Dunja și Magnus și-au petrecut câteva ore lucrând 
cu Mikael Rønning la centrul cultural din Islands 
Brygge. La fel ca Dunja, Mikael era convins că, doar 
pentru că acel clip nu era pe YouTube, nu însemna că 
agresorii nu îl difuzează, poate că erau doar atenţi cu 
locul în care își arătau isprăvile. Având asta în minte, 
se aventurase pe darknet ca să facă o căutare. 

- Darknet? a întrebat Magnus, și Mikael i-a explicat 
că, spre deosebire de ceea ce crede de obicei marele 
public, nu se deosebea atât de mult de ceea ce este 
cunoscut ca internet. De fapt, era cam același lucru, 
dar cu o diferență crucială: Google și alte motoare de 
căutare nu puteau găsească sau să indexeze site-urile, 
deoarece foloseau rețeaua Tor. Sau „The Onion Router“, 
cum era numită, de fapt. 

Reţeaua Tor făcea ca acele site-uri și utilizatorii lor 
să fie în anonimat și imposibil de găsit cu un browser 
normal, și de aceea darknet era populat de tot soiul 
de ticăloşi, de la pedofili şi traficanţi de arme până la 
pești și ucigași plătiți. 

Ca să accesezi darknet aveai nevoie de un browser 
Tor, și aici lucrurile deveneau prea tehnice ca Dunja 


su 


1 „Router ceapă“, cu multiple straturi de codificare 

să le poată urmări. Ideea esenţială era că Mikael găsise 
în cele din urmă un site în care utilizatori anonimi 
descărcau și postau clipuri în care erau filmate victime 
torturate, violate sau omorâte. Şi, la fel ca pe YouTube, 
utilizatorii care postau aceste clipuri erau interesați 
de like-uri și vizionări care să le propulseze clipurile 
în capul listei. 

Acolo, pe locul patruzeci și opt de pe o listă in- 
titulată Omoruri fără arme, Mikael a găsit clipul în 
care apărea uciderea lui Jens Lemke. Necazul era că, 
întrucât era imposibil să găsești adresa IP a celor care 
postaseră clipul, se aflau din nou în căsuţa de pornire. 

Dar apoi Magnus i-a surprins pe Dunja şi Mikael 
punând o întrebare extrem de evidentă, dar și abso- 
lut genială: Ar putea să vadă adresa IP a celui care 
încărcase pe YouTube clipurile anterioare? Mikael a 
găsit-o în câteva minute. Adresa IP era de la o conexi- 
une de mobil. 

lată de ce Dunja și Magnus se aflau acum într-una 
dintre numeroasele săli de conferințe de la TDC, pe 
care vreun designer de interioare plătit mult prea 
mult o numise a Morii de vânt, și așteptau ca Fareed 
Cherukuri să se așeze în partea cealaltă a mesei. 

- Bună, Fareed. Îți aminteşti de mine? 

Dunja i-a zâmbit. 

Fareed nici n-a încuviințat, nici n-a negat, părea 
prea ocupat să-și dea seama dacă vizita ei este bună 
sau rea pentru el. 

- Dă-mi voie să-ți împrospătez amintirile, a con- 
tinuat Dunja. Kim Sleizner și Jenny Nielsen. Asta îți 
sună cunoscut? Nu-i cazul să arăţi atât de surprins. 
Am ştiut imediat că tu ai fost cel care s-a dus cu po- 
vestea la Ekstra Bladet, cu toate că îți spusesem clar că 
trebuie să rămână între noi. A făcut o pauză, dându-i 

lui Fareed şansa să vorbească. Dar el n-a spus nimic. 
Pe moment am fost foarte supărată, pentru că acesta 
a fost unul dintre motivele pentru care mi-am pierdut 
serviciul. Chiar m-am gândit să fac o plângere. 

- Dar n-ai făcut-o, a zis Fareed, zâmbindu-i și el. 

- Nu-i genul meu. Şi apoi, mi-am zis că s-ar putea 
să am vreodată nevoie de ajutorul tău. 

- Aşadar, de aceea ești aici. 

- Întocmai. Dunja s-a aplecat în față. La urma 
urmei, nu vrem ca șeful tău să afle cu ce te ocupi, nu? 

-Se pare că la fel stă treaba și cu tine. 

Dunja a râs, impresionată de istețimea lui. 

- Să însemne asta că ne-am înţeles? 

- Depinde la ce îţi trebuie ajutor. 

Dunja a împins peste masă o bucată de hârtie cu 
un șir de cifre despărțite în patru grupuri, cu puncte 
între ele. 

- E o adresă IP, a zis Magnus. 

-Cred că-și dă seama de asta, a zis Dunja, cu un 
zâmbet îngăduitor. 

- De la o conexiune de mobil, a adăugat Fareed, 
împingând hârtia înapoi. 

- Poate că au înregistrat-o. 

Iarăşi Magnus, şi de această dată Dunja a simțit că-i 
vine să-i amintească de înțelegerea lor, ca el să tacă. 

- Sigur, dacă credeți că tipul vostru e așa de tâmpit. 

- Fireşte că nu, a zis Dunja. Dar tu nu ești un oa- 
recare, ci premiantul premianților. Și-a scris numărul 
de telefon pe spatele hârtiei și a împins-o înapoi spre 
el. Sunt sigură că găsești tu ceva. 

Cu toate că Theodor s-a înfuriat când Alexandra și 
ceilalți l-au lăsat cu nota de plată, a plătit şi s-a pre- 
făcut că nu-i nici o problemă în seara aceea, când ei 
doi au stabilit să se întâlnească în curtea școlii a doua 
zi, la ora patru. Era după ultima oră şi restul zilei era 
deschis tuturor posibilităților. 

Theodor și-a imaginat cum merg spre centru. Chiar 
plănuise traseul. În loc s-o ia pe Hălsobacken, încon- 
jurați de hărmălaia traficului, aveau să traverseze 
Oresundparken. Însemna un mic ocol, dar merita. 
Se dusese cu bicicleta să verifice. Era ca și cum ai fi 
intrat în altă lume, fără mașini, şi zgomot, şi stres. 

Şi poate, doar poate, ar îndrăzni s-o ia de mână 
când ajung la St. Clemens Gata, de unde era cea mai 
frumoasă priveliște a strâmtorii. 

Dar în acest moment el ședea încă pe bancă, aștep- 
tând-o, şi avusese timp să fumeze cinci țigări până ce 
ea i-a trimis un SMS. 

Sunt la Koppi. Hai şi tu. 

Koppi. Era una dintre acele cafenele în mare vogă, 
unde încercau să ridice băutul cafelei la o formă de 
artă atât de complexă, încât era nevoie cel puțin 
de un premiu Nobel ca s-o savurezi. El plănuise s-o 

ducă la Ebbas Fik, pe Bruksgatan. Acolo starea de spirit 
era cu totul opusă, iar cafeaua avea un gust la fel de 
bun, dacă nu mai bun, la o treime din preţ. În plus, 
produsele lor de patiserie le întreceau pe ale tuturor. 

Koppi... S-a gândit să lase totul baltă, să-i răspundă 
că n-are decât să stea acolo și să-și soarbă cafeaua de 
fiţe fără el. Dar ceva l-a împiedicat să apese pe send, iar 
peste cinci minute și-a asigurat bicicleta în spatele 
fântânii din colțul lui Nedre Lângvinkelsgatan cu 
Norra Storgatan și a intrat în cafenea. 

N-ar fi trebuit să fie surprins văzând că nu e sin- 
gură. Dar era surprins. Mai era și furios. Asta trebuia 
să fie seara lor. Dumnezeule, ea spusese „da“. 

- Hei, ia te uită! Zău dacă nu-i porumbelul însuși, 
a zis Henrik Maar rânjind. Ți-au plăcut pizzele alea? 

- Tacă-ţi gura, Henke, a zis Alexandra. Şi, către 
Theodor: Nu-i da nici o atenţie. 

- Nu-i dau. Dar acum trebuie să plecăm, a zis, fără 
să arunce nici măcar o privire spre Henrik. 

- Trebuie să plecăm, l-a maimuțărit Henrik. Unde? 
Putem veni și noi? 

Beavis și Butthead au nechezat ca la comandă. 

Alexandra părea din ce în ce mai nehotărâtă. 

- Nu ştiu. Se poate? S-a uitat la Theodor cu ochi 
atât de rugători și nesiguri, încât lui aproape că i s-a 
făcut lehamite. Ei promit să fie cuminţi. 

- Noi suntem întotdeauna cuminţi. 

L-a privit în ochi, căutând un răspuns, și el a încer- 
cat să-și dea seama ce vrea ea, de fapt. Dacă întrebarea 
era pentru că o silea gaşca sau chiar nu dorea să fie 
singură cu el. 

- Nu, asta e doar pentru noi doi, a zis Theodor în 
cele din urmă, azvârlindu-se în necunoscut pe când 
o prindea de mână. Haide. 

Spre marea sa ușurare, a simţit-o că cedează și se 
ridică în picioare. 

- Hei, ia staţi aşa! Henrik s-a ridicat în picioare 
şi a prins-o de celălalt braț. Doar n-o să-ţi lași baltă 
amicii, nu? 

- Ce? Nu, dar... 

- Vrei să zici așa cum m-ați lăsat voi baltă la pizze- 
rie? a intervenit Theodor. 

- Exact, a zis Henrik cu rânjetul lui grosolan. Cu 
mica diferență că tu și cu mine nu suntem amici. 

- De aceea o iau cu mine și vă las pe voi aici. Cineva 
trebuie să plătească nota, la urma urmei. 

Theodor s-a întors să plece, dar a simțit că îl bate 
cineva pe umăr. 

- Scuză-mă, dar e ceva ce se pare că nu pricepi. 

Theodor s-a răsucit spre Henrik. 

- Nimeni nu-mi întoarce spatele fără să fie pedep- 
sit, a zis Henrik, privindu-l drept în ochi pe Theodor. 

N-a fost nevoie decât de un pumn ca să-l lase lat. 
Theodor nici măcar n-a trebuit să adauge un șut sau 
să se aplece după el ca să-l țină la podea. 

Apoi a lăsat în urmă scena încântătoare și a ieșit 
repede. 

Şi, lucrul cel mai bun din toate... 

Alexandra nu-și trăsese mâna dintr-a sa. 

Sinuciderea lui Elvin a lovit echipa ca o bombă. 
Șocul i-a paralizat, făcând să înceteze ultimele pre- 
gătiri înainte de întâlnirea care urma să aibă loc la 
Handelsbanken. Au fost atâtea neînțelegeri, încât 
Astrid a fost silită să convoace o ședință de urgență 
şi să le ordone tuturor să lase deoparte gândul la Elvin, 
oricât de greu le-ar fi fost, și să se concentreze pe ceea 
ce aveau de făcut. 

Dar Fabian era convins că și ceilalți, la fel ca el, 
încă mai încercau să priceapă cum a putut să le scape 
faptul că unul dintre cei mai apropiaţi colegi ai lor 
era atât de nefericit, încât a simțit că sinuciderea este 
singura soluție. Fabian nu știa cum e cu ceilalți, dar 
pentru el sinuciderea lui Elvin părea la fel de ireală ca 
primele imagini despre cursa 11 a American Airlines 
izbindu-se de Turnul de Nord. 

De-abia când a pășit în holul elegant de pe Stor- 
torget, a tras în piept aerul rece și a așteptat ca micul 
aparat de plastic să scuipe numărul 667, şi-a dat seama 
că mai sunt doar câteva minute înainte de ora două. 

În afară de Fabian și Irene, care părea ocupată cu 
ceva în casierie, în bancă mai erau doar patru persoane. 
La ghișeul trei, un angajat ajuta un domn în vârstă, 

bine îmbrăcat, să facă o depunere, şi mai era acolo 
o femeie în costum de jogging care mişca înainte și 
înapoi un cărucior. Și apoi era făptașul, pe care Fabian 
nu se așteptase să-l vadă. 

Dar era acolo, în carne și oase, la numai câţiva 
metri, cu brățările şi inelele lui cu cap de mort, aş- 
teptând să fie condus înăuntru și arborând un aer 
impresionant de calm. 

De fapt, era atât de aproape, încât Fabian ar fi putut 
să-l aresteze fără probleme. Întreaga operațiune, care 
implica aproape douăzeci de oameni, putea să se în- 
cheie înainte să fi început. Dacă n-ar fi fost faptul că 
încă le lipseau probele solide şi erau siliți să aștepte 
până ce el semnează unul dintre documente. 

Fabian s-a dus la una dintre banchete, s-a așezat 
și a schimbat o privire rapidă cu Klippan, care spăla 
geamurile pe dinăuntru. Mai rămăsese un minut și se 
instalase o atmosferă gravă. Asta părea să se întâmple 
întotdeauna într-o bancă, nu se ştie de ce. Fabian nu 
se gândise la asta până atunci, dar cei mai mulți oa- 
meni coborau vocea când intrau, unii chiar începeau 
să vorbească în șoaptă. 

Însă de această dată plutea în aer un strat extrem 
de dens de solemnitate. Oare îl simțea doar el, sau și 
făptașul? Şi de ce anulase prima întâlnire, amânând-o 
pe azi? Să fi fost o măsură de siguranță suplimentară, 
sau mai era vreun motiv? 

Suspectul era însăși imaginea seninătății, stătea 
acolo, clătinând uşurel din cap, ca și cum ar fi ascul- 
tat muzică. Dar nu se auzea nici un fel de muzică, și 
Fabian nu vedea căşti. Poate că i se învârtea prin cap 
un cântec. Sau poate că era un gest exersat, ca să joace 
mai bine rolul lui Chris Dawn? 

Dacă era așa, nu era doar înspăimântător de bine 
pregătit, asta sugera și faptul că s-ar putea să fie con- 
ştient de prezența poliției înăuntrul băncii și împrejur. 
Le scăpase ceva? O cale de fugă pe care nu au blocat-o? 
Sau era atât de prins de rolul lui, încât nu îi observase? 

Bancherul a apărut, cu un zâmbet țeapăn din pri- 
cina neliniștii şi fruntea îmbrobonată de sudoare. 

- Bună ziua, sunt Mattias Ryborn. Trebuie să fiți 
Chris Dawn. 

S-a apropiat de făptaș și i-a întins mâna. 

- Aşa se spune. 

Au dat mâna și Fabian n-a putut decât să se roage ca 
mâinile bancherului să nu fie la fel de transpirate 
ca fruntea lui. 

- Se îndreaptă spre sala de ședințe, a spus Fabian în 
căşti, uitându-se după cei doi bărbați, care au dispărut 
în spatele casieriei. 

S-a auzit un sunet ca atunci când cineva a dat răs- 
punsul greșit la Jeopardy! şi ledurile roșii de deasupra 
ghișeului au arătat clipind 666. Domnul în vârstă s-a 
îndreptat spre ușă și femeia în costum de jogging, cu 
căruciorul, s-a apropiat de ghișeu. 

Fabian nu era superstițios și ştia că nu sunt decât 
trei cifre la rând și însemnau la fel de puțin ca rândul 
13 dintr-un avion. Și, din câte ştia el, pasagerii din 
rândul 13 n-au fost niciodată singurii care au murit 
într-un accident de avion. Și totuși, nu se putea împie- 
dica să-şi spună că femeia nu fusese deloc la jogging 
şi că nu era nici un copil în căruciorul acela, ci cu 
totul altceva. 

- Bine, îi văd acum, s-a auzit vocea lui Astrid, și 
Fabian a lăsat deoparte gândurile. Toată lumea, în 
alertă, aşteptaţi semnalul meu ca să intrați. 

De îndată ce se usca cerneala de pe prima semnă- 
tură, bancherul avea să-i dea lui Astrid undă verde și ea 
avea să le ordone celorlalți din echipă să se miște. Doi 
oameni de serviciu' din unitatea de intervenţie aveau 
să intre şi să-l imobilizeze pe făptaș, așa încât Irene 
şi Astrid să-l poată aresta oficial. Între timp, Fabian și 
Klippan aveau să păzească intrarea, pe când restul 
echipei se ocupa de cele două ieşiri pentru personal. 

Au mai intrat doi clienți, un tânăr și, imediat după 
el, o femeie de vârstă medie având în geantă un cățe- 
luş care tremura. Irene a afişat numărul următor, așa 
încât Fabian să se poată apropia de ghișeul ei. Ca să 
treacă timpul, pe când așteptau semnalul lui Astrid, 
el s-a tot moșmondit până să-și găsească portofelul, să 
scoată actul de identitate și să i-l înmâneze lui Irene. 


- Acum, hai să vedem, i-a zis orbul surdului, a spus 
bancherul cu un zâmbet neliniștit, pe când închidea 
ușa sălii de şedinţe în urma făptașului, care purta 
cizme din piele de șarpe, blugi şi un tricou uzat cu 
Led Zeppelin pe sub aceeași haină de un roșu-închis 
pe care o purtase cu o zi înainte. 

S-au așezat față în față la masa de ședințe, pe care 
documentele erau aliniate și gata de semnat. 

-Mai întâi, aș vrea să spun că suntem nespus de 
mândri și de încântați că aţi ales să vă transferați 
conturile la agenția noastră, a continuat bancherul, 
scoțând un stilou din buzunarul hainei. Înţeleg că 
aveți de gând să vă debarasaţi de cele mai multe din- 
tre bunurile dumneavoastră, dar, fireşte, sperăm să ne 
bucurăm de o colaborare fructuoasă pe viitor. 

- Desigur, a spus bărbatul, cu un zâmbet scurt. 

- După cum vedeţi, am pregătit totul. A fost creat 
un cont temporar de lichidare care să primească fon- 
durile până ce veţi şti unde doriți să le puneţi. 

Făptașul a încuviințat și și-a dat părul după urechi. 

- Aşa că tot ce-mi trebuie de la dumneavoastră pen- 
tru a merge mai departe este un act de identificare. 

Bărbatul și-a scos portofelul, a luat permisul de con- 
ducere și l-a pus pe masă. 

- Bine, mă duc să fac o copie. Între timp, puteţi 
începe să semnaţi, am pus un X în toate locurile în 
care avem nevoie de autograful dumneavoastră. 

A făcut semn spre câteva dintre liniile goale și i-a 
întins stiloul. 

- Mulţumesc, îl am pe al meu. 

Bărbatul a scos din buzunarul hainei un pix. 

- Foarte bine. 

Bancherul a ieşit din cameră și s-a îndreptat spre 
sala cu copiatorul, unde îl aştepta Astrid. 

A luat cu mâinile înmănușate permisul, l-a dat cu 
pudră pentru amprente și l-a studiat în lumina lămpii. 

- Nimic. Nu e nimic aici. 

- Nu e? Dar... 

- N-aţi observat cum îl ținea? l-a întrerupt Astrid. 
De suprafețele plate, sau doar de muchii? 

-N-am idee. Erau atâtea altele la care să mă gândesc. 

-În ordine. Dar i-ați dat pixul, da? 

-Am încercat, dar... Bancherul a înghiţit în sec. 
Îl avea pe al lui. 

- Rahat... Astrid și-a frecat tâmplele. 

- Poate că ar trebui să mă întorc cu copia înainte 
să bănuiască ceva. 

Astrid a încuviințat și a ridicat mai aproape de gură 
microfonul. 

-Nu ştiu dacă ați auzit toți, dar nu avem nici măcar 
o amprentă. 

-Va trebui să sperăm că lasă ceva în urmă pe masă 
sau pe scaun, s-a auzit vocea lui Molander. Important 
e să semneze. 

Bancherul a revenit în sala de ședințe și a constatat 
imediat că nu fusese semnat nici un document. 

- Bine, m-am întors. Cum merg lucrurile aici? I-a 
înapoiat permisul. Ceva nu e în odine? 

Bărbatul, cu pixul în mână, a ridicat privirea și a 
întâlnit-o pe a lui, dar n-a scos nici un cuvânt. 


51 


A fost ca într-un vis, felul în care au alergat mână 
în mână tot drumul dincolo de Stortorget și până 
la terminalul feribotului din Knutpunkten. Ale- 
xandra aproape că i-a dat drumul mâinii în față la 
Handelsbanken, ca să poată alerga mai repede. Însă 
el s-a împotrivit, simțind că nimic altceva nu mai 
conta câtă vreme mâna ei rămânea în a lui. Erau pe 
cale să piardă rezervarea mesei de pe feribotul care 
pleca, și ce dacă? Câtă vreme se aveau unul pe altul, 
totul avea să fie bine. 

Ca și cum o forță superioară ar fi desfășurat covorul 
roşu în calea lor, au fost ultimii care s-au îmbarcat pe 
feribot. Şi, deodată, erau acolo, de o parte și de alta a 
mesei pentru două persoane, cu fața ei de masă albă, 
lumânări și tacâmuri luxoase. 

Theodor nu mai fusese niciodată într-un loc atât 
de frumos, cel puțin nu când plătea el. Avea 5 765 de 
coroane care îi ardeau buzunarul și, dacă totul avea 
să meargă așa cum plănuise, aveau să stea acolo până 
ce nu avea să-i mai rămână nici un bănuț. 

- Sunteţi gata să comandațţi? a întrebat chelnerul, 
pe care Theodor nu l-a văzut decât când se înălța deja 
deasupra lor. 

- Încă nu ne-am uitat la meniu. Dar cred că o să 
începem cu două ceaiuri cu gheață Long Island. 

Theodor a zâmbit și şi-a trecut degetele peste tuleii 
de barbă, care îl făceau să arate mai în vârstă. 

Chelnerul s-a uitat la el ca şi cum nu s-ar fi lăsat 
păcălit de încercarea lui jalnică şi în orice clipă avea 
să bată cu degetul în lista cu băuturi nealcoolice, dar 
el a dat scurt din cap şi a dispărut. Încă o dată, acea 
forță superioară intervenise ca să se asigure că totul 
mergea așa cum plănuise el. 

Au ridicat paharele și s-au privit în ochi. 

- Măi, măi, da’ cheltuim, nu glumă. 

Alexandra a lăsat jos paharul. 

Theodor nu ştia ce să spună. Era ironică? Nu s-ar 
fi zis, aşa că a hotărât că este impresionată și a încu- 
viințat. A gustat din băutură, apoi şi-a luat inima în 
dinți şi a băgat mâna în buzunarul interior al hainei, 
căutând lănţişoarele cu jumătăţile de inimă. Sigur, 
seara de-abia începuse, dar voia să termine odată cu 
asta. Brusc, poezia la care trudise atâta părea cu totul 
aiurea, așa că a hotărât să meargă drept la ţintă. 

A mai sorbit din băutură ca să se îmbărbăteze, 
dar, cu toate că paharul era mare, nu glumă, a desco- 
perit că se golise. Avea nevoie de mai mult ca s-o scoată 
la capăt. De mult mai mult. Problema era că chelnerul 
nu l-a observat, cu toate că făcea semne cu amân- 
două mâinile. 

Theodor s-a dus repede la bar şi a comandat încă 
două ceaiuri Long, ori cum naiba le-o mai fi zis și, 
după alte câteva ciocniri de pahare şi înghițituri, a 
simțit, în sfârșit, că apăsarea din piept scade și atmo- 
sfera începe să se destindă. Chiar a reușit s-o facă să 
izbucnească în râs, de mai multe ori, și niciodată nu 
se crezuse un tip hazliu. 

Totul mergea așa cum îşi dorea. În momentul potri- 
vit, chelnerul și-a recăpătat vederea, așa că Theodor a 
putut să mai comande una dintre acele băuturi cărora 
le uitase numele. Şi Alexandra chiar își lipise de două 
ori piciorul de al lui. 

Acum ori niciodată. 

Fără să spună nimic, a scos cutiuța de bijuterii și a 
pus-o pe masă, între ei. 

- E pentru mine? a întrebat ea. 

- Deschide-o şi o să vezi. 

Ea s-a supus și a scos inimioara de argint cu cele 
două lănțişoare. 

- Uau, a exclamat. 

Arăta la fel de bucuroasă și de surprinsă cum spe- 
rase el. 

Împreună, au despărţit inima și fiecare și-a pus 
jumătatea gravată cu numele celuilalt. Era cel mai 
frumos moment din viața lui şi se întreba dacă n-ar 
trebui să recite poezia. Dar, tocmai când reușise în 
cele din urmă să dibuiască buzunarul în care o pusese, 
ecranul telefonului ei s-a luminat și i-a abătut atenția. 

„Bună, Henrik“, a zis ea. 

Lui Theodor îi venea să-i smulgă telefonul din 
mână, să fugă pe punte și să-l azvârle peste bord. Însă 
a rămas acolo, trudindu-se să-și țină ochii ațintiți la 
lumânare, pe când totul începea să se învârtească în 
jurul său. 


58 


Fabian stătea în picioare la primul ghişeu, încer- 
când să pară că așteaptă ca Irene să termine de tastat 
comenzile pe computer. Dar ceea ce așteptau, de fapt, 
era comanda lui Astrid. Fabian era sigur că ceva nu era 
în ordine. 

- Cum merge? a auzit în cască vocea lui Molander. 

-Nu știu. Ușa e tot închisă, a răspuns Astrid, cu 
o voce din care răzbătea propria neliniște legată de 
aşteptarea prelungită. 

- Nu trebuie să semneze decât două documente. 
N-are de ce să dureze atâta, a zis Molander. Dacă nu 
se întâmplă ceva curând, propun să intrăm. 

- Nimeni nu face nimic până la semnalul meu. 


Tăcerea prinsese în gheare sala de conferințe din 
ce în ce mai sufocantă, în vreme ce făptașul răsfoia 
documentele, arătând perfect calm. Bancherului părea 
să-i fie mai greu. Dacă o țineau tot așa, n-avea să mai 
treacă mult până ca primul strop de sudoare să i se 
prelingă pe fruntea mult prea înaltă. 

- Nu vă supăraţi, ceva nu e în ordine? Și-a slăbit 
nodul cravatei. Întreb doar pentru că azi trebuie să-i 

iau eu pe copii. Știți cum e când nu ajungi la timp 
la grădiniță. 

- Aşadar, aveţi copii. 

- Da, unul are trei ani şi celălalt cinci. Dar ați găsit 
vreo greșeală? Dacă da, o să o corectăm imediat. 

Făptașul s-a uitat în ochii bancherului. 

- Şi eu am copii, doi. E grozav, nu? 

- Absolut. Dar ceea ce voiam să zic este că oricând 
se pot strecura mici erori, indiferent cât verificăm 
și răsverificăm. 

- Nu, cu siguranță nu vrem să fie ceva greşit. Cum 
ar părea asta? a zis făptașul, fără să-și abată privirea. 
Dar nu văd nimic. A răsucit vârful pixului și a început 
să semneze documentele, unul după altul. Când a ter- 
minat și-a pus pixul înapoi în buzunar și s-a ridicat. 
Atunci, e în ordine, vă mulțumesc pentru ajutor. 

- Nici o problemă. Plăcerea a fost de partea mea, 
a zis bancherul, cu un zâmbet larg, prinzând mâna 
întinsă de făptaș. Totul ar trebui să fie gata la începu- 
tul săptămânii viitoare. Cum spuneam, este nevoie de 
câteva zile lucrătoare ca să vindem bunuri în valoare 
atât de mare. 

Făptașul a încuviințat din cap și l-a urmat pe ban- 
cher afară din sala de conferinţe, unde au dat peste 
doi oameni de serviciu care își scoteau pistoalele din 
căruciorul cu produse pentru curățenie. Reacţia lui 
a fost fulgerătoare. Înainte să poată face cineva vreo 
mișcare, l-a tras pe bancher în faţa lui, ca pe un scut, 
şi i-a apăsat un pistol pe tâmplă. 

- Cred că e mai bine să plecăm împreună. Nu-i 
aşa? a zis el cu o voce cântată, de parcă i-ar fi vorbit 
unui copil. 

- Dă-i drumul, a strigat Astrid, care a apărut cu 
pistolul ținut cu amândouă mâinile. Dă-i drumul, 
am spus! 

-Încă un pas şi tăticuw n-o să mai ia pe nimeni de 
la grădiniță, a zis el cu aceeași voce copilărească. 

- Banca este înconjurată. Fiecare ieşire este păzită, 
a zis Astrid. Către toate unitățile: Obiectivul este în- 
armat și l-a luat ostatic pe Mattias Ryborn. S-a adresat 
din nou făptașului: Ai face bine să renunți. N-ai nici 
o șansă. Dă-i drumul și întinde-te pe jos! 

A înaintat spre el. 

Pocnetul micului pistol n-a fost mai tare decât al 
unui pistol cu capse. Dar când glonţul a pătruns prin 
pielea subțire a tâmplei, a trecut prin creier și a ieșit pe 
urechea din partea cealaltă, a lăsat în urmă un dezastru. 

Moartea a fost instantanee, şi până ce capul însân- 
gerat s-a lovit de podeaua de piatră, bancherul plecase 
de mult de pe lume. 

Şocul s-a răspândit ca un impuls electromagnetic, 
paralizându-i pe toți, în afară de făptaș, care a smuls 
cardul de acces de la cureaua cadavrului de la picioarele 
sale, apoi a înșfăcat-o pe Astrid și i-a apăsat pe tâmplă 
țeava caldă a pistolului. Totul într-o singură mişcare 
rapidă, eficientă. 

-Uite ce ai făcut. Cine o să-i mai ia acum pe ăia mici? 


53 


Fareed Cherukuri nici nu-și mai amintea ultima 
dată când fusese atât de inspirat. Timpul părea că 
se evaporă. N-a selectat nici măcar o dată butonul 
Temporar indisponibil ca să se ducă la toaletă sau să 
iasă la o țigară. Nu și-a făcut nici măcar timp să caute 
un animal urât pe care să i-l trimită lui Qiang Wu. 

Asta era la ei o tradiție. Fareed s-a întrebat de ce 
o făceau, dar n-a reușit să găsească o explicație mul- 
țumitoare. Pur și simplu o făceau. Un animal urât pe 
zi ținea în frâu măcar o parte din disperare. Qiang îi 
trimisese deja două, un pește-lună și, mai de curând, 
un șobolan-cârtiță golaș, și simţea privirile curioase 
ale colegilor sfredelindu-i ceafa. 

Dar n-avea timp să explice, cel puțin nu acum. 

Qiang n-avea decât să creadă că fusese chemat sus 
ca să i se dea un avertisment și de aceea își petrecea 
acum tot timpul cu apelurile care veneau. Și chiar 
prelua apeluri. Dar numai ca acoperire pentru ceea 
ce făcea de fapt. 

Sarcina pe care i-o dăduse polițista. A văzut lu- 
minița din capătul tunelului în clipa în care și-a dat 
seama despre ce este vorba. În timpul acelei întâlniri ar 
fi vrut să țâșnească de pe scaun și să-și strige fericirea 

atât de tare, încât sunetul să treacă prin perete în Sala 
Peisajului Marin și apoi în cea a Adierilor ori cum 
le-o mai fi zis celorlalte săli de conferință, până sus, 
la conducere. În sfârşit, avea ceva în care să-și înfigă 
dinții. Ceva pentru care să merite să respire. 

Dar a rămas mai calm decât un budist zen. Ba chiar 
s-a împotrivit, zicând că n-o să reușească, e o misiune 
imposibilă. N-avea de gând să-și taie singur craca de 
sub picioare ca data trecută. Acesta avea să fie biletul 
său de ieşire din buncărul iadului, calea sa spre liber- 
tate. Dunja l-a amenințat, a insistat, întocmai așa 
cum se așteptase și, în cele din urmă, el a acceptat 
să încerce. 

Cu o condiţie. 

Ca ea să aibă grijă să-l scoată de acolo. 

Ea l-a întrebat cum ar putea să facă asta, iar el i-a 
azvârlit înapoi propriile vorbe, că ea este premianta 
premiantelor și, cu siguranță, va găsi ceva. Apoi s-au 
despărțit, și el s-a întors în buncăr să se apuce de 
sarcina sa imposibilă. 

Legarea unei adrese IP de posesorul unei cartele 
SIM preplătite era, în esență, la fel de dificilă ca as- 
cunderea într-un colț al unei camere rotunde. Dar, 
dat fiind că luminiţa de la capătul tunelului avea să 
se stingă dacă nu reușea, a încercat pe rând ideile cele 
mai îndrăzneţe. 

Aşa cum se aștepta, nici una n-a dat rezultate. 
A acceptat alt apel de la clienți. De data aceasta era o 
bătrână care susținea că a pus trei sute de coroane în 
contul ei preplătit, dar sistemul nu le înregistra. Cu 
siguranță tastase greşit codul cu douăsprezece cifre 
și, în mod normal, n-ar fi putut s-o ajute fără chitanță, 
pe care, fireşte, ea o aruncase. Dar aceasta nu era 

o situație normală, așa că i-a pus în cont cinci sute 
de coroane și i-a urat o zi bună. 

Motivul acestei generozități a fost că femeia îi dă- 
duse, fără să ştie, o nouă idee și, după o oră de lucru in- 
tens, a reușit în sfârșit să se agaţe cu un deget de stânca 
fără alte asperităţi a problemei sale. Fareed știa că cei 
doi polițiști descoperiseră adresa IP pe YouTube. Era 
a unui utilizator anonim care postase câteva clipuri 
prezentând atacuri violente asupra unor oameni nevi- 
novaţi. Ceea ce el nu luase în calcul erau momentele 
în care fuseseră postate clipurile. Acele momente ar 
spune, de fapt, mult mai mult decât un IP anonim. 

Folosind marcajele timpului, Fareed a reușit să fil- 
treze plățile arhivate - o arhivă pe care o piratase în 
urmă cu trei ani - și, după încă treizeci de minute 
în care şi-a făcut de lucru cu filtrele, a reușit să dea 
de urma câtorva cartele preplătite ale companiei sale 
care fuseseră alimentate în jurul momentului în care 
fuseseră postate clipurile pe YouTube. Apoi a accesat 
înregistrările care arătau momentele exacte în care 
telefoanele cu aceste numere au fost deschise sau în- 
chise, și a reușit să ajungă la un singur număr. Și dacă 
asta nu era destul, a localizat chiar și magazinul din 
Helsingør în care fusese făcută alimentarea. 

Fareed a sunat-o pe Dunja ca să-i spună ce progrese 
făcuse, aşteptându-se la aplauze și promisiunea unei 
alte slujbe. În schimb, nu s-a ales decât cu un „grozav“. 
Nici mai mult, nici mai puţin. Grozav? Ce mama naibii 
trebuia să facă el cu asta? După tot timpul și energia 
pe care le cheltuise. Cine mama naibii se credea ea? 

A terminat convorbirea furibund, a selectat Tem- 
porar indisponibil şi, pentru prima dată după multe luni, 
a scos la iveală trojanul pe care îl numise DrappelFed, 
după formația sa preferată. Ultimele fărâme de șovăială 

i-au dispărut și, cu arătătorul drept așezat pe mouse, 
era doar la un clic de infectarea întregii rețele TDC cu 
o boală incurabilă. 

Dar gândurile i-au fost întrerupte de câțiva pixeli 
din marginea dreaptă a ecranului. Pixeli care, împre- 
ună, alcătuiau un punct roșu ce tocmai se făcuse verde. 

Un punct verde după numărul pe care tocmai îl 
dezgropase însemna că, dintr-odată, avea ceva foarte 
important de oferit. Ceva pentru care putea să pretindă 
mult mai mult decât un „grozav“ spus în treacăt. 

Telefonul anonim tocmai fusese deschis. 

- Repet, Mattias Ryborn e mort și obiectivul a luat-o 
ostatică pe Astrid, merge mai departe în interiorul 
băncii, s-a auzit vocea tremurătoare a lui lrene în casca 
lui Fabian. 

-Sunt de la poliție! Fabian le-a arătat legitimația 
clienților din bancă. Avem înăuntru un bărbat înar- 
mat și extrem de periculos, și a luat ostatici. Vă rog 
să părăsiți banca imediat! 

Cei trei clienţi au încuviințat și s-au repezit afară 
din clădire. 

- Către toate unităţile: afară este o ambulanţă, 
așteptând permisiunea să intre, s-a auzit vocea lui 
Molander. Îmi puteţi spune unde este acum obiectivul? 

-Tocmai au ieşit pe o uşă, a răspuns Irene. După 
spusele celor de aici, duce la o scară și de acolo o să 
aibă acces la ușa din vest a personalului. 

- Bine, cei din ambulanţă, puteţi intra, a zis Molan- 
der. Echipele Unu şi Doi din afara intrărilor: Puneţi-vă 
vestele şi fiți gata. 

În ciuda tuturor pregătirilor lor, îi luase prin sur- 
prindere. Dacă nu făceau nimic, curând avea să dis- 
pară. Şi de data asta avea să fie de-a binelea. 

-Aici Irene. Am ieșit pe ușă. Obiectivul nu se în- 
dreaptă spre nici una dintre ieșirile laterale, ci a por- 
nit pe scară în sus. Repet: Obiectivul și Astrid urcă 
în clădire. 

Mergeau spre acoperiș, dar de ce? Fabian a fugit 
afară pe ușa principală, pe care Klippan o ținea des- 
chisă pentru paramedicii cu brancarda și trusele lor. 

- Urmăriţi în continuare intrarea, a zis, alergând 
spre Stallgatan. 

- Unde te duci? a strigat Klippan după el. 

Dar Fabian n-a răspuns, ci a dat colțul și a trecut 
de cei trei muncitori de la spații verzi, care purtau 
acum veste antiglonț și păzeau intrarea personalului 
cu armele automate ridicate. 

- Am găsit-o pe Astrid! A lăsat-o pe Astrid în urmă! 
a zis Irene în cască. 

- Trăieşte? a întrebat Klippan. 

- E pe jos, îi curge sânge... din frunte... la naiba... 
nu se mișcă... trimiteţi aici paramedicii! Avem nevoie 
de paramedici aici imediat! 

Nu și ea, și-a zis Fabian. Nu Astrid. S-a oprit în Råd- 
hustorget și a ridicat privirea spre acoperișul băncii. 
Dar era prea aproape ca să vadă dincolo de zid. 

- Trăieşte! a exclamat Irene. Tutu trăiește! E doar 
inconștientă! 

Fabian a răsuflat ușurat și s-a îndepărtat cu spatele 
de clădire, spre un rond uriaş de flori care ocupa mij- 
locul pieței. Dar nici din acel punct nu vedea destul 
de departe peste marginea acoperișului. 

- Obiectivul. E și el acolo? a întrebat Klippan. 

- Nu, se pare că a ajuns pe acoperiş. Avem camere 
de supraveghere acolo? 

- Negativ, a zis Molander. 

Tăcerea care a urmat era grăitoare. Încă o dată îl 
subestimaseră pe bărbat, şi el i-a lăsat cu ochii în soare, 
incapabili să acționeze, neputând să facă nimic, doar 
să aştepte ca el să dispară ca prin minune. 

Fabian s-a smuls din paralizie și s-a gândit la ziua 
anterioară, când făptașul a stat la colțul dintre Norra 
Strandgatan şi Kolmătaregrânden și s-a uitat spre 
Kullagatan. 

-Aici unitatea de intervenție: Uşa e încuiată și ci- 
titorul de card a fost distrus. 

Asta fusese calea de ieșire planificată de el? Dacă era 
aşa, însemna că trebuie să ajungă de pe acoperișul lui 
Handelsbanken în clădirea învecinată. De acolo putea 
să iasă printr-unul dintre magazinele de la parter. 

Trei împușcături rapide au răsunat în cască, și 
Fabian s-a grăbit să ajungă pe alee în punctul în care 
se oprise ieri făptașul. 

- Am spart ușa și acum suntem pe acoperiş. 

Erau oameni peste tot, o mulțime care îl înconjura 
pe aleea strâmtă. 

- Nu-i aici. 

- Căutaţi în continuare. Trebuie să fie pe undeva, 
s-a auzit vocea lui Molander. 

Cu toate că era încă la o distanță de zece metri, 
Fabian a recunoscut-o imediat pe femeia în costum 
de jogging. leşea, cărând o sacoșă mare și împin- 
gând căruciorul cu trei roţi, dintr-un magazin numit 
Gomstăllet, care vindea haine și jucării pentru copii. 
Însă nu ea îl interesa, ci bărbatul care era chiar în 
spatele ei. 

Nu purta ochelari de soare şi nu avea părul lung. 
Nu se vedeau nici centura cu ținte sau haina de catifea 
roşu-închis. Şi fața lui era diferită, n-avea cum să-și 
dea seama de la această distanță dacă era nasul mai 

mic sau altceva. Dar era el, nu putea să fie altcineva. 
Acea privire care fugea în toate părțile încerca să pară 
calmă, dar în adâncuri nu voia decât să o ia la fugă. 
Să scape. 

- Risk către toate unitățile: Obiectivul este acum pe 
Kolmătaregatan și se îndreaptă spre Kullagatan. Nu 
mai are peruca și haina, ci o caschetă albastră, tenişi 
maro, pantaloni de bumbac largi, bej, şi o jachetă de 
un cenușiu-închis. 

- Bine, Echipa Unu merge mai departe spre nord-est 
pe Hăstmâllegrând şi blochează accesul spre nord pe 
Kullagatan. 

- Înțeles. 

Fabian s-a luat după suspect cât de repede a putut 
fără s-o ia la fugă. Dacă nu-l scăpa din ochi, ar fi tre- 
buit să-l ajungă până să intre pe Kullagatan, și acolo 
avea să-l prindă din spate, să-l imobilizeze și să-l ares- 
teze într-un mod destul de eficient. 

- Echipa Doi, a continuat Molander. Intraţi din 
Stortorget, treceţi de Strömgränden, ca să nu poată 
scăpa pe acolo. 

- Suntem pe drum. 

Suspectul a început să fugă. Și-a făcut loc prin mul- 
time ca și cum ar fi avut ochi la ceafă și şi-ar fi dat 
seama că e urmărit. 

- Cred că m--a văzut, a zis Fabian, care a fost silit să 
iuțească pasul, croindu-și drum prin mulțime. O ia la 
stânga pe Kullagatan. Repet: Obiectivul se îndreaptă 
spre nord pe Kullagatan. 

- Echipa Unu a ajuns la Hăstmâllegrând, e pregătită 
să-l prindă. 

- Bine. Echipa Doi, mergeţi mai bine pe Ström- 
gränden și apoi spre nord pe Norra Storgatan. 

- Înţeles. 

Bărbatul alerga în zigzag printre pietoni, aproape 
dansând. În clipa în care un grup de turiști japonezi a 
ieșit dintr-unul dintre magazine și l-a blocat pe Fabian, 
bărbatul s-a făcut nevăzut. 

- A dispărut, pur și simplu, a zis Fabian, uitându-se 
în jur. Echipa Unul, îl vedeţi? 

- Nu, încă nu. 

Fabian și-a făcut loc printre turiști. 

- Acum da? 

- Negativ. 

Ar fi trebuit să-l vadă de o grămadă de vreme, și 
secundele se adunau. Trebuit să fi mers pe altundeva. 
Dar nu era pe unde. În afară de... Sigur că da. Cum 
de nu se gândise la asta? 

- Trebuie să fi intrat în Åhléns’, a spus în microfon, 
pe când se repezea spre intrare. Înăuntru, s-a rotit și 
a încercat să înregistreze fiecare chip din puhoiul de 
oameni. Sunt înăuntru, dar nu-l văd. 

- Poate că are o mașină parcată în garajul de pe 
acoperiș, a zis Molander. 

- Mă duc să mă uit. Fabian și-a croit drum spre 
scara spiralată. Și, apropo, Echipa Doi, a spus în drum 
spre scară, ați ajuns pe Norra Storgatan? 

- Da, suntem chiar în spate la Åhléns. 

- Bine. Vă ocupați de intrarea din spate și de ieșirea 
din parcare. Echipa Unu, preluaţi intrarea din față. 

Acum aveau totul sub supraveghere. Dacă era în 
clădire, nu era decât o chestiune de timp până să dea 
de el. 

-Eu şi Klippan ajungem acolo în treizeci de secunde, 
a zis Irene, cu gâfâitul lui Klippan pe fundal. 


1 Mare lanţ suedez de magazine universale 

- Bine, a zis Molander. Voi căutați prin magazin. 
Mergeţi pe scara rulantă și începeţi cu raionul de sport 
de la etaj. Eu acolo m-aș ascunde și, dacă nu mă înșel, de 
acolo se poate ajunge și la parcarea de pe acoperiș. 

- Bine, tocmai urc, a zis Irene. Klippan se ocupă 
de parter. 

Fabian a intrat în parcarea de pe acoperiș. La stânga 
era rampa de intrare și ieșire, iar în faţa sa mașinile 
erau parcate de-a lungul marginii. Toate spaţiile erau 
ocupate. Dar n-a văzut nici un om. Era surprinză- 
tor de liniște, dacă se gândea că se află în plin cen- 
tru, cu mulțimile de pe Kullagatan la numai câțiva 
metri dedesubt. 

Fabian și-a scos pistolul și a început să verifice ma- 
şinile. Mai întâi sub ele și între ele, apoi ca să vadă 
dacă e cineva la volan sau ascuns pe bancheta din 
spate. Le-a bifat pe rând, pe când îi asculta pe Irene și 
pe Klippan dând raportul despre căutările lor. El n-a 
spus nimic, ca să nu se dea de gol. 

A auzit un motor pornind. S-a ridicat să se uite, 
dar, văzând că nu reușește să-și dea seama care este 
mașina, s-a grăbit să ajungă la rampă și s-a aşezat în 
mijlocul benzii. Una dintre mașinile cele mai înde- 
părtate a dat înapoi şi s-a îndreptat spre el. 

Lumina se reflecta din parbriz, făcând imposibil 
să vadă cine este la volan. Dar n-avea nevoie să vadă. 
Maşina a accelerat şi s-a repezit spre el. 

-Aici Fabian: Obiectivul este într-o mașină în par- 
care. E o Skoda albă, KFL 231. 

- Echipa Doi, sunteţi pregătiți la ieșire? a zis Molander. 

- Afirmativ. 

Fabian s-a proțăpit în centrul benzii cu picioarele 
îndepărtate și pistolul ațintit spre maşină și, pentru 
prima oară după mult timp, a auzit în minte vocile 

colegilor săi țipând. Dar nu erau foarte tari, și mâinile 
sale țineau încă pistolul, cu toate că tremurau. Dacă 
nu reușea să apese repede pe trăgaci, mașina avea să 
dea peste el. 

Cele trei împușcături au fost primele pe care le-a 
tras vreodată în afara poligonului. Şi, de parcă timpul 
s-ar fi conformat evenimentelor, a văzut gloanţțele lo- 
vind cauciucul stâng din față, apoi s-a aruncat într-o 
parte ca să nu fie lovit de mașina care accelera în jos 
pe rampa arcuită strâns spre stânga când se apropia 
de parter. Însă Skoda a intrat drept în zidul de beton, 
unde s-a oprit cu fum ieşind de sub capotă. 

Fabian s-a ridicat repede. S-a repezit la mașină și a 
smucit portiera din dreptul șoferului. Și iată-l acolo, 
înghesuit de airbag, având pe față un zâmbet speriat. 

-Echipa Doi, veniți sus. Ceilalți puteţi să încetați 
căutarea. L-am prins. 

- Da! a strigat Irene, urmată de uralele scoase de 
Molander, Klippan şi câțiva din echipa de intervenție. 

-Bună treabă, toată lumea! a zis Astrid, care se pare 
că îşi recăpătase cunoştinţa la timp ca să urmărească 
desfăşurarea evenimentelor. 

Fabian s-a dat deoparte ca să le facă loc celor din 
echipa de intervenţie care sosiseră și l-au scos pe bărbat 
din mașină. Și-a îngăduit să se destindă doar după ce 
i-au pus cătușele. 

Falsificarea semnăturilor nu era tot ce făcuse făpta- 
şul. L-a executat pe bancher chiar sub ochii lui Astrid, 
ceea ce însemna că Stina Hogsell avea tot ce-i trebuia 
pentru o condamnare pe viață. Amprente, ADN, dovezi 
circumstanțiale. Nimic din toate astea nu mai conta. 

Şi totuși, făptașul zâmbea ca și cum asta n-avea 
nimic de-a face cu el. 

Oroarea bubuia în capul lui Theodor. Părea că acolo 
e cineva care se joacă cu un baros. Cu fiecare lovitură, 
greața era tot mai mare. Dacă o ţinea tot așa, avea 
să vomite. Iarăşi. Ura să-i fie greață. Era cel mai rău 
lucru de pe lume. 

Poate că ar fi fost mai bine să-și vâre două degete pe 
gât şi să termine cu asta. Dar nu încă. Era mai bine să 
aştepte până ce își aduna puterile. Rahat... Era afuri- 
sita aia de ultimă băutură. Le dăduse pe gât ca pe suc. 

La început i se păruse că se clatină feribotul. Dar, 
după alte două pahare, l-a pocnit greaţa și a trebuit să 
se ridice de la masă și să fugă la toaletă. Din fericire, 
una dintre cele două cabine era liberă şi şi-a golit 
stomacul direct în WC. Iar acum trebuia să borască 
din nou. Dumnezeule... 

S-a ridicat de pe WC, s-a aplecat deasupra, a deschis 
gura şi şi-a vârât în ea cu totul arătătorul și mijlociul. 
Tot corpul i s-a convulsionat și stomacul și-a împins 
lichidul acru în sus pe gât. A repetat procedura până 
ce s-a golit de fiere şi a început să-l usture gâtul. 

A tras apa de două ori şi și-a dat seama că e înghe- 
țat, în ciuda transpirației. Nu știa de când stătea acolo. 
Nu ştia decât că fiecare secundă departe de Alexandra 

era prea lungă. Dar acum îi era un pic mai bine. Se 
simţea slăbit, de parcă n-ar mai fi mâncat de ani în- 
tregi, dar măcar nu-i mai era greață. 

După ce s-a spălat pe mâini și și-a clătit gura de 
nenumărate ori, Theodor s-a întors în restaurant, dar 
masa lor era goală. S-a aşezat pe scaunul său și și-a rotit 
privirea prin încăpere, dar Alexandra nu se vedea ni- 
căieri. Poate că era şi ea la toaletă, și-a zis, încercând 
să se convingă că totul este în ordine. 

- Poţi să virezi la stânga? s-a auzit vocea lui Fareed 
din telefonul aflat în mâna Dunjei. 

- Stânga? Dunja a mijit ochii spre parbriz, încercând 
să vadă prin întuneric. Da, dar e numai un drum 
particular. N-ai vrut să zici dreapta? 

- Nu dreapta. Stânga. 

Dunja a întâlnit privirea curioasă a lui Magnus 
şi a încuviințat, așa că el a luat-o la stânga pe aleea 
strâmtă cu pietriș aflată imediat după gara Mørdrup. 

Trecuseră aproape trei ore de când sunase Fareed să 
spună că acel cont anonim fusese reactivat recent și el 
a pătruns deja în sistem pe o cale dosnică, încercând 
să trianguleze poziția. 

Dunja și Magnus tocmai se așezaseră la Lauras 
Bakery de pe Blågårdsgade, după ce așteptaseră o ju- 
mătate de oră. Comandaseră două pizza şi bere. Când 
a venit apelul, Dunja dăduse deja pe gât mai mult de 
jumătate din berea sa, și a fost nevoie de eforturi ca 
s-o convingă să se așeze pe locul pasagerului când 
Magnus a insistat să conducă el. 

Pe când își puneau centurile de siguranță şi ieșeau 
din locul de parcare foarte bun de pe Baggesensgade, 
Fareed le-a spus care sunt pretențiile lui, pe care trebuia 

ca ei să i le îndeplinească dacă voiau să afle unde se 
află telefonul. 

O slujbă, a spus, când ea l-a întrebat ce mama naibii 
vrea să zică. l-a cerut Dunjei să-i promită o slujbă, şi 
nu orice slujbă. Voia să-și folosească abilitatea de pro- 
gramator, să fie liber să-și aleagă echipamentul și, cel 
mai important dintre toate, noul loc de muncă trebuia 
să fie deasupra pământului. Dacă nu-i poate promite 
toate astea, o să închidă telefonul şi o s-o împiedice 
să-l mai contacteze vreodată. 

Dunja l-a ameninţat că face plângere la superiorii 
lui, dar de data asta Fareed nu s-a lăsat păcălit și i-a 
urat mult succes, susținând că, oricum, mai devreme 
sau mai târziu el o să moară de plictiseală. 

În cele din urmă n-a avut încotro. Cu toate că Dunja 
nu era sigură nici măcar dacă ea va mai avea sau nu o 
slujbă când o să se termine totul, i-a promis un post 
de programator. Cum anume avea să facă asta, era 
o întrebare pentru mai târziu. Acum nu conta decât să 
afle poziţia afurisitului de telefon, ca să-i poată aresta 
pe agresori. 

Din nefericire, triangulaţia este departe de a fi 
o ştiinţă exactă, și şi-au petrecut ultimele două ore 
mergând cu mașina în cercuri în zona din sudul Hel- 
singorului. Nici acest loc nu părea să fie cel bun. 

- Nu-i decât o fermă. O fermă singuratică, părăsită. 
S-a uitat pe geamul lateral la cele două şoproane, pe 
când Magnus întorcea mașina pe pietriș. Nu erau pe 
acolo mașini sau motorete, nici o lumină nu strălucea 
la vreo fereastră. Aici nu-i nimic. Nici țipenie de om. 

- Te-ai uitat bine împrejur? 

-E o fermă veche, la dracu’n praznic. Ce să caute 
ei aici? 

-Nu ştiu. Mă uit la un ecran și nu-i vina mea că 
sistemul nu are mai mare precizie. Dar vă jur că, dacă 
eram eu cel care l-a construit, ar fi fost... 

- Bine, bine, eşti cel mai bun programator din lume, 
ne-am prins. Dar ei nu sunt aici. Hai să ne întoarcem 
la drumul principal. 

Magnus a încuviințat din cap și a pornit înapoi pe 
aleea îngustă. Nu spusese prea multe de când plecaseră 
din Copenhaga. Nici măcar n-o mai bătuse la cap cu 
altă întâlnire la cină de când fuseseră siliți să-și aban- 
doneze pizza. 

- Staţi aşa, opriți! a strigat Fareed. 

-Ce mai e? Dunja i-a aruncat o privire lui Magnus. 
Poate că ar fi trebuit să mergem la dreapta, la urma 
urmei? 

- Nu, stânga. 

- Ce vrei să zici cu „stânga“? Am virat la stânga. 
Vrei să spui pe drumul principal? 

- Nu, chiar acum. Drept la stânga voastră. Faceţi 
ce vă spun. 

Dunja i-a făcut semn lui Magnus, care a oprit ma- 
şina pe alee. 

-Stai un pic. Nu știu ce e pe ecranul tău, dar aici 
nu e decât o pășune pentru vaci, ori ce-o fi... 

- Alo, ce mai aşteptaţi! Mergeţi! a strigat Fareed 
la telefon, și Dunja a trebuit să recunoască, îi plăcea 
energia lui. 

- Bine, nu te ambala, mergem, a zis, făcându-i semn 
lui Magnus s-o ia pe câmp. 

- Şi cum ar trebui s-o fac? a zis Magnus. Nu-i nici 
un drum. 

- Alo... 

- Ştiu, dar lasă naibii asta și mergi. 

Magnus a clătinat din cap și a cotit pe iarbă. 

- Haide, mai repede. Nu-s decât cel mult două sute 
de metri, a zis Fareed. 

- Nu-mi miroase a bine, a zis Magnus, pe când 
conducea maşina peste câmp. 

- Nu e nimic aici, a zis Dunja, pe când treceau de 
o cadă de baie răsturnată. 

- Mergeţi drept înainte! 

Călătoria lor s-a încheiat brusc când maşina s-a 
înțepenit într-un șanț. 

- Ce ziceam eu? 

Magnus şi-a aruncat braţele în aer. 

-Încearcă să scoţi maşina, iar eu merg mai departe. 

Dunja a coborât, a sărit peste şanţ și a pornit repede 
prin întuneric. 

larba îi ajungea până la mijloc și pantalonii i se 
udaseră deja de rouă. Habar n-avea ce o așteaptă, dar 
energia lui Fareed era atât de convingătoare, încât a 
mers mai departe, cu toate că nu vedea sau auzea nimic 
care să sugereze că este pe calea cea bună. 

Gardul a apărut din senin și a izbit-o în față atât de 
tare, că a simțit gust de sânge. A răcnit în întuneric, 
furioasă, și se gândea să se întoarcă la Magnus când 
telefonul a vibrat în buzunarul de la spate. 

- De ce te-ai oprit? a întrebat Fareed. 

Nici nu dusese telefonul la ureche când a început el 
să vorbească. De unde știa? Triangulase și poziția ei? 

- Alo? Faci o pauză de mers la toaletă sau... 

- Nu, e un afurisit de gard în cale! Şi nu-mi spune 
să merg mai departe, pentru că nu e nimic aici! 

Auzea cât de isteric îi sună vocea, aşa că a respirat 
adânc de câteva ori ca să-și readucă nivelul de iritare 
în zona verde sau, cel puţin, galbenă. 

- Eşti aproape acolo. Trebuie să mergi mai departe. 

- Bine, o să mă cațăr pe gard, a zis, încercând să 
pară calmă. Dar, dacă se dovedește că te-ai înșelat din 
nou, sau dacă îmi spui dintr-odată să fug înapoi, ori 
la stânga, ori, de ce nu, la dreapta, că e mult de când 
n-am mai luat-o la dreapta, atunci o să am grijă eu 
însămi să-ți petreci restul vieții în blestematul ăla 
de buncăr. 

- Trebuie să închid. 

- Cum? Stai așa. De ce? Alo? 

Dar convorbirea se încheiase deja și, după ce a în- 
cercat de câteva ori, în zadar, să-l prindă pe Fareed, 
Dunja a trecut peste gard și a început să meargă prin 
iarbă. Deodată, o lumină puternică a străpuns întune- 
ricul, apropiindu-se din stânga și, după câteva secunde 
a trecut la numai câțiva metri prin fața ei. O maşină. 

Dunja ajunsese la un drum, sau poate mai degrabă 
un refugiu. Să fi fost E47 dintre Helsingør și Copen- 
haga? N-avea importanţă. Avea să-l traverseze, fir-ar 
să fie. A alergat pe asfalt şi a intrat în pădurea de pe 
partea cealaltă. 

Terenul cobora în pantă abruptă. Ca să nu alunece, 
s-a prins de trunchiuri și de crengi. Cu cât ajungea 
mai jos, cu atât auzea mai bine mugetul traficului, şi 
curând a văzut autoturisme şi camioane trecând în 
ambele sensuri. 

În aceeași clipă, şi-a dat seama că Fareed avusese 
dreptate. 

Iată-i, pe bordura din partea cealaltă a autostrăzii, 
pe partea care mergea spre sud. Emoticoanele galbene, 
zâmbitoare, le ascundeau feţele şi şoferii claxonau, 
întrebându-se, la fel ca ea, ce făceau acolo. A numărat 
patru, inclusiv unul care stătea puțin mai departe de 
ceilalți, ținând sus ceva. Ceilalți trei se adunaseră în 
dreptul unui obiect în care se reflectau farurile. 

Un cărucior de supermarket. 

Era nedumerită. Ce făceau cu... 

Unul din grup a făcut un pas într-o parte şi Dunja 
n-a mai trebuit să se întrebe. Acum spera doar că s-a 
înșelat. Şi-a târșâit picioarele în jos pe pantă cât de 
repede a putut. Acum nu mai conta decât să ajungă 
la ei până nu era prea târziu. 

Ar fi trebuit să-l sune pe Magnus, dar nu era timp. 
Dunja trebuia să ajungă pe partea cealaltă şi să-i 
oprească. Şi-a fluturat braţele, încercând să facă mași- 
nile care treceau să se oprească și s-o lase să traverseze, 
dar n-au făcut decât să claxoneze și să semnalizeze cu 
faza mare. Un BMW chiar a părut să o ia drept ţintă, 
virând brusc peste linia albă continuă. 

Salvarea ei a fost un Volvo vechi şi ruginit, cu un 
far spart, care trăgea după el o rulotă. A încetinit, în- 
curajând-o să facă o mișcare îndrăzneață prin trafic, 
având ca unică apărare ecranul luminat al telefonu- 
lui. La prima bandă a fost destul de ușor. Dar cea din 
stânga a fost o problemă, o hoardă de motociclete a 
trecut vâjâind atât de aproape, că a simţit curentul 
produs de fiecare. În același timp, un camion a mugit, 
pe când se apropia din spate pe acea bandă. Trebuia 
să se miște. Dunja s-a aruncat în față, încercând să 
folosească un spațiu dintre motociclişti. 

Când a ajuns pe linia de mijloc a răsuflat ușurată, 
după care a constatat că era degeaba. Timpul se în- 
vârtise în cerc în jurul ei. Era prea târziu. A văzut cu 
groază căruciorul țâșnind printre mașini. 

În el se afla boschetarul din clădirea părăsită de pe 
Stengade. Avea mâinile și picioarele legate, ca să nu 
poată fugi, iar ochii lui holbaţi, îngroziți erau ațintiți 
la o camionetă care venea drept spre el. Camioneta 
a frânat, dar n-a putut evita să lovească dintr-o parte 

căruciorul, făcându-l să se învârtă ca o piatră de 
curling. A zburat pe banda din stânga, unde a fost lovit 
de un SUV şi răsturnat, apoi strivit sub o semiremorcă. 
S-a întâmplat foarte repede, ar fi putut să numere 
secundele pe degetele de la o mână. 

A încercat să respire, dar plămânii refuzau să func- 
ționeze. Şocul îi blocase toate sistemele. Zgomotul 
traficului părea că a scăzut. Dunja nu auzea decât 
râsetele și uralele din partea cealaltă a drumului. 


57 


Theodor nu putea să creadă că asta se întâmpla cu 
adevărat. Că nu era doar cea mai fierbinte dorință a 
lui îndeplinită în creier, cu sunete, mirosuri și gusturi, 
tot tacâmul. Poate că dormea. Dacă era așa, voia să nu 
se mai trezească niciodată, pentru că asta era... Ei bine, 
era perfect, până la cel mai mic amănunt. Simțea și el 
o dată că forțele universului s-au unit în folosul său. 

S-a ciupit de obraz, tare, dar nu s-a întâmplat nimic. 
Chiar era culcat aici, gol, în pat. 

Patul Alexandrei. 

Şi era chiar ea adormită lângă el. 

În seara trecută își pierduse speranţa în privința ei, 
în privința faptului că vor mai petrece timp împreună. 

În toate privinţele. 

Băuse mult prea mult, şi când a trecut la apă era 
prea târziu. Nu ştia câtă vreme a stat la toaletă cu 
degetele vârâte pe gât. 

Când s-a întors la masă, în cele din urmă, ea ple- 
case. Dispăruse. 

După ce a așteptat la masă o vreme, cu un chelner 
din ce în ce mai sceptic roind împrejur, a început 
s-o caute, mai întâi la toaleta femeilor, apoi în maga- 
zinul cu produse scutite de taxe și în restul punţii cu 

restaurantul, dar nu era de găsit. A scotocit de două 
ori puntea cu parcarea și a făcut turul diferitelor punți 
pentru plajă, dar era ca și cum ar fi înghițit-o apele 
negre din jurul lor. 

În cele din urmă, a renunțat la gândul că o s-o mai 
vadă vreodată și s-a întors la masa lor ca să comande 
o coca-cola mare și un hamburger. Ea era acolo, aşe- 
zată la locul ei ca și cum nu s-ar fi întâmplat nimic, 
întrebându-l cum se simte și unde a fost. A reieșit că 
s-a neliniștit când el a lipsit atâta vreme, așa că s-a dus 
să-l caute. La fel ca el, a căutat peste tot și, în cele din 
urmă, s-a întors la masă ca să mănânce ceva. 

Și au mâncat, nu glumă, aperitive, feluri princi- 
pale, deserturi. Au vorbit și au râs, și el a spus toate 
lucrurile potrivite şi simțea că ar putea să jongleze cu 
întreaga lume, nici o problemă. La patru dimineața 
au coborât de pe feribot la Helsingborg şi au luat un 
taxi până la ea acasă. 

Părinţii ei erau plecați din oraș și nu aveau să se 
întoarcă până vineri. Cu alte cuvinte, nu era nevoie să 
nu facă zgomot. Spre deosebire de golurile de memorie 
lăsate de acele ore întunecate de pe feribot, restul nop- 
ţii era cum nu se putea mai clar. Theodor își amintea 
fiecare secundă și putea s-o retrăiască în minte ca pe 
un film artistic. 

Cum s-au dezbrăcat unul pe altul în drum spre ca- 
mera ei. Cum au pus Lykke Li, au aprins o grămadă de 
lumânări în jurul patului și au făcut dragoste. Pentru 
prima dată în viaţa lui. Și cu o femeie pe care o iubea 
mai mult ca orice pe lume. Spre deosebire de tot ce 
auzise şi citise despre prima oară, fusese absolut fan- 
tastic. Totul funcționase perfect. 

Mă rog, a ejaculat de îndată ce ea a început să-l 
atingă, dar ea n-a râs și nu s-a rostogolit într-o parte 

şi a adormit. În schimb, l-a luat în gură și a făcut 
nişte chestii care l-au trezit din nou la viață, și apoi 
au început să facă dragoste cu adevărat. Era ca și cum 
timpul nu putea să le spargă balonul în care pluteau, 
ca şi cum timpul exista pentru toată lumea în afară de 
ei. La un moment dat, trebuie să fi adormit, pentru că 
tocmai se trezise, cu Alexandra alături, culcată pe 
burtă, cu părul negru răsfirat pe pernă. 

Theodor a ridicat pătura și i-a privit trupul gol. Era 
una dintre cele mai frumoase imagini pe care le vă- 
zuse vreodată. Nu avea cum să pună asta în cuvinte, 
în jurnalul său. Orice încercare, orice combinaţie de 
litere n-ar fi decât un afront la adresa realității. 

I-a pus cu grijă o mână pe mijloc şi a simţit cum se 
împrăștie în el căldura ei, alungând frigul din toate 
ungherele. Apoi şi-a lăsat mâna să alunece pe fund, 
care era tare, cu toate că mușchii erau relaxaţi. Ea și-a 
desfăcut un pic picioarele, ca pentru a lăsa degetele lui 
să pătrundă, și el a ameţit. Ea dormea, dar tot dorea 
s-o facă. Cu el. Nu se mai sătura, la fel ca el. 

Deodată a auzit o melodie, și primul său gând a 
fost că vine prin pereţi, de la un vecin sau așa ceva. 
Apoi şi-a dat seama că nu există vecini, că sunt singuri 
într-o casă uriașă. Suna ca synth-pop, o temă sinco- 
pată, cu ecou, peste acorduri înăbușite, ceva ce ar fi 
ascultat tatăl său când credea că e singur. Theodor 
nici măcar n-ar fi considerat asta muzică. 

S-a dat jos din pat și a localizat sursa sunetului 
într-unul dintre mormanele de haine de pe podea. 
Telefonul, un Sony Ericsson pe care nu-l mai văzuse 
vreodată, amuţise. Nu era al Alexandrei, ştia asta. Ea 
avea ultimul model de Samsung Galaxy, despre care 
susținea că depăşeşte în toate privințele iPhone 4S 
pe care îl avea el. Prin urmare, al cui era? L-a luat și s-a 

uitat la el, apoi l-a deschis și a văzut un apel ratat 
de la un număr neafișat. Formase cineva numărul 
din greșeală? 

„Hmm... Adică mesaj de la partea întunecată.“ 

Era Yoda. Galaxy al Alexandrei tocmai primise un 
SMS. S-a răsucit spre pat să vadă dacă e trează. Nu 
era, şi gândul să o trezească și s-o întrebe ce se în- 
tâmplă părea, cine ştie de ce, ultimul lucru pe care 
voia să-l facă. 

Am vrut să văd dacă sună, şi a sunat. De o grămadă 
de ori, în pula mea, înseamnă că e deschis. 

Mesajul era de la un anume H și nu era greu de ghi- 
cit că asta înseamnă Henrik. Galaxy a vibrat în mâna 
lui și vocea lui Yoda a anunţat că a sosit alt mesaj. 

Alo, poţi să-mi răspunzi? Ce pula mea se întâmplă? 

Ce voia? Vorbea despre celălalt telefon, şi de ce era 
atât de primejdios să fie deschis? A lăsat jos Galaxy, 
a ridicat Sony Ericsson și a început să butoneze, fără 
să aibă ceva clar în minte. 

Nu erau SMS-uri, nici măcar unul și, în afară de 
apelul ratat de la numărul neafișat, lista de apeluri 
primite era goală. Nu erau nici jocuri sau imagini de 
fundal. Părea că telefonul este complet gol. 

Cel puțin, așa a crezut până ce a găsit clipul. Dacă 
marcajul timpului era corect, fusese filmat cu doar 
câteva ore înainte și arăta pe cineva care încerca să 
scape dintr-un cărucior de supermarket care a fost 
împins în traficul de pe autostradă și după câteva se- 
cunde a dispărut sub un camion. 

N-avea nevoie să vadă mai mult ca să-și dea seama. 
Silueta înaltă cu smiley galben pe față era Henrik, ceea 
ce însemna că ceilalți doi erau Beavis și Butthead. Lui 
Theodor i s-a părut că recunoaște pe fundal râsul ațâ- 
țat al Alexandrei. Să fi fost ea cea care ținea telefonul? 

Dintr-odată, întreaga sa lume a fost sfâșiată în bu- 
căți. Covorul, pe care la început a pășit șovăielnic și, 
în cele din urmă, a început să-l simtă ca pe un teren 
foarte solid, pe care ar putea îndrăzni să se relaxeze și 
să se simtă bine, i-a fost tras acum de sub picioare și 
el s-a prăbușit spre o moarte sigură. 


Partea a doua 
16-20 MAI 2012 


„Asta-i vina ta. Cu totul. Numai a ta.“ 
T.R. 


58 


- Mă numesc Fabian Risk și lucrez la Brigada Omu- 
cideri de aici, din Helsingborg, a spus Fabian, studi- 
indu-l pe bărbatul de pe partea cealaltă a mesei. 

- Bună, Fabian, a zis bărbatul cu un accent din 
Skåne la fel de lăbărțat ca zâmbetul de pe buzele sale. 

După arestare, Astrid i-a dat echipei un pic de timp 
liber ca să se ocupe de sinuciderea lui Hugo Elvin. Dar 
Fabian a insistat ca prima interogare a suspectului 
să aibă loc chiar în seara aceea. Nu ştia dacă era din 
cauză că se furișase în el bănuiala că ceva nu era în 
ordine sau ca să nu se mai gândească la Sonja. 

- Pot să-ți cer numele complet și codul numeric 
personal? 

- Rolf Tore Stensăter, 731025-1856. Tore e după bu- 
nicul meu. 

Fabian n-a dat nici un semn că a acceptat această 
afirmaţie ca adevărată, cu toate că se potrivea cu con- 
ținutul portofelului bărbatului, în care au găsit un card 
de la banca MedMera, nişte bani lichizi şi un permis de 
conducere eliberat cu optsprezece luni înainte. Nu era 
preschimbat, se părea că este primul permis pe care 
îl avusese vreodată. 


324 | STEFAN AHNHEM 


Însă Fabian nu credea nimic din ce spunea acest băr- 
bat. Cu toate că îl arestaseră și nu încăpea îndoială că 
persoana așezată vizavi de el este făptașul, ceva părea 
că nu e în regulă. 

Poate că zâmbetul tipului era ceea ce îl deranja. Acel 
rânjet plin de încredere care spunea că pot să-i facă 
tot ce vor ei. Că nimic n-ar fi contat, pentru că până 
la urmă aveau să rămână cu buza umflată. Sau era 
doar un bluf, un semn de neliniște, protecție în fața 
revelației că fuseseră pe urmele lui şi a pierdut jocul? 

În plus, bărbatul a refuzat oferta să-și ia avocat, 
după care Fabian considera, de obicei, că un suspect 
este pradă ușoară - dacă era vinovat, avea să aterizeze 
în închisoare așa de repede, că n-avea să mai știe pe ce 
lume este. Însă de această dată părea încă un motiv de 
îngrijorare. Dacă se gândea cât de bine pregătit fusese 
făptaşul până în acest punct, nu puteau să excludă o 
cale de evadare pe care Fabian şi ceilalți din echipă 
încă nu o descoperiseră. 

- Rolf? Fabian l-a privit în ochi. L-ai omorât pe 
Peter Brise? 

- Peter Brise... Nu e cel din ziar? Tipul care a intrat 
cu mașina în Norra Hamnen? 

- Aşadar, susții că nu ești persoana care conducea 
mașina lui Peter Brise pe nouă mai? 

Bărbatul a râs şi și-a scuturat capul. 

-Nici vorbă. Eram acasă, în Magnalund, ascuțind 
lamele unei mașini de tuns iarba care îi aparține lui 
Håkan Jönsson din Hăâkantorp. Da, chiar așa îl cheamă. 
E ca și cum m-aș muta eu la Stensăter, lângă Hagafors. 
Cu toate că, de ce să mă... 

-Hai să vorbim despre Chris Dawn, l-a întrerupt 
Fabian, încercând să pară că nu se lasă îmbrobodit de 
minciunile lui. 

- Cine? 

- Hans Christian Svensson. Erai îmbrăcat ca el când 
ai venit la bancă ieri. Ai uitat? 

Bărbatul părea nedumerit și a scuturat capul. 

-Am pierdut șirul. Nu pricep despre ce vorbeşti. 

- eri, cu câteva minute înainte de ora două după-a- 
miază, ai intrat în Handelsbanken de pe Stortorget ca 
să te întâlneşti cu Mattias Ryborn. Fabian a împins 
spre el o fotografie făcută cu camerele de suprave- 
ghere, care îl arăta pe bărbat așteptând în hol, cu părul 
lung, ochelari de soare și haină. Poate că asta o să-ți 
împrospăteze memoria? 

Bărbatul s-a uitat la fotografie și a clătinat din cap. 

- Îmi pare rău, dar nu sunt eu. 

- Negi că ai fost la bancă ieri și l-ai omorât pe Mat- 
tias Ryborn chiar în fața ochilor șefei mele? 

- Da, fireşte. Asta sună groaznic. Cine ar face așa 
ceva? 

- Bine. Fabian a oftat adânc, cu toate că era im- 
presionat de talentul de actor al bărbatului. Dacă ești 
nevinovat, aşa cum spui, de ce ai încercat să scapi când 
era clar că vreau să te opresc? 

- Nu încercam să scap. 

- Fugeai. 

- Depăşisem timpul de parcare, şi tipii de la Åhléns 
pot să fie foarte tipicari. O dată am întârziat doar trei 
minute şi m-am ales cu un tichet pentru plata căruia 
a fost nevoie să ascut nouă lame de mașini de tuns 
iarba. După taxe, desigur, dar, zău așa. 

- Atunci de ce ai încercat să mă calci? 

Bărbatul a chicotit. 

- A, nu, va trebui să mă ierți pentru asta. Atâta doar 
că am intrat în panică. Nu am permis de conducere de 
mult timp, și m-am blocat când ai îndreptat pistolul 

spre mine. Scuze, a fost o tâmpenie, şi vreau să ştii că 
o să-mi accept bucuros pedeapsa. 

Ce-i drept, bărbatul era convingător, și de aproape 
arăta foarte diferit de felul în care arăta la bancă. Nu 
numai hainele și părul lung, ci și fața era diferită. 

- Ai copii? 

- Nu, din câte știu. 

Bărbatul a râs. 

- Ce făceai într-un magazin plin de haine pentru 
copii și jucării? 

- Vecinul meu are copii, și micul Oliver împlineşte 
patru ani sâmbătă. 

- Dar n-ai cumpărat nimic. 

-Ai văzut ce preţuri au? Bărbatul a clătinat din cap 
şi a zâmbit din nou. Sincer, nu știu cine și-ar putea 
permite să le plătească. În orice caz, nu ascuţind lamele 
mașinilor de tuns iarba. 

- De ce tot rânjești? Ai fost arestat ca foarte suspect 
de comitere a trei crime, falsificare de documente și 
furt. Oricine altcineva ar trebui să fie neliniștit. 

- Ştiu, şi s-ar putea să fie o prostie, dar mie mi se 
pare, de fapt, că e destul de pasionant. Adică, să vezi și 
să simți asta dinăuntru, în loc să vezi la televizor, ca de 
obicei. Pot să-ți spun numaidecât că nu-i deloc același 
lucru. E ca ziua și noaptea, după părerea mea. Dar pre- 
supun că ştii deja asta. 

Bărbatul a râs, apoi a tăcut. 

Fabian se întreba cum să meargă mai departe. Avea 
atât de multe întrebări. Întrebări care încă nu fuseseră 
puse și la care n-aveai cum să răspunzi fără a mărturisi 
totodată. Dar bărbatul din faţa sa dansa pe terenul 
minat de parcă ar fi fost cel mai ușor lucru din lume. 


MINUS OPTSPREZECE GRADE | 327 


Minţea, asta era tot. Cu un zâmbet pe buze, îi min- 
țea de la obraz. Problema era că se pricepea foarte 
bine la asta. 

Atât de bine, încât Fabian se întreba cum vor putea 
s-o dovedească. 


59 


O melodie. Dunja n-o mai auzise niciodată și nu-i 
plăcea. De fapt, o ura aşa de tare, că nu-și dorea decât 
să n-o mai audă. Și apoi o durea gâtul şi auzea mu- 
getul traficului, departe. Sau, ia stai, era chiar așa de 
departe? Nu, era în apropiere. Destul de aproape ca 
să audă fiecare maşină trecând. Ceva i s-a târât peste 
față. Mai mare decât o furnică și mai mic decât un 
şoarece. Poate că un păianjen ori un gândac. Voia să 
deschidă ochii să vadă unde se află, dar nu se putea 
hotărî s-o facă. 

A, da, autostrada. Îi văzuse pe criminalii ăia îm- 
pingând un cărucior de supermarket între mașini. 
Erau patru, purtând măști vesele cu smileys galbeni, 
aşa cum spusese Sannie Lemke. Și râdeau, de parcă 
erau într-un parc de distracţii în care nu trebuie să 
stai la cozi. 

Cumva, reușise să traverseze și să-i alunge. Le-a 
ordonat să se oprească, strigând că este polițistă. Ei 
au fugit printre copaci, îndreptându-se spre rampa 
de acces pe autostradă, dar ea a fost rapidă şi aproape 
că l-a prins pe unul. Atunci a venit lovitura. A primit 
dintr-odată un pumn în ceafă. Sau poate că a fost o 
lovitură cu piciorul, nu era sigură. 

Cel puţin chestia care i se târa pe față plecase. Așa 
că a deschis ochii, dar tot nu vedea nimic. De-abia când 
a început să se miște a înțeles de ce. Era pe burtă, cu 
faţa înfundată în iarbă. S-a ridicat în capul oaselor 
şi a simțit cum gâtul îi ţipă după un masaj și o com- 
presă caldă. 

S-a uitat la autostradă, unde mașinile mergeau încet 
în dreptul locului în care fusese accidentul. Nu vedea 
mașini de poliție, ceea ce însemna că nu-și pierduse 
cunoștința decât câteva minute. Pe de altă parte, co- 
legii săi din Helsingør nu erau nici pe departe cei mai 
iuți cai din grajd. Nu vedea nici camionul care călcase 
căruciorul. Plecase de acolo? Auzise că uneori șoferii 
de camion calcă bursuci sau căprioare fără ca măcar 
să ştie că au făcut-o. Dar un cărucior de supermarket 
cu o persoană în el? 

Sunetul sirenelor în depărtare a îmboldit-o să se ri- 
dice, în cele din urmă, și să pornească spre autostradă. 
În același timp, a auzit din nou melodia enervantă. 
A, da, telefonul său. 

- Dunja, tu ești? Era Magnus. Ce s-a întâmplat? 
Unde eşti? Te-am sunat. 

- Magnus, e în ordine. Sunt bine. N-am timp să 
explic. Ai scos mașina din șanț? 

- Da, dar... 

- Bine. Du-te de cealaltă parte a autostrăzii, la rampa 
de acces dinspre sud. Ne întâlnim acolo. 

-Stai aşa, ce se petre... 

Ea a închis și a mers mai departe pe pantă. Sirenele 
se auzeau mai tare acum și, când a ajuns pe bordură, 
a văzut girofarurile apropiindu-se în noapte. Aveau să 
ajungă acolo într-un minut sau două și să înceapă 
să blocheze locul faptei. Chiar dacă nu veneau Søren 

Ussing și Bettina Jensen, nici vorbă să lase pe cineva 
s-o vadă acolo. 

A făcut semn unei mașini să vină la bordură, un 
Renault mai vechi, și i-a indicat bătrânului de la volan 
să coboare. El a făcut semn cu capul că nu. Ea a lovit 
tare în geam, fără rezultat. De-abia când a deschis cu 
o smucitură portiera și i-a ordonat să iasă din mașină, 
băgându-i în față legitimațţia de poliţist, s-a întors 
spre ea. 

- N-am făcut nimic. Sunt nevinovat, doar condu- 
ceam şi... 

-N-a zis nimeni că ați făcut ceva. Dunja a aruncat o 
privire girofarurilor care se apropiau. Dar vreau acum 
să faceţi ceva pentru mine. leșiți din mașină, scoateţi 
triunghiul reflectorizant și puneţi-l pe drum. Imediat. 

Bărbatul a încuviințat și a început să-și desfacă cen- 
tura de siguranță, pe când Dunja oprea altă mașină, 
pe altă bandă. De data asta, comunicarea a fost mult 
mai simplă și, când traficul a fost, în sfârșit, oprit, s-a 
dus la căruciorul de supermarket care era răsturnat pe 
linia de mijloc, la vreo douăzeci de metri mai departe, 
strivit cu totul. 

În el erau încă bucăţi din partea inferioară a tru- 
pului bărbatului, prinse în rețeaua de metal contor- 
sionată, ca și cum ar fi fost o cursă de șoareci uriașă. 
Dacă n-ar fi fost organele interne care atârnau afară 
din torsul rupt, Duja ar fi putut să creadă că e un 
manechin îmbrăcat. 

Restul corpului era împrăștiat până departe. O labă 
a piciorului aici. Ceva care arăta ca o ureche acolo. Ca și 
cum un leu ar fi sfâşiat corpul în bucăţi. Capul era pe 
iarbă, încă prins de partea de sus a corpului mutilat. 
În afară de zgârieturile adânci de pe partea dreaptă, 
fața bărboasă, un pic îmbătrânită, era surprinzător de 

neatins. În apropiere, la câţiva metri, zăcea bricheta 
cu care se jucase în clădirea părăsită din Stengade. 

După alți câțiva metri, a găsit un braț. Era atât de 
turtit, încât părea că îl înfundase cineva în asfalt cu 
un compresor. Însă mâna era aproape neatinsă și ținea 
strâns, aproape convulsiv, ceva care scânteia în lumina 
albastră a girofarurilor. 

S-a lăsat pe vine, a scos cu grijă obiectul de argint 
strălucitor din mână și l-a ridicat în lumină, pe când 
auzea voci în depărtare şi bipurile caracteristice ale 
stațiilor colegilor săi. 

Primul gând a fost că a citit greșit. 

Al doilea a fost că e doar o coincidenţă nefericită. 

Al treilea a speriat-o așa de tare, că a făcut tot ce 
i-a stat în puteri ca să și-l scoată din minte. 

Astrid dăduse o grămadă de bani pe o un platou 
uriaş cu brioșe cu scorţişoară, fursecuri și croasanții 
cu ciocolată după care se dădea în vânt Klippan, pre- 
cum şi cafea excelentă de la Café Bar Skåne. Însă peste 
sala de ședințe atârna, ca un cort îmbibat de ploaie, 
o stare de spirit sumbră. Încă nu le venea să creadă 
că Hugo Elvin n-avea să li se mai alăture niciodată pe 
scaunul lui reglat special. 

-Ştie cineva când o să fie înmormântarea? a zis 
Irene. 

Astrid a clătinat din cap. 

-Încă mai încerc să dau de sora lui, care locuiește 
în Elveția și se pare că este singura rudă apropiată. 

-Eu n-aş conta pe găsirea ei, a zis Molander. Au rupt 
legătura cam pe vremea în care a fost împărțită averea 
părinților. Din câte mi-a spus, Hugo a lăsat-o să ia tot, 
ca să aibă cât mai puțin de-a face cu ea. 

Astrid a oftat. 

- Promit să vă dau de ştire de îndată ce aflu mai 
multe. 

- Erai, probabil, cel mai apropiat de el, știi. Klippan 
s-a răsucit spre Molander, care a încuviințat din cap 
şi a ridicat din umeri. Ştiai de... identitatea lui? 

-Cu siguranţă am avut bănuieli, cu toate că nu era 
ceva despre care să bată toba. Dar nu ştiam că se gân- 
dește la operaţie... Molander a oftat și şi-a scuturat 
capul. Nu, sincer, n-am știut nimic de asta. 

S-a lăsat tăcerea, şi Fabian a umplut-o încercând să 
împace imaginea lui Elvin atârnând de tavan cu cea 
a colegului pe care ajunsese să-l cunoască în ultimii 
doi ani. 

- Bine, ascultați, nu-i ușor pentru nimeni, a zis, în 
cele din urmă, Astrid. Probabil că ar fi fost mai bine 
pentru noi să ne luăm liber restul săptămânii, dar 
nu se poate. Avem un suspect în arest, dar ancheta e 
departe de a fi încheiată. Când vine doamna procuror 
Hogsell, ceea ce se poate întâmpla în orice clipă, vreau 
să lăsați deoparte toate gândurile și sentimentele față 
de Elvin, ca să vă puteți concentra pe ce avem în fața 
noastră. Bine? 

Fabian a încuviinţat și i-a văzut pe ceilalți făcând 
același lucru. Astrid avea dreptate. Oricât de greu ar fi 
fost, n-aveau de ales, se impunea să-și amâne durerea. 
Klippan a luat un croasant cu ciocolată, cu ochii la 
scaunul gol al lui Elvin, și a dat platoul mai departe 
tocmai când se deschidea ușa și intra doamna procuror 
Stina Hogsell, cu ochii ațintiți imediat la mormanul 
somptuos de produse de patiserie. 

La fel ca Fabian, se pare că hotărâse să nu mai pună 
gura pe alimente cu multe calorii, având în vedere cât 
de mult luptase în ultimii ani cu greutatea. Se zvonea 
că slăbise mai mult de patruzeci de kilograme și a tre- 
buit să i se îndepărteze pe cale chirurgicală pieile care 
atârnau. În orice caz, arăta cu cel puțin zece ani mai 
tânără și în ultima vreme se îmbrăca altfel, cu haine 
care îi puneau în valoare silueta, în locul straturilor 
de țesături ample care o caracterizau înainte. 

- Bun, uite care-i treaba, a zis, deși toată lumea era 
ocupată cu împărțirea de farfurii și umplerea lor. Tre- 
buie să formulez acuzaţiile până vineri la prânz. Pentru 
asta am nevoie de dovezi concludente. Dovezi care încă 
nu sunt în posesia noastră, aşa că aveţi cincizeci și 
două de ore, începând de acum, să puneţi lucrurile la 
locul lor. Dacă nu puteţi face asta, n-o să am de ales, 
va trebui să-l eliberez pe suspect. 

Acesta trebuie să fi fost lucrul pe care se baza el, şi-a 
zis Fabian. De aceea ședea acolo, rânjind mulțumit, și 
turna o minciună după alta. 

- Stați un pic, nu mai pricep nimic, a zis Klippan, 
care era pe cale să muște din croasant. Credeam că nu 
avem nevoie decât de o semnătură falsă ca să punem 
mâna pe el și să-l arestăm. Și apoi, l-a omorât pe ban- 
cher în faţa câtorva martori. 

-E adevărat. Şi dacă l-aţi fi prins înăuntrul băncii, 
aşa cum fusese stabilit, în loc de acoperișul magazi- 
nului Åhléns, lucrurile ar fi arătat cu totul altfel. 

Klippan a oftat și s-a pregătit să riposteze. 

- Klippan, are dreptate, a zis Fabian. În acest mo- 
ment el neagă orice și, oricât de siguri am fi că el este 
bărbatul din bancă, nu avem cum s-o dovedim. 

- Dar, Astrid, l-ai văzut. Erai chiar acolo când a... 

- Da, dar era o situație de criză, a zis Astrid. Şi el arăta 
cu totul altfel. 

- Dar nu ţi-ar fi greu să-l identifici din... 

- Hei, ascultați, a zis Stina. Trebuie să mă scuzați, dar 
pământul n-o să se oprească din învârtit ca să termi- 
nați voi discuțiile. Câţiva dintre voi l-au văzut, dar 
depozițiile voastre ca martori nu sunt de prea mare 
ajutor. Ceea ce ne trebuie este cineva din afară. Cineva 
care nu l-a văzut de când a fost arestat, cineva care 

poate să-l identifice dintr-un grup. Aranjați asta, și 
putem sta de vorbă. 

-Şi dacă nu există nimeni? a întrebat Irene. 

- Atunci va trebui să ne bazăm pe probe tehnice: 
amprente, păr și altele. Probe care să-l lege de una dintre 
victime sau de casele lor și, în cel mai bun caz, chiar 
şi de bancă. 

-Şi dacă nu... a început Klippan, dar Stina i-a tăiat 
vorba imediat. 

- Dacă toate celelalte cad, o să mergem pe partea 
circumstanțială. Dar știți cu toții că este extrem de 
riscantă și cea mai mică fisură poate să scufunde în- 
treaga corabie. Nu vreau să vă mai răpesc timpul, dar 
o să fiu în biroul meu mai mult sau mai puţin zi de 
zi, câte douăzeci și patru de ore, până vineri. Bine? 

Ceilalţi au încuviințat, iar Stina HOgsell și-a luat 
cafeaua și a ieșit. 

- Minunat, hai să trecem la treabă. Astrid s-a ridi- 
cat. Așa cum ați auzit adineauri, prioritățile noastre 
sunt simple. Martori, probe tehnice și dovezi circum- 
stanţiale. Le-a scris pe tablă, una lângă alta, ca pe niște 
titluri. În cel mai bun caz, nu va fi nevoie decât de una 
dintre ele ca să formulăm acuzaţiile. Dar, dacă vreți 
părerea mea, la fel de probabil este ca orice decizie să 
se bazeze pe toate probele la un loc şi vom avea nevoie 
de tot ce putem scoate la iveală. Propun să lucrăm pe 
toate trei fronturile în paralel. 

Ceilalți au încuviințat. 

-Să începem cu posibilii martori. Căutăm pe cineva 
care ar fi putut să-l întâlnească pe suspect pe când 
pretindea că este Peter Brise sau Chris Dawn. 

- Îi avem pe agentul imobiliar care a vândut apar- 
tamentul lui Brise şi pe bancherul de la agenţia Söder, 
a spus Fabian. 

- Aşa e. Rickard Jansson, a zis Astrid. Să-i adu- 
cem aici și să vedem dacă îl identifică pe tipul nos- 
tru dintr-un grup. A scris numele. Cum îl cheamă pe 
agentul imobiliar? 

-Johan Holmgren, a zis Fabian. Pot să iau eu le- 
gătura cu el. 

- Apoi îi avem pe soția și pe copiii lui Chris Dawn, 
a zis Irene. 

- Ştii unde ar putea să fie? 

- După ce apare pe Instagram, ea și copiii au fost 
în Creta în weekendul trecut. De atunci n-a mai apă- 
rut nimic. 

- Bine, sună chiar acum la companiile aeriene. 

Irene a încuviinţat și a plecat din sala de ședințe. 

- Ingvar, tu n-ai zis nimic. Sper să contribui și tu 
cu ceva. 

Astrid a încercuit titlul Probe tehnice de pe tablă. 

- Regret, n-am nimic, a zis Molander. De tapt, încă 
n-am terminat la bancă, dar până acum n-am găsit 
nimic concret. 

- Cum rămâne cu acoperişul? a zis Klippan. Aţi fost 
acolo să aruncați o privire? 

Molander n-a catadicsit să răspundă, i-a aruncat 
doar o privire obosită. 

- Vreau să zic, trebuie să fi făcut ceva cu hainele și 
peruca atunci când s-a schimbat. 

-E adevărat. Dar nu le-a lăsat pe acoperiș. 

- Că veni vorba, am verificat dacă nu există altă cale 
de pe acoperișul băncii până la magazinul prin care a 
ieşit? a întrebat Fabian, capitulând în cele din urmă în 
faţa poftei de dulce și întinzând mâna după un fursec. 

Molander a încuviinţat. 

- În esenţă, nu trebuie decât să cobori pe acoperișul 
vecin și să mergi până la cel mai îndepărtat luminator, 

care duce drept la casa scării unde este și intrarea 
personalului de la Gâmstăllet, ori cum s-o chema 
magazinul acela. 

- Așadar, ar fi putut să-și schimbe hainele acolo 
la fel de ușor ca pe acoperiș, a zis Astrid. Va trebui 
să-i interogăm pe angajați și, Ingvar, pune imediat pe 
cineva să înceapă să caute prin acel magazin. 

- Ai în vedere pe cineva anume? Molander a sorbit 
din cafea. Pentru că cei trei oameni ai mei sunt deja 
ocupați până peste cap cu banca, și încă nici nu ne-am 
apucat de casa lui Chris Dawn. 

- Am vorbit la Malmö și au fost de acord să ne îm- 
prumute doi oameni și un câine. Și, dacă tot vorbim 
de Dawn, cercetarea casei lui este prioritate absolută, 
începând de acum. 

Molander a încuviințat. 

- Mai e ceva înainte să terminăm. Astrid s-a răsucit 
spre Klippan. Ce ai reușit să afli despre Rolf Stensăter? 
A arătat spre o nouă fotografie a suspectului. E cumva 
şi el congelat pe undeva? Există, măcar? 

- Asta e o întrebarea bună, a zis Klippan. Aveam de 
gând să mă uit de cum terminăm aici. Pe moment nu 
pot spune decât că n-am reușit să găsesc nimic care 
să nu se potrivească cu ce i-a spus lui Fabian la in- 
terogatoriu. Casa, vecinii, munca, momentul în care 
şi-a luat permisul. Toate par să fie corecte. Am printat 
câteva fotografii pe care le-am găsit on-line și mă 
gândeam că le-ai putea analiza dacă ai un minut. 

A luat trei fotocopii dintr-un dosar și i le-a dat lui 
Molander. 

Într-una, suspectul era în fața Skodei albe, iar în 
celelalte ascuţea lame de mașini de tuns iarba. 

- N-avem nevoie de computer ca să știm că este el. 

Molander i-a înapoiat fotografiile. 

- Aşadar, spui că este cu adevărat cine susține că 
este? a întrebat Astrid. 

- Fie asta, fie a umplut internetul cu noi fotografii 
ale sale. 

- Dar... Astrid a oftat din greu. Mă rog, este foarte 
bine pregătit. Cu asta pot fi de acord. Dar, cu siguranță, 
există o limită la ceea ce poate să facă. Cât de adânc 
poate să meargă cu orice amănunt? Aşa e? 

Întrebarea a plutit în aer, fără răspuns. Cu fiecare 
secundă de tăcere, răspunsul devenea tot mai clar. 
Dacă era ceea ce suspectul nu părea să aibă, era o 
limită. Probabil că n-a ştiut că sunt pe urmele lui, aş- 
teptându-l la bancă. Și totuși, avea un plan de fugă atât 
de amănunțit, încât aproape părea că o să dea rezultat. 

Tăcerea a fost întreruptă de deschiderea ușii, când 
Irene a intrat în sală. 

- Tocmai am vorbit cu cei de la Norwegian. Jeanette 
Dawn și cei doi fii, Sune și Viktor, au aterizat la Kas- 
trup duminică. 

Se vorbea peste tot. La coadă la casă în Super-Brug- 
sen, pe Facebook și în sala de mese, la prânz. Era ca şi 
cum fiecare afurisită de persoană fusese hipnotizată, 
aşa încât nu se mai putea gândi decât la cele petrecute 
pe autostradă în apropiere de Helsingor. 

Lui Kim Sleizner totul i se părea foarte enervant. 
Atât de enervant, încât ar fi vrut să bată pe cineva. 
Pe oricine, n-avea importanţă, nu voia decât să dea 
cu picioarele şi cu pumnii în cineva până ce îl silea 
oboseala să înceteze. 

Chiar în acea dimineață, nu putuse să plece din 
apartament şi să se îndrepte spre sala de sport de la 
subsolul blocului fără ca un vecin să se ia de el între- 
bând, în glumă, cum de are timp să meargă la sală 
când făptașii sunt încă în libertate. Și mai era perechea 
aceea de bătrâni cu care se încrucișase în drum spre 
mașină. Firește, vorbeau despre ce se întâmpla cu țara 
la construirea căreia puseseră ei umărul, că lucrurile 
au mers prea departe dacă cineva ataca persoanele 
fără adăpost. 

Sleizner se așteptase ca asta să fie ştirea principală 
a dimineţii, dar tot a fost un pic surprins cât de efici- 
ent a acoperit ea orice altceva. Era atâta tămbălău la 

televiziune, la radio și în toate ziarele. Mai mulți membri 
ai mass-mediei continuau să transmită în direct din 
porțiunea închisă a autostrăzii și îi puteai vedea pe in- 
competenții ăia de polițiștii în uniformă din Helsingør 
căutând probe în spatele benzii poliției. 

Ştirea s-a împrăștiat, desigur, dincolo de Danemarca. 
Mai întâi la mass-media din Suedia, însă Guardian şi 
New York Times au preluat-o și ele, de parcă ar fi fost 
un nou episod de împușcături într-o şcoală. 


THE WORLD'S HAPPIEST PEOPLE IN SHOCK! 


Lucrul ciudat era că nici Dunja Hougaard, nici co- 
legul ei puhav, rotofei, Magnus Rawn, nu erau pome- 
niți pe nicăieri. Sleizner căutase prin toate rândurile 
fiecărui articoi şi urmărise fiecare ştire de la patru şi 
jumătate dimineața. 

Dar nu se lăsa amăgit. Era evident că Hougaard era 
implicată. Borcanul acesta cu dulciuri era mult prea 
gustos ca târfa aia să nu bage degetele în el. Ib Sveistrup 
putea să tot jure că ea n-avea nimic de-a face cu inves- 
tigația, că zace în pat, acasă, în concediu de boală... 
Concediu de boală. Ce mai țărănoi fraier! 

Problema era că nimeni nu știa ce mama naibii 
clocea Hougaard. Nu era de mirare că Sveistrup nu știe 
nimic, dar nimeni dintre ceilalți pe care îi contactase 
nu știa. Nimeni n-o văzuse la secție sau în apropierea 
locului faptei. Nu era nici acasă. Era ca și cum s-ar 
fi dat la fund dinadins şi avea grijă să nu se arate. 
Nimeni nu știa ce dovezi adulmecase ea, dacă avea 
vreun suspect sau cât de aproape era de o descope- 
rire importantă. 


1 Cei mai fericiți oameni din lume sunt șocați (în limba 
engleză în original) 

Scenariul de coșmar era că ea va reuși să rezolve 
cazul. Dacă o făcea, argumentele lui Sleizner împo- 
triva ei aveau să se prăbușească. Nu va mai putea s-o 
împiedice să se întoarcă la Copenhaga. 

Sleizner n-avea de gând să lase lucrurile să ajungă 
atât de departe. A hotărât, după ce a chibzuit îndelung, 
să trimită mesajul pentru alcătuirea căruia avusese 
nevoie de mai mult de cincisprezece minute. 

Ai avut timp să te gândeşti la propunerea mea? Dacă 
nu, te sfătuiesc s-o faci înainte ca lucrurile să scape cu 
totul de sub control. 

Exista un risc serios ca asta să se întoarcă împotriva 
sa. Dar era un risc pe care era de acord să și-l asume, 
chiar dacă șansele erau împotriva sa. Mai ales dacă 
se gândea că primise deja un „nu“ cordial, dar ferm, 
când sunase cu câteva zile înainte. 

În acel moment, scopul fusese să se prezinte şi să 
planteze o sămânță. Acum era vremea să ude sămânța 
şi să lase sugestia lui să crească, până ce rădăcinile 
aveau să ajungă atât de adânc, încât singura opțiune 
era să cedeze. A început să ticluiască mesajul următor. 
Trebuia să transmită o amenințare, dar în mod subtil, 
printre rânduri. Ca și cum s-ar fi bazat pe cele mai 
bune intenții, ca şi cum el ar fi fost sincer îngrijorat 
de consecinţe. Dar, înainte să termine, telefonul i-a 
vibrat în mână. 

M-am gândit şi am hotărât să-ţi accept propunerea. 

Sleizner s-a uitat la mesaj și l-a citit cu voce tare 
de câteva ori, ca să se asigure că n-a citit greșit. Nu 
greşise. Avea piciorul vârât în deschizătura ușii și, cu- 
rând, o să fie atât de aproape pe urmele ei, încât ea o 
să-i poată simți răsuflarea pe ceafă. Dar nu-l va putea 
vedea dacă va întoarce capul și, când el o să lovească, 
o să fie prinsă pe picior greșit. 

Fabian a virat de pe şosea şi a intrat pe alee, oprin- 
du-se în fața porții închise. De această dată nu mai 
trebuia să-și facă griji din cauza camerelor de supra- 
veghere, putea să sară direct peste poartă. 

Încercaseră să dea de Jeanette Dawn, sunând la 
telefonul fix al casei și pe mobilul ei, dar singurul 
răspuns a fost vocea ei înregistrată care spunea că nu 
poate să răspundă. Triangulația pozițiilor telefonului 
ei a arătat că a ajuns acasă duminică, la ora 4.33 p.m. 
De atunci telefonul fusese închis. 

Planul fusese ca Molander să vină și el, dar el tre- 
buia să aștepte ajutoarele şi câinele de la Malmö, și 
dacă era ceva ce Fabian nu putea să suporte în acest 
moment, era aşteptarea. Tot aștepta de duminică în- 
coace, şi n-avea de gând să mai irosească nici o clipă. 

Încuietoarea ușii principale arăta ca un coșmar 
pentru șperaclul său, așa că a mers de-a lungul casei și 
a dat colțul, unde a găsit altă ușă. După ce a intrat, şi-a 
pus costumul de protecţie cu glugă, mănuși de cau- 
ciuc şi învelitori pentru pantofi, apoi a intrat într-o 
spălătorie în care erau o mașină de spălat şi una de 
uscat puse una peste alta, o chiuvetă mare și un dulap 
pentru pantofi, cizme şi îmbrăcăminte de exterior. 

Fabian a deschis o ușă și s-a uitat prin garajul alătu- 
rat, care era plin de automobile de sport. Mai departe 
era o ușă care dădea într-un hol întunecat de unde 
se auzeau zgomote îndepărtate. Foșnetul costumului 
îl împiedica să le identifice, dar deveneau mai clare 
pe măsură ce se apropia. Păreau voci. Doi oameni 
vorbind între ei. 

Şi-a scos pistolul, a deschis ușa cu piciorul și s-a 
pomenit într-o încăpere mare. La stânga, o scară ducea 
la etaj. În față, la vreo zece metri, chiar unde începea 
bucătăria, a văzut ceea ce căuta. 

Congelatorul. 

Era exact așa cum și-l imaginase. Congelatorul se 
deschidea în partea de sus și era destul de mare ca 
să încapă în el un adult. În plus, cablul care şerpuia 
pe podea până la o priză din apropiere îi spunea că 
încă funcționează. 

Vocile acelea, nu era sigur dacă se opriseră sau doar 
uitase de ele. Le auzea din nou și, de această dată, pă- 
reau agitate, ca și cum ar fi fost prinse într-o ceartă 
încrâncenată. În limba engleză. A intrat o reclamă și el 
şi-a dat seama că e un show TV. Unul dintre milioanele 
de reality show care umpleau programele. 

Cineva se uita la televizor. 

În afară de cazul în care era deschis ca lumea să 
creadă că e cineva acasă. 

Vocile au izbucnit în strigăte de încântare. Fabian 
a intrat în living și a văzut pe ecranul enorm din fața 
canapelei goale trei persoane cu mâinile acoperindu-le 
fețele. Casa lor fusese renovată și acum trăiau cel mai 
fericit moment din viaţa lor. 

Neștiind dacă ar mai putea sau nu să fie cineva în 
casă, Fabian a lăsat televizorul deschis și s-a întors în 
bucătărie, la congelator, și-a așezat mai bine mănușile 

şi a prins mânerul ca să ridice capacul. Era încuiat, dar 
n-a trebuit să caute prea departe ca să găsească cheia, pe 
blatul de lucru, alături de o seringă mare cu un ac lung 
de cel puțin douăzeci de centimetri. 

În congelator l-a găsit pe Chris Dawn ghemuit cu 
genunchii la piept, alături de o sticlă pe jumătate goală 
de votcă Heavy Water. Avea ochii larg deschişi și se uita 
drept la Fabian, ca și cum ar fi întrebat de ce n-a venit 
mai devreme. Un strat subțire de promoroacă îi aco- 
perea cea mai mare parte a corpului și a feței. Fabian 
auzea deja vocea lui Flătan raportând că genunchii 
învinețiți și vârfurile însângerate ale degetelor arătau 
că victima luptase cu disperare să scape de acolo. 

Atunci şi-a dat seama brusc de ce televizorul era 
deschis și dat așa de tare. 

Nu ca să pară că e cineva acolo, ci ca să ascundă 
faptul că cineva era acolo. 

S-a dus repede înapoi în living, a găsit telecomanda 
şi a închis televizorul. Pe drum spre camera cea mare 
a strigat tare „Hei“, dar n-a primit răspuns. Poate că 
ajunsese prea târziu, la urma urmei. Poate că rostul 
televizorului nu era să acopere strigăte de ajutor. 

Fabian a aruncat o privire spre treptele care duceau 
la etaj, dar le-a ales pe cele care duceau la subsol. Scara 
nu era la fel de frumoasă, dar a ajuns pe un hol plin 
de uși, una dintre ele ducând într-o încăpere dedicată 
pasiunii pentru vânătoare a lui Chris. 

În cameră erau haine şi cizme pentru toate tipurile 
de vreme imaginabile. Pe un raft era o colecție de flu- 
iere pentru atragerea vânatului, iar pe altul diferite 
tipuri de binocluri. Pe peretele opus, lângă un panou 
pe care erau montate cuțite, era un dulap pentru arme 
cu cinci puști, unele dintre ele cu lunetă, iar pe bancul 
de lucru era altă armă care părea să fie încărcată. 


MINUS OPTSPREZECE GRADE | 345 


Fabian n-a găsit nici o urmă a lui Jeanette sau a 
băieților nici în centrul spa cu instalaţii costisitoare, 
aflat lângă camera de vânătoare, nici în beciul cu 
vinuri, care era plin de sticle colbuite cu vinuri de 
colecție. Dar apoi a descoperit încă o scară, îngustă, 
şubredă și făcută din lemn, și şi-a dat seama că încă 
nu ajunsese la nivelul cel mai de jos al casei. 

I-a descoperit la lumina unui bec fără abajur, de- 
parte, în colțul pivniţei, în spatele unei găleți roşii de 
plastic şi unui bidon de apă răsturnat. Toţi trei ședeau 
pe jos, strânși unul în altul ca să le fie cald, cu capetele 
atât de aplecate în față, încât păreau pe cale să li se 
desprindă de corp. Hainele lor erau rupte și murdare 
şi, cu toate că aveau mâinile și picioarele legate de o 
conductă de pe perete, se țineau în brațe. Ca și cum 
ar fi vrut să se asigure că nici unul nu va trebui să 
înfrunte moartea singur. 

Fabian s-a dus repede la ei, a pus degetele pe gâtul 
lui Jeanette și n-a ştiut dacă trebuie să creadă ceea ce 
simțea. Poate că nu era decât dorința sa. Dar nu, nu 
era amăgire. Era cu adevărat acolo. Apăsarea regulată 
pe vârful degetelor sale era la fel de reală ca podeaua 
de pământ de sub picioare. 

Pulsul. 

Nu doar al femeii, ci și ale celor doi micuți. 

Erau adormiți. Poate că erau drogațţi, inconștienți, 
imposibil de spus. Poate că erau flămânzi şi deshidra- 
taţi. Trebuia să aducă acolo paramedicii cât mai repede 
posibil, așa că s-a ridicat, sperând că telefonul are o 
bară sau două. Dar era prea departe sub pământ, și 
telefonul n-a avut semnal decât la câteva trepte înainte 
de parter, și atunci i-a sunat în mână. 

- Bună, Ingvar. 

- Unde eşti? 

-În casă. Tocmai am găsit soția și copiii. Sunt într-o 
pivniță. Tu? 

- Pe drum. Ajungem acolo în cinci minute. Trăiesc? 

- Da, dar sunt inconștienți. 

-O să chem o ambulanţă. Stai un pic, a zis Molan- 
der cu o voce pe care ai putea să o foloseşti când 
cumperi saci pentru aspirator. 

I-a dat ordinul unuia dintre asistenții săi. 

Asta era ceva cu care Fabian încă nu se obișnuise 
la Molander. Nimic nu părea să-l afecteze. Când toţi 
ceilalți se trudeau să-și țină în frâu emoțiile și să nu 
se lase copleșiți, Molander își vedea de investigaţie, 
părând neafectat. 

După câteva pahare de akvavit, la petrecerea de Cră- 
ciun din urmă cu doi ani, Fabian deschisese subiectul, 
întrebând cum poate Molander să-și păstreze masca 
profesională chiar şi în cea mai stresantă situație. 
Într-un fel, explicaţia lui putea să pară şocantă, mai 
ales venind din partea unui polițist. Însă Fabian n-a 
fost deloc surprins. 

- A, nu trebuie decât să te desprinzi de faptul că ai 
de-a face cu oameni, a zis, râzând. Fabian își amintea 
încă fiecare silabă, de parcă ar fi fost ieri. Munca noas- 
tră este, de fapt, doar un joc pasionant. O enigmă din 
ziar cu o problemă care pare imposibil de rezolvat, dar 
care trebuie să fie rezolvată cu orice preţ. E simplu. 

Apoi Molander a ridicat paharul și i-a făcut semn 
cu ochiul lui Fabian, ca și cum n-ar fi fost decât o 
glumă, după care a dat pe gât băutura. 

Fabian a râs și el, cu toate că încă de atunci bănuia 
că această explicație nu e departe de adevăr. Acum, 
după un an și jumătate, era deplin convins că era exact 
felul în care Molander vede lucrurile. 

-O să ajungă acolo în zece minute. A, și dacă este 
o poartă sau o ușă, ai grijă să fie deschisă ca să putem 
intra cu maşina... 

Fabian a închis şi a ciulit urechile, nesigur dacă 
i se pare sau tocmai se închisese o ușă pe undeva. Aşa 
trebuie să fi fost, pentru că acum îi auzea. 

Pași. 

Nu tălpi dure care răsună pe podea, ci o pereche 
de tenişi moi, care șopteau în mers, aproape plutind, 
ceea ce făcea să fie imposibil să-ți dai seama unde se 
află. Altă ușă s-a deschis, și ea imposibil de localizat. 
Dar pașii se auzeau acum mai tare. Cineva venea drept 
spre el. Şi acel cineva fluiera. 

A recunoscut melodia când a văzut o femeie de 
douăzeci și ceva de ani venind pe hol cu pași săl- 
taţi, aproape dansând. Avea inele în nas și purta te- 
nişi colorați și haine lălâi. Peste codițele stil rasta 
blonde, ținute la un loc de o bentiță groasă, erau căşti 
roșii voluminoase. 

Era complet prinsă de muzică și a trecut pe lângă 
el fără să-l observe, lălăind cântecul formației The 
Clash pe care M.I.A. l-au transformat într-un mare hit. 
A urmat-o pe hol până în bucătărie, unde s-a oprit, 
cu ochii la congelatorul deschis. 

- Hello? a strigat, scoțându-și căștile. Anybody home? 
Chris! Dina Dee in da house!’ a continuat, după care s-a 
răsucit dintr-odată și s-a pomenit nas în nas cu Fabian. 


1 Hei! E cineva acasă? Chris! Dina Dee i-acilea! 

Fareed n-ar fi visat vreodată că se va întâmpla. Dar 
cu o zi în urmă, pentru prima oară în toți anii petrecuți 
la TDC, a plecat din buncăr călcându-și pe inimă. Era 
aproape de miezul nopții și fusese absorbit de încercarea 
de a o îndruma prin telefon pe polițista aceea țâfnoasă, 
când ecranul din fața lui s-a înnegrit dintr-odată și a 
afişat trei cuvinte cu litere roşii care clipeau. 


SCOS DIN SISTEM 


Reușiseră, cumva, să-l găsească. După toți aceşti 
ani în care fusese invizibil, a fost identificat, dat de 
gol. Șocul şi panica au făcut sudoarea să țâșnească sub 
cămașa de uniformă TDC din material sintetic, care 
i s-a lipit de spinare ca o perdea de duș udă. A încer- 
cat să-și dea seama cum au făcut-o, dar n-a reușit să 
găsească nici o explicaţie. Nu lăsase niciodată urme. 
Ce i-a scăpat? 

Singura cale de a afla era să termine conversaţia 
cu polițista, să închidă laptopul şi să plece de acolo 
înainte ca cei doi paznici care coborau cu liftul de 
sticlă să ajungă la computerul său. 

Primul lucru pe care l-a făcut când a ajuns acasă a 
fost să-și umple un bol mare cu Frosted Flakes. Apoi a 
încercat să-și calmeze nervii cu o duzină, sau cam așa 
ceva, de Bop It! și, la câteva minute după ce a înscris 
un record personal de 348, și-a dat seama că probabil 
nu era altceva decât pură zgârcenie. 

Motivul pentru care fusese scos din sistem nu era 
că l-au prins cu pantalonii de hacker în vine, ci pentru că 
lucrase câteva ore peste program. Ecranul îl avertizase 
la un moment dat în acest sens. În plus, plata orelor 
peste program se dubla după miezul nopții, şi era sigur 
că zgârciobii de la TDC n-aveau chef să plătească. 

Singura fisură din acest raționament erau cei doi 
paznici din lift. Probabil că n-aveau nimic de-a face cu 
el. Dar pornise pe scări, ca să nu riște nimic, așa că nu 
ştia dacă s-au dus la computerul său ori au coborât 
cu altă treabă. 

A doua zi dimineață, Fareed a șovăit un pic când 
a trecut cartela prin cititor și și-a tastat codul. Dar n-a 
venit nici un paznic în fugă şi a putut să ia liftul până 
în buncăr, să se așeze la birou, să intre în sistem și să 
înceapă să se ocupe de un șir de întrebări prostești. 

La început a fost surprins cât de plăcută i se părea 
munca. Nici una dintre întrebări nu-l enervase deloc. 
Primejdia trecuse, şi se scălda în ușurare ca în soa- 
rele din prima zi de primăvară. Însă bucuria i-a fost 
de scurtă durată. Plictiseala a revenit și, de cum s-a 
terminat pauza de prânz, n-a putut să-și împiedice 
degetele să se strecoare iar în sistem. 

Din cine știe ce motiv, telefonul era tot deschis. 

Punctul lui pulsa ca un far în centrul Helsing- 
borgului. 


1 Serie de jocuri audio 

- Auzi, să știi că n-am făcut nimic. Dacă asta crezi, 
a zis tânăra, cu ochii la paharul cu apă din fața ei. 

- Nu cred nimic, a zis Fabian, punându-și haina 
pe spătarul scaunului, cu toate că erau afară şi nu 
erau decât paisprezece sau cincisprezece grade. Razele 
soarelui erau calde, în sfârşit, aşa cum sperai mereu să 
fie. Nu-i lipseau decât ochelarii de soare. Dar aş vrea 
tare mult să ştiu cine ești și ce faci aici. 

- Durează mult? Femeia a oftat. N-am toată ziua 
la dispoziție. 

-Îmi pare rău că te-am făcut să aștepți, a zis el, 
descoperind, când s-a uitat la telefon, că trecuse deja o 
oră și jumătate de când apăruse ea acolo. Dar depinde 
de tine cât durează. 

Molander și asistenții lui își văzuseră singuri de 
treabă după ce însoțitorul câinelui găsise o urmă în 
curtea din cealaltă parte a casei. Fabian fusese ocupat 
cu Jeanette Dawn și cei doi băieți. Durase mai mult de 
o jumătate de oră doar să taie lanțurile. Dar, în cele din 
urmă, erau în drum spre spitalul din Helsingborg și, cu 
puțin noroc, în seara aceea putea să le pună întrebări. 

- Hai să începem cu numele. 

- Dina Dee. 

- Ai un act de identitate? 

- Ce? Dumnezeule, ce mama naibii e asta? Am venit 
să-l văd pe Chris. E aici sau nu? 

- Nu eu sunt cel care se grăbeşte, a zis el, cu toate 
că asta era, evident, o minciună. 

Femeia și-a dat ochii peste cap, a scos portofelul 
şi l-a deschis. 

- Diana Davidson. 

Fabian a observat că actul ei de identitate fusese 
emis cu mai mult de optsprezece luni înainte. 

- Da, dar toată lumea îmi zice Dina Dee. 

S-a gândit dacă s-o întrebe sau nu de ce, dar a ho- 
tărât să se abțină. 

-Şi de unde îl cunoşti pe Chris Dawn? 

- Ne-am cunoscut acum câțiva ani, când el cânta 
„Bombadilla“ și eu lucram pentru un tehnician su- 
netist, un ratat. Mda, și de atunci suntem uite-așa. 
A ridicat două degete încârligate. Mă lasă să-i folosesc 
studioul cât vreau, când e liber. 

- Eşti muzician? 

- Când am timp pentru asta, când nu muncesc pe 
brânci. 

-Ceva ce am auzit? Muzică, vreau să zic. 

- Nu, dar anul viitor îi sparg pe toți. „Dina Dee is 
da Shit“ o să fie peste tot la radio. Peste tot. Ca să ştii. 

- Te cred. Apropo, unde lucrezi? 

-La o canisă din Bårslöv. Și, mda, știu cum pare, 
al naibii de penibil. Nici măcar nu-mi plac câinii. Dar 
șeful e ca lumea și salariul e bunuţ. 

-Aşa că ai venit ca să foloseşti studioul lui Chris? 

- Nu, voiam să-i înapoiez astea. A ridicat un mă- 
nunchi de chei. Nu mă-ntreba de ce, dar Chris a fost 
în ultima vreme într-o dispoziție de rahat. Dintr-odată 

le-a vrut înapoi și se presupunea că eu trebuie să func- 
ționez pe principiul no questions asked!. 

- Când l-ai văzut ultima oară? 

-Acum două săptămâni, dar atunci se purta încă 
normal. A ridicat din umeri. Dar apoi a sunat săptă- 
mâna trecută și le-a cerut, pur și simplu, înapoi. 

-A spus de ce? 

- S-a luat de mine că am dat iama prin frigider și am 
luat niște chestii. I-am zis că bate câmpii și am închis. 
De parcă aș fi făcut asta mai mult de o dată, hai să 
zicem de două ori, şi nici măcar n-avea cum să observe, 
pentru că nici măcar nu mănâncă brânză cu aromă de 
creveţi. Copiilor lui le place, și le-am lăsat și lor. 

- Deci, nu l-ai văzut atunci? 

- Nu, dar ştii ce-i al dracu’ de haios? A doua zi l-am 
prins pe FaceTime și nu și-a dat seama imediat. Ai 
încercat vreodată asta? E o chestie marfă. Şi moca. 

- Deci, l-ai văzut? 

-You bet.? A râs. Dumnezeule, s-a înfuriat așa de 
tare când i-a picat fisa. S-a zborşit: „Să pui cheile alea 
în cutia de scrisori imediat.“ Era turbat, și apoi a în- 
chis. End of story?, cum ar veni. 

Şi-a azvârlit brațele în aer. 

- Şi eşti sigură că era Chris, nu altcineva? 

- Cum adică, sigură? Ce vrei să zici? Dina s-a uitat 
la el de parcă n-ar mai fi priceput nimic. Doar nu vrei 
să zici că... Băga-mi-aş! Mâna i-a zburat la gură. Deci, 
nu era el? Asta vrei să zici? Cred că arăta un pic mai 
slab, nu ştiu... Rahat, asta-i o nebunie. 

A clătinat din cap ca și cum nu-i venea să creadă. 


1 Fără întrebări (în limba engleză în original) 
2 Ba bine că nu. (în limba engleză în original) 
3 Şi cu asta, basta. (în limba engleză în original) 

- Bărbatul pe care l-ai văzut pe telefon... Fabian s-a 
aplecat peste masă. Crezi că ai putea să-l identifici 
dintr-un grup? 

- Păi, vreau să zic că imaginea era destul de proastă, 
dar, de ce nu? 

A ridicat din umeri și a încuviințat. 

Era aproape prea frumos ca să fie adevărat, și-a zis 
Fabian, lăsându-se pe spătarul scaunului. În numai 
câteva ore reușiseră să găsească doi posibili martori, 
și încă nici nu luaseră legătura cu bancherul și cu 
agentul imobiliar. 

- Fabian. Ai un minut? 

Era Molander, care reușise să se apropie de Fabian, 
venind de după colțul casei, neauzit, în ciuda costu- 
mului de protecţie foșnitor. 

- Ai găsit ceva? 

Molander a încuviințat. 

- Astrid e pe drum încoace. 

- Scuze, dar am terminat? Am o grămadă de câini 
urât mirositori care aşteaptă să-i plimb. 

Fabian a încuviinţat din cap și s-a ridicat. 

- Am nevoie de numărul tău de telefon, și o să te 
sun astăzi, mai târziu, sau mâine. Bine? 

- Yes, massa.! Diana Davidsson i-a dat un fluturaș 
cu poza ei peste care erau imprimate cuvintele Dina 
Dee is da Shit! Numărul meu e pe spate. 

Şi-a pus căştile roșii, s-a răsucit pe călcâie şi a pornit 
pe aleea cu pietriș spre poartă. 

De-abia după ce a auzit-o că își porneşte Vespa și 
pleacă s-a întors Fabian spre Molander. 

-Ce ați găsit? 

- Cred că e mai bine să vezi cu ochii tăi. 


1 (aprox.) Da, şefu'. (în limba engleză în original) 

Fabian a ocolit casa în urma lui Molander. Banda 
albastră cu alb a poliției flutura în vânt peste peluză, 
unde doi asistenţi săpau o groapă care lui Fabian i s-a 
părut că avea deja doi sau trei metri. 

S-au aplecat pe sub bandă şi s-au apropiat de o 
masă pliantă, aflată sub o umbrelă de grădină, pe care 
erau câteva obiecte descoperite. Printre ele se aflau 
un portofel din piele neagră, două gloanţe și laba 
unui animal. 

- De unde e laba aceea? 

- Un ciobănesc femelă. Molander a ocolit un mor- 
man de pământ și s-a lăsat pe vine lângă o prelată 
sub care zăcea câinele. Nu mă întreba ce a făcut ca să 
merite asta. A fost împuşcată de aproape. Executată. 
Vezi aici punctul de intrare a glonțului. A arătat o 
gaură însângerată de deasupra nasului şi a clătinat 
din cap. Glonţul a trecut prin tot corpul și trebuie să 
fi sfâşiat toate organele. Afurisită treabă. 

Deci, de aceea era Molander atât de tăcut şi de 
deprimat. Victima era un animal, nu o persoană. La 
urma urmei, avea şi el o slăbiciune. 

- Acesta este, probabil, stăpânul ei. 

Molander a ridicat prelata care acoperea cadavrul 
de alături. 

Bărbatul zăcea pe spate, cu cizme de cowboy, blugi 
și un tricou ponosit dintr-un turneu al formaţiei Dire 
Straits sub o geacă de blugi la fel de ponosită. Era înalt, 
de aproape doi metri și, în ciuda felului în care era 
îmbrăcat, a bărbii și a părului lung, părea să fi sărit 
de cincizeci de ani. 

- Ce te face să crezi asta? 

Fabian s-a uitat la cadavru, căutând rănile. 

- Au fost împuşcaţi cu aceeași armă. Amândouă 
gloanţele sunt pe masă. Molander a ridicat cu grijă 
bărbia bărbatului și a arătat rana de intrare, la câțiva 
centimetri în barbă. E un unghi neobișnuit, dar, dacă 
ne gândim că era așa de înalt și, probabil, voinic ca un 
taur, bănuiesc că ucigașul nu-l putea sili să facă ce 
voia el decât dacă amenințarea era foarte apropiată. 

- Ce voia să-l silească să facă? 

Molander a ridicat din umeri. 

-Să meargă până pe marginea gropii, bănuiesc. 

A rostogolit cadavrul pe o parte și i-a arătat lui 
Fabian rana de ieşire, la ceafă. 

- Ar putea să fie aceeași armă ca aceea folosită la 
bancă? a întrebat Fabian, observând că Astrid se apro- 
pie de ei. 

- Din păcate, nu e. Aceasta are alt calibru, un Win- 
chester 0.380, folosită cel mai frecvent la vânătoarea 
de animale mari. Molander a dat drumul cadavrului 
şi s-a ridicat. O să vedem ce spune testul balistic, însă 
n-aş fi surprins dacă striaţiile ne arată că este de la una 
dintre numeroasele puști de vânătoare din subsolul 
lui Chris Dawn. 

- Oh, Dumnezeule. Astrid s-a lăsat pe vine ca să se 
uite mai bine la cadavru. Știm cine este? 

-Încă nu. Molander și-a îndreptat spatele. Dar, dat 
fiind că nu e în pământ de mai mult de două săptă- 
mâni, n-ar trebui să fie tare greu să ne dăm seama. 

- Ei bine, în orice caz nu e directorul financiar de 
la Ka-Ching, a spus Fabian. 

- Adică Per Krans. 

Astrid s-a ridicat și s-a uitat în jur. 

- Nu, el e aici. Molander a pășit peste câteva cutii 
pentru probe și a ridicat a treia prelată, care acoperea 
un cadavru aflat într-o stare mult mai proastă. Cel 
puțin, dacă ne luăm după portofelul din buzunarul 
de la spate. 

Mari porțiuni din abdomen, sub cămașa albă, erau 
atât de sfâșiate, încât se vedeau câteva dintre organe. 
Partea dreaptă a feţei era stâlcită, indicând o fractură 
a craniului, și ochiul stâng nu mai era decât o magmă 
de sânge închegat. 

-Ştim cum a murit? a întrebat Astrid. 

Molander a făcut semn cu capul că nu. 

- La început m-am gândit că a fost împuşcat în 
ochi, dar nu există rană de ieşire, așa că nu știu. Să 
sperăm că Flătan o să găsească ceva. Acele răni grave 
par să fie de la felul în care a fost manevrat cadavrul 
după moarte. 

Fabian nu putea decât să clatine din cap. Era lim- 
pede că sângele-rece de care dăduse dovadă făptașul la 
bancă nu era o excepție. Când dădea de un obstacol, îl 
elimina. Părea gata să ucidă absolut pe oricine. Animal 
sau om, nu conta. 

- Dar de ce a lăsat în viață soția și copiii? a gândit 
Fabian cu voce tare, şi pe dată Molander s-a luminat 
la față. 

-Şieumă întrebam același lucru. Teoria mea este 
că plănuia să-i țină în viață până ce venea vremea ca 
Chris Dawn „să se sinucidă“. 

- Cum avea de gând să o facă? 

- Modalitatea evidentă ar fi fost să se împuște în 
gură după ce își împușşca familia. La urma urmei, sunt 
pe aici o grămadă de arme. 

-Bun, să zicem că ăsta e planul lui, a spus Fabian. Îl 
scoate din congelator, îl lasă să se dezghețe, îi împușcă 
pe soție și pe copiii și apoi pe Chris Dawn. Molander 
a încuviințat din cap. Dar Flătan avea să-și dea seama 
de asta. Până și colegul lui ar face-o, cum îl cheamă... 

- Arne Gruvesson. 

- Aşa. Până și Gruvesson s-ar întreba de ce nu eo 
baltă mare de sânge uscat pe podea. 

- E adevărat. Şi aici intervine asta. Molander a scos 
capacul uneia dintre cutiile pentru probe și le-a arătat 
seringa mare care fusese în bucătărie. Nu bag mâna-n 
foc, dar, după mărimea seringii şi lungimea acului, 
bănuiesc că e pentru cai sau cam așa ceva. În orice caz, 
nu pentru oameni. Dar îmi închipui că ar fi perfectă 
pentru ca să goleşti sângele dintr-un corp și apoi să-l 
împrăștii la locul faptei. 

Cu o săptămână înainte, Fabian şi-ar fi scuturat 
capul și l-ar fi acuzat pe Molander că se uită la prea 
multe emisiuni polițiste de la televizor. Dar, după ul- 
timele zile, acest scenariu părea foarte plauzibil. 

- E aproape impresionant, a zis Molander. 

- Impresionant? Cum adică? Astrid și-a încrucișat 
braţele. Avem aici un criminal sadic, țicnit, care merită 
mai multe condamnări pe viață. 

- Depinde de punctul de vedere. E clar că vrea banii 
și e gata să facă orice ar fi nevoie ca să pună mâna pe ei. 
Acum, nu sunt expert în profiluri, dar nu l-aș acuza că 

e sadic și țicnit. Cu sânge-rece și necruţător? Absolut. 
Dar, mai presus de toate, e inteligent. Dacă n-ar fi fost 
faptul că s-a nimerit să-ți lovească oglinda laterală, 
mă îndoiesc că asta ar fi ajuns la noi. 

- Încă unul, a strigat unul dintre asistenţi. 

Fabian și Astrid l-au urmat pe Molander la margine 
şi s-au uitat în groapă, unde fusese scos la iveală alt 
sac negru pentru cadavre. 

- L-ai fotografiat? a întrebat Molander. 

Asistentul cu aparatul de fotografiat a încuviințat. 

- Bine, hai să-l scoatem. 

Au ajutat la ridicarea sacului din groapă și l-a pus 
pe o prelată întinsă. Molander s-a aplecat și a desfăcut 
fermoarul, dar a dat de alt sac pentru cadavre. 

- Orice ar fi aici, e bine împachetat, a zis, desfăcând 
sacul din interior. 

Duhoarea care s-a răspândit i-a făcut pe toți să se 
tragă înapoi instinctiv și să-și întoarcă fețele. Aşa cum 
se aşteptaseră, în sac se găsea un cadavru, dar acesta 
era foarte diferit de celelalte două. Descompunerea era 
foarte avansată, și cadavrul era acoperit de un strat 
alb de mii și mii de viermi care se zvârcoleau. 

- Ăsta n-a murit săptămâna trecută. 

Molander a luat o perie şi a început să îndepărteze 
viermii de pe fața parțial putrezită, care avea trăsături 
asiatice şi părea să fie a unei femei sau a unui tânăr. 

Cadavrul era îmbrăcat cu un hanorac maro și pan- 
taloni de trening bej. Înghesuită într-o parte, prin- 
tre viermi, era o căciulă tricotată cu model de capete 
de mort. 

- Staţi aşa, e fata aia... a exclamat Astrid, arătând 
cu degetul. 

- Cum, o recunoșşti? a întrebat Fabian. 

Tuvesson a încuviinţat. 

-Fata cu ziarele. Nu-ţi aminteşti? Cea care l-a găsit 
pe Seth Kârheden acum doi ani. 

Fabian a încercat să priceapă. Ce avea de-a face Seth 
Kărheden cu toate astea? 

- Ştii, tipul din clasa ta, a continuat ea. Cel cu care 
a schimbat locul ucigașul. 

- Ştiu cine este. Dar ce are de-a face Seth Kårheden 
cu... 

- Ea e cea care l-a găsit mort în pat, pe când dis- 
tribuia presa. 

- De unde ştii? a întrebat Molander. 

-Eu şi Irene am interogat-o. Soni Wickholm. Îmi 
amintesc de parcă a fost ieri. 

Molander a râs. 

-E impresionant că ţi-i aminteşti pe toți pe care 
i-ai interogat de-a lungul anilor. 

- Ba nu mi-i amintesc. Astrid s-a lăsat pe vine ca 
să vadă mai bine. Nici vorbă. Numai că fata asta era 
un pic altfel. 

- Cum adică? 

Fabian s-a aplecat ca să vadă mai bine faţa. 

- Felul în care a intrat în casa cuiva. A explicat că 
i s-a părut ciudat că Kărheden nu era acolo să-i smulgă 
ziarul de dimineaţă din mână, pentru că fusese plecat 
în concediu. Dar să intri în casa lui doar din acest 
motiv, asta nu-i chiar normal. Vreau să zic, câți din- 
tre cei care distribuie presa ar face asta, în loc să-și 
continue traseul, pur și simplu? Şi apoi, când a văzut 
cadavrul legat de pat, cu mustața tăiată cu piele cu 
tot, ştiţi ce a făcut? 

Fabian și Molander și-au scuturat capetele. 

- Nu-i normal, după părerea mea. Credeţi că a sunat 
la poliție? Nu, s-a dus la el și a început să pipăie cada- 
vrul. A ridicat un picior și l-a lăsat să cadă la loc. Vreţi 

să știți de ce? Ca „să vadă cum e cu rigiditatea cadave- 
rică“. Astrid a clătinat din cap. Se pare că scria o carte 
polițistă și considera că asta e cercetare. 

- Așadar, era foarte curioasă? 

- Aş zice că era extrem de ciudată. 

- Poate că asta s-a întâmplat și aici, a zis Fabian. 
Să zicem că Chris Dawn era un punct de pe traseul ei 
şi într-o dimineaţă ea vede ceva care îi stârneşte cu- 
riozitatea. Intră în casă şi vede ceva ce n-ar fi trebuit. 

- E o teorie bună și îmi pot închipui că este exact 
ceea ce s-a întâmplat cu tipul și câinele lui, a zis 
Molander. Problema e că fata asta a murit de cel puţin 
un an. Poate chiar mai mult. 

Theodor nu-și dorea decât să plece de acolo. Indi- 
ferent cum, doar să fugă din patul care cu numai 
câteva ore înainte fusese un ocean de bucurie învol- 
burată. Dacă ar fi putut să se îmbrace, să se strecoare 
afară din casă şi să fugă direct acasă. Să pretindă că 
n-a găsit telefonul Alexandrei și clipul acela rupt din 
iad. Ca şi cum nu s-ar fi întâmplat. Ca și cum nu s-ar 
fi întâlnit vreodată. 

Dar nu putea. Oricât se străduia, nu putea nici 
măcar să se clintească. Era ca și cum corpul i s-ar fi 
scufundat în modul de funcţionare cu economisirea 
energiei, oprind funcţiile pe rând, până ce i-a pierit 
toată puterea. Inima era singura parte care mai lucra, 
şi bătea de trei ori mai repede. Îl durea, ca și cum ceva 
îl izbea în piept la fiecare bătaie. 

Să fie un atac de panică? Sau era doar speriat? 
A recunoscut senzația de când era mic, și o ura mai 
mult ca orice. 

Nimic nu-l paraliza ca frica. Putea să-l doboare de-a 
binelea și să-l topească într-o baltă de nimic. Pe atunci 
o învingea prin furie și, dacă se cunoștea bine, exact 
aşa avea să se întâmple și de această dată. 

Dacă ea s-ar trezi odată. Aștepta deja de ore în- 
tregi s-o încolțească și s-o întrebe ce mama naibii se 
petrecea. Aştepta ca furia să preia conducerea. Însă 
Alexandra doar zăcea acolo, lângă el, dusă de pe lume. 
Dacă spatele nu i s-ar fi ridicat şi coborât ritmic, el 
n-ar fi ştiut dacă mai trăiește. 

Nu-și putea lua ochii de la ea. De la omoplațţii care 
se înălțau pe spatele ei ca dunele de nisip din Sahara 
până la buclele întunecate care se răsfirau pe pernă şi 
îi acopereau o parte din față. Încă o mai iubea? Asta 
să fi fost problema? Încă mai simţea, pe undeva, pe 
sub toată frica aceea, că sunt în continuare ei doi, 
indiferent ce se întâmplă? 

- Bună. 

Theodor a tresărit și şi-a dat seama că ochii ei sunt 
deschişi. Ea i-a zâmbit somnoroasă și a așteptat să 
spună ceva. 

- Care-i problema? a întrebat ea, în cele din urmă. 

Care-i problema... Voia să știe care e problema? De 
parcă nu s-ar fi întâmplat nimic. De parcă afurisitul 
ăla de clip dezgustător n-ar fi existat și totul era doar 
raze de soare și curcubeie. 

- Care mama dracului crezi tu că e problema? 

- Bine, se pare că te-ai trezit cu faţa la cearșaf. 

I-a întors spatele, ca și cum ar mai fi putut să 
doarmă încă vreo câteva ore. 

-Cel puţin m-am trezit. E mai mult decât poți să 
spui tu despre tipul din căruciorul de supermarket. 

S-a răsucit spre el, fără nici o urmă din liniștea 
somnoroasă. 

- Da, am văzut clipul. 

El a ridicat telefonul ca şi cum ar fi fost ceva ce nu 
voia să atingă. 

- Ascultă, nu-i deloc ce crezi tu. 

Ea s-a ridicat și s-a înfășurat în aşternuturi. 

- Nu? Deci ăștia nu sunteți tu și prietenii tăi înfio- 
rători care împingeţi un om nevinovat în calea morţii 
sigure? Păi, e minunat. Asta înseamnă că toate ziarele 
on-line nu scriu despre voi, trebuie să fie o cu totul altă 
gaşcă. Mă îngrijorasem o clipă. Şi-a dus mâna la frunte 
și s-a prefăcut că oftează ușurat. Atunci bănuiesc că 
e cum ai zis tu, doar m-am trezit cu faţa la cearșaf. 

- Theo, ascultă-mă... 

-Într-un afurisit de cărucior de supermarket! Știi 
cât de al dracului de revoltătoare e chestia asta? Ha? 

- Ştiu, dar, vreau să zic, e Henrik. 

- La dracu”, sigur că e Henrik! Nu crezi că m-am 
prins? Întrebarea e cine ţine camera video. Cine a 
coborât de pe feribot și m-a lăsat să umblu de nebun 
pe acolo câteva ore? Cine stătea pe autostradă, pră- 
pădindu-se de râs de parcă ar fi fost ora de comedie? 
Întrebarea e cine dracu” ești tu. 

Ea a început să plângă și, ca să nu se lase îmbunat, 
el s-a ridicat din pat și a început să se îmbrace. 

- Stai... Theo, te rog... Lasă-mă să-ți explic. 

Ea a coborât din pat și şi-a pus un tricou. Dar el 
nu voia să aștepte, să-i dea ocazia să-l facă să asculte 
cine ştie ce explicație trasă de păr. În cele din urmă, 
avea puterea să plece de acolo şi, dacă nu o făcea acum, 
avea să fie blocat pe veci. 

- Nu e ce crezi tu, a strigat ea, şi ela auzit-o că 
vine în urma lui. 

Holul părea mai lung în acea direcție. Dar n-avea 
de gând s-o ia la fugă, să lase frica să-l prindă iar în 
gheare. Însă a mers cât de repede putea spre scară. 

- Mi-a băgat telefonul în mână și mi-a spus să fil- 
mez. Jur, habar n-aveam ce se întâmplă când a răstur- 
nat-o pe doamna aceea și a început să dea cu picioarele 
în ea. 

Ea încă plângea, și ceva din el ar fi vrut să stea și 
s-o ia în braţe ca s-o aline. Dar era destul de puter- 
nic ca să se silească să meargă în jos pe trepte şi să se 
îndrepte spre ușă. 

- După aceea a fost și mai rău. N-am vrut să o fac, 
dar m-a silit. M-a amenințat că mă pârăște dacă mă 
retrag. 

Încă vreo câțiva metri şi o să fie afară, în stare să 
respire normal. Într-un minut, nu va mai trebui să 
asculte, și toate astea vor rămâne în urmă. Și după ce 
se va fi mutat la altă școală și va avea grijă ca drumu- 
rile lor să nu se mai încrucișeze, va fi ca și cum asta 
nu s-ar fi întâmplat vreodată. 

- Pentru numele lui Dumnezeu, spune ceva! 

După ce a pus mâna pe clanţă, Theodor s-a răsucit 
spre ea ca să-i ceară să nu-l mai caute niciodată. Dar 
n-a ajuns s-o facă. Brusc, s-a auzit soneria, care părea 
clopotele Judecăţii de Apoi. 

- Ştii cine e? a şuierat el, cu toate că vedea pe fața 
ei că e la fel de nedumerită. E Henrik, care a venit să 
ia telefonul? S-a grăbit spre bucătărie. Dacă-i spui că 
sunt aici, o să-i spun lui tata totul. 

Alexandra și-a scuturat capul și şi-a şters lacrimile. 

- N-ar pune niciodată piciorul aici. S-a dus la in- 
terfonul de pe perete, a apăsat pe un buton și ecranul 
s-a luminat. Probabil e vreo prietenă a maică-mii, a 
zis în cele din urmă, ridicând din umeri, și s-a întors 
spre uşă s-o deschidă. 

- Stai. 

Theodor s-a dus repede la interfon și s-a uitat la 
ecran, unde se vedea femeia de afară care suna. 

Tare i-ar mai fi plăcut să ridice din umeri așa cum 
făcuse Alexandra și să-i facă semn că poate să deschidă 
ușa. Dar nu putea. O mai văzuse pe această femeie, 
chiar dacă numai o dată, în urmă cu aproape doi ani. 

Şi totuși, a recunoscut-o imediat pe polițista daneză 
care îi salvase viața. 

O săgeată roşie ducea de la o amprentă mărită de 
pe tablă la fotografia unei cafetiere murdare dintr-o 
bucătărie la fel de murdară. Altă săgeată arăta spre 
o fotografie făcută cu transfocatorul a unui ceas deș- 
teptător vechi aşezat lângă un pat. A treia săgeată, pe 
care Klippan tocmai o desena când a intrat Astrid cu 
un vraf de cutii cu pizza, arăta o telecomandă aruncată 
pe un şezlong jerpelit. 

- Astrid, probabil că mi-ai citit gândurile. Pizza este 
exact ceea ce îmi trebuie. 

Klippan a lăsat markerul, a luat cutiile și a început 
să le împrăștie pe masă. 

- Am bănuit că toată lumea o să fie flămândă, a zis 
Astrid, împărțind băuturi, farfurii și pahare. Cum a 
fost acasă la Rolf Stensăter? Ai găsit ceva? 

- O, da. Destule... Oooh, pizza cu chebap. Eşti un 
afurisit de înger. Jur că, dacă nu eram deja însurat, 
cu siguranță te-aș fi cerut de nevastă, mai ales acum, 
că eşti singură. 

A luat o felie și a început să mănânce. 

- Aşadar, ce ai găsit? 

- Piele descuamată, amprente, lucruri. O grămadă 
de lucruri. Şi eu, care credeam că acasă la mine e prea 

multă mobilă. Frate, pizza asta cred că e cea mai bună 
pe care am mâncat-o în viața mea. A mai luat o în- 
ghițitură zdravănă. Dar să nu-i sufli vreun cuvințel 
lui Berit. Ea crede că sunt la regim. 

- Ai găsit ceva pe care să-l putem folosi ca probă? 

Klippan și-a scuturat capul. 

- Din câte am văzut, toate amprentele se potrivesc 
cu ale tipului arestat. Dar, cine știe, poate că Molander 
O să găsească ceva. 

A ridicat din umeri și a mai mușcat o dată. 

- Ce spui? Că el chiar este cine zice că este? 

- Da, sau a cheltuit o groază de timp și energie 
făcând să pară aşa. M-am dus chiar și pe la unii din- 
tre vecini, și toți au confirmat că este bărbatul din 
fotografie. 

-Şi n-ai văzut nimic care să sugereze că ar putea fi 
vreun mormânt sau așa ceva? 

-Nu, şi nici Einstein. 

- Einstein? 

- Da, câinele. Klippan a oftat și a clătinat din cap. 
Berit m-a pus să-l iau cu mine pentru că una din- 
tre doamnele care venea azi la salonul ei are alergie 
la animale. 

- Unde e acum? 

- În spatele tău. 

Astrid s-a răsucit, dar n-a văzut decât o geantă de 
piele rezemată de perete, închisă. 

- Doar nu vrei să zici că l-ai închis în geanta aia? 

- Ce? Doar nu-l pot lăsa să fugă pe aici marcân- 
du-și teritoriul. Și apoi, am lăsat o deschizătură, ca 
să poată respira. 

- Bine, așa să fie, a zis Astrid, hotărând să-l creadă 
pe cuvânt. 

Avea mult prea multe altele în minte. Cum ar fi 
că avea şi ea în mașină o geantă identică, şi o folo- 
sea întotdeauna când se ducea la Systembolaget după 
băutură, ceea ce o ducea cu gândul la faptul că nu 
se mai îmbătase de lunea trecută. Dacă se gândea la 
ultimele șase luni, era o performanță, și ar fi trebuit 
să fie mândră. Însă asta se întâmpla, de fapt, datorită 
serviciului şi, ca să fie cu totul sinceră, nu simțea 
decât o mare speranță că Stina Högsell o să capete ce 
îi trebuia și investigația o să se încheie. 

S-a întors spre Fabian, care tocmai li se alăturase 
și îşi lua niște pizza. 

- Cum a mers? Ai dat de Diana Davidsson? 

- Da, sunt toți. Fabian și-a turnat un pahar de apă 
carbogazoasă Ramlösa. Dar va trebui să-i facem loc 
la trei şi jumătate, între Rickard Jansson și Jeanette 
Daw. Doar atunci e disponibilă. 

- N-ar trebui să fie o problemă. La câți oameni a 
ajuns grupul până acum? 

-Opt şi, dat fiind că arăta altfel de fiecare dată, am 
dat prioritate formei corpului față de haine și tunsoare. 

- Minunat, Stina Högsell o să fie mulțumită. Ea 
crede că identificarea dintr-un grup este cea mai mare 
şansă a noastră în acest moment. 

Fabian a încuviințat din cap și s-a dus la perete, pe 
care fuseseră puse fotografii ale mormântului și ale 
celor trei victime. 

- A, da, am vorbit cu Flătan, a continuat Astrid. 
Bărbatul cu barbă a fost identificat ca Gunnar Frelin. 
Necăsătorit, fără copii. Și, aşa cum a presupus Molan- 
der, ciobănescul era al lui. 

A scris numele sub fotografia bărbatului. 

- Avem o legătură cu Chris Dawn? 

- Frelin lucra la Soundscape, unde Chris Dawn era 
client. Vând și închiriază echipament de studio. După 
spusele colegului lui, a făcut o livrare sâmbătă, dar 
luni a sunat să-și ceară învoire pe motiv de boală, 
pentru că are o criză de spate. Se pare că nu era prima 
oară. Ultima dată a lipsit șase săptămâni, așa că, dacă 
nu l-am fi găsit, ar fi trecut ceva timp până săi se 
observe lipsa. 

- Şi mașina? a zis Klippan. Trebuie să fi venit aici 
cu maşina. 

-E parcată în fața apartamentului lui din Rydebäck, 
şi Molander a trimis pe cineva să caute amprente. 

-Şi Per Krans? Fabian a arătat spre bărbatul cu orbita 
plină de sânge. Flătan a avut ceva de spus despre el? 

- Da, dar numai preliminar. Știți cum e el. Se pare 
că Krans a murit din cauza unei hemoragii cerebrale. 

- Ce fel de hemoragie? a întrebat Klippan, alătu- 
rându-li-se cu altă felie de pizza pe farfurie. 

- Păi, nu vorbim despre o hemoragie cerebrală obiș- 
nuită, el a suferit câteva hemoragii diferite provocate 
de un obiect ascuţit care i-a fost introdus în ochiul 
stâng și a distrus aproape totul în cale. 

- Un obiect ascuţit, a repetat Klippan, pe când 
Fabian studia una dintre fotografiile mărite ale orbi- 
tei vătămate. Ce ar putea să fie? 

-Asta-i partea în care e mai puțin lămurit. 

- Dar pun pariu că ai reușit să-i smulgi o bănuială, 
a zis Fabian. 

Astrid a încuviințat. 

- Un tirbușon. 

-Un tirbușon? a repetat Klippan. 

- Da, sau un deschizător pentru vinuri sau cum vrei 
să-i zici. Flătan crede că a găsit urme de plută adânc, 
într-una dintre emisferele cerebrale. 

Fabian își putea imagina. Un Per Krans care nu bănu- 
ieşte nimic sună la ușa lui Peter Brise ca să-l preseze și 
să lămurească neregulile financiare de la Ka-Ching și 
se pomenește că bărbatul care deschide ușa nu-i deloc 
Brise, ci o sosie, și după câteva secunde se alege cu un 
tirbușon înfipt în ochi. 

- Probabil că n-a planificat acel omor, a continuat 
Astrid. A folosit ce a găsit în apartamentul lui Brise. 

- De ce să nu simplifice lucrurile și să folosească 
un cuțit obișnuit? 

- Probabil că nu voia să lase în urmă nici o dovadă, 
a zis Fabian. Era mai bine ca vătămarea să fie internă, 
să nu mânjească toată podeaua. 

Klippan și-a scuturat capul și a lăsat jos farfuria, 
cu toate că mai era pizza pe ea. 

- Aha, aici erați, a zis Irene, intrând cu laptopul 
sub braț. 

- la-ţi și tu, a zis Astrid. Te-ai întâlnit cu părinţii ei? 

Irene a încuviințat și a luat o felie de pizza. 

- Ai cui părinți? 

- Ai lui Soni Wikholm. Știți voi, distribuitoarea de 
presă pe care am găsit-o în mormânt, a zis Astrid, 
întorcându-se spre Irene. Cum a mers? 

- Ştiţi, a zis Irene printre înghițituri. Mă întreb cum 
or fi primit aprobarea pentru adopție. Nu părea să le 
pese nici cât negru sub unghie că fiica lor e moartă. 
Erau complet indiferenți. Au golit apartamentul ei 
acum un an, ca să nu mai trebuiască să plătească 
chiria. Întrebarea e dacă ei și fratelui ei nu le-a fost 
mai bine în orfelinatul din China. 

- Avea un frate? 

- Da, Hai Wikholm. După părerea mea, el trebuie 
să fi fost cel puţin la fel de ciudat ca sora lui. Se pare 
că şi-a părăsit părinții a doua zi după ce a terminat 

şcoala. De atunci nu l-au mai văzut și n-au mai auzit 
de el. Nu le-a rămas decât o cutie pentru mutări din 
pivniță, plină cu zaruri și un exemplar cu colțurile 
îndoite din Omul zar al lui Luke Rhinehart. N-am 
văzut niciodată așa de multe zaruri. Ştiaţi că există... 

- Dar erai acolo pentru Soni, nu pentru Hao, a între- 
rupt-o Astrid. 

- Aşa e. De fapt, aveau trei cutii cu lucruri lăsate de 
ea şi, printre altele, am găsit asta. A ridicat un aparat 
de fotografiat digital. Și cu siguranță sunt pe el niște 
chestii interesante. Mai întâi, o serie de fotografii ale 
lui Seth Kărheden mort, pe pat. A pornit proiectorul și 
l-a conectat la laptop. Dar uitați-vă la asta. Fotografia 
proiectată pe perete fusese făcută printr-o fereastră, 
din exterior, dar nu se vedea decât o reflectare a lui 
Soni. La început am crezut că-și făcea doar un autopor- 
tret, dar apoi mi-am dat seama ce i-a stârnit interesul. 

-Se ştie când a fost făcută fotografia? a întrebat 
Klippan. 

-La ora 7.16 a.m., sâmbătă 11 noiembrie 2010. În 
ziua dinainte ca ea să dispară. 

- Aşadar, urmărea ceva. Astrid s-a dus mai aproape 
ca să studieze imaginea. Dar ce anume? 

-Ai văzut uşa deschisă care duce în camera alătu- 
rată? a întrebat Irene, făcând o transfocare pe ceea ce 
păruse la început doar o zonă mai luminoasă. 

- Pare o baie, a zis Klippan, mijindu-și ochii ca să 
vadă mai bine. 

- Exact. 

Irene a mărit şi mai mult imaginea și imediat le-a 
fost clar şi celorlalți ce găsise ea. 

În baie, drept în faţă, era un dulăpior pe picioare cu 
o ușă cu oglindă deschisă pe jumătate. În oglindă se 
reflecta un bărbat chel aflat sub duș care își dădea 

cu cremă de ras pe tot corpul deșirat, băiețesc. Iată-l, 
cameleonul cu o mie de fețe, gol și fără mască, o se- 
cundă încremenită în timp. 

- Ai idee unde ar putea fi asta? a întrebat Astrid. 

- Încă nu, dar probabil că trecea pe lângă casă pe 
traseul de distribuire a presei, așa că o să iau legătura 
cu Grupul Tidningsbărarna ca să aflu traseul ei și să 
merg cu mașina pe acolo, să văd dacă pot găsi acest 
loc. În orice caz, casa arată așa. 

A arătat o fotografie în care era o casă albă încântă- 
toare, cu un gard alb din scânduri în planul apropiat. 

- Nu-i nevoie să mergi cu mașina pe traseul ei, a zis 
Klippan. Știu exact unde e casa. E în Viken, la malul 
apei, şi i-a aparținut lui Johan Halen, fiul armatorului. 

- Vrei să zici cel care s-a omorât prin gazare în garaj 
și al cărui corp a fost găsit pe jumătate înghețat? 

Klippan a încuviințat din cap. 

Hugo Elvin recunoscuse asta încă de la începutul 
investigației, existau paralele evidente între moartea 
lui Halen și cea a lui Peter Brise. Până și soția lui 
Klippan, Berit, o spusese la vernisaj, și el însuși citise 
vechiul dosar și nu putuse să nu observe asemănările. 
Şi totuși, le-au lăsat să se strecoare printre crăpături. 

- Asta înseamnă că mai avem o victimă. Astrid s-a 
răsucit spre ceilalți. Eu și Fabian trebuie să mergem 
la închisoare pentru identificarea din grup. Klippan, 
propun să te duci imediat la Viken și să te uiţi pe acolo. 
Irene, vezi dacă poți face rost de o listă cu toți cei dați 
dispăruți în ultimii doi ani. 

Klippan şi Irene au încuviințat și au început să-și 
strângă lucrurile. Fabian și Astrid au ieșit din sală și s-au 
dus la lift în tăcere. Fabian era convins că ea își pune 
aceeași întrebare ca el. 

De câte alte victime nu aflaseră încă? 

În mod normal, o identificare a făptaşului dintr-un 
grup este ca un fel de echilibru pe o sârmă nu foarte 
bine întinsă. Martorii se poate să fi văzut imagini ale 
suspectului în ziare sau on-line. S-ar putea să fie prea 
puțini cei din grup, sau să poarte haine nepotrivite 
sau să aibă aspectul nepotrivit. Întrebările ar putea să 
pară că dirijează martorul, iar acesta ar putea să dea 
impresia că este nesigur sau nedemn de încredere din 
alte puncte de vedere. Fiecare amănunt reprezintă un 
risc ca toată identificarea să fie declarată inutilizabilă. 

În mod normal. 

Această identificare anume nu se asemăna cu nici 
una, era atât de complexă, încât Fabian nu mai vedea 
tabloul întreg. Diferiţii martori nu numai că văzuseră 
două versiuni extrem de diferite ale suspectului, dar el 
îşi schimbase înfățișarea în toate felurile imaginabile. 
În plus, ei chiar crezuseră în acel moment că el este 
cine spune că este. Nici unul dintre ei nu-l văzuse așa 
cum arăta cu adevărat, chel, fără perucă sau haine 
alese anume. Așa cum arăta acum, stând acolo în 
picioare, cu plăcuţa cu numărul cinci. 

Identificarea nu începuse într-o notă prea bună. 
Agentul imobiliar Johan Holmgren nu s-a grăbit deloc, 

studiind cu atenţie fiecare persoană din fața lui. Ba 
chiar l-a ales la început pe tipul lor, dar era atât de ne- 
sigur, încât s-a răzgândit şi a spus că nu știe. Bancherul 
Rickard Jansson a procedat exact invers, mergând până 
acolo încât să afirme că făptașul nu este în grupul 
prezentat, că au prins persoana greşită. 

Însă Dina Dee a fost altfel. Îl cunoştea pe Chris 
Dawn de multă vreme, și reuşise să-l prindă pe FaceTime 
când el nu se aştepta. Și şi-a dat seama imediat că 
ceva nu e în ordine. 

- Hei, my mant, a exclamat, ridicând palma ca să o 
plesnească de a lui. 

Fabian și-a dat toată silința să-și lovească palma de 
a ei, dar a nimerit pe de lături. 

- Well, well.2 Dina a clătinat din cap. Sper că eşti mai 
priceput la prinderea tipilor răi decât la bătut palma. 

-În privinţa asta poți sta liniștită. El e prins deja, 
a zis Fabian, chicotind, pe când o ajuta să treacă prin 
controlul de la intrarea în închisoare. Acum depinde 
de tine ca să nu trebuiască să-l lăsăm să plece. 

- Bagă la cap că Dina Dee nu stă niciodată liniștită. 
Gotta stay on the top, so you don't drop.? 

- Grozav, a zis Fabian, conducând-o pe hol spre 
camera de vizionare. Cât de bine l-ai văzut? Ai zis că 
imaginea era de rahat. 

- Ascultă, ştiu ce am văzut, şi nu era Chris, e bine? 

- Bine, a zis Fabian. 

Nu se putea împiedica să simtă un pic de speranță 
că lucrurile s-ar putea să iasă cum vorei, până la urmă. 


1 (aprox.) Omule/tipule (în limba engleză în original) 

2 (aprox.) Măi, măi. (în limba engleză în original) 

3 (aprox.) Tre' să fii pe fază ca să n-ajungi loază. (în limba 
engleză în original) 

A deschis uşa separeului pentru martori a came- 
rei, invizibilă din partea cealaltă, unde așteptau Stina 
Högsell şi Astrid. 

- Bună, mă cheamă Astrid Tuvesson. Sunt şefa 
Brigăzii Omucideri a poliției din Helsingborg. Iar aceasta 
este doamna procuror-şef Stina HOgsell, care va fi şi 
ea de față. 

Dina s-a uitat la mâna întinsă a lui Astrid ca și cum 
ar fi fost contagioasă. 

- Aş prefera să vorbesc în continuare cu tipul ăsta, 
bine? 

- Sigur. Nici o problemă. Astrid și-a retras mâna. 
Vrei o cafea înainte să începem? 

- Păi, poate că voi aveţi timp să staţi la taclale şi să 
tăiați frunză la câini, da’ eu am treabă şi n-aş prea zice 
că mă dă afară din casă timpul liber. Și apoi, cafeaua-i 
otravă, așa că de ce aş vrea să beau așa ceva? 

- Bine, a zis Astrid. Atunci să trecem la lucru. 

I-a făcut un semn scurt cu capul lui Fabian și s-a 
dus să stea lângă Stina Högsell. 

- Te rog să iei loc. 

Fabian a tras scaunul din mijloc dintre cele trei din 
fața ferestrei mari, întunecate. 

- Poate că ar fi bine să coborâm scaunul un pic, ca 
să fii la nivelul ferestrei. Fabian a lăsat scaunul în jos. 
Stai bine? E în ordine? 

- Vezi pe aici vreo suzetă? Dina a arătat spre gură 
şi el a făcut semn cu capul că nu. Bine. Atunci poate 
c-o să termini cu dădăceala și o să-i bagi înăuntru 
înainte de următoarea epocă glaciară. 

- Bine, a zis Fabian, care a fost silit să recunoască, în 
sinea lui, că îi plăcea de ea. Putea fi un junghi în coaste, 
dar nu era prea dusă la biserică și părea să ştie exact 

ce vrea. Ceea ce era exact lucrul trebuincios dacă voia 
să aibă vreo șansă de succes cu muzica ei. 

- Uite cum merge treaba, a continuat, așezându-se 
lângă ea. Când dau semnalul, în acea cameră vor intra 
nouă oameni. Nu pot să te vadă sau să te audă. Fiecare 
va ține o plăcuţă cu numărul. Tot ce trebuie să faci 
este să ne spui care număr este corect. Dacă nu eşti 
sigură sau dacă vrei să facă cineva un pas în față, nu 
trebuie decât să spui. Important este să nu te pripeșşti. 
Ai priceput? 

- Yes, massa. 

- Am terminat aici. Pot să intre, a zis Fabian la un 
microfon. 

În camera din partea cealaltă a ferestrei s-a aprins 
lumina. S-a deschis o ușă din colțul opus, în stânga, 
şi a intrat un șir de bărbați, toți subțiri și deșirați și 
undeva între treizeci și patruzeci de ani. Dar aici se 
opreau asemănările. Unul era blond, altul brunet, al 
treilea avea tunsoare militară, dar şi barbă. Până și 
hainele le erau diferite, de la blugi la haine de sport 
şi costum cu cravată. 

Suspectul avea cifra cinci pe plăcuţă și arăta la fel de 
calm ca și la celelalte două identificări precedente. De 
parcă n-ar fi fost deloc îngrijorat de riscul de a fi ales. 
Dar nici nu ştia cine îl studiază din partea cealaltă 
a geamului, care era transparent doar într-o parte şi, 
din cât vedea Fabian, ea era meticuloasă, privind calm 
şi metodic fiecare bărbat, pe rând. 

Poate de aceea prima lui reacție a fost că trebuie 
să fi auzit greșit. 

- Numărul trei. 

A doua lui reacţie a fost că Dina trebuie să fi spus 
numărul greșit, dar se gândea la cel corect. 

- Eşti sigură? a zis și a trebuit să facă un efort ca 
să-și împiedice dezamăgirea să i se arate pe față. 

- Complet sigură. E el, numărul trei. 

- Bine. Foarte bine, a zis Fabian, întrebându-se ce 
să facă în continuare. Numărul trei nu arăta deloc 
ca suspectul lor. Dar era singurui, în afară de tipul 
lor, cu capul ras. Ştiu că ai alte lucruri de făcut, dar e 
important să nu te pripești. 

- Ce, am răspuns greșit cumva? 

- Nu, nu, deloc. Nu voiam decât să fiu sigur că n-ai 
nici o îndoială. Pentru că, dacă ai, e important s-o 
spui. Sau dacă vrei ca vreunul dintre ei să facă un pas... 

- Ai mai zis asta, l-a întrerupt Dina. E el şi, ca să 
ştii, nu mă deranjează să depun mărturie și să-l arăt 
cu degetul pe ticălosul ăla. 

Şi-a ridicat mâna ca să-și lovească palmele și, cu 
toate că era ultimul lucru de care avea chef, Fabian 
a reușit de data asta s-o facă așa cum trebuie. 

Cu Jeanette Dawn totul a fost diferit. Pe lângă fap- 
tul că ea era la polul opus față de Dina, era atât de 
îndurerată, încât nu puteai să nu o compătimești. Era 
la fel de fragilă ca aripa unui fluture. Ceea ce nu era 
chiar așa de surprinzător, dat fiind că doar cu câteva 
ore mai înainte fusese legată cu lanţuri în pivniţă, 
împreună cu cei doi băieţi, convinsă că nu vor scăpa 
cu viață. 

Astrid o întâlnise deja la spital, aşa încât, dacă nu 
apărea ceva neprevăzut, ar fi fost rândul ei să stea la 
cârmă, în vreme ce Fabian rămânea pe fundal, îm- 
preună cu Stina Högsell. 

-Trebuie să ştii că îți suntem extrem de recunos- 
cători că te-ai simțit în stare să vii aici și să faci asta 
pentru noi. 

Astrid a prins mâna lui Jeanette. 

- Dacă asta va ajuta să fie condamnat, a spus Jea- 
nette atât de încet, încât era aproape o șoaptă. 

- Asta sperăm. Te rog să iei loc. Vrei o cafea? 

Jeanette a încuviințat și s-a aşezat pe scaun în fața 
ferestrei întunecate, dar când a încercat să ridice cana 
mâinile îi tremurau atât de tare, încât a trebuit s-o 
lase jos imediat. 

Dacă trebuia ca de asta să-și agațe toate speranţele, 
cu siguranță era un fir subțire, și-a zis Fabian. Era 
convins că Stina Hogsell, alături de el, se lupta să gă- 
sească alte soluții. Dacă instanța nu era de părere că 
martorul lor este în deplinătatea facultăţilor mintale, 
aveau să-i respingă părerea, așa cum făcuseră cu cea a 
lui Lisbeth Palme atunci când soțul ei, prim-ministrul, 
fusese asasinat. 

-Te simți bine? 

Astrid s-a așezat lângă Jeanette și a pus o mână 
peste a ei. 

Jeanette a încuviințat din cap, dar nu s-a putut 
împiedica să izbucnească în lacrimi. 

- Ascultă, înțeleg dacă eşti îngrijorată că s-ar putea 
să nu-l recunoșşti. Dar n-ai de ce să fii. Nu-i sfârşitul 
lumii. Găsim noi altă cale. Bine? 

- O să mă poată vedea? 

- Nu, nu poate să te vadă sau să te audă. Nici măcar 
n-o să ştie că eşti aici. 

- Eşti sigură? 

- Jeanette, el nu vede decât o oglindă. Vino aici, o 
să-ți arăt. Astrid a apăsat pe butonul microfonului. 
Vrei să aprinzi luminile? Martora ar dori să inspecteze 
încăperea. 

Luminile s-au aprins în camera alăturată și Astrid 
a condus-o acolo pe Jeanette, pe o ușă izolată fonic. 


MINUS OPTSPREZECE GRADE | 379 


- Vor intra pe ușa de acolo, din stânga, și nu vor putea 
să vadă decât această oglindă. S-a răsucit și a arătat 
spre geam. Poţi să baţi cu degetul în ea, dacă vrei. 

Jeanette a ciocănit ușurel în sticlă. 

- Uşa spre camera noastră. O să fie încuiată? 

- Sigur. În plus, zona asta o să fie plină de gardieni, 
aşa că n-ai de ce să-ți faci griji. 

Jeanette s-a gândit un pic şi s-a uitat în jur, apoi a 
urmat-o pe Astrid înapoi în camera martorilor. 

- Bine, suntem gata aici, a zis Astrid la microfon 
şi, curând după aceea, ușa din colțul din stânga s-a 
deschis și au fost conduși înăuntru nouă bărbați. 

Jeanette stătea neclintită, privind drept înainte. 
Nimeni n-a vorbit și, după cinci minute, Fabian s-a 
pomenit că se întreabă dacă ea clipeşte măcar. S-a do- 
vedit că clipea. Întrebarea era dacă mai face și altceva. 
După alte cinci minute de tăcere enervantă, Astrid și-a 
dres glasul, șovăielnic. 

- Jeanette, înțeleg că este greu. Dar este vreunul 
dintre ei care îţi atrage privirea? Pe care crezi că poate 
l-ai mai văzut undeva, dar nu știi de unde să-l iei? 

Jeanette şi-a scuturat capul fără să-și miște ochii. 

- Bine, ai vrea să le cerem să facă pe rând câte un 
pas în față? Sau poate să le cerem câtorva să iasă din 
încăpere? 

Jeanette a continuat să privească ţintă, fără altă 
reacție. Lacrimile au început iar să-i curgă pe obraji. 

- Vrei să facem o pauză? a întrebat Astrid, fără să 
primească vreun răspuns. Ce zici? Poate că e mai bine 
să ne oprim acum și să vedem cum te simți mâine. 
Cum ţi se pare? 

- Numărul cinci, a zis Jeanette, cu vocea atât de 
slabă, încât i-a fost înghițită pe dată de tăcere. 

- Pardon? 

- Numărul cinci, a repetat Jeanette, acum cu vocea 
mai limpede. El este. Cel care ține numărul cinci. 

- Eşti absolut sigură? 

Jeanette a încuviințat. 

- Îi recunosc ochii. 

-Cum adică? 

-Sunt reci și morți. Nu cred că am văzut în viața mea 
așa ochi reci. Poate că sună a clișeu, dar ochii lui Chris 
erau calzi. Întotdeauna. Chiar și când era mânios. 

Jeanette a încercat să-și şteargă ochii, dar lacrimile 
curgeau în continuare. 

Astrid i-a dat un pachet de şerveţele, iar Stina Hög- 
sell a înaintat și a apăsat butonul microfonului. 

-Cred că am terminat aici. 


69 


Klippan a parcat în fața vechii case a lui Johan 
Halen din Viken, a coborât din mașină și i-a pus lesa 
lui Einstein. Tocmai vorbise cu Astrid, care îi spusese 
că Jeanette Dawn l-a identificat pe făptaș din grup 
și că Stina Hogsell avea de gând să formuleze acuzaţiile 
vineri. La fel ca toți ceilalți din echipă, și-a luat liber 
restul serii. 

Problema era că nu putea merge acasă. Dacă mer- 
gea, ar fi trebuit să-i spună lui Berit despre Johan 
Halen, și ea avea să vadă iarăși roșu în fața ochilor. 
Era sigur de asta. Pe drum spre casă de la vernisajul 
Sonjei, joi, fusese furioasă la culme. 

Klippan a încercat să-și ceară iertare și chiar s-a 
oferit să-i maseze picioarele, dar nimic n-a înduple- 
cat-o și s-au culcat pe părți opuse ale patului, întor- 
cându-și spatele. 

Aşa au mers lucrurile în restul săptămânii, și ea 
n-a început să-i vorbească decât după ce a acceptat să 
aibă grijă de Einstein. Gândul să deschidă iar rănile 
vechi, spunându-i că avusese dreptate, îl făcea să-și 
dorească să stea cât mai departe de casă. 

S-a apropiat de gardul alb de lemn și s-a uitat la casa 
încântătoare, pe când Einstein își făcea nevoile pe cutia 

de scrisori. Un bărbat cu șort în carouri, caschetă și 
căşti de protecție tundea peluza călare pe o mașină de 
tuns iarba, iar două fete între cinci și optani învârteau 
pe corp două cercuri, mai aproape de casă. Mai încolo, 
o femeie atârna rufe la uscat. 

Klippan nu știa prea bine ce caută acolo. Trecuse 
mai mult de un an și jumătate de când fusese omorât 
Johan Halen, așa că era aproape sigur că orice probă 
dispăruse. În plus, și Elvin, şi Molander fuseseră la 
locul faptei atunci când se întâmplase. Împreună cu 
Flătan, ajunseseră la concluzia eronată că este sinu- 
cidere, dar, după ce citise raportul, Klippan nu găsise 
nici un indiciu că ei ar fi fost neglijenţi. 

Fusese o iarnă neobișnuit de geroasă, multe grade 
sub zero, ceea ce explica de ce cadavrul din garaj era 
îngheţat tun. Dar nu putea să fie singurul lucru care 
le scăpase. Trebuia să mai fi fost ceva. 

- Scuze, dar ce faceţi aici? 

Klippan s-a răsucit spre bărbat, dându-și seama de-abia 
atunci că nu se mai auzea mașina de tuns iarba. 

- Staţi aici şi vă uitaţi de câteva minute, a continuat 
bărbatul. 

Era nefiresc de palid și avea numeroase coșuri, cu 
toate că avea în jur de patruzeci de ani. 

- Vă cer scuze. Sunt Sverker Holm, de la poliția din 
Helsingborg. 

Klippan i-a arătat legitimaţia și a întins mâna. 

- Aşa? Salut. 

Bărbatul a strâns mâna lui Klippan, dar expresia 
nu i s-a schimbat. 

- Aveţi o casă tare frumoasă. Eu locuiesc pe „partea 
greşită“ a lui HOgansvăgen și nu pot decât să visez să 
locuiesc pe aici. De fapt, pusesem ochii chiar pe această 

casă, ştiţi, din curiozitate, dar trebuie să-mi fi scăpat 
momentul în care a fost pusă pe piaţă. 

- N-a fost dată publicităţii, a zis bărbatul, încheind cu 
câteva clătinări din cap, ca şi cum ar fi subliniat faptul 
că subiectul este epuizat. Așadar, de ce sunteţi aici? 

- Nu știu cât de multe știți despre ce s-a întâmplat 
cu fostul proprietar al acestui loc. 

- Vreţi să ziceţi Johan Halen. Bărbatul a oftat. Știm 
că s-a sinucis în garaj. N-aveai cum să nu afli. Dar 
asta n-are nimic de-a face cu noi. 

-Sigur că nu. Au apărut informaţii noi care suge- 
rează că moartea lui Johan Halen s-ar putea să nu fi 
fost sinucidere, dar... 

S-a oprit şi s-a întors spre soție, care tocmai ajun- 
sese lângă ei. 

- Bună. Sunt Stephanie, a zis ea, dând mâna cu 
Klippan. 

-Şi pe el l-a interesat casa, a zis bărbatul, arun- 
cându-i lui Klippan o privire. 

- Ah! Păi, vreți să intrați să vedeţi? Încă nu ne-am 
aranjat cu totul, dar... 

- Mi-ar plăcea foarte mult, a zis Klippan, având grijă 
să evite privirea bărbatului în timp ce păşea pe poartă. 

- Oh, ce scump e! au zis în cor cele două fete, lă- 
sând baltă cercurile și alergând spre Einstein. Putem 
să-l ţinem de lesă? 

- Sigur, dacă mama voastră e de acord. 

- Mami, te rog. Te rog... au repetat fetele ca un cârd 
de rațe flămânde, până ce femeia a încuviințat. 

- Aţi face un lucru bun dacă i-ați da un pic de apă. 
Cred că îi este tare sete. 

Klippan a pus lesa în mâna fetei mai mari. 

- Îi aduc eu, a zis mezina, luând-o la fugă. 

Klippan a recunoscut imediat interiorul casei din 
fotografiile de la locul faptei. Fusese surprins cât de 
rece şi moartă părea casa în ele. Poate că de vină erau 
operele de artă și suprafețele albe. Sau poate că zvonul 
despre temnița pentru sex pe care Molander nu reușise 
s-o găsească. 

-Trebuie să scuzați dezordinea, a zis femeia, pe 
când îl conducea prin casă. Dar cu trei copii avem 
nevoie de o armată de angajați ca să ținem cât de cât 
rânduială pe aici. 

Spre deosebire de fotografiile din dosar, casa arăta 
acum locuită. Acea goliciune solemnă dispăruse de 
mult. Camerele erau pline de mobilă, draperii și toate 
semnele distinctive ale unei familii cu copii mici. 
Însă pe Klippan nu-l interesa parterul. Trebuia să 
ajungă la subsol. Poate că, la urma urmei, nu fuse- 
seră doar zvonuri. 

- Deci, ăştia suntem. 

Femeia s-a întors spre el ca să semnaleze că turul 
s-a încheiat. 

- Soțul dumneavoastră a zis că n-a fost niciodată 
deschisă pentru vizite. 

- Nu, pentru că altfel n-am fi putut să ne-o permi- 
tem. Voiau o vânzare rapidă și erau pregătiți să accepte 
o ofertă mult sub prețul cerut. N-am putut decât să 
zicem „mulțumesc“ și să semnăm hârtiile. 

Ea a dat să se întoarcă în hol. 

- Păi, felicitări! a zis Klippan, fără să se urnească. 
Apropo, cine a fost agentul imobiliar? 

Femeia s-a întors spre el, ca şi cum întrebarea ar fi 
fost complet neașteptată. 

- Cineva de aici, din Viken, cred. Sau poate din 
Höganäs. Nu ştiu, Peter ne-a înscris pe o listă și, iată, 
am fost sunați. Ne-am întâlnit direct aici, apoi ne-am 

dus direct la bancă. Totul s-a petrecut în câteva ore. 
Incredibil, când te gândeşti că e cea mai mare cum- 
părătură din viaţa ta. 

-Pot să întreb cât ați plătit? 

Acum femeia arăta de-a dreptul stingherită. 

- Am prefera să nu dăm această informaţie. Așa 
cum spuneam, era destul de mult sub prețul cerut. Dar 
vă rog să mă scuzaţi, am niște lucruri de care trebuie 
să mă ocup. Avem musafiri la cină în seara asta, şi 
vedeți că sunt destule camere de dereticat. 

- Din păcate, nu pot să plec până ce mă uit amă- 
nunțit prin pivniță. 

În timp ce vorbea, Klippan i-a arătat legitimaţia 
de polițist 

- Stați un pic, sunteţi de la poliție? a zis femeia, dar 
părea mai degrabă să creadă că e un spărgător. 

- Da, şi aş vrea să ştiu dacă aţi auzit zvonul că fostul 
proprietar avea în pivniță o încăpere în care aducea 
femei. S-a oprit şi s-a întrebat cum să continue. Ştiţi, 
pentru că era necăsătorit și... Presupun că nu-i nici o 
şansă să fi găsit acea încăpere? 

- Nu ştiu despre ce vorbiți. Ce fel de încăpere? 

- Păi, nu ştiu, A înghiţit în sec și aproape că auzea 
cum crapă gheaţa subțire pe care păşea. Potrivit zvo- 
nurilor, era un soi de... un soi de încăpere pentru sex, 
în care putea... cu femei. 

- Cred că am terminat discuţia. Peter! a strigat fe- 
meia pe ușa din față. Peeeter! 

Klippan a profitat de ocazie și a coborât scara. 
Coridorul din pivniță amintea de o corabie. Ușa cu 
vopsea mată a camerei pentru spa, lumini încastrate 
în tavan și lambriuri albe pe pereți, în mod atipic, 
cu scânduri orizontale. Mai departe, coridorul cotea 
la dreapta. Klippan s-a oprit să se uite la vitrina din 

perete. În fotografiile din dosar, pe rafturile de sti- 
clă se aflau modele ale navelor companiei lui Halen. 
Acum conţinea o colecţie de sticluțe de parfum de 
diferite culori. 

A deschis ușa aflată la câțiva metri de vitrină și a 
descoperit că transformaseră încăperea într-o sală de 
cinema, cu mașină de făcut floricele și tot tacâmul. 
Dar mai era acolo ceva ce nu se potrivea cu fotografiile 
din dosarul vechi. 

- Nu vă supăraţi, dar ce mama naibii faceţi aici? 

Asta era. Uşa. S-a răsucit spre bărbat, care venise 
cu nevasta după el. 

- Scuze, dar ușa asta. Klippan a ciocănit în ușa 
care ducea în sala de cinema. Era aici când ați cum- 
părat casa? 

- Trage cu ochiul pe aici și vorbește despre o cameră 
secretă pentru sex, a zis femeia. 

-Îmi cer scuze. Înţeleg, fără îndoială, că sunteţi 
supărată, şi zău că nu acesta era scopul meu. Dar, așa 
cum i-am explicat soțului dumneavoastră, au apărut 
noi informaţii care sugerează că Johan Halen a fost 
omorât. De aceea mă aflu aici. 

Klippan a schiţat un zâmbet și şi-a desfăcut braţele, 
însă n-a avut parte de înțelegerea la care spera. 

- Deci, poliţia nu mai are nevoie de mandat? Daţi 
buzna, pur și simplu, în casa noastră? 

- Asta se întâmplă mai mult în emisiunile polițiste 
de la televizor. În realitate, este destul ca asupra cuiva 
să planeze o suspiciune rezonabilă, și merită să ne în- 
trebăm cui i s-ar putea aplica în cazul de față. Oricum, 
am nevoie să-mi răspundeți dacă dumneavoastră ați 
pus ușa asta, cu ce agenţie imobiliară ați lucrat şi dacă 
este un lucru neobișnuit în casă, orice, pe care l-ați 
observat de când v-aţi mutat. 

- N-o să mai scoatem nici un cuvânt până ce nu 
ne arătați o hârtie care să spună că aveți dreptul să 
fiți aici. 

- Înţeleg, a zis Klippan, hotărând să nu le mai pună 
la încercare răbdarea. 

- Staţi așa... Peter, cum e cu chestia aia de plastic 
pe care am găsit-o în garaj? N-am reușit niciodată să 
ne dăm seama ce este. 

- Puțin îmi pasă. Dacă tipul ăsta nu reușește să 
dovedească că nu înșiră braşoave... 

- Scuze, dar despre ce chestie de plastic vorbiţi? 

- Stați un pic, mă duc s-o aduc. 

Femeia a pornit repede pe coridor. 

- Stephie! a strigat bărbatul după ea. Dar ea dispă- 
ruse deja pe ușa care ducea la garaj. Trebuie să fie drăguţ 
să puteţi sta acolo, holbându-vă la fetiţe, sau să intraţi 
cu de-a sila în casa cuiva și să scăpați cu faţa curată, 
doar vârându-le oamenilor în față legitimaţia de poli- 
țist. Nu-i de mirare că așa de des se abuzează de putere. 

Klippan se pregătea să spună ceva ca să se dezvino- 
vățească, dar femeia se întorsese deja și i-a arătat un 
obiect din plastic cenușiu-argintiu cu două butoane. 

-Arată ca o telecomandă, a zis, apăsând pe butoane 
în vreme ce o cerceta. 

- Asta am crezut și noi. Dar nu acţionează asupra 
draperiilor, asupra sistemului de ventilație sau a alt- 
ceva din casă. 

Klippan a sucit dispozitivul pe toate părțile până 
a găsit ceea ce căuta - compartimentul bateriilor. 
A dat deoparte căpăcelul, ca să poată răsuci cu degetul 
mare bateriile. Apoi a ridicat-o din nou și a încercat 
iarăşi butoanele. 

Ceva s-a declanșat şi s-a auzit un bâzâit slab. Înainte 
ca Klippan să-și poată da seama de unde vine sunetul, 

două dintre scândurile de pe lambriul dintre vitrină și 
ușa sălii de cinema au început să se rotească în plan 
orizontal, ieşind din perete. 

-Ce se întâmplă? 

Femeia și-a dus mâna la gură. 

Bărbatul părea că nu ştie ce să spună. La rândul 
său, Klippan bâjbâia după răspunsul potrivit, până 
ce și-a dat seama că în spatele celor două scânduri se 
aflau două legături solide de oţel fixate pe latura eta- 
jerei de sticlă, care ieșea din locașul din perete. După 
câteva secunde, vitrina atârna în aer și după o clipă 
intra cu partea din față în ușa dinspre sala de cinema. 
Tot mecanismul era așa de solid și de puternic, încât 
au auzit cum rama nou montată a ușii se sfărâmă pe 
partea cealaltă a vitrinei. 

Dar nimeni nu se gândea la asta. Toată atenția era 
concentrată asupra deschizăturii din perete, care era 
acum la stânga vitrinei. 

- Ce mama naibii... 

Bărbatul i-a făcut semn femeii să rămână pe cori- 
dor, în vreme ce dădea să se ia după Klippan. 

- Nu, așteptați aici, a zis Klippan, ușurat că vorbele 
sale aveau să aibă, în sfârșit, greutate. 

A intrat cu atenție în încăpere. Pereţii erau zugră- 
viți în alb, la fel ca restul pivniţei. Nu vedea nici o 
fereastră, dar erau o mulțime de oglinzi mari pe pe- 
reți, și una era fixată pe tavan, deasupra patului care 
se afla în mijlocul încăperii, cu salteaua îmbrăcată 
în material plastic, peste care erau câteva perne și 
un cearșaf stropit cu mai multe pete întunecate care 
păreau să fie sânge. 

O ocheadă aruncată sub pat a arătat că picioarele 
îi sunt fixate de podea cu bucăţi solide de fier cornier. 
Stratul egal de praf sugera că nu mai intrase nimeni 

acolo de multă vreme, poate chiar de un an întreg. 
Klippan s-a apropiat de cablurile vopsite în alb care 
şerpuiau în mod ingenios printr-o serie de palane, 
așa încât Halen putea să-și lege ușor și repede victima 
de pat. 

Până aici, totul se potrivea cu zvonurile pe care le 
auzise, inclusiv dulapul plin cu jucării sexuale, unele 
dintre ele părând să se învecineze cu instrumentele de 
tortură. Singurul lucru cu adevărat ciudat era faptul 
că două dintre cabluri fuseseră tăiate. Nu uzate sau 
roase, ci tăiate. Oare ultima victimă a lui Halen se 
eliberase, cumva, și și-a atacat schingiuitorul? 

- Mami! Tati! Veniţi aici! 

Klippan nu pricepea de ce strigă fetele din capul 
scării. 

Dar când cuvintele i-au străpuns în cele dir. urmă 
concentrarea, a ştiut exact ce se întâmplase. 

- Grăbiţi-vă! Einstein a fugit și acum scormoneșşte 
în curtea din spatel 


7O 


- Nu ştiu cum procedați voi, în Danemarca, a spus 
Florian Kruse, care stătea la biroul de recepție în fața 
Dunjei, cu cărarea lui într-o parte trasată cu laserul, 
cămașă încheiată până la ultimul nasture şi cravată. 
Dar în Suedia stabilim întâlnirile înainte să venim la 
ele. Aşa că nu, nu te pot ajuta. 

- Dacă ai vrea doar să asculți ce am de spus, s-a 
rugat Dunja în daneză. 

- Nu, tu să mă asculți... 

- Bine, se pare că te-am călcat pe bătături sau cam 
aşa ceva. Orice o fi, îmi pare foarte rău. 

Dunja s-a uitat la Magnus, care stătea deoparte, 
făcându-și de lucru cu telefonul. 

- Crezi că îmi place să stau aici, neputând să te ajut? 
Îmi pare rău că te dezamăgesc, dar nu așa stau lucru- 
rile. Toate astea nu mi se par deloc distractive. Însă 
echipa de criminalişti lucrează acum la un caz foarte 
complicat şi şefa lor, Astrid Tuvesson, a interzis în mod 
expres să fie deranjați. 

- Înţeleg asta, dar, așa cum spuneam, îl cunosc pe 
Fabian Risk și sunt sigură că vrea să mă vadă. Aşadar, 
ajută-mă să-i găsesc numărul de telefon şi o să-l sun eu. 

- De ce n-o faci singură? Dacă sunteţi așa buni pri- 
eteni, trebuie să ai numărul lui în agenda telefonului. 

- Da, îl am. Numai că nu-l pot căuta în acest mo- 
ment. A ridicat telefonul și i-a arătat că bateria e com- 
plet descărcată. Vezi, e mort. 

- Păi, ca să vezi. Li se poate întâmpla celor mai buni 
dintre noi. 

Dunja a simțit cum o loveşte epuizarea de parcă s-ar 
fi izbit de un zid de beton. Nu închisese un ochi de luni 
seara, dar cea mai mare parte din vină o avea sergen- 
tul-major din spatele biroului, care acum avea îndrăz- 
neala să-și pună o pereche de căști și să dea drumul 
unei porcării vechi synth atât de tare, că ea putea chiar 
să desluşească unele cuvinte. 

Why kill time when you can kill yourself... 

Nu știa dacă a fost muzica, epuizarea sau întreaga 
situație. Dar ceva din Dunja s-a frânt și, de parcă ar 
fi fost cu totul altcineva, s-a pomenit că smuceşte 
firul căştilor. Acestea au zburat și au aterizat pe podea. 

- Hei, ce naiba? Ştii cât costă căştile alea? 

- Nu, dar ştiu că m-ai scos așa de tare din pepeni, 
încât am chef să le zdrobesc. Și mai știu că nu plec de 
aici până ce nu-ți ceri scuze și îmi dai o mână de ajutor. 

- Dunja, poate că ar trebui să ne ducem acasă, a zis 
Magnus, care se apropiase de birou și pusese mâna pe 
umărul ei. S-a făcut foarte târziu. 

- Magnus, dacă crezi c-o să-l las pe micul Hitler 
de aici să hotărască ce pot și ce nu pot să fac, mai 
gândeşte-te. 

-Dar Dunja, noi... 

- Du-te, dacă ţii așa de mult să pleci. Dar eu am de 
gând să stau aici până ce el îşi cere scuze și mă ajută 
să dau de Risk. 

- Îmi pare rău, dar vă informez, oameni buni, că 
biroul de recepție se închide peste zece minute, 

- Şi ce ai de gând să faci, să ne dai afară în șuturi? 

Bărbatul de la recepţie i-a aruncat Dunjei o privire 
obosită. 

-Chiar crezi că o să ne poți ține în frâu pe amândoi? 

- Hei, Dunja Hougaard! Bună! 

Toţi trei s-au răsucit şi l-au văzut pe Fabian, care 
ieşise din lift, îndreptându-se spre ea s-o îmbrățişeze. 

- Ce faci aici? De ce n-ai sunat? 

- Asta-i o întrebare bună. De ce nu-l întrebi pe gesta- 
povistul ăsta? 1 se părea o idee foarte proastă. 

- Da, păi, Astrid Tuvesson a zis că nu trebuie să 
fiți... 

- Florian, i-a tăiat vorba Faboian, întorcându-se 
spre bărbatul de la recepţie. Ea este Dunja Hougaard 
de la poliția daneză. Trebuie să i se dea voie să intre 
oricând, ai priceput? 

- Da, dar Astrid Tuvesson a zis... 

- Nu contează ce zice Astrid sau oricine altcineva. 
Dacă Dunja vine aici și cere ajutor, o ajutăm, fie și dacă 
are nevoie doar să i se lustruiască ghetele. Și cu asta, 
basta. Fabian s-a întors spre Dunja. Ce se întâmplă? 

-Eu şi colegul meu Magnus suntem aici pentru un 
caz, un pic neoficial, și trebuie să aflăm cine locuieşte 
la câteva adrese. De fapt, nu departe de casa ta. 

- Sigur. Nici o problemă. Veniţi cu mine, a spus 
Fabian, conducându-i în lift. 

Şi, cu toate că știa că n-ar trebui, că o să se aleagă 
cu o pedeapsă, într-un fel sau altul, înainte să intre în 
lift Dunja nu s-a putut opri să arunce un mic rânjet 
enervant în direcția celui de la recepție. 

Fabian a intrat ultimul și era pe cale să apese pe 
butonul ultimului etaj când telefonul său a început 
să sune. L-a scos și a văzut că e Klippan. 

- Hei, sunt un pic ocupat. Pot să te sun eu? 

-Îmi pare rău. Nu pot să dau de Astrid și chestia 
asta nu poate să aştepte. 

O să se termine vreodată? și-a zis Fabian, încercând 
din nou, în zadar, să dea de Astrid, în vreme ce studia 
lucrurile descoperite în mormânt, care fuseseră puse 
pe masa pliantă. O pereche de căști mari, roșii, stă- 
teau alături de un pantof de sport albastru-cenușiu, 
Asics, măsura 36. Dedesubtul lor era un deget tăiat, 
înnegrit de descompunere și împodobit cu un inel de 
aur cu sigiliu. 

Câte victime aveau să mai scoată la iveală? Fabian 
şi-a întins spatele privind cum este săpată o groapă 
mare pe peluza din spatele casei lui Johan Halen. 
O groapă plină de alte cadavre și alte întrebări. Aveau 
suspectul în arest şi aveau un martor care îl putea 
identifica. Dar tot părea că aleargă după o fantomă. 

După spusele lui Klippan, Molander şi oamenii lui 
lucrau de aproape trei ore. Stăpânul casei, Peter, îşi 
ieşise cu totul din fire când au apărut cu echipamentul 
și au început să împrejmuiască peluza lui perfectă. 
A încercat să-i oprească, repetând cererea să vadă un 
document care să arate negru pe alb că au voie să-i 
distrugă curtea și, dacă n-ar fi apărut musafirii de la 
cină, probabil că ar fi trebuit să-l aresteze. 

-Vreau să ştiu cine-i șefu' aici. 

Fabian s-a răsucit spre bărbat, care revenise, era în 
interiorul zonei împrejmuite și se vedea după ochi că 
băuse câteva beri şi o sticlă de vin. 

- Eu sunt acela, a zis, ca să-l cruţe pe Klippan, care 
fusese până atunci în vizorul lui. 

-Atunci poate că-mi explici ce mama dracului se 
petrece aici. 

Bărbatul a făcut semn cu capul spre groapă și mor- 
manul de pământ de lângă ea. 

- Înţeleg că trebuie să fie un şoc, și sunt sigur că 
aveți multe întrebări. Dar trebuie să respectați faptul 
că suntem în miezul unei anchete complexe de omu- 
cidere și nu putem... 

- Vreau să-mi spui cine va plăti ca să readucă toate 
astea la normal! 

- În primul rând, a spus Fabian, făcând un pas 
spre el. Nu sunteți autorizat să fiți în interiorul zonei 
împrejmuite. Vă rog să treceţi de partea cealaltă a ben- 
zii. Acum. 

- Autorizat? Ce pula mea de vorbă mai e și asta? 
Asta-i proprietatea mea, fir-ar să fie. 

- Nu, în acest moment este locul unei crime. 

Bărbatul era pe cale să spună ceva, dar s-a răzgândit 
şi a ieșit din zona împrejmuită. 

- Mulţumesc. În al doilea rând, eu și colegii mei 
suntem cei care punem întrebările. Singura dumnea- 
voastră treabă este să răspundeţi la ele și să ne ajutați 
cât de mult puteţi, în orice fel, câtă vreme vom fi aici. 

- Ascultă, dacă crezi că poți... Bărbatul a tăcut, pri- 
vind dincolo de Fabian, care s-a întors şi l-a văzut pe 
Molander ieșind din groapă, în costum de protecție 
complet și ducând un braț tăiat. 

- Fabian, poți să iei aparatul de fotografiat din cutia 
de acolo? Molander a pus cu grijă brațul alături de 

celelalte obiecte de pe masă. Ar cam fi vremea să facem 
niște fotografii. 

Fabian a încuviințat din cap, s-a dus la cutia de metal, 
a deschis-o și a scos aparatul de fotografiat din com- 
partimentul lui, în care se încadra perfect. 

- Nu, tu stai acolo, a strigat Klippan din spatele lui. 

Fabian s-a răsucit, dar era prea târziu ca să-l împie- 
dice pe bărbat să rupă banda poliţiei și să se apropie 
de marginea gropii. 

- Oh, rahat... Ce-i asta? Ce dracu' e asta? 

Fabian s-a repezit la el ca să-l îndepărteze de margine. 
Dar când a văzut cadavrele de pe fundul gropii s-a oprit. 
A numărat trei, un bărbat într-un sac pentru cadavre 
zdrenţuit şi două femei, aruncate ca niște gunoaie. 

O femeie era în costum de jogging și îi lipseau bu- 
căți din piciorul stâng. Capul bărbatului era răsucit 
nefiresc și falca îi atârna pe piept. Și un covor gros, 
alb, de viermi mişuna peste tot, pe cale să fărâmițeze 
cadavrele până când ar fi devenit de nerecunoscut. 

Dar nu descompunerea era ceea ce îl dezorientase. 
Era femeia care zăcea în partea cea mai depărtată din 
stânga, încă acoperită în mare parte cu pământ. Și fața 
ei era acoperită de masa albă zvârcolitoare, dar Fabian 
n-avea nevoie s-o vadă ca să ştie cine este. N-a fost 
nevoie decât de hainele ei colorate, tenișii și codițele 
rasta blonde, prinse cu o bentiță groasă. Căştile roşii 
erau ale ei. 

Molander, Klippan și ceilalți s-au întors spre Fabian, 
uimiți. El le vedea buzele mișcându-se, întrebând de 
ce stă acolo, holbându-se de parcă ar fi văzut pentru 
prima oară un cadavru. Dar nu putea să răspundă. 
Nu încă. 

Creierul, întregul său sistem, era dereglat și avea 
nevoie să-și revină. Avea nevoie s-o ia de la început și 

să recapituleze cele două întâlniri pe care le avusese 
cu femeia. Prima, acasă la Chris Dawn, şi apoi la în- 
chisoare, în timpul identificării din grup. Trebuia să-și 
deruleze din nou în minte amândouă conversațiile. 
Cuvânt cu cuvânt. Silabă cu silabă. 

Ca să poată pricepe. 

Femeia din mormânt era Dina Dee. 

N-aveau de-a face cu un singur făptaș. Erau doi. 

Polițista daneză a stat în faţa ușii aproape două- 
zeci de minute, așteptând să vină cineva să deschidă. 
Douăzeci de minute care nu se mai sfârșeau. Theodor 
şi Alexandra nu puteau decât să aștepte până ce ea 
obosește, să aștepte până renunță și pleacă. 

Însă ea a traversat peluza până în fața casei, a urcat 
pe terasă și s-a uitat direct în living. Ei s-au aruncat 
la podea și s-au pitit după canapea, sperând că nu i-a 
văzut. Au zăcut acolo, tremurând din cap până-n pi- 
cioare de frică, până ce au auzit, în sfârșit, zgomotul 
mașinii care pleca. 

N-au îndrăznit să se miște încă un sfert de oră. 
Theodor s-a dus direct în bucătărie, a găsit un satâr și 
a tocat blestematul de telefon pe butucul de măcelărie 
până ce n-au mai rămas decât așchii de plastic, pe care 
le-au pus într-o pungă de plastic și le-au luat cu ei. 

Pe când mergeau în jos pe Johan Banérs Gata spre 
apă, li se părea că sunt pe cale să se strecoare prin 
vamă cu o jumătate de kilogram de droguri. Punga 
cu bucăţile de plastic făcea haina lui Theodor să se 
umfle ca un furuncul plin de puroi și toți cei pe lângă 
care treceau păreau polițiști sub acoperire, gata să-i 
aresteze în orice clipă. 

Când au ajuns la apă, s-au urcat pe zid și pe dig, 
căutând o crăpătură potrivită ca să deşerte conținutul 
şi să scape de pungă. Dar peste tot erau oameni, bucu- 
rându-se de ultimele raze ale soarelui la apus, şi însuși 
gândul să scoată punga era mai înspăimântător decât 
cel să sară în strâmtoare și să înoate cât de departe 
puteau, umplându-și plămânii cu apă şi luând punga 
cu ei pe când cădeau la fund. 

De-abia când au ajuns în curtea interioară mare 
de la Gröningen s-au simțit destul de curajoși să îm- 
prăştie conținutul prin mai multe tomberoane, după 
care s-au dus la debarcaderul pentru iahturi, unde 
fericiții posesori de ambarcaţiuni spălau, frecau și 
vopseau navele, ca şi cum vara care se apropia avea să 
fie cea mai bună din câte au fost vreodată și viitorul 
nu păruse niciodată mai luminos. 

Optimismul din aer i-a molipsit și, după ce au tra- 
versat Kvickbron, în Norra Hamnen, Alexandra a pro- 
pus să bea o cafea. Tocmai se eliberase o masă aşezată 
la soare, și părea că din nou li se aşterne la picioare 
covorul roșu. 

Au comandat câte un cappuccino și au împărțit o 
bucată de plăcintă cu mere și sos de vanilie, şi acolo, 
uitându-se unul în ochii celuilalt, au hotărât să nu mai 
vorbească niciodată despre incidentele din ultimele 
douăzeci şi patru de ore. 

Şi atunci a sunat el. Tocmai când își coborâseră 
garda şi începuseră să creadă că ar putea exista, to- 
tuşi, un viitor pentru ei, au fost siliți să revină în 
realitate. Alexandra s-a uitat la telefon de parcă ar fi 
fost purtătorul unei boli ucigătoare și Theodor a fost 
cel care a răspuns. 

- Măi, să fie, e porumbelul nostru, a zis Henrik, 
înainte ca Theodor să-i spună să nu-i mai sune nicio- 
dată. Aha, ai văzut clipul. Am bănuit eu. Ţi-a plăcut? 

Theodor i-a spus de poliția daneză și că telefonul 
cu clipul a fost distrus, a dispărut pe vecie, şi la celălalt 
capăt s-a lăsat o tăcere adâncă. Atât de adâncă, încât 
Theodor a crezut că Henrik închisese şi s-ar putea chiar 
să-i lase în pace cu adevărat. 

- Trebuie să ne întâlnim. 

Cu toate că Theodor ar fi vrut să înlăture aceste 
patru cuvinte şi să-i spună lui Henrik să se ducă dra- 
cului, acum ședeau în duhoarea de transpiraţie de la 
clubul de arte marțiale, fulgerându-se cu privirea ca 
şi cum doar unul dintre ei avea să plece viu. Acolo 
era totul, în privire, Theodor învățase asta în şcoala 
medie. Dacă privea acum în altă parte ar fi pierdut 
definitiv. Alexandra şedea la stânga lui și l-a luat de 
mână, arătând tuturor de partea cui este. 

-Ia te uită, drăgălașii de ei, cum se țin de mână, 
a zis Henrik, și cei doi lachei și-au trântit imediat un 
rânjet pe mutre. Sigur nu vă trebuie și suzete? Și poate 
scutece, ca să nu faceţi pipi în chiloței? 

Alte rânjete. 

- Dă-mi de știre când ai terminat, și poate o să 
începem să vorbim despre ceea ce ne-a adus aici, a 
zis Theodor, având grijă să nu dea drumul mâinii 
Alexandrei. 

- Ceea ce ne-a adus aici, a repetat Henrik. Hmm... 
E o întrebare bună. Vrei să ştii? Vrei să ştii de ce sun- 
tem aici, în loc să stăm acasă să ne uităm la filme 
pornografice? Din pricină că ești așa de al naibii de 
proastă, că te-ai dus acasă cu telefonul deschis. 

- A, deci noi am îmbulinat-o? Voi sunteţi cei care 
ați silit un om nevinovat să stea într-un cărucior de 

supermarket ca să-i puteți da brânci pe autostradă. 
Al dracului de revoltător. 

Fața lui Henrik s-a luminat într-un zâmbet până 
la urechi și a început să râdă. 

-Nu ştiu dacă îți poți da seama din clip, dar uite cum 
arăta când a priceput ce se petrece. Henrik și-a holbat 
ochii și a căscat gura, apoi şi-a plesnit palmele de cele 
ale amicilor. Și apoi doar zbang! Al dracului de mişto. 

- Eşti dus rău cu pluta. Ştii asta, nu? Sau te depă- 
şește? Câţi oameni ai omorât? 

- Nici unul. Henrik l-a privit ţintă pe Theodor. 
Aş zice că sunt mai degrabă libărci sau șobolani. Și, 
cu toate că nimeni n-ar recunoaşte cu voce tare, bag 
mâna-n foc că mulți oameni sunt de acord cu mine și 
gândesc că e grozav că a apărut în sfârșit cineva care 
face curăţenie. Ştii, ca atunci când scapi în sfârșit de 
păduchii lați. Cine mama naibii n-ar vrea asta? Habar 
n-ai cum duhnesc. Ca o afurisită de țeavă de scurgere 
plină de rahat. Îți vine să verşi. Da, cu siguranță tre- 
buie să purtăm măști de gaze data viitoare. Nu credeţi? 

Ceilalți doi au rânjit și au dat din cap. 

-N-o să mai fie o dată viitoare, a zis Theodor. S-a 
terminat. 

- Ce mama dracului te face să zici asta? Ai de gând 
să ne pârăști lu’ tăticu'? 

-Dacă mai aud de boschetari vătămați, exact asta o 
să fac. S-a ridicat, și Alexandra l-a urmat. Și încă ceva: 
Dacă tu, sau Beavis și Butthead, doar te uiţi spre noi, 
n-o să stau nici o clipă pe gânduri. 

-Şi cum rămâne cu porumbița? Ce plănuiești să 
faci cu ea? 

- Ea a fost cea care ținea telefonul și filma. E destul 
de rău, dar e pregătită să-și primească pedeapsa. 

-Ce drăguţ! Henrik a aplaudat. Aproape că mi-au 
dat lacrimile. Trebuie doar să întreb, din pură curiozi- 
tate. Cum poți fi sigur că tot ce a făcut a fost să filmeze? 

Theodor a regretat chiar în clipa în care s-a răsucit 
să o privească. 

- Vai, ia te uită, asta nu i-a dat lui prin cap. Henrik 
s-a ridicat. Dar, ca să ne distrăm, hai să zicem că ea 
spune adevărul. Ce te face să crezi că poliția o s-o pri- 
vească tot cu ochi de îndrăgostit? Purtăm întotdeauna 
măști, aşa că va fi cuvântul tău împotriva cuvântului 
nostru. Că tot veni vorba, cine poate spune că n-ai fost 
și tu acolo? A pășit în față și l-a împuns pe Theodor 
în piept cu arătătorul. În ce mă priveşte, eu n-am fost 
aseară în Danemarca, eram la cinematograf, vedeam 
Răzbunătorii. A scos din buzunar un bilet rupt și l-a 
ridicat în fața lui Theodor. Și, având în vedere raha- 
turile în care ai fost băgat, e mai credibil că tu ești în 
spatele tuturor chestiilor ăstora scârboase decât oricine 
altcineva din această încăpere. Lucru de care poliția 
daneză probabil că este deja conștientă. 

Theodor ar fi vrut să dea un răspuns isteţ, care să 
doboare argumentul lui Henrik şi să dovedească că 
n-are de ce să-și facă griji. Dar nu putea. 

- Şi, Alexandra, a continuat Henrik. Chiar că nu-i 
treaba mea, dar se pare că nu mai ai lănțişorul ăla 
drăgălaş. Sper că nu l-ai pierdut pe undeva. Domnul 
ăsta de aici ar fi foarte trist, din cât îl cunosc. Hai să 
ținem pumnii să nu fie pe undeva, pe autostradă. Vreau 
să zic, cine ştie la ce concluzii ar putea să ajungă poliția 
dacă găsește pe el amprentele tale? 

Henrik avea dreptate. Oricât de greu i-ar fi fost să 
recunoască, Theodor știa că ticălosul ăla descreierat 
avea dreptate. 

Descoperirea că nu au de-a face cu un singur făp- 
taş cu mai multe chipuri, ci cu doi, un bărbat şi o 
femeie, a făcut întreaga echipă să se dezumfle. Faptul 
că mai exista o persoană, încă în libertate, și cu atâta 
sânge-rece încât putea să vină la închisoare dându-se 
drept Dina Dee şi să indice altă persoană din grup, 
le-a tăiat aripile și Fabian nu putea decât să lase seara 
liberă promisă de Astrid să rămână așa. 

Fabian era șocat. Și-a dat seama de asta când, în 
drum spre casă, s-a abătut pe la Ica Kurir ca să ia ingre- 
diente pentru o cină cu tacos și s-a pomenit că bântuie 
prin magazin fără să aibă habar de ce anume are nevoie. 

Când a ajuns acasă cu sacoșa cu alimente în mână, 
a fost surprins să vadă că mirosea deja a mâncare 
gătită, iar din combina stereo se auzea Metals al lui 
Feist. „Bittersweet Melodies“ a început chiar când 
închidea ușa. 

- Bună. Sonja i-a zâmbit. Sincronizare perfectă. 
Cina e gata. 

A deschis cuptorul, a scos vasul cu lasagna aburind 
şi l-a pus în mijlocul mesei. 

Nimeni nu făcea lasagna ca Sonja. Avea amestecul 
ei secret de mirodenii, și el nu-și mai amintea când 

adulmecase ultima oară acea aromă aparte, care îl 
ducea înapoi în altă viață, când erau cu adevărat o 
echipă. Pe atunci cinau întotdeauna împreună, râzând 
și împărtăşindu-și problemele la un șir nesfârșit de 
pahare de vin. 

- Bună, i-a răspuns, în vreme ce încerca să-și dea 
seama ce se întâmplă. Ea nu mai dăduse pe acasă de 
sâmbătă, și deodată iat-o în bucătărie în plin avânt și 
făcuse lasagna pentru prima dată după câțiva ani. 
Credeam că ești acasă la tipul ăla, Alex White. 

Era clar că se petrecea ceva. 

- Am fost, dar nu în felul în care crezi tu. El a fost 
plecat la Los Angeles și am lucrat aproape zi şi noapte. 
Uite, aproape că am terminat. I-a arătat o fotografie de 
pe telefon, o cutie de lemn dreptunghiulară de aproape 
doi metri care stătea pe câteva suporturi în mijlocul 
galeriei mari din casa lui White. Acum nu mai trebuie 
decât să fie finisată și atârnată. Nu e frumoasă? 

Fabian a încuviințat din cap. Nu putea decât să 
fie de acord. Era cu adevărat impresionantă, atât 
ca dimensiuni, cât și ca formă, și se deosebea de tot ce 
mai făcuse ea înainte. Mai mult, o terminase într-un 
timp record, ca şi cum ar fi spart în sfârşit codul pro- 
priei creativități. Poate că de aceea era într-o dispoziție 
atât de bună. 

-Am avut, de asemenea, timp să mă gândesc, a 
continuat ea, luându-și înapoi telefonul. Du-te să le 
spui copiilor să vină la masă. 

Fabian a încuviințat din nou și și-a scos telefonul să 
le trimită câte un SMS, dar apoi a hotărât să urce să-i 
vadă. Ceea ce voia cu adevărat era s-o întrebe pe Sonja 
dacă se gândise la relaţia lor și, dacă da, ce hotărâse. 
Dacă îl mai voia, sau se terminase totul. 

Pe când urca, s-a întâlnit cu Matilda, care era atât 
de machiată, încât ai fi zis că se duce la Copenhaga 
să stea la un colț pe Istengade. S-a întors după ea să 
spună ceva, dar se auzea deja tropăitul ei la parter, în 
drum spre bucătărie. 

Pe ușa lui Theodor se revărsa muzică apocaliptică, 
chestii pe care le asculta întotdeauna când era în pasa 
cea mai proastă. Aşa cum se aştepta, era culcat pe pat, 
cu ochii ațintiți în tavan. 

- Theodor, e gata cina. 

- Nu mi-e foame. 

Fabian s-a dus la combină și a dat muzica mai încet. 

- S-a întâmplat ceva? 

- Nu, doar că nu-mi e prea foame. 

- Sigur? 

- Da, ai vreo problemă cu asta? 

- Nu știu. Fabian s-a aşezat pe marginea patului. 
Ar trebui? 

Theodor și-a dat ochii peste cap și nu s-a străduit 
deloc să ascundă faptul că ar fi datorice să aibă alt tată. 

- Ascultă, a continuat Fabian. Îmi dau seama că 
ceva nu e în ordine. Şi, bine, nu vrei să vorbeşti despre 
asta. Dumnezeu ştie că nici eu nu voiam niciodată 
să vorbesc cu părinții mei. Dar, ca să știi, poți întot- 
deauna să vii la... 

- Hei, voi de sus! Unde sunteţi? a strigat Sonja de 
la parter. 

- Hei... Ai putea cel puțin să stai cu noi. Haide. 

Lasagna era la fel de bună cum își amintea, și vinul 
italian pe care îl cumpărase Sonja a făcut ca ultimele 
descoperiri din anchetă să pară și mai îndepărtate. 
Până şi Theodor a mâncat un pic, cu toate că era mai 
palid ca oricând și, în cea mai mare parte a timpului, 
n-a făcut altceva decât să se uite la farfurie. 

- Theo, ce-i cu tine? a zis Sonja după o vreme. S-a 
întâmplat ceva? 

- Rahat, nu mă mai pisălogi. Sunt bine. 

- Ai grijă cum vorbeşti. 

Fabian a ridicat un deget amenințător. 

- Are probleme cu fetele, a zis Matilda, cu gura plină. 
E așa de evident. 

-Ce naiba ştii tu despre asta? a zis Theodor. 

-Eu și Esmaralda am vorbit ieri cu Greta și a zis că 
te-ai certat cu prietena ta. 

Theodor s-a ridicat atât de brusc, încât a răsturnat 
scaunul. 

-Nu ştii dracului nimic, e bine? N-ai dracului nici 
o idee despre nimic. 

- Theo! a zis Sonja. L-ai auzit pe tata? Nu vorbim 
aşa unul cu altul în casa asta. 

- Da, și de-aia am să-mi ţin gura de acum încolo. 

Theodor a dispărut pe scară și curând au auzit din 
nou bubuitul muzicii lui. 

- Ce-i cu el? Sonja a clătinat din cap. Nu pricep 
nimic. Mai deunăzi era așa de vesel. 

- Asta era când era fericit în dragoste, a zis Matilda, 
terminându-și paharul cu lapte. 

-Şi cum e acum? l-a trecut dragostea? 

Matilda a ridicat din umeri. 

- Nu ştiu. Pot s-o întreb pe Greta, dacă vrei. 

- Cine e? Stafia despre care tot vorbeşti? a zis Fabian. 

- Noi nu le zicem stafii. Sunt duhuri. 

- Bine, dar nu-mi place că faci lucruri din astea şi 
cred că ar trebui să încetezi. 

- De ce? Oricum nu crezi în ele. 

- Nu, dar aș prefera să încetezi. 

- Sunt de acord cu tata, a zis Sonja, turnându-și 
încă un pahar de vin. 

- Oh, ia te uită, dintr-odată voi doi sunteți de acord 
cu toate. V-aţi îndrăgostit iar sau așa ceva? 

- Să nu vorbeşti așa cu mama ta. E valabil și pentru 
tine la fel de mult ca pentru Theodor, a zis el, cobo- 
rându-și degetul amenințător care era inutil. În plus, 
aş vrea să ştiu de ce te-ai machiat așa de tare. 

- Ce, acum o să te plângi și de asta? 

- Matilda, ai treisprezece ani. 

- Şi ce-i cu asta? Sunt pe cale să devin femeie, dacă 
n-ai observat încă. 

- Sigur, dar eu, unul, încă nu sunt pregătit să fiu 
bunic. Așadar, ce-ar fi... 

- Nu-ţi face griji. Ştiu cum să mă protejez, i-a tăiat 
vorba Matilda. 

A plecat de la masă fără să mulțumească sau să-și 
ducă farfuria la spălat. 

Fabian n-a dat drumul aerului din plămâni decât 
după ce ușa ei s-a închis cu un bubuit care a răzbătut 
prin muzica lui Theodor. A clătinat din cap. 

-Ce plăcut! A ridicat paharul spre Sonja ca să cioc- 
nească. Şi eu, care speram că o să fie mai ușor cu ea. 

-Cine nu spera? a zis Sonja, ridicându-și paharul. 

-Nu mult mai ușor, doar destul ca să-mi pot ține 
capul la suprafața apei. Cer prea mult? A sorbit din vin 
şi a văzut că Sonja râde și clatină din cap compătimi- 
toare. Pentru prima oară după multă vreme, simțea că 
sunt de aceeași parte. Ziceai că ai avut timp de gândire. 

Sonja a încuviinţat și a turnat vin în amândouă 
paharele. 

- Da, cred că a fost minunat să petrec un timp 
singură în aceste ultime zile, să iau un pic de distanță. 

- Asta e întotdeauna o idee bună. 

Fabian s-a ridicat să mai aducă o sticlă de vin. 

- Vreau să-ți cer scuze că m-am purtat aşa de urât 
vineri. 

- Să nu mai vorbim de asta, a zis el, scoțând dopul. 
Presupun că nu merit ceva mai bun. 

- Ba nu, cu siguranță meriți ceva mai bun. Și chiar 
despre asta voiam să vorbesc. L-a privit în ochi și el s-a 
aşezat la loc, cu sticla în mână, întrebându-se încotro 
se îndrepta discuţia. Fabian, cred că ar fi cel mai bine 
să ne despărțim cu adevărat. 

Lui Jeanette Dawn nu-i plăceau spitalele. Era ceva 
legat de halatele albe, coridoarele lungi și acel miros 
aparte care părea un amestec de moarte şi agenţi de 
curățare mult prea puternici. O făcea să-i vină să se 
întoarcă la ușă și să plece de acolo. 

Ultima naștere fusese cumplită. Sune era într-o po- 
ziție proastă, cu faţa în sus, și nu venise pe lume decât 
după patruzeci și opt de ore rupte din iad de țipete 
și sforțări. Până la urmă, ea pierduse atât de mult 
sânge, încât trebuie să fi arătat ca o reluare după 
Copilul lui Rosemary. A fost cu adevărat o minune că 
a scăpat cu viaţă. 

Şi acum era din nou aici. Desigur, de data asta, ea 
şi băieții aveau camera lor cu baie. Dar pe tavan erau 
aceleași lumini fluorescente care-ţi tăiau orice chef 
şi aceleași halate albe care se tot perindau pe acolo. 

Jeanette nu înțelegea de ce nu făcuseră camerele 
un pic mai confortabile și nu-și dorea nimic mai 
mult decât să stea cu băieții la Grand Hotel, nu aici. 
Apartamentul cel mare era întotdeauna disponibil la 
mijlocul săptămânii. Dar nu, medicul-șef stăruise să 
mai rămână sub observație cel puțin trei zile. 

Numai după multă insistență a poliției s-a în- 
duplecat el s-o lase să se ducă la închisoare pentru 
identificarea din grup. A fost greu. Mult mai greu 
decât se aștepta. După aceea s-a simțit ca o cârpă de 
vase stoarsă. Voia să se culce și să nu mai aibă nici 
o răspundere. 

Spuneau că este încă în șoc. Ea nu simţea decât o 
uriașă oboseală care o măcina, așa cum te simți după 
o călătorie lungă, plină de amânări, zboruri ratate și 
săli de așteptare cu lumină orbitoare și o mulțime 
de scaune incomode. Era terminată și nici măcar nu 
ştia dacă va găsi în ea puterea să iasă din cadă și să 
se ducă în pat. 

Lucru ciudat, faptul că soțul ei a fost ucis n-o făcea 
să simtă mare lucru. Nu că nu l-ar fi iubit, îl iubea cu 
adevărat. Poate că au avut neînțelegerile lor, ca oricine, 
dar el era cea mai importantă persoană din viața ei. 

Însă nu mai exista şi Jeanette aproape că nu simțea 
nimic. 

Era o afirmație seacă, așa cum ai zice că n-o să ningă 
de Crăciun. Destul de dezamăgitor, dar nimic care să 
te entuziasmeze. Dacă acesta era șocul, cum o să se 
simtă după ce va fi trecut? Îşi dorea măcar să treacă? 

Sau era din cauză că medicamentul pe care îl lua 
din cinci în cinci minute era prea puternic? Doctorul 
zicea că o să amortizeze durerea. Însă părea că face să 
dispară totul. În afară de băieți. Cu ei era altfel. Încă 
mai simțea o împunsătură de neliniște când se gândea 
la ce s-ar fi putut întâmpla. 

Până acum ei n-aveau habar, dar Jeanette nu știa cât 
timp poate amâna să le spună. Cum îi spui unui copil 
că n-o să-l mai vadă niciodată pe tata? Că cineva i-a 
luat viața într-un fel atât de groaznic, cu atâta sânge 
rece? Era măcar cu putință? 

Băieţii erau în paturile lor, fiecare uitându-se la un 
film pe tabletă, cu căştile pe urechi. Îl auzea pe Viktor 
izbucnind în râs din când în când. Întotdeauna o făcea 
când se uita la Cursa nebunilor, cu toate că îl văzuse 
de nenumărate ori. 

Dar nu era decât un calm temporar, ştia. Indiferent 
cât de mult îi plăceau baia fierbinte și medicamentele, 
era doar o chestiune de timp până ca marea suferință 
să se rostogolească peste ei. 

Uşa camerei s-a deschis și a intrat o asistentă cu 
căruciorul ei. Şi Viktor, şi Sune au ridicat ochii de 
pe tablete. 

- Bună, cum te cheamă? a întrebat Viktor, sco- 
țându-și căștile. 

- Bună. Mă cheamă Jenny și o să fiu în salon toată 
noaptea. Voiam doar să văd ce faceţi și să fiu sigură 
că totul e în ordine. 

-Ai văzut Cursa nebunilor? 

- Nu, nu cred. E bun? 

Viktor a încuviințat din cap. 

-Ştii ceva? Unul dintre ei adoarme tot timpul. Poate 
să fugă şi deodată se opreşte și începe să sforăie. Și 
altul... Atârnă de o funie legată de un balon cu aer 
cald și pluteşte peste un câmp plin cu vaci și se tot 
lovește de ele. 

Viktor a izbucnit în râs. 

- Măi, măi, asta sună cu adevărat interesant, a zis 
asistenta, pe când umplea două pahare cu apă. 

- Cum te cheamă? 

Acum Sune și-a scos căştile. 

- Jenny, a repetat asistenta, apropiindu-se de pa- 
turile lor cu paharele. E vremea să vă luaţi doctoria. 

-Ai un câine? 

- Nu. 

I-a dat fiecăruia un păhărel cu lichid în el. 

- De ce nu? 

- Am alergie. Altfel probabil că aș avea o grămadă 
de animăluţe. 

- Şi tata e alergic, a zis Viktor. Dacă mănâncă alune 
se face roșu la față și varsă. 

- Poate că dacă nu mănânci câinele e în ordine? 
a zis Sune. 

- Sigur, poate că da, a râs asistenta. 

-Ştii ceva? Odată am vărsat când am mâncat ma- 
zăre, a zis Viktor. Super scârbos. 

- Asta nu pare deloc distractiv. Auziţi, e vremea să 
mergeţi la culcare. Așa că, dacă vreți să vă mai uitaţi 
la filme, ar trebui să o faceți acum. 

I-a ajutat să-și pună căștile, a dat volumul mai tare 
cu câteva gradațţii și s-a dus în baie. 

- Bună... Cum e? 

Jeanette era pe punctul să adoarmă când asistenta 
şi-a băgat capul pe ușă. Era prea obosită ca să răspundă 
şi a sperat că o mică aplecare a capului e destul ca să 
fie lăsată în pace. 

De-ar fi fost așa de simplu. 

- Mă cheamă Jenny, a continuat asistența zâmbă- 
reață și, în loc să plece, s-a dus la chiuvetă și a umplut 
un pahar cu apă. O să fiu în salon în schimbul de 
noapte. Dacă se întâmplă ceva, nu trebuie decât să 
apăsați pe butonul de alarmă, bine? 

Jeanette a dat iar din cap. 

- Bine. Mai rămâne medicamentul pentru noapte. 
Jenny s-a apropiat de cadă. Cred că e cel mai ușor dacă 
deschideţi gura și îl pun eu înăuntru. 

Jeanette nu pricepea de ce are nevoie de mai multe 
tranchilizante. N-o umpluseră deja până în gât cu chi- 
micale? Pe de altă parte, n-avea nimic împotriva ceţii 

lipsite de responsabilități în care plutea. Dacă ar fi fost 
după ea, ar fi ținut-o așa pentru totdeauna. A făcut ce 
i s-a spus și și-a dat seama imediat că medicamentul 
era mai puternic. Mult mai puternic. Dar, desigur, se 
presupunea că trebuie să țină toată noaptea, probabil 
de aceea era așa. 

Asistenta i-a zâmbit din nou, apoi s-a răsucit și 
a ieşit din baie fără o vorbă. Jeanette n-a reușit să 
se silească să-i pese. În ziua de azi oamenii erau ciu- 
daţi. Era ca şi cum toate regulile fuseseră abolite și 
nimeni nu se mai sinchisea. La fel ca bicicliștii. Nu-i 
plăcuseră niciodată bicicliştii. Ce credeau, că sunt 
stăpânii străzilor... ? 

De ce s-a întors? A uitat ceva? Și din nou zâmbetul 
ăla prefăcut. Ar fi putut să parieze că asistenta era 
biciclistă. Vedeai de la o poștă în ea biciclista. Dar de 
ce stătea pe marginea căzii? N-ar putea s-o lase în 
pace? Avea să-i ia tensiunea? De ce îi ridica brațul afară 
din apă? 

Însă asistenta n-avea treabă cu tensiunea lui Jeanette. 
Îi căuta vena cea mai mare de pe încheietură. De cum 
a găsit-o, a lăsat scalpelul să străpungă pielea și a făcut 
o tăietură destul de mare ca sângele să înceapă să curgă 
în apa care scotea aburi. 

Corpul lui Jeanette a tresărit de durere şi ea a bol- 
borosit ceva incoerent despre biciclişti, dar n-a avut 
puterea să se împotrivească atunci când asistenta i-a 
ridicat celălalt braţ și a făcut o tăietură asemănătoare. 
Apa a devenit rapid roz, iar Jeanette a închis ochii și s-a 
lăsat pe spate, ca și cum pe undeva, pe sub toate acele 
tranchilizante, își dăduse seama că n-are rost să lupte. 

În cealaltă încăpere, băieții dormeau deja și asis- 
tenta a putut, fără grabă, să le ia căștile, să le închidă 
tabletele și să-i învelească bine, după care a plecat. 

Pe când intra în sala de şedinţe, mintea lui Fabian 
era încă în urmă, în locuința din șirul de case de pe 
Pâlsjâgatan, încercând să prelucreze vestea că Sonja 
voia să divorțeze. Nu era chiar atât de surprinzător. 
Privind înapoi, ultimii patru sau cinci ani au fost un 
lung drum drept care ducea exact la această răscruce. 

Şi totuși, nu putea să-i intre în cap de-a binelea. 
Cumva, încă părea că e vorba despre alți oameni, nu 
despre ei. La urma urmei, juraseră în fața rudelor și 
a prietenilor că, orice s-ar întâmpla, ei doi vor fi o 
echipă. Că pot să treacă prin orice, oricât de greu sau 
de dureros ar fi. Desigur, și el se gândise să ceară di- 
vorțul, și nu numai o dată. Dar niciodată nu păruse 
o alternativă posibilă. 

Klippan și Irene reorganizau toate însemnările și 
fotografiile de pe table. Au fost puse fotografii noi, 
din temnița pentru sex ascunsă în subsolul lui Halen 
şi mormântul anonim din curtea din spate a casei 
lui. O fotografie a făptașei când s-a prefăcut că este 
Dina Dee fusese așezată sub colecția de fotografii ale 
făptaşului în diferite deghizări. 

Noua lor tactică era să plaseze totul pe un mare 
desfăşșurător, pe care să marcheze fiecare eveniment 

important. De la moartea lui Jeanette Dawn, în seara 
trecută, până la cea a lui Chris Dawn, de la falsul înec 
al lui Peter Brise, săptămâna trecută, până la moartea 
lui Brise, cu două luni în urmă și aşa mai departe, 
până la moartea lui Halen, cu optsprezece luni înainte. 

Fabian a încercat să asimileze toate informaţiile, 
toate victimele așezate pe o linie. Făptașa care tocmai 
le omorâse singurul martor și părea să fie la fel de 
îngrozitor de iscusită la jucarea unui rol ca bărbatul 
cu care se înhăitase. Nu izbutea. 

Cum rămâne cu copiii? a întrebat el, trudindu-se 
să formuleze fraze. Se presupune că noi trebuie să... de 
dragul lui Theo. 

Fabian, a răspuns Sonja, fără să i se schimbe expre- 
sia. În câteva săptămâni vor fi doi ani, şi mi-e greu să 
cred că el se simte mai bine doar pentru că noi încă mai 
trăim în această minciună. 

Îşi amintea fiecare cuvânt ca și cum ar fi fost dăltuit 
în piatră. Aşadar, asta rămăsese din jurământul lor. O 
minciună. O perdea subțire care despărțea încercarea 
lor ratată de a păstra lucrurile plăcute și pline de iubire 
de abisul negru ca smoala din partea cealaltă. 

- Hei! Eşti treaz? 

Fabian și-a dat seama că Klippan stă în faţa sa și 
îşi flutură mâna. 

- Scuze, eu... Ce ai spus? 

- Ai vreo veste de la Tutu? 

Fabian a făcut semn că nu. Încercase să dea de ea în 
drum spre secție, și pe telefonul de acasă, și pe mobil. 

- Am sunat toată dimineaţa și tocmai am vorbit 
cu Flătan, care încerca și el să dea de ea, a continuat 
Klippan. Apropo, a terminat autopsia lui Hugo. 


- Şi? 

- Ştii cum poate fi el. N-o să-i spună decât lui Tutu. 
Dar, din cât am priceput, nu încape îndoială că Hugo 
s-a sinucis, în cazul în care i-ar fi venit cuiva alte idei. 

Sinucidere... Fabian s-a gândit la acest cuvânt. Con- 
cluzia îi aparținea lui Flătan, care își făcuse o emblemă 
din faptul că nu greșeşte niciodată. Dar greșise cu 
moartea lui Halen. Cât de mare era riscul să greșească 
din nou? 

- A auzit cineva când o să fie înmormântarea? a în- 
trebat, încercând să iasă din fundătură. Ceilalți au făcut 
semn că nu. Atunci propun să începem fără Astrid. 

- Bine, a zis Irene. Uite ce am găsit eu și Klippan. 
Molander e în acest moment la spital căutând peste 
tot probe. 

- Pe care probabil că n-o să le găsească, de vreme 
ce doamna noastră făptașă, sau cum o mai trebui să-i 
zicem, pare să fie cel puţin la fel de bine pregătită și 
de vicleană ca tipul nostru, a zis Klippan. 

- Teoretic, există o şansă ca moartea lui Jeanette 
Dawn să fie declarată sinucidere. 

- Asta depinde de ce o să ne spună cei doi băieți 
când o să reușim să vorbim cu ei. Nu-i exclus ca ei să 
f văzut ceva și să ne dea o descriere. 

- V-aţi uitat la casetele de supraveghere? 

-Ar trebui să le primim în cursul zilei de azi. Dar 
şansele noastre de a găsi ceva acolo sunt minime. 
Ăştia doi. Irene s-a dus la tablă și a arătat fotografiile 
făptașilor. Știu exact ce fac şi cum să se asigure că 
n-avem nici un fir pe care să-l urmăm. 

- Uitaţi-vă la bărbat, a continuat Klippan. L-am re- 
ținut deja de două zile, dar tot nu suntem mai aproape 
de identificarea lui. Faţa, amprentele, radiografiile 
dentare, tot ce vreți. Nimic nu este înregistrat pe un- 
deva. E ca și cum el n-ar exista. 

- Bănuim că acelaşi lucru e valabil și pentru ea, a zis 
Irene. Așa că, în loc să ne concentrăm toate eforturile 
ca să o găsim în această ultimă zi, ar trebui să privim 
înapoi în timp. S-a răsucit spre desfășurătorul care 
se întindea de-a curmezişul tablei. Înapoi până acolo 
unde a început totul. Când, să sperăm, nu erau așa 
de iscusiți la acoperirea urmelor. 

Fabian a încuviințat. 

- Bine, să vedem la ce ne pot duce astea, a zis, apro- 
piindu-se de fotografiile cadavrelor dezgropate recent. 

Numărătoarea ajunsese la șase. Şapte, dacă puneai 
la socoteală și ciobănescul. 

Dezgropaseră două femei și un bărbat din curtea 
lui Halen. Trei oameni care, la suprafață, nu păreau să 
aibă vreo legătură între ei, dar au avut aceeași soartă 
din cauza a ceea ce văzuseră, la fel ca Soni Wikholm, 
Per Krans şi Gunnar Frelin din mormântul aflat pe 
terenul lui Dawn. 

- Are vreunul dintre ei un act de identitate? 

- Nu, dar, așa cum bănuiai, aceasta pare să fie Diana 
Davidsson. Klippan a pus degetul pe fotografia fetei cu 
haine colorate și codițe rasta lungi. Şi-a pierdut întreaga 
familie într-un tsunami din 2004 şi de atunci pare 
să se fi desprins de lume. Cu alte cuvinte, identitatea 
perfectă pe care s-o furi, dacă îţi cauţi o acoperire. 

-A zis Flătan ceva despre momentul morţii? 

- Nu cred că s-a apucat încă de ea. Dar bănuiesc că 
mormântul a fost săpat acum un an și jumătate. Lucru 
destul de surprinzător, deoarece n-au folosit identitatea 
ei decât recent, în legătură cu Chris Dawn. Dar să trecem 
la această femeie, deoarece Flătan a terminat deja cu ea. 
Klippan a pus degetul pe femeia roșcată în costum de 
jogging, căreia îi lipsea un picior. O cheamă Marianne 
Wester și a dispărut pe când alerga, pe 23 noiembrie 2010. 


418 | STEFAN AHNHEM 


Dar, cel mai interesant, ascultați aici: A lucrat ca ban- 
cher personal la SE-Banken din Höganäs, adică aceeași 
agenţie ca aceea folosită de Johan Halen. 

Aşadar, asta este legătura, și-a zis Fabian. Ca ban- 
cher personal al lui Halen, trebuie să-și fi dat seama că 
ceva nu-i în regulă. Poate că a descoperit că persoana 
de pe noul permis de conducere nu e Halen și a spus-o 
în gura mare. Și, ca să nu facă aceeași greșeală ca Peter 
Brise, făptașii au început să schimbe agențiile. 

-Avea familie? 

- Soţ şi fiică, a zis Irene. Căutarea ei disperată a fost 
în toate ziarele. Ar trebui să luăm legătura cu ei și să 
le spunem. 

- Oare? Nu-i treaba poliției din Höganäs? La urma 
urmei, ei au fost însărcinaţi cu ancheta. 

- Aş vrea să-i întâlnesc, a zis Fabian. Poate că dețin 
câteva piese care se potrivesc în puzzle-ul nostru. 

Irene a încuviințat din cap și a făcut o însemnare 
în carnet. 

- Suntem gata să trecem mai departe? a zis Klippan, 
așteptând ca Fabian să încuviinţeze înainte să pună 
degetul pe cele două victime femei. Acum, sunt departe 
de a fi expert, dar aș zice că acestea par să fie în același 
stadiu de descompunere. Ce credeți? 

Fabian s-a uitat mai bine şi a încuviințat. 

- Însă acest tip. Klippan a arătat spre bărbat, care 
purta pantaloni de catifea cafenie, cămașă și haină. 
Pare să fi murit cu cel puţin șase luni mai devreme. 

Klippan avea dreptate. Din mâna dreaptă, care ieșea 
din mâneca hainei, lipsea nu doar degetul inelar, ci 
și porțiuni mari de piele. La fel și cu craniul cu păr 

rar şi unele părți din față, unde viermii reușiseră să 
roadă în câteva locuri până la os. 

- Ce vreau să zic e că, într-un fel sau altul, e diferit 
de celelalte două. 

- Vrei să zici, în afară de faptul că e mort de mai 
mult timp. 

Klippan a încuviinţat. 

- La fel ca Soni Wikholm, cea care distribuia presa, 
a fost pus în doi saci pentru cadavre, așa că poate că 
e la fel şi cu el. 

- La fel cu ce? 

Klippan a oftat. 

- Soni Wikholm n-avea nimic de-a face cu Chris 
Dawn, dar am găsit-o pe terenul lui. Și poate că nu se 
află în mormântul de la Halen pentru că terminaseră 
deja de umplut groapa și plecau când a dat ea peste ei. 

- Aşa că au ținut-o într-un sac dublu până ce au 
putut să sape alt mormânt, a zis Fabian, care începea 
să priceapă la ce se gândea Klippan. Și crezi că acest 
bărbat n-are nimic de-a face cu Johan Halen, ci cu 
altă victimă? 

Klippan a încuviințat. 

- Dar, cum ziceam, nu-i decât o teorie. 

Fabian era de acord cu Klippan. 

-Cât de aproape suntem de o identificare? 

- Nu mai departe decât presupunerea că acesta tre- 
buie să fie degetul lui. 

Klippan a arătat la un prim-plan în care apărea 
degetul tăiat cu inelul lui de aur cu sigiliu. 

- Unde este inelul? a întrebat Fabian. 

- La Molander. Dar sunt sigur că încă n-a avut timp 
să se uite la el, din cauza crimei de aseară. 

Fabian s-a aplecat și s-a uitat mai bine la inelul cu 
sigiliu murdar și a văzut că era un fel de emblemă de 

familie, un blazon cu doi lei ridicați pe picioarele din 
spate, cu fălcile căscate, de amândouă părțile unui 
scut împărțit în două, care avea pe o parte coarne de 
cerb și pe cealaltă o sabie. 


76 


Dunja a lăsat stropii calzi ai dușului să-i spele ulti- 
mele urme de somn din ochi și balsamul din păr, 
căruia îi lăsase timp să acționeze. În sfârşit, se simţea 
odihnită. În seara trecută se prăbușise în pat la nouă 
şi jumătate. N-avusese nici măcar puterea să deschidă 
una dintre noile pungi de Djungelvrăl pe care le cum- 
părase înainte s-o doboare somnul. 

A avut parte de douăsprezece ore de somn atât de 
adânc și de vindecător, încât pe moment simţea că este 
dovada vie că e posibil să compensezi orele de somn 
pierdute. A avut chiar puterea să-și depileze picioarele 
şi să-și penseze sprâncenele înainte să se întoarcă în 
dormitor, unde şi-a pus lenjerie intimă curată și a hotă- 
rât să schimbe așternutul, cu toate că era unul dintre 
lucrurile care îi plăceau cel mai puţin. 

Magnus avea să ajungă peste o jumătate de oră și, 
împreună, aveau să cerceteze numele pe care SS-istul 
de recepționer de la secția de poliție din Helsingborg îi 
ajutase să le găsească. Desigur, de cum a plecat Fabian 
s-a apucat iar să le pună bețe în roate, folosindu-și 
toată energia ca să le explice de ce nu poate să le dea 
ceea ce le trebuie. 


422 | STEFAN AHNHEM 


Dacă n-ar fi fost Magnus, situația probabil că ar fi 
scăpat de sub control. 

Cu calmul lui obișnuit, Magnus i-a rugat pe Dunja 
şi pe căpățânos s-o lase mai moale și, spre marea ei mi- 
rare, a reușit. S-a dovedit că e foarte simplu, doar să ia 
legătura cu registrul național de la Administraţia Fis- 
cală Suedeză şi să le ceară să caute informaţiile. 

Da, Magnus a surprins-o, cu siguranță, şi s-a dove- 
dit de mult mai mult ajutor decât crezuse ea. Nu numai 
că i-a rămas alături prin toate încercările, dar avea 
talente sociale de care ea ducea mare lipsă. În vreme 
ce Dunja, nu se ştie de ce, ajungea adesea la ceartă, 
Magnus evita capcanele și mergea înainte nevătămat. 

Mulțumită lui, acum aveau atât numele, cât și codu- 
rile numerice personale ale tuturor celor care locuiau 
în zona delimitată de Fareed ca poziție a telefonului. 
Aveau de-a face cu o sută douăzeci și opt de persoane, 
în vreo cincizeci de case. După ce i-au șters de pe listă 
pe cei care aveau mai puțin de unsprezece și mai mult 
de douăzeci și nouă de ani, au rămas treizeci și trei. 
Nouăsprezece bărbaţi, paisprezece femei. 

Theodor Risk nu se număra printre ei, întrucât casa 
lui Fabian era puţin în afara zonei, și nu era pe listă 
nici un alt Theodor. Desigur, puteau să existe mii de 
motive pentru numele gravat pe lănțișorul pe care 
îl găsise pe autostradă. Însă, dacă nu apărea curând 
alt candidat posibil, nu mai avea de ales, trebuia să-l 
contacteze din nou pe Fabian. 

Poate chiar va trebui să meargă până acolo încât 
să-i ceară să-și amprenteze propriul fiu. 

Cu cincisprezece minute înainte de ora stabilită, 
interfonul s-a dezlănțuit de parcă era o chestiune de 
viață şi de moarte și, de îndată ce a turnat apă clocotită 
în ceainic, s-a dus în hol să-i dea drumul în clădire 

lui Magnus. N-a avut decât timpul să-și tragă pe ea 
o pereche de blugi și un pulover până să sune la ușă. 

-Ai venit mai devreme, a zis, pe când descuia ușa și o 
deschidea. Dar nu era Magnus, ci Fareed Cherukuri de 
la TDC. Ăăă... Bună... Tu erai? a zis, în vreme ce căuta 
de zor o explicaţie. 

- Da, doar dacă nu cunoști alt indian de la TDC, a 
zis Fareed, încrucișându-și braţele, cu un zâmbet pre- 
făcut, ca şi cum ar fi aşteptat ceva de la ea. 

Dunja nu pricepea ce se întâmplă, dar cu siguranță 
nu-i plăcea felul în care o privea el de sus, cu toate că 
era cu două capete mai scund. 

- Uite ce-i, îmi pare rău, dar sunt cam ocupată... 

- Ocupată să-mi găseşti o slujbă, sper. 

- Pardon? 

-Ai promis că-mi găsești o slujbă dacă te ajut, și am 
făcut-o. Ţi-ai uitat deja promisiunea? a zis el, arătând, 
dacă se putea, și mai arogant decât de obicei. 

- Intră, a zis ea în cele din urmă, fără să aibă habar 
ce va face mai departe. 

Fareed a intrat în hol și ea a închis ușa în urma lui. 

- Vrei o cană de ceai? 

- Pentru că sunt indian? 

- Cum? 

- De aceea presupui că vreau ceai? Pentru că sunt 
din India? Ştii câți oameni sunt în India? 

Dunja a făcut semn cu capul că nu. Era aproape 
zece şi jumătate, dar tot era mult prea devreme pentru 
aşa ceva. 

- Un miliard două sute de milioane. Chiar crezi că 
toți au exact aceleași gusturi? 

- Nu, a zis ea, începând deja să se simtă obosită. 

- Păi, bine. Ce-ar fi să presupun eu că vrei sos remou- 
lade peste orice numai pentru că ești din Danemarca? 

- Sos remoulade? 

- Exact, vezi şi tu cum e. Aşadar, eşti rasistă. Dar, ia- 
răşi, nu ești decât o daneză, probabil că nu știi altceva. 

- Ce mama naibii vrea să însemne asta? 

-Toată lumea ştie că danezii sunt rasiști. 

-Şi cum e această afirmație? 

- Nu rasistă, în orice caz, a zis indianul, clătinând din 
cap. Sunteţi o națiune, nu o rasă. 

Dunja a oftat. N-o mai putea ține așa. 

- În fine. Nu voiam să zic decât că eu o să beau un 
ceai și mă întrebam dacă vrei și tu. Îmi pare rău dacă ai 
luat-o ca un atac rasist. Pot să-ți fac o cafea, doar dacă 
nu preferi coca-cola sau un pahar de suc. Sau poate un 
pic de lapte. Şi mai este și apă, carbogazoasă şi plată. 

- Nu, mulțumesc, ceai e foarte bine. 

- Bine, a zis Dunja, mușcându-și limba pe când 
mergea spre bucătărie. Du-te în living, vin imediat. 

Cu ceainicul într-o mână și două cești în cealaltă, 
Dunja a intrat în living, unde Fareed se aşezase pe 
canapea. 

- Auzi, slujba pe care susţii că ţi-am promis-o. A pus 
ceștile pe măsuţă și a început să le umple. Eu îmi amin- 
tesc mai degrabă că am promis să țin ochii deschişi și 
să pun o vorbă bună. Chestia e că nu știu nici măcar 
dacă eu o să mai am o slujbă când asta... 

- Ce-i aia? 

Fareed a arătat o foaie printată de pe masă, lângă 
bolul cu Djungelvrăl. 

- Sunt numele tuturor care locuiesc în zona pe care 
ai triangulat-o ieri. 

- Ce aveai de gând să faci cu ele? 

-Să le verific. A ridicat din umeri și a sorbit din 
cafea. Să văd dacă găsesc ceva suspect. 

- Sunt atât de mulți. Fareed a ridicat lista și s-a uitat 
peste ea, în vreme ce lua trei Djungelvrâăl și le băga în 
gură, doar ca să le scuipe imediat, de parcă ar fi fost 
otravă. Oh, ce scârbos! 

- Nu între unsprezece și douăzeci şi nouă de ani, a 
zis Dunja, care aproape că nu reușea să-și înăbușească 
râsul. Sunt doar treizeci şi trei de acest fel. 

-Aş începe cu Facebook. Fareed a scos din buzu- 
narul interior o tabletă mică, cu tastatură care putea 
fi conectată. Fireşte, Facebook e mai degrabă ca pălă- 
vrăgeala la o cafea pentru pensionari decât un centru 
pentru tineret, dar cei mai mulți oameni au cont. 
În plus, e mai uşor de spart decât rețeaua Tor. Dar 
probabil că n-o să ai nevoie să mergi atât de departe. 
Cei mai mulți oameni de acea vârstă nu se sfiesc să-și 
pună totul pe tavă la îndemâna oricui, a continuat 
el, tastând deja primul nume în fereastra de căutare. 
După asta ar trebui să încercăm blogurile și Instagram. 

-Stai o secundă. Dunja a lăsat jos ceaşca de ceai. 
N-ai plecat de la TDC, nu? 

- Mi-ai spus că-mi găseşti o slujbă. 

- Da, dar, vreau să zic, nu poți, pur și simplu... Tipul 
ăsta chiar că era culmea. Ce naiba te-ai așteptat să 
se întâmple? Crezi că pot să scot din pălărie o nouă 
slujbă, ca... 

- Voi, danezii, n-aveţi deloc simțul umorului. Fareed 
a clătinat din cap. A fost o glumă. Schimbul meu nu 
începe decât după-amiază. Hai, să ne punem pe treabă. 

Dunja s-a pomenit că încuviințează, cu toate că nu 
era prea sigură de ce. După cinci minute, îşi intrase 
în ritm și se minuna cât de multe lucruri pot să afle 
fără să le trebuiască nici o parolă. Așa cum spusese 
Fareed, era ca şi cum cei mai mulți dintre ei voiau ca 
întreaga lume să intre și să se uite la viețile lor. 

Împreună, au șters de pe listă nume după nume 
şi, cu toate că era o modalitate complet arbitrară de 
lucru, ea i-a împărțit în două grupuri: complet neinte- 
resanţi şi posibili. Până acum, cei mai mulţi au ajuns 
în complet neinteresanţi. 

Dar după șaptesprezece minute au ajuns la una 
dintre cele mai mari case din cartier și și-a amintit că 
a stat în fața ei şi a sunat, având senzaţia că ceva nu e 
în ordine. Poate că s-a înşelat, dar când s-a uitat prin 
ușile dinspre curtea interioară i s-a părut că înăuntru 
se mișcă ceva. Desigur, ar fi putut să fie o pisică, sau 
poate un robot aspirator Roomba, însă n-avea de gând 
s-o ignore și să caute mai departe pe listă. 

Din pagina de Facebook pe jumătate publică a 
Alexandrei af Geijerstam au aflat că ascultă muzica 
lui Lykke Li, îi plac filmele cu Bruce Lee şi ea însăși 
practică arte marțiale. Poate că asta era legătura. Acea 
lovitură de pumn, sau poate de picior, care a venit din 
senin și a lăsat-o lată. 

-Fă o căutare pe numele ei legată de cluburile de 
arte marțiale din Helsingborg. 

Fareed a tastat cuvintele în fereastra de căutare 
şi a găsit imediat un club numit Fenix Kampsport 
pe Kadettgatan, numărul 2, la câțiva kilometri de 
casa Alexandrei. 

-Intră pe site-ul lor, a zis ea, cu toate că el dăduse 
deja clic pe link. Dintr-odată, li se părea că nu se mișcă 
destul de repede. Acolo. Dă clic acolo. 

A arătat spre butonul Foto și, de îndată ce s-au 
adunat toți pixelii, a știut că au dat de ceea ce căutau. 


T? 


Fabian a parcat pe stradă în fața casei lui Astrid 
Tuvesson, în Rydebäck, a ieșit din mașină și și-a dat 
seama imediat că şi vecinul pensionar care își spăla 
mașina, și mama cu căruciorul îi urmăresc fiecare pas 
de parcă ar fi fost primii făcuți pe Lună. A auzit pe un- 
deva motorul unei mașini de tuns iarba, și buretele plin 
de clăbuci din mâna bătrânului și-a încetat mişcarea. 

Ştiau, desigur. Vecinii ştiu întotdeauna, și probabil 
că bârfeau deja de multă vreme. Sunetele unui divorț 
urât în momentele cele mai rele, care răzbat prin fe- 
restre sau printr-o ușă deschisă, plutesc peste peluză 
până în curtea vecinilor, prinzând viață proprie. El se 
săturase până peste cap de beţiile ei. Era șefă în po- 
liție. Dar nimeni nu se ducea să-i bată la ușă și să-și 
ofere ajutorul. Nimeni nu voia să se implice. Se mul- 
țumeau să stea deoparte şi să privească prăbușirea de 
pe locurile lor din rândul întâi. 

Fabian nu spusese nimănui din echipă că avea de 
gând să treacă pe acolo, dar ştia că era ceea ce trebuia 
să facă. Nu-i păsa cât de supărată o să fie ea. Investi- 
gația era în faza cea mai critică. Acum, mai mult ca 
oricând, aveau nevoie de un conducător puternic, și 

nimeni nu era mai potrivit ca Astrid Tuvesson. De 
fapt, câtă vreme era trează. 

Uşa din față era încuiată, dar nu i-a fost prea greu să 
intre pe o fereastră deschisă. Ajuns în casă, l-a învăluit 
aerul greu. Lui Fabian i s-a făcut greață când miro- 
sul l-a dus înapoi la zilele în care patrula pe stradă. 
Duhoarea sufocantă a gunoiului vechi și a lunilor de 
nespălare, amestecată cu vărsături acre și WC-uri la 
care nu s-a tras apa. Pe atunci avusese de-a face cu 
bețivi în locuințe temporare. Acum avea de-a face 
cu propria şefă. 

A găsit-o pe podeaua din living, inconștientă, ală- 
turi de canapea, cu jumătate din față înfundată în 
conținutul stomacului. O măsuţă cu trei picioare 
subțiri era răsturnată alături și el a numărat printre 
cioburi patru etichete diferite de băutură. Din fericire, 
avea puls și pieptul i se mișca în respirații superficiale, 
dar destul de regulate. 

La asta trebuia să se aștepte și el? Fabian nu era 
alcoolic, dar singurătatea îl speria la fel de tare. N-ar 
fi fost prima persoană a cărei viață o lua la vale când 
părea că nu mai contează nimic. Când fiecare zi era 
învăluită într-un strat de plictiseală și sensul părea 
să fi dispărut din fiecare acțiune. Ce s-ar întâmpla 
cu el atunci? Avea ceea ce trebuie ca să facă față, să 
supraviețuiască, sau avea să devină unul dintre ei? 

Telefonul lui Astrid, care fusese aruncat pe canapea, 
a înviat cu același ton de apel cu sunet de marimba 
pe care îl folosea și el, ca alte milioane de oameni. Era 
Klippan. Fabian a lăsat să intre robotul și a răsucit-o 
blând pe Astrid pe spate, departe de vomă, apoi i-a 
şters fața cu prosoape de hârtie de pe rola de pe cana- 
pea și s-a dus să deschidă restul ferestrelor. Lucrul de 
care avea cu adevărat nevoie acest loc era o curățenie 

zdravănă, cu produse care periclitează mediul, dar nu 
putea sta atât de mult. Pe de altă parte, nici nu putea 
s-o lase acolo, pur și simplu. 

Fabian şi-a atârnat haina în cuier, şi-a pus o pereche 
de mănuși de cauciuc și a început cu baia. Mai întâi a 
tras apa de două ori, apoi a pus lichid de curățare pen- 
tru WC-uri și a trudit cu peria până ce s-a desprins 
aproape totul. Tocmai strângea de pe podea periuțe 
de dinți vechi, rondele demachiante și alte gunoaie 
când a auzit iarăși tonul marimba. De data aceasta 
însă venind de la propriul telefon. 

- Bună, Klippan. E ceva urgent, sau pot să te sun 
eu? Sunt un pic ocupat. 

- Ocupat cu ce? Şi unde ești? 

- Trebuie să mă ocup de ceva până să le fac o vizită 
soțului și fiicei lui Marianne Wester, în Höganäs. S-a 
întâmplat ceva? 

- Ai vreo veste de la Astrid? Am încercat s-o sun de 
o grămadă de ori și chiar încep să mă îngrijorez. Poate 
că ar trebui să meargă cineva la ea acasă. 

- Nu-i nevoie. Am vorbit deja cu ea, a zis Fabian. 

- Ce? Ai vorbit? Când? 

-Chiar adineauri. Tocmai m-a sunat. E la o şedinţă 
urgentă la Malmö, încercând să facă rost de nişte 
oameni în plus, şi știi ce greu e să reușeșşti așa ceva. 

Cel puțin partea din urmă era adevărată. 

- Aşa? 

Klippan a tăcut și aproape că îl putea auzi cum se 
străduieşte să nu pună și alte întrebări. 

- Auzi, vorbim mai târziu. 

-Stai aşa. Cine a zis că am terminat? 

-Ce anume nu pricepi? Ea e la Malmö și n-o să se 
întoarcă la birou până ce... 

- Nu-i despre Tutu, l-a întrerupt Klippan. Nu de 
asta am sunat. 

- Nu? 

- Ştii sigiliul acela de pe inel? Eram gata să caut prin 
toate blazoanele existente. Ştii câte sunt doar în Suedia? 

- Nu, a zis Fabian, punându-și cășştile ca să poată 
curăța mai departe. 

- Peste opt sute, și nu mă întreba ce rost are să ai unul 
anume, pentru că toate arată aproape la fel. 

- Dar ai avut noroc. 

Fabian a intrat în bucătărie, unde a început să lege 
sacii umflați cu gunoi şi să-i scoată din casă. 

- Da, de unde ai știut? Abia mă apucasem, când am 
găsit potrivirea cu familia von Gyllenborg. Ai auzit 
de ei? 

- Nu, ar fi trebuit? 

A golit mașina de spălat vase și a început s-o umple 
cu farfurii murdare. 

-Cei mai mulți dintre ei locuiesc la Stockholm sau 
puţin în afara lui. Se pare că sunt nobili cu vechime, 
conți și baroni, tot tacâmul. Și... 

- Klippan, ai identificat cadavrul sau nu? 

- Nu te repezi, ajung și la asta. 

Fabian uitase cât de enervant putea să fie Klippan 
în momente ca acesta. Simțea cum crește în el nerăb- 
darea, cutoate că încerca să se concentreze pe spălarea 
podelei cu mopul. 

- Chestia e că familia von Gyllenborg pare să fie 
implicată într-o grămadă de lucruri ciudate. 

- Klippan, nu trebuie să treci prin întreaga lor... 

- Pentru numele lui Dumnezeu, nu poți să asculți, 
şi gata? 

Klippan nu se supăra aproape niciodată, și Fabian 
nu-l mai auzise ridicând vocea la cineva, în afară de 
nevastă. 

-Îți cer scuze, a zis, sperând că asta o să fie de ajuns, 
pe când ieșea din bucătărie cu un prosop din care 
ieșeau aburi calzi. 

- E în ordine. Eu sunt cel care ar trebui să-și ceară 
scuze. La capătul celălalt s-a auzit un oftat adânc. Dar 
am obosit al naibii de tare să nu ajung niciodată să-mi 
termin vorba. 

-Cred că suntem cu toţii un pic obosiţi. În living, 
Fabian s-a lăsat pe vine și a început să curețe fața lui 
Astrid cu prosopul fierbinte. Spune mai departe. 

- Până acum nu e decât o teorie neînchegată, aşa 
că trebuie s-o privim cu rezerve. Dar n-aş fi surprins 
dacă Flătan poate s-o confirme după ce-și termină 
treaba. În fine, pe 11 iulie 2010 contele Bernard von 
Gyllenburg a dispărut fără urmă. Cred că acel cadavru 
pe care l-am găsit este al lui. 

- Un conte? 

Fabian a ridicat-o pe Astrid de subsuori și a pornit 
cu ea spre dormitor. 

- Da. Ar fi trebuit să-și petreacă weekendul la dome- 
niul lor de lângă Järna, la sud de Stockholm. Dar, după 
spusele fratelui lui, Aksel von Gyllenborg, care deține 
jumătate din moșie, Benard n-a ajuns acolo. 

- Cum a ajuns în curtea lui Halen? E vreo legătură 
între ei? 

- Nu, din câte ştiu eu, dar trebuie să fie pe undeva. 
Oricum, și aici lucrurile devin cu adevărat intere- 
sante, fratele lui Aksel a fost găsit mort pe terenul 
lui de vânătoare pe 24 octombrie 2010, la mai puţin 
de patru luni după dispariţia lui Bernard. Vrei să ştii 
cum a murit? 

- Da, a zis Fabian, pe când o așeza cu grijă pe Astrid 
în pat și o învelea. 

-Din cât am înţeles, locuia acolo singur şi, după 
cum spun ziarele, a ieșit sâmbătă la vânătoare și nu 
s-a mai întors acasă. Căutarea a început duminică 
dimineață, devreme, și după opt ore l-au găsit. A re- 
ieşit că s-a împușcat singur în picior și n-a mai reușit 
să ajungă acasă. 

- Un glonț în picior nu te omoară. 

- Nu, dar frigul da. 

-A murit înghețat? 

- În noaptea aceea erau mai mult de cinci grade sub 
zero. Dar bănuiesc că era mort de mult timp. 

Fosta colegă a lui Fabian, Malin Rehnberg, stă- 
tea la biroul său în secția de poliție Kronoberg din 
Stockholm, cu telefonul apăsat pe ureche și ochii la 
dosarul vechi, îngălbenit, deschis în fața sa. Cu numai 
o oră înainte, Fabian avusese tupeul s-o sune și să-i 
ceară ajutorul. Dacă era cineva pe care nu voia să-l 
ajute, acela era Fabian. De fapt, voia să-i spună să se 
ducă la dracu’. 

De la incidentul traumatizant petrecut cu aproape 
doi ani în urmă, când unul dintre gemenii din pântecul 
său își pierduse viața în subsolul ambasadei israeliene, 
aştepta ca el s-o caute și să discute despre cele întâm- 
plate. Despre motivul pentru care nu fusese în stare să 
apese pe trăgaci ca să-i apere pe ea, pe Tomas și pe Jarmo. 
Despre motivul pentru care doi dintre colegii lor erau 
morți și ea era mama unui singur copil. 

Sigur, Fabian a trimis un buchet uriaș de flori și a 
trecut pe la ea după câteva luni, când era în concediu 
de maternitate. Dar nu ca să vorbească despre trecut. 
Venise să-i spună că a hotărât, împreună cu familia, 
să plece de la Stockholm și să se mute la Helsingborg. 
Malin rămăsese cu gura căscată și stătea acolo cu cutia 
de cafea în mână, ca lovită de trăsnet. 

Dar acum o suna, când avea nevoie de ajutor pentru 
probele din cazul de care se ocupa. Malin a fost atât 
de surprinsă că îi aude vocea, și atât de bucuroasă că 
i-o aude, încât a uitat cu totul de supărare și a fost de 
acord să-l ajute, fără să stea pe gânduri. lar acum stătea 
acolo, cu telefonul care suna în urechea sa, așteptând 
ca el să răspundă, târâtă fără voie într-un dosar vechi 
de douăzeci de ani. 

După spusele lui Fabian, era urgent. Nu conta că era 
Înălțarea Domnului, de cum s-a întors partenerul său 
de viață, Anders, de la cumpărăturile făcute la Willy's, 
i l-a dat în grijă pe Love şi s-a dus în Kronoberg, unde 
a căutat în arhivă dosarul vechi. Din fericire, noul său 
coleg, Per Wigsell, nu venise la lucru. Sau Bob, cum îi 
zicea ea. Bob, de la SpongeBob Pantaloni Pătraţi!, pen- 
tru că era îndesat și putea începe să pună o grămadă 
de întrebări enervante și insistente şi chiar putea să-i 
spună lui Herman Edelman. 

- Bună, Malin, ai găsit ceva? s-a auzit vocea lui 
Fabian, şi din nou toată iritarea s-a scurs din ea. 
Chiar îi fusese dor de el și, cu toate că nu stătea la 
biroul de vizavi, era aproape ca și cum ar fi lucrat din 
nou împreună. 

- Da, chiar am găsit, a zis, sorbind din cafeaua care 
se răcise de mult. O anchetă veche de douăzeci de ani 
despre uciderea lui Henning von Gyllenborg. 

- Cine este? 

- Tatăl lui Bernard și Aksel von Gyllenborg. Pe 
16 mai 1992 a fost găsit mort într-una dintre casele 
de pe domeniul lui, la sud de Stockholm. A fost măce- 
lărit de-a binelea. Raportul de autopsie spune că a fost 


1 Personajul principal din serialul american de animaţie cu 
același nume 

înjunghiat în spate de optsprezece ori. Cineva trebuie 
să-l fi urât cu adevărat ca să facă așa ceva. 

- Cine s-a ocupat de anchetă? Edelman? 

- Da. Dar n-a ajuns la o rezolvare și, în cele din urmă, 
a fost silit să închidă cazul. 

- Cum adică, silit? 

- Fabian, ştiu la ce te gândești. Dar, pe vremuri, el 
a fost un investigator foarte priceput. A făcut treabă 
bună, n-a lăsat nici un ungher nescotocit. Crede-mă, 
am aici un volum gros. 

- Bine, a zis Fabian, și îi auzea ezitarea din voce. 
Există vreo legătură cu uciderea fraţilor? 

- Până acum n-am găsit nici una. N-am avut timp 
decât să răsfoiesc dosarul. Un lucru interesant este că 
pe penisul victimei s-au găsit spermă și sânge. Sperma 
era a lui, dar sângele nu. 

- Aşadar, a violat pe cineva? 

- Asta este explicația cea mai logică. Edelman a 
urmărit și el pista aceea și a presupus că motivul era 
răzbunarea. 

- Au existat suspecți? 

- Da, Vera Meyer, care era bucătăreasă la moșie. 
Locuia în casa în care a fost găsit, așa că, evident, a 
fost prima interogată. Dar avea un alibi, își petrecuse 
întregul weekend la o prietenă, în Kalmar. În plus, s-a 
dovedit că sângele nu era al ei. 

- A fost doar ea? 

- Nu, au interogat cel puțin douăzeci de femei din 
împrejurimi și au luat probe de sânge, dar n-au găsit 
nici o potrivire. Totul e incredibil de ciudat. Ucigaşul 
a dispărut ca prin farmec. 

- Poate că asta e paralela noastră. 

- Ce vrei să zici? 

-Nu ştiu prea bine. Dar, dacă există ceva la care se 
pricepe ucigașul nostru, este să dispară ca prin farmec. 
Această Vera Meyer mai trăieşte? 

- Nu, a murit de cancer la sân după trei ani. Dar 
ce-ai zice să stau de vorbă cu Edelman? Poate că are 
el ceva de adăugat. 

- Aş prefera să nu-l amestec în asta. Dar casa aceea, 
ai o adresă, ca să aflăm cine locuieşte acum acolo? 

- Stai un pic să mă uit. Malin a răsfoit dosarul până 
ce a ajuns la o pagină cu fotografii, hărți și adresa lo- 
cului faptei. Iat-o. Autostrada 857, chiar lângă Järna. 
A tastat adresa în fereastra de căutare a registrului 
poliției și computerul i-a oferit o listă cu toți cei care 
au locuit în casă în ultimii douăzeci de ani. E ciudat, 
a zis, uitându-se mai bine la listă. Se pare că n-a mai 
locuit nimeni acolo de când a murit Vera Meyer. 

-A fost goală timp de șaptesprezece ani? 

- Dacă registrul nu greşește, da. 

Nici unul n-a mai zis nimic timp de aproape un 
minut. Or fi trecut câţiva ani de când nu mai lucrase 
cu Fabian, dar știa exact la ce se gândeşte el. Voia 
ca ea să se ducă la acea casă, dar nu era sigur că se 
cuvine să-i mai ceară o favoare. Spera ca ea însăși să 
facă propunerea. 

Dar Malin n-avea de gând să-i ușureze situația. 

Fabian a oprit motorul și şi-a desfăcut centura de 
siguranţă. Se simțea ușurat. Era a doua discuție cu 
Malin, şi ea rămăsese calmă. Ba chiar fusese de acord 
să se ducă să se uite prin acea casă, după ce el îndrăz- 
nise s-o roage. 

A coborât din mașină și s-a uitat în sus, la Himmels- 
fărdskyrkan!. Clopotnița înaltă și groasă părea enormă 
în comparație cu orașul Höganäs. Clopotele băteau 
pentru slujbă și s-a întrebat dacă mergeau mai mulți 
oameni la biserică de Înălțarea Domnului decât în 
alte sărbători, datorită hramului. 

A traversat strada, îndreptându-se spre blocul cu 
trei etaje de la colțul cu Storgatan. O latură era din 
cărămidă roșie, iar fațada, cu balcoanele ei de acces 
urâte, era de culoare bej. Cum de aprobase construcția 
comisia pentru locuinţe era un mister la fel de mare ca 
acela al motivului pentru care arhitectul îşi pierduse 
timpul proiectând-o. 

Pe plăcuța butonului de lângă uşa clădirii scria 
Christoffer & Marianne Wester. Fabian şi-a imaginat 
femeia în costum de jogging din fundul mormântului 

și a oftat. De cum a apăsat butonul, ușa din sticlă și 
aluminiu a bâzâit. 

- Tată! A venit, a strigat fiica, retrăgându-se în apar- 
tamentul modern, în culori vii, un spațiu larg deschis 
și ferestre în toate direcțiile și, ca şi cum ar fi subli- 
niat avantajele de a locui în cea mai urâtă clădire din 
cartier, împrejur erau doar faţade frumoase. 

Tatăl stătea la masa de sufragerie din partea îndepăr- 
tată a livingului, uitându-se la biserică, și n-a dat nici 
un semn că ar vrea să se întoarcă și să salute. Fabian 
n-a fost surprins, dacă ne gândim că omul aflase de 
curând că soția lui nu se va mai întoarce niciodată. 
Între timp fata, care nu putea să aibă mai mult de 
unsprezece-doisprezece ani, a ieşit din bucătărie cu 
o tavă pe care erau cafea, ceai și o prăjitură proaspăt 
scoasă din cuptor. 

-E prăjitură cu banane. Vă place prăjitura cu banane? 

Fabian a încuviințat, deși nu-și mai amintea de când 
nu mai mâncase. 

- Pot să mă aşez? 

- Mă gândeam că ați putea să staţi aici. A făcut 
semn cu capul spre scaunul aflat vizavi de al tatălui 
şi a pus tava pe masă. Cafea sau ceai? 

- Cafea, te rog, a zis Fabian, trăgându-și scaunul. 
Pot să te ajut? 

- Nu, nu e nevoie, a răspuns ea și l-a servit. 

-Ce fată deşteaptă aveţi. Fabian a aşteptat o reacție. 
Dar tatăl a continuat să-l ignore, privind pe fereastră. 
Am doi copii, amândoi mai mari, și nici unul dintre 
ei nu-i în stare să golească mașina de spălat vase. 

- Astăzi se împlinesc un an, cinci luni și trei zile 
de când ați încetat s-o mai căutați pe soția mea, a zis 
bărbatul, fără să-și ia ochii de la clopotnița enormă. 

Fabian a încuviinţat din cap, sigur că era adevărat, 
şi se pregătea să spună că el însuși nu fusese implicat 
în investigație, când bărbatul a continuat: 

-Ați zis că ancheta o să intre în altă fază, cu o utili- 
zare mai eficientă a resurselor, în care cu toții veți fi 
mai folositori de la birou. 

-Se poate. Dar, din păcate, eu n-am avut nimic... 

- De atunci n-am mai auzit nici măcar un cuvânt, 
i-a tăiat vorba bărbatul, întorcându-se spre el. Nici un 
afurisit de cuvânt în optsprezece luni. Asta e ceea ce 
numesc eu utilizare mai eficientă a resurselor. Nimeni 
nu s-a întâlnit cu mine și nu mi-a răspuns la telefon. 
Aţi refuzat mereu să spuneți cum merg lucrurile sau ce 
se întâmplă. Mi-aţi răspuns la e-mailuri cu minciunile 
obişnuite, că lucraţi în continuare la caz și sunteți 
departe de a vă pierde nădejdea. 

- Îmi pare foarte rău dacă aţi simţit că munca po- 
liției era... 

- Dar acum vă arătați aici. Acum voi aveţi nevoie 
de ajutorul meu. Şi noi se presupune că trebuie să vă 
facem temenele, să vă servim cafea cu dichis și să fim 
atât de al dracului de recunoscători. 

- Christoffer, am doar câteva întrebări simple care 
ne vor ajuta... 

- Vă vor ajuta să ce? S-o găsiți vie, ca să vină iar 
acasă? Bărbatul a aşteptat un răspuns pe care Fabian 
nu i-l putea da. Nu, cred că nu. 

- Tată... 

- Meja, nu te băga. Fabian, ori cum dracu’ te-o chema, 
mă doare-n cot cine mi-a omorât soția. Mă doare-n 
cot dacă-l prindeți sau nu. Mă doare-n cot ce pedeapsă 
capătă. Mă doare-n cot de toate pentru că Marianne 
nu mai este. 

Fabian a dat să protesteze, dar s-a înfrânat. Bărbatul 
avea dreptate. Nici el, nici altcineva nu putea face 
nimic ca să i-o aducă înapoi pe Marianne. Era la fel 
ca în cazul lui Tomas și Jarmo. Nu conta câte ore pe- 
trecea el în fiecare săptămână la poligon, nu va putea 
niciodată să schimbe faptul că ei au dispărut şi că era 
în întregime vina sa. 

- Christoffer, înţeleg... 

- Nu înţelegi dracului nimic! 

S-a ridicat, a pornit spre hol și după câteva secunde 
ușa apartamentului a fost închisă cu zgomot. 

Fabian nu ştia ce să facă. Avusese de gând să-i spună 
unde au găsit-o pe Marianne Wester și să întrebe ce 
se întâmplase în ziua în care a dispărut. Mai mult 
ca orice, intenționase să discute despre bănuiala că 
Johan Halen fusese unul dintre clienţii ei de la bancă 
și despre ce ar fi putut ea să afle ca să o transforme 
în așa amenințare la adresa făptașului, încât cadavrul 
ei a fost îngropat în curtea din spate a lui Johan. Dar 
tot ce putea să facă era să se ridice și să mulțumească 
pentru cafea. 

- Nu trebuie să plecați. Încă nu, a zis fiica. N-o să 
se întoarcă cel puțin o oră, şi mi-ar plăcea să aud ce 
aveți de spus. 

-Nu fără tatăl tău, Meja. Îmi pare rău. Eşti prea 
mică. Dar poate că ai alt membru al familiei care ar 
putea fi de față când vorbesc? 

- Am fost prea mică să-mi pierd mama. Nu ca să 
aud ce s-a întâmplat. 

Fabian s-a așezat la loc. Fata avea dreptate. Cine 
era el ca să-i refuze povestirea? 

- Aşadar, ați găsit-o până la urmă? 

- Da. Şi, din nefericire, tatăl tău are dreptate. Nu 
se va întoarce acasă. 

Fata a lăsat pe masă cana de ceai și a privit în jos. 

- Mi-am dat seama de asta când l-au sunat pe tata. 
Dar n-a vrut să-mi spună nimic când l-am întrebat. 

O parte din Fabian ar fi vrut s-o ia în brațe, s-o 
strângă la piept şi s-o aline. Altă parte voia să fugă şi 
să-l găsească pe tatăl ei, să-l înșface şi să-l zgâlțâie până 
ce se trezeşte și îşi dă seama prin ce o face să treacă pe 
fiica lui. Dar n-a făcut decât să rămână pe loc. 

-Toți ziceau că n-ar trebui să-mi pierd speranța. 
Că acesta era ultimul lucru pe care ar trebui să-l fac. 
Aşa că am continuat să sper. În fiecare seară, înainte 
să adorm, stau culcată și sper că mă înșel. Că ceea 
ce simt în adâncul meu se va dovedi greșit. Dar n-a 
fost, şi acum e ca şi cum aş pierde-o iarăşi. Nu știu 
de ce lumea zice întotdeauna că trebuie să continui 
să speri. Dacă n-ar fi spus asta, până acum nu mi-ar 
mai fi rămas lacrimi. 

Fabian a dat naibii toate regulile scrise ori nescrise 
şi a luat-o în braţe. Ea nu s-a împotrivit deloc. Nu ca 
Matilda. S-a lăsat moale în îmbrăţișarea lui, ca și cum 
ar fi fost tocmai lucrul care îi lipsea. 

El voia să-i spună că volumul de lacrimi pe care îl 
avem este constant, așa că lacrimile care îi curgeau ei 
acum n-ar fi putut să-i vină înainte. S-o ajute să înțe- 
leagă cât de importantă este în continuare speranța și 
că ea este acolo, că vrei sau nu. Că o ajutase la toate, 
de la sculatul din pat dimineața până la prepararea 
celei mai gustoase prăjituri cu banane din lume. Dar 
a tăcut, orice cuvânt pe care l-ar fi putut spune ar fi 
căzut în gol. 

- Ea trebuia să mă ajute la teme. Trebuia să scriu o 
compunere despre calul meu. 

- Ai un cal? 

- Nu în realitate. Sunt alergică. Promisese că-mi ci- 
teşte patru capitole din Madicken?, pentru că nu-mi 
citise nimic în seara dinainte. 

- Dar tata, nu putea el să-ți citească ceva? 

Ea și-a scuturat capul. 

- Mama îmi citea întotdeauna. Vorbea pe mai multe 
voci, chestii de-astea. Uneori, chiar imita sunete, ca 
bang şi trosc, ca să te facă să tresari. Dar acum îmi 
citesc sigură. 

-Îți mai aminteşti altceva despre ziua în care nu 
s-a întors acasă? 

- Era morocănoasă. Ea nu era niciodată morocă- 
noasă. Am încercat să pun niște muzică, să poată 
dansa și să fie veselă. Dar n-a vrut, cu toate că i-am 
pus The Smiths, care era formaţia ei preferată. A zis 
că a stat toată noaptea și a lucrat. Apoi a plecat, fără 
să zică măcar la revedere. 

-Nu ştii la ce a lucrat în noaptea aceea, nu? 

Fata a făcut semn cu capul că nu. 

-Întotdeauna ţinea închisă ușa biroului ei când 
voia să nu fie deranjată, şi nimeni n-avea voie să intre. 
Nici măcar tata. Am crezut că o să iasă şi o să-mi ci- 
tească atunci când termină, dar a stat acolo și a lucrat 
toată noaptea. 

- Biroul ei. E încă aici? 

- Da, dar tata a încuiat ușa și a zis că n-avem voie să 
mai intrăm acolo vreodată. Chiar dacă știu că aceeași 
cheie descuie toate ușile. 

Ochii ei au întâlnit ochii lui Fabian. 


Camera nu avea mai mult de zece metri pătrați, 
poate chiar mai puţin. Și totuși, era loc pentru un 


1 Carte pentru copii a autoarei suedeze Astrid Lindgren 

fotoliu jerpelit cu un taburet, alături de o măsuţă, un 
televizor cu o combinație DVD/VCR, o bibliotecă mare 
cu rafturile lăsate sub povara cărților, a teancurilor 
de hârtii şi a altor obiecte, o masă cu o mașină de 
cusut și începutul unei cuverturi din petice și, lângă 
fereastră, un birou pe care se înghesuiau cești de cafea 
murdare, mape și documente. 

Totul era acoperit cu un strat subțire de praf. Nimeni 
nu mai intrase acolo de la dispariţia lui Marianne. 

Fabian s-a așezat pe scaunul de la birou și și-a lăsat 
privirea să se plimbe peste teancurile de documente, 
încercând să-și dea seama la ce se uită. Cele mai multe 
dintre ele erau documente bancare, măcar de asta își 
dădea seama. Unele aveau logoul verde SE-Banken în 
colțul din stânga, sus, iar altele aveau nume de bănci 
din străinătate de care nu auzise. Câteva mape erau 
pline cu liste lungi de tranzacții și balanţe, și sub 
stratul de praf vedea ordine de vânzare și formulare 
de retragere cu semnăturile, mai mult sau mai puțin 
lizibile, încercuite. 

Dar ce erau, de fapt, toate astea? Ce putea fi atât de 
important ca Marianne să ţină ușa închisă, neglijând 
lectura din Madicken pentru fiica ei, uitând chiar să 
iasă să zică noapte bună? A încercat să-și concentreze 
gândurile pe când lua în mână un document sau punea 
altul deoparte, dar era imposibil. Mintea nu i se su- 
punea și, în cele din urmă, a renunțat la încercările 
de a o controla. Și-a lăsat ochii să rătăcească peste 
toate tabelele și șirurile de cifre, până ce acestea s-au 
adunat la un loc și au prins viață. 

Ca şi cum o lentilă ar fi ajuns brusc la imaginea 
clară, a înţeles ce este în fața sa. 

Aşa cum aflaseră, Marianne Wester era bancherul 
personal al lui Johan Halen. Dar ea nu s-a mulțumit 

cu bănuiala că ceva nu e în ordine, că clientul ei s-ar 
putea să nu fie persoana care spunea că este. Marianne 
făcuse săpături şi urmărise toate amănuntele tranzac- 
țiilor cu bunurile lui Halen. 

Era o sarcină care le-ar fi luat polițiștilor o groază 
de timp. Era aproape imposibil să obţii documentele 
necesare de la băncile din țări care nu aveau acorduri 
de schimb de informaţii cu Suedia. Dar, cumva, reușise 
să urmărească toate milioanele lui Halen scoase din 
țară, pe când erau împrăștiate prin lume prin inter- 
mediul unor conturi din străinătate, ca să revină după 
câteva luni în Suedia sub forma unor prime de asigu- 
rare sau a unor așa-zise câștiguri la jocuri de noroc. 

Nu la asta se așteptase Fabian, și la început a presupus 
că a citit greșit. Dar, după ce s-a uitat mai atent, a fost 
sigur. După paisprezece luni, banii reveniseră într-un 
cont de la Nordea. Proaspăt spălați şi albi ca zăpada. 

Un cont cu doi titulari: Sten și Anita Strömberg. 

lată-i, negru pe alb, cu semnăturile, codurile nu- 
merice personale și permisele de conducere scanate. 
Arătau mai bătrâni, diferiţi, dar el, la fel ca Jeanette 
Dawn, le-a recunoscut ochii şi intensitatea privirilor 
îndreptate spre el. 

Marianne Wester făcuse toată treaba, și n-ar trebui 
acum să fie prea greu să lege de ucigași omorârea lui 
Halen, Brise şi Dawn printr-un lanț de tranzacţii. 
Dintre cadavrele găsite în mormântul din curtea lui 
Halen, doar uciderea lui Bernard von Gyllenborg ră- 
mânea nesoluționată. Să fi fost şi moartea lui legată 
de situația financiară? Cum rămânea cu moartea fra- 
telui şi a tatălui? Fabian știa că va trebui să caute mai 
adânc. De asemenea, simţea acel freamăt care apărea 
întotdeauna când un caz începea să se limpezească. 

În sfârşit, se apropiau de țintă. 

Dunja nu mai fusese la Cafe Sebastopol de aproape 
zece ani. Nu c-ar fi avut ceva împotrivă. Dimpotrivă. 
Mâncarea era bună - bucătărie franțuzească clasică, 
la prețuri rezonabile. În plus, cartierul din jurul pieţei 
Sankt Hans Torv, care era la o aruncătură de băț de 
apartamentul său de pe Blågårdsgade, era unul dintre 
cele mai frumoase din Copenhaga. 

Şi totuși, din cine ştie ce motiv, nu se simțea la 
largul său. Interiorul fermecător părea superficial, 
ceva care s-ar fi potrivit mai bine în centru sau în 
Østerbro, nu aici, în Nørrebro. Până acum nu văzuse 
nici un client care să pară la locul lui în cartierul ei. 

Nu i-a spus asta lui Magnus, care era pe cale să ples- 
nească de mândrie. Se făcuse luntre și punte ca să 
găsească locul perfect şi ținuse, de asemenea, să fie 
o surpriză. 

Dunja nu și-a dat seama că o scoate în oraș la acea 
cină mult așteptată decât când i-a ţinut ușa deschisă, 
şi persoana care primea clienţii i-a condus la masa 
rezervată. Ea se aștepta să mănânce rapid un chebap 
înainte să meargă acasă ca să lucreze la lista lor de po- 
sibili suspecți de la Fenix Kampsport din Helsingborg. 


446 | STEFAN AHNHEM 


O cină îndelungată la un restaurant zău că era ultimul 
lucru de care avea chef. 

Dar aprecia cu adevărat efortul. Magnus era uneori 
destul de zgârcit, dar s-a dovedit cu adevărat domn, 
la o adică. A comandat șampanie și un meniu din 
trei feluri. Nu și-a drămuit deloc banii, și acum, 
pe când mergeau spre casă pe Fælledvej, traversând 
Nørrebrogade, a trebuit să recunoască în sinea ei că 
era cel mai drăguţ lucru pe care îl făcuse cineva pentru 
ea de multă vreme. 

- N-aş refuza o cană de ceai cu un strop de rom, a 
zis el, zâmbindu-i. Ai aşa ceva acasă? Dacă nu, putem 
cumpăra. Romul merge cam cu orice. Cum ar fi 
ciocolata caldă. Ai gustat vreodată? Nu există nimic 
mai bun. 

- Magnus. Dunja a încercat să-i prindă privirea 
nesigură. A fost o seară minunată, zău. Dar cred că ar 
fi mai bine să ne ducem acum fiecare acasă. 

- Deja? Nu-i decât zece și un sfert. 

Era din cauza ultimului pahar de whisky, foarte 
mare, pe care el ținuse să-l bea. Acum își făcea efectul. 

- De când ești și tu printre cei care strică cheful? 
Magnus s-a oprit și s-a răsucit spre ea pe picioare îm- 
pleticite. Crezi că n-am auzit zvonurile? Ha? Chestia 
pe care o faci în fiecare marți. Bine, azi e joi. Dar, din 
câte ştiu, n-a fost rost de prea multă hâța-hâța marțea 
trecută, doar dacă n-ai avut parte de ceva hârjoneală 
într-una dintre mașini, pe când fugeai pe autostradă. 

Sunetul palmei care lovea obrazul lui a stârnit ecou pe 
strada pustie. Ea a simțit cum năvălește sângele și palma 
a început să-i zvâcnească. Nu voia decât să-l facă să 
tacă, dar aproape că l-a doborât la pământ, cu toate că 
obrazul care i se înroșea nu părea să-l deranjeze câtuși 
de puțin pe Magnus. Părea mai degrabă pleoștit. 

-Îmi pare rău. Şi-a atins obrazul, ca şi cum abia 
acum răzbătuse durerea prin zidul de alcool. Ce am 
spus a fost o tâmpenie, mare tâmpenie... Numai că 
eşti așa de frumoasă și de drăguță, și am crezut... Mă 
rog, noi avem, ştii... Dar ai dreptate, și chiar cred asta. 
Îmi pare rău... 

- Magnus, e în ordine. 

- Nu-i în ordine, şi acum o să spun ceva. A încercat, 
dar n-a putut să-și concentreze privirea pe ea. Ştiu ce 
crezi despre mine. Că sunt prea mare și prea plicticos 
şi nu tipul de bărbat mişto care... 

- Magnus, nu trebuie să... 

- Șşşt, a întrerupt-o el, ridicând arătătorul şi miş- 
cându-l. Vreau doar să știi că tot ce fac e pentru tine. 
Totul. 

- Bine, ştiu. Acum du-te acasă. 

- Să nu te superi. Promite-mi că nu te superi. 

- Promit. E în ordine. Acum hai să te duc acasă. 

- Eşti grozavă! Eşti al naibii de prima-ntâi, Dunja. 
Dar ştii deja asta. Chestia e că, dacă merită cineva ca 
totul să meargă bine şi să nu meargă prea repede, tu 
eşti aia. $şștii? 

Dunja a încuviințat din cap. 

- Şi exact de aceea nu vii sus cu mine. 

A încercat să-i prindă privirea, dar ochii lui alu- 
necau mereu. 

- Îmi pare rău... Îmi pare rău... 

Magnus s-a răsucit și a dat să plece. Dar, dacă voia 
să ajungă acasă, mergea în direcția greșită. Paşii îi 
erau aşa de împleticiţi, încât era de mirare că mai e 
în picioare. 

- Magnus, așteaptă. S-a dus după el. Poţi să dormi 
pe canapeaua mea. 

S-a răsucit spre ea cu ochii încețoşați. 

- Ultimul lucru pe care îl vreau e... 

Dunja abia a avut timp să sară într-o parte ca să 
n-o nimerească voma, care arăta a supă de mazăre, 
cu toate că Magnus mâncase carne și cartofi şi băuse 
vin roşu. 

- Of, rahat... a reușit el să spună înainte să-i țâș- 
nească pe gură următorul jet. Of, Doamne, mi-e așa 
de jenă... 

Când a terminat, ea l-a luat de braţ și l-a condus la 
ușa clădirii, în sus pe scări și în apartament. 

- Magnus, te-ai liniștit, sau mai vine o tură? 

- Nu, nu, mi-e bine. Mult mai bine. Doar să... 

S-a împleticit până în baie și l-a auzit că dă drumul 
la apă în chiuvetă și se spală pe față şi pe dinți. 

Era prea obosită ca să-și pună întrebarea dacă avea la 
el periuța de dinți. S-a dus în dormitor, a luat pături şi 
cearșafuri din sertarul de sub pat, s-a întors în living 
şi a aşternut canapeaua. Era un pic prea scurtă pentru 
el, dar era tot ce putea să-i ofere. 

Când a terminat, s-a întors în dormitor, a închis ușa 
şi s-a dezbrăcat, pe când îl auzea pe Magnus trecând 
prin hol spre living. 

- Ţi-am aşternut canapeaua, a strigat. Culcă-te, 
vorbim dimineață. 

Nici un răspuns, dar a auzit cum ușa se deschide 
în spatele său cu un scârțâit. 

- Magnus... Am zis canapeaua, nu patul. S-a aplecat 
şi şi-a tras cât a putut de repede pantalonii de pijama. 
La naiba, Magnus, vorbesc serios. leşi imediat din dor- 
mitorul meu. Rahat, nu putea să se întoarcă repede 
câtă vreme era dezbrăcată de la talie în sus. A auzit 
cum se închide ușa. Ticălosul era încă în cameră. Îi 
auzea răsuflarea. La dracu’... Era și el ca toți ceilalți. 
Dar de ce nu spunea nimic? Bine, vreau să pleci din 

casa mea, a continuat. Vreau să te duci înapoi în li- 
ving, apoi în hol și să ieși din casa mea. Dacă faci 
asta, uităm ce s-a întâmplat. Altfel n-o să am de ales, 
va trebui să... 

Apăsarea de pe spatele său a dus-o cu gândul la un 
joc pe care îl juca în copilărie. 

Bulleri bulleri bock, hur många horn står opp?' 

Dar de această dată, ceea ce îi apăsa spatele nu erau 
degete. Era țeava unui pistol. 


1 Joc de copii din Suedia: un copil cântă refrenul şi atinge 
spatele altui copil cu un deget sau mai multe, iar acesta trebuie 
să ghicească numărul degetelor. (aprox.) Bulleri bulleri țap 
bălţat, câte coarne am ridicat? 

Când Theodor era mic, lumea numea asta „a fugi 
de acasă“. Dar nu era ceea ce plănuia el să facă. Când 
fugi de acasă înseamnă că locul în care trăieşti este, de 
fapt, casa ta. Dar casa asta de snobi din fermecătorul 
Tägaborg n-avea să fie niciodată casa lui. 

N-avea nevoie de nimic în afară de ceea ce încăpea 
în rucsac. Nu mai trebuia decât să plece. Să ia un 
feribot şi să se ducă la Copenhaga, de unde putea să 
sară în primul tren spre sud. Nimeni n-ar observa. 
Părinţii săi păreau să fi hotărât, în cele din urmă, să 
divorțeze și, până să-și dea ei seama că nu e în camera 
lui, avea să fie deja departe pe continent. 

Poate că ar trebui s-o ia spre est. Toate ar fi în con- 
tinuare ieftine și n-ar fi prea greu să-și găsească o 
slujbă. Era gata să facă aproape orice, câtă vreme putea 
să trăiască din acel salariu. Şi dacă nu putea... Ei bine, 
într-un fel nici nu conta, în mă-sa. Viața asta de rahat 
era oricum distrusă. 

Singurul motiv pentru care încă nu ieşise pe ușă să-și 
vadă de drum era Alexandra. Se gândise s-o întrebe 
dacă vrea să vină cu el, dar a hotărât că e un risc prea 
mare. Oricât de puternice ar fi fost sentimentele lui, 
cel mai bine era să stea cât mai departe posibil de ea. 

A pus albumul Nevermind al celor de la Nirvana și 
a dat volumul destul de tare ca să nu-l audă nimeni 
că împachetează. Tot ce-i trebuia era aici, în camera 
sa, și ar putea să fie gata înainte ca tata să termine 
de gătit cina. Apoi avea să se îndoape cât mai bine, să 
se ofere să curețe bucătăria, ca să aibă la dispoziție 
parterul, și s-o șteargă de îndată ce termină. 

Nu se aștepta să-i bată cineva la ușă. 

- Theodor, ai un musafir. 

Era tata. Ce naiba? 

- Bine, vin. 

Şi-a îndesat rucsacul în dulap și a deschis ușa. 

-E un prieten de-al tău. 

Tatăl său arăta de parcă ar fi câştigat la loterie. 

Se pregătea să întrebe cine este când l-a văzut pe 
nimeni altul decât Henrik Maar urcând pe scară. 

- Hei, Theo. Care-i treaba? 

Henrik a ridicat palma și Theodor s-a pomenit că 
i-o loveşte cu a sa și se silește să zâmbească. 

- Cina e gata într-o jumătate de oră, a zis tatăl. Ne 
bucurăm să ni te alături, dacă ai chef. 

- Sigur, de ce nu? Henrik a ridicat din umeri. Trebuie 
să recunosc că miroase tare bine. 

- Tată, nu poate. E aici doar pentru un minut, ca 
să-mi arate ceva la COD!. 

- Bine. Dacă vă răzgândiţi, dați-mi o strigare. 

Tatăl s-a întors și a pornit în jos pe scară. 

Theodor l-a tras pe Henrik în cameră și a închis ușa. 

-Ce mama dracului cauţi aici? 

- Şezi blând. Henrik a ridicat mâinile. Am venit 
fără gânduri rele. 


1 Jocul video Call of Duty 

-Pe naiba. L-a înșfăcat pe Henrik de geaca verde și 
l-a împins în perete. Ce mama dracului vrei? 

- Cum? Suntem amici. Ai uitat deja? Henrik a smuls 
mâinile lui Theodor de pe geacă, s-a dus la scaunul de 
la birou, s-a așezat și și-a pus picioarele pe birou. Și 
amicii se ajută unul pe altul, nu? Trebuie să se asigure 
că sunt bine și nu fac vreo prostie. 

- Cum ar fi? 

- Nu mă-ntreba pe mine. Henrik a început să-și 
facă de lucru cu obiectele de pe biroul lui Theodor. 
Cum ar fi să vorbească un pic prea mult cu tăticu' ori 
să se gândească să încalce înțelegerea. 

- N-a fost nici o înțelegere. Fă ce mama dracului 
vrei. Nu mă interesează. 

- Nu? Mare păcat. Tocmai pornim în altă mică mi- 
siune. Măi, măi, asta-i ceea ce cred eu că e? Henrik a 
ridicat jurnalul. Vai, Doamne, ce drăgălaș! 

Theodor a smuls jurnalul din mâna lui Henrik. 

- Dacă tu crezi c-o să mă faci să vin cu voi la una 
dintre execuţii, te înșeli. Oricum, cred că-i mai bine 
să pleci acum. 

- Deja? Nici n-am avut timp să-ți arăt cele mai bune 
mișcări ale mele pe COD. Ori să-ți spun ce o să facem. 

- Bine. Cum ziceam, nu mă interesează. La revedere. 

- O vezi? Henrik a despăturit fotografia unei femei, 
printată de pe unul dintre numeroasele clipuri de pe 
YouTube în care mergea prin centrul comercial pietonal 
din Helsingør, cu sânge pe braţe și pe tricou. O cheamă 
Sannie Lemke și e singura care poate să ne identifice. 
Dacă-i închidem gura, s-a terminat, şi putem să ne 
relaxăm cu toţii. lar tu și cu Alex puteţi să v-o puneţi 
de câte ori vi se scoală. 

-Trebuie să fi chiulit de la multe ore de suedeză. Theo- 
dor s-a îndreptat spre ușă. Hotărâse să lupte cu aceleași 

arme. Se pare că nu înţelegi suedeza, aşa că mai bine 
mă duc să vorbesc cu tăticu'. A deschis ușa. Tată? 

- Da. Ce e? s-a auzit vocea tatălui de jos. 

A auzit în spate un clic și, cu toate că nu mai auzise 
sunetul în viața reală, Theodor nu se îndoia ce este. 
S-a răsucit și s-a uitat la pistolul din mâna lui Henrik. 

- Nu-i drăguţ? 

Henrik a răsucit pistolul în lumină, ca să-l arate 
din toate unghiurile posibile. 

- De unde dracu” îl ai? 

- Nu-ţi bate căpşorul cu asta. Singurul lucru pe 
care trebuie să te concentrezi este să închizi ușa și să 
mă asculți. 

- Nu-i nimic, a strigat spre parter, după care a în- 
chis ușa. 

- Așa, vezi. Poţi face orice, câtă vreme vrei destul 
de mult. Henrik a făcut semn cu pistolul spre pat. 
Cum ziceam, nu ne-a mai rămas decât o persoană, 
de îndată ce o găsim s-a isprăvit. 

A scos din buzunarul interior al hainei un ghemo- 
toc de pânză neagră, i l-a aruncat lui Theodor, și-a pus 
pistolul la loc la curea, sub cămașă, și s-a îndreptat 
spre ușă. 

Theodor a desfăcut ghemotocul și a văzut că eo 
pelerină cu glugă cu un smiley mare, galben, în față. 

- Stai un pic, vrei să vin şi eu? Panica i s-a împrăștiat 
prin corp ca veninul unui șarpe. Dar de ce? a izbutit 
să rostească, în cele din urmă. 

- Pentru că acum ești unul dintre noi. 

Dunja fusese sigură că invadatorul din dormitor 
este Magnus. A fost uluită când a simțit pistolul în 
spate. Magnus avea problemele lui, dar nimeni nu-l 
putea învinui că ar fi violent. 

Ultimul lucru la care se aştepta era s-o găsească pe 
Sannie Lemke stând acolo, cu ochi de sălbăticiune și cu 
arma de serviciu a Dunjei în mâini. A țipat, făcându-l 
pe Magnus să intre împleticindu-se, somnoros, în 
încăpere. Lucru care, la rândul lui, a tensionat și mai 
mult atmosfera și a făcut-o pe Sannie, înnebunită, 
să vânture pistolul de la unul la altul, amenințând 
că-i împușcă. 

Dunja a încercat s-o liniştească, repetând că n-are 
de ce să se teamă. Dar Sannie nu voia să asculte și a 
ațintit pistolul spre Magnus. Părea gata să apese pe 
trăgaci. Dunja a strigat la ea să înceteze și s-a aşezat 
între Magnus și pistol. A încercat să explice că ea și 
Magnus sunt, oficial, în concediu de boală și lucrează 
la investigație din proprie inițiativă, pentru că n-au 
încredere în colegii lor să-i prindă pe ucigași. 

În cele din urmă, Sannie a ascultat-o și au reușit 
s-o convingă să lase pistolul și să facă o baie. Când s-a 
întors în hol, curată și îmbrăcată cu hainele Dunjei, 

aproape că ar fi putut fi luată drept un cetățean normal 
din Copenhaga. Singurul lucru nelalocul lui era pri- 
virea nervoasă, sticloasă, pe când se tot uita în spate. 

- Sannie, nimeni în afara mea și a lui Magnus nu 
ştie că eşti aici. Poți să te linișteşti. 

- Eşti sigură? 

Dunja a încuviinţat și a luat-o cu blândeţe de mână. 

- Hai să stăm în bucătărie. Am făcut ceai și am scos 
niște mâncare. Trebuie să fii tare flămândă. 

Sannie a încuviințat şi a urmat-o pe Dunja. 

- Magnus, stai şi tu cu noi? a strigat Dunja. 

- Începeţi voi. Trebuie să mă ocup de ceva, a răspuns 
Magnus din living. 

Dunja a turnat ceaiul. 

-Ia ce vrei. Uite brânză, și ouă, şi salam, iar aici e 
mierea, dacă vrei să-ți pui în ceai. 

Sannie a luat, şovăielnic, o bucată de pâine, dar 
n-a pus nimic pe ea şi a băut un pic de ceai, cu mâini 
tremurânde. După câteva înghițituri, a început să se 
destindă. Până să intre Magnus, îmbrăcat și aranjat, 
cu părul ud și pieptănat cu cărare, nu mai rămăsese 
decât un pic de brânză fleşcăită şi câteva firimituri 
de pâine. 

- Sannie... Dunja a pus mâna peste a femeii, în 
vreme ce încerca să-i prindă privirea. Cred că știu cine 
l-a omorât pe fratele tău. 

Sannie și-a tras mâna și și-a ferit privirea. 

-Cred că ai venit aici pentru că vrei să ne ajuţi să-i 
prindem. 

- Nu. Femeia și-a scuturat capul. Nu, nu, nu, nu. 
L-au luat pe Bjarke, și eu... Eu n-aveam unde să mă 
duc şi am sperat că tu ești altfel decât toți ceilalți. 

- Sunt, şi de aceea mă bucur atât de mult că ai venit 
aici. Bjarke e tipul cu bricheta? 


456 | STEFAN AHNHEM 


- Tocmai ieșea să strângă sticle goale, dar nu s-a 
mai întors... 

Sannie și-a dus mâna la gură ca să nu plângă. 

-Bjarke acesta, a zis Magnus. Presupun că nu i-ai dat 
lui arma mea de serviciu? 

- Magnus, poate că asta mai poate să aștepte un pic. 

- Mă gândeam doar... 

- Magnus, i-a tăiat vorba Dunja și a prins-o pe Sannie 
pe după umeri, încurajator. Ce-ar fi să aduci un pic 
de rom. 

- Ce, ai rom? 

- În bufet, acolo sus, în dreapta. Dar nu-i pentru 
tine. Tu ai băut destul. 

Magnus i-a dat sticla Dunjei, care a turnat câțiva 
stropi în ceai și i-a dat cana lui Sannie. 

- Poftim. Bea un pic. 

Sannie a golit cana dintr-o înghițitură, apoi a pus-o 
jos şi şi-a şters lacrimile. 

- L-am căutat toată noaptea, dar n-am dat de el 
decât a doua zi dimineaţă, și atunci era în toate ziarele 
şi pe toate televizoarele. 

-Ce nu înțeleg este cum l-au găsit. Dunja a umplut 
iar cana cu ceai şi rom. Adică, voi doi v-aţi ascuns în 
tot timpul ăsta. Așa-i? 

Sannie a încuviinţat din cap şi a băut din ceai. 

-Întreabă peste tot şi ameninţă oamenii şi dau bani. 
Acum nu mai trebuie decât să-și pună iar măştile alea 
şi fiecare îi pârăște pe toți ceilalți. Data viitoare o să 
vină după mine. 

- N-o să fie o data viitoare. Mă auzi? Dunja a îm- 
brățișat-o. Sannie... Exact de asta o să ne ajuţi să ne 
asigurăm. 

- Cum? Cum pot eu... 

- Identificându-i. E tot ce trebuie să faci. 

-Tot ce trebuie să fac? Sannie s-a zbătut să scape din 
îmbrăţişarea Dunjei și a privit-o în ochi. Vrei să zici 
să fiu martor în fața tuturor? Că trebuie să fac raport 
la poliţie? O să mă înregistreze şi o să mă silească 
să fac analize de urină și o să mă închidă pentru tot 
soiul de porcării. 

- Sannie, îți promit că o să am grijă ca tu... 

- Nu-mi poți promite nimic. Polițaii nu-i ajută 
niciodată pe oamenii ca mine. Şi ce crezi c-o să se în- 
tâmple după ce ies ei din închisoare? Dacă o să ajungă 
măcar la închisoare. Pe cine crezi că o să vâneze? 

- Bine, ce altceva rămâne de făcut? Să vă culeagă mai 
departe, unul câte unul? Să stăm deoparte și să ne 
uităm? Sannie, înțeleg de ce ai impresia asta. Crede-mă, 
nimeni nu știe mai bine ca mine de ce sunt în stare 
unii oameni din poliție. Noi doi, care stăm la masa 
asta, suntem sută la sută de partea ta. S-a răsucit spre 
Magnus, care a încuviințat din cap. Și suntem gata să 
facem tot ce ne stă în puteri, dacă ne ajuţi. 

Sannie a tăcut îndelung și, în cele din urmă, a 
încuviințat. 

- Mai pot primi un pic din asta? 

A arătat spre sticla de băutură. 

Dunja i-a mai pregătit o cană de ceai cu rom, apoi 
s-a dus să caute fotografia clubului de arte marţiale. 
Când s-a întors și a pus-o pe masă, și-a dat seama 
că Sannie i-a recunoscut imediat. Avea ochii ațintiți 
asupra acelor fețe când interfonul din hol a început 
să bâzâie. 

- Ce-a fost asta? 

Sannie a țâşnit de pe scaun, uitându-se pe unde 
să fugă. 

- Stai liniștită. N-ai de ce să te temi, a zis Dunja, 
încercând s-o facă pe Sannie să se aşeze la loc. Așa 

e în cartierul nostru. Nu trece nici o noapte fără ca 
cineva să apese toate butoanele și să trezească toată 
lumea de pe scară. Te înveţi cu asta, eu întotdeauna 
dorm cu dopuri în urechi. 

Însă bâzâitul a continuat, ca și cum butonul s-ar fi 
înțepenit, şi apoi a început să sune în rafale agresive. 

- Magnus, du-te să vezi cine este. E trecut de miezul 
nopții. 

Magnus a dispărut în hol. 

- Sannie, nu trebuie să-ți faci griji. Aici eşti în si- 
guranță. A turnat un pic de rom în cană, și Sannie 
a dat băutura pe gât înainte să se așeze la loc. Vezi? 
S-a oprit. Apropo, cum ai intrat? 

Sannie a clătinat din cap și și-a îngăduit un surâs. 

- Poate crezi că îţi încui ușa când pleci. Dar o ușă 
veche ca asta nu-i niciodată încuiată. Cel puţin, nu 
pentru cineva ca mine. 

- Ei bine, ca să vezi. A trecut o groază de timp. 

Kim Sleizner stătea în cadrul ușii, zâmbind cu gura 
până la urechi. Dunja a încercat să spună ceva, dar nu 
i-a ieșit din gură nici un cuvânt, cu toate că își simţea 
gura mișcându-se. 

- Nu te bucuri că mă vezi? Sleizner și-a desfăcut bra- 
țele şi a intrat în bucătărie. Şi ea trebuie să fie Sannie 
Lemke. S-a uitat de la una la alta. În alte împrejurări, 
ne-am fi putut distra pe cinste împreună. A bătut-o 
ușurel pe obraz pe Sannie și i-a pipăit părul. Firește, 
mai întâi trebuie să fii despăducheată. 

- Kim, ce mama dracului faci aici? Dunja s-a ridicat 
de pe scaun. Și cum ai știut că... 

- Ceţi se pare că fac? Sleizner a ridicat o mână şi a 
pocnit din degete. Doi poliţişti în uniformă au intrat 
greoi în bucătărie. Arestaţi-o. 

Sannie a răsturnat masa, încercând să fugă, dar 
polițiștii au prins-o rapid și au silit-o să se întindă 
pe podea. 

- Daţi-i drumul! Dunja s-a răsucit spre Sleizner. 
Nu poți să vii aici și să... 

- Sigur că pot, a întrerupt-o el, în vreme ce polițiștii 
trăgeau brațele lui Sannie în sus atât de mult, încât 
umerii i-au trosnit, până să-i pună cătușele. Ea a furat 
ceva care aparține poliției și a tras în tine și în parte- 
nerul tău grăsan. În plus, este principalul martor în 
cea mai important investigație a noastră. Așa că am 
câteva motive s-o scot din mâinile unui fleac de detectiv 
particular ca tine. Adică, în cazul în care aș avea nevoie 
de așa ceva. Pentru că, să ţi-o spun pe-a dreaptă, pot 
să fac orice-mi vine mie pe chelie. Cu tine. Cu ea. Cu 
toată cocina asta. În orice moment. Orice. S-a răsucit 
spre poliţişti. Duceţi-o în mașină și aşteptaţi acolo. 

Poliţiştii au încuviințat și s-au îndreptat spre ușă 
cu Sannie, ai cărei ochi o ţintuiau pe Dunja de perete. 
A scuipat-o pe Dunja în față când au târât-o în hol. 

Sleizner a râs și a clătinat din cap. 

- Ştii care e cea mai mare surpriză? Hmm? Ştii? 
S-a apropiat de Dunja și i s-a proțăpit în față. Faptul 
că eşti așa de şocată. Adică, te știam fraieră. Dar chiar 
atât de fraieră, zău că n-am cuvinte. Doar n-ai crezut 
cu adevărat că totul s-a încheiat între noi. Că am ter- 
minat unul cu altul. Sau, mai corect, că eu am termi- 
nat cu tine. Așa ai crezut? S-a dus la frigider și a scos 
o sticlă de bere, pe care a deschis-o cu dosul unei 
furculițe. Pentru că, oarecum, ai lăsat această impre- 
sie. Mă bucur să te anunţ că n-o să termin niciodată 
cu tine. Sunt ca acel client care ejaculează iar și iar. 
A luat câteva înghițituri de bere şi a râgâit. După o 
vreme, începi să te întrebi când o să se termine. Dar 

chestia e că n-o să se termine, și încerci să înghiți ca 
să ţii pasul, dar vine și tot vine, şi până la urmă te 
îneci și nu mai poți să răsufli. Și când o să fii termi- 
nată cu totul, zăcând acolo, cu gura moale și încle- 
iată, eu o să ejaculez mai departe. A ilustrat cu sticla 
de bere. Nu pentru că ar fi așa grozav, mai degrabă 
pentru că mă excită să înfrâng împotrivirea. O fac 
doar pentru că pot. A terminat berea. Mmm... E tare 
bună. S-a uitat la etichetă. Mikkeller. N-am auzit de ea. 
E unul dintre producătorii ăia de bere dați în mă-sa? 
Oricum, cred că am terminat aici. Pe moment. Sleizner 
s-a dus la Magnus, care stătea în ușă, arătând ca și cum 
putea să se prăbușească în orice moment. Nu trebuie 
să arăţi așa de necăjit. L-a bătut ușurel pe obraz. Poţi 
fi liniştit. Ai făcut treabă bună și ţi-ai dansat micul 
dans atât de aproape de perfecțiune cât ești tu în stare. 
N-o să uit. Ai putea să-ți iei o bere şi să sărbătorești. 

Sleizner a dispărut în hol şi, peste o clipă, au auzit 
ușa apartamentului închizându-se. 

La început, Dunjei nu i-a venit să creadă. Că toc- 
mai Magnus s-a găsit să umble pe la spatele ei și să-l 
contacteze pe Sleizner. Era evident că despre asta bătea 
el câmpii pe drum spre casă. Și acum stătea acolo, 
arătând ca şi cum era pe cale să-și verse iar maţele. 

-Îmi pare rău, a zis el, înghițind în sec. Voiam doar 
ca totul să fie făcut cum scrie la carte. Ca să nu mai 
intri în alte buclucuri. N-aveam cum să știu că lucru- 
rile vor ieși așa, a zis, așteptând reacția ei. Te rog, 
spune ceva. 

Dar ea nu putea să spună sau să facă nimic. Era 
încă în ghearele șocului. 

Şi probabil că ăsta era norocul lui. 

Soarele se înălța și privea în jos de pe cerul azuriu 
fără pată şi, chiar dacă umbrele încă mai zăboveau 
printre copaci, deja umezeala nopții se transformase 
într-o plapumă de puf care atârna peste drumul de 
pământ plin de hârtoape care trecea prin pădure. 

După o cotitură ivită brusc, rulota gri-argintie a 
apărut din ceața dimineţii. Era parcată puțin mai în- 
colo de liziera pădurii, lângă o camionetă și o motoci- 
cletă. De pe una dintre ferestre se revărsa o bossanova 
voioasă, amestecându-se cu ciripitul păsărilor. 

Înăuntru, o femeie şedea în fața unei oglinzi cu 
becuri pe ramă, în lenjeria de corp și cu o perucă paj 
castanie, fredonând, în vreme ce își dădea cu pudră 
deschisă la culoare, creion pentru ochi negru și ruj 
de un roșu-închis. 

Spaţiul din jurul ei amintea de o cabină strâmtă 
dintr-un teatru. Peste tot erau atârnate șiruri de haine, 
și un raft era plin de capete din spumă poliuretanică 
pe care stăteau diferite peruci. Un panou de afişaj de 
lângă oglindă era plin cu fotografii ale unora dintre 
victime, imediat după ce au fost congelate, alături de 
fotografii ale femeii îmbrăcate la fel ca ele. 

Când a terminat, şi-a pus o pereche de cercei mari 
și a luat o pereche de colanți, o fustă bleumarin și o 
bluză de culoarea fildeșului. La urmă și-a pus o pereche 
de pantofi cu toc înalt, o haină bleumarin și o pere- 
che de ochelari cu rame groase, a închis muzica și a 
plecat din rulotă ducând sub braţ o servietă de piele 
uzată și în mână o cască. După un moment, a pornit 
motocicleta și a plecat în josul drumului forestier. 

După ce a ajuns pe autostradă, a accelerat spre Hel- 
singborg, trecând de centrul comercial Väla aflat la 
dreapta, care se tot extindea, și, după un minut, de 
birourile lui Helsingborg Dagblad, la stânga. A încetinit, 
a trecut pe banda din dreapta și a virat pe Kullavăgen, 
apoi a luat-o la dreapta pe Rundgângen, care ducea 
direct la secția de poliție. 

Dar spre deosebire de Fabian, care era în mașina din 
fața ei și a intrat în parcarea angajaților, ea s-a oprit 
de-abia după vreo cincizeci de metri, nu departe de în- 
chisoarea învecinată. Cu o mișcare îndelung exersată, 
a coborât suportul motocicletei, a coborât, a atârnat 
casca de ghidon, a scos cheia din contact și a pus-o pe 
cauciucul din spate. 

-Trebuie să fiți Cecilia Olsson, a zis gardianul care 
a întâmpinat-o la ușa închisorii. 

Femeia a încuviințat din cap fără să-și miște buzele 
vopsite în roșu și i-a arătat actul de identitate. 

- Credeam că nu vrea avocat, a continuat gardianul, 
în vreme ce-i studia actul. 

-Oamenii se mai răzgândesc, a zis femeia, schițând 
un zâmbet. 

- Mda, mai ales cu asemenea picioare. Bărbatul 
i-a făcut cu ochiul și i-a înapoiat actul de identitate. 
Aproape că sunt ispitit să trec pe roșu sau să fac altă 
ghidușie. Şi-a trecut legitimaţia prin cititor și i-a făcut 

semn cu capul să-l urmeze prin ușa blindată. Din câte 
am înțeles, azi e ziua cea mare. Se zvoneşte că au mai 
mult decât suficient pentru o condamnare pe viață. 

- Atunci e și mai important să mă întâlnesc cu 
clientul meu. 

- Ăsta e un mod de a vedea lucrurile. Gardianul a 
scos o cutie de plastic transparent și femeia şi-a golit 
buzunarele de telefon, portofel și chei. Puneţi servi- 
eta pe bandă și staţi pe locul acela marcat cu braţele 
întinse în lateral. 

Femeia s-a conformat, şi gardianul a trecut peste 
corpul ei un detector, care a piuit doar la armătura 
metalică a sutienului. Apoi a pipăit-o de sus până jos. 

- Întotdeauna sunteţi așa de grijuliu? 

-Sunt sigur că ați auzit ce s-a întâmplat aici acum 
doi ani, şi de atunci încoace urmăm procedurile aduse 
la zi. Dar, trebuie să recunosc, în unele zile fac treabă 
mai bună decât în altele. 

A tras iar cu ochiul, lăsându-și mâinile nerușinate 
să-i exploreze spatele şi brațele, apoi sânii și talia și în 
jos, între picioare. 

Când a terminat, i-a înapoiat servieta și a deschis 
altă ușă blindată, unde a preluat-o o femeie-gardian 
şi a condus-o prin câteva coridoare până la o ușă me- 
talică. A deschis-o cu ajutorul legitimațţiei și al unui 
cod din șase cifre. 

- De vreme ce sunteţi avocat, știți că nu avem voie 
să folosim nici un mijloc de supraveghere. Dar, dacă 
vreți, putem face o excepţie. 

- Mulţumesc, dar prefer să mă conformez regulilor. 

Femeia-gardian a încuviințat. 

-Dacă vreți să ieşiţi, apăsaţi butonul roșu. Altfel, 
revin într-o jumătate de oră. 

Femeia a intrat în încăperea pentru vizite, fără fe- 
restre, unde erau o banchetă învelită în plastic şi o 
masă, la care stătea făptașul, aşteptând-o. Avea capul 
ras, iar pantalonii și cămaşa erau de un cenuşiu-des- 
chis, cu logoul închisorii din Helsingborg. 

- Bună. Sunt Cecilia Olsson, a zis apropiindu-se și 
întinzându-i mâna. 

Bărbatul s-a ridicat și a stat față în față cu femeia, care 
şi-a scos pantofii. S-au uitat adânc unul în ochii celui- 
lalt, ca şi cum ar fi tânjit de-o viață după asta și, după 
o clipă, el s-a aplecat în față și a scos vârful limbii. 
Ea a făcut la fel și a început să mângâie limba lui cu 
a ei, ca doi şerpi care nu se mai săturau. 

- Curând... a șoptit el, scoțându-i ochelarii. Curând 
toate astea se vor termina. 

Ea a încuviințat și, ca la un semn, a început să se 
dezbrace. El şi-a scos cămașa și pantalonii, ea şi-a scos 
bluza, colanții și fusta. Și, pe când el îşi punea sutienul 
căptușit și îmbrăca bluza ei, cu multă îndemânare, ea 
se îmbrăca în cămașa lui. Coregrafia fiecărui moment 
părea exersată și șlefuită până la cel mai mic detaliu. 
Ca și cum ar fi fost un ritual pe care îl repetaseră de 
nenumărate ori. 

Bărbatul și-a pus colanții și fusta dintr-o singură 
mişcare, pe când femeia își încheia pantalonii cenușii. 
Când au terminat, au stat față în față pentru un sărut 
pe cât de scurt, pe atât de intens, înainte să treacă la 
faza următoare. 

Ea și-a scos sprâncenele false şi i le-a lipit lui, în 
vreme ce el îi scotea cerceii şi îi punea la urechile sale. 
Ea a deschis servieta, a scos o rondelă demachiantă 
umedă și și-a şters machiajul de pe față şi buze, iar el a 
scos trusa de machiaj și a început să se pudreze, a tras 
cu pricepere câteva linii cu creionul de ochi şi s-a rujat. 

În cele din urmă, ea şi-a scos peruca și a pus-o pe 
capul lui. Și ea avea capul ras și, când el şi-a pus pan- 
tofii şi ochelarii, era aproape imposibil să-ți dai seama 
că schimbaseră locurile. 

După zece minute, au auzit cum este tras ivărul. 
Uşa s-a deschis şi a intrat femeia-gardian. 

- Bine, vizita s-a terminat. 

Bărbatul a încuviințat din cap, şi-a potrivit ochelarii 
şi şi-a luat servieta, după care s-a ridicat în pantofii 
cu tocuri şi s-a răsucit spre femeia-gardian, care l-a 
condus afară din camera pentru vizite şi pe coridor 
fără să observe nimic. 


84 


Malin Rehnberg și soțul ei, Anders, se înțeleseseră 
să ia o zi liberă în plus între Înălțarea Domnului și 
weekend, ca să poată scăpa, în sfârșit, de toate gunoa- 
iele rămase după renovare. Zăceau în curte, sub prelate, 
de aproape doi ani. Vecinii începuseră să bombăne, și 
unii chiar nu-i mai salutau pe stradă. 

Malin se perpelea de dorința să se ocupe de cazul 
vechi, nerezolvat, al contelui, ca și cum ar fi avut pe 
gleznă o droaie de înțepături de țânțari. Așa cum su- 
gerase Fabian, nu exista decât o cale ca să nu se mai 
perpelească: trebuia să se ducă la casa veche de la sud 
de Stockholm și să vadă cu ochii ei. 

I-a spus lui Anders că, în sfârșit, a găsit motivația 
să înceapă să facă mişcare, așa că trebuie să meargă în 
oraş să-și cumpere îmbrăcăminte de sport și să treacă 
pe la câteva săli ca să-și dea seama pe ce vrea să se 
concentreze. Poate că o să facă unu-două exerciţii, în 
funcție de câtă energie mai avea. 

Aşa cum se aștepta, Anders a crezut-o. A zâmbit și 
i-a spus că e o idee minunată. Să nu-și facă deloc griji 
pentru gunoaiele de la construcție, se ocupă el de asta. 

GPS-ul i-a spus că drumul o să dureze în jur de 
o oră și, chiar dacă din când în când a fost un pic 

derutată pe drumurile înguste cu pietriș care şerpuiau 
prin pădurea deasă, în cele din urmă a ajuns. 

Casa era la vreo zece metri de drum, în spatele unui 
zid de tufe netunse care o ascundeau în cea mai mare 
parte cu frunzișul stufos. Părea veche, cu siguranță 
avea peste o sută de ani, și pereţii, care fuseseră zu- 
grăviți cândva în roșu Falu!, cu colțurile albe clasice, 
erau acum acoperiți de un strat verde de mușchi și alge. 

S-a dus la o poartă înaltă până la mijloc și a înotat 
până la prag prin iarba mare. Nu era nici un nume 
pe ușă, doar un dreptunghi întunecat cu găuri de șuru- 
buri în colțuri. Cu toate că nu se aștepta să răspundă 
cineva, a lovit de placă ciocănelul ruginit. Sunetul as- 
cuţit de metal pe metal a fost absorbit iute de verdeața 
luxuriantă, şi din nou s-a lăsat tăcerea. 

După alte trei încercări, a încercat clanța, care era 
montată cu susul în jos, așa că a încercat s-o tragă în 
sus ca să vadă dacă ușa este descuiată. Era. 

Înăuntru era cu câteva grade mai rece și, după câ- 
teva respiraţii, a simțit cum astmul începe să-și arate 
colții, blocându-i căile respiratorii. Asta însemna că 
aerul nu era doar umed și îmbâcsit, ci și plin de spori 
de mucegai. N-avea ce să facă, și-a spus, pe când intra 
în bucătărie, care era decorată cu covoare, mobilier și 
tot soiul de lucrușoare. Pe picurător mai erau farfurii, 
tacâmuri și pahare, și pe masă era deschis un număr 
din Länstidningen Södertälje din 4 martie 1995, cu titlul 
Benzinărie Statoil jefuită de un bărbat de 20 de ani înar- 
mat cu un topor şi au fost furate 500 de coroane. 


1 Vopsea de un roșu-închis folosită în mod tradițional la 
clădirile din lemn din zona scandinavă; provine din mai multe 
mine de cupru din Suedia, cea mai cunoscută fiind Falun. 

Şi clanţele ușilor dinăuntru erau cu susul în jos, 
şi gândurile i-au zburat la casa cea veche a mătușii 
ei, în Dalarna. Așa erau și acolo. Când a întrebat de 
ce, mătușa i-a spus că este ca să se apere de duhurile 
din casă. Se părea că ele nu pot trece prin uși care au 
clanțele montate invers. Oare însemna că și această 
casă era bântuită? De aceea fusese abandonată după 
moartea Verei Meyer? 

Dormitorul avea puțină mobilă, într-un capăt era 
un birou vechi sub un singur raft cu cărți și în celă- 
lalt capăt, un pat dublu cu tăblie sculptată. Cuvertura 
bine întinsă părea să fi fost cândva albastră, dar anii 
de expunere la lumina soarelui îi dăduseră culoarea 
cenușiu-deschis. La fel și preșul de lângă pat. Malin 
s-a dus la el și l-a mişcat cu piciorul, şi iat-o, așa cum 
bănuia după ce a citit dosarul. 

Pata de sânge întunecată avea forma unei amibe și 
părea că are diametrul de aproximativ un metru. Aici 
Henning von Gyllenborg fusese înjunghiat în spate 
de optsprezece ori, unele răni fiind atât de adânci, 
încât vârful cuțitului ieşise prin piept. Cuţitul nu a 
fost găsit, cu toate că a fost scotocită întreaga zonă cu 
detectoare de metal, iar apele au fost dragate şi cerce- 
tate de scafandri. 

Malin s-a lăsat pe vine și și-a trecut mâna peste 
scândurile podelei, pe care cu siguranță cineva încer- 
case să le spele și să le albească cu leșie până și-a dat 
seama că lemnul uscat absorbise atâta sânge, încât 
singura soluţie era să fie înlocuite. 

În spate s-a auzit un scârțâit, și ea s-a răsucit, tresă- 
rind. Nu era nimeni. S-a ridicat și a ascultat cu atenție. 

- Hei! E cineva acolo? a strigat, așteptând un răs- 
puns în tăcerea care a urmat, după care a clătinat din 
cap, dojenindu-se singură. 


MINUS OPTSPREZECE GRADE | 469 


Doar nu începuse să creadă în fantome numai pen- 
tru că două clanţe fuseseră puse cu susul în jos. Spre 
deosebire de Anders, ea nu credea niciodată ceva până 
ce nu era verificat de câteva ori. 

A pus preșul la loc şi s-a dus la birou, care avea 
sculpturi la fel cu cele de pe tăblia patului. Cheia era 
încă în broască, așa că a răsucit-o și a tras ruloul în sus. 
În partea din spate a găsit un teanc de cuvinte încru- 
cişate din ziare, toate începute, dar neterminate. 

Într-unul dintre sertarele mici de pe laturi erau cre- 
ioane și gume și în următorul câteva pachete de cărți 
de joc. În al treilea erau mosoare de aţă, ace și degetare, 
iar ultimul era complet gol. Cel de-al cincilea sertar, 
din mijloc, de două ori mai mare decât celelalte, era 
și el gol. Pe când îl trăgea, a simțit o adiere pe dosul 
mâinii. A tras sertarul afară și l-a pus deoparte, și în 
acel moment a simţit clar curentul de aer din gaură. 
S-a aplecat să vadă mai bine, dar nu se vedea nimic 
în întuneric și a trebuit să-și deschidă telefonul și să 
lumineze înăuntru. 

Gaura continua prin birou și prin peretele din spa- 
tele lui şi, dacă n-ar fi fost revenirea scârțâitului în 
spatele ei, s-ar fi prins cu totul în încercarea de a ghici 
ce ar putea să fie ascuns în compartimentul secret. 
Aşa însă, s-a răsucit şi a strigat din nou, întrebând 
dacă e cineva acolo. 

N-a răspuns nimeni și, cu toate că era perfect 
conștientă că în casele vechi întotdeauna se aud 
scârțâieli și mormăieli, s-a dus la ușa dinspre hol și a 
închis-o, ca să fie sigură. 

Apoi a încercat să tragă biroul de la perete, dar 
a constatat că este fixat de podea. Nu-i rămânea 
decât să-și vâre mâna în compartimentul întune- 
cat, misterios. 


470 | STEFAN AHNHEM 


Malin a trebuit să se aplece și să-și bage tot bra- 
țul în perete până ca vârful degetelor sale să atingă 
ceva. Și a trebuit să-și scoată haina și puloverul ca să 
ajungă destul de departe ca să apuce obiectul și să-l 
tragă afară. 

Era un album vechi cu fotografii. Malin a şters stra- 
tul de praf și răhățeii de şoarece și l-a deschis. Prima 
fotografie înfățișa doi copii de vreo cinci ani care se 
țineau de mână pe peluza din fața casei. Singurul lucru 
care îi deosebea era îmbrăcămintea - unul purta pan- 
talonași scurți cu bretele peste o cămașă și celălalt, o 
rochie cu fundă. În afară de asta, arătau identic. Părul 
blond, structura feţei și chiar felul în care stăteau, fie- 
care cu o mână în șold, îi făcea imposibil de deosebit 
unul de celălalt. Gemeni. 

Legenda era Didrik şi Nova, cu litere cursive, deco- 
lorate. 

A răsfoit albumul, care era plin cu fotografiile co- 
piilor la vârste diferite. În cele mai multe se țineau de 
mână și se uitau la aparat. În altele se îmbrățișau şi 
se sărutau. În unele era prezentă Vera Meyer. Malin 
şi-a scos telefonul și i-a comparat cu unele dintre fo- 
tografiile celor doi făptaşi pe care i le trimisese Fabian. 
Nu încăpea îndoială că sunt aceleași persoane. 

Didrik şi Nova. Sten și Anita Strömberg. 

Să fi fost oare copiii Verei? Malin nu crezuse că avea 
copii. Cel puţin, nu conform dosarului vechi al lui 
Edelman, și informaţiile lui se bazau pe evidența 
populației. 

Clicul pe care l-a auzit în spatele său ar fi putut 
să fie rodul imaginaţiei - alt capriciu al subconşti- 
entului -, dar nu era. Era țeava unei puști aflate atât 

de aproape, încât Malin i-a văzut interiorul când s-a 
răsucit. Instinctiv, a dus mâna spre tocul pistolului 
de la umăr, dar şi-a oprit mişcarea. 

Era deja prea târziu. 

Sonja lipsea de acasă deja de douăzeci și patru de 
ore fără ca măcar să sune sau să trimită un SMS. Nu 
era ceva neobișnuit să dispară în lumea ei aparte când era 
în procesul creației. Şi Fabian lipsea uneori zile întregi 
când avea mult de lucru. 

Diferența de această dată era că ea îl părăsise. 

Era o diferență care făcea ca secundele să pară ore. 

Investigația îl ajutase pe Fabian să-și țină în frâu 
suferința o bună parte din ziua precedentă. Dar, de 
îndată ce a încuiat ușa casei și și-a pus cheile în dulă- 
pior, au revenit gândurile cele mai dureroase. 

A pregătit cina pe pilotul automat și, pe când mânca 
împreună cu copiii, își punea singur întrebări. Vor 
vinde casa? Şi cum rămânea cu copiii? Nu erau prea 
mari pentru viața de tipul „un weekend din două“, 
cu bagajele mereu făcute? Şi apoi era el. Avea să ajungă 
tată singur? Sau, la fel ca Astrid, avea să se piardă în 
băutură? Răspunsurile păreau o uriaşă și năucitoa- 
re întunecime. 

Matilda a întrebat unde este Sonja, dar el n-a putut 
să-i ofere mai mult decât o ridicare din umeri și o min- 
ciună cu jumătate de gură, că trebuie să lucreze până 

târziu. Ea nu s-a lăsat păcălită, desigur, și a arătat spre 
paharul, farfuria și tacâmurile de pe masă, neatinse. 

După cină, el a încercat să-și reducă timpul de trezie 
ducându-se la culcare la ora nouă și jumătate. Dar n-a 
avut parte de somn. Ca un acces încăpățânat de țiuit 
în urechi, întrebările l-au făcut imposibil. Fabian s-a 
perpelit toată noaptea, transpirând tot mai tare, până 
când cearşafurile au ajuns să semene cu o cămașă 
de forță. 

lată de ce și-a turnat a doua cană din cafeaua proas- 
pătă, extrem de tare, în vreme ce aștepta ca restul 
echipei să-și ocupe locurile în jurul mesei de şedinţe. 

-Bun, să trecem la treabă, a zis Astrid, care se întor- 
sese, în sfârșit, şi era singura din încăpere care părea 
să se fi odihnit bine. Din câte am auzit, ieri a fost o zi 
plină de evenimente. Cine vrea să înceapă? 

Klippan a ridicat arătătorul. 

- Unde naiba ai fost ieri toată ziua și miercuri seara? 
Nu știu cum e cu ceilalți de aici, dar eu, unul, aș vrea 
să ştiu. 

- La fel, a zis Irene, încuviințând. 

-Se petrec atâtea lucruri aici, cu investigația asta, 
a continuat Klippan. Dar când încerc să dau de tine, 
ceea ce am făcut de multe ori, nu răspunzi și nu mă 
suni. Aşa că acum vreau să știu de ce. Pentru că asta 
nu poate să continue așa. 

Fabian era de acord cu Klippan și Irene. Pe drept 
cuvânt, se săturaseră până-n gât de problema lui Astrid 
cu băutura, care le afecta din ce în ce mai mult munca. 
Se săturase și el. Dar nu era momentul potrivit să 
deschidă cutia asta cu viermi. 

-A răspuns când am sunat eu, a zis, şi s-a ales cu 
priviri nedumerite de la Klippan, Irene și Astrid însăși. 

Dar nu puteai să vorbeşti pentru că tocmai urcai în 
avion, nu? 

I-a prins privirea și, de îndată ce i-a trecut nedu- 
merirea, ea a încuviințat. 

- Da, eram în drum spre Berlin s-o vizitez pe sora 
mea. 

- Berlin? a zis Irene. 

- Da, vă cer scuze că n-am spus nimic. Dar a apărut 
din senin și, de fapt, a fost ideea surorii mele să iau 
acea zi liberă în plus și să mă duc la ea. Nu mă aștep- 
tam să reușesc, dar când Stina Högsell ne-a dat acordul 
miercuri și a zis că mărturia lui Jeanette Dawn este 
suficientă, am găsit în ultima clipă un zbor și m-am 
dus direct la Kastrup. De cum am auzit ce s-a întâm- 
plat, am luat primul avion încoace. 

- Sora ta trebuie să fi fost dezamăgită. 

Klippan s-a tras de tuleii bărbii. 

- Sigur că da, dar ce puteam să fac? 

Astrid şi-a desfăcut brațele, ca și cum nu mai era 
nimic de zis. 

- Mi s-a părut că ai spus că e la o ședință la Malmö, 
s-a răsucit Klippan spre Fabian. 

- Da, presupun că asta a fost după ce a aterizat și 
venea încoace. 

-Aşa e. În drum, am trecut pe acolo, a intervenit 
Astrid. Dar, auziţi, hai să ne urnim aici. Curând mă 
întâlnesc cu Stina HOgsell. Fabian, ce-ar fi să începi tu. 

Fabian a încuviințat din cap şi a povestit pe scurt 
ce au găsit acasă la Johan Halen. Temniţa pentru sex 
ascunsă în pivniță şi mormântul cu trei cadavre din 
curte. Le-a vorbit despre fiecare. Printre altele, despre 
Diana Davidsson, care i-a ajutat să-și dea seama că 
nu au de-a face doar cu un făptaș, ci şi cu o complice 
care se pricepe la fel de bine să-și schimbe înfățișarea. 

Apoi a vorbit despre contele Bernard von Gyllenborg, 
identificat pe baza inelului cu sigiliu, al cărui frate, 
Aksel von Gyllenborg, fusese găsit mort, îngheţat, în 
toamna lui 2010, cu o rană de glonț în picior. Fabian 
le-a spus că fosta sa colegă, Malin Rehnberg, tocmai în- 
cerca să afle dacă există sau nu legături cu uciderea încă 
nesoluționată a tatălui lor, cu douăzeci de ani înainte. 

De asemenea, le-a spus de rețeaua complicată de 
tranzacții financiare pe care bancherul personal al lui 
Halen, Marianne Wester, o descoperise şi o urmărise 
pin diferite conturi din străinătate până la Sten şi 
Anita Strömberg. 

Când a terminat, Astrid s-a dus în faţa tablei, cu 
ochii la desfăşurător și la fotografiile tuturor victime- 
lor și ale locurilor faptelor și a clătinat din cap. 

- Sunt sigură că toate astea sunt corecte. Numai 
că... Nu pricep cum au putut să... Cum să zic? Într-un 
caz normal, aş fi respins tot scenariul ăsta și aș fi zis 
că-s prostii. E cu totul absurd. 

- Cu totul absurd, asta pare o descriere destul de 
corectă a suspecților noștri, a zis Fabian. Nu uita că 
avem de-a face cu o femeie care intră bine mersi într-o 
închisoare și sabotează o identificare din grup fără 
să clipească, şi cu un bărbat care conduce o mașină 
drept peste marginea cheiului, în plin centru, ca apoi 
să înoate pe fundul portului. 

Astrid a încuviințat din cap și s-a întors spre ceilalți. 

- Aşadar, ce facem mai departe? 

-Cred că ne concentrăm atenția pe ea. Fabian a 
încercuit fotografia Anitei Strömberg de pe permisul 
de conducere. Suntem departe de a fi siguri că aceasta 
este adevărata ei identitate, dar există o şansă să fie o 
identitate pe care s-o folosească şi acum. 

- Da, şi, de data asta chiar avem un cod numeric 
personal. Astrid s-a răsucit spre Klippan. Vreau să laşi 
deoparte orice altceva și să începi imediat să o cauţi. 
Irene, ar merge mai repede dacă l-ai ajuta. 

Klippan și Irene au încuviinţat şi au plecat, fiecare 
cu cana plină cu cafea. Fabian s-a luat după ei, cu țiui- 
tul divorțului în urechi. 

- Fabian, ce mai faci? a întrebat Astrid, aşa că n-a avut 
încotro, s-a întors spre ea. 

-În viaţa personală sau la muncă? 

- Deci, e chiar așa de rău. S-a dus la filtrul de cafea 
şi și-a umplut cana. Când eram însărcinată... Nu știu 
dacă la tine şi Sonja a fost la fel când aşteptaţi un copil, 
dar eu vedeam peste tot burți umflate. Apoi, după 
şase luni, când împingeam căruciorul, dintr-odată 
vedeam cărucioare peste tot. S-a uitat în ochii lui. 
Este exact la fel când ai divorțat de curând. O vezi în 
ochii oamenilor. O asculți printre rânduri, în vocea 
lor. Peste tot, tot timpul. 

Fabian a încuviințat. Nu avea cuvinte. Mai ales nu 
în acest moment. Doar fapte. 

- Poate vorbim despre asta altă dată, a reușit să spună, 
în cele din urmă, și s-a întors spre ușă. 

- Sigur. Îmi pare rău, n-am vrut să... Nu voiam 
decât... Dar, încă ceva înainte să pleci. 

S-a oprit din nou și s-a întors spre ea. 

-Vreau să-ți mulțumesc că m-ai scos din necaz și 
m-ai apărat în timpul ședinței. 

- E în ordine. Fabian a încercat să zâmbească. Așa 
cum spuneam, nu cred că trebuie să ne ocupăm de 
chestii prea personale în timpul unei investigaţii. 

- Sunt sigură că ai dreptate, dar nu tu ești cel care 
a fost la mine acasă ieri? 


MINUS OPTSPREZECE GRADE | 477 


El a încuviințat și Astrid și-a apăsat arătătorul pe 
buze. 

- Nu ştiu cum să spun asta. 

- Nu trebuie să spui nimic. 

-Ba da, trebuie. Vreau să-ți spun cât de recunoscă- 
toare sunt că ai fost tu și nu altcineva din echipă. Şi 
vreau să spun cât de rău îmi pare pentru ce ai văzut 
când ai venit, și probabil că o să vezi din nou de câte 
ori ne întâlnim. 

- Astrid, e în ordine. 

-În ordine? E ca dracu”, asta este. Dar... S-a uitat 
pe fereastră. Asta e important. Pentru că, indiferent 
ce crezi, vreau să știi că s-a întâmplat o singură dată, 
şi cu asta, basta. 

-Ce cred eu n-are nimic de-a face cu asta, a zis 
el, cu toate că nu voia să spună nimic. Suntem în 
mijlocul unei investigații cum n-a mai fost nici una. 
O investigaţie care se va duce de râpă fără un condu- 
cător care să răspundă când îl sunăm, chiar dacă e în 
puterea nopții. Un conducător care n-are nevoie să i 
se repete totul din cauză că zăcea acasă, inconștient, 
în propria vărsătură. 

- Fabian, ai absolută dreptate. Dar lucrurile au fost 
un pic... 

-Încă o dată. A ţintuit-o cu privirea. Încă o dată, 
şi n-o să stau nici o clipă pe gânduri să te raportez 
lui Bokander. 

Astrid se pregătea să spună ceva când a oprit-o 
telefonul ei care suna. 

- Da, alo? Da, sunt Astrid Tuvesson... Bună, Ragnar... 
Înţeleg... Ce? Stai, aşteaptă o secundă, poți să repeţi? 
I-a pierit toată culoarea din obraji și a trebuit să se 
aşeze pe un scaun. Nu înţeleg. Cum au putut ei să... 
Of, Dumnezeule, nu se poate... Sună cu totul aiurea... 

Stai aşa, cum naiba să fie vina noastră? Nu noi suntem 
cei care... Ce vrei să spui cu închidere ilegală? Dar, 
Ragnar, te auzi ce spui? E nebunie curată! 

Fabian auzea vocea agitată de la celălalt capăt, dar 
nu-și dădea seama ce spune. Când Astrid a încheiat, 
în cele din urmă, conversaţia, își dădea seama că ea, 
cu toate că auzise fiecare cuvânt, nu pricepuse. 

-Au schimbat locurile, a zis, ca şi cum ar fi fost 
hipnotizată. 

- Ce? Cine a făcut asta? 

- Făptașii, bărbatul și femeia. 

Fabian tot nu pricepea. 

- Se pare că ea l-a vizitat la închisoare azi-dimi- 
neață, și după o jumătate de oră el pleca în hainele ei. 
La început am crezut că-i o glumă, dar nu este. 

- Şi femeia? Ce s-a întâmplat cu ea? 

- A stat acolo până acum cincisprezece minute, când 
i-a anunțat că au făcut o greşeală. 

- Cum, acum e ea în arest în locul lui? 

- Măcar de-ar fi așa... 

Astrid a oftat și şi-a scuturat capul de parcă era 
gata să se dea bătută în toate privințele. 

-Stai aşa. Doar nu i-au dat drumul? 

- Ba chiar asta au făcut. Ragnar nu era acolo, pentru 
că și-a luat zi liberă. Se pare că ea a pretins că este 
avocata lui și a ameninţat că îi dă în judecată pentru 
arestare ilegală dacă nu-i dau drumul. Ăsta-i cel mai 
al dracului lucru care mi s-a întâmplat. Cu toate că 
se pare că s-a petrecut ceva asemănător la închisoarea 
Kronoberg din Stockholm în 2004, dacă e să-l cred 
pe Ragnar Palm. Şi ştii ce a mai zis? În afară de a da 
vina pe faptul că n-are destui oameni? Ticălosul a avut 
tupeul să spună că nimic din toate astea nu s-ar fi în- 
tâmplat dacă noi l-am fi ținut la curent cu investigația. 

Că ar fi fost „mai prudenți“. Nu-i ăsta cel mai tâmpit 
lucru pe care l-ai auzit vreodată? 

Fabian nu ştia ce să zică. Chestiunea nici măcar nu-l 
interesa. Acum nu mai conta decât faptul că amândoi 
suspecții erau din nou în libertate. A cui era vina nu 
schimba faptul că reveniseră în căsuţa de pornire, 
fără cea mai mică idee despre ce să facă mai departe. 

Cu toate că era tipic pentru Sleizner să nu scape 
ocazia de a ține o conferință de presă, Dunja nu l-a 
crezut destul de prost ca să facă publică identitatea 
lui Sannie Lemke. Dar iat-o! Fotografia lăbărțată pe 
ecranul televizorului o arăta pe Sannie pe bancheta 
din spate a unui mașini de poliție, cu ochii îngroziți 
ațintiți la aparat. Ce mama naibii era în capul lui? 

-Asta ar putea să vă surprindă. Sleizner revenise 
în imagine și nu se dezminţea, își pudrase fruntea și 
nasul ca să nu lucească în lumina reflectoarelor. Dar 
nu pe cei care au experienţă cu genul acesta de lucruri. 
A făcut un semn către Ib Sveistrup, care stătea de o 
parte a lui, şi spre Søren Ussing, în partea cealaltă. Şi, 
că o credeți sau nu, numai pentru că un lucru nu apare 
în ziare nu înseamnă că noi stăm cu braţele încruci- 
şate. Un val de râsete printre jurnaliști. În orice caz, 
acesta este rezultatul unei munci de poliție intense, 
dar perfect tipice, dusă în culise. 

Dunja a ridicat telecomanda ca să închidă televizo- 
rul. Dar, cu toate că însăși mutra lui Sleizner o făcea 
să se îngrețoșeze şi tot corpul țipa la ea să arunce 
aparatul pe fereastră, nu se putea hotări să apese pe 
butonul roșu. 

- Acum, că avem un martor, investigarea uciderii 
brutale a lui Jens Lemke și Bjarke Friis a făcut un mare 
salt înainte. Fireşte, sunt mândru și bucuros că am 
putut să dau o mână de ajutor. 

Sleizner a arborat unul dintre zâmbetele sale carac- 
teristice, care țâșnea din ecran și mânjea totul în cale. 

Dunja era sătulă până-n gât și s-a dus în baie să se 
spele pe față. Se simţea murdară. Ca și cum el ar fi 
fost iar în casa ei şi ar fi mânjit-o. 

- Aşadar, poliția din Copenhaga a preluat investi- 
gația? a întrebat unul dintre jurnalişti. 

- Nu, şi vreau să subliniez asta, nici vorbă să fi 
preluat controlul. 

Dunja şi-a şters faţa și a văzut o periuță de dinţi 
verde în cană, alături de a ei. Trebuie să fie a lui Magnus, 
şi-a zis, şi a aruncat-o la coș. 

- Dar suntem într-o colaborare strânsă şi, în acest 
caz anume, eu şi echipa mea am reușit să oferim o 
piesă importantă din puzzle. În plus, s-a nimerit ca 
ea să fie la Copenhaga când a fost reținută. 

Magnus fusese atât de convins că va reuși să-și pe- 
treacă noaptea la ea, încât își adusese periuța de dinți. 
Încă nu pricepea cum el putuse să se coboare până 
la a se furişa pe la spatele ei. Încercase să vină cu o 
scuză, desigur. Că totul era spre bine ei și ceva despre 
faptul că, într-un fel, Sleizner l-a silit, i-a forțat mâna. 

- În acest moment, Lemke este interogată aici, în 
Helsingør, sub supravegherea colegilor mei de față. Aș 
vrea să răspundă ei la restul întrebărilor. 

Dar Dunja nu prinsese decât frânturi. Furia din 
ea bubuia mai tare ca utilajele de construcții rutiere 
şi, de îndată ce și-a adunat puterile, i-a spus să plece. 


482 | STEFAN AHNHEM 


- Ea a fost principalul dumneavoastră suspect de la 
început. Mai este valabil? 

Dunja s-a întors în living și l-a văzut pe Sveistrup 
apropiindu-se de microfon. 

- Nu, am reținut-o în primul rând ca martor, și în 
acest moment cooperează cu noi şi ne ajută să facem 
un portret-robot. 

-Cum rămâne cu furtul armelor de serviciu și în- 
cercarea de a împușca un polițist? 

- După cum stau lucrurile acum, dăm prioritate 
declarației de martor. 

- Asta înseamnă că nu veți urmări... 

- Înseamnă că în acest moment ne folosim toate 
resursele ca să identificăm și să arestăm persoana 
sau persoanele care sunt vinovate de aceste crime 
îngrozitoare. 

Sveistrup s-a rezemat de spătarul scaunului, înde- 
părtându-se de microfon. 

- Permiteți-mi să lămuresc ceva. Ussing și-a dres 
glasul. Fără să intru în amănunte, unele dintre ac- 
țiunile din partea poliției n-au fost cu totul optime, 
ceea ce a contribuit, fără îndoială, la motivul pentru 
care lucrurile au decurs în acest fel. 

-Vă referiţi la polițista Dunja Hougaard? 

- Nu suntem aici ca să arătăm pe cineva cu degetul. 

- Dar acum, că a venit vorba, a intervenit Sleizner, 
ridicând un deget. Nici n-ar trebui să ascundem faptul 
că există în organizația noastră câteva mere putrede. 
Din fericire, ele sunt mai degrabă excepția decât regula, 
însă Hougaard se numără, cu siguranță, printre ele. 
După cum unii dintre dumneavoastră știți, vorbesc din 
experiența personală, și sunt absolut convins că și Ib, 
şi Søren, aici de față, sunt de acord cu mine când spun 
că zilele ei în poliția daneză s-au terminat, în sfârșit. 

N-a fost deloc surprinsă când Søren a încuviințat. 
Dar Ib? Sigur, arăta ca cineva care se hotărâse s-o 
facă împotriva voinţei, dar, totuși. Cel puţin, asta i-a 
dat destulă energie ca să apese, în cele din urmă, pe 
butonul roșu. 

- Pofteşte înăuntru, i-a zis lui Malin bătrânul pe 
jumătate surd, pe când îl urma în casă. Tavanul era 
atât de jos, încât ea a trebuit să se aplece, deși nu avea 
decât un metru șaizeci. Şezi chiar aici şi eu aduc ca- 
feaua. E deja făcută. A pus jos pușca, rezemând-o de 
perete, şi s-a dus la sobă. Doamna bea cafea fiartă, da? 

Malin a încuviințat şi s-a așezat pe unul dintre 
cele două locuri de la masa mică din bucătărie, cu 
mușama și flori de plastic într-o vază cu apă. Nu mai 
băuse cafea fiartă decât o dată, într-o călătorie călare 
în sălbăticia din nord, în urmă cu cincisprezece ani. 
Cu toate că fusese în miezul unei ierni cu ger crâncen, 
a refuzat cafeaua aburindă și n-a cedat decât după ce 
restul grupului s-a comportat ca și cum ar fi fost o 
trăire aproape divină. 

Avea gustul pe atât de rău pe cât își închipuise și era 
convinsă și în ziua de azi că toți ceilalți erau de acord 
cu ea în adâncul lor, cu toate că stăteau în zăpadă și 
o țineau una și bună că e cea mai grozavă pe care o 
gustaseră vreodată. 

-Sper că doamnei îi place rulada cu gem, a zis bătrâ- 
nul, punând pe masă un platou cu felii de ruladă cu 
gem care părea să conțină destui conservanți ca să 

supraviețuiască fără probleme celui de-al Treilea Război 
Mondial, alături de gândacii de bucătărie. 

- Cum ziceam înainte, suntem într-o anchetă de 
omucidere, a zis, încercând să urnească lucrurile. Prin 
urmare, dacă știți ceva despre acești doi copii... 

A scos albumul fotografic care fusese ascuns în 
perete şi l-a deschis. 

Bărbatul n-a dat nici o atenţie fotografiilor din 
album și a continuat, calm, să toarne cafeaua, apoi 
s-a așezat în faţa ei. 

- Doamna ar trebui să ştie că am fost îngrijitorul 
acestei moșii de când aveam șaptesprezece ani, și o 
să-i spun că pe atunci nu existau telefoane mobile 
sau televizoare color, iar o caramelă costa doar un 
öre dacă luai cinci. 

- Da, sunt sigură că au fost vremuri minunate. Îi 
recunoașteți pe aceşti... 

- Ha? 

- Vă întrebam dacă îi recunoașteți pe acești doi 
copii, a zis Malin cât de tare a putut fără să pară prea 
iritată. 

Începea să înțeleagă de ce nu o auzise când a strigat 
în cealaltă casă. 

- Păi, pe atunci un tip putea s-o ciupească de fund 
pe o fată şi să-i zică unei bomboane de ciocolată bom- 
boană neagră fără să fie arestat. Doamna nu vrea să 
guste din cafea, apropo? 

Malin a încuviințat din cap și s-a silit să ia o înghi- 
țitură, care, spre surprinderea sa, n-avea deloc gust rău. 

-Aveam șaptesprezece ani și părul dat cu Brylkrăm. 
Da, pe atunci puteai cu siguranță să ai parte din când 
în când de un pic de drăgosteală, când te așteptai mai 
puţin. Păi, mergeam pe la case reparând ba una, ba alta 
şi, dacă erai un adevărat armăsar, ca mine, nu era 

greu să te înfrupți. Știi cum îmi ziceau? „Negrul“. Și 
ştii de ce? 

- Ei bine, mulțumesc pentru timpul acordat, a zis 
Malin, ridicându-se. 

- Ha? 

-Am zis că n-am timp să stau aici ascultându-ți po- 
veştile de şovin care bănuiesc că o să ajungă la un rahat 
de propagandă a SD!. Așa că te rog să mă scuzi, acum 
plec. Mulţumesc pentru cafea. 

- Dar nu și bătrânul conte. A, nu, el trebuia să le 
siluiască, dacă voia așa ceva, a continuat bărbatul, 
netulburat. Și apoi a căpătat ceea ce i se cuvenea. 

Malin s-a răsucit din prag. 

- Bătrânul conte. Vorbeşti despre Henning von 
Gyllenborg? 

- Făcea ce-i poftea inima. Siluia pe oricine poftea 
când bărbații erau la muncă. Cu cât mai tinere, cu atât 
mai bine. Nu guști din rulada cu gem? Poate că arată 
periculoasă, dar garantez că nu mușcă. 

A întins platoul. 

Malian s-a așezat la loc, a luat o bucată și a gustat-o. 

- Aşadar, zici că Henning von Gyllenborg se lua de 
femeile de pe aici? 

- Toată lumea ştia, dar nimeni nu cuteza să zică 
nimic. El plătea totul. 

- Şi Vera Meyer? A violat-o și pe ea? 

- Ha? 

- Vera! Meyer! 

Malin a strigat așa de tare, că i-au țâșnit din gură 
bucățele de ruladă cu gem. 


1 Sverigedemokraterna - Partidul Democrat Suedez, de 
extremă dreaptă 

- Nu-i nevoie ca doamna să zbiere. Încă nu-s complet 
surd, doar pe jumătate surd. Vera a fost marea favorită 
o vreme. Îmi amintesc de o vară, cred că era 1978. 
El era aici în fiecare după-masă, până ce ea a rămas 
borțoasă. După asta, desigur, n-a mai fost prea mare 
distracție. A clătinat din cap, şi-a vârât un pătrățel de 
zahăr între dinţii din față, a turnat cafeaua în farfuri- 
oară și a început s-o soarbă. Dar, nu-i vorbă, Vera n-a 
fost singura care s-a umflat. Nici pe departe, dacă 
mă-ntrebi pe mine. 

-E ceva ce nu înţeleg. Sângele pe care i l-au găsit 
pe penis nu era al Verei. 

- Dar ea a fost singura care a îndrăznit să-l tragă pe 
sfoară şi să-i ia banii fără să facă avort. Şi suma n-a 
fost un fleac, asta-i sigur. 

- Deci, a rămas însărcinată cu Didrik şi Nova? 

- Ha? 

- Nimic, a zis ea, blestemându-se că i-a întrerupt 
flecăreala, în vreme ce mai lua o bucată de ruladă. 

- Cu toate că avea gemeni, nu se prea vedea, a conti- 
nuat bărbatul. Ea a fost dintotdeauna cam trupeșă, așa 
că el probabil că n-a bănuit nimic. A crezut că a făcut 
aşa cum îi spusese. Așa că i-a născut în taină, acasă, 
în dormitor, și nu i-a declarat. În primii doi ani, nici 
măcar nu i-a lăsat să iasă din dormitor. Bănuiesc că 
se temea că el o să afle și poate chiar o să le facă rău, 
așa că nu i-a scăpat din ochi. N-aveau voie să meargă 
la școală, nicăieri. I-a învăţat ea, acasă, tot ce știa. Cred 
că aveau șase sau șapte ani când a aflat el. 

Bărbatul a clătinat din cap, şi-a pus alt pătrățel de 
zahăr între dinţi şi a sorbit din cafea. 

-S-a înfuriat, desigur, şi a bătut-o cu un lemn din 
cele pentru foc în fața micuţilor. După aceea ea nu 
și-a mai venit niciodată în fire. Dar el nu terminase 

cu pedepsirea lor. Nici pe departe. A început să vină 
în fiecare zi, uneori nu numai o dată. Dar de data asta 
nu pentru Vera, ci pentru copii. Și nu numai fetița 
trebuia să se pună în patru labe. Și băiatul. Uneori 
îi lua pe amândoi și îi punea să-și facă nişte lucruri 
unul altuia. Lucruri la care doamna n-ar trebui să se 
gândească. Soiul de lucruri care se înțepenesc acolo, 
sus, şi murdăresc pe vecie creierul. 

Malin a încuviinţat. Înţelegea. 

- Însă, dacă există un iad... Bărbatul a privit-o în 
ochi pentru prima oară. ... Atunci el încă arde, asta-i 
sigur. 

Copiii s-au săturat, în cele din urmă, s-au răzbunat 
cu optsprezece lovituri de cuţit şi apoi au dispărut ca 
prin farmec. 

Până acum. 

Sonja îşi imaginase asta de ani întregi. Prima oară 
fusese cu un deceniu înainte. Gândul i-a răsărit brusc 
în minte. Copiii adormiseră, iar ea și Fabian stăteau 
întinşi pe canapea, în direcții opuse, urmărind un 
episod din Sub pământ SRL. Era ceva despre fiică și 
iubitul ei, nu-și mai amintea ce. În orice caz, ceva se 
trezise în ea şi, dacă el ar fi închis televizorul, în acel 
moment ar fi putut să facă tot ce vrea cu ea. Desigur, 
nu s-a întâmplat nimic, și ea a alungat gândul, simțind 
că e la fel de interzis ca înșelarea partenerului. 

Dar gândul s-a tot întors. Nu acasă, pe canapea, ci 
când era singură în atelier, unde putea să-l lase să se 
scurgă prin ea în tihnă. Nu se întâmpla în fiecare zi, 
nici vorbă, dar, cu trecerea anilor, ideea că își va trăi 
într-o zi fantezia devenea tot mai puternică. 

Nu i-a spus nimic lui Fabian. Nici măcar în seara 
aceea, târziu, în urmă cu cinci sau şase ani, când au mai 
destupat o sticlă de vin şi el a întrebat-o dacă ar vrea să 
încerce ceva anume. Orice, a zis el, golindu-și paharul. 

Cu toate că în adâncul său sperase ca el s-o sur- 
prindă într-o zi exact cu această întrebare, a făcut doar 
semn cu capul că nu și i-a amintit că peste câteva ore se 
vor trezi copiii. Ideea de a vorbi despre asta, de a pune 

în cuvinte cele mai profunde dorinţe a dezgustat-o și 
i-a tăiat cheful pe loc. 

De-abia acum și-a dat seama că își dorea o surpriză 
fără vorbe. În care el i-ar citi gândurile şi ar lua iniţi- 
ativa fără să se scuze sau să ceară voie. Nu pentru că 
i-o cerea ea, ci pentru că voia el. 

Legătura de la ochinu lăsa să treacă nici măcar o rază 
de lumină. Cu toate că era miezul zilei, întunericul 
era atât de adânc, încât i se părea că pluteşte, lipsită de 
greutate, şi ar fi fost în primejdie să se piardă în spațiu 
dacă nu ar fi avut mâinile legate de tăblia patului. 

Ca să pregătească totul pentru petrecerea de a doua 
zi, lucrase toată noaptea. Cutia atârnată avea să fie 
noul adaos îndrăzneț la impresionanta colecţie a lui 
Alex White, şi îşi imagina deja ce ar fi putut face asta 
pentru numele său. Nu era prima dată că avea o expo- 
ziție, dar era prima dată că avea să întâlnească creme 
de la creme a lumii artistice suedeze. 

Cel mai grozav lucru era că în toată cariera sa nu se 
mai apropiase vreodată de crearea unei opere atât de va- 
loroase. Și, dat fiind timpul limitat pe care îl avusese la 
dispoziție ca s-o facă, chiar că era un miracol. De data 
aceasta știuse exact ce vrea să facă. 

Sonja tocmai golise în cutia de lemn lungă de 
1,98 metri punguţa de plastic cu șapte diamante pe 
care le cumpărase cu 140000 de coroane și înșuruba 
la loc capacul, când el s-a ivit ca din pământ în spatele 
ei cu legătura pentru ochi în mână. Fusese atât de 
absorbită de muncă, încât nici măcar nu s-a întrebat 
când o să se întoarcă el de la Los Angeles. 

Fără o vorbă, a legat-o la ochi, a ridicat-o în braţe 
şi a dus-o în dormitor. Acolo i-a legat mâinile cu ceva 
catifelat şi a început s-o dezbrace cu mişcări blânde, 
neauzite. 

La început pantofii și salopeta, care era acoperită cu 
atâta vopsea uscată, încât putea sta în picioare. După 
aceea i-a scos tricoul și i-a dezgolit sânii și, în cele din 
urmă, i-a scos chiloţii. Până în acel moment nu i-a 
atins deloc pielea, iar acum ea zăcea acolo, așteptând 
ceea ce urma să se întâmple, în vreme ce îl auzea că 
se dezbracă și el. 

Îi era frig. Nu prea frig, destul ca să fie conștientă de 
fiecare milimetru pătrat al corpului său. Cât de mult 
tânjise după asta, și acum îşi dădea seama că, în sfârșit, 
o să se întâmple. În sfârșit, aşteptarea sa se încheiase. 

El a început cu sânii. Poate că nu era alegerea cea 
mai creativă. Dar se putea întâmpla orice când nu 
exista nici un plan, și ceva din vârful cald al limbii lui 
pe sfârcul drept părea să nu semene cu nimic din ceea 
ce mai simțţise. Legătura de pe ochi îi amplifica toate 
celelalte simţuri, făcând ca atingerea ușoară ca fulgul 
să i se răspândească prin trup ca cercurile în apă. 

Limba lui i-a dansat peste sâni, și acum amândouă 
sfârcurile erau atât de tari, încât dureau. Ea a gemut 
și şi-a dat seama că e mult mai bine decât ar fi visat 
vreodată. Între timp, limba lui s-a jucat în jos, pe 
stomac, lăsând în urmă o dâră umedă. Și cândela 
suflat peste ea, a fost ca şi cum întregul corp i s-ar fi 
prefăcut într-o mare zonă erogenă. 

L-a implorat s-o pătrundă. Să n-o mai lungească. 
Dar el n-a dat nici o atenție dorințelor ei, doar cobora 
mai departe. Ea și-a desfăcut picioarele ca să-i facă loc, 
și când limba lui i-a atins, în sfârșit, clitorisul, corpul 
ei a tresăltat ca și cum n-ar mai fi avut niciodată 
această senzație. 

De obicei, ea nu suporta nici o atingere timp de 
câteva minute după orgasm. Din nu se ştie ce motiv, 
întotdeauna părea că o înjunghie un cuţit, şi adesea 

trebuia să treacă cel puţin o jumătate de oră până ca 
Fabian s-o poată atinge din nou, cu toate că, de obicei, 
până atunci el dormea deja. 

De această dată, trupul ei țipa că mai vrea. Și a pri- 
mit. Mai întâi sub forma unei limbi și a unui deget, 
care și-a croit drum ca o torpilă cu senzor termic drept 
în locul pe care ea nu-l descoperise singură până atunci. 
A țipat şi a avut iar orgasm, și i se părea că se prăbu- 
şeşte neputincioasă în ceva cald și moale. 

Nu știa cât de mult a stat acolo, cât timp și-a apăsat 
el degetele în toate orificiile, cât timp a gustat-o, de 
parcă n-avea să se mai sature niciodată. Timpul mergea 
în cercuri, sau poate stătea pe loc. Ea a pierdut șirul 
orgasmelor şi şi-a împins pelvisul în sus, ca el să poată 
ajunge şi mai adânc. 

Însă el a prins-o pe sub genunchi, i-a ridicat picioa- 
rele și și le-a pus pe umeri. Ea își simțea sudoarea 
alunecând pe spatele picioarelor și inima bubuind. 

Apoi a intrat în ea, lent, până la capăt, până ce 
nu mai avea unde merge. A umplut-o ca şi cum ar fi 
fost prima oară pentru ea, și i-a simțit forma, fiecare 
venă umflată, și el aproape că n-a trebuit să se miște 
ca ea să aibă iar orgasm. Afară, și iar înăuntru până 
la capăt. Pe când ritmul pătrunderilor creştea, ea se 
simţea prinsă într-un singur orgasm prelungit. 

Toţi se adunaseră în sala de ședințe. Toţi, în afară 
de Stina Hogsell. Ea se închisese în biroul temporar ca 
să ia legătura cu tribunalul comitatului și să încerce să 
explice de ce nu poate să ofere astăzi o punere sub 
acuzare. Erau destule de discutat. Şi totuși, în încăpere 
domnea tăcerea. 

Fabian se gândea la înmormântarea bunicii sale 
Ingrid. Fusese însoțită de aceeași tăcere. Atacul cerebral 
venise din senin, șocându-i pe toți. Nici unul dintre 
ei nu putea să creadă că e adevărat. În adâncul lor, 
toți se așteptau ca în mijlocul slujbei să se deschidă 
capacul sicriului, Ingrid să sară afară și să înceapă 
unul dintre dansurile africane pe care le învățase la 
cele mai recente cursuri. 

Aşa părea să fie şi acum. Stăteau acolo, sperând să 
nu fie decât un vis, o farsă, și în orice moment cineva 
din cameră să izbucnească în râs și să aplaude. Dar nu 
era glumă, sicriul avea să rămână închis. 

Toată munca lor din ultimele săptămâni. Toate in- 
diciile pe care le urmăriseră și le scoseseră la iveală. 
Legăturile pe care le stabiliseră. Desfășurătorul în care 
Klippan și Irene își puseseră tot sufletul. 

Toate astea muriseră și trebuiau să fie îngropate. 
Aveau să putrezească și să devină amintire. O amintire 
a faptului că fuseseră atât de aproape. A cumplitelor 
crime care, din câte știa marele public, nu fuseseră 
niciodată săvârşite. 

Stina Hogsell a intrat și a închis ușa. Purta fustă 
şi jachetă de un bej văratic cu nasturi aurii și era clar 
că plănuise să fie pusă la patru ace când înmâna pu- 
nerea sub acuzare. Paloarea feței arăta că era la fel de 
şocată ca și ceilalți. 

-Ei bine, a zis, privindu-i pe toți în ochi. N-aș zice 
că este lucrul la care se aștepta toată lumea. A oftat. 
Lucrez în sistemul juridic de peste treizeci de ani și 
n-am mai văzut ceva care măcar să se apropie de asta. 
Am auzit de două cazuri înrudite în care se pare că 
niște gemeni au schimbat locurile în închisoare. Unul 
a fost în 2004 și celălalt în anii 1970, amândouă la 
Kronoberg. Dar aceia erau delincvenţi mărunți. Ca 
să fiu sinceră, n-am nici cea mai mică idee ce să fac 
mai departe. 

- Scuze, dar nu-i destul să luăm iar hățurile și să ne 
asigurăm că îi reținem cât mai repede? a zis Klippan, 
înghițind în sec, ca și cum ar fi știut că păşește pe 
gheață foarte subțire. 

-Acel „destul“ mă îngrijorează, a zis Astrid. Probabil 
că și-au schimbat deja înfățișarea și au plecat din țară. 

- Poate. Dar să nu uităm că eu și Irene am reușit 
să luăm legătura cu câteva bănci, atât din țară, cât 
şi din străinătate, în care Sten și Anita Strömberg au 
conturi. Mulțumită documentaţiei complete făcute 
de Marianne Wester. 

- Estimăm că împreună au în jur de 14,5 milioane 
de coroane, din care cea mai mare parte are să fie în 
Suedia, a zis Irene. Chiar săptămâna trecută le-au mai 

intrat trei milioane, sub forma unor prime de asigurare 
scutite de taxe de la Count Enterprises din Panama. 
Cu alte cuvinte, încă mai scot bani din țară ca să fie 
spălați și apoi îi aduc înapoi. 

- Count Enterprises. Molander a clătinat din cap. 
Cel puțin au simţul umorului!. 

- Asta sugerează că sunt încă în Suedia și plănuiesc 
să folosească acele identități. 

- Poate că acesta le era planul până l-am prins pe 
el, a zis Astrid. Dar nu știm cum stau lucrurile acum, 
când au aflat că suntem pe urma lor. 

- Asta-i adevărat. 

Irene a oftat, ca și cum cea mai mică respingere era 
destul ca să-i taie aripile. 

- Pe de altă parte, a zis Fabian, probabil că nu știu 
că am aflat de Sten și Anita Strömberg. 

- Exact, a exclamat Klippan, tocmai când se pre- 
gătea să ia o gură de cafea. Și ascultați aici. A sorbit 
repede şi, în agitația sa, și-a vărsat un pic pe cămașa 
albă. Ultima retragere au făcut-o pe 8 mai la 11.15. 
Cincisprezece mii de coroane de la Sparbanken din 
Höör. Nu ştiu cum e cu voi, dar eu pun pariu că nu 
trece mult și au nevoie să facă altă retragere. 

- Sau să folosească unul dintre carduri, a adăugat 
Irene. 

- Trebuie să aibă mai multe conturi prin toată 
lumea decât am descoperit până acum. Dar, dacă ne 
dați câteva zile din săptămâna viitoare, ar trebui să 
avem o imagine mai clară. Atunci n-o să mai con- 
teze unde sunt. N-o să aibă importanță dacă zboară 
la Florența să cumpere înghețată sau în China să 


1 (aprox.) Firmele Contelui 


496 | STEFAN AHNHEM 


cumpere kinapuffar!. O să aflăm. La fiecare retragere 
de bani lichizi sau cumpărătură pe card o să fim cu un 
pas mai aproape şi, în cele din urmă, o să-i încolțim 
şi o să scoatem cătușele. 

Astrid a încuviințat și privirea i-a plutit spre 
fereastră. 

-Cu siguranță e pură speculație şi va fi nevoie de 
eforturi comune extrem de bine organizate cu alte țări. 

-Şi ştim cât de ușor e să lucrezi cu vecinii de din- 
colo de strâmtoare, a zis Molander, clătinând din cap. 

- Întocmai. Astrid a încuviințat din cap. Dar, în 
acest moment, orice idee este mai bună decât nimic. 

- N-o să fie destul, a zis Stina Hogsell, care nu 
spusese nimic până atunci. 

- Ce vrei să zici? Ce n-o să fie destul? 

-Să-i arestăm. Stina a luat termosul cu cafea și și-a 
umplut o cană. Sigur, putem s-o facem. Dar asta n-o 
să schimbe faptul că va trebui să le dăm drumul după 
patruzeci și opt de ore. 

- Stai un pic, a zis Klippan. Avem mai multe do- 
vezi decât ne trebuie ca să obținem o condamnare. Ai 
spus-o chiar tu ieri. 

- E adevărat. Dar asta a fost înainte să schimbe 
locurile. Mica manevră a schimbat totul. 

- În ce fel? 

- În toate felurile posibile. Stina s-a răsucit spre 
tablă. Toate astea se vor prăbuși ca un castel din cărți 
de joc. 

- Uite, poate că-mi merge mintea mai încet azi, 
a spus Klippan. Dar pricepe cineva de aici despre ce 
vorbeşte ea? 

Nimeni n-a zis nimic. 


1 Grâu expandat învelit în ciocolată cu lapte 

- Întrucât nu avem probe fizice sub forma am- 
prentelor sau a ADN-ului, și toată acuzația noastră 
se bazează pe declarațiile martorilor, dovezi circum- 
stanţiale și imagini cu granulaţie mare de la camerele 
de supraveghere, persoana care am crezut că este el ar 
fi putut la fel de bine să fie ea. Exact ca într-un caz de 
omor sau de viol cu mai mulți făptași, fiecare dintre 
ei va putea să dea vina pe celălalt. 

- Dar avem martori. Femeia de la Sparbanken din 
Höör. Era absolut sigură că Anita Strömberg a fost 
acolo, şi n-o să-i fie greu s-o indice într-o recunoaş- 
tere din grup. 

- Klippan, nu contează. Tocmai am vorbit la tribu- 
nalul comitatului și, după spusele lor, putem aduce 
câți martori și imagini ale camerelor de supraveghere 
vrem. Dar, dacă nici măcar gardienii de la închisoare, 
propriii noștri colegi, n-au putut să-i deosebească, cum 
putem susține că poate s-o facă altcineva? Hai să luăm 
incidentul de la Handelskbanken de pe Stortorget. Erați 
cu toții convinși că a fost el. Dar, cu mâna pe inimă, 
sunteți în continuare siguri? Nu există nici cea mai 
mică șansă să fi fost, de fapt, ea? 

Nici unul dintre ei n-a spus nimic, și Fabian, la fel 
ca restul, se gândea de zor la cele întâmplate la Han- 
delsbanken. În acel moment, nu avusese nici o îndoială 
că persoana din hol este bărbat. 

Dar mai era și acum sigur de asta? 

- Aşadar, ce facem? a întrebat Astrid. Doar nu putem 
să ne tragem deoparte și s-o lăsăm baltă. 

- Sigur că nu. Dar în acest moment, în afară de 
cazul în care Ingvar e pe cale să ridice niște amprente, 
n-avem de ales, trebuie să-i prindem cu mâța-n sac. 

Trecuse aproape o oră de când făcuseră dragoste 
dezlănțuiți, și totuși Sonja încă se simțea complet sfă- 
râmată. Într-un fel bun. Ca după exerciţii fizice extrem 
de intense, când fiecare mușchi din corp a fost împins 
la limită. Încă simţea pulsaţia surdă - dovada că a fost 
cea mai bună partidă de care avusese parte vreodată. 
Şi mai voia. Cu toate că era prea iritată și ştia că ar 
durea, voia să-l încalece pe Alex şi să-l stârnească iar. 
Poate că ar trebui ca ea să-l lege la ochi de data asta, 
şi-a zis, lăsându-și mâna să-i alunece pe pieptul lui 
gol, lipsit de păr. 

Schimbaseră câteva vorbe după aceea. Nu multe, 
dar destule ca să-i spună de diamante, ceea ce făcea 
lucrarea să valoreze mai mult cu câteva sute de mii 
de coroane, chiar dacă aveau să fie închise pe veci 
în cutie, ca să nu le vadă nimeni. Lui Alex îi venise 
ideea să nu vorbească de diamante și să schimbe nu- 
mele operei în Cutia secretă atârnată. După spusele lui, 
se ajungea la un nou nivel de profunzime dacă ceea ce 
conținea cu adevărat rămânea un mister. 

Avea dreptate, fireşte. Întrebarea era cum de nu se 
gândise ea însăși. Pe de altă parte, acesta era lucrul 
atât de grozav la Alex. Ea găsise în sfârşit pe cineva care 

o făcea să fie mai bună, în loc să se mulțumească doar 
cu faptul că opera ei este frumoasă și bine executată. 

Se părea că a adus de la Los Angeles o mulțime de 
opere de artă interesante. Turuise nişte nume cum ar 
fi Kathryn Andrews, Math Bass și Carter Mull, dar ea 
nu recunoscuse nici unul. 

Apoi, la fel ca majoritatea bărbaților, a aţipit și, din 
cât își dădea seama, încă dormea adânc. Probabil că 
era diferența de fus orar, şi-a zis, când a descoperit 
că el părea să nu-și dea seama că mâna ei alunecă 
încet spre pubis. 

Penisul lui era încă umflat, cu toate că stătea într-o 
parte, părând și el să doarmă adânc. Nu se gândise 
până atunci, dar el n-avea nici un fir de păr nici acolo. 
L-a atins ușor cu vârful degetelor și s-a minunat cât 
de netedă și fină era pielea lui. 

I-a venit în minte Fabian, care începuse cu câțiva 
ani înainte să-și tundă părul pubian și zona s-a tot 
micșorat, până când a ajuns să arate ca mustața lui 
Hitler. Cu toate că ştia că nu-i bine ce face și că până 
și lucruri mai mici pot să facă un bărbat impotent, 
n-a putut să-și înăbușe râsul la acea priveliște. Nu 
după mult timp, el a lăsat din nou părul să crească. 

Dar cu Alex era altfel. Din cine ştie ce motiv, părțile 
un pic interzise din el o excitau. Era ca și cum el ar 
fi avut o cheie pe care Fabian n-o avusese niciodată. 

S-a aplecat și i-a luat penisul în gură. Cu toate că era 
moale, era încă umflat de sânge şi mai mare ca de obicei. 
Încercând să-l trezească, și-a lăsat limba să se plimbe 
pe vârf și a început să-și miște mâna în sus și în jos. 
Dar n-a obținut nici o reacție. Se pare că și el era 
victima diferenţei de fus orar, şi a hotărât să-l lase 
în pace. 

Uleiul de in se uscase până atunci, cu siguranţă, așa 
că putea să facă pasul final și să ridice cutia pe sârmele 
ei. Ştia exact cum vrea să atârne și a hotărât să termine 
înainte ca Alex să se trezească. Musafirii aveau să vină 
de-abia în ziua următoare, dar nu strica să pregătească 
totul încă de acum. 

Sonja şi-a strâns hainele de lucru, s-a strecurat afară 
din cameră și a mers în vârful picioarelor pe hol până 
la baie, trecând pe lângă o uşă care era întredeschisă. 
Până acum fusese întotdeauna nu doar închisă, ci și 
încuiată. Era sigură de asta, pentru că încercase de 
câteva ori s-o deschidă. 

Probabil că de aceea nu îl auzise întorcându-se. 
Intrase în casă pe altă parte, ca să-i facă o surpriză. 
Sau așa adusese noile opere de artă? A deschis ușa cu 
totul, a găsit comutatorul de pe peretele dinăuntru și 
a aprins lumina. Așa cum bănuise, casa avea subsol, 
şi se pare că aceasta era calea de acces. 

La nivelul de jos a găsit, printre altele, un beci mare 
cu vinuri, un atelier plin de unelte și haine de lucru 
groase şi altă baie, cu jacuzzi și saună. Un coridor 
larg ducea la un garaj. Și acolo erau noile achiziţii, 
rezemate de perete, împachetate în folie cu bule. A dat 
să se apropie de ele, ca să vadă ce era atât de fan- 
tastic încât merita să fie cărat peste jumătate din 
globul pământesc. 

Însă ochii i-au poposit pe congelatorul vertical 
roșu-închis care stătea în apropiere. Sau, mai exact, 
pe lacătul de pe el, împiedicând deschiderea ușii. S-a 
dus la el și a văzut că e încuiat. De ce să încuie cineva 
un congelator? Sau era și el o operă de artă, la fel ca 
lada ei? 

- A, aici erai. 

Sonja a tresărit, s-a întors și l-a văzut pe Alex la 
câțiva metri de ea. 

- Eram în drum spre baie să fac un duș și am văzut 
ușa asta deschisă. 

- Curiosity killed the cat!, a spus el, potrivindu-și 
halatul de casă. 

- Poftim? 

El i-a răspuns cu un zâmbet și s-a apropiat de ea. 
Era un alt fel de zâmbet, cu totul nou. Şi ei nu-i plă- 
cea deloc. 

- Alex, ce faci? Mă sperii. 

El i-a arătat o cheie. 

- Asta cauţi? 

- Nu, nu caut nimic. Cum spuneam, eram în drum 
spre baie ca să fac un duș. Și după aceea poate mă ajuţi 
să ridic cutia? 

- N-aş prea crede, a zis el, scuturându-și capul. 

- Nu? Bine, va trebui s-o fac singură. 

- Nu cred că se va întâmpla nici asta. 

- Alex, ce se întâmplă? Ce faci? Am crezut că noi... 

-Ai crezut? i-a tăiat el vorba, arătând sincer sur- 
prins. Să nu-mi spui că ai crezut serios că între noi 
doi este ceva? Că tu ești ceea ce caut eu? 

- Nu înţeleg... Sunt cu totul în ceață. Ce vrei să spui? 

Dintr-odată, s-a simțit murdară și stingherită și ar 
fi vrut să se afle oriunde altundeva. Să-și pună hainele 
și să fugă la mașina ei. 

-Ce vrei să spui? a maimuţărit-o el în falset și a 
izbucnit în râs. Zău aşa. Fii serioasă! Trebuie să ştii că 
aşa-zisa ta artă nu-i decât gunoi. 

1 Curiozitatea a omorât pisica - echivalentul, în română 


al proverbului „Cu cât ştii mai multe, cu atât îmbătrânești 
mai repede“ (în limba engleză în original) 


502 | STEFAN AHNHEM 


Visul în care se aruncase cu atâta naivitate nu era 
decât un joc, o şmecherie din partea lui ca să obțină ce 
voia. Ar fi vrut să-i spună câteva de la obraz, să zbiere 
şi să facă o scenă de pomină, aşa cum i-ar fi făcut lui 
Fabian dacă ar fi sărit calul. Dar apăsarea din piept 
împiedica furia să se reverse. 

- Nu cred că am mai întâlnit vreodată pe cineva așa 
de disperat şi de fraier ca tine, a continuat el. Așa de 
ațâțată de succes, încât n-ai șovăit nici o clipă să sari 
în patul unui necunoscut, câtă vreme cumpăra o parte 
din rahaturile tale. 

-Cred că acum o să plec. 

A făcut un pas ca să treacă de el, dar el a întins 
brațul în față. 

- Descuie-l. 

I-a arătat din nou cheia. 

- De ce s-o fac? 

- De ce nu? 

- Alex... A oftat din greu și și-a dat ochii peste cap, 
încercând să pară relaxată când, de fapt, era gata să 
se sfărâme într-un milion de bucățele. Se pare că ai 
obținut ceea ce căutai, aşa că lasă-mă să plec... 

- Deschide-l. 

Zâmbetul îi pierise, lăsând în urmă un rânjet atât 
de rece, încât ea și-a dat seama pe dată că n-are de ales. 

Sonja a luat cheia, s-a întors spre congelator și a 
băgat-o în lacăt. Nu știa ce este înăuntru și nici n-avea 
chef să știe. Dar acum stătea acolo, într-o mână cu 
lacătul, care se deschisese cu un mic clinchet, și în 
cealaltă cu mânerul. 

Nu știa ce anume s-a prăvălit afară, drept spre ea, 
şi a trebuit să sară într-o parte ca să nu o lovească. 
După o clipă, şi-a dat seama că este un manechin 

îmbrăcat care a izbit podeaua cu o bufnitură puternică. 
Să fie o parte a unei instalaţii artistice? 

- Hopaaa, a zis Alex, râzând. S-ar zice că cineva a 
dat iama prin congelator. 

Şi atunci ea și-a dat seama că nu este un manechin, 
ci un bărbat. Un bărbat în carne și oase, îngheţat tun. 
S-a uitat la fața lui, uluită. Nu-l mai văzuse niciodată, 
și totuși avea ceva familiar. 

Apoi şi-a dat seama. 

S-a răsucit spre Alex care nu era Alex. 

Cum se legau toate între ele. Și de ce. 

A țâșnit într-o parte ca să-l ocolească. 

Cât de lamentabil de naivă și de disperată fusese. 

S-a îndreptat spre ușă. Încă un metru și putea s-o 
închidă şi s-o încuie. 

Câtă dreptate avusese Fabian de la bun început. 

Dar, oricine o fi fost el, era mult prea rapid. 

Dunja a înlăturat a unsprezecea încercare a lui 
Magnus de a se justifica și şi-a băgat telefonul înapoi 
în buzunar, pe când trecea pe lângă bărbatul de la re- 
cepție din secția de poliție Helsingør, care a urmărit-o 
cu privirea ca şi cum ar fi fost într-un film de spionaj 
din anii 1960. A ridicat legitimaţia spre cititor, dar 
ledul a devenit roșu în loc de verde. Au blocat-o deja? 
A mai încercat o dată și a obținut aceeași lumină roşie. 

- Poți să-mi deschizi? S-a răsucit spre bărbatul de 
la recepţie, care a înghiţit în sec și s-a făcut că n-o 
aude. Scuză-mă, alo! Poţi să deschizi ușa? 

- Nu... Adică, nu pot să... Ai o întâlnire programată? 

- Mă iei peste picior? Hai, deschide. N-am toată ziua 
la dispoziție. 

- Dacă vrei, pot să-l sun pe Ib să văd dacă mai e 
pe aici. 

- Sună pe cine mama dracului vrei. 

Dunja s-a înapoiat la biroul de la intrare. 

Îi ajunsese. Se săturase până peste cap de toată 
porcăria asta. Dacă o concediaseră deja, atunci aşa să 
fie. Nu mai avea nici măcar puterea să-i pese. 

- Ăăă, nu poți să faci asta, a protestat bărbatul când 
Dunja s-a aplecat peste tăblie și a apăsat pe butonul 
care debloca ușa. 

Fără o vorbă, a pășit în marea de separeuri, unde 
cei mai mulți erau încă la birourile lor. Ochii lor au 
urmărit-o ca și cum s-ar fi așteptat ca ea să se arate. 
Un loc în rândul întâi la scena în care poliţista din 
Copenhaga care credea că e mare sculă era umilită și 
dată afară. 

Şi iată-l acolo, ca și cum ar fi exersat ore întregi 
intrarea în scenă, Ib Sveistrup a ieșit din biroul lui. 

- Dunja! Ce bine! 

Cu coada ochiului, l-a văzut fluturându-și mâna 
şi încercând să-i atragă atenţia. Dar ea nu venise să-l 
vadă pe Sveistrup. Nu că ar fi avut ceva anume îm- 
potriva lui. În esență, era un tip inofensiv, cu toate 
că împăunarea lui că n-o să cedeze în fața celor de 
la Copenhaga se dovedise a fi praf în ochi. Acum, că 
Sleizner își înfipsese ghearele în el, Dunja ar face bine 
să-l țină la distanță. 

- Dunja! 

- Ib, îmi pare rău, dar n-am acum timp pentru tine. 

- N-ai timp? Îți ordon să vii în biroul meu imediat. 

- Îmi ordoni? S-a oprit şi s-a răsucit spre el. Dat 
fiind că legitimaţia mea nu mai deschide ușa, iar mai- 
muțoiul din hol a ținut să știe dacă am o întâlnire 
programată, cred că pot spune fără să greşesc că nu 
mai lucrez aici. 

- Nu, și asta am crezut că am putea... 

- Grozav, atunci nu trebuie să-mi dau demisia. Dunja 
şi-a scos arma de serviciu și i-a înmânat-o, alături 
de legitimaţie. Vreau o sumă compensatorie egală cu 
salariul pe un an, plătită toată odată înainte de vineri, 
săptămâna viitoare. 

- Stai o secundă. Cum crezi că este... 

- Asta-i problema ta. Aș mai putea să implic sindica- 
tul și să pregătesc o declarație în care să spun că toată 

această investigaţie a fost desfăşurată greșit sub con- 
ducerea ta. Că ţi-ai băgat capul în nisip în repetate 
rânduri și ai ignorat indicii evidente care erau prezente 
încă de acum un an, doar ca să concediezi singura 
persoană din această clădire care a făcut investigația să 
înainteze. Ca responsabil, ai pe conștiință două vieţi, 
și asta numai în bulibășeala de față. Aşa că, în locul 
tău, eu mi-aş pune la iuțeală casca și genuncherele, 
pentru că o să doară ca naiba când o să ajungi la fund. 

- Dunja, hai să nu ne ieşim din fire fără rost. Hai 
să vorbim pe îndelete asta în... 

-Ib, poți să rezolvi asta. Ai o săptămână. I-a întins 
mâna. Mulţumesc pentru timpul petrecut aici. A fost... 
interesant, cu toate că a început mai bine decât s-a 
terminat. În cele din urmă, Ib i-a strâns mâna. Acum 
aş vrea să știu unde-i pot găsi pe Søren și pe Bettina. 

-Cred că ar fi mai bine să-i lăsăm să lucreze în li- 
niște. După cum poate știi, au destule de făcut, având 
în vedere ultimele evenimente. 

- După cum poate știi tu, mă aflu aici tocmai din 
cauza acelor evenimente. I-a întors spatele și s-a dus 
spre biroul celor doi. Când a deschis ușa, a fost sur- 
prinsă să vadă că într-adevăr păreau să muncească. 
Trebuie să vorbim, a zis și, fără îndoială, a văzut cum 
privirea lor se îndreaptă spre Sveistrup care, ca un 
frățior curios, se înghesuise în urma ei. 

- Îmi pare rău. Am încercat s-o opresc, dar ea... 

-Ib, i-a tăiat vorba Dunja, fără să se întoarcă spre 
el. Tu şi cu mine am terminat, așa că dacă vrei să stai 
aici, ține-ți gura. În clipa asta n-am nici timp, nici 
chef de aiurelile tale. 

-Poate că nu-ți mai suntție șef, dar asta nu schimbă 
faptul că sunt în continuare șeful de aici! 

- Aşa credeam și eu. S-a răsucit spre Sveistrup, care 
era așa de roșu la față, încât părea că în orice clipă 
poate să-i plesnească o venă. Dar acum am învățat 
lecţia. Să nu uiţi să-l saluți din partea mea pe Kim. 

L-a împins afară din încăpere, a închis ușa și a ră- 
sucit cheia, după care s-a întors spre cei doi detectivi. 

- Nu ştiu ce crezi că o să rezolvi aici. Ussing a făcut 
semn spre Dunja. Bettina, tu ce zici? Mie îmi pare cam 
disperată. 

-Aşa o fi, a zis Dunja, făcând câțiva pași în birou, în 
vreme ce îi suna telefonul. Dar din când în când, atunci 
când ceva este destul de important, nu-ți rămâne decât 
disperarea. Și știu ce gândiţi. Dar n-am venit să mă joc 
sau să încerc să preiau investigația voastră. 

Şi-a scos telefonul și a descoperit că, de data asta, 
nu Magnus era cel care o sâcâia, ci Fareed Cherukuri, 
care voia să știe când începe noul serviciu. A respins 
apelul, dar își imagina deja cum preluase ștafeta de 
la Magnus și avea de gând s-o hărțuiască, sunând-o 
zi şi noapte. Chiar dacă și-ar lua un număr neînre- 
gistrat, ar găsi-o şi ar tot suna până ce îi găsește un 
loc de muncă. 

- Bine, deci ce vrea de data asta micul nostru de- 
tectiv particular? 

Bettina și-a încrucișat brațele și s-a rezemat de 
spătar. 

-Vreau să vă ajut să faceți lucrul pentru care sunteți 
aici: să-i prindeți pe vinovați. 

Bettina a chicotit. 

- Şi asta vine de la persoana care a ajutat principala 
noastră martoră să fugă de poliție. 

- Nu ajutam pe nimeni să fugă de voi. Sannie m-a 
găsit pentru că era prea speriată ca să meargă la poliție. 
Şi ştii ceva... Dunja s-a apropiat de Bettina. Înţeleg 

de ce. Tot ce am făcut a fost să-i trădăm pe ea și pe 
prietenii ei. 

- Vorbeşte pentru tine. Eu şi Søren am lucrat la 
asta în ultimele... 

- Dacă v-aţi fi ocupat imediat, în loc să staţi cu 
braţele încrucișate, nimic din toate astea nu s-ar fi 
întâmplat! 

- Ştii cumva despre ce vorbeşte? 

Bettina s-a răsucit spre Ussing, care a făcut semn 
că nu. 

Dunja s-a dus la dosarele arhivate, a smuls serta- 
rul pe care scria Investigaţii curente, a scos dosarul cu 
cazuri răzlețe de agresiuni nesoluționate și l-a trântit 
pe birou în fața Bettinei. 

- Nu trebuie decât să citiți asta. Ați scris-o cu mâna 
voastră. Dacă nu reușiți, o să vă spun că au început 
încă din august. Așa că, ce-ar fi să încetăm un pic joaca 
în lada cu nisip și să avem grijă să facem ce trebuie 
înainte să lovească din nou. 

- Este exact ceea ce făceam înainte să dai tu buzna 
aici, a zis Ussing, uitându-se la ceas. Avem o conferință 
de presă peste o oră și jumătate, așa că, dacă vrei să 
ne scuzi, avem niște treabă de făcut. 

-Conferință de presă? De ce? Ce informaţii aveți 
de gând să dați? 

- De ce să-ți spunem... 

- Pentru numele lui Dumnezeu! Ce informaţii dați? 

Ussing s-a gândit un pic, dar apoi a făcut semn cu 
capul spre Bettina, care a ridicat un portret-robot. 

- Ăsta-i conducătorul. 

-Sannie Lemke v-a ajutat să faceți asta? 

- Da, aşa că presupun că n-am stat chiar cu bra- 
țele încrucișate, la urma urmei, a zis Bettina, arătând 

mulțumită de sine. O să-l dăm în urmărire generală, 
şi ne aşteptăm... 

- Ăsta-i ultimul lucru pe care ar trebui să-l faceţi, 
a întrerupt-o Dunja. Cu cât ştiu ei mai puţin, cu atât 
mai bine. 

- Ei bine, nu tu hotărăști pe aici, ci noi, a zis Ussing. 
Şi dacă vrem să rezolvăm asta, trebuie să cerem aju- 
torul publicului. 

-Singura persoană căreia trebuie să-i cereți ajutorul 
sunt eu. 

Ussing a râs. 

- Trebuie să recunosc, sunt impresionat. Cel puţin 
nu ţi-ai pierdut încrederea în tine, în ciuda tuturor 
eșecurilor. 

-Poate pentru că am descoperit deja cine sunt. Spre 
deosebire de voi. 

- Oh, asta-i minunat. Detectivul privat s-a întrecut 
din nou pe sine. Ussing a aplaudat. Sunt sigur că i-ai 
și reținut. După cum te ştiu, îi ţii legați fedeleș sub 
patul tău, a continuat, deși începea să arate din ce în 
ce mai puțin sigur pe sine. 

- Uite-i, toți patru. Le-a arătat printul cu imaginea 
din clubul de arte marțiale. Numele, codurile numerice 
personale și adresele sunt pe spate. 

Ussing a luat foaia și s-a uitat la ea în tăcere. 

-Ia să văd, a zis Bettina, aplecându-se peste birou. 
Da, uite, tipul ăla seamănă destul de mult cu portre- 
tul-robot. 

A arătat cu degetul, şi Ussing a încuviințat. 

- Nu înţeleg, a reușit el să spună în cele din urmă. 
Cum ai... S-a uitat pe spate. Helsingborg? 

- Da, şi iată de ce trebuie să luaţi legătura cu poliția 
suedeză ca să-i poată reține. Între timp, eu mă duc s-o 


510 | STEFAN AHNHEM 


văd pe Sannie și s-o pregătesc pentru o recunoaştere 
din grup. 

- Sannie? Ussing s-a întors spre Bettina și apoi iar 
spre Dunja. Ea... ea... nu-i aici. 

- Nu-i aici? Ce vrei să zici? Sigur că e aici. Unde 
altundeva... Dunja s-a oprit și și-a plimbat privirea 
între Ussing și Bettina. Doar n-aţi lăsat-o să plece? 

- Nu chiar. Vreau să zic, n-am supravegheat-o strict. 

- Nu, de ce am fi făcut-o? a adăugat Bettina. Nu 
mai este suspectă. Nu-i decât martor. 

- Oricum, a șters-o pe când eram ocupați cu... În 
fine, a şters-o şi gata. 

- Bine, lăsați-mă să înţeleg, a zis Dunja, căreia îi 
venea să spargă ceva. Mai întâi îi arătați peste tot fo- 
tografia şi identitatea. Spuneţi că e principalul martor 
pentru omorârea fratelui ei și că i-a văzut pe criminalii 
care tocmai au omorât alt martor dându-i brânci între 
mașinile de pe autostradă într-un cărucior de super- 
market. Și apoi ce faceți? Obţineţi un portret-robot 
care nu-i bun de nimic și o lăsaţi să plece. Aveţi idee 
în ce pericol este? 

- Dar n-a fost aşa, a zis Bettina. A trebuit să facem 
o ședință şi i-am cerut să aștepte în bucătărie. Așa 
am făcut, nu? 

Ussing a încuviințat. 

-Şi ştim pe unde-și face veacul, aşa că o s-o putem 
găsi. 

- Unde anume? 

- Într-un container la Maskingârden, pe H P Chris- 
tensens Vej, a zis Bettina, zâmbind. 

- Bag mâna-n foc că nu te așteptai la asta, a strigat 
Ussing după Dunja, care plecase deja. 

Fabian și restul echipei și-au petrecut ultimele ore 
luând legătura cu companiile aviatice, agenţiile de 
închiriere de maşini, SJ și DSB! ca să afle dacă Sten 
şi Anita Strömberg se pregăteau să plece din țară, sau 
plecaseră deja. Stina Högsell a obținut permisiunea 
ca băncile să semnaleze folosirea cărților de credit și 
conturilor lor, iar asistenții lui Molander examinau 
camera pentru vizite de la închisoare. 

Până acum nu apăruse nimic interesant. Tot ce 
puteau face era să aștepte și să încerce să găsească o 
nouă strategie pentru obținerea de noi probe, distincte, 
pentru fiecare dintre ei, după ce erau arestați. 

Fabian avea de gând să meargă acasă înainte să 
se facă prea târziu și să-i surprindă pe copii cu ceva 
distractiv. L-o fi părăsit Sonja, dar n-avea de gând să-i 
piardă şi pe Theodor, și pe Matilda. Așa că în acest 
weekend avea să-i lase pe ei să hotărască. Fără nici 
o reținere. Dacă voiau să meargă la Londra, atunci 
Londra să fie. Dacă aveau chef să stea acasă și să joace 
ceva şi să se uite la filme, nici asta nu era o problemă. 


1 Svenskt Jârnvăgsf&retag şi, respectiv, Danske Statsbaner - 
companii de transport feroviar călători din Suedia și Danemarca 

Tocmai voia să pună în CD-player Anywhere al for- 
maţiei sale preferate, New Musik, când a auzit bâzâitul 
telefonului. A cochetat cu gândul să nu răspundă și să 
dea muzica mai tare, dar a văzut că e Malin Rehnberg. 

- lartă-mă că n-am sunat mai devreme, a zis ea, pe 
când el vira pe Norra Stenbocksgatan. A trebuit să-mi 
cumpăr abonament la sală şi un vraf de echipament 
de sport scump și să transpir în el ca să duhnească 
mai rău ca lenjeria de corp a lui Anders după o partidă 
dură de badminton. Poţi să-mi explici de ce nu mai 
poate fi spălat nimic cu apă fierbinte? Nici o şansă să 
se curețe chestiile astea doar cu apă călâie, cum scrie 
pe etichetă. Doar vorbim de haine pentru exerciții 
fizice. Nu-i o tâmpenie? 

-Sigur că da. Dar, ascultă, nu-i un moment prea 
potrivit. Poate că putem vorbi... 

-Îți propun să tragi mai bine pe dreapta. Sunt foarte 
sigură că vrei să auzi acum asta. 

Fabian i-a urmat sfatul și a oprit pe un loc liber 
imediat după ce a făcut stânga pe Hjilmshultsgatan, 
în vreme ce Malin striga la capătul celălalt: 

- Anders! Intru sub duș! 

-Bine, pregătesc cina, a venit răspunsul lui Anders. 

- Nici o grabă! O să mă spăl pe păr și o să-mi pun 
pe el o grămadă de măşti și tot soiul de chestii, așa că 
o să dureze destul! 

Fabian a auzit cum Malin închide ușa băii și o încuie. 

- Aşa, acum putem vorbi nestingheriți. Am reușit 
să-ți identific ucigașii, și cu siguranță par foarte spe- 
ciali. Îi cheamă Didrik şi Nova Meyer. Și sunt gemeni. 

- Gemeni, a repetat Fabian, și câteva piese din 
puzzle s-au așezat la locurile lor în fața ochilor săi. 

Asta ar putea să explice cum au reușit să schimbe 
locurile între ei și, de asemenea, cum de sincronizarea 

lor putea fi perfectă. Era ca și cum fiecare ştia ce face 
celălalt, aproape telepatic. 

- Ca să n-o mai lungim, sunt copiii din flori ai con- 
telui Henning von Gyllenborg, pe care se pare că l-au 
omorât după ani de abuz sexual și psihologic. 

-Şi s-au răzbunat și pe cei doi frați ai lor, Aksel și 
Bernard von Gyllenborg, a zis Fabian, dându-și seama 
că a parcat chiar în faţa școlii Tågaborg, de unde Theo- 
dor putea să iasă în orice clipă. 

- Aşa e. O să revin la asta. Pentru că lucrul intere- 
sant este că mama lor i-a născut în taină și i-a crescut 
complet în afara sistemului. 

-Cum adică, în afara sistemului? 

Ochii lui urmăreau un grup de adolescenți și și-a 
dat seama că de mai bine de o săptămână nu-i mai 
dăduse lui Theodor telefonul zilnic. 

- Pur şi simplu, nu există. 

- Cum așa? 

- Ce nu pricepi? Nu există nicăieri în evidența po- 
pulației. N-au coduri numerice personale. N-au mers 
niciodată la şcoală, n-au avut serviciu, n-au plătit 
impozit nici măcar o coroană. Pur și simplu nu există. 

-Ei bine, asta explică de ce n-am reușit să-i iden- 
tificăm. Ziceai că revii la frați. 

- Da, cu ei e ceva ce nu se potriveşte. Să începem cu 
Aksel von Gyllenborg, știi, cel care a fost găsit înghe- 
țat în pădure. Fabian a auzit apa trasă la WC. Nu-ţi 
face griji, a fost doar ca Anders să nu se întrebe ce se 
întâmplă. Deci, la început am crezut că aveau de gând 
să vândă jumătatea lui de moșie. 

- Cui îi aparținea cealaltă jumătate? 

-Fratelui său, Bernard, pe care l-ați găsit în Viken. 
Din câte știu, Aksel deținea cea mai mare parte a 
terenurilor și a pădurii, unde își petrecea vremea cu 
pasiunea lui, vânătoarea. Bernard era mai interesat 

să impresioneze oamenii cu cine sofisticate, aşa că 
a păstrat conacul. Chestia e că, în cazurile lui Johan 
Halen și Peter Brise, le-au vândut bunurile și le-au 
golit conturile. Nu-i așa? 

- Da. 

- Dar aici n-au făcut asta. 

Fabian a auzit dușul pornind. 

- Şi ce au făcut? 

- Asta nu pricep. Jumătatea de proprietate a lui 
Aksel a fost vândută pe 27 septembrie 2010 și, la puțin 
timp după aceea, banii au fost depuși de către cum- 
părători într-un cont. Cincizeci și trei de milioane, 
mai exact, aşa că nu vorbim aici despre câțiva bănuți, 
acolo. Apropo, n-ai de gând să întrebi cum am aflat 
toate astea? 

- Ba da, iartă-mă. Cum ai aflat toate astea? 

- Mă bucur că ai întrebat. Bancherul meu de la 
Sparbanken. Ce tip grozav! Cred că a stat câteva ore să 
scormonească prin arhivă. În fine, Aksel von Gyllen- 
borg cheltuia mai mult decât îi dădea mâna, și se pare 
că îşi ipotecase jumătatea de moșie până la ultimul 
lucrușor, ceea ce înseamnă că gemenii n-au pus laba 
nici măcar pe o coroană, pentru că aproape toți banii 
din vânzare s-au dus direct la creditor. Adică banca. 

- Nu se poate să fi cumpărat ei înșiși? a întrebat 
Fabian, gândindu-se că s-ar putea să fi reușit, în sfâr- 
şit, să fi găsit punctul în care începuse totul. Poate că 
despre asta e vorba, a continuat. Să se răzbune pe tatăl 
lor, Henning von Gyllenborg, nu doar omorându-l 
pe el şi pe cele două odrasle legitime, ci și preluând 
întreaga proprietate. 

- Exact la asta mă gândeam și eu. 

- Bun, şi atunci care-i problema? 

- Cumpărătorii. Sunt cu totul alt cuplu. Sten și 
Anita Strömberg. 

La început, Sannie Lemke a simțit o enormă ușurare 
când a fugit din secția de poliție. Adierea răcoroasă 
a serii pe față, pe când mergea repede, împreună cu 
cerul fără nori care se întindea spre eternitate i-au 
îmbunătățit imediat starea de spirit. Sigur, era conști- 
entă că ar fi fost mult mai în siguranţă la poliție, dar 
nu putea suferi gândul să mai stea în arest o noapte. 

Pereţii erau de vină. Toate cele pe care se trudise 
atâta să le amuţească prinseseră viață de cum simţise 
mirosul acela aparte din închisori. De câte ori o adu- 
seseră acolo fără nici un motiv. Toate chestiile pe care 
nimeni n-ar trebui să le trăiască vreodată. 

De atâtea ori s-a întrebat de ce, când în adâncul său 
ştia că răspunsul e simplu. Pentru că puteau. Pentru 
că se plictiseau prea tare într-o noapte prea lungă. 
Pentru că ea era unul dintre oamenii cărora nu li se 
aplică legile şi dintr-odată toată lumea primea ordinul 
să păstreze secretul profesional. Acum lăsase în urmă 
toate astea şi ajunsese deja destul de departe ca ochii 
şi mâinile lor să n-o mai poată ajunge. 

Problema era că n-avea unde să meargă. Nu exista 
nici un loc în care să nu riște să-i întâlnească pe cei- 
lalți. Pe unul dintre cei mulți pe care îi considera 

prieteni şi se baza pe ei, dar care ar arăta-o cu degetul 
pentru numai șaptezeci și cinci de coroane. 

Singura ei șansă era Dunja Hougaard. Nu putea 
decât să spere că ea nu e ca toți ceilalți și o să-și 
respecte promisiunea de a-i prinde pe ucigași. Până 
atunci, trebuia să stea ascunsă, să se facă nevăzută. 

Auzea cum o urmăreşte o maşină. Poate că era 
doar paranoică. Poate că se rătăcise sau căuta un loc 
de parcare. Oricum, o speria de moarte. 

Până atunci, Sannie reușise să nu privească peste 
umăr. Nici măcar n-a luat-o la fugă, știind că dacă își 
arată frica e ca și cum şi-ar oferi beregata. Cel mai bine 
era să se poarte cât mai normal posibil și să meargă 
mai departe, ca şi cum ar fi avut o țintă. Ca și cum 
ar fi avut cu adevărat o viață, și era chiar după colț. 

Poate că asta ar trebui să facă. Să treacă linia inter- 
zisă. Să intre în lumea reală și să se ascundă într-una 
dintre numeroasele case dichisite, care oricum erau 
goale, așteptându-și proprietarii să se întoarcă din 
Thailanda, dintr-un apartament luxos din Copenhaga 
sau dintr-o călătorie de afaceri la Londra. Dacă ar 
putea să aleagă casa potrivită, probabil că ar putea să 
stea acolo până ce se terminau toate astea. 

Va trebui să procedeze metodic, uitându-se după 
luminile acționate de întrerupătoare temporizate și 
rufe care fuseseră lăsate la uscat de mult prea multă 
vreme. Sau o mașină parcată pe alee și plină de praf. 
N-ar fi deloc greu să intre. Nu-i trebuiau decât o piatră 
mărișoară și o fereastră din spate. 

În sfârșit, avea un plan. În câteva ore, când seara 
devenea noapte, avea să se bucure de o baie cu ule- 
iuri parfumate și apoi, pentru prima oară după multă 
vreme, avea să se strecoare într-un pat așternut cu 
cearşafuri curate. 

Cu cât se gândea mai mult la asta, cu atât i se părea 
mai ciudat că ideea nu-i venise mai curând. De ce 
nici ea, nici altcineva nu începuse să ia ce-i trebuie 
şi să ignore legea, care niciodată nu le fusese destinată 
lor, de fapt? De ce nu se gândise nici unul dintre ei 
să jefuiască o bancă sau să dea o spargere, în loc să 
tot cerşească? 

Mașina. Dispăruse o vreme, sau doar reușise să nu 
se mai gândească la ea în ultimele minute? În orice 
caz, se întorsese. Sunetul motorului în spatele său, 
aproape în ralanti, pentru că înainta atât de încet. În 
față era o stație de autobuz și, pe când Sannie trecea 
de adăpost, a văzut Saabul verde ca mazărea reflectat 
în sticlă. 

Nu vedea pe nimeni pe bancheta din spate, ceea ce 
sugera că nu sunt cei de care se temea. Și totuși, era 
departe de a fi liniştită, pentru că trecuse repede pe 
lângă o mașină asemănătoare nu departe de secția 
de poliție. Sau, cel puţin, fusese tot verde, şi erau în 
ea trei persoane, măcar atâta ştia. 

După vreo douăzeci de metri, drumul se termina cu 
o buclă. Dar, ca un dar ceresc, o scară ducea printre 
copaci spre strada de mai sus. A început să urce cu pas 
liniștit, plin de încredere, dar de la a cincea treaptă 
a început să urce câte două deodată și, curând, fugea 
cât o țineau puterile. Să creadă ce or vrea, nu-și dorea 
decât să scape de acolo. 

Scara era mai lungă decât se așteptase și, în mod 
normal, n-ar fi trecut de jumătate până să trebuiască 
să se oprească și să-și tragă răsuflarea. Dar de data asta 
a mers până la ultima treaptă, s-a răsucit și, spre uşu- 
rarea sa, a văzut că nu urcă nimeni după ea. Poate că 
nu fusese decât închipuirea ei. 

De cum i-a revenit la normal respirația, Sannie 
s-a întors să-şi continue căutarea casei potrivite, dar s-a 
ciocnit de cineva aflat chiar în spatele său. 

- Scuze, a zis, înainte să-şi dea seama că persoana 
din fața sa avea trasă pe față o glugă cu un smiley 
galben. 

- Ha, ha, târfa credea că e în siguranță! 

Sannie s-a răsucit spre voce, care venea din stânga, 
şi a văzut alt bărbat mascat, cu un telefon în mână. 
N-a avut timp să observe decât atât înainte să încaseze 
prima lovitură. 

După discuția cu Malin, Fabian a pornit mașina și a 
pornit semnalizatorul, ca să se ducă acasă, la Matilda. 
Dar n-a reușit să facă decât asta, după care a oprit din 
nou motorul și a rămas acolo, la volan, câteva minute. 
Trebuia să înţeleagă ce însemna cu adevărat informația 
pe care i-o dăduse colega sa din Stockholm. 

După ce i-a înțeles importanța, s-a simțit plin de 
energie. Dintr-odată, s-a cristalizat întregul tablou. 
Gemenii au cumpărat jumătate din proprietate cu 
banii lui Johan Halen, dar, fireşte, n-ar fi fost mul- 
țumiți decât când o preluau pe toată. De aceea nici 
Klippan, nici Irene, nici Interpolul nu găsiseră nici un 
semn că ar fi părăsit țara. 

În vreme ce toate semnele indicau fuga, ei au făcut 
exact invers. 

Poate chiar treceau la următoarea victimă. 

Gândul, firește, nu era deloc bine-venit, dar, pe când 
în alte cazuri poliția spera întotdeauna ca făptașul să 
se oprească, în mod paradoxal asta însemna că inves- 
tigația poate să facă un pas înainte. Aveau, în sfârșit, 
o teorie concretă pe care s-o urmeze. Fără să mai stea 
pe gânduri, Fabian s-a hotărât să uite de weekend și 
să se întoarcă la secție, ca să reia investigația. 


520 | STEFAN AHNHEM 


A sunat-o pe Astrid și, spre uşurarea lui, ea nu nu- 
mai că a răspuns, dar părea trează. I-a spus de Didrik 
şi Nova Meyer, de crima și răzbunarea lor pe Henning 
von Gyllenborg și că semnele arătau în prezent că sunt 
încă în Suedia, vânându-și noua victimă. 

Astrid i-a sunat pe ceilalți și le-a cerut să-și anuleze 
orice planuri de weekend ar fi avut. Și ei l-au surprins 
pe Fabian. Toţi s-au întors la secție, și încă plini de o 
energie pe care n-o mai văzuse de zile întregi. 

Ca de obicei, Astrid a comandat pizza și răcoritoare, 
dar nimeni n-a aruncat nici măcar o privire cutii- 
lor. Nici măcar Klippan nu părea distras de mâncare, 
era absorbit cu totul de completarea desfășurătoru- 
lui, care ocupa acum doi pereți întregi și se întindea 
până la sfârşitul anilor 1970, când fuseseră născuți 
în taină gemenii. 

-Ar fi obținut în jur de patruzeci și două de mili- 
oane de coroane din vânzarea bunurilor lui Chris 
Dawn, a zis Irene, cu ochii ațintiţi la nişte printuri 
de pe biroul său. În asta intră douăzeci pentru casă, 
cincisprezece pentru diferite acțiuni și obligaţiuni 
şi alte forme de capital și șapte pentru alte bunuri 
personale, obiecte de artă, vinuri de colecție și altele. 

- Aşadar, vorbim despre banii pe care i-au pierdut 
când l-am arestat pe Didrik, după vizita la bancă, a 
zis Astrid. 

Irene a încuviințat. 

-Cât de mult le trebuie ca să cumpere cealaltă ju- 
mătate a moşiei? 

Astrid s-a răsucit spre Fabian, care studia fotografi- 
ile trimise de Malin, din albumul fotografic pe care-l 
găsise în compartimentul ascuns în perete. 

-E greu de spus înainte să ajungă pe piață, dar un- 
deva între cincizeci și o sută de milioane este marja de 

probabilitate. Oricare ar fi cifra, se pare că rudele lui 
Bernard von Gyllenburg abia așteaptă să vândă. După 
spusele lui Malin, exact din acest motiv au încercat 
să-l declare mort acum șase luni. 

Într-una dintre fotografii, Didrik și Nova, de șase 
sau şapte ani, se luaseră la trântă îmbrăcați fiecare cu 
hainele celuilalt. El purta rochia ei și ea pantalonii lui. 

-N-ar trebui să aibă nici o problemă să facă asta acum, 
a zis Klippan. 

- Gemenii sunt pe ultima sută de metri dacă e să 
adune destui bani înainte ca proprietatea să iasă pe 
piață, a zis Astrid. Fabian, poți să-mi dai numărul lui 
Malin? Aş vrea să-i mulțumesc pentru ajutor. 

Fabian a încuviințat, cu toate că, de fapt, n-o auzise. 
Toată atenţia îi era concentrată pe fotografie. Cine ştie 
de ce, nu-și putea lua ochii de la ea. 

- Dacă n-ar fi fost ea, ei ar fi putut să continue și 
noi n-am fi ştiut nimic, a continuat Astrid, care s-a 
dus la ultima tablă, care era încă albă, și a scris NOI 
VICTIME POSIBILE. Bine, ce ziceţi? Vreo idee? 

- După părerea mea, operează încă aici, în Skâne, 
a zis Klippan. 

- De ce aici și nu în altă parte a Suediei? 

-Să preiei viața cuiva nu-i un lucru pe care îl poți 
face cât ai bate din palme. N-aș fi surprins dacă le-ar 
lua câţiva ani de pregătire până să poată fi cu adevărat 
în stare să-și pună planurile în aplicare. Oricare ar fi 
următorul lor obiectiv, nu e o hotărâre pe care s-o iei 
în pripă. Klippan a mușcat din pizza. Apoi, gândiți-vă 
că vor să se țină cât mai departe de domeniul de lângă 
Stockholm, ca să nu fie recunoscuţi. Ce alegere ar fi 
mai bună decât nord-vestul comitatului Skâne când 
e vorba de oameni bogaţi? 

- În plus, le-ar fi imposibil să lucreze la mai multe 
obiective deodată dacă trăiesc în altă parte a țării, a 
zis Irene. 

Astrid a încuviințat și s-a răsucit spre Molander. 

- Amintește-mi lista pe care aţi făcut-o. Mai erau 
acolo victime posibile? 

- Nu, dacă nu lărgim aria căutării. 

- Cât de departe ar trebui să mergem? 

-Cel puțin până la Gothenburg. Problema cu asta 
e că o să ne pomenim brusc cu o droaie de bogați care 
tocmai au primit permis de conducere nou. 

- Stați un pic. Fabian s-a întors spre ceilalți. Tocmai 
îşi dăduse seama, în sfârşit, ce încerca să-i spună fo- 
tografia. E ceva greșit la vechea listă. Dintr-odată, era 
aşa de limpede, încât nu pricepea cum de-i scăpase 
mai devreme. Nu arată decât jumătate din obiecti- 
vele posibile. 

-Ce vrei să spui? Molander și-a încrucișat brațele 
şi arăta ca și cum ar fi presupus că critica lui Fabian 
îl viza pe el. Dacă sugerezi că nu trebuie neapărat să 
fie necăsătoriți, că ar putea să aibă familie, cum avea 
Chris Dawn, am parcurs deja de mai multe ori lista 
şi, poți să mă crezi, nu mai sunt și alții. 

- Te cred, a zis Fabian. Dar nu contează de câte ori 
ai parcurs lista. Pe ea continuă să fie doar bărbați. 

- Păi, da. Ce altceva ar trebui să fie? 

- Femei! Fabian şi-a aruncat brațele în sus. Sau vrei 
să zici că nu există în Suedia femei de succes care 
câştigă bine? 

- Cum de nu ne-am gândit la asta? a exclamat Irene, 
tăindu-i vorba lui Molander, care se pregătea să se 
dezvinovățească. 

- Da, bună întrebare, a zis Astrid, pe când Molander 
se așeza în fața laptopului, fără o vorbă. Mai ales dacă 

ne gândim că această Nova pare să se priceapă la fel 
de bine ca fratele ei la asumarea unei noi identități. 

- Eu aș zice chiar că e și mai pricepută. Fabian s-a 
răsucit spre Molander, care tasta comenzi. Poți pune 
rezultatele pe proiector? 

-Să le luăm pe rând, vă rog, a zis Molander, lucrând 
ca şi cum timpul valora aur. 

Ceilalți au așteptat în tăcere. Până și Klippan s-a 
smuls din lucrul la desfășurător și a tras în jos ecranul 
cât de încet a putut, ca să nu-l deranjeze pe Molander, 
care a ridicat în cele din urmă privirea de pe computer 
şi a pornit proiectorul cu telecomanda. 

- Câte? a întrebat Astrid. 

- Unsprezece, folosind aceleași criterii ca la bărbați. 

-Şi câte dintre ele au primit un nou permis de con- 
ducere în ultimele trei luni? 

- Trei, a zis Molander, pe când proiectorul se aprin- 
dea şi arăta trei nume, alături de averile impozitate. Să 
începem cu Lydia Klewenhielm, a continuat, cu tonul 
autoritar care semnala că își revenise după jignirea de a 
fi fost ultimul căruia să-i pice fisa. A pus pe ecran ima- 
ginea permisului vechi alături de cel nou. Are o avere 
de șaizeci de milioane și câteva proprietăți aici, în 
Helsingborg, și în Malmö. 

- Ce ştim despre familia ei? 

- Divorţată, custodie comună a unicului copil, care 
împlineşte în curând patru ani. 

- Din câte îmi dau seama, acel permis e vechi 
de zece ani, aşa că oricum ar fi fost reînnoit, a zis 
Klippan, care se apropiase de ecran ca să se uite mai 
bine la numere. 

- Probabil de aceea arată atât de diferit, a zis Irene. 
Poți mări fotografiile? 

- S-a făcut. Molander a dat clic pe cele două foto- 
grafii de pe permis, care au fost decupate și așezate 
alături. Dar, cum ziceam, să le luăm pe rând. 

Femeia din ultima fotografie arăta, cu siguranță, 
mai în vârstă. De asemenea, purta ochelari și părul 
era altfel, mult mai scurt. În afară de asta, şi faţa arăta 
altfel, dar feţele se pot schimba în timp, așa că era greu 
de spus cu siguranţă dacă este sau nu aceeași femeie. 

-Aceasta este Sandra Gullstrâm, a continuat Mo- 
lander, pe când apărea pe ecran imaginea permiselor ei 
de conducere. Are între două și cinci sute de milioane. 
Cea mai mare parte într-o firmă de investiţii pe care 
o deține împreună cu soțul, Gunnar Gullstrâm. 

Fabian a văzut că vechiul permis are un pic peste 
şapte ani și, la fel ca în cazul Lydiei Klewenhielm, era 
imposibil de stabilit cu ochiul liber dacă este sau nu 
aceeași femeie în ambele fotografii. Cel puţin, oche- 
larii erau identici. 

- Și ultima e Elisabeth Piil. Molander a afișat urmă- 
toarea fotografie cu permisele de conducere. Stră-stră- 
bunicul ei a fost Fredrik Ahlgren care, împreună cu 
fratele său, a inventat mașinile care se vând cel mai 
bine în întreaga lume. A făcut o pauză teatrală, și nu 
încăpea îndoială că savurează faptul că nimeni 
nu părea să ştie la ce se referă. N-a auzit nimeni de 
maşinuțele Ahlgren!? 

- A, da. Desigur, a zis Klippan. Și ce avere are ea? 

-O sută șaizeci de milioane, și, după cum vedeţi, 
vechiul permis n-are nici doi ani. 

- Pe de altă parte, femeia arată aproape identic în 
cele două fotografii, a zis Fabian. 


1 Ahlgrens bilar, bomboane de tip bezea în formă de maşinuțe 

-Poate că ar trebui să foloseşti un soft de recunoaș- 
tere facială ca să-ți dai seama cine sunt cu adevărat, 
a sugerat Astrid. 

- Da, sigur c-o să fac asta. Dar e nevoie de vreo trei 
ore pentru fiecare fotografie până să putem fi absolut 
siguri. Molander și-a ridicat ochelarii pe frunte și s-a 
întors spre Astrid. Şi. dacă ne gândim că sunt trei, n-o 
să termin decât mâine-dimineaţă. 

- Bine, a zis Astrid, încuviințând din cap. Va trebui 
să ne împărțim și să mergem să batem la uși. Fabian, 
ocupă-te de Lydia Klewenhielm, eu o iau pe Sandra 
Gullstrâm și Irene, tu o iei pe Elisabeth Piil. 

- Doar nu te gândești serios să mergem singuri? a 
zis Irene. 

-Sigur că nu. Am de gând să sun la unitatea de in- 
tervențţie şi să-i împart în trei echipe. Pot să stea prin 
apropiere, nevăzuți, până știm sigur. Klippan, tu vei 
fi centrul de comandă și îi redirecționezi de îndată ce 
unul dintre noi dă alarma. 

Klippan a încuviințat. 

- Ultimul lucru pe care ni-l dorim este să atragem în 
mod inutil atenţia asupra noastră, a continuat Astrid. 
Nu uitaţi că am ajuns atât de departe pentru că ei nu 
ştiu cât de multe știm noi. 

- Ce ar trebui să spunem dacă îi găsim? 

Astrid a ridicat din umeri. 

-Va trebui să improvizăm. Probabil că ar fi cel mai 
bine ca vizita să arate ca o măsură de siguranţă gene- 
rală din partea noastră, rezultatul direct al faptului 
că sunt din ce în ce mai multe furturi de identitate. 
Cam așa ceva. Ne întâlnim jos, în hol, peste o oră. 
Până atunci, vreau să citiți cât mai mult posibil despre 
fiecare dintre ele. 

Dunja s-a înghesuit prin gaura tăiată în gard și, 
cu toate că se lăsa seara, și-a dat seama imediat că 
„Maskingârden“!, cum scria pe placa de afară, este 
un nume perfect pentru acest loc. 

Două tractoare erau parcate în fața unei clădiri albe 
cu uși de garaj închise. Mai departe, în întunericul de 
sub copaci, a văzut două mașini de tuns iarba, un plug 
de zăpadă şi patru camioane, iar în mijlocul curții se 
ițea o singură pompă de benzină. O ducea cu gândul 
la un tablou al lui Edward Hopper. 

A găsit containerul în spatele unui hangar cu aco- 
perișul rotunjit din metal ruginit şi, desigur, părea să 
aibă rolul de adăpost al boschetarilor. La fel ca acea 
curte dosnică de pe Stubbedamsvej, era plin de pături, 
cuverturi şi saci de dormit care duhneau a urină. 

N-o vedea pe Sannie. De fapt, pe nimeni. În reali- 
tate, nici nu se așteptase cu adevărat s-o găsească. Era 
ultimul loc de pe lista sa. Căutase peste tot și acum 
nu-și dorea decât să se culce pe mormanul de pături 
împuţite și să uite de toate. Probabil chiar ar fi făcut-o, 
dacă nu începea să sune telefonul. 


1 Curtea cu maşini 

Fareed Cherukuri, cine altcineva. Dacă nu era Mag- 
nus, era el. 

- Nu, încă nu ţi-am găsit afurisita de slujbă. 

- Nu? Bine, dar... 

- Şi, cum am spus, îți dau eu de ştire de cum am 
ceva... 

- Hei, ce-ar fi să... 

- Auzi, care-i problema ta? Ţi s-a dereglat dracului 
o rotiță. Sunt ocupată, e bine? 

-O cauţi pe Sannie Lemke? 

Dunja a privit telefonul, nevenindu-i să-și creadă 
urechilor. 

- De unde ştii? 

-Cred că știu unde este. De aceea mi-am petrecut 
ultimele ore încercând să te prind la telefon. 

-Stai un pic, ştii unde este? 

- Nu, de fapt, nu. Și nu-mi place tonul tău. Dacă 
nu începi să... 

- Hei! Ştii sau nu? 

- Nu Sannie, ci ucigașii tăi. 

Sonja își vârâse telefonul mobil între sâni. Nu ca 
să-l ascundă, era doar un obicei pe care îl avea din 
vremea când telefoanele erau mai mici și trebuia să 
aibă mâinile libere. În ultimul timp telefoanele erau 
prea mari, sau poate că sânii ei se micşoraseră. În orice 
caz, alunecase în jos și acum stătea lipit de stomac, 
înăuntrul salopetei. 

Dacă mai funcţiona sau nu, asta era altă mâncare 
de peşte. Alex, sau cine o fi fost, o bătuse. A dat cu 
picioarele în ea până ce n-a mai încercat să fugă. Apoi 
i-a astupat gura, i-a legat mâinile cu bandă adezivă și 
a târât-o pe podeaua de ciment până la mașină, unde a 
aruncat-o în portbagaj. 

Singurul lucru pe care nu l-a făcut a fost să desco- 
pere telefonul. 

Dacă ar reuși cumva să-l facă să coboare prin panta- 
loni până pe podea. Banda care îi lega încheieturile la 
spate era așa de strânsă, încât începuse să aibă furnică- 
turi în mâini din lipsa circulației sângelui. Poate că și-ar 
putea folosi nasul și bărbia ca să-l deschidă și să-l sune 
pe Fabian înainte să fie prea târziu. Înainte să se lase 
cortina peste viața ei și să dispară toate amintirile pe 
care le aveau împreună. 

Sonja îl auzise pe Alex vorbind la telefon cu cineva. 
Nu auzise ce spune, dar tonul era cu siguranță agitat. 
A bănuit că vorbesc despre ea, văzuse prea multe și 
acum întrebarea era ce vor face cu ea. 

Supravieţuirea ei nu făcea parte din plan. O simţea 
în tot corpul care o durea. Pentru el, oricine o fi fost, 
ea nu era decât o rotiță din mașinărie. O poliţă de 
asigurare în cazul în care Fabian și colegii lui se apro- 
pie prea mult. În schimb, iată că ea se apropiase prea 
mult, şi acum viaţa îi era în primejdie. 

De când se ştia, Sonja nu-i înţelesese pe oamenii 
care se temeau de moarte. Întotdeauna o privise ca pe 
sfârşitul firesc şi inevitabil al unei vieţi care, cu un 
pic de noroc, ar fi alcătuită în primul rând din raze 
de lumină. Dar acum, că se afla la poarta morții, era 
absolut îngrozită. Era departe de a fi cât se poate de 
pregătită. Mai rămâneau atât de multe de făcut. Toate 
acele lucruri pe care le amânase şi la care închisese 
ochii. Tot ce gândise, dar nu pusese în cuvinte, aștep- 
tând momentul potrivit. 

Şi acum, dintr-odată, era prea târziu. 


97 


În vreme ce aştepta ca unitatea de intervenție să 
se aşeze pe poziții în apropierea casei Lydiei Klewen- 
hielm de pe Sofierovägen, numărul 11, Fabian stătea 
în maşina sa și încerca să-și adune gândurile răsfoind 
fotografiile gemenilor trimise de Malin Rehnberg. 
Planul lor, să vorbească, pur şi simplu, despre victimele 
potenţiale și să se lase în voia intuiției, era pe cât de 
pripit, pe atât de firesc. Dacă era să aibă vreo şansă 
de reușită, trebuia să cânte după ureche și, așa cum 
propusese Astrid, să improvizeze. Nu era timp pentru 
nimic altceva. 

Trecuseră douăsprezece ore de când gemenii îi du- 
seseră de nas pe gardieni la închisoare. Douăsprezece 
ore în care fuseseră liberi. Echipa nu putea decât să 
spere că nu făcuseră prea mult prăpăd. Că fuseseră 
ocupați cu regăsirea şi lingerea rănilor după arestare şi 
înfrângerea în încercarea de a se da drept Chris Dawn. 

Dacă aveau vreo rană. Dacă măcar erau în stare să 
se simtă înfrânți. 

Fabian era departe de a fi sigur. Cu toate că se în- 
tâlnise cu amândoi și purtaseră discuţii îndelungate, 
habar n-avea cine sunt cu adevărat. Existau în afara 

legilor firii omeneşti. Erau calmi și eficienţi, desăvârșiți 
până la cel mai mic amănunt. 

Singurul lucru împotriva perfecțiunii lor aproape 
supranaturale era descoperirea făcută de Malin lângă 
Stockholm. Nu fuseseră în stare să se apere de asta. 
La fel și cu fotografiile pe care i le trimisese ea. Acolo 
nu acționau forțe supranaturale. Doar doi țânci făcuți 
din carne și oase. Doi frați cu metehne și lipsuri ca 
oricine altcineva, dar cu o copilărie atât de aparte și 
de plină de abuzuri, încât nu putea fi numită altfel 
decât iadul pe pământ. 

Unitatea de intervenţie este pe poziţii. Poţi să intri. 

Mesajul de la Klippan a piuit pe telefon. Fabian 
și-a verificat tocul armei, apoi a ieșit din mașină și a 
traversat Sofierovăgen. 

Tågaborg, cartierul în care locuia el, era încântător, 
însă această zonă era la cu totul alt nivel. Cu priveliștea 
ei fără sfârşit asupra strâmtorii, era unul dintre cele 
mai bune locuri pe care putea să le ofere Helsingborgul. 
Casa în sine nu era prea impresionantă. Era o vilă albă 
un pic prea lată, cu patru coloane ca din Dallas, care 
încadrau intrarea. 

Fabian și-a apăsat arătătorul pe sonerie și a auzit 
undeva înăuntru imitația electronică a unor clopote. 
O s-o vadă în ochii ei sau o s-o audă în voce? Sau o 
pereche de lentile de contact albastre și alt dialect vor 
fi suficient ca să-l îmbrobodească? 

Telefonul său a început să sune. L-a scos și a văzut că 
e Sonja. Se aştepta la Klippan, dar spera să fie Theodor. 
Nu se gândise la Sonja. Oare s-a răzgândit? Sau voia 
doar să se asigure că nu este acasă când vine să-și 
ia lucrurile? Oricum ar fi, va trebui să aștepte până 
ce termină aici, și-a zis, respingând apelul în vreme 
ce s-a rotit clanţa și ușa s-a deschis. 

- Bună seara, mă numesc Irene Lilja, sunt de la 
poliția din Helsingborg. 

Irene a ridicat legitimaţia și a observat că coafura 
lui Elisabeth Piil este cu totul alta decât în cele două 
fotografii de pe permis. 

- Aăă... da? 

Privirea femeii se plimba între Irene şi legitimaţie. 

- Pot să intru? 

- Scuze, dar ce este... S-a întâmplat ceva? 

Femeia și-a potrivit bluza, al cărei decolteu era atât 
de larg, încât un umăr era cu totul dezgolit. 

- Asta încercăm să ne dăm seama... De aceea sunt 
aici. 

- Nu-mi puteți spune despre ce este vorba? 

- Ba da, dar ar fi mai bine să vorbim înăuntru. Irene 
a privit-o în ochi. Încă mai era nesiguranță în privirea 
ei. Dar mai era ceva. Stinghereală, sau poate teamă. 
Vă deranjează să facem asta? 

- Nu. De ce să mă deranjeze? 

Femeia s-a tras deoparte și a înghiţit în sec, ca și cum 
ar fi încercat să mestece o bucată de carne prea mare. 

Irene a intrat în casă, care era mai mică decât se 
așteptase. Mai ales dacă se gândea câte milioane avea 
femeia la bancă. Fără să ceară voie, a pornit spre living. 

-Cât o să dureze? 

- Depinde. Irene s-a aşezat pe una dintre cele două 
canapele din fața șemineului. Furtul de identitate a 
devenit din ce în ce mai frecvent printre persoanele 
bogate din Suedia. În prezent, facem vizite de rutină 
la toate persoanele care au cerut de curând un nou 
permis de conducere, ceea ce dumneavoastră ați făcut, 
cu toate că permisul vechi avea abia doi ani. 

- Cum? De ce să fac așa ceva? 

Femeia s-a așezat pe canapeaua din fața ei, arătând 
sincer uluită. 

-Exact asta ne-ar plăcea să aflăm, a zis Irene, amin- 
tindu-și că în acest moment nu trebuie să considere 
nimic de la sine înțeles. Așadar, nu știți de asta? 

I-a arătat un print cu cele două permise și a studiat 
reacția femeii. 

Surprinderea ei părea să fie reală. Mâna tremurătoare 
care ținea documentul, ochii lărgiți și cealaltă mână 
care se ridica spre gură. Dar, de fapt, asta nu însemna 
nimic. Dacă Nova Meyer era atât de talentată cum 
spuneau toți, cu siguranţă că ar putea să exprime orice 
emoție dorea. 

Pe de altă parte, dacă femeia de pe canapea chiar 
juca un rol, n-ar fi trebuit să-și folosească energia mai 
degrabă pentru a se gândi la o explicație bună pentru 
brusca schimbare a permisului? Sau asta ar fi stârnit 
şi mai multe bănuieli? 

- Ei bine, ca să vezi. Avem un musafir? 

Irene s-a răsucit și și-a dat seama imediat că n-ar 
avea nici o șansă împotriva bărbatului care venea drept 
spre ea. 


Lui Astrid Tuvesson nu-i plăcuseră niciodată caii. 
Nu că i-ar fi făcut vreun rău. Dar mărimea lor, pe 
lângă copitele tari, impunea un respect care o făcea 
să fie de-a dreptul îngrozită. Și uite-o aici, silită să stea 
la nici o jumătate de metru de monstrul ăsta fornăitor 
care încă mai scotea aburi după galopul de seară. 

- Sigur, a zis Sandra Gullstrom, dându-i înapoi lui 
Astrid printul cu cele două permise înainte să desca- 
lece. Cine altcineva să fie? 

- Aşadar, de ce ați cerut un permis nou? a întrebat 
Astrid, asigurându-se că este destul de departe de cal 

pe când intrau în grajd. Cel vechi mai era valabil trei 
ani, și n-am găsit nici un raport al poliției din care să 
reiasă că a fost furat. 

- Nu, l-am pierdut. 

Femeia a condus calul în boxă. 

- L-aţi pierdut? 

Astrid detesta mirosul acru din grajd la fel de mult 
cât detesta caii. 

- Păi, asta am scris pe cerere. Dar, ca să fiu sinceră, 
a fost pur și simplu din vanitate. A chicotit și a început 
să dea jos şaua de pe cal. Acum am o nouă coafură. 

- Aşadar, ați schimbat permisul pe are îl aveați 
de peste şapte ani pentru că nu vă mai plăcea cum 
arată părul? 

- Nu doar părul. Puteţi vedea și singură ce groaznic 
arătam. Umflată și dezgustătoare. Cu toate că eram 
cu şapte ani mai tânără. Dar pe atunci cântăream cu 
cinci kile mai mult, ceea ce poate să nu pară mult, 
dar nu-i așa de distractiv când toate ți se pun pe față. 
A clătinat din cap și a ieşit din boxă cu şaua și căpăs- 
trul în brațe. Nu pricep cum de am ținut fotografia 
aia pe permis timp de șapte ani. Ştiţi, de fapt tera- 
peutul mi-a zis că ar trebui să fac pasul și să cer altul. 
A atârnat şaua la locul ei și s-a răsucit spre Astrid. Pot 
să vă ofer o cană de cafea? Sau sunteți genul care nu 
suportă cafeina după opt seara? 

- Mi-ar plăcea o cafea, a zis Astrid, ușurată că poate 
să plece, în sfârșit, de acolo. 


- Să ştiţi că trebuie să ajung la concert în patruzeci 
şi cinci de minute, a zis Lydia Klewenhielm pe când 
îl lăsa, codindu-se, pe Fabian să intre în hol. Despre 
ce este vorba? 

Fabian s-a uitat prin cameră și s-a silit să tragă de 
timp înainte să se întoarcă, în cele din urmă, spre ea. 

- Ştiţi că permisul de conducere v-a fost înlocuit 
de curând? 

Trebuia să încetinească ritmul şi să nu se lase atras 
în stresul ei. 

- Da, desigur. Era vechi de aproape zece ani și gata 
să expire. 

Nu vedea nici o asemănare cu femeia care pre- 
tinsese că este Dina Dee. Și totuși, avea ceva care îl 
punea pe gânduri. 

- Nu știam că poliția are destule resurse ca să plă- 
tească pentru o vizită la domiciliu ori de câte ori cineva 
primeşte un permis de conducere nou. 

- De curând am avut probleme cu furturi de iden- 
titate, a zis Fabian, încercând să-și dea seama dacă 
ea chiar este atât de supărată sau exagerează jucân- 
du-și rolul. 

- Ce, bănuiţi că aș putea să fiu una dintre victime? 

- Nu bănuim nimic. E doar rutină. 

-Atunci pot să vă răspund, domnule polițist, că eu 
am fost cea care a făcut cerere pentru un nou permis. 
Prin urmare, dacă am terminat... Cum spuneam, n-am 
toată seara la dispoziție. 

- Unde erați azi-dimineață, între orele nouă și unspre- 
zece? 

Fabian a intrat în living, care avea o priveliște ex- 
traordinară a strâmtorii. Părea că locuinţa se întinde 
direct peste apă. 

- Mi-am făcut ședința de yoga pe terasă și apoi 
m-am apucat de lucru. 

- Aici, acasă? 

- Da. Ce are asta de-a face cu noul meu permis de 
conducere? 

- Există cineva care poate să confirme? 

- Nu, am fost singură toată ziua. Dar, dacă știam că 
asta e un delict, mă asiguram că am un martor așezat 
aici, pe canapea. 

- Liniştiţi-vă. Nimeni nu vă acuză de nimic. 

- Nu, zău? Atunci poate că o să fiți atât de amabil 
să-mi explicaţi ce se petrece, de fapt. De ce am din- 
tr-odată nevoie de alibi? Se presupune că mi-am furat 
propria identitate sau ceva de genul ăsta? 

Păi, dacă tu chiar ești tu, și-a zis Fabian, îndrep- 
tându-se spre bibliotecă, unde a început să răsfoiască 
unul dintre albume. 

- Aşa cum spuneam, am observat că sunt mai dese 
furturile de identitate. 

Cele mai multe dintre fotografii păreau să fie din 
vremea când nu se născuse copilul și încă era împreună 
cu soțul. Din câte își dădea seama, locuiau în casa în 
care se afla acum, iar fotografiile păreau să înfățişeze 
o căsnicie fericită. 

- Da, şi am explicat că mi-am înnoit propriul 
permis. 

- Dumneavoastră și soțul. De ce ați divorțat? 

În mod surprinzător, n-a deranjat-o întrebarea, 
doar a ridicat din umeri. 

- Motivele obișnuite. O aventură care a fost ultima 
picătură, pe când eram umflată ca o balenă. 

Cu alte cuvinte, soțul a plătit scump și a lăsat-o 
să păstreze casa. Nimic ieșit din comun. Totul părea să 
fie normal. Totul, în afara faptului că femeia din fața 
sa nu arăta deloc ca femeia din fotografii. 

Matilda își amintea că, doar cu câțiva ani înainte, 
avusese un prieten imaginar. Un prieten care era doar 
al său, un prieten despre care nu spusese nimănui. 
L-a numit Eriksson. Dar nu ea a fost cea care i-a găsit 
numele. Era, pur și simplu, numele lui. Eriksson, nici 
mai mult, nici mai puțin. Uneori, când era singură, 
îi vorbea cu voce tare, ca și cum ar fi fost aşezat în 
fața ei la masă sau culcat alături de ea în pat, înainte 
să adoarmă. 

Dar, când mai era cineva în cameră, el se strecura 
înapoi în capul ei, aşa că nu trebuia să-și folosească 
gura. El putea în continuare s-o înțeleagă, ca şi cum 
și-ar fi citit gândurile unul altuia. O vreme, hotărâse 
că el este unul dintre numeroșii săi ursuleți de pluș, cu 
toate că, în adâncul său, bănuia că el s-ar putea să nu 
existe cu adevărat. 

Exact așa era acum cu Greta. Era ca și cum ar fi 
existat și, în același timp, n-ar fi existat. Matilda credea 
în ea, cu toate că știa că nu poate fi adevărată. Singura 
deosebire era că, de această dată, erau două care aveau 
un prieten tainic. Ea și Esmaralda. 

Făcuseră mai multe ședințe de spiritism în spa- 
tele draperiilor din pivniță. Atâtea, încât începea să 

pară perfect normal să vorbească cu Greta. Nu mai 
rămăsese aproape nimic din teama pe care Matilda o 
simţise prima dată. La fel ca o persoană reală, Greta 
putea să fie câteodată morocănoasă, și câteodată nu 
voia deloc să vorbească, dar, de cele mai multe ori, 
părea bucuroasă și dispusă să vorbească despre orice, 
în afară de ea însăși. 

De îndată ce întrebările lor se apropiau de persoana 
ei și de felul în care a murit, Greta se supăra și indi- 
catorul încremenea pe tabla Ouija. O dată, tăcerea a 
durat atât de mult, încât ele s-au temut că s-ar putea 
să nu le mai vorbească niciodată. De-abia după ce au 
jurat că n-o să-i mai pună niciodată acea întrebare 
s-a înduplecat să vorbească din nou. 

De asemenea, au evitat subiectul infidelității Sonjei. 
Cu toate că era curioasă și avea o grămadă de în- 
trebări, Matilda nu voia să mai aducă vorba de asta. 
Stinghereala din prima ședință încă n-o părăsise. La 
fel ca acel accident, când a tras peste ea oala cu apă 
clocotită şi şi-a opărit jumătate din partea de sus 
a corpului. 

Esmeralda zicea că, chiar dacă ai o cheie care ar 
putea să descuie ușile mai multor camere, unele era 
mai bine să rămână neatinse. Poate că avea dreptate. 
Dar asta nu schimba faptul că mama Matildei nu mai 
dăduse pe acasă de două zile întregi. 

A încercat să-l întrebe pe Theodor dacă știe ceva, 
însă el doar a privit-o cu ochi care spuneau că n-are 
nici cea mai mică idee despre ce vorbeşte. Și, după 
ce i-a explicat, el doar a ridicat din umeri, a zis că-l 
doare-n cot şi s-a închis în camera lui. 

Nu primise vreun răspuns nici de la tata. Nici 
măcar nu găsise ocazia să întrebe. Ca de obicei, ceva 
supermegaimportant se petrecuse la serviciu şi el 

trebuise să anuleze cina și surpriza din weekend. Cina 
şi surpriza. Ea se bucurase când le pomenise el prima 
dată, fusese gata să explodeze de încântare. După câ- 
teva minute, își dăduse seama că peste astea e scris 
cu litere mari „divorț“. 

Orice o fi fost, s-a hotărât s-o întrebe direct pe Greta. 
Esmaralda putea să zică ce voia, Matilda avea nevoie 
să ştie. 

- Există duhuri prietenoase în cameră? a zis Esma- 
ralda de îndată ce s-au așezat, au aprins lumânările 
şi şi-au pus câte un arătător pe planșeta din mijlocul 
vechii table Ouija. 

Aproape imediat indicatorul s-a mișcat sub degetele 
lor spre colțul din stânga, sus. 

DA... 

- Eşti Greta? 

Planşeta s-a mişcat un pic, fără să plece din colț. 
Deci, e Greta, i-a zis Matilda, schimbând o privire cu 
Esmaralda, care aștepta ca ea să pună o întrebare. 

- Mama. Cu cine îl înșală pe tata? 

- Chiar ești sigură că vrei să deschizi acea ușă? 

Esmaralda părea îngrijorată. 

Matilda a încuviințat și a așteptat ca indicatorul să 
înceapă să se miște. Nu s-a întâmplat nimic, și după 
o vremea a început s-o doară umărul din cauză că 
avea brațul întins. 

- Nu s-ar zice că Greta vrea să ne îndreptăm în- 
tr-acolo, a continuat Esmaralda. 

- Vreau să știu. Mă auzi, Greta? Nu-mi pasă dacă 
e o porcărie. Trebuie să știu ce se întâmplă! 

- Nu trebuie să strigi la ea. Poate să audă... 

Esmaralda a fost întreruptă de zvâcnirea indicato- 
rului în jos, spre șirul de litere, și s-a oprit astfel încât 

vedeau prin gaură un M. Apoi s-a dus repede la O, la 
R şi T şi s-a oprit acolo. 

- Mort? a zis Matilda, prosteşte. 

- Mort? a zis Esmaralda. Asta ai vrut să zici? 

Ca la comandă, indicatorul s-a îndreptat spre colțul 
din stânga. 

DA... 

- Mort? Ce înseamnă asta? Matilda era iritată. Am 
întrebat cu cine îl înşală mama pe tata. 

MORI... 

- Tu înţelegi ce face? a întrebat Matilda, iar Esma- 
ralda a făcut semn că nu. Ea e cea care a murit? a con- 
tinuat, simțind cum iritării îi ia locul o spaimă din 
ce în ce mai mare. S-a întâmplat ceva? 

MORI... 

- E mama? Vrei să spui că ea? a întrebat, izbucnind 
în plâns. Ea e cea care a murit? 

A trecut un timp până ce indicatorul s-a îndreptat 
spre luna din colțul drept, sus, şi ea a răsuflat ușurată. 

NU... 

- Poate că ar trebui să ne oprim, a zis Esmaralda. 

- Nu, vreau să știu. Mă auzi, Greta? N-o să încetez 
până nu primesc niște răspunsuri! a strigat. 

MORI... 

- Cine e mort? Ştii ce încearcă să spună? 

- Nu, a zis Esmaralda. Dar chiar cred că e mai bine 
să lăsăm asta acum și să încercăm altă dată. 

-Şi dacă e ceva care încă nu s-a întâmplat? 

Esmaralda a ridicat din umeri. 

- Greta, îți mulțumim că ai vorbit cu noi azi și o 
să ne luăm rămas-bun... 

- Ba nu ne luăm, i-a tăiat vorba Matilda. N-am 
terminat, Greta, o să moară cineva? Asta vrei să spui? 

- Matilda, n-ar trebui să facem asta, a zis Esmaralda, 
pe când indicatorul se îndrepta spre DA din colțul 
stâng, sus. Crede-mă, asta nu este... 

- Cine o să moară? Greta, vreau să ştiu cine! 

- Matilda, a încercat Esmaralda. 

- Cine? 

Indicatorul se mișca peste tablă și peste șşirurile de 
litere atât de repede, încât era greu să ţii pasul. Dar 
Matilda a înregistrat cu ușurință fiecare literă care 
apărea în gaura mică atunci când indicatorul se oprea 
o clipă. Însă cuvântul pe care l-au format, sau numele, 
îi era mult prea cunoscut ca să-l poată absorbi. 

RISK... 

-Intră și, pentru numele lui Dumnezeu, nu-ți 
scoate ghetele. 

Sandra Gullstrâm a condus-o pe Astrid în ferma 
veche care fusese renovată, devenind o casă luxoasă 
încântătoare, cu spații deschise și tavane boltite. 

- Am o pereche asemănătoare și, dacă apuci să ți 
le pui, nu mai vrei să le dai jos. 

Astrid a urmat-o prin living, care era plin de ca- 
napele largi și șezlonguri, un loc perfect ca să stai 
toată noaptea, cu un pahar de whisky într-o mână și 
o țigară în cealaltă. 

- Ai o casă tare frumoasă. 

- Mulţumesc. A fost nevoie de doi ani pentru reno- 
vare. Femeia a clătinat din cap și ocolit corpul central 
din bucătărie. Doi ani de iad, dacă mă-ntrebi pe mine. 
Am dărâmat aproape tot. Acum avem încălzire în 
podea și ferestre cu geamuri triple și tot tacâmul. Și-a 
săpunit mâinile și le-a clătit în chiuveta din bucătărie. 
Soțului meu îi place să se plângă că ar fi costat doar pe 
jumătate dacă am fi construit o casă nouă în altă 
parte. Dar n-am fi avut niciodată această atmosferă. 

- Da, e cu adevărat încântător, a zis Astrid. Dar cred 
că e cam izolat aici, fără vecini. 

- Nu ești prima care o spui. Dar, ştii, am caii, şi ei 
sunt toți vecinii de care am nevoie. Și pe soțul meu, 
desigur, cu toate că de obicei e plecat în călătorie. 

- Unde este acum? 

- Tokyo. Apropo, eşti una dintre tipele acelea care 
nu beau decât latte, sau e bună şi vechea cafea simplă? 

- E bun orice. 

Astrid a început să privească în jur. 

- Acum un an nu puteam să beau decât espresso. 
Apoi, brusc, nu mă-ntreba de ce, m-am săturat. De 
atunci, nu-mi doresc decât cafeaua făcută normal. 
Dar trebuie să fie proaspăt măcinată. Asta-i secretul. 
Punguţele alea care au stat luni în șir pe raft nici 
măcar n-ar trebui să se cheme cafea. 

Astrid nu găsea nimic care să strice imaginea de 
armonie perfectă. Până și felul în care femeia turna 
boabele în râșniță și o lăsa să macine în vreme ce 
turna apă în cană și punea filtrul arăta că făcuse asta 
de o mie de ori. 

- Ce făceai ieri, între nouă și unsprezece? 

- Vorbeam cu soțul meu. 

- Tot timpul? 

- Nu, dar sunt sigură că a durat cel puțin o oră şi 
jumătate. Adesea este singurul contact dintre noi, 
dacă ne gândim la toate călătoriile, așa că e un lucru 
pe care țin să-l fac. 

Astrid era pe cale să întrebe dacă soțul poate să con- 
firme apelul, când a auzit tonul de marimba al telefo- 
nului. L-a scos, dar a constatat că ecranul e întunecat. 

- Vorbeam de lup. Femeia și-a ridicat telefonul. E în 
ordine dacă răspund? De obicei nu sună la ora asta. 
Acolo e miezul nopții. 

Astrid a încuviințat. 

- Dacă vrei, poți să vorbeşti cu el și să-l întrebi cât 
am stat la telefon. Cu toate că, îţi pot spune de pe acum, 
o să spună că prea mult, a zis femeia, chicotind. 


Bărbatul a întins mâna spre Irene. 

-Håkan Hansson. Nu te speria. Nu mușc. 

- Scuze. Credeam că suntem aici doar eu și Elisa- 
beth, a zis Irene, strângându-i mâna, în vreme ce se 
străduia să-și dea seama dacă bărbatul ar putea să fie 
Didrik Meyer. 

- Nu ţi-am spus să stai acolo? a zis Elisabeth Piil. 

- Dar, iubito... Nu pot sta ascuns acolo. Mai ales nu 
când primeşti vizita poliției. Trebuie să ne scuzi, dar 
Elisabeth se teme tot timpul că o să ne iasă vorbe. Ea 
și cu mine nu avem încă o legătură oficială. Și-a ridicat 
mâna stângă ca să-și arate verigheta. Curând, asta nu 
va mai fi decât o amintire. Nu-i așa, iubito? 

Femeia a încuviințat și bărbatul s-a dus să se așeze 
pe canapea, lângă ea. 

-Acum spune-mi, ce se întâmplă? a continuat, cu- 
prinzând-o cu brațul. 

- Nu sunt sigură că am înţeles. Dar ei spun că ci- 
neva mi-a reînnoit de curând permisul de conducere. 
Uită-te și tu. 

I-a dat foaia printată. 

- De ce să facă asta? 

-Ca să-i preia identitatea și să-i ia toți banii din 
conturi, a zis Irene, urmărindu-le reacția. 

- Oh, Dumnezeule, e îngrozitor! L-a lăsat pe bărbat 
să o strângă în brațe. Aproape că mă simt ca și cum 
aș fi fost violată. 

Irene era gata să spună că s-ar fi putut sfârşi mult 
mai rău, dar s-a oprit. 

- Ştiu că e neplăcut. Din fericire, nu există semne 
că au lovit deja. Conform tiparului, permisul de con- 
ducere este numai primul pas și... 

- Numai? 

Faţa femeii își pierduse orice urmă de culoare. 

-Ceea ce încearcă ea să spună este că încă nu s-a 
întâmplat cu adevărat nimic. Bărbatul s-a răsucit spre 
Irene. Nu-i aşa? 

Irene a încuviințat din cap. 

- Da, şi ca să împiedicăm să se întâmple ceva o să 
vă punem sub protecția poliției până ce făptaşii vor 
fi prinși. 

-Protecția poliției? Doar nu vreţi să spuneți că ei ar... 
Oh, Sfinte Dumnezeule, ce se întâmplă? 


Fabian s-a uitat prin dormitorul de la etaj. Un pat 
dublu, făcut cu grijă, o toaletă cu oglindă, un perete 
acoperit de dulapuri. Nimic care să-l facă să se oprească 
și să vrea să se uite mai bine. A cercetat tot etajul, 
ca și livingul, bucătăria şi baia de la parter, dar n-a 
găsit nimic suspect. 

Ca să se asigure că femeii n-o să-i vină vreo idee, îi 
pusese cătușele și o legase pe unul dintre şezlongurile 
din living. Ea protestase vehement și nu încetase decât 
de vreo câteva minute. 

Într-un fel, reacţia ei păruse sinceră, și avea o ex- 
plicație destul de credibilă pentru faptul că nu arăta 
ca în fotografiile din album, aceea că în ultimii ani își 
făcuse câteva operații estetice. Nu numai de mărire 
a sânilor, după ce alăptatul îi făcuse să arate ca niște 
şnițele, ci și la nas, gură și obraji. 

Dar nu ştia dacă era adevărul, sau doar faptul că 
ea se pricepea la îmbrobodit. Era ca și cum toți ochii, 

gurile și pomeţii pe care îi văzuse în ultimele zile s-ar 
fi amestecat într-un singur portret-robot. 

Fabian a plecat din dormitor și cobora scara când 
a sunat Klippan. 

- Ai găsit ceva? 

- Încă nu. 

- Asta înseamnă că nu-i ea? 

- Nu, înseamnă că încă n-am găsit nimic. Fabian 
s-a uitat la femeie, care şedea cu capul aplecat. Cel mai 
bine ar fi dacă ai putea trimite aici pe cineva care poate 
s-o identifice. Fostul soț, frate sau soră, sau poate un 
coleg. Oricine o cunoaște de multă vreme. 

- O să văd ce pot face. 

- Cum stă treaba cu ceilalți? 

-Irene are un indiciu. Se pare că am ajuns și noi o 
dată la timp. lar Astrid aproape a terminat și trebuie să 
se întoarcă și ea curând. Ce vrei să fac cu cei din uni- 
tatea de intervenție? Să-i trimit să te ajute la căutare? 

-Încă nu. Dar ţine-i prin apropiere, în cazul în care 
se întâmplă ceva. 

Fabian a încheiat convorbirea și s-a apropiat de fe- 
meie, care a ridicat capul și l-a privit în ochi. 

- Există pivniță? 

- Nu, nu există, a zis ea, oftând obosită. Zău așa. 
Încă n-am terminat? 

- Nu chiar. Fabian avea senzaţia că îi scăpase ceva 
şi şi-a lăsat privirea să dea ocol încăperii încă o dată. 
Pe moment, aranjez să vină aici cineva care vă poate 
identifica. 

-Şi după ce se face asta? Îmi daţi drumul? 

- Maşina de spălat. Unde vă spălați hainele? 

De ce nu-i picase fisa mai devreme? 

Femeia era gata să spună ceva, dar a părut să se 
răzgândească. 

- N-am. Femeia care vine la curăţenie se ocupă şi 
de rufe. Mulțumit? 

Nesiguranța lui dispăruse, în sfârşit. l-o vedea în 
ochi. Minciunile care țâșneau din ei. După trei mi- 
nute a găsit-o vizavi de baie, tapetată cu aceleaşi dungi 
albastre ca holul din jur. 

Uşa spre spălătorie. 

Nu numai că erau acolo o mașină de spălat şi una 
de uscat puse una deasupra celeilalte, o cabină pen- 
tru uscat şi un storcător. În spatele unei perdele, sub 
două rafturi cu prosoape frumos împăturite, era un 
congelator de acelaşi fel cu cel pe care îl găsise în casa 
lui Chris Dawn. 


Astrid n-o mai văzuse pe Sandra Gullstrâm de când 
sunase soțul ei. Trecuseră cinci minute, dar, desigur, 
nu era sfârșitul lumii. De fapt, fusese chiar plăcut să 
se uite prin casă de una singură, fără să-i distragă 
cineva atenţia. Și a considerat că e o ușurare să nu tre- 
buiască să flecărească. O fi zis ea că îi place să trăiască 
în pustietate având ca unică tovărășie caii, dar faptul 
că turuia ca o morișcă arăta că astea erau prostii. 
Tânjea după companie mai rău ca o pisică înfometată 
după mâncare. 

Astrid n-a găsit nimic interesant la parter, în raf- 
turile bibliotecii mari sau în baie. Nici în dormitor, 
unde era un perete întreg plin de fotografii cu Sandra, 
soțul ei sau ei doi împreună. 

N-a găsit vreo scară care să ducă în sus și, când 
Klippan i-a spus că Elisabeth Piil nu ştia că i-a fost 
înnoit permisul, a răspuns că e gata să plece de acolo de 
îndată ce Sandra Gullstrâm termină de vorbit cu soțul. 

Între timp, a profitat de ocazie ca să arunce o privire 
prin pivniță. Era ca şi cum ar fi păşit în altă lume. Nici 

una dintre renovările pline de gust de sus nu-și găsise 
drum sub pământ. A găsit tocmai opusul lucrurilor la 
care se aştepta, nu tu beci cu vinuri, nu tu sală de sport 
sau spa. Nu se vedeau nici măcar zone de depozitare 
în bună rânduială. 

În pivniță era un haos deplin, mult mai rău decât 
oricare harababură pe care o făcuse ea în timpul celor 
mai urâte crize. Tavanul jos era proptit cu stâlpi de 
lemn care păreau să fi fost puși la nimereală. Din loc 
în loc spânzura un bec fără abajur, dând câte o zonă de 
lumină în întunecimea altfel de nepătruns. N-a văzut 
pereţi interiori, doar o încăpere imensă plină cu mate- 
riale de construcție și tot soiul de vechituri. Probabil 
că erau de la renovare. S-a răsucit să se întoarcă sus. 

Atunci l-a auzit. Sau, mai exact, îl auzise deja, pro- 
babil chiar de când coborâse scara, dar acum l-a obser- 
vat pentru prima dată. 

Zumzetul caracteristic. 


-Ai mințit când am întrebat de mașina de spălat. 
De ce? a zis Fabian, în vreme ce îi scria un mesaj lui 
Klippan şi îi cerea să trimită unitatea de intervenție. 

Femeia a oftat și a clătinat din cap. 

- Pentru că voiam ca toate astea să se termine. Şi 
acum nu mai scot un cuvânt până vine avocatul meu. 

- Mai întâi vreau să-mi spui unde găsesc cheia con- 
gelatorului. 

- Dacă despre asta e vorba, nu eu sunt cea care... 

- Cheia! Unde este? 

-Habar n-am. Întrebaţi-l pe fostul meu soţ. Conge- 
latorul era al lui, pentru toată carnea aia scumpă de 
cerb și alt vânat. Nici nu-mi mai amintesc de câte ori 
i-am spus să vină să și-l ia. Şi acum vreau să știu ce 
e cu toate astea. 

Fabian nu putea să nu fie impresionat de felul în care 
își juca ea rolul. Rămânând în pielea personajului până 
la sfârşit. O făcea atât de bine, încât a simțit cum se 
furişează din nou în el îndoiala. În acel moment, i-a 
auzit pe cei din unitatea de intervenţie intrând în hol 
și, fără să-i răspundă femeii, i-a condus la congelatorul 
din spălătorie. 

- E încuiat. Trebuie să-l deschidem cât mai curând 
posibil. 

Conducătorul unității de intervenţie i-a făcut semn 
unuia dintre membri care, cu ajutorul unui flex cu 
baterii, a atacat mânerul. Fabian nu voia să plece de 
acolo, așa că s-a întors cu spatele și și-a astupat ure- 
chile ca să scape de sunetul pătrunzător. După câteva 
minute s-a lăsat liniștea, iar el s-a apropiat de conge- 
lator și a ridicat capacul. 


Zăcea acolo, pe fundul congelatorului, ghemuită 
cu genunchii la piept, cu mâinile rănite încleștate 
într-o ultimă rugăciune. Sprâncenele și genele îi erau 
îmbrăcate în promoroacă, ca și o parte din păr. Avea 
ochii închişi, ca şi cum s-ar fi hotărât să renunțe 
la luptă. Și, înghesuită într-un colț, era sticla de bău- 
tură obligatorie. 

Cu toată promoroaca din păr și de pe față, nu în- 
căpea îndoială cine este. Sandra Gullstrâm arăta ca 
ea însăși chiar și fără ochelari. Și, întocmai aşa cum 
spusese Nova Meyer, avea o nouă coafură. 

- Aici erai, băgându-ți nasul peste tot fără să ceri 
voie. 

Astrid a lăsat să cadă capacul congelatorului și 
s-a răsucit spre femeia care apăruse din umbră în 
spatele său. 

- Proastă creștere, nu crezi? a continuat femeia, 
făcând un pas spre ea. 

- Păi, asta nu-i casa ta, a zis Astrid, scoțând repede 
pistolul şi ațintindu-l spre femeie. Culcă-te pe podea 
cu fața în jos, desfă picioarele și întinde brațele. 

Recunoscuse sunetul propriului congelator supli- 
mentar, de care Gunnar insistase că au nevoie, iar 
acum stătea în garajul ei, ocupând degeaba locul și 
irosind curentul electric. Scotea exact acelaşi zumzet 
ca acesta. 

-Cu faţa la podea, am zis! 

Nu-i fusese ușor să-și dea seama de unde vine su- 
netul și, după ce a reușit, s-a dovedit că trecuse de 
câteva ori pe lângă acel loc. Ceea ce arăta ca o masă 
acoperită cu o pânză roșie, încărcată de cutii pentru 
mutare, teancuri de cărți și damigene pline cu lichid, 
era, de fapt, un congelator. Un Electrolux cu încărcare 
prin partea de sus, fără încuietoare din construcție. 

De îndată ce-l descoperise, ar fi trebuit să-l sune pe 
Klippan și să-i ceară să trimită înăuntru unitatea de 
intervenție. Dar în mintea ei nu era decât un gând - 
să ajungă la timp. Să scoată din priză congelatorul cât 
mai repede posibil şi să deschidă capacul. Să salveze 
viața cuiva măcar de data asta. 

Astrid a auzit un geamăt slab, abia perceptibil, ve- 
nind din congelator. S-a întors cu spatele la femeie, 
a ridicat capacul şi a văzut că Sandra Gullström des- 
chisese ochii. 

Şi apoi totul s-a întunecat. 

Klippan a strâns mingea pentru exerciții pe care 
o făcuse din benzi de cauciuc asortate. Era stresat şi, 
ca să fie sincer, nu credea că mingea e de prea mare 
ajutor. Nu era stilul lui Astrid să nu răspundă după ce 
sunase de atâtea ori. Adică, nu când era trează. 

Probabil că era în mașină, întorcându-se la secție, 
cu toate că asta n-ar fi trebuit s-o împiedice să răs- 
pundă. În plus, ea, mai mult ca oricine, trebuia să 
știe că dacă nu răspunde la telefon înseamnă că are 
ceva probleme. 

Şi problemele erau ultimul lucru de care aveau acum 
nevoie. 

- Bună, Klippan, s-a auzit vocea întretăiată a lui 
Astrid. Scuze că a durat așa de mult... 

- Începeam să-mi fac griji. 

- Semnalul aici jos este... a trebuit să mă sui pe... 
şi... 

- Astrid, stai un pic. De-abia te aud. Unde ești? E totul 
în ordine? N-a auzit decât pârâituri. Astrid, mă auzi? 

- Acum e mai bine? Mă auzi? 

- Mult mai bine, a zis el, cu toate că linia încă mai 
pârâia și se auzea cu întreruperi. Unde ești? Nu ești 
în mașină, pe drum încoace? 

-M-am uitat prin casă şi am găsit pivniţa. 

- Eşti încă acolo? 

- Da. E destul de mare şi plină de... 

Vocea i-a fost întreruptă de o rafală sonoră de 
pârâituri. 

- Astrid, ai găsit ceva? 

- Nu, nimic. 

- Prin urmare, nu vrei să trimit unitatea de inter- 
venție? 

- Nu, nu, e în ordine. Nu-i nimic aici. 

- Nici Fabian n-a găsit nimic. Cel puţin, nimic în 
afară de câteva hălci de vânat congelate și o Lydia 
Klewenhielm care a fost la fel de supărată cum e uneori 
Berit pe mine. Klippan a râs la această glumă și, spre 
surprinderea sa, a auzit-o pe Astrid că râde şi ea. În 
fine, o să-i trimit acasă. 

Ea nu râdea niciodată la glumele lui. Dar proba- 
bil că era doar uşurarea că seara se desfășurase bine. 
Erau siguri că gemenii plănuiau să o atace acum pe 
Elisabeth Piil. 


- Aşadar, ar trebui să fii aici în douăzeci de minute 
sau o jumătate de oră? s-a auzit vocea lui Klippan. 

- Cam așa ceva, a zis Nova Meyer în microfonul 
ataşat la cască, pe când ridica a doua dintre damigenele 
pline cu apă și o așeza pe pânza roșie, care tremura 
din când în când, ca şi cum cineva de dedesubt în- 
cerca să iasă. 

- Bine, ceilalți ar trebui să fie şi ei pe drum încoace. 
Putem să ne gândim la o strategie pentru situația lui 
Elisabeth Piil. 

- Absolut. 

Nova Meyer a închis, apoi a ridicat una dintre cutii 
şi a pus-o lângă damigene. A ridicat altă cutie şi a pus-o 

peste prima. A trebuit să se suie pe congelator ca s-o 
pună deasupra pe a treia. A patra, și ultima, abia a în- 
căput sub tavanul jos și, după ce a așezat cutiile între 
congelator şi tavan, a sărit jos și a plecat din pivniță. 

Nu se mai vedea nici un semn al mișcărilor di- 
nainte. Cel puțin, nu de departe. Dacă te apropiai, 
însă, puteai să deslușeşti vălurelele de pe suprafața 
apei din damigene, precum și strigătele înăbușite de 
ajutor ale lui Astrid. 

Mai rămâne o încercare, arăta ecranul mobilului 
care s-a luminat în întunericul din portbagaj. Sonja 
ratase de două ori introducerea cu vârful nasului a 
codului PIN din patru cifre, şi acum s-a hotărât să facă 
o mică pauză ca să se adune înainte să încerce ultima 
oară. Dacă nu reușea, telefonul avea să fie inutilizabil. 

A respirat adânc de câteva ori și a încercat să se 
miște un pic, ca să-și pună sângele în mișcare. Doar 
cu câteva minute înainte braţele sale, legate la spate, o 
duruseră atât de rău, încât ar fi țipat dacă nu ar fi avut 
gura astupată. Acum durerea devenea amorțeală și, 
curând, nu va mai fi în stare să-și dea seama că are 
braţe. Era ca şi cum creierul său ar fi renunțat deja la 
ele și ar fi hotărât că nu mai sunt o parte din corp. 

Dar n-avea de gând să zacă acolo fără să facă nimic, 
în vreme ce se scurgea viața din ea. Avea să lupte. 
Pentru prima dată în viața sa simțea că are prea multe 
motive să trăiască pentru a lăsa totul să se întunece, 
Matilda, Theodor, Fabian... Acesta nu putea să fie sfâr- 
şitul. Nu așa. 

Mașina a intrat pe un drum mult mai plin de hâr- 
toape decât cele dinainte. Dacă trebuia să ghicească, 

era un drum cu pietriș, cu toate că renunțase de mult 
să încerce să-și dea seama unde merg. 

În schimb, şi-a concentrat toată energia asupra 
telefonului. S-a chinuit atâta până să-l scoată din sa- 
lopetă, încât când a terminat era scăldată în sudoare. 
Apoi, când s-a folosit de vârful nasului ca să formeze 
codul din patru cifre și să-l sune pe Fabian, speranța a 
început să-i revină. Bateria era plină 63% și semna- 
lul era limpede și puternic. A fost convinsă că el o să 
răspundă și o să vină să o salveze. 

Din nefericire, se înşelase. Fabian nu i-a răspuns la 
telefon și n-a salvat-o. l-au trebuit câteva minute ca să-și 
revină din dezamăgire şi atunci, când a încercat din 
nou să sune, a format greșit codul de două ori la rând. 

Acum telefonul stătea în fața sa, așteptând a treia 
încercare, ultima. 5, 8, 9, 5, patru cifre în ordinea 
corectă. A răsuflat adânc și s-a aplecat spre telefon. 
Cinci n-a fost greu. La fel și opt, pe care îl greșise în 
încercările dinainte. Dar acum era neliniștită, și sim- 
țea că începe să tremure când a ţintit cifra nouă. Spre 
marea sa ușurare, a nimerit-o, şi acum rămânea doar 
cinciul. Sonja nu-l ratase niciodată înainte, şi n-ar tre- 
bui să-i fie greu nici de data asta, și-a zis, liniștindu-se 
înainte să se aplece în față. 

Dacă mașina n-ar fi frânat brusc, aproape sigur ar 
fi nimerit cifra corectă. Însă a apăsat pe doi și ecranul 
s-a întunecat imediat. În același timp maşina s-a oprit 
şi, peste o clipă, s-a oprit și motorul. 

Sannie Lemke nu știa sigur dacă are ochii deschişi 
sau închiși. În orice caz, nu vedea nimic. Tocmai își 
revenise și nu ştia cât timp fusese inconștientă. Într-un 
fel, era încă inconștientă. Se întreba unde se află. Ce 
se întâmplase. De ce îi era aşa de frig încât tremura. 

Ce o aşteaptă. 

Ultimul lucru pe care și-l amintea era râsul lor. 
Bucuria cu care chinuiau pe cineva îi răsuna în minte 
de la atacul asupra fratelui său. Avuseseră de gând să-l 
omoare. Cu ea lucrurile stăteau altfel. Da, loviturile 
lor cu picioarele o lăsaseră inconștientă, dar nu era 
moartă, și asta o îngrijora cel mai tare. 

Stătea pe o suprafață tare şi neregulată. Asfalt. Afară. 
Fără haine. De aceea simțea că îngheață. A încercat 
să se cuprindă cu brațele, dar și-a dat seama că are 
mâinile legate, la fel ca picioarele. 

Acum le auzea vocile. Se apropiau, chicotind, ațâțați. 

- Uite, s-a trezit, a zis unul. 

- Mă ocup eu de asta, a zis altul. 

Pumnul a lovit-o cu atâta putere, încât totul a dis- 
părut timp de câteva secunde. Din păcate, a revenit 
la timp ca ea să simtă durerea următoarei lovituri. 
Nu-și dorea decât să amorțească și să se topească în 

întuneric. Departe de râsul lor şi de frig. Departe de 
durere și să se transforme cât mai repede cu putință 
într-un morman de carne inconștientă. Un sac de box 
fără nervi care să funcţioneze. 

Dar n-avea să fie aşa de ușor. 

- Nu credeţi că de acum e destul de frăgezită? l-a 
auzit zicând pe unul dintre ei. 

- Nu, a zis altul, și ea a primit un șut atât de puter- 
nic, că a sunat ca și cum i s-ar fi rupt ceva înăuntru. 

Cel puţin acum nu mai durea așa de tare. 

- Bine, acum este, a spus aceeași voce. 

Şi apoi acele râsete pe care le ura mai mult ca orice. 

Cineva s-a apropiat. Îl auzea cum se lasă pe vine 
lângă ea, respirând greu. Cum de mai putea să audă? 
Cum de mai putea să gândească? O mână i-a atins 
fruntea și i-a împins capul pe spate, alta i-a prins falca 
şi i-a deschis gura cu de-a sila. 

Unul dintre ceilalți - nu putea fi primul, pentru că 
mâinile lui erau încă pe ea - i-a băgat ceva în gură. 
Un lucru tare și lunguieţ, uns cu ceva care l-a făcut 
să-i alunece pe gât în jos. Reflexul ei de înec a încer- 
cat să dea afară acel lucru, dar degetele din gură, atât 
de multe, împingeau în continuare cilindrul în ea. 
A încercat să respire, dar nu putea, și înecul s-a trans- 
format în convulsii. Ce făceau? Așa avea să moară? 

Apoi degetele au ieșit, în sfârșit, din gura ei. Mâinile 
i-au dat drumul și a putut din nou să-și umple plămâ- 
nii cu aer. Uşurarea i-a fost aproape de nedescris, cu 
toate că ceva era în continuare în ea, declanșşându-i 
reflexul de înec. Dar, orice o fi fost ceea ce i-au vârât 
pe gât, ajunsese prea departe. Părea un fel de sfoară, 
sau un soi de cablu care îi ieşea din gură. 

- Bine, toată lumea e gata? 

- La naiba, da! Hai s-o facem! 

O brichetă, sau cel puțin se auzea ca o brichetă, și 
ceva a luat foc. N-a înţeles ce. 

Apoi i-au smuls legătura de pe ochi şi i-a văzut în 
fața sa, cu glugile și smileys. Unul dintre ei avea în mână 
un telefon cu lumină orbitoare. Altul ținea o brichetă. 
Cerul de deasupra lor era întunecat, așa că trebuie să 
fi trecut câteva ore de când o găsiseră. 

De-abia atunci şi-a dat seama că ceva continua 
să pârâie în apropiere. Ca niște artificii, doar că mai 
slab. Și-a coborât privirea și a văzut scântei roşii fu- 
rișându-se spre ea, în gura sa. Flacăra i-a ars limba, 
şi a încercat s-o stingă cu salivă, a încercat să scuipe 
pe ea, dar n-a reușit. Focul şi-a săpat drum prin ea 
și a ajuns în gât. A țipat, dar asta n-a făcut decât să 
sporească durerea, pe când mergea în jos pe gât și 
ardea totul în cale. 

Pocnitura de-abia s-a auzit. A fost ca o bufnitură 
surdă, îndepărtată, undeva, adânc, între coastele sale. 
Ca și cum inima tocmai îi bătuse pentru ultima oară. 


Fiecare sunet fără răspuns părea o palmă peste față. 
Era cu totul de neînțeles cum de Søren Ussing nu răs- 
punde la telefon de îndată ce sună, dacă ne gândim 
cât de tare o dăduseră în bară. Dacă era un moment 
în care ei ar fi trebuit să stea ca pe ghimpi, așteptând 
apelul ei, acesta era. 

Fareed reuşise să găsească numerele de telefon din 
Suedia ale ucigașilor și, cu ajutorul poziţiei lor, o di- 
recționase pe Dunja spre Ellehammersvej, într-una 
dintre numeroasele zone industriale din Helsingør. 
Și iată-i acolo, toți patru, cu glugile trase pe față, de 
cealaltă parte a unui gard de sub un siloz mare, stând 
în semicerc în jurul lui Sannie Lemke. 

Ar fi vrut să alerge acolo și să-i doboare, dar n-ar 
fi avut nici o șansă. În plus, nu era înarmată. Tot ce 
putea să facă era să sune după întăriri, aşa că atunci 
când a răspuns robotul lui Ussing, a încercat din nou, 
folosind de această dată numărul de la urgenţe. 

A auzit din spate sunetul unei siguranţe trase, urmat 
de apăsarea unei țevi în ceafă. A dat drumul telefo- 
nului și a ridicat mâinile în aer. 

- Hai să nu ne ambalăm, a zis cât de calm și rezona- 
bil a putut, încercând să-și dea seama dacă a numărat 
greşit. Dar nu, erau acolo, toți patru, de cealaltă parte 
a gardului. De unde răsărise al cincilea? 

Apăsarea țevii a slăbit. Trecuse prin destule ca să ia 
asta ca pe un semn că se poate răsuci și, întocmai așa 
cum se așteptase, patul pistolului a lovit-o din dreapta. 
Însă agresorul nu se așteptase ca Dunja să-și repeadă 
capul spre spate, și a auzit cum cartilajul nasului lui 
încasează lovitura în plin. 

Pistolul a căzut pe jos şi, înainte ca bărbatul să 
poată recăpăta controlul, Dunja a făcut o piruetă și i-a 
cosit picioarele. El a căzut la pământ ca o focă greoaie 
și ea a știut imediat că, oricine o fi fost sub acel smiley, 
nu era din clubul de arte marțiale. Nu avea nimic din 
sprinteneala imprevizibilă cu care avusese de-a face 
pe autostradă. 

Bărbatul a gemut și a atins sângele care începea să-i 
curgă pe gât, pe când încerca să se ridice. 

- Stai acolo! 

Dunja s-a apropiat, a înşfăcat gluga și a smuls-o. 
Sângele din nasul spart îi mânjise o mare parte din 
față. Și totuși, nu i-a fost greu să-l recunoască pe băr- 
batul a cărui viață o salvase cândva. Gândul o urmă- 
rise din clipa în care găsise lănțișorul. Dar n-a crezut 

cu adevărat. Încă nu putea să înțeleagă. Cum a ajuns el 
acolo? Și de ce? Se presupunea că sunt patru. Nu cinci. 

- Theodor, a reușit să spună, în cele din urmă. De ce? 

El s-a ridicat încet, privind-o, și ea i-a văzut buza de 
jos tremurând, ca o prevestire că lacrimile aveau să-l 
podidească în curând. În spate a auzit strigăte vesele și 
portiere deschise și închise, şi când s-a întors a văzut 
că farurile erau aprinse şi desenau în întuneric două 
coridoare lungi de lumină. 

- Theodor, ieşim noi cumva din asta. Dar mai întâi 
trebuie să mă ajuţi. S-a răsucit înapoi și a văzut că el 
ridicase pistolul şi îl ațintise spre ea, cu mâinile tre- 
murătoare. Nu, Theo, ăsta nu ești tu. 

- Taci! 

Ea a auzit motorul ambalând de cealaltă parte a 
gardului, și curând mașina a dat cu spatele până la 
şosea și s-a pierdut în întuneric. 

- Vezi şi tu. Îi doare-n cot de tine. 

- Am zis să taci! 

Cu pistolul în mână, s-a îndepărtat cu un pas, apoi 
cu încă unul. Când a ajuns destul de departe, s-a ră- 
sucit pe călcâie și a luat-o la fugă. 

Dunja a fugit în cealaltă direcție, a înconjurat gar- 
dul şi a intrat în zona industrială, unde Sannie se re- 
zema de zidul de sub siloz, goală și legată. S-a lăsat în 
genunchi și a luat-o în braţe, pipăind până a simţit un 
puls slab. De asta se temuse, asta făcuse tot posibilul 
ca să evite. Promisiunea pe care se trudise să n-o calce. 

- Sannie, îmi pare rău... a spus, cu toate că vorbele 
ei n-aveau să schimbe nimic. 

Cu ultimele puteri, Sannie a deschis ochii și i-a 
întâlnit privirea. 

-Dar ştim cine sunt, și eu știu exact unde se duc acum 
şi cum arată mașina lor, mă auzi? Am chiar numărul 


MINUS OPTSPREZECE GRADE | 561 


plăcii de înmatriculare. Nu trebuie decât să-mi sun 
colegii și vor fi prinşi. Îți jur. Vor fi pedepsiţi. 

Sannie a tușit și a deschis gura, ca și cum se pregă- 
tea să spună ceva. Dar n-au fost cuvinte. Numai sânge. 
I s-a scurs cu o viteză alarmantă din colțurile gurii pe 
piept și pe asfaltul de sub ea, formând repede o baltă. 

Avea încă ochii deschiși, îndreptați spre Dunja, dar 
privirea îi era stinsă. 

La fel ca pulsul de sub degetele Dunjei. 

A coborât blând pleoapele lui Sannie, întâi pe una, 
apoi pe cealaltă. A așezat cadavrul pe o parte, s-a ridi- 
cat și şi-a umplut plămânii cu aerul umed al nopţii. 

Încă o dată, Sleizner izbutise să-și vâre tentaculele 
scârboase, corupte, în investigație. Şi încă o dată se 
sfârşise în cel mai rău fel posibil. Dar asta era ultima 
oară. Avea să se asigure că nu se mai întâmplă așa 
ceva niciodată, chiar dacă era ultimul lucru pe care 
îl mai face pe lume. 

Dunja s-a întors la drum și la poziția din care pri- 
vise mai devreme. Telefonul era pe jos, unde îl lăsase 
să cadă. Ecranul era crăpat, dar s-a luminat, și a găsit 
repede numărul lui Fareed. 

- Cum a mers? 

- Nu bine. Am ajuns prea târziu. Dar nu de aceea 
te sun. 

- Bine, ce vrei să fac acum? 

- Să-ţi dai demisia de la TDC. 

Astrid Tuvesson nici măcar nu atinsese sticla. Nici 
măcar n-o luase în mână ca să vadă dacă a fost des- 
făcută sau inelul metalic era încă intact. Să ia o gură 
când sticla era desfăcută nu era nimic în comparaţie 
cu ruperea sigiliului. Acolo trăgea ea linia. Dar își con- 
trolase degetele şi nici măcar nu știa ce conține sticla. 

Nu știa nici ce se petrece afară. Dacă o caută sau 
măcar știu că a dat de belea. Nu mai auzise nici un 
zgomot de mai bine de o oră şi jumătate. În afară de 
zumzetul compresorului, care pornea şi se oprea din 
când în când, fusese atâta liniște încât, dacă își ținea 
respiraţia, îşi putea auzi bătăile inimii. Și dacă o în- 
grijora ceva, era tăcerea. 

Poate că era naivă, dar, cumva, se așteptase să nu-i 
trebuiască mult lui Klippan până să înceapă să se în- 
trebe de ce nu sună sau nu răspunde la telefon. Şi, 
chiar dacă nu era dintre cei mai iuți la fapte, după o 
vreme nu va avea altă soluție decât să trimită înăun- 
tru unitatea de intervenţie ca s-o caute. Ei ar trebui 
să găsească pivnița destul de repede. Întrebarea era 
cât o să leia până să dea de congelator, care probabil 
era ascuns sub pânză și o grămadă de vechituri. Dar, 
dacă ea l-a putut găsi, ar putea și ei. 

La asta se gândise. Sau, mai degrabă, sperase. Acum 
nu mai ştia ce să creadă. Nu intrase în panică. Cel 
puțin, nu încă. S-a uitat la limbile luminoase ale cea- 
sului și a văzut că se scursese o oră și patruzeci și cinci 
de minute de când era închisă în congelator. Aproape 
că era timpul să strige după ajutor și să facă cel mai 
mult zgomot posibil. 

O oră și patruzeci și cinci de minute... Nu-i de mirare 
că îi era frig. Desigur, mereu îi era frig și, aşa cum o 
tot pisa Gunnar, probabil că fumatul era de vină, care 
îi făcea venele să se contracte. Dar nu mai fumase de 
câteva ore şi tot tremura ca frunza plopului. 

La început a încercat să-și împartă căldura corpului 
cu Sandra Gullstrâm, care zăcea sub ea. O ținuse în 
brațe, repetând de zor că ajutoarele sunt pe drum. Dar 
curând și-a dat seama că e în zadar și nu face decât să 
se răcească mai repede. Sandra nu mai putea fi salvată 
şi, dacă nu venea cineva repede, și corpul lui Astrid avea 
să se prefacă într-un bloc de gheaţă. 

Şi apoi era sticla. Era așa de aproape de ea. Ce era 
dacă ar fi pipăit dopul? Să o deschidă era interzis. Știa 
asta. Să o deschidă, fie și numai ca să adulmece alco- 
olul. Ar fi fost începutul sfârșitului. 

A luat sticla și a cântărit-o. Părea plină. A ținut-o 
cu o mână de fund, strâns, ca să n-o scape, și și-a 
lăsat cealaltă mână să alunece în sus. Răceala sticlei 
brumate n-o deranja câtuși de puţin, şi pe partea cea- 
laltă a simţit eticheta umedă, care se dezlipise un pic 
pe margini. 

Era o sticlă de votcă Explorer, și-a dat seama ime- 
diat. Eticheta caracteristică, corabia vikingilor cu pânza 
roșu cu alb care ieșea în afara muchiei rotunjite, de- 
venind un punct mic în partea stângă. Aceasta era 

întotdeauna partea pe care începeai s-o jumuleşti când 
se instala sevrajul și încercai să te ţii deoparte. 

Şi-a lăsat mâna să urce până pe gât și, spre surprin- 
derea ei, perforațiile dopului cu filet erau rupte. Inelul 
de jos era slăbit, și automat i-a crescut pulsul și, odată 
cu el, pofta. A lăsat sticla din mână, de parcă ar fi fost 
contagioasă, şi a încercat să-și calmeze respirația. Nu 
te atinge, nu te atinge iar, și-a repetat până ce și-a dat 
seama că uitase să privească ceasul. 

O oră și cincizeci și două de minute. Ratase mo- 
mentul cu două minute și ar trebui să înceapă imediat 
să strige după ajutor cât de tare putea și să dea cu 
picioarele în pereţi. La fiecare zece minute, timp de 
şaizeci de secunde, asta hotărâse. Nici mai multe, nici 
mai puține. Scopul era să creeze o schemă ordonată, 
ca să țină în frâu panica. 

De data asta, însă, a hotărât să facă atâta zgomot 
cât putea timp de cel puțin două minute. Poate trei. 
Dar după numai o clipă strigătele au devenit țipete 
şi, oricât a încercat să-și controleze vocea, disperarea 
a copleșit-o. 

Astrid nu știa cât timp a ţipat. Dar a țipat, nu glumă. 
Așa de tare, încât ar auzi-o și dacă ar fi doar în apropi- 
erea casei. Pentru prima oară, țipa ca să-și salveze viața 
şi, cu toate că era deplin conştientă că asta n-ar duce 
decât la deteriorarea corzilor vocale, nu s-a putut opri. 

De-abia când a ridicat sticla cu mâinile tremurânde, 
a desfăcut dopul și a lăsat prima înghiţitură să-i umple 
gura a reușit să se potolească. Cât mai tânjise după 
asta. A înghiţit și s-a cutremurat de plăcere când arsura 
i s-a împrăștiat prin corp. A mai luat o înghițitură, de 
data asta mai mare, și n-a mai putut să-și amintească 
de ce așteptase atât de mult. 

Theodor făcuse tot ce i-au cerut. Îi ajutase ținând 
de şase şi acum se presupunea că totul s-a terminat. 
A rămas în urmă. Avea să fie, în cele din urmă, sfâr- 
șitul acestui coșmar și, oricât de real și groaznic ar fi 
fost acum, în câțiva ani avea să pară doar un vis urât. 
Şi după alți câțiva ani nici măcar atât. 

Cel puțin asta spusese el, ticălosul ăla de Henrik. 
În schimb, totul o luase razna și uite-l, fugind singur 
prin noapte, cu nasul spart, dat în vileag ca unul din- 
tre ei. Un afurisit de ucigaș mascat care ataca oameni 
nevinovați și se desfăta cu suferința lor. Un monstru... 

Nu știa ce făcuseră de această dată, doar că era ceva 
cu o petardă. Dar n-auzise vreuna explodând, și nu 
ştia ce să creadă. Nu-și dorea decât să-și șteargă me- 
moria și să-și reprogrameze întregul sistem. 

Ticăloșii ăia îl lăsaseră baltă. În loc să-l ajute cu po- 
lițista, au șters-o. El își pusese fundul la bătaie pentru 
ei. De fapt, nici n-avea ce să caute aici. 

Aveau să capete ce merită. Fir-ar să fie, o să le arate 
el. Şi Alexandrei. Avusese pentru ea sentimente atât 
de puternice. Dar puteau să se ducă drept în iad, toți 
patru. Nu, stai, el avea să-i trimită în iad. Era cel mai 
potrivit ca să pedepsească. El era cel care avea pistolul. 

Nimic nu mai conta. Totul era dat peste cap. El era 
dat peste cap. Întotdeauna fusese. Stricat de la bun 
început. Și nu exista în lume nimic care să-l poată 
drege. Ar fi trebuit să fie eliminat de la început. 

Theodor fugea de mult timp, era un drum al naibii 
de lung și nu putea decât să spere că merge în direcția 
bună. Pe panoul rutier de deasupra lui scria Helsingborg 
cu o săgeată arătând la dreapta - spre un cotlon îm- 
puțit care se credea mare minunăție. Și totuși, panoul 
i-a dat o nouă izbucnire de energie, şi după câteva 
minute a putut să vadă locul de acostare a feribotului 
la o sută de metri în față. Erau şiruri lungi de mașini 
care așteptau, neobișnuit de multe pentru o seară de 
vineri. Fie una dintre traversări fusese anulată, fie 
feribotul urma să plece în orice clipă. 

N-avea de gând să intre în terminal. Cel puțin, nu 
încă. Acolo, printre şirurile ordonate de mașini, un 
pieton ar ieși prea mult în evidenţă. Ultimul lucru pe 
care îl voia era ca ei să-l vadă în oglinda retrovizoare 
înainte ca el să-i fi găsit. Aşa că a rămas pe drumul din 
partea cealaltă a gardului și a putut să supravegheze 
lucrurile şi să caute în tihnă Saabul lor vechi și urât. 

Toată chestia era ca el să se ivească pe neașteptate. 
Să fie acolo, dintr-odată. Își imagina deja cum vor 
încerca să facă o glumă din faptul că l-au abandonat 
și îi vor face loc pe bancheta din spate, ca și cum n-ar 
fi fost mare lucru. Dar nici vorbă să intre în mașină. 
O să stea doar acolo și o să-i privească, fără să spună 
nimic, destul de mult timp ca ei să-și dea seama că 
şi-au săpat singuri groapa. 

Saabul era aproape primul din șirul lui, direct sub 
unul dintre felinarele stradale care luminau zona și, 
cu toate că Theodor era destul de departe, vedea că 
Henrik este la volan, cu Alexandra lângă el, iar Beavis 

şi Butthead ședeau pe bancheta din spate. Ar fi pus 
pariu că rânjeau cu toții unul la altul și își treceau te- 
lefonul din mână în mână, ca să se uite la ultimul clip. 

A mărit pasul, dar nu a luat-o la fugă. Când a ajuns 
la vreo treizeci de metri s-a îndreptat spre gard şi s-a 
apropiat de unul dintre felinarele stradale. Gardul era 
mai înalt decât se așteptase. Pe de altă parte, nu avea 
în vârf sârmă ghimpată, așa că n-ar fi o problemă să se 
cațăre pe el, să fugă până la țintă și să termine odată 
cu toată porcăria asta. 

Trebuia doar să se adune un pic, să-și încetinească 
pulsul, care duruia ca o mașină de cusut, și să se 
concentreze pe următoarele câteva minute. Ultimele 
sale minute. A băgat mâna sub hanorac și a scos pis- 
tolul, ținându-l cât mai aproape de corp, a verificat 
dacă încărcătorul e plin, l-a vârât la loc sub curea și a 
hotărât că a depășit punctul în care s-ar mai fi putut 
întoarce din drum. 

A fost surprinzător de ușor de urcat pe gard şi, sub 
acoperirea întunericului, a traversat benzile care ple- 
cau de la feribot, s-a apropiat de următorul gard, care 
era mult mai jos, și s-a aruncat peste el fără măcar să 
încetinească pasul. Acum era acolo unde trebuie și era 
surprins să vadă că nu simte nici o şovăială în vreme 
ce se îndrepta spre mașină. Ei nu meritau să trăiască, 
nici unul dintre ei. Nici el. Când îi mai rămăseseră 
cam douăzeci de metri de mers, Theodor a scos pistolul 
şi l-a ținut în față cu amândouă mâinile. 

Cincisprezece metri. 

Zece. 

Pulsul îi bubuia atât de repede, încât nu mai deo- 
sebea între ele bătăile. 


Şapte. 

Nu mai fusese niciodată atât de agitat. Dar nu 
simţea nici o ezitare. Abia aștepta clipa în care se va 
termina totul. Ajunsese, în sfârșit, la scena finală din 
viața sa. 

Trei. 

Dacă n-ar fi fost luminile albastre în depărtare, 
şi-ar fi ajuns deja ținta. Poate că ar fi tras un foc sau 
două. Dar aşa, a fost silit să coboare pistolul și să se 
retragă în întuneric. 

Peste un minut, întreaga zonă era înconjurată de 
o mare de lumini albastre intermitente ale mașinilor 
de poliție. Se iviseră ca din pământ, din întuneric, 
dintr-odată erau peste tot. Înainte ca Henrik și cei- 
lalți să aibă timp să reacționeze, poliţişti îmbrăcați în 
negru, cu veste antiglonț și arme automate, au roit 
spre ei din toate direcțiile. 

Theodor s-a uitat în jur după o cale de scăpare, dar 
nu exista nici una. N-avea cum să se cațăre înapoi peste 
garduri. Ar fi atras prea multă atenţie. La fel şi dacă 
o lua la fugă. 

A început să meargă în direcția opusă. Câte un pas 
lent şi apoi mai repede. Nimeni nu părea să-i dea aten- 
ție și, după o vreme, a îndrăznit să se uite peste umăr. 
I-a văzut pe ceilalți încercând să se împotrivească în 
vreme ce erau smulși din mașină și arestați, fără să 
aibă habar că poliția le salvase viața. 

Până ca miniexcavatorul să nu mai facă zgomot, 
groapa din mijlocul pădurii dese era destul de mare 
ca să cuprindă un adult. Alături stătea cutia de lemn 
dreptunghiulară pe care o făcuse Sonja, luminată de 
un spot puternic, montat pe trepied. Chiar și așa, era 
imposibil să vezi ce se petrece de pe drumul cu pietriș 
aflat nu departe. 

Didrik Meyer a ieșit din frunzişul des şi s-a dus la 
Mustangul parcat în faţa camionetei cu rampa cobo- 
râtă. A descuiat portbagajul și i-a tras Sonjei, care era 
ghemuită înăuntru, două palme zdravene peste ureche. 

-E vremea să te trezeşti. 

Sonja a tresărit și a deschis ochii, apoi a început să 
strige după ajutor cât de tare a putut. Dar n-a reuși să 
scoată mai mult de un mormăit slab, nedeslușit, pe 
sub banda adezivă. 

- Strigă cât poftești. Oricum, aici nu te aude nimeni. 
Așa. Hai, copăcel! Fără să-i pese că are mâinile legate, 
Didrik a smucit-o în sus. Picioarele ei s-au înmuiat 
și s-a prăbușit la pământ. Cum doreşti, a oftat el și a 
târât-o de picioare spre pădure. 

Sonja a încercat să se elibereze lovind cu picioarele, 
dar avea doar atâta putere cât să-și țină capul ridicat de 

pe pământ ca să nu se lovească, pe cât posibil, de pietre. 
Când au ajuns la groapa luminată, Didrik i-a dat dru- 
mul picioarelor și s-a dus la cutia de lemn. A folosit o 
şurubelniţă cu baterii ca să scoată ultimele şuruburi 
şi a ridicat capacul, punându-l alături. Sonja a strigat 
din răsputeri în spatele benzii, în vreme ce ochii îi 
fugeau de la cutie la groapă și înapoi. 

- Te sperie aşa-zisa ta operă de artă? Acum, că în 
sfârşit începe să devină ceva. Vreau să zic, câţi artiști 
şi-au permis să se îngroape în propriile opere? Asta 
numesc eu să mori pentru arta ta. A ridicat-o în braţe, 
râzând. Ce păcat că n-o să ştie nimeni vreodată. Didrik 
s-a dus la ladă și a pus-o pe Sonja înăuntru. Măi, să fie, 
e aproape mărimea ideală, a continuat, împingându-i 
cu gheata umărul în lada care era mult prea mică. 
Nu poți să dai vina decât pe tine dacă e prea strâmtă. 
De fapt, toate astea sunt din vina ta. 

Sonia, care transpirase toată de la atâta strigat, 
a tăcut. 

- E adevărat. Dacă te-ai fi purtat cum se cuvine, nu 
s-ar fi întâmplat nimic din toate astea. Ai fi putut să 
te duci acasă de îndată ce terminam aici. Ai fi avut 
mica ta aventură și toată lumea ar fi fost mulțumită. 
Dar, din nefericire... 

Sonja a încercat să spună ceva, dar nu se auzea. 

- Bine, doar pentru că e vorba detine, a zis el, des- 
prinzându-i banda de pe gură. 

- N-o să scapi nepedepsit. Ei se vor întreba unde 
sunt și vor veni să mă caute, și îți jur că Fabian n-o 
să se lase până ce... 

- Fabian, a întrerupt-o Didrik Meyer chicotind, pe 
când îi punea iar banda pe gură. Ce drăguţ că încă mai 
crezi că o să vină călare să te salveze. Tocmai i-ai spus 
că divorțezi. Dar, cine știe? Poate că ai dreptate. Omul 

poate întotdeauna să spere. Problema este că n-o să te 
caute aici pentru că o să fie ocupat cu căutarea la Los 
Angeles, unde te-ai dus cu noul tău iubit, Alex White. 
Așa-i, nu ţi-am spus? Mâine cumperi biletele și poi- 
mâine pleci din Suedia fără să-ţi iei măcar rămas-bun de 
la copii. Nu-i deloc frumos, după părerea mea. Eu le-aș 
fi scris măcar o scrisoare, încercând să le explic, însă 
nu te-ai obosit nici măcar să-ți faci timp pentru asta. 
A clătinat din cap. Ceva la care să te gândești în vreme 
ce aştepţi să ţi se termine oxigenul. Hai, salut! 

Sonja a început iar să țipe în spatele benzii, dar de 
această dată el nu i-a mai dat nici o atenție. A pus 
capacul la loc pe cutie şi a început să-l fixeze cu șu- 
rubelnița, șurub după șurub. Când a terminat, a lăsat 
jos unealta, a prins cutia pe dedesubt și a răsturnat-o 
în groapă, apoi s-a dus la excavator și tocmai dădea să 
învârtă cheia în contact când telefonul din buzunar 
a scos un sunet. 

L-a scos și a deschis mesajul. 

Înconjuraţi de poliţai. Nici o şansă. 

Nova 

Matilda și Esmaralda şedeau pe podeaua pivniţei, cu 
ochii la flacăra lumânării groase care pâlpâia în toate 
părțile, ca și cum mai mulți oameni încercau s-o sufle 
în același timp. Trecuseră câteva ore de la ultima lor 
şedinţă de spiritism, când totul o luase razna. Matilda 
era încă zguduită. Dacă Greta spunea adevărul, unul 
dintre membrii familiei ei era pe cale să moară și nu 
ştia despre cine este vorba. Şi-a întors privirea de la 
flacăra pâlpâitoare şi a văzut că Esmaralda pare să fie 
la fel de necăjită. 

- Esma... Nu putem să stăm aici toată noaptea, 
a zis, în cele din urmă. Trebuie să facem ceva. 

- Ştiu, a zis Esmaralda, fără să-și ia ochii de la fla- 
cără. Numai că nu știu ce. 

- Nu putem să luăm legătura cu Greta și să-i cerem 
iertare? 

- Nu-i așa de simplu. Esmarada a ridicat ochii spre 
ea. Încrederea ei în noi a fost zdruncinată, probabil 
că pentru totdeauna. 

-Cum poţi fi sigură de asta? Matilda nu-și putea 
stăpâni iritarea față de aerul atotștiutor al Esmaraldei. 
Şi dacă te înșeli, iar ea nu e deloc supărată? Şi dacă 
doar aşteaptă să luăm iar legătura cu ea? 

-N-o simţi? Esmaralda și-a întins brațele. Nu simţi 
tensiunea din aer? 

Matilda și-a scuturat capul. Nu simțea decât că e 
în cădere liberă. 

- Dar ce avem de pierdut? a zis, în cele din urmă. 

- Totul. 

- Adică? Care e cel mai rău lucru care se poate în- 
tâmpla? Bun, e un pic supărată. Sunt sigură că o să-i 
treacă. 

- Nu înţelegi. Esmeralda a clătinat din cap. N-ar fi 
trebuit să fiu de acord să te pun în legătură cu lumea 
aceasta. 

- De ce nu? Nu eu sunt cea care a făcut ceva rău. Ai 
uitat deja că tu eşti cea care ai mișcat brusc planşeta 
şi ai alungat-o? 

- N-am uitat nimic, dar se pare că tu ai uitat. Am 
făcut-o din cauza ta. Încercam să te avertizez și să te fac 
să încetezi, dar nu m-ai luat în seamă. Ce altceva ar 
fi trebuit să fac? 

- Să mă laşi să continui, evident. 

- Să continui? Cum? Puneai o groază de întrebări 
ale căror răspunsuri nu voiai cu adevărat să le afli. 

- Cum adică, nu voiam să le aflu? Poate că pe tine 
te doare-n cot. Dar pe mine nu. Dacă e adevărat că 
cineva din familia mea o să moară, trebuie neapărat 
să aflu cine este. 

- De ce? 

Esmaralda a privit-o pe Matilda în ochi. 

- Cum adică, de ce? E evident. 

- Oare? Mie mi se pare că e tocmai invers, dacă 
stai să te gândești. Ce ai face cu acea informație? Să-i 
spui mamei sau tatălui? Dacă e vorba de fratele tău? 
Sau despre tine? Ce ai spune? Doar nu crezi că poţi 

schimba rezultatul, nu? Ceea ce trebuie să se întâmple 
se va întâmpla. 

Matilda nu ştia ce să spună. 

- Matilda... a continuat Esmaralda. Problema este 
că deja știi prea mult. Ai deschis o ușă pe care n-ar fi 
trebuit s-o deschizi. 

- Bine, m-am prins. Matilda a încuviințat. Poate că 
Esmaralda avea dreptate. Dar ce ar fi trebuit să facă acum? 
Era deja prea târziu. Ușa era dată de perete și nu-i 
rămânea decât să pășească înăuntru. 

- Eşti sigură? 

Matilda a încuviințat din nou, încercând să pară 
convingătoare. Dacă minciuna era singura cale de a o 
face să deschidă iarăși tabla, atunci aşa să fie. 

- Dar tot cred că ar trebui să încercăm să fim din 
nou prietene cu Greta, a zis. 

- Simt că nu vrea. 

- Dacă nu vrea, atunci e în ordine. Cel puțin vom 
fi încercat. 

Esmaralda s-a gândit o vreme și apoi s-a învoit, 
oftând. 

-Bine, dar fără întrebări despre moarte ori aşa ceva. 
Nu facem decât să ne cerem iertare. 

Matilda a încuviințat din cap. 

- Trebuie să juri. 

- Jur. 

Esmaralda s-a uitat ţintă în ochii Matildei câteva 
secunde înainte să scoată tabla şi s-o aşeze între ele. 
Apoi a scos planșeta şi a așezat-o pe tablă. Și-au pus 
fiecare arătătorul pe indicator şi au așteptat. 

Nu s-a întâmplat nimic. Spre deosebire de celelalte 
şedinţe, în care întotdeauna indicatorul parcurgea 
tabla ca un fel de întâmpinare, acum stătea neclintit. 

- E aşa cum bănuiam, a zis Esmaralda. Nu vrea să 
vorbească. 

- Există duhuri prietenoase în cameră? a întrebat 
Matilda direct, întâlnind privirea curioasă a Esma- 
raldei. Am zis, există duhuri prietenoase în cameră? 
a repetat, ținând degetul pe planșetă. 

- Matilda, n-are rost. Nu vrea să vorbească. 

- Greta, mă auzi? Eşti aici? 

-Nu poți să-i spui direct numele. 

- De ce nu? 

- Pentru că atunci s-ar putea să vină chiar dacă nu 
este prietenoasă. 

Matilda a oftat. 

- Ei bine, nu-mi pasă. Greta! a strigat. Esmaralda 
n-avea decât să protesteze cât poftește. Știu că ne auzi! 
Vrem să vorbim cu tine! 

Spre surprinderea sa, Esmaralda n-a protestat. Însă 
şi-a smuls degetul de pe indicator de parcă dintr-odată 
ar fi devenit fierbinte. 

- Esma, ce e? S-a întâmplat ceva? 

Esmaralda n-a răspuns, stătea acolo, cu gura des- 
chisă, privind dincolo de Matilda, și tot sângele îi 
fugise din obraji. 

- Răspunde-mi!l Ce s-a întâmplat? 

Esmaralda a încercat să spună ceva. Dar n-au ieșit 
cuvinte, doar sunete de neînțeles. Apoi tot trupul a 
început să i se zguduie. 

La început, Matilda n-a înţeles ce se petrece. Prie- 
tena ei era posedată? A înfuriat-o pe Greta ceva ce 
spusese ea? Sau era altcineva? Și dacă toate astea erau 
din vina ei? Oare chemase din greșeală pe cineva care 
nu... care nu... Dintr-odată și-a dat seama că ochii 
îngroziți ai Esmaraldei erau ațintiți spre un punct din 

spatele său și, cu toate că nu prea-i venea, în cele din 
urmă s-a răsucit să vadă ce este. 

Lacrimile au venit pe neaşteptate şi cu ele o baltă 
de urină pe podea, sub ea. Umbra de pe pânza roşie 
se tot mărea, cu marginile neclare, dar nu încăpea 
îndoială că este acolo cineva. 

- Pleacă! a țipat. Pleacă de aici, am spus! Întoarce-te 
pe lumea cealaltă! 

Umbra și-a oprit mişcarea, dar n-a plecat. Perdeaua 
a fost smucită într-o parte atât de tare, încât cârligele 
de rufe au căzut pe jos. De cealaltă parte stătea un 
bărbat. L-a recunoscut, dar nu-și putea aminti de unde. 

-Tu eşti Greta? a întrebat, dorindu-și din tot su- 
fletul s-o fi ascultat pe Esmaralda. 

Pe fața bărbatului s-a ivit un zâmbet. 

- Mi se spune în multe feluri. Dar, din păcate, Greta 
nu este unul dintre ele. 

Acum știa cine este. Zâmbetul acela. Îl mai văzuse 
odată și l-a detestat la fel de mult şi atunci. 

-Tu eşti, a zis. Tu eşti cel care ai luat-o pe mama mea. 

Didrik Meyer a chicotit. 

- Ai nimerit-o. Şi acuma-i rândul tău. Hopa sus, 
amândouă, a zis, fluturând pistolul pe care îl ținea 
în mână. 

Corpul lui Astrid nu mai dârdâia. Nici nu-i era 
frig. De fapt, începea să-i fie cald și îşi descheiase deja 
câțiva nasturi ai bluzei. Probabil că era la menopauză. 
Bufeurile puteau să apară din senin, făcând-o să tran- 
spire toată într-o fracțiune de secundă. 

Până la urmă totul o să fie bine. Își găsise o poziţie 
aproape confortabilă şi n-o să-i fie greu să mai aștepte 
alte două ore. 

Dar pe undeva, ca un far îndepărtat într-o noapte 
cețoasă, se furișa bănuiala că mai era ceva în joc. Că 
frigul nu era singura ei problemă. Se gândise deja că 
aerul era mult mai greu de respirat și, probabil, în 
curând o să fie otrăvită de propria respiraţie. Poate 
ca asta era, la urma urmei, o chestiune de viaţă și 
de moarte. 

Dar Astrid nu reușea și pace să se silească să-i pese. 
Sincer, ce rost avea să strige până răgușește și să-și 
însângereze încheieturile degetelor lovind în pereţii 
congelatorului, când ei nici măcar nu păreau s-o caute? 

Raza farului se tot apropia, și acum o vedea din nou 
limpede. Odată cu ea a venit frica. Şi dacă au presupus 
cu toții că ea s-a dus, pur și simplu, acasă? Şi dacă au 
plecat în weekend, liberi până luni, și n-o să-și dea 

seama că ceva nu-i în ordine decât când o să fie prea 
târziu? Va rezista atâta timp? Chiar o să moară așa? 
Închisă într-un congelator pe care nimeni n-o să-l 
caute, având ca tovărășie doar o femeie moartă? 

Astrid își închipuise întotdeauna că își va încheia 
viața într-un schimb de focuri spectaculos, la o inter- 
secție, în vreme ce se dezleagă băierile cerului și începe 
o ploaie torențială. Va fi lovită de mai multe gloanţe, 
dar tot va reuși să schimbe mai multe încărcătoare 
până să se prăbușească, sângerând, cu ochii deschişi, și 
n-o să o mai deranjeze câtuși de puţin stropii de ploaie. 

În plus, întotdeauna crezuse că în ultimele clipe 
înaintea morții avea să-i treacă prin față întreaga 
viață. Ca şi cum banca memoriei sale ar fi golită, dar 
ar profita de ultima ocazie ca să-și arate conținutul. 
Însă până acum nu i-a licărit nimic prin minte. Nu 
tu absolviri, nu tu zile de naștere, nu tu nunți. Nimic, 
doar o grămadă de mici năravuri enervante ale lui 
Gunnar. Cum ar fi că nu reușea să înveţe să pună 
capacul la loc pe tubul cu pastă de dinţi sau să arunce 
cutia cu müsli după ce s-a golit. 

Poate că era din cauză că nu era gata să moară, la 
urma urmei. Sigur, în acest moment viața sa era jal- 
nică în atâtea privinţe, încât ar trebui să fie o ușurare. 
Dar avea să se adune și să salveze corabia asta care se 
scufunda. Își jurase măcar atâta, și chiar începuse s-o 
facă, fir-ar să fie. Ajunsese de mult la nivelul cel mai de 
jos posibil. De acolo nu mai putea merge decât în sus. 

Epuizarea a cuprins-o din senin. De-abia a putut 
să ridice sticla până în dreptul urechii, scuturând-o. 
Mai rămăsese o dușcă generoasă. Poate trei decilitri, 
destul ca să adoarmă de-a binelea dacă îi dă pe gât. Dar 
nu era chiar așa de proastă. Nu, o să ia doar o gură și 
apoi o să stea. Cu siguranţă o merită. Doar un strop... 

A prins dopul ca să-l deşurubeze. Dar era mai greu 
s-o facă de data asta, de parcă i s-ar fi scurs din trup 
toate puterile. În cele din urmă a reușit, a dus sticla 
la gură și a băut până ce a pierdut șirul înghițiturilor. 


- O să începem chiar aici, a zis Fabian în stație, în 
vreme ce își dădea seama că scotocirea pivniţei va lua 
mult mai mult timp decât se așteptase. 

După spusele lui Klippan, semnalul telefonului fusese 
foarte slab în timpul convorbirii cu cea care s-a dove- 
dit a fi Nova Meyer. Acesta era unul dintre motivele 
pentru care Fabian a hotărât că trebuie să-și înceapă 
căutarea în pivniță. Klippan chiar că se întrecuse pe 
sine în rolul de centru de comandă. De data aceasta 
se exprimase într-un mod concis şi eficient, fără să-și 
piardă concentrarea. 

El era cel care și-a dat seama, în cele din urmă, că 
ceva nu-i în ordine cu Astrid. Bănuielile au început 
în timpul convorbirii, când ea a râs la gluma lui, un 
lucru pe care nu-l făcea niciodată. Dar a dat alarma 
de-abia peste treizeci și cinci de minute, când ea n-a 
apărut la secție, cu toate că nu-i venea să creadă că 
vorbise la telefon cu Nova Meyer. 

Molander a găsit poziția telefonului și a constatat că 
nici vorbă să fie în Helsingborg, ci gonește pe E6 cu no- 
uăzeci de kilometri pe oră, drept spre sud, spre Malmö. 

Klippan a luat imediat legătura cu poliția din 
Landskrona, care avea două mașini de patrulare pe 
autostradă și, cu ajutorul poziţiei oferite de Molander, 
au prins din urmă rulota argintie și au silit-o să tragă 
pe margine în apropiere de Barsebäck. A oprit și a 
fost înconjurată. 

Acum nu mai rămăsese decât Astrid, și nu puteau 
decât să spere că nu-i prea târziu, şi-a zis Fabian, sem- 
nalând membrilor unităţii de intervenţie să se răspân- 
dească, după ce au coborât scara. 

Dacă se gândea cum fusese renovat restul casei, 
pivniţa lăsa, cu siguranță, mult de dorit. În ciuda mă- 
rimii, tavanul jos făcea spațiul să pară claustrofobic 
şi Fabian s-a pomenit că se încovoaie pe când mergea 
pe acolo, cu toate că avea loc să stea drept. 

Din loc în loc erau mormane de materiale de con- 
strucție, alături de mobilă veche sub huse și alte ve- 
chituri. O etajeră mare de pe un perete arăta că cineva 
avusese cândva ambiția să pună ordine în acest haos. 
Dar, judecând după straturile de praf, acel moment 
fusese în urmă cu câțiva ani. Sub o prelată se afla un 
Porsche care ar fi avut nevoie de multe ore de muncă 
până să poată fi condus iarăși. 

Nu găsea nici o urmă a lui Astrid. Nu era în rulota 
de pe E6 și maşina ei era încă în fața casei. Pe de altă 
parte, aceasta-era o proprietate întinsă, și ar fi putut 
la fel de bine să se afle în grajdurile din spate. 

Fabian s-a oprit să asculte, nesigur dacă a auzit 
ceva sau doar i s-a părut. Poate că cineva din unitatea 
de intervenţie făcuse un zgomot. N-avea cum să știe. 
Mai ales dacă se gândea că tipii aceia erau departe 
de a fi silențioşi. Echipa alcătuită din şapte membri 
făcea atâta zgomot în timp ce căuta, încât un sunet 
nu putea fi deosebit de altul. Dar i se păruse că a auzit 
compresorul unui frigider sau congelator. 

-Poți să le spui tuturor să nu facă zgomot câteva 
minute? a spus în stație și, după treizeci de secunde, 
tăcerea a coborât peste pivnița mare. Fabian a așteptat, 
cu ochii pe una dintre damigenele pline aflate lângă 

un teanc de cutii pentru mutări pe o masă acoperită 
cu pânză roşie care atârna până la podea. 

Desigur, zumzetul încetase și, pe când secundele 
treceau, a fost tot mai sigur că i se păruse. Dar acum, 
că îi pusese pe toți să păstreze liniștea, putea să mai 
aştepte vreo două minute, ca să fie sigur. 

Telefonul i-a bâzâit în buzunar. L-a scos și a văzut 
că Sonja i-a trimis o fotografie. Era întunecată și ne- 
clară și, la început, n-a văzut decât câteva persoane, 
care aveau gura acoperită cu bandă adezivă, înșirate 
pe o canapea care arăta ca aceea din casa lui. Ia stai... 
I-a picat fisa tocmai în clipa în care telefonul a bâzâit 
din nou. 


Salut, Fabian. După cum vezi din fotografie, le am 
pe soţia ta, pe fiica ta şi pe prietena ei acasă la tine. 
Apropo, mişto casă. În exact o oră o să încep să le omor, 
una câte una, la intervale de cincisprezece minute. In 
afară de cazul în care apari aici însoţit de sora mea şi de 
nimeni altcineva. 

Cu prietenie, 

Didrik 


Sticla a alunecat din mâna lui Astrid și s-a înțepenit 
între peretele congelatorului și Sandra Gullstrâm. 

Apoi a venit tăcerea. 

Fără gânduri care să facă scandal. 

Fără puls care să zvâcnească. 

Fără respirație. 

Tăcerea în forma ei cea mai pură. 

Nici măcar deschiderea capacului congelatorului 
nu a creat destulă schimbare a presiunii aerului ca 
urechile ei să o perceapă ca sunet. La fel şi cu luminile 
iscoditoare, orbitoare, ale lanternelor care, în ciuda 
puterii lor, n-au putut împrăștia întunericul deplin. 

Se întorseseră. Vocile foştilor colegi Tomas și Jarmo. 
Strigătele lor de ajutor. Ca o amintire permanentă a 
eșecului său. O amintire a faptului că, orice ar fi cre- 
zut el, o să eşueze din nou. Numai că de această dată 
victimele aveau să fie cei din familia sa. 

Fabian nu-și dădea seama ce s-a întâmplat. Dacă 
Alex White era, de fapt, una dintre victime, așa cum 
crezuse de la început, sau Didrik Meyer a întâlnit-o pe 
Sonja în alt fel. Dar n-avea importanţă. În acest mo- 
ment nu-i păsa decât să ajungă acolo la timp, cu orice 
preț, înainte ca Meyer să-și pună în fapt amenințările. 

N-a fost greu să găsească locul de pe E6 în care a 
oprit rulota și Nova Meyer a fost arestată. Luminile 
albastre ale maşinilor de poliție se vedeau de la câțiva 
kilometri. Era, de asemenea, un ambuteiaj, în ciuda 
orei târzii, pentru că banda din stânga fusese blo- 
cată și polițiști în uniformă cercetau fiecare mașină 
care trecea. 

Fabian și-a arătat legitimațţia, a trecut de blocaj și 
a parcat. La douăzeci de metri mai încolo, camionul 
lui Molander era alături de rulotă, care patinase pe 
iarbă. Molander nu se vedea pe nicăieri. Nici asistenții 

lui, care cu siguranță l-ar fi recunoscut. Probabil că 
erau în rulotă, ocupați cu adunarea probelor fizice. 

A coborât din mașină și s-a uitat la ceas. Era deja 
unu fără cinci, ceea ce însemna că nu mai avea decât 
treizeci şi cinci de minute ca să-i găsească pe poliţiştii 
care o păzeau pe Nova Meyer, să-i convingă că trebuie 
să o preia el și apoi să o ducă la el acasă. Ce avea să se 
întâmple după aceea rămânea de văzut. 

- Fabian! Ce faci aici? 

Fabian s-a răsucit și l-a văzut pe Molander, care 
ieşise din rulotă și venea spre el. 

- Trebuie s-o iau pe Nova Meyer pentru un prim 
interogatoriu, a zis, pe când dădeau mâna, și a fost sur- 
prins cât de firesc suna totul. Ştii cumva unde o ţin? 

-Se află într-una dintre mașinile poliției din Lands- 
krona, acolo, a făcut semn cu capul Molander spre 
una dintre mașinile de patrulare cu girofarul pornit. 
Din câte am auzit, n-a scos nici un cuvânt de când a 
fost arestată. Dar, vorbind despre cineva care vorbește, 
nu glumă, tocmai am vorbit cu Klippan și n-a zis că 
vii aici. 

- Nu? Ei bine, iată-mă aici, a ridicat din umeri 
Fabian, ca să sublinieze că n-are de gând să-și piardă 
timpul cu acel subiect. Cum merge treaba în rulotă? 
Ați găsit ceva? 

Fața lui Molander s-a luminat. 

- Peruci, haine, fotografii, o diagramă mare, per- 
mise de conducere, calculatoare... Stina Hogsell o să 
sară în sus de bucurie. Acum e treaba ta s-o storci pe 
puicuța aia de informații despre ascunzătoarea fratelui 
şi, poate măcar de data asta, o să ne putem bucura și 
noi de weekend. 

-Să sperăm, a zis Fabian, dând din cap scurt. Pe 
curând. 

A mers în direcția arătată de Molander și a zărit-o 
pe Nova într-una dintre mașinile de poliție. Acolo, 
între cei doi polițiști în uniformă de pe bancheta din 
spate, era silueta femeii care îl îmbrobodise cum n-o 
mai făcuse nimeni. 

- Hei, ascultă! Încă ceva, a strigat Molander destul 
de tare ca Fabian să nu se poată preface că n-a auzit. 

S-a uitat la ceas și s-a răsucit pe călcâie. Unu și cinci. 
Mai erau douăzeci și cinci de minute. 

-Ai făcut o treabă bună cu Astrid. Klippan zice că o 
să scape fără vătămări permanente, cu toate că inima 
i se oprise și are o hipotermie severă. 

- A fost cât pe-aici, a zis Fabian, dând de câteva ori 
din cap până să simtă că poate să plece. 

Restul a mers surprinzător de ușor. Celor doi poli- 
țişti nu li s-a părut ciudat că preia el arestata și, după 
doar cinci minute, era în drum spre casa de pe Pâls- 
jogatan, numărul 19, cu Nova Meyer lângă el, pe scau- 
nul pasagerului. 

Avea prea multe întrebări ca să ştie de unde să 
înceapă, aşa că n-a pus nici una. În schimb, și-a con- 
centrat toată energia pe încercarea de a-și ține firea 
şi a reduce la tăcere vocile care îl strigau zadarnic. 


Fabian a găsit un loc de parcare pe stradă vizavi de 
casă. Luminile erau aprinse în living, dar perdelele 
erau trase, aşa că nu puteai ști ce se petrece înăuntru. 
A ieşit din mașină, apoi a ocolit-o și a ajutat-o pe Nova 
Meyer să iasă. Până acum nu-și spuseseră nici un 
cuvânt, şi poate că n-aveau s-o facă niciodată. Poate 
că acum o vedea pentru ultima oară. 

Ea n-a protestat când i-a descuiat cătușele și i-a 
legat în schimb mâinile la spate. I-a lăsat lanţul de la 
picioare și au început lenta traversare a străzii. Când 

au ajuns în prag, el şi-a scos pistolul din tocul de la 
umăr și a tras siguranţa. S-a dovedit că ușa nu este 
încuiată și, cu o mână pe cătușele lui Nova și cealaltă 
pe pistol, Fabian a intrat în casă. 

La fel ca în fotografia trimisă prin SMS, ele stăteau 
una lângă alta pe canapea. Sonja era la mijloc, cu 
Matilda la dreapta și prietena Matildei, Esmaralda, la 
stânga. Aveau gurile şi mâinile legate cu bandă adezivă 
şi vedea cum le licăreşte în ochi groaza. 

- Bravo, a zis Didrik Meyer, care stătea cu picioa- 
rele încrucișate la măsuța de alături, cu ochii la ceas. 
Cu aproape două minute înainte de termenul-limită. 
S-a uitat la Fabian. Merită aplauze. Nu credeți? 

Şi-a pus pistolul cu amortizorul lung în poală și 
şi-a plesnit de patru ori, lent, palmele. 

- Pune pistolul jos. 

Fabian i-a făcut semn cu propriul pistol să-l îm- 
pingă pe podea. 

-Poate crezi că-mi bat joc. Dar te înșeli. Sunt sincer 
impresionat. Adică, după spusele soției tale, nu-ți pasă 
de ea sau de copii. Dacă ţi-ar fi păsat, n-am fi ajuns 
în această... 

- Am zis să pui jos pistolul. 

-Vrei să zici acesta? Didrik Meyer a ridicat pistolul. 
Dacă-i pe așa, o să te dezamăgesc. Vezi tu, pentru ca 
rotițele acestei cutii muzicale să se învârtă, tu ești cel 
care trebuie să pui jos pistolul. Nu eu. 

Fabian a făcut semn cu capul că nu, perfect conști- 
ent că arma din mâna sa era în acel moment singurul 
lucru care îi ținea pe el şi pe ai lui în viață. 

- Am făcut exact ce ai spus. Sora ta e aici şi nu sunt 
prin apropiere alți polițiști. Dar, dacă vrei să poți pleca 
din această casă împreună cu ea, trebuie să lași jos 
pistolul în clipa asta. 

-S-ar zice că orele alea petrecute la poligon au dat 
rezultate. Nu-ţi tremură deloc mâna. Didrik Meyer 
a întins pistolul în spatele său, fără să-și ia ochii de 
la Fabian. Acum nu-ți lipseşte decât viteza. 

Împuşcătura a sunat mai degrabă ca o săgeată șuie- 
rând prin aer decât ca un glonț, și el nu și-a dat seama 
că a tras cu adevărat decât când a văzut-o pe Matilda 
punându-și mâinile pe stomacul care sângera. 

- Faci cum am zis sau nu faci. E simplu. 

Fabian ar fi vrut să strige, să-și golească încărcătorul 
în soră și să se arunce asupra fratelui, dar nimic din 
toate astea n-ar fi fost de folos, și n-a putut decât să-și 
pună încet arma pe podea şi să-i dea un șut până în 
partea cealaltă a încăperii. 

- Aşa, vezi. Deştept băiat. 

Matilda alunecase de pe canapea și zăcea pe podea 
ghemuită cu genunchii la piept. Nu-și dădea seama 
dacă mai trăieşte, dar sângele se întindea pe covorul 
alb. Sonja a țipat pe sub banda de pe gură, în vreme 
ce încerca să ajungă la Matilda. 

- Tu stai pe loc, a zis Didrik Meyer, care încă nu-și 
luase ochii de la Fabian. lar tu dezleagă-i mâinile și 
picioarele. 

Fabian a scos cheia, s-a lăsat pe vine și a descuiat 
lanțul din jurul gleznelor surorii. Apoi s-a ridicat și 
a întins cheia spre cătușe. Dar tocmai când voia s-o 
bage în încuietoare a auzit că se deschide ușa din față. 

-Cine este? Aştepți musafiri? 

Fabian şi-a scuturat capul. Nu spusese nimănui, și 
habar n-avea cine ar putea să fie până când a intrat 
Theodor, cu nasul spart, şi a rămas cu ochii ațintiți 
la dezastru. 

- Ei bine, ca să vezi. Ce drăguţ! Toată familia e aici. 
Nu vezi așa ceva în fiecare zi. 

-Ce naiba... Aceea e Matilda? Theodor a arătat spre 
corpul de pe podea. Dumnezeule, e Matilda! Ce mama 
dracului se petrece? 

- Theodor, așa te cheamă, nu? a zis Didrik Meyer, 
zâmbind. După cum vezi, sora ta nu se simte prea bine 
în acest moment și, dacă nu vrei să pățești și tu la fel, 
va trebui să vii aici și să te aşezi pe canapea. 

-Fă ce spune el, a zis Fabian, dar a primit în schimb 
o privire încărcată de ură. 

- Asta-i vina ta. Cu totul. Numai a ta. 

- Theo, fă doar ce spune el înainte ca și altcineva să... 

- Îmi cer scuze dacă întrerup aici o discuţie între 
tată și fiu, dar, din păcate, n-avem toată noaptea la 
dispoziţie. 

-Atunci trage și gata! Theodor s-a așezat în dreptul 
lui Fabian, cu fața spre Didrik. Fă-o. Nu-mi pasă. 

- Theo, ce faci? Fă ce zice... 

- Trage, pentru numele lui Dumnezeu! a strigat 
Theodor. Trage! 

De-abia atunci a descoperit Fabian pistolul care ieşea 
de sub cureaua lui Theodor. Theodor striga la el. El era 
cel care trebuia să tragă, nu Didrik Meyer. Şi, fără să se 
gândească de unde apăruse pistolul, a prins patul, l-a 
tras afară și a tras rapid trei focuri. Nu-și amintea 
dacă a tras siguranța sau dacă a ochit, dar Didrik 
Meyer se prăbușise deja pe măsuţă, cu sângele ieşind 
în valuri din gaura din frunte. 

Theodor s-a repezit la Matilda, în vreme ce țipătul 
Novei Meyer a străpuns încăperea. Fabian de-abia se 
răsucise spre ea când s-a repezit, cu toate că avea mâi- 
nile legate la spate. El şi-a pierdut echilibrul și a căzut 
pe spate, luptându-se să iasă de sub ea. Ca un câine 
turbat, se ținea ca scaiul și îl mușca până la sânge pe 
unde nimerea, trudindu-se să-i sfâşie jugulara. 

Fabian a reușit să-i împingă capul deoparte cu o 
mână și a lovit-o cu pistolul ținut în cealaltă mână. 
Dar n-a putut să-și ia avânt ca să lovească destul de 
tare, şi a simțit durerea ascuţită din gât când ea și-a în- 
fipt dinţii. A lovit-o iar și iar cu pistolul, şi nu s-a oprit 
până ce ea nu i-a dat drumul și s-a prăbușit peste 
el, inconștientă. 

Cu vorbele lui Theodor răsunându-i în cap, a răs- 
turnat-o pe podea, s-a ridicat, nesigur pe picioare, 
și s-a repezit spre fiul său, care încerca s-o aducă în 
simțiri pe Matilda, în vreme ce covorul de sub ea se 
înroşea tot mai tare. 

Asta-i vina ta. 

Cu totul. 

Numai a ta. 


EPILOG 


18-20 mai 2012 


Când Astrid Tuvesson a ajuns la spitalul Helsingborg, 
suferea de hipotermie severă. Cu o temperatură sub 
douăzeci și opt de grade, era sub pragul necesar pentru 
metabolism și alte funcţii ale organismului. Ca ur- 
mare, a intrat în aritmie, care a dus la lipsa oxigenului 
în creier și a fost cauza directă a stării de inconștiență. 
Din fericire, n-au fost constatate leziuni cerebrale și 
s-a considerat că are mari șanse de recuperare deplină. 

Însă starea Matildei era mult mai critică. După o 
operație care a durat opt ore, doctorii încă nu puteau 
să dea o prognoză detaliată. Adevărul nefericit era că 
glonţul pătrunsese în sfertul din dreapta, sus, al abdo- 
menului și sfâşiase porțiuni din ficat, stomac și plă- 
mânul stâng. Situația a fost înrăutățită de faptul că 
pierduse și foarte mult sânge. 

În ziua următoare a fost mutată la Spitalul Univer- 
sitar Skåne din Lund, unde a suferit altă operație de 
lungă durată. Dar nici acolo doctorii n-au putut să 
ofere prea multe informaţii, în afară de faptul că, date 
fiind circumstanţele, operaţiile pe plămân și stomac 

au fost reușite. Nesiguranța venea de la ficat, care avea 
nevoie de alte operaţii de îndată ce își recăpăta puterile. 

Tot timpul Fabian și Sonja au vegheat-o. Mână în 
mână, uneori dormind unul în braţele celuilalt. Nu 
şi-au spus prea multe, dar, pentru prima oară după 
câțiva ani, simțeau că sunt solidari. Acolo, în lumina 
aspră a luminilor fluorescente, pe scaunele incomode și 
în haosul emoțiilor contradictorii, a răsărit ceva ce nu 
mai speraseră să simtă vreodată. 

După ce poliția a dat publicității povestea, ea s-a 
răspândit dincolo de hotare și în următoarele săp- 
tămâni titlurile de pe pagina întâi dezvăluiau noi 
amănunte despre gemeni. Că au fost victimele abu- 
zului fizic şi psihologic din partea tatălui lor, Henning 
von Gyllenborg și că de atunci încoace au avut o rela- 
ție sexuală, trăind nevăzuți de lumea din exterior, 
iar în 2008, folosind acte de identitate falsificate, 
s-au căsătorit în Biserica Suedeză din Järna, ca Sven 
şi Anita Strömberg. 

La primele interogatorii, Nova Meyer a refuzat să 
răspundă la vreo întrebare. N-a vorbit nici la procesul 
care a urmat și a devenit a opta femeie din Suedia care 
a primit condamnare pe viaţă. Întrucât nici una dintre 
închisorile de femei din Suedia nu avea regim de secu- 
ritate maximă, s-a hotărât să fie renovată una dintre 
celulele de la închisoarea Hinseberg. Spre deosebire de 
spectacolele date ca Dina Dee și Sandra Gullstrâm, 
Nova Meyer n-a scos o vorbă la ședințele cu profesio- 
niștii sănătății mintale și grupurile de terapie. 

Cercetarea rulotei cuplului a scos la iveală un sac 
pentru cadavre într-un compartiment secret. Cadavrul 
dinăuntru era într-o fază avansată de descompunere 
şi a fost identificat ulterior ca Rolf Stensăter. Dacă 

mai fuseseră în acest caz și alte victime ale furtului de 
identitate, rămânea de văzut. 

Din apartamentul său de pe Blågårdsgade, Dunja 
Hougaard a urmărit povestea celor patru adolescenți 
mascaţi care au fost extrădați în Suedia și au fost tri- 
miși la închisoarea corecțională. Cu toate că identita- 
tea lor n-a fost dezvăluită, era sigură că Theodor Risk 
nu se află printre ei. Ceea ce însemna că va trebui să ia 
legătura cu Fabian. Dar nu câtă vreme starea fiicei lui 
era critică. Existau limite. În plus, avea destul de lucru 
încercând să alcătuiască un plan ca să i-o plătească 
lui Kim Sleizinger. 

Duminică după-amiază Fabian a plecat din spitalul 
din Lund ca să participe la funeraliile lui Hugo Elvin, 
la biserica Sankta Anna. Nu erau de față rude, doar 
câțiva prieteni, și nici unul dintre ei nu-l contactase 
în ultimii ani. Restul erau colegii de la poliția din 
Helsingborg. În afară de Astrid, care era încă în spital, 
erau acolo Molander, Klippan și Irene, ca şi Florian 
Kruse de la recepţie, Stina Hogsell şi șeful poliției 
districtuale, Gert-Ove Bokander. Flătan arăta aproape 
normal în costumul negru, cu toate că avea o mulțime 
de cosițe în păr și în barbă. 

Spre surprinderea lui Fabian, a apărut și fosta sa 
colegă de la Stockholm, Hillevi Stubbs. A reieșit că ea 
și Elvin fuseseră colegi la academia de poliţie și apoi, 
după slujbă, l-a tras pe Fabian deoparte ca să întrebe 
dacă au vreo teorie despre motivul pentru care s-a si- 
nucis Elvin. El i-a spus că Elvin era machiat și îmbrăcat 
cu o rochie când l-au găsit, și că părea să se gândească 
serios la o operație de schimbare de sex. 

-Îți arde de glumă? a zis Hillevi, izbucnind în râs 
şi luându-l complet prin surprindere pe Fabian. 

Hillevi i-a explicat că în timpul studenției ea și Elvin 
avuseseră o relaţie și că Elvin era cum nu se poate mai 
departe de o femeie prizonieră în trupul unui bărbat. 
Fabian a început din nou să se întrebe dacă nu cumva 
nu era totul aşa cum părea. 

N-au apucat să vorbească mai mult până li s-au ală- 
turat Klippan și ceilalți, și conversaţia a trecut la în- 
tâmplări cu Elvin. Molander n-a șovăit să-i amintească 
lui Fabian de primele lui săptămâni la secția de poliţie, 
când a trebuit să împrumute biroul lui Elvin și a să- 
vârșit păcatul de moarte de a-i regla scaunul de birou 
sofisticat. Toţi au râs și au povestit diferite situaţii în 
care Elvin s-a înfuriat cum numai el putea s-o facă. 
Fabian a încuviințat din cap împreună cu ceilalți și a 
încercat să zâmbească și să râdă ca să pară că ascultă 
şi participă la conversaţie, dar gândul care tocmai îi 
răsărise în minte îi acapara toată atenția. 

După o jumătate de oră s-a scuzat, spunând că tre- 
buie să se întoarcă la spitalul din Lund. Dar s-a dus la 
secţie, a luat liftul și a intrat în biroul lui Hugo Elvin. 

Nu se mai gândise la acest incident până acum. 
Poate pentru că apăruseră atâtea alte lucruri, sau pen- 
tru că nu era ceva de care să fie prea mândru. Nu 
ştia, dar n-avea importanță. Important era că acum 
amintirea era cum nu se poate mai limpede. Îi revenise 
fiecare amănunt. 

Cu doi ani înainte, se uita prin sertarele biroului lui 
Elvin, din pură curiozitate, dar n-a reușit să-l deschidă 
pe cel mai de jos, pentru că era încuiat. După câteva 
zile îşi răsturnase cana de cafea peste Helsingborgs 
Dagblad pe când vorbea la telefon cu Dunja Hougaard, 
iar cafeaua se lățise peste ziar și se prelinsese peste 
marginea biroului până pe podea. Fabian s-a lăsat în 

patru labe ca să curețe cafeaua și a descoperit o cheie 
lipită cu scotch pe partea de jos a tăbliei biroului. 

S-a aplecat să se uite sub birou și a descoperit cheia 
tot acolo. Fabian a desprins-o, a cântărit-o în mână și 
a vârât-o cu atenţie în broasca sertarului de jos. A fost 
surprins să vadă cât de uşor se răsucește. Era ca și 
cum broasca ar fi fost făcută din unt la temperatura 
camerei şi, la fel ca în urmă cu doi ani, a scos un mic 
clinchet când s-a deschis. 

Pe atunci sertarul fusese plin-ochi, şi tot ce a văzut 
până ce conștiința sa vinovată l-a făcut să-l închidă la 
loc a fost o agendă alături de un penar. Acum erau încă 
două agende. A luat una și a deschis-o, la întâmplare. 

Era din 2011 și a deschis-o la a cincisprezecea săptă- 
mână. Toate cele șapte zile erau marcate cu ore diferite 
şi literele I şi M. Pagina următoare arăta același lucru, 
doar că orele erau un pic diferite. La fel și următoarele 
două. Aproape fiecare zi era marcată cu I.M. Restul 
zilelor aveau semn de întrebare și din loc în loc apă- 
reau simboluri, și Fabian n-avea habar ce înseamnă. 

Pe 5 septembrie era notat ceva care, în sfârșit, avea 
mai mult sens. 

Numărul nou: 072-8534672. 

Aşadar, cineva îşi luase un nou număr de telefon. 
Fabian și-a scos telefonul, a tastat numărul și a des- 
coperit, spre surprinderea sa, că îi aparține lui Ingvar 
Molander. Aşadar, asta însemna I.M. 

Fabian a trebuit să se așeze, pentru că descoperirea, 
Chiar dacă n-avea idee la ce ar putea să ducă, îl făcea să 
i se taie respirația. Fiecare pagină din agenda lui Elvin 
avea de-a face cu Ingvar Molander. Orele păreau să fie 
momentul în care venea la secţia de poliție dimineața 
și în care pleca seara. 

Molander... Fabian se străduia din răsputeri să pre- 
lucreze informația. De ce îl urmărea Elvin pe Molander? 

Şi-a şters mâinile transpirate pe pantaloni, apoi a 
ridicat dosarul de deasupra și l-a deschis. Pe prima pa- 
gină era o hartă a Oresund. O cruce desenată pe coasta 
de nord a insulei Ven forma un capăt al arcului care 
se întindea până la un punct din Råån. Pe pagina 
următoare erau fotografii de la locul faptei cu Inga 
Dahlberg, care era goală și prinsă de un palet cu șuru- 
buri de treizeci de centimetri. Era un caz mai vechi, 
din 2008, încă nerezolvat. 

Conţinutul următorului dosar îi era mai familiar. 
Informația era despre Ingela Ploghed, care fusese su- 
pusă fără voie unei histerectomii pe cale vaginală. 
Cineva a drogat-o, i-a scos uterul și a lăsat-o să sânge- 
reze de moarte în Ramlösa Brunnspark. 

Fabian și-a amintit că nu fuseseră de acord dacă 
Torgny S6lmedal, subiectul investigației lor în curs, 
era cel care a săvârșit și acest delict, sau a fost alt- 
cineva. Au fost destule asemănări izbitoare, dar și 
câteva deosebiri. 

Mai ales Molander fusese absolut convins că Sölme- 
dal este vinovatul. Devenise aproape agresiv când 
Fabian a argumentat că atacul nu se potrivea cu uci- 
derea celorlalți colegi de clasă. 

Şi nu era totul. Mai erau dosare pline de investigații 
vechi, nesoluționate, care deodată aveau o explicaţie. 
Era o explicaţie atât de fantastică, încât însuși gândul 
la ea părea interzis. Dar, cu cât Fabian se gândea mai 
mult, cu atât i se părea mai logică. 

Astrid l-a trimis pe Molander singur să examineze 
clădirea mică în care bănuiau că fusese atacată Ingela 
Ploghed. De asemenea, a fost însărcinat cu investiga- 
rea locului faptei din Råån, unde Inga Dahlberg fusese 

prinsă cu şuruburi de palet. Acel loc nu era departe de 
casa lui Molander. De asemenea, Molander condusese 
cercetarea casei lui Elvin, și cine știa mai bine decât el 
cum să însceneze o sinucidere astfel încât să nu apară 
vreo suspiciune? 

Dintr-odată, totul se potrivea. Elvin nu se sinuci- 
sese. Găsise piesa care avea să dezlege toate celelalte 
puzzle-uri nerezolvate. Şi a plătit asta cu viața. 

Fabian nu ştia câte investigaţii sunt implicate. Nu 
știa decât că lui îi revenea acum răspunderea de a afla. 


X 


Sus, departe, în colțul din stânga era Mölle, un 
vechi și pitoresc sat de pescari cu priveliște spre capătul 
de nord al Öresund. Imediat la dreapta era Bjärnum, 
o comunitate suedeză cu totul obișnuită, cu 2674 de 
locuitori. În colţul din dreapta, jos, se afla Sjöbo, re- 
numit pentru xenofobie și legăturile cu diferite partide 
ale celor nemulțumiți de politică, de tipul cămăşșilor 
brune. La stânga, în ultimul colț, era Copenhaga, ca- 
pitala Danemarcii și centrul întregii regiuni Öresund. 

Secțiunea decupată din hartă forma un pătrat per- 
fect, preferata sa dintre toate formele geometrice bidi- 
mensionale. Dacă adaugi a treia dimensiune, alegerea 
evidentă este cubul. Sau, dacă vreţi, forma unui zar. 
Ca o tablă pentru jocuri, harta lărgită era împărțită 
în 144 de pătrate egale. Douăsprezece vertical și do- 
uăsprezece orizontal. 

A cântărit în mână zarurile și a simțit cum i se 
răspândește plăcerea prin corp. Două zaruri perfect 
echilibrate, lucrate cu finețe din aluminiu eloxat, 
cumpărate exact în acest scop. A închis ochii, le-a 
scuturat mult timp și, în cele din urmă, le-a lăsat să 
cadă pe masă. 

Cinci şi unu. 

A numărat șase pătrate începând de la stânga și a 
rostogolit din nou zarurile. 

Unu şi doi. 

La trei pătrate în jos, arătătorul lui a poposit pe 
localitatea Klippan, cu 8 000 de cetățeni și 500 de hec- 
tare. Erau 360 de străzi, cele mai multe începând cu 
litera B. Singura cu C era Centralgatan, și nici una 
începând cu Q, W sau X. 

A scuturat unul dintre cele două zaruri și l-a lăsat 
să cadă. 

Cinci. 

A luat încă trei zaruri lucrate cu finețe, le-a cântărit 
pe toate cinci în mână, apoi le-a scuturat și le-a lăsat 
să se împrăștie pe bucata de pâslă. 

Trei de şase şi doi de cinci. 

Douăzeci şi opt, ceea ce însemna litera A. 

Angelholmsgatan era una dintre cele mai lungi 
străzi din Klippan, întinzându-se pe trei coduri poștale 
şi treizeci și nouă de numere. Zarurile i-au spus că de 
această dată trebuie să folosească șase. 

Unu, cinci, trei, doi de patru şi şase. 

Angelholmsgatan, numărul 23. A introdus adresa 
în Google Maps și a descoperit imediat că zarurile 
făcuseră din nou o treabă minunată. 

Proprietatea era aproape perfectă. O clădire din 
cărămidă roșie cu două etaje și câte cincisprezece fe- 
restre la fiecare etaj. A aruncat primul zar. 

Doi. 

Asta însemna etajul doi. Următoarea rostogolire i-a 
spus să folosească un singur zar. L-a luat, l-a scuturat 
și l-a lăsat să cadă. 

Şase. 

A printat imaginea clădirii și a încercuit a șasea 
fereastră de la ultimul etaj, fără să ştie cine locuiește 

acolo. Dar n-avea importanță, pentru că oricine o 
fi fost în spatele acelei ferestre avea să fie prima 
sa victimă. 

În sfârșit, jocul putea să înceapă. 

Pentru că citiți şi vă spuneţi părerea, pentru că 

presus de toate, pentru că aveți răbdare cu mine chiar 
şi atunci când tocmai mi-am dat seama că munca de 
o săptămână trebuie să fie azvârlită la coș. 


Jonas Axelsson 
Pentru timpul și energia, comentariile și ideile tale. 
Am spus-o ultima oară, dar merită s-o spun din nou. 


Adam Dahlin şi Andreas Lundberg 

Pentru că de această dată v-aţi întrecut pe voi înșivă 
în privința ideilor bune și a comentariilor. Cred că am 
fost de acord cam cu toate. 


Helena Biel 
Pentru cunoștințele tale despre tabla Ouija şi pu- 
terile ei. 


Lars Forsberg 
Pentru ochelarii tăi severi de poliţist. 

Şi, în cele din urmă, aș dori să le transmit enorme 
mulțumiri editorilor și traducătorilor mei din străină- 
tate, care au grijă ca poveștile mele să ajungă atât de 
departe peste graniţele Suediei, încât există tot timpul 
cineva, pe undeva, care le citește. 

Cărţile despre care toată lumea vorbește! 


O colecţie cosmopolită, locul de întâlnire a celor mai noi 
opere de ficțiune contemporană - romane aflate în topurile 
internaţionale, premiate, ecranizate sau în curs de ecranizare, 
traduse în zeci de limbi — cărți provocatoare, 
pe care abia aștepți să le citeşti 

STEFAN AHNHEM s-a născut în Helsingborg, Suedia, 
și în prezent locuiește în Stockholm. Timp de mulți ani 
a fost scenarist și a lucrat, printre altele, la adaptarea pentru 
televiziune a seriei „Kurt Wallander“ a lui Henning Mankell. 
De asemenea, este membru al comitetului director 
al Uniunii Scriitorilor din Suedia. A debutat cu romanul 
Victimă fără chip (Offer utan ansikte, 2014), care a câștigat 
Premiul pentru cel mai bun roman polițist al anului în Suedia 
și care face parte dintr-o serie ce îl are ca protagonist 
pe detectivul inspector Fabian Risk. Următoarele romane 
din serie sunt: AI nouălea mormânt (Den nionde graven, 
2015), Minus optsprezece grade (Arton grader minus, 2016) 
și Motiv X (2018). Cărţile lui Stefan Ahnhem au fost 
sau urmează să fie publicate în 27 de țări. 


0 urmărire în mare viteză cu mașinile se încheie cu o tragedie, în 
timp ce una dintre mașini plonjează de pe cheiul din portul Hels- 
ingborg. Pe scaunul șoferului se află unul dintre cei mai importanți 
oameni de afaceri din domeniul IT din Suedia. Primele indicii duc cu 
gândul la un accident, dar o examinare mai atentă a cadavrului arată 
că acesta a fost înghețat. Mai ciudată însă este data morții: cu două 
luni înainte de accidentul din port. 

Au trecut doi ani de la evenimentele din Victimă fără chip. Fabian 
Risk a profitat de liniștea de la serviciu pentru a se concentra asupra 
familiei, în timp ce, peste strâmtoare, în Danemarca, Dunja Hougaard 
a îmbrăcat încă o dată uniforma, de această dată ca polițist. Când o 
persoană fără adăpost este omorâtă în mod brutal în bătaie, Dunja nu 
se poate abtine și începe o anchetă proprie. Curând, indiciile o poar- 
tă în Suedia și la Helsingborg, unde Risk investighează cazul bizar al 
milionarului înghețat. 


„Mi-a plăcut Victimă fără chip, a doua carte din seria Fabian Risk 
a lui Ahnhem, și m-am grăbit să cumpăr acest nou roman, a cărui acțiune 
are loc doi ani mai târziu. L-am citit într-un weekend. Dacă nu sunteţi deja 
fan al acestei serii extraordinare, începeți cu A/ nouălea mormânt și cititi 
toate cele trei cărți la rând. Atmosfera este înfrigurată, iar intrigile grozave. 
Nu le veți putea lăsa din mână.“ 
Globe and Mail, Canada 


„Vă va bântui mult timp după ce aţi terminat de citit... 
Jos pălăria în fața lui Ahnhem.“ 
Kirkus Reviews, SUA 


„Un thriller extrem de vizual, cu un ritm înfricoșător de alert.“ 
Dagens Nyheter, Suedia 


„Stefan Ahnhem este la înălțimea colegilor săi scandinavi în ceea ce privește 
suspansul și violența. Cu toate acestea, Fabian Risk, eroul său, este foarte 
uman... Rezultatul este o serie de romane extrem de captivante.“ 
Westdeutsche Zeitung, Germania 

